הַקְדָּמַת תִּקּוּנֵי הַזֹּהַר
רַבִּי שִׁמְעוֹן הָלַךְ לוֹ וּבָרַח לְמִדְבַּר לוֹד וְנִגְנַז בִּמְעָרָה אַחַת הוּא וְרַבִּי אֶלְעָזָר בְּנוֹ. הִתְרַחֵשׁ נֵס וְיָצָא לָהֶם חָרוּב אֶחָד וּמַעְיָן מַיִם אֶחָד. אָכְלוּ מֵאוֹתוֹ חָרוּב וְשָׁתוּ מֵאוֹתָם מַיִם, וְהָיָה אֵלִיָּהוּ, זָכוּר לַטּוֹב, בָּא אֲלֵיהֶם בְּכָל יוֹם פַּעֲמַיִם וּמְלַמֵּד אוֹתָם, וְלֹא יָדַע אִישׁ עֲלֵיהֶם וְכוּ', בְּזֹהַר חָדָשׁ פָּרָשַׁת תָּבֹא כָּתוּב שָׁם.
וְזֶה נִקְרָא תִקּוּנֵי הַזֹּהַר, שֶׁהֵם שִׁבְעִים פָּנִים לַתּוֹרָה, שֶׁפֵּרַשׁ רַבִּי שִׁמְעוֹן בַּר יוֹחַאי בְּמִלַּת "בְּרֵאשִׁית" מִסִּתְרֵי תוֹרָה.
קוּם רַבִּי שִׁמְעוֹן וּפְתַח דְּבָרִים לִפְנֵי הַשְּׁכִינָה. פָּתַח וְאָמַר: וְהַמַּשְׂכִּלִים יַזְהִרוּ כְּזֹהַר הָרָקִיעַ וְגוֹ'. וְהַמַּשְׂכִּלִים - אֵלּוּ רַבִּי שִׁמְעוֹן וְהַחֲבֵרִים, יַזְהִרוּ - כְּשֶׁהִתְכַּנְּסוּ לַעֲשׂוֹת אֶת הַחִבּוּר הַזֶּה, רְשׁוּת נִתְּנָה לָהֶם, וּלְאֵלִיָּהוּ עִמָּם, וּלְכָל הַנְּשָׁמוֹת שֶׁל הַיְשִׁיבוֹת לָרֶדֶת בֵּינֵיהֶם וּלְכָל הַמַּלְאָכִים בְּנִסְתָּר וּבְדֶרֶךְ שֵׂכֶל.
וְעִלַּת עַל הַכֹּל נָתַן רְשׁוּת לְכָל הַשֵּׁמוֹת הַקְּדוֹשִׁים וּלְכָל הַהֲוָיוֹת וּלְכָל הַכִּנּוּיִים לְגַלּוֹת לָהֶם סוֹדוֹת טְמִירִים, כָּל שֵׁם בְּדַרְגָּתוֹ, וּרְשׁוּת נִתְּנָה לַעֲשֶׂרֶת הַסְּפִירוֹת לְגַלּוֹת לָהֶם סוֹדוֹת טְמִירִים שֶׁלֹּא נִתְּנָה רְשׁוּת לְגַלּוֹת לָהֶם עַד שֶׁיָּבֹא דוֹרוֹ שֶׁל מֶלֶךְ הַמָּשִׁיחַ.
כְּזֹהַר הָרָקִיעַ שֶׁהוּא כּוֹלֵל כָּל צֶבַע, זֹהַר טָמִיר וְגָנוּז, זֹהַר בָּהִיר בַּשְּׁחָקִים, זוֹרֵק נִיצוֹצוֹת וּמַבְהִיק כְּמוֹ בָּרָק לָעֵינַיִם, זֹהַר זוֹהֵר לָבָן כַּלְּבָנָה, זֹהַר זוֹהֵר אָדֹם כְּמוֹ מַאְדִּים, זֹהַר מַבְהִיק, כּוֹלֵל יָרֹק כַּחַמָּה, זֹהַר יָרֹק כְּכוֹכָב, זֹהַר כּוֹלֵל לָבָן וְאָדֹם, זֹהַר זוֹהֵר לְכָל עֵבֶר כְּמִי שֶׁמַּכֶּה בְפַטִּישׁ וְזוֹרֵק שְׁבִיבִים לְכָל צַד, כָּךְ מֵהַזֹּהַר הַזֶּה זוֹהֲרוֹת כַּמָּה נְשָׁמוֹת, שֶׁהֵם זוֹהֲרוֹת כֻּלָּן בָּרָקִיעַ.
נֻסְחָא אַחֶרֶת
שָׁנִינוּ, וְהַמַּשְׂכִּלִים יַזְהִרוּ כְּזֹהַר הָרָקִיעַ, שֶׁהוּא זֹהַר טָמִיר וְגָנוּז, זֶה כֶּתֶ"ר. זֹהַר בָּהִיר בַּשְּׁחָקִים, זֶה חָכְמָה. זֹהַר זוֹרֵק נִיצוֹצוֹת וּמַבְהִיק כַּבָּרָק לָעֵינַיִם, זֶה בִּינָ"ה. זֹהַר לָבָן כַּלְּבָנָה, זוֹ גְּדֻלָּ"ה. זֹהַר זוֹהֵר אָדֹם כְּמַאְדִּים, זוֹ גְּבוּרָ"ה. זֹהַר מַבְהִיק כּוֹלֵל יָרֹק כַּחַמָּה, זוֹ תִּפְאֶרֶ"ת. זֹהַר יָרֹק כַּכּוֹכָב, זֶה נֵצַ"ח. זֹהַר כּוֹלֵל שָׁחֹר וְאָדֹם, זֶה הוֹ"ד. זֹהַר זוֹהֵר לְכָל עֵבֶר כְּמִי שֶׁמַּכֶּה בְפַטִּישׁ וְזוֹרֵק שְׁבִיבִים לְכָל צַד, זֶה יְסוֹ"ד.
וְאֵלּוּ הֵם נְשָׁמוֹת מֵאֵלּוּ הַמַּשְׂכִּילִים שֶׁיֵּשׁ בָּהֶם שֵׂכֶל לָדַעַת בְּסוֹדוֹת רִבּוֹנָם, כֻּלָּם רְשׁוּמִים וּמְצֻיָּרִים בְּמַלְכוּת הָרָקִיעַ כַּכּוֹכָבִים שֶׁמְּאִירִים בָּרָקִיעַ. וְהַיְנוּ יַזְהִירוּ כְּזֹהַר הָרָקִיעַ, מָה הָרָקִיעַ שֶׁמְּאִירִים בּוֹ - אַף אֵלֶּה הַנְּשָׁמוֹת שֶׁל הַמַּשְׂכִּילִים כַּכּוֹכָבִים בָּרָקִיעַ, כָּךְ מְאִירִים בַּכִּסֵּא.
וְכֻלָּם פּוֹרְחוֹת מִן הָרָקִיעַ, וְזֶה צַדִּיק חַי הָעוֹלָמִים, שֶׁמִּמֶּנּוּ פּוֹרְחוֹת נִשְׁמוֹת הַצַּדִּיקִים וּמְאִירוֹת בַּלְּבָנָה, וַעֲלֵיהֶם כָּתוּב וַיִּתֵּן אֹתָם אֱלֹהִי"ם בִּרְקִיעַ הַשָּׁמָיִם לְהָאִיר עַל הָאָרֶץ.
וְהוּא הָרָקִיעַ שֶׁמֵּעַל לַחַיּוֹת, זֶהוּ שֶׁכָּתוּב וּמִמַּעַל לָרָקִיעַ אֲשֶׁר עַל רֹאשָׁם. וַהֲפֹךְ רָקִי"עַ, וְתִמְצָא אוֹתוֹ עִיקָ"ר, וִיסוֹד הַמֶּרְכָּבָה שֶׁעָלָיו עוֹמְדִים הַחַיּוֹת וְכִסֵּא הַמֶּרְכָּבָה עֶלְיוֹן, וְעָלָיו נֶאֱמַר וְצַדִּיק יְסוֹד עוֹלָם, עַל הַצַּדִּיק שֶׁלְּמַעְלָה עוֹמֵד הָעוֹלָם הַמְכֻסֶּה, וְעַל הַצַּדִּיק שֶׁלְּמַטָּה עוֹמֵד עוֹלָם הַנִּגְלֶה, וְהַיְנוּ מַצְדִּיקֵי הָרַבִּים - מֵאוֹתוֹ צַדִּיק שֶׁל הָעוֹלָם תְּלוּיִים. מִי הֵם הָרַבִּים? אֵלּוּ שֶׁנֶּאֱמַר עֲלֵיהֶם הֲלָכָה כְּרַבִּים, שֶׁהֵם מִצַּד הָאָבוֹת, שֶׁאֵין רַבִּים פָּחוֹת מִשָּׁלֹשׁ, הֲלָכָה כְּרַבִּים זוֹ שְׁכִינָה.
וּמִשָּׁם, וְעַמֵּךְ כֻּלָּם צַדִּיקִים לְעוֹלָם יִירְשׁוּ אָרֶץ, זוֹ שֶׁנֶּאֱמַר בָּהּ וְהָאָרֶץ הֲדֹם רַגְלָי. זוֹ הַשְּׁכִינָה שֶׁהִיא כְּלוּלָה מֵעֶשֶׂר סְפִירוֹת, וּמִשָּׁם נִקְרְאוּ יִשְׂרָאֵל מְלָכִים, צַדִּיקִים, חוֹזִים, נְבִיאִים, בַּעֲלֵי תוֹרָה, גִּבּוֹרִים, חֲסִידִים, נְבוֹנִים, חֲכָמִים, רָאשֵׁי אַלְפֵי יִשְׂרָאֵל.
וּרְשׁוּת נִתְּנָה לַנְּשָׁמוֹת הַלָּלוּ שֶׁגֹּרְשׁוּ מִמְּקוֹמָן אַחַר הַקָּדוֹשׁ-בָּרוּךְ-הוּא וּשְׁכִינָתוֹ לְקַנֵּן בַּחִבּוּר הַזֶּה, שֶׁנֶּאֱמַר בָּהּ כְּצִפּוֹר נוֹדֶדֶת מִן קִנָּהּ כֵּן אִישׁ נוֹדֵד מִמְּקוֹמוֹ, וְאֵין צִפּוֹר אֶלָּא שְׁכִינָה, שֶׁהִיא מְגֹרֶשֶׁת מִמְּקוֹמָהּ. זֶהוּ שֶׁכָּתוּב שַׁלֵּחַ תְּשַׁלַּח אֶת הָאֵם וְאֶת הַבָּנִים תִּקַּח לָךְ. אֶת, לְרַבּוֹת שְׁכִינָה תַּחְתּוֹנָה, הָאֵם, שְׁכִינָה עֶלְיוֹנָה. זֶהוּ שֶׁכָּתוּב וּבְפִשְׁעֵיכֶם שֻׁלְּחָה אִמְּכֶם, שֶׁשְׁתֵּיהֶן גֹּרְשׁוּ מִמְּקוֹמָן, וְלָכֵן שַׁלֵּחַ תְּשַׁלַּח - שְׁנֵי שִׁלּוּחִים, אֶחָד מִבַּיִת רִאשׁוֹן, וְאֶחָד מִבַּיִת שֵׁנִי, לְקַיֵּם בּוֹ אֲנִי יהו"ה הוּא שְׁמִי וּכְבוֹדִי לְאַחֵר לֹא אֶתֵּן. שְׁכִינָה עֶלְיוֹנָה - וּתְהִלָּתִי לַפְּסִילִים, שְׁכִינָה תַּחְתּוֹנָה - כֵּן אִישׁ נוֹדֵד מִמְּקוֹמוֹ, זֶה הַקָּדוֹשׁ-בָּרוּךְ-הוּא שֶׁנֶּאֱמַר בּוֹ ה' אִישׁ מִלְחָמָה, שֶׁגֹּרַשׁ אַחֲרֵיהֶן.
וְעוֹד, כֵּן אִישׁ נוֹדֵד מִמְּקוֹמוֹ, זֶה מֹשֶׁה, שֶׁכָּתוּב וְהָאִישׁ מֹשֶׁה עָנָו מְאֹד, שֶׁגֹּרְשָׁה רוּחוֹ אַחֲרֵיהֶם. וְעוֹד, כֵּן אִישׁ נוֹדֵד מִמְּקוֹמוֹ - מִי שֶׁהוּא אִישׁ צַדִּיק שֶׁהוֹלֵךְ נָע וָנָד מִמְּקוֹמוֹ כְּמוֹ הַשְּׁכִינָה, שֶׁנֶּאֱמַר בָּהּ וְלֹא מָצְאָה הַיּוֹנָה מָנוֹחַ, שֶׁכָּךְ פֵּרְשׁוּהוּ רַבּוֹתֵינוּ, בִּזְמַן שֶׁנֶּחֱרַב בֵּית הַמִּקְדָּשׁ, גָּזַר עַל בָּתֵּי הַצַּדִּיקִים שֶׁיֵּחָרְבוּ, שֶׁהוֹלְכִים כָּל אֶחָד נוֹדֵד מִמְּקוֹמוֹ, שֶׁדַּיּוֹ לְעֶבֶד לִהְיוֹת כְּרַבּוֹ. וְסוֹד הַדָּבָר - נֹדֵד הוּא לַלֶּחֶם אַיֵּה, אַיֵּ"ה שֶׁמְּרַחֵם עָלָיו, אַף כָּךְ - אֵין מְנַהֵל לָהּ וְגוֹ', וּמִשּׁוּם זֶה, דַּיּוֹ לְעֶבֶד לִהְיוֹת כְּרַבּוֹ, וְאֵין לֶחֶם אֶלָּא תוֹרָה, זֶה גּוֹרֵם לְבַעֲלֵי הַתּוֹרָה שֶׁהוֹלְכִים מְגֹרָשִׁים.
אַשְׁרֵי הוּא בַּעַל הַיְשִׁיבָה, בַּעַל הַמִּדְרָשׁ, בַּעַל הַתּוֹרָה, שֶׁגַּם צִפּוֹר מָצְאָה בָיִת, בַּיִת שֶׁנִּשְׁמָעִים בּוֹ דִּבְרֵי תוֹרָה, שֶׁבְּמָקוֹם שֶׁיֵּשׁ שָׁם תּוֹרָה, שֶׁהוּא עַמּוּד הָאֶמְצָעִי - גַּם צִפּוֹר מָצְאָה בַיִת שָׁם, וְלָכֵן פֵּרְשׁוּהָ רַבּוֹתֵינוּ, כָּל בַּיִת שֶׁאֵין נִשְׁמָעִים בּוֹ דִּבְרֵי תוֹרָה, לַסּוֹף תֶּחֱרַב, וְאֵלּוּ שֶׁנִּשְׁמָעִים בָּהֶם דִּבְרֵי תוֹרָה, נִקְרְאוּ בֵּיצִים, אֶפְרוֹחִים, בָּנִים. בֵּיצִים - בַּעֲלֵי מִקְרָא, אֶפְרוֹחִים - בַּעֲלֵי מִשְׁנָה, בָּנִים - בַּעֲלֵי קַבָּלָה.
וַעֲלֵיהֶם נֶאֱמַר וְהָאֵם רֹבֶצֶת עַל הָאֶפְרֹחִים אוֹ עַל הַבֵּיצִים, שַׁלֵּחַ תְּשַׁלַּח מֵהֶם. אֲבָל עַל בַּעֲלֵי קַבָּלָה נֶאֱמַר לֹא תִקַּח הָאֵם עַל הַבָּנִים, שֶׁאֵין שֵׂכֶל לָדַעַת אֶת הַשְּׁכִינָה כְּאוֹתָם בַּעֲלֵי קַבָּלָה, וְאֵלּוּ עוֹשִׂים לָהּ דִּירָה וְלַקָּדוֹשׁ-בָּרוּךְ-הוּא וּפוֹרְחִים עִמָּהּ, בְּכָל מָקוֹם שֶׁהִיא פּוֹרַחַת, כֻּלָּם נוֹדְדִים עִמָּהּ בִּשְׁלִיחוּתָהּ. אֲבָל הָאֶפְרוֹחִים אֵין כַּנְפֵיהֶם שְׁלֵמִים, שֶׁפּוֹרְחִים בָּהֶם, שֶׁהֵם מִצְווֹת עֲשֵׂה, כָּל שֶׁכֵּן בֵּיצִים, וְלָכֵן נֶאֱמַר עֲלֵיהֶם כְּלַפֵּי הָאֵם שַׁלֵּחַ תְּשַׁלַּח אֶת הָאֵם.
עַד שֶׁאָמַר דְּבָרִים אֵלּוּ, הִנֵּה זָקֵן הִזְדַּמֵּן לוֹ וְאָמַר: וַהֲרֵי כָּתוּב וְאֶת הַבָּנִים תִּקַּח לָךְ! אָמַר לוֹ: זָקֵן, כָּל הָאֶתִין לְרַבּוֹת, וְלָכֵן לֹא אָמַר וְהַבָּנִים תִּקַּח לָךְ, אֶלָּא וְאֶת, לְרַבּוֹת אֶפְרוֹחִים, אֲבָל לֹא אָמַר הַבָּנִים תִּקַּח לָךְ. אָמַר לוֹ: בָּרוּךְ אַתָּה הַמְּנוֹרָה הַקְּדוֹשָׁה, שֶׁכָּךְ זֶה וַדַּאי, וְהַבָּנִים הֵם וַדַּאי תַּחַת הָאֵם הָעֶלְיוֹנָה, חֲסִידִים, גִּבּוֹרִים, בַּעֲלֵי תוֹרָה, חוֹזִים, נְבִיאִים, צַדִּיקִים. חֲסִידִים - מִצַּד הַחֶסֶד, דַּרְגָּתוֹ שֶׁל אַבְרָהָם, וּבֵאֲרוּ עָלָיו, אֵין חָסִיד אֶלָּא הַמִּתְחַסֵּד עִם קוֹנוֹ, שֶׁעוֹשֶׂה לוֹ קֵן שֶׁהוּא אַכְסַנְיָה שֶׁלּוֹ, וְזוֹ הַשְּׁכִינָה שֶׁהִיא הַקֵּן שֶׁלּוֹ, הַבַּיִת שֶׁלּוֹ, הַהֵיכָל שֶׁלּוֹ, הַמָּלוֹן שֶׁלּוֹ, וּבָאָרֶץ הַקְּדוֹשָׁה הִיא יִחוּדוֹ וּבֵיתוֹ, וְלֹא מָלוֹן וְאַכְסַנְיָה, אֶלָּא כְּפִי אוֹתוֹ הָאִישׁ שֶׁתִּקֵּן אוֹתָהּ, וְלָכֵן נָתַן מִדַּת הַחֶסֶד לְאַבְרָהָם.
גִּבּוֹרִים - מִצַּד הַגְּבוּרָה, שֶׁנּוֹתְנִים כֹּחַ לְרִבּוֹנָם לִכְבֹּשׁ עֶבֶד תַּחַת רַבּוֹ וְשִׁפְחָה תַּחַת גְּבִרְתָּהּ בְּקֶשֶׁר שֶׁל תְּפִלִּין, שֶׁמִּי שֶׁאֵין לוֹ תְּפִלִּין בִּשְׁעַת קְרִיאַת שְׁמַע, מֵהַצַּד שֶׁלּוֹ שׁוֹלֵט עֶבֶד וְשִׁפְחָה עַל הָעוֹלָם, וּבְאוֹתָהּ שָׁעָה רוֹגֶזֶת הַשְּׁכִינָה, זֶהוּ שֶׁכָּתוּב תַּחַת עֶבֶד כִּי יִמְלֹךְ וְשִׁפְחָה כִּי תִירַשׁ גְּבִרְתָּהּ.
וְאַף כָּךְ הִיא רוֹגֶזֶת יוֹתֵר עַל נָבָל כִּי יִשְׂבַּע לָחֶם, שֶׁנֶּאֱמַר בּוֹ לְכוּ לַחֲמוּ בְלַחְמִי, שֶׁהוּא קַמְּצָן, נָבָל בְּמָמוֹנוֹ נָבָל שְׁמוֹ, שֶׁאֵינוֹ נָדִיב וְאֵינוֹ מִזֶּרַע הָאָבוֹת, שֶׁנֶּאֱמַר עֲלֵיהֶם נְדִיבֵי עַמִּים נֶאֱסָפוּ, שֶׁהֲרֵי קַמְּצָן הוּא עֲנִי הַדַּעַת, אַחַר שֶׁלֹּא עוֹשֶׂה חֶסֶד לְבַעֲלֵי תוֹרָה לִהְיוֹת מַחֲזִיק בִּידֵיהֶם, וְתוֹרָה לְלֹא מִצְווֹת אֵינָהּ תּוֹרַת יהו"ה.
בַּעֲלֵי תוֹרָה - מִצַּד עַמּוּד הָאֶמְצָעִי שֶׁבּוֹ חֲצוֹת לַיְלָה, הָיָה קָם דָּוִד לְחַבֵּר אוֹתוֹ לַשְּׁכִינָה שֶׁנִּקְרֵאת לַיְלָה, וְהוּא שׁוֹמֵר מַה מִּלַּיְלָה, לֵיל ה', לֵיל שִׁמּוּרִים הוּא לַיהו"ה, וּבִגְלָלָהּ נֶאֱמַר, כָּל הָעוֹסֵק בַּתּוֹרָה בַּלַּיְלָה, הַקָּדוֹשׁ-בָּרוּךְ-הוּא מוֹשֵׁךְ עָלָיו חוּט שֶׁל חֶסֶד בַּיּוֹם, שֶׁנֶּאֱמַר יוֹמָם יְצַוֶּה ה' חַסְדּוֹ וּבַלַּיְלָה שִׁירֹה עִמִּי.
חוֹזִים נְבִיאִים - מִצַּד שֶׁל נֵצַח וְהוֹד, שֶׁבָּהֶם כְּלוּלִים שְׁנֵי שֵׁמוֹת, שֶׁהֵם יאהדונה"י, שֶׁבָּהֶם שְׁמוֹנֶה אוֹתִיּוֹת, כְּנֶגֶד שְׁמוֹנָה סִפְרֵי נְבִיאִים, וּנְבִיאִים שְׁנַיִם - הֲרֵי עֶשֶׂר, כְּנֶגֶד עֶשֶׂר סְפִירוֹת, כְּנֶגְדּוֹ רָאָה יְחֶזְקֵאל עֶשֶׂר מַרְאוֹת. צַדִּיקִים - מִצַּד שֶׁל הַצַּדִּיק. וְעַל כָּל אֵלּוּ נֶאֱמַר לֹא תִקַּח הָאֵם עַל הַבָּנִים.
וְעוֹד, אֵלּוּ שֶׁעוֹסְקִים בַּתּוֹרָה לִשְׁמָהּ וְשׁוֹמְרִים מִצְווֹתֶיהָ, שֶׁהֵן תרי"ג מִצְווֹת שֶׁתְּלוּיִים מִשֵּׁם יהו"ה כַּעֲנָבִים בְּאֶשְׁכּוֹל, כְּדֵי לְיַחֵד בָּהֶם אֶת שֵׁם יהו"ה עִם הַשְּׁכִינָה, כְּאָדָם שֶׁמִּתְיַחֵד עִם בַּת זוּגוֹ בְּכָל אֵיבָרָיו לְהוֹצִיא זֶרַע מְעֻלֶּה, נֶאֱמַר בָּהֶם לֹא תִקַּח הָאֵם עַל הַבָּנִים. וְאֵלּוּ שֶׁלֹּא מִשְׁתַּדְּלִים בַּתּוֹרָה לִשְׁמָהּ, נֶאֱמַר בָּהֶם שַׁלֵּחַ תְּשַׁלַּח אֶת הָאֵם. אֶת - לְרַבּוֹת שֵׁם יהו"ה שֶׁהִסְתַּלֵּק עִמָּהּ מֵאוֹתוֹ הָאִישׁ.
וְעוֹד, אֵלּוּ שֶׁמּוֹקִירִים שַׁבָּתוֹת וְיָמִים טוֹבִים, עֲלֵיהֶם נֶאֱמַר לֹא תִקַּח הָאֵם עַל הַבָּנִים, שֶׁעוֹשִׂים מַעֲשֶׂה שֶׁל בָּנִים עִם שַׁבָּת הַמַּלְכָּה וְעִם הַקָּדוֹשׁ-בָּרוּךְ-הוּא, שֶׁהוּא יוֹם הַשַּׁבָּת. מִי שֶׁקִּיֵּם בּוֹ וְכִבַּדְתּוֹ מֵעֲשׂוֹת דְּרָכֶיךָ, זֶהוּ כַּבֵּד אֶת אָבִיךָ וְאֶת אִמֶּךָ וְגוֹ'.
שֶׁשְּׁלֹשָׁה עוֹלָמוֹת הֵן - שְׁנַיִם יוֹרֵשׁ בְּכִבּוּד אָב וָאֵם, וְהַשְּׁלִישִׁי יוֹרֵשׁ בַּתּוֹרָה, שֶׁכּוֹלֵל אוֹתָם ב"ן י"ה. זֶהוּ שֶׁכָּתוּב כִּי הוּא חַיֶּיךָ וְאֹרֶךְ יָמֶיךָ. כִּי הוּא חַיֶּיךָ - בָּעוֹלָם הַזֶּה, זֶה הַגַּן שֶׁלְּמַטָּה, וְאֹרֶךְ יָמֶיךָ - זֶה הָעוֹלָם הַבָּא, הָעוֹלָם הָאָרֹךְ, עַל הָאֲדָמָה אֲשֶׁר יהו"ה אֱלֹהֶי"ךָ נֹתֵן לְךְ - עוֹלָם שָׁפָל.
וְעוֹד, אֵלּוּ שֶׁקּוֹשְׁרִים אֶת הַשְּׁכִינָה עִם הַקָּדוֹשׁ-בָּרוּךְ-הוּא בְּקֶשֶׁר שֶׁל תְּפִלִּין, נֶאֱמַר עֲלֵיהֶם לֹא תִקַּח הָאֵם עַל הַבָּנִים, וְאֵלּוּ שֶׁלֹּא קוֹשְׁרִים אוֹתָם יַחַד, נֶאֱמַר בָּהֶם שַׁלֵּחַ תְּשַׁלַּח אֶת הָאֵם. וְעוֹד, אֵלּוּ שֶׁמְּיַחֲדִים אוֹתָם יַחַד, אֶת הָעַמּוּד הָאֶמְצָעִי וְאֶת הַשְּׁכִינָה הַתַּחְתּוֹנָה בִּקְרִיאַת שְׁמַע, נֶאֱמַר עֲלֵיהֶם לֹא תִקַּח הָאֵם עַל הַבָּנִים, וְאֵלּוּ שֶׁלֹּא מְיַחֲדִים אוֹתָם בְּיִחוּד שֶׁל קְרִיאַת שְׁמַע, כָּתוּב בָּהֶם שַׁלֵּחַ תְּשַׁלַּח אֶת הָאֵם, בְּכָל מָקוֹם אֶת - לְרַבּוֹת, וְכָאן - לְרַבּוֹת חָכְמָה הָעֶלְיוֹנָה, אַב הָאֱמוּנָה שֶׁהִיא בִינָה, וְעָלֶיהָ נֶאֱמַר כָּאן לֹא תִקַּח הָאֵם, שַׁלֵּחַ תְּשַׁלַּח אֶת הָאֵם. זֶהוּ שֶׁכָּתוּב כִּי אִם לַבִּינָה תִקְרָא, וְהִיא הַתּוֹרָה שֶׁלְּמַעְלָה, שֶׁנֶּאֱמַר בָּהּ אַל תִּטֹּשׁ תּוֹרַת אִמֶּךָ.
וְעוֹד, אֵלּוּ שֶׁשּׁוֹמְרִים אוֹת הַבְּרִית בִּתְחוּמָהּ, שֶׁהֵם שְׁמוֹנָה יָמִים, וְשׁוֹמְרִים אוֹת שַׁבָּת בִּתְחוּמָהּ, שֶׁהֵם י' י' מִן יאהדונה"י, שֶׁבִּגְלָלָם בֵּאֲרוּ בַּעֲלֵי הַמִּשְׁנָה שֶׁלֹּא נִמְצָא אִישׁ פָּחוֹת מִשְּׁנֵיהֶם, כָּתוּב לֹא תִקַּח הָאֵם עַל הַבָּנִים. וְאוֹתָם שֶׁלֹּא נִמְצָאִים בְּכָל יוֹם עִם שְׁנֵי הָאוֹתוֹת הָאֵלּוּ, שֶׁהֵם אוֹת תְּפִלִּין וְאוֹת בְּרִית מִילָה, וּבְשַׁבָּת - אוֹת בְּרִית וְאוֹת שַׁבָּת, כָּתוּב בָּהֶם שַׁלֵּחַ תְּשַׁלַּח אֶת הָאֵם.
וְאִם תֹּאמְרוּ, לָמָּה צְרִיכִים לִהְיוֹת שְׁנֵיהֶם בְּכָל אָדָם בְּכָל יוֹם? כְּדֵי שֶׁלֹּא תִמָּצֵא הַשְּׁכִינָה, שֶׁהִיא יוֹ"ד מִן אדנ"י, יְחִידָה בְּלִי הַקָּדוֹשׁ-בָּרוּךְ-הוּא, שֶׁהוּא יוֹ"ד מִן הוי"ה, וְצָרִיךְ אָדָם שֶׁלֹּא יִמָּצֵא בְּכָל יוֹם פָּחוֹת מִשְּׁנֵיהֶם, וְאִם לֹא - עָלָיו נֶאֱמַר וְנִרְגָּן מַפְרִיד אַלּוּף, שֶׁהִפְרִיד אַלּוּפוֹ שֶׁל עוֹלָם מֵהַשְּׁכִינָה. הַנְּקֵבָה, נֶאֱמַר בָּהּ אוֹת הִוא לְעֹלָם, הַזָּכָר הוּא בְּרִית מֶלַח עוֹלָם, וְלָכֵן אוֹת תְּפִלִּין - נְקֵבָה, אוֹת הַבְּרִית - זָכָר. וְסוֹד הַדָּבָר, מִ"י יַ"עֲלֶה לָ"נוּ הַ"שָּׁמַיְמָה, בְּרָאשֵׁי תֵבוֹת מִילָ"ה, וּבְסוֹפֵי תֵבוֹת יהו"ה. בַּתְּפִלִּין נְקֵבָה, זֶהוּ שֶׁכָּתוּב וְהָיָה לְאוֹת עַל יָדְכָה, יָד כֵּהָה.
וְעַל קַן צִפּוֹר הַזֶּה נֶאֱמַר וְסֻכָּה תִּהְיֶה לְצֵל יוֹמָם וְגוֹמֵר, וְהוּא לְשׁוֹן סְכָךְ, שֶׁמְּסוֹכֶכֶת בּוֹ הָאֵם עַל בָּנֶיהָ. הָאֶפְרוֹחִים שֶׁלָּהּ - שְׁלֹשָׁה הֲדַסִּים וּשְׁנֵי בַּדֵּי עֲרָבוֹת וְלוּלָב, אוֹ בֵּיצִים - אֵלּוּ הֵם אֶתְרוֹגִים, שֶׁכָּל אֶחָד שִׁעוּרוֹ בִּכְבֵיצָה, וְאֵלּוּ שֶׁרְשׁוּמִים בָּהֶם, כָּתוּב עֲלֵיהֶם לֹא תִקַּח הָאֵם עַל הַבָּנִים, שֶׁשְּׁלֹשָׁה הֲדַסִּים רוֹמְזִים לִשְׁלֹשָׁה הָאָבוֹת, שְׁנֵי בַּדֵּי עֲרָבוֹת לִשְׁנֵי נְבִיאֵי אֱמֶת, לוּלָב - צַדִּיק כַּתָּמָר יִפְרָח, אֶתְרוֹג רוֹמֵז לַשְּׁכִינָה, סֻכָּה רוֹמֶזֶת לָאֵם שֶׁמְּסַכֶּכֶת עֲלֵיהֶם - הֲרֵי הֵם שְׁמוֹנָה, כְּנֶגֶד יאהדונה"י, שֶׁהוּא חֶשְׁבּוֹן סוּכָּ"ה כ"ו ה"ס. וְאֵלּוּ שֶׁלֹּא נוֹטְלִים הַסִּימָנִים הַלָּלוּ בִּידֵיהֶם, בָּהֶם כָּתוּב שַׁלֵּחַ תְּשַׁלַּח, כֶּתֶ"ר חָכְמָ"ה, שֶׁלֹּא שׁוֹרִים אֵלּוּ בִּשְׁמוֹנָה הָאֵלּוּ, לִהְיוֹת כָּל עֶשֶׂר הַסְּפִירוֹת בְּכָל נִעְנוּעַ וְנִעְנוּעַ שֶׁל נִעְנוּעֵי הַלּוּלָב וּמִינָיו, בְּכָל מִצְוָה וּמִצְוָה.
וְעַל הַצִּפּוֹר הַזּוֹ רָמְזוּ רַבָּנָן בַּהַגָּדָה שֶׁל בָּתְרָא, שֶׁרַבָּה בַּר בַּר חַנָּה שֶׁהָיָה הוֹלֵךְ בַּסְּפִינָה, וְרָאָה אֶת אוֹתָהּ צִפּוֹר שֶׁל הַיָּם מַגִּיעָה עַד קַרְסֻלָּיו, וּמִי הַצִּפּוֹר כָּאן? אֶחָד מֵהָאֶפְרוֹחִים הַלָּלוּ אוֹ מֵאוֹתָם בֵּיצִים, אֶפְרוֹחִים כְּמוֹ פְּרָחִים שֶׁאֵינָם גְּמַר פְּרִי מִלְּמַטָּה לְמַעְלָה, אוֹ מִשֵּׁשׁ הַבָּנִים שֶׁהֵם מִלְמַעְלָה לְמַטָּה תַּחַת הָאֵם הָעֶלְיוֹנָה, שֶׁהֲרֵי הַבֵּיצִים הֵם מִצַּד הָאֵם הַתַּחְתּוֹנָה, שֶׁהִיא בֵיצָה, הָאֶפְרוֹחִים מִצַּד שֶׁל הַצַּדִּיק, מִלְּמַטָּה לְמַעְלָה, אֶלָּא לֹא הָיָה אֶלָּא מֵהָאֶפְרוֹחִים הַלָּלוּ, וְצַדִּיק שְׁמוֹ, עַמּוּד אֶחָד מֵהָאָרֶץ עַד לָרָקִיעַ, וְהַיָּם מַגִּיעַ עַד קַרְסֻלָּיו, אֵלּוּ נֵצַח וְהוֹד, שֶׁהָאֵם הָעֶלְיוֹנָה הִיא יָם שֶׁמִּתְפַּשֵּׁט לַחֲמִשִּׁים שְׁעָרִים עַד קַרְסֻלֵּי אוֹתוֹ הָעוֹף.
כְּמוֹ זֶה יוֹ"ד, הוּא עֶשֶׂר, ה' חָמֵשׁ. עֶשֶׂר פְּעָמִים ה' הֵם חֲמִשִּׁים. עֶשֶׂר בְּכָל סְפִירָה מֵחָמֵשׁ הָאֵלּוּ, מֵחֶסֶד עַד הוֹד, הַיְסוֹד נוֹטֵל אֶת כֻּלָּם וְנִקְרָא כֹּ"ל, כָּלוּל מֵהַחֲמִשִּׁים הַלָּלוּ, וְהַכִּסֵּא שֶׁלְּמַטָּה יָם הַמֶּלַח כִּסֵּא הַדִּין.
הָעוֹף שֶׁהוּא הַצִּפּוֹר שֶׁלּוֹ הוּא מטטרו"ן, עָלָיו נֶאֱמַר כִּי עוֹף הַשָּׁמַיִם יוֹלִיךְ אֶת הַקּוֹל, הַקּוֹל שֶׁל קְרִיאַת שְׁמַע שֶׁהוּא כּוֹלֵל שֵׁשֶׁת יְמֵי הַחֹל וְשׁוֹלֵט עֲלֵיהֶם, וְנוֹטֵל אוֹתוֹ הַקּוֹל וּפוֹרֵחַ בּוֹ עַד הָעַמּוּד הָאֶמְצָעִי, שֶׁהוּא קוֹל יהו"ה עַל הַמָּיִם, וְאֵין מַיִם אֶלָּא תוֹרָה, וְהוּא קוֹל יהו"ה בֶּהָדָר, עַד שִׁשָּׁה קוֹלוֹת, וְהוּא הַשְּׁבִיעִי לָהֶם בָּאֵם.
וּבַעַל כְּנָפַיִם יַגֵּיד דָּבָר - זוֹ תְפִלָּה, שֶׁמַּגִּיעָה לָהּ עַד צַדִּיק חַ"י הָעוֹלָמִים, כּוֹלֵל שְׁמוֹנֶה עֶשְׂרֵה בְּרָכוֹת, שֶׁבָּהֶם נֶאֱמַר וּבְרָכוֹת לְרֹאשׁ צַדִּיק, חַי הָעוֹלָמִים, וּתְפִלָּה הִיא דִבּוּר שֶׁרוֹכֶבֶת עָלָיו, וְהוּא מֶרְכָּבָה אֵלֶיהָ בִּימוֹת הַחֹל, וְזוֹ שְׁכִינָה, וְזֶה אדנ"י. קוֹל רוֹכֵב בְּפִיו זֶה יהו"ה, וְסוֹד הַדִּבּוּר אדנ"י שְׂפָתַי תִּפְתָּח וְגוֹמֵר, וְהוּא מֶרְכָּבָה לִשְׁנֵיהֶם כְּמוֹ זֶה - יאהדונה"י, וְכָךְ עוֹלֶה מַלְאָ"ךְ כְּחֶשְׁבּוֹן שְׁנֵי שֵׁמוֹת כְּאֶחָד. וְלָכֵן נִקְרָא מַלְאָךְ שַׂר הַפָּנִים, שֶׁעַל יְדֵי שָׁלִיחַ זֶה מִתְיַחֲדִים בְּשֵׁשֶׁת יְמֵי הַחֹל, אֲבָל בְּיוֹם שַׁבָּת לֹא עוֹלִים שְׁנֵי שֵׁמוֹת אֵלּוּ, שֶׁהֵם עַמּוּד הָאֶמְצָעִי וּשְׁכִינָתוֹ, וְלֹא מִתְיַחֲדִים עַל יְדֵי שָׁלִיחַ, אֶלָּא בְצַדִּיק חַי הָעוֹלָמִים, וְעָלָיו נֶאֱמַר כִּי עוֹף הַשָּׁמַיִם יוֹלִיךְ אֶת הַקּוֹל - הַקּוֹל שֶׁל קְרִיאַת שְׁמַע, וּבַעַל כְּנָפַיִם יַגֵּיד דָּבָר - דִּבּוּר שֶׁל תְּפִלָּה, וְלֹא עַל יְדֵי שָׁלִיחַ, וְלָכֵן צַדִּיק יְסוֹד עוֹלָם הוּא כּוֹלֵל הַכֹּל, וּבוֹ מִתְיַחֲדִים שְׁנֵי שֵׁמוֹת אֵלּוּ, וְעַל שְׁנֵי שֵׁמוֹת אֵלּוּ נֶאֱמַר אָז יְרַנְּנוּ עֲצֵי הַיָּעַר. וְנַעֲנָה מַלְאָךְ מִתּוֹךְ אֵשׁ מִשָּׁמַיִם וְאוֹמֵר, הֵן הֵן מַעֲשֵׂה מֶרְכָּבָה, וְהָיוּ מִתְקַבְּצִים מַלְאֲכֵי הַשָּׁרֵת כְּמוֹ בְּמַזְמוּטֵי חָתָן וְכַלָּה. אָמַר רוֹעֶה הַנֶּאֱמָן : בָּרוּךְ יִהְיֶה הַמְּנוֹרָה הַקְּדוֹשָׁה שֶׁאָמַר דְּבָרִים אֵלּוּ לְיַחֵד בָּהֶם אֶת הַקָּדוֹשׁ-בָּרוּךְ-הוּא עִם שְׁכִינָתוֹ.
קוּם אֵלִיָּהוּ הַנָּבִיא לִכְבוֹד הַקָּדוֹשׁ-בָּרוּךְ-הוּא וּשְׁכִינָתוֹ, וְיִתְעוֹרְרוּ עִמְּךָ שְׁאָר הַנְּבִיאִים, וַעֲשֵׂה לוֹ קֵן בַּחִבּוּר הַזֶּה, וּלְכָל הַמַּחֲנוֹת שֶׁהוֹלְכִים מְגֹרָשִׁים אַחַר הַקָּדוֹשׁ-בָּרוּךְ-הוּא וּשְׁכִינָתוֹ, לְחַבְּרָם בַּחִבּוּר הַזֶּה שֶׁתִּמָּצֵא בוֹ מְנוּחָה לַמַּחֲנוֹת שֶׁל הַנְּשָׁמוֹת הַלָּלוּ שֶׁהוֹלְכִים מְגֹרָשִׁים מֵהַשְּׁכִינָה, שֶׁהִיא יְחִידָה, אֵיכָה יָשְׁבָה בָּדָד, וּלְהִמָּצֵא בוֹ מְנוּחָה לְמַחֲנוֹת הַקָּדוֹשׁ-בָּרוּךְ-הוּא, שֶׁנֶּאֱמַר בָּהֶם הֵן אֶרְאֶלָּם צָעֲקוּ חֻצָה מַלְאֲכֵי שָׁלוֹם מַר יִבְכָּיוּן, וְאֵין שָׁלוֹם אֶלָּא הַקָּדוֹשׁ-בָּרוּךְ-הוּא.
קוּם לְחַבְּרָם בַּחִבּוּר הַזֶּה, שֶׁהֲרֵי כְּשֶׁיֵּשׁ בְּיִשְׂרָאֵל מַשְׂכִּילִים, מֵאֵלּוּ שֶׁנֶּאֱמַר בָּהֶם וְהַמַּשְׂכִּלִים יַזְהִרוּ כְּזֹהַר הָרָקִיעַ, זֶה שֶׁנִּקְרָא סֵפֶר הַזֹּהַר, שֶׁיּוֹדְעִים לַעֲבֹד אֶת רִבּוֹנָם וּלְהוֹצִיא אַזְכָּרוֹת שֶׁל הַשֵּׁמוֹת שֶׁל הַקָּדוֹשׁ-בָּרוּךְ-הוּא וּשְׁכִינָתוֹ בְּכַוָּנָה, וּלְחַבְּרָם בְּקוֹל שֶׁל קְרִיאַת שְׁמַע וּבְדִבּוּר שֶׁל תְּפִלָּה, שֶׁהֵם שְׁנֵי הַשֵּׁמוֹת - יאהדונה"י, שֶׁבָּהֶם כְּלוּלִים כָּל הַהֲוָיוֹת וְהַכִּנּוּיִים וְעֶשֶׂר הַסְּפִירוֹת.
כַּמָּה מַלְאָכִים, שֶׁהֵם חַיּוֹת הַמֶּרְכָּבָה וּשְׂרָפִים וְאוֹפַנִּים וְכָל עֶשֶׂר הַכִּתּוֹת שֶׁכְּלוּלִים בָּהֶם, שֶׁמְּשַׁמְּשִׁים אֶת עֶשֶׂר הַסְּפִירוֹת, כֻּלָּם וּפְנֵיהֶם וְכַנְפֵיהֶם פְּרוּדוֹת לְפִיו כְּנֶגֶד הָאַזְכָּרוֹת הַלָּלוּ שֶׁהֵן יאהדונה"י, בֵּין בִּקְרִיאַת שְׁמַע, בֵּין בִּתְפִלָּה, בֵּין בְּשִׁירוֹת וְתִשְׁבָּחוֹת וְהוֹדָאוֹת, שֶׁבְּכָל אַזְכָּרָה שֶׁיּוֹצִיא מִפִּיו בְּכָל מָקוֹם וּבְכָל דִּבּוּר, צָרִיךְ לְכַוֵּן הַדִּבּוּר בַּאדנ"י וְקוֹל בַּיהו"ה וּלְיַחֲדָם כְּאֶחָד בְּיִחוּד שֶׁהוּא יָחִיד נֶעְלָם שֶׁמְּחַבֵּר אוֹתָם וּמְיַחֵד אוֹתָם כְּאֶחָד, וּבוֹ צָרִיךְ הַכַּוָּנָה, שֶׁלֹּא תָלוּי לוֹמַר בּוֹ קוֹל וְדִבּוּר, אֶלָּא מַחֲשָׁבָה.
כְּשֶׁיּוֹרֵד הַקָּדוֹשׁ-בָּרוּךְ-הוּא בִּקְרִיאַת שְׁמַע, נֶאֱמַר בַּחַיּוֹת וָאֶשְׁמַע אֶת קוֹל כַּנְפֵיהֶם, בַּעֲשָׂרָה מִינֵי הִלּוּלִים: בְּשִׁיר פָּשׁוּט שֶׁהוּא י' כֶּתֶ"ר, כָּפוּל שֶׁהוּא י"ה חָכְמָ"ה וּבִינָ"ה, מְשֻׁלָּשׁ בְּיה"ו שֶׁהוּא חֶסֶ"ד גְּבוּרָ"ה תִּפְאֶרֶ"ת, מְרֻבָּע בְּיהו"ה שֶׁהוּא נֵצַ"ח הוֹ"ד יְסוֹ"ד מַלְכוּ"ת, שֶׁשּׁוֹמְרִים אֶת הַצִּפּוֹר הַקְּדוֹשָׁה - יִשְׂרָאֵל - בֵּינֵיהֶם, וְקוֹרְאִים בָּהּ לְיִשְׂרָאֵל שֶׁהוּא הָעַמּוּד הָאֶמְצָעִי, וְהַיְנוּ שְׁמַע יִשְׂרָאֵל הֲרֵי יוֹרֵד אֵלֶיהָ, צָרִיךְ לְקָשְׁרוֹ עִמָּהּ, וּלְיַחֲדָם בְּיִחוּד אֶחָד לְלֹא פֵרוּד כְּלָל. וְלָכֵן מִי שֶׁשָּׂח בֵּינְתַיִם אוֹתָהּ שִׂיחָה, עֲבֵרָה הִיא בְיָדוֹ.
וְלָמָּה קוֹשְׁרִים אוֹתוֹ עִמָּהּ לְא"ח עִם ד' כְּלוּלָה מֵאַרְבַּע פָּרָשִׁיּוֹת? כְּדֵי שֶׁלֹּא יִהְיֶה פוֹרֵחַ מִמֶּנָּה וְתִשָּׁאֵר יְחִידָה, אֵיכָה יָשְׁבָה בָּדָד, וּמִשּׁוּם זֶה קוֹשְׁרִים אוֹתוֹ עִמָּהּ בְּכַמָּה קִשּׁוּרֵי תְפִלִּין בְּכַמָּה קִשּׁוּרֵי צִיצִית שֶׁלֹּא יָזוּז מִמֶּנָּה.
וְכָל קֶשֶׁר הוּא מִצַּד שֶׁל הָאוֹת י', וּשְׁנֵי קְשָׁרִים הֵם, שֶׁהֵם קֶשֶׁר שֶׁל רֹאשׁ, הַקֶּשֶׁר שֶׁל זְרוֹעַ שְׂמֹאל. וְהֵם י' י' מִן יאהדונה"י. יהו"ה - אַרְבַּע פָּרָשִׁיּוֹת הַתְּפִלִּין, וְרָאוּ כָּל עַמֵּי הָאָרֶץ כִּי שֵׁם יהו"ה וְכוּ'. אדנ"י - אַרְבָּעָה בָּתֵּי הַתְּפִלִּין. אהי"ה אֲשֶׁר אהי"ה - מִבִּפְנִים שֶׁל הַתְּפִלִּין, בְּעֶשְׂרִים וְאַרְבַּע אַזְכָּרוֹת הַתְּפִלִּין שֶׁל רֹאשׁ וּבְעֶשְׂרִים אַרְבַּע אַזְכָּרוֹת הַתְּפִלִּין שֶׁל יָד, וְזוֹ הָאֵם הָעֶלְיוֹנָה, תְּפִלִּין שֶׁל רִבּוֹן הָעוֹלָם קוֹרְאִים לוֹ, תְּפִלִּין עַל רֹאשׁ הָעַמּוּד הָאֶמְצָעִי. מְכַסָּה אוֹתוֹ הָאֵם בִּכְנָפֶיהָ, שֶׁהֵן רְצוּעוֹת הַתְּפִלִּין, וְקוֹשְׁרִים אוֹתוֹ יִשְׂרָאֵל עִם הַשְּׁכִינָה הַתַּחְתּוֹנָה בִּתְפִלִּין שֶׁל יָד, וְלוֹ אוֹמְרִים שְׁמַע יִשְׂרָאֵל, הַבֵּן שֶׁל זְקַן הַזְּקֵנִים, וְזוֹ חָכְמָה עֶלְיוֹנָה, וְעַל שְׁמוֹ נִקְרָא הָעַמּוּד הָאֶמְצָעִי יִשְׂרָאֵל, שִׁיר אֵ"ל, שִׁיר מִשְּׂמֹאל, שִׁיר שֶׁל לְוִיִּם, אֵ"ל מִיָּמִין שֶׁל הַכֹּהֲנִים, הָעַמּוּד הָאֶמְצָעִי יִשְׂרָאֵל כּוֹלֵל אֶת שְׁנֵיהֶם. הַחָכְמָה יוֹרֶדֶת בְּבִרְכַּת הַכֹּהֵן בְּיָמִין, וּבוֹ הָרוֹצֶה לְהַחְכִּים יַדְרִים, הָאֵם יוֹרֶדֶת בִּקְדֻשַּׁת הַלְוִיִּם מִשְּׂמֹאל, וּבוֹ הָרוֹצֶה לְהַעֲשִׁיר יַצְפִּין. עַמּוּד הָאֶמְצָעִי הַקֶּשֶׁר שֶׁל שְׁנֵיהֶם, הַיִּחוּד שֶׁל שְׁנֵיהֶם.
אַף כָּךְ יְסוֹד חַי הָעוֹלָמִים, הַקֶּשֶׁר שֶׁל הָעַמּוּד הָאֶמְצָעִי וְהַשְּׁכִינָה הַתַּחְתּוֹנָה בְּאֵיזֶה מָקוֹם בַּתְּפִלָּה, שֶׁבּוֹ כְּלוּלִים שְׁמוֹנֶה עֶשְׂרֵה בְּרָכוֹת, וּבוֹ מִתְיַחֲדִים שְׁנֵי שֵׁמוֹת כְּאֶחָד - הֵם יאהדונה"י, וְחִבּוּרָם שֶׁל שְׁנֵי הַשֵּׁמוֹת צְרִיכִים בַּחֲשַׁאי, וְסוֹד הַדָּבָר - בְּעָמְדָם תְּרַפֶּינָה כַנְפֵיהֶן. בְּעָמְדָם יִשְׂרָאֵל בִּתְפִלַּת הָעֲמִידָה, הַחַיּוֹת תְּרַפֶּינָה כַנְפֵיהֶם שֶׁלֹּא לְהַשְׁמִיעַ בָּהֶם קוֹל, שֶׁשָּׁם קוֹל דְּמָמָה דַקָּה, קֹדֶשׁ הַקֳּדָשִׁים שֶׁהוּא בַעֲמִידָה, מִשּׁוּם שֶׁשָּׁם בָּא הַמֶּלֶךְ.
שֶׁהֲרֵי בְּרוּחַ גְּדוֹלָה וּבְרַעַשׁ גָּדוֹל וּבָאֵשׁ, שֶׁנִּשְׁמָעִים בָּהֶם כַּנְפֵי הַחַיּוֹת, לֹא בָא הַמֶּלֶךְ, אֶלָּא בְּקוֹל דְּמָמָה דַקָּה, שֶׁהִיא אַחַר רוּחַ רַעַשׁ וָאֵשׁ, וְהִיא רְבִיעִית לָהֶם, וַעֲלֵיהֶם אָמַר יְחֶזְקֵאל, וָאֵרֶא וְהִנֵּה רוּחַ סְעָרָה בָּאָה מִן הַצָּפוֹן עָנָן גָּדוֹל וְאֵשׁ מִתְלַקַּחַת. הֲרֵי הֵם שָׁלֹשׁ, שֶׁרוֹכְבִים בָּהֶם שְׁלֹשׁ הָאוֹתִיּוֹת הו"ה. קוֹל דְּמָמָה דַקָּה, זוֹ י' מִן הַוה"י, וְהִיא י' מִן אדנ"י, שָׁם בָּא הַמֶּלֶךְ שֶׁהוּא יהו"ה, שֶׁכָּל הוי"ה שֶׁשּׁוֹלֶטֶת ה' עַל ו', ה' עַל י', נְקֵבָה הִיא הַהוי"ה, כְּמוֹ טִפָּה שֶׁל נְקֵבָה כְּשֶׁשּׁוֹלֶטֶת עַל הַטִּפָּה שֶׁל זָכָר, הִיא בַת.
בָּא אֵלִיָּהוּ וְכָל רָאשֵׁי הַיְשִׁיבָה, וְהִשְׁתַּטְּחוּ לְפָנָיו וְאָמְרוּ: סִינַי, סִינַי, מִי יָכוֹל לוֹמַר דְּבָרִים לְפָנֶיךָ, אֶלָּא בְקוֹל דְּמָמָה דַקָּה שֶׁבְּפִיךָ בָּא הַמֶּלֶךְ. קוּם אֵלִיָּהוּ, תַּקֵּן לְבוּשֵׁי הַמֶּלֶךְ וְהַגְּבִירָה, שֶׁאַתָּה כֹּהֵן. תַּקֵּן לַקָּדוֹשׁ-בָּרוּךְ-הוּא אַרְבָּעָה בִּגְדֵי לָבָן, וְאַרְבָּעָה בִּגְדֵי זָהָב לַגְּבִירָה, שֶׁנֶּאֱמַר בָּהּ כָּל כְּבוּדָּה בַת מֶלֶךְ פְּנִימָה מִמִּשְׁבְּצוֹת זָהָב לְבוּשָׁהּ.
אַרְבָּעָה בִּגְדֵי לָבָן כֻּלָּם רַחֲמִים בְּשֵׁם שֶׁל יהו"ה, וְאֵין מִי שֶׁמּוֹחֵל בָּהֶם עֲרָיוֹת אֶלָּא הוּא. אַרְבָּעָה בִּגְדֵי זָהָב כֻּלָּם דִּין מִצַּד שֶׁל אדנ"י, וְאֵין מִי שֶׁמּוֹחֵל עַל עֲבוֹדָה זָרָה אֶלָּא הִיא, שֶׁשּׁוֹלְטִים שִׁפְחָה בִּמְקוֹם גְּבִרְתָּהּ.
כִּשְׁמוֹ כֵּן כִּסְאוֹ, כֵּן לְבוּשׁוֹ, וּבַלְּבוּשִׁים הַלָּלוּ לֹא מִתְלַבֵּשׁ עַד כָּעֵת מִיּוֹם שֶׁנֶּחֱרַב בֵּית הַמִּקְדָּשׁ, שֶׁהֲרֵי כָּתוּב אַלְבִּישׁ שָׁמַיִם קַדְרוּת, וּבַשְּׁכִינָה נֶאֱמַר אַל תִּרְאֻנִי שֶׁאֲנִי שְׁחַרְחֹרֶת, מִשּׁוּם שֶׁהִיא בַגָּלוּת, וְהַכִּסֵּא שֶׁלָּהּ פָּגוּם בַּחֲטָאֵי יִשְׂרָאֵל, שֶׁשָּׁם הַנְּשָׁמוֹת שֶׁל יִשְׂרָאֵל, וְלָכֵן אַשְׁרֵי מִי שֶׁמְּתַקֵּן לָהּ כִּסֵּא בִּתְפִלָּתוֹ, בַּמִּצְווֹת שֶׁלּוֹ. אַחַר שֶׁהוּא מִשָּׁם, הַכִּסֵּא פָגוּם בִּגְלָלָם, וּמִסְתַּלֵּק שֵׁם יהו"ה מִשָּׁם, שֶׁהוּא לֹא שׁוֹרֶה בְּמָקוֹם פָּגוּם. זֶהוּ שֶׁכָּתוּב כָּל אִישׁ אֲשֶׁר יִהְיֶה בוֹ מוּם לֹא יִקְרַב, אַף כָּךְ בִּנְשָׁמָה פְגוּמָה לֹא שׁוֹרֶה.
אַשְׁרֵי מִי שֶׁמַּשְׁלִים נִשְׁמָתוֹ לְהַשְׁרוֹת בָּהּ שֵׁם יהו"ה וְעוֹשֶׂה לוֹ כִּסֵּא אֵלָיו, וְאַשְׁרֵי הַפֶּה שֶׁמִּתְחַבֵּר בּוֹ הַקָּדוֹשׁ-בָּרוּךְ-הוּא וּשְׁכִינָתוֹ, שֶׁהִיא תוֹרַת יהו"ה, וְאַשְׁרֵי הוּא מִי שֶׁמַּלְבִּישׁ הַמֶּלֶךְ וְהַגְּבִירָה בְּעֶשֶׂר הַסְּפִירוֹת שֶׁל בְּרִיאָה שֶׁכְּלוּלִים בַּשֵּׁם יאהדונה"י, כִּשְׁמוֹ כֵּן לְבוּשָׁיו.
וּמִי שֶׁמַּתְקִין לוֹ סוּסָה, שֶׁנֶּאֱמַר בָּהּ לְסֻסָתִי בְּרִכְבֵי פַרְעֹה דִּמִּיתִיךְ רַעְיָתִי, שֶׁהִיא מֶרְכָּבָה שֶׁלּוֹ, שֶׁבִּימֵי הַשַּׁבָּתוֹת וְיָמִים טוֹבִים הוּא לָבוּשׁ בִּלְבוּשֵׁי מַלְכוּת, שֶׁהֵן עֶשֶׂר סְפִירוֹת שֶׁל בְּרִיאָה, וּבִימוֹת הַחֹל לָבוּשׁ בְּעֶשֶׂר כִּתּוֹת שֶׁל מַלְאָכִים שֶׁמְּשַׁמְּשִׁים אוֹתָם, אֶת עֶשֶׂר סְפִירוֹת הַבְּרִיאָה.
שֶׁעֶשֶׂר סְפִירוֹת שֶׁל הָאֲצִילוּת, הַמֶּלֶךְ בָּהֶם, הוּא וְעַצְמוֹ אֶחָד בָּהֶם, הוּא וְחַיָּיו אֶחָד בָּהֶם, מַה שֶּׁאֵין כֵּן בְּעֶשֶׂר הַסְּפִירוֹת שֶׁל הַבְּרִיאָה, שֶׁהֵם וְחַיֵּיהֶם אֵינָם אֶחָד, שֶׁהֵם וְעַצְמָם אֵינָם אֶחָד.
וְעִלַּת עַל הַכֹּל, הוּא מֵאִיר (יוֹרֵד) בְּעֶשֶׂר סְפִירוֹת שֶׁל אֲצִילוּת, וּבְעֶשֶׂר הַסְּפִירוֹת שֶׁל בְּרִיאָה, וּמֵאִיר בְּעֶשֶׂר כִּתּוֹת שֶׁל מַלְאָכִים, וּבַעֲשָׂרָה גַּלְגַּלֵּי הָרָקִיעַ, וְלֹא מִשְׁתַּנֶּה בְּכָל מָקוֹם. קוּם יְחֶזְקֵאל הַנָּבִיא לְגַלּוֹת אֶת הַמַּרְאוֹת הַלָּלוּ לִפְנֵי הַשְּׁכִינָה, שֶׁנֶּאֱמַר בָּהֶם וּדְמוּת הַחַיּוֹת מַרְאֵיהֶם כְּגַחֲלֵי אֵשׁ, בְּנִקּוּדֵי הַתּוֹרָה וְטַעֲמֵי הַתּוֹרָה, שֶׁעַל הָאוֹתִיּוֹת נֶאֱמַר וּדְמוּת הַחַיּוֹת, מַרְאֵיהֶם כְּגַחֲלֵי אֵשׁ אֵלּוּ הֵם הַנְּקֻדּוֹת, בֹּעֲרוֹת כְּמַרְאֵה הַלַּפִּדִים אֵלּוּ הַטְּעָמִים, וּבָהֶם וְהַמַּשְׂכִּלִים יַזְהִרוּ כְּזֹהַר הָרָקִיעַ. וְהַמַּשְׂכִּלִים - אֵלּוּ הָאוֹתִיּוֹת, יַזְהִרוּ - אֵלּוּ הַנְּקֻדּוֹת שֶׁמְּאִירוֹת בָּהֶם, כְּזֹהַר - אֵלּוּ הַטְּעָמִים.
וְהַשְּׁכִינָה כְּלוּלָה מִכֻּלָּם, עָלֶיהָ נֶאֱמַר הִיא מִתְהַלֶּכֶת בֵּין הַחַיּוֹת, שֶׁהֵן הַחַיּוֹת הָעֶלְיוֹנוֹת שֶׁל נְקֻדּוֹת הַטְּעָמִים, וְחַיּוֹת הַתַּחְתּוֹנוֹת שֶׁל נְקֻדּוֹת הָאוֹתִיּוֹת, כְּמוֹ זֶה: הֶ<FX-3.0>֒<FX3.0> וְהֵם סֶגוֹלְתָּ"א לְמַעְלָה, שָׁלֹשׁ חַיּוֹת עֶלְיוֹנוֹת שֶׁרְמוּזוֹת י' י' י' בְּרָאשֵׁי תֵבוֹת יהו"ה יהו"ה יהו"ה, וְהֵם יהו"ה מֶלֶךְ, יהו"ה מָלָךְ, יהו"ה יִמְלֹךְ, פְּנֵי שְׁלֹשֶׁת הַחַיּוֹת הָעֶלְיוֹנוֹת שֶׁהֵן חֶסֶ"ד גְּבוּרָ"ה תִּפְאֶרֶ"ת. וּלְמַטָּה סֶגּוֹ"ל שֶׁהֵם הַחַיּוֹת הַתַּחְתּוֹנוֹת - פְּנֵי נֵצַ"ח יְסוֹ"ד וְהוֹ"ד, שֶׁרְמוּזִים בִּיבָרֶכְ"ךָ יהו"ה, יָאֵ"ר יהו"ה, יִשָּׂ"א יהו"ה. הַנְּקֻדָּה שֶׁל הָאֶמְצַע - חַיָּה שֶׁשְּׁמָהּ אָדָם, כְּמוֹ זֶה: הּ, הִיא מִתְהַלֶּכֶת בֵּין הַחַיּוֹת, שֶׁהֵם שָׁלֹשׁ לְמַעְלָה וְשָׁלֹשׁ לְמַטָּה, כְּמוֹ זֶה: הֶ<FX-3.0>֒<FX3.0>.
הִיא רְבִיעִית לְכָל הַשָּׁלֹשׁ וּשְׁבִיעִית לַשֵּׁשׁ. וְהַסּוֹד שֶׁל שָׁלֹשׁ הַחַיּוֹת הַתַּחְתּוֹנוֹת, עֲלֵיהֶם הוּא רוֹמֵז וַיְהִי בִּשְׁלֹשִׁים שָׁנָה, וְעַל הַנְּקֻדָּה שֶׁבָּאֶמְצַע רוֹמֵז בָּרְבִיעִי, שֶׁהוּא אַרְבַּע פְּנֵי אָדָם, חָכְמָה עֶלְיוֹנָה - כֹּ"חַ מָ"ה, שֶׁנֶּאֱמַר בּוֹ דְּמוּת כְּמַרְאֵה אָדָם עָלָיו מִלְמָעְלָה, וְהַכֹּל בְּסוֹד הַנְּקֻדּוֹת שֶׁל אוֹת הֶ<FX-3.0>֒<FX3.0>.
בַּחֲמִשָּׁה לַחֹדֶשׁ, זוֹ הָאוֹת ה', שֶׁהִיא אֱלֹהִי"ם, כִּנּוּ"י לְשֵׁם יהו"ה, וְהִיא הַכִּסֵּא, שֶׁכָּךְ עוֹלֶה הַכִּסֵּ"א כְּחֶשְׁבּוֹן אֱלֹהִי"ם.
וְהִיא כֶּתֶר עֶלְיוֹן חֲמִישִׁית לְאַרְבַּע הַחַיּוֹת הָעֶלְיוֹנוֹת, וַחֲמִישִׁית לְאַרְבַּע הַתַּחְתּוֹנוֹת, וְהִיא כִּסֵּא לְרִבּוֹן הַכֹּל, אָדוֹן עַל הַכֹּל, שֶׁהוּא טָמִיר וְגָנוּז.
וְאִם תֹּאמַר שֶׁסּוֹד זֶה רָאָה יְחֶזְקֵאל - לֹא הָיָה אֶלָּא דְמוּת הַחַיּוֹת הָאֵלֶּה, וְלֹא שֶׁרָאָה חַיּוֹת, אֶלָּא כְּמוֹ מֶלֶךְ שֶׁשָּׁלַח שְׁטָר בְּחוֹתָמוֹ, וּדְיוֹקַן הַמֶּלֶךְ רָשׁוּם עַל שַׁעֲוָה מֵחוֹתָמוֹ, שֶׁבִּסְפִירוֹת הָאֲצִילוּת הוּא דְּיוֹקַן הַמֶּלֶךְ מַמָּשׁ, וּבִסְפִירוֹת הַבְּרִיאָה - חוֹתַם הַמֶּלֶךְ, וּבִסְפִירוֹת הַיְצִירָה וּבַמַּלְאָכִים שֶׁהֵם חַיּוֹת - הַצִּיּוּר שֶׁל הַחוֹתָם בְּשַׁעֲוָה. וְלָכֵן נֶאֱמַר בְּמַרְאוֹת יְחֶזְקֵאל, דְּמוּת כְּמַרְאֵה אָדָם, וּדְמוּת הַחַיּוֹת, וְלֹא הַחַיּוֹת מַמָּשׁ. לְמִי שֶׁכָּל יָמָיו לֹא רָאָה מֶלֶךְ וְהָיָה בֶּן כְּפָר, וְשָׁאַל בִּשְׁבִילוֹ, וְרוֹשְׁמִים לוֹ עַל טַבְלָה אוֹ עַל נְיָר אֶת דְּיוֹקְנוֹ.
וְיֵשׁ נְקֻדָּה שֶׁכָּל הָעוֹלָם תָּלוּי תַּחְתֶּיהָ, כְּמוֹ הַשֶּׁמֶשׁ אֶל הַתַּחְתּוֹנִים נִרְאֵית לִבְנֵי אָדָם תַּחַת הָרָקִיעַ כִּנְקֻדַּת קָמֵ"ץ, וְהִיא כַּמָּה פְּעָמִים גְּדוֹלָה מִכָּל הָאָרֶץ, כָּל שֶׁכֵּן נְקֻדּוֹת הַתּוֹרָה לְגַבֵּי גָּבְהָם, וְנִרְאוֹת לָנוּ הַנְּקֻדּוֹת. (עַד כָּאן).
וַאֲנִי בְתוֹךְ הַגּוֹלָה עַל נְהַר כְּבָר - זֶה נְהַר דִּינוּר שֶׁשּׁוֹפֵעַ וְיוֹצֵא מִלְּפָנָיו, אֶלֶף אֲלָפִים יְשַׁמְּשׁוּ אוֹתוֹ, וְרִבּוֹא רְבָבוֹת שֶׁל מַלְאָכִים עוֹמְדִים לְפָנָיו, הַדִּין יוֹשֵׁב, וְהַסְּפָרִים נִפְתְּחוּ, שֶׁהֵם שְׁלֹשֶׁת הַסְּפָרִים שֶׁנִּפְתָּחִים בְּרֹאשׁ הַשָּׁנָה, וּבוֹ טוֹבְלוֹת הַנְּשָׁמוֹת בִּנְהַר דִּינוּר הַזֶּה מִזֻּהַמְתָּן שֶׁמְּזֹהָמִים בָּעוֹלָם הַשָּׁפָל, וְזֶה מטטרו"ן בִּדְמוּת שֶׁל צַדִּיק יְסוֹד עוֹלָם, שֶׁהוּא נְהַר דִּינוּר. מִצַּד הַגְּבוּרָה - נְהַר פְּלָגָיו, מִצַּד הַחֶסֶד - פַּלְגֵי מַיִם. וְזֶהוּ עַל נְהַר כְּבָר. מַה זֶּה כְּבָר? זֶה מטטרו"ן, רֶכֶ"ב לָעַמּוּד הָאֶמְצָעִי. וַיִּרְכַּב עַל כְּרוּב וַיָּעֹף, וְהוּא רֶכֶב אֵשׁ וְסוּסֵי אֵשׁ, כּוֹלֵל שִׁשִּׁים רִבּוֹא מֶרְכָּבוֹת, וּמִצַּד שֶׁל צַדִּיק חַי הָעוֹלָמִים הוּא כּוֹלֵל שְׁמוֹנָה עָשָׂר רִבּוֹא מֶרְכָּבוֹת, וְזֶהוּ רֶכֶב אֱלֹהִי"ם רִבֹּתַיִם אַלְפֵי שִׁנְאָן, וּבַעֲלֵי הַמִּשְׁנָה פֵּרְשׁוּהָ שְׁנֵי אֲלָפִים, שֶׁאֵינָם מִשְּׁנֵי רִבּוֹא, שֶׁהֵם כָּל רִבּוֹא עֲשֶׂרֶת אֲלָפִים, רִבּוֹתַיִם - עֶשְׂרִים אֶלֶף. שְׁנַיִם שֶׁאֵינָן, נִשְׁאֲרוּ שְׁמוֹנָה עָשָׂר שֶׁיּוֹרְדִים עִם מטטרו"ן לְקַבֵּל שְׁמוֹנֶה עֶשְׂרֵה בְרָכוֹת שֶׁל תְּפִלּוֹת יִשְׂרָאֵל לְהַעֲלוֹתָם לִפְנֵי הַקָּדוֹשׁ-בָּרוּךְ-הוּא, חַי הָעוֹלָמִים, צַדִּיק יְסוֹד עוֹלָם, וּבְרָכוֹת לְרֹאשׁ צַדִּיק.
וַאֲנִי בְתוֹךְ הַגּוֹלָה - זוֹ שְׁכִינָה. נִפְתְּחוּ הַשָּׁמַיִם - חֲמִשָּׁה רְקִיעִים שֶׁל הַיּוֹם הַשֵּׁנִי. ה' שֶׁל הַשָּׁמַיִם, שֶׁבָּה רְשׁוּמִים הַחַיּוֹת, שֶׁמְּקוֹרָם יוֹ"ד הֵ"י וָא"ו הֵ"י (יו"ד ה"א וא"ו ה"א) - יהו"ה, וָאֶרְאֶה מַרְאוֹת אֱלֹהִי"ם - חֲמִשָּׁה אוֹר שֶׁל יוֹם הָרִאשׁוֹן כְּנֶגֶד ה' רִאשׁוֹנָה, כְּלוּלָה מֵחֲמִשָּׁה אוֹר שֶׁהוּא אָאֵאֹאִאֻ פִּתּוּחֵי חוֹתָם קֹדֶשׁ לַיהו"ה.
וְכָל אֶחָד מַרְאֶה אהי"ה, וּנְקֻדּוֹת אֵלּוּ עוֹלוֹת אֱלֹהִי"ם, שֶׁבָּהֶם שֶׁבַע נְקֻדּוֹת - שָׁלֹשׁ לְמַעְלָה, שָׁלֹשׁ לְמַטָּה, חֹלֵ"ם בָּאֶמְצַע. וְרָקִיעַ שְׁמִינִי אֶחָד לָהֶם, שֶׁנֶּאֱמַר בּוֹ וַיִּתֵּן אוֹתָם אֱלֹהִים בִּרְקִיעַ הַשָּׁמָיִם.
וְשִׁבְעָה נִיצוֹצוֹת שֶׁל נְקֻדּוֹת אָאֵאֹאִאֻ כְּנֶגֶד שִׁבְעָה כּוֹכְבֵי לֶכֶת - שְׁלֹשָׁה מִכָּאן וּשְׁלֹשָׁה מִכָּאן, חַמָּ"ה בְּאֶמְצָעִיתוֹ, רְבִיעִי לְכָל הַשְּׁלֹשָׁה, וּשְׁבִיעִי לַשִּׁשָּׁה, וְהִיא בְּצוּרַת חֹלֵ"ם בְּאֵלּוּ הֶחָמֵשׁ, וְקָמַץ מִשָּׁם מְלֹא קֻמְצוֹ - קָמֵ"ץ הוּא י', כְּשֶׁנִּפְתָּח בְּחָמֵשׁ נְקֻדּוֹת הוּא ה', חָמֵשׁ אֶצְבָּעוֹת שֶׁבָּהֶן נִפְתָּח קֹמֶץ, שֶׁהוּא י', לַחֲמִשִּׁים שַׁעֲרֵי הַחֵרוּת.
וְאוֹתִיּוֹת י"ה כְּחֶשְׁבּוֹן חוֹלֵ"ם, שֶׁהוּא אֶמְצָעִי, וְחִרֵ"ק כְּחֶשְׁבּוֹן ו"ה, ו' זְרוֹעַ, ה' כָּתֵף, קָמֵ"ץ י"ד פִּרְקֵי הָאֶצְבָּעוֹת, וְזֶהוּ וַיֹּאמֶר כִּי יָ"ד עַל כֵּס יָ"הּ, וְהֵם רְמוּזִים יהו"ה אֱלֹהֵינ"וּ יהו"ה, וּבְחָמֵשׁ אֶצְבָּעוֹת שֶׁל יַד שְׂמֹאל י"ד פְּרָקִים, רְמוּזִים כוז"ו במוכס"ז כוז"ו, וְהֵם כ"ח, שֶׁנֶּאֱמַר עֲלֵיהֶם וְעַתָּה יִגְדַּל נָא כֹּ"חַ יהו"ה, וְכֵן עוֹלֶה אי"ה או"ה כ"ח, שֶׁרְמוּזִים בְּכִסֵּא כָבוֹד מָרוֹם מֵרִאשׁוֹן.
מִיָּד שֶׁהִסְתַּלְּקוּ, וַיֵּלְכוּ בְלֹא כֹחַ לִפְנֵי רוֹדֵף, וְלָכֵן פֵּרְשׁוּהָ בַּעֲלֵי הַמִּשְׁנָה, כָּל הָאוֹמֵר אָמֵן יְהֵא שְׁמֵיהּ רַבָּא בְּכָל כֹּחוֹ, קוֹרְעִים לוֹ גְּזַר דִּינוֹ שֶׁל שִׁבְעִים שָׁנָה, שֶׁהֵם שִׁבְעִים שָׁנִים אַחַר אֶלֶף וּמָאתַיִם שָׁנִים שֶׁנֶּחֱרַב בֵּית הַמִּקְדָּשׁ, וְיֵשׁ מִי שֶׁמְּחַשֵּׁב אוֹתָם מִשֶּׁבֻּטַּל הַתָּמִיד, מִשּׁוּם שֶׁבְּדַרְגַּת יַעֲקֹב תָּלוּי קֵץ הַגְּאֻלָּה, שֶׁדַּרְגָּתוֹ אֱמֶת. זֶהוּ שֶׁכָּתוּב תִּתֵּן אֱמֶ"ת לְיַעֲקֹב, שֶׁהוּא סִימָן אֶלֶף מָאתַיִם תִּשְׁעִים. וְיֵשׁ מִי שֶׁהוֹסִיף בּוֹ ב', קָרוֹב יהו"ה לְכָל קֹרְאָיו לְכֹל אֲשֶׁר יִקְרָאֻהוּ בֶאֱמֶת, לָדַעַת בָּאָרֶץ דַּרְכֶּךָ. אַף כָּךְ אֶרֶץ - אֶלֶף רָ"ץ, מָאתַיִם וְתִשְׁעִים, לְקַיֵּם בָּהֶם אֱמֶ"ת מֵאֶרֶ"ץ תִּצְמָח, כְּשֶׁיִּהְיוּ בַחוּץ כְּחֶשְׁבּוֹן אֶרֶ"ץ, אֲבָל גְּזַר דִּינָם שִׁבְעִים שָׁנָה.
דָּבָר אַחֵר וְהַמַּשְׂכִּלִים - הֵם הַנְּקֻדּוֹת, יַזְהִרוּ - שֶׁמְּאִירִים בָּאוֹתִיּוֹת, שֶׁהֵם נְקֻדּוֹת עֲגֻלּוֹת, אוֹתִיּוֹת מְרֻבָּעוֹת, שֶׁבָּאוֹתִיּוֹת נִבְרְאוּ אַרְבַּע חַיּוֹת הַכִּסֵּא, שֶׁנֶּאֱמַר עֲלֵיהֶם בְּעִנְיָנוֹ שֶׁל יְחֶזְקֵאל, דְּמוּת הַחַיּוֹת מַרְאֵיהֶם כְּגַחֲלֵי אֵשׁ, אֵלּוּ הֵם נְקֻדּוֹת הַתּוֹרָה, שֶׁהֵן תֵּשַׁע, שֶׁבָּהֶן נִבְרְאוּ תִּשְׁעָה גַלְגַּלֵּי הַכִּסֵּא. הַכִּסֵּא הוּא עֲשִׂירִי לְתִשְׁעָה גַלְגַּלִּים שֶׁמְּאִירִים בָּהֶם עֶשֶׂר הָאוֹתִיּוֹת, שֶׁהֵן יו"ד ה"א וא"ו ה"א, וּבָהֶם נִבְרְאוּ, וְאַרְבַּע הָאוֹתִיּוֹת שֶׁהֵן יהו"ה, מְאִירוֹת בְּאַרְבַּע הַחַיּוֹת, וּבָהֶן נִבְרְאוּ.
וְשֵׁם יהו"ה הוּא הָעַמּוּד הָאֶמְצָעִי, אֱמֶת, וּשְׁכִינָתוֹ תּוֹרַת אֱמֶת, בָּהּ נִבְרָא הַכִּסֵּא שֶׁהוּא אֱלֹהִי"ם, וְהַיְנוּ בְּרֵאשִׁית בָּרָא אֱלֹהִים. בַּתּוֹרָה, שֶׁהִיא רֵאשִׁית, בָּרָא הַכִּסֵּא שֶׁהוּא אֱלֹהִי"ם, שֶׁכָּךְ עוֹלֶה הַכִּסֵּ"א לְחֶשְׁבּוֹן אֱלֹהִי"ם.
וְיֵשׁ תּוֹרָה שֶׁל בְּרִיאָה וְתוֹרָה שֶׁל אֲצִילוּת. תּוֹרָה שֶׁל בְּרִיאָה - ה' קָנָנִי רֵאשִׁית דַּרְכּוֹ, וְתוֹרָה שֶׁל אֲצִילוּת - תּוֹרַת יהו"ה תְּמִימָה. וּבָהּ תָּמִים תִּהְיֶה עִם יהו"ה אֱלֹהֶיךָ, וּמִן הַצַּד שֶׁלָּהּ נֶאֱמַר עַל יִשְׂרָאֵל בָּנִים אַתֶּם לַה'. וּמִנַּיִן לָנוּ שֶׁתּוֹרָה שֶׁל אֲצִילוּת הִיא תוֹרַת ה' שֶׁתְּלוּיָה בִּשְׁמוֹ? אֶלָּא כָּךְ פֵּרְשׁוּהָ, זֶה שְּׁמִי לְעֹלָם. שְׁמִי עִם י"ה - שס"ה, זִכְרִי עִם ו"ה - רמ"ח, תּוֹרָה בְּחֶשְׁבּוֹן אוֹתִיּוֹתֶיהָ - תרי"א, וְעִם אָנֹכִי וְלֹא יִהְיֶה לְךָ הִיא תרי"ג, וְהַיְנוּ ב' שֶׁנִּתּוֹסְפָה בַּתּוֹרָה. זֹאת הַתּוֹרָה אָדָם - זֶה יוֹ"ד הֵ"א וָא"ו הֵ"א, וּמִשּׁוּם זֶה כָּבוֹד חֲכָמִים יִנְחָלוּ, וּפֵרְשׁוּהוּ רַבָּנֵי הַמִּשְׁנָה אֵין כָּבוֹד אֶלָּא תוֹרָה. וְיֵשׁ כָּבוֹד נִבְרָא, וְיֵשׁ כָּבוֹד נֶאֱצָל. מִצַּד שֶׁל תּוֹרָה שֶׁל בְּרִיאָה, נֶאֱמַר בְּיִשְׂרָאֵל כִּי לִי בְּנֵי יִשְׂרָאֵל עֲבָדִים, וּמִצַּד שֶׁל אֲצִילוּת - בָּנִים אַתֶּם לַיהו"ה וְגוֹמֵר.
וּמֵעַל לַכֹּל - עִלַּת עַל הַכֹּל שֶׁאֵין אֱלוֹהַּ עָלָיו וְלֹא תַחְתָּיו וְלֹא לְאַרְבַּעַת צִדְדֵי הָעוֹלָם, וְהוּא מְמַלֵּא כָּל הָעוֹלָמוֹת וְהוּא מַקִּיף, וּמְקַבֵּל בָּהּ יִסּוּרִים וּמַחֲלוֹת וּמַכְאוֹבִים בְּיִרְאַת רִבּוֹנוֹ, אַהֲבָה בְּסוֹפָהּ, כְּמוֹ שֶׁבֵּאֲרוּהָ בַּעֲלֵי הַמִּשְׁנָה עַל בַּעֲלֵי הַקֻּשְׁיוֹת וְהַמַּחֲלוֹקוֹת הַלָּלוּ - אֶת וָהֵב בְּסוּפָה, וּפֵרְשׁוּהָ אַהֲבָה בְסוֹפָהּ. שֶׁמַּה שֶּׁהָיְתָה לָהֶם הַשְּׁכִינָה סוֹף כָּל הַדְּרָגוֹת, קֻשְׁיָה וְדִין מִצַּד הַגְּבוּרָה, חָזְרָה לִהְיוֹת לָהֶם אַהֲבָה מִצַּד הַיָּמִין, אַהֲבַת חֶסֶד, וְלָכֵן כָּל הַמְקַיֵּם אֶת הַתּוֹרָה מֵעֹנִי, סוֹפוֹ לְקַיְּמָהּ מֵעֹשֶׁר, וְזֶה הוּא אַהֲבָה בְּסוֹפָהּ. וְכָל מִי שֶׁאֵינוֹ מְקַיְּמָהּ מֵעֹשֶׁר, לֹא יְקַיְּמָהּ מֵעֹנִי.
דַּרְגָּה חֲמִישִׁית בְּיִרְאַת ה', פֵּרְשׁוּהָ בַּעֲלֵי הַמִּשְׁנָה, כָּל הַקּוֹדֵם יִרְאָתוֹ לְחָכְמָתוֹ, חָכְמָתוֹ מִתְקַיֶּמֶת, וְכָל הַקּוֹדֵם חָכְמָתוֹ לְיִרְאַת חֶטְאוֹ, אֵין חָכְמָתוֹ מִתְקַיֶּמֶת. שֶׁכָּל הַקּוֹדֵם חָכְמָתוֹ לְיִרְאָתוֹ לְמָה הוּא דוֹמֶה? לְמִי שֶׁמָּסְרוּ לוֹ מַפְתְּחוֹת הַפְּנִימִיִּים וְלֹא מָסְרוּ לוֹ מַפְתְּחוֹת הַחִיצוֹנִיִּים, בַּמֶּה יִכָּנֵס?
וּבְדֶרֶךְ סוֹד, אדנ"י שָׁם י' יִרְאַת ה', וְאֵלּוּ אַרְבַּע הָאוֹתִיּוֹת הֵן מַפְתְּחוֹת הַחִיצוֹנִיִּים שֶׁלָּהּ, י' מִן יהו"ה, הִיא חָכְמָה, וְאַרְבַּעַת אוֹתִיּוֹת הַשֵּׁם הַזֶּה הֵן מַפְתְּחוֹת הַפְּנִימִיִּים, וְלָכֵן הִקְדִּימוּ בַּתְּפִלָּה אֲדֹנָ"י שְׂפָתַי תִּפְתָּח, וְאַחַר כָּךְ חוֹתְמִים אוֹתָהּ בְּשֵׁם יהו"ה: בָּרוּךְ אַתָּה יהו"ה מָגֵן אַבְרָהָם. וְאַף כָּךְ הִקְדִּים שְׁבָ"א, שֶׁהִיא יִרְאָה, בְּשֵׁם יהו"ה, לְאַהֲבָה שֶׁהִיא קָמֵ"ץ רַחֲמִים, שְׁבָ"א מִצַּד הַגְּבוּרָה, כִּי בָאֵשׁ ה' נִשְׁפָּט. קָמֵ"ץ מִיָּמִין, וְקָמַץ הַכֹּהֵן מִשָּׁם, מִשּׁוּם שֶׁמַּעֲלִין בַּקֹּדֶשׁ וְלֹא מוֹרִידִין, וּמִשּׁוּם זֶה הִקְדִּימוּ שְׁסָ"ה לֹא תַעֲשֶׂה, שֶׁהֵם יִרְאָה, לִרְמַ"ח מִצְווֹת, שֶׁהֵם אַהֲבָה. זֶהוּ שֶׁכָּתוּב זֶה שְּׁמִי לְעֹלָם וְכוּ'. שְׁמִי עִם י"ה - שְׁסָ"ה, זִכְרִי עִם ו"ה - רְמַ"ח.
דַּרְגָּה שִׁשִּׁית בְּיִרְאַת ה' - וְהָיָה אֱמוּנַת עִתֶּיךָ וְכוּ'. אֱמוּנַת - סֵדֶר זְרָעִים, עִתֶּיךָ - סֵדֶר מוֹעֵד, חֹסֶן - סֵדֶר נָשִׁים, יְשׁוּעֹת - סֵדֶר נְזִיקִין, חָכְמָה - סֵדֶר קָדָשִׁים, וָדַעַת - סֵדֶר טְהָרוֹת. אִם יֵשׁ יִרְאַת ה' - כֵּן, וְאִם לֹא - לֹא. וְסִימָן: זמ"ן נק"ט.
וְאֵלּוּ שֵׁשֶׁת סִדְרֵי הַמִּשְׁנָה בְּדֶרֶךְ סוֹד, הֵם מֵעַמּוּד הָאֶמְצָעִי שֶׁכּוֹלֵל שִׁשָּׁה סִדְרֵי מִשְׁנָה, וּמִי שֶׁרוֹצֶה לְקַחְתּוֹ לְלֹא שְׁכִינָתוֹ, שֶׁהִיא יִרְאַת ה', עָלָיו נֶאֱמַר וְנִרְגָּן מַפְרִיד אַלּוּף, כְּאִלּוּ עָשָׂה קִצּוּץ וּפֵרוּד בֵּין הַקָּדוֹשׁ-בָּרוּךְ-הוּא לִשְׁכִינָתוֹ, וּכְדֵי שֶׁלֹּא יַעֲשׂוּ פֵרוּד, אַף עַל גַּב שֶׁלָּמַד אָדָם שִׁשָּׁה סִדְרֵי מִשְׁנָה וְלֹא הִקְדִּים לוֹ יִרְאַת ה', שֶׁהִיא שְׁכִינָתוֹ, הַקָּדוֹשׁ-בָּרוּךְ-הוּא לֹא שׁוֹרֶה עָלָיו. וְלָכֵן אִם יֵשׁ יִרְאַת ה' - כֵּן, וְאִם לֹא - לֹא, כְּאִלּוּ לֹא הָיָה כְלוּם בְּיָדוֹ.
אֱמוּנָה, הִיא הָאֵם הָעֶלְיוֹנָה מִצַּד הַחֶסֶד, שֶׁבָּהּ קְרִיאַת שְׁמַע שֶׁהִיא אֱמוּנָה, וְהִיא עִתֶּיךָ מִצַּד הַגְּבוּרָה, שֶׁבּוֹ נֶאֱמַר וְאַל יָבֹא בְכָל עֵת אֶל הַקֹּדֶשׁ וְגוֹמֵר. חֹסֶן הוּא מִצַּד שֶׁל הָעַמּוּד הָאֶמְצָעִי. יְשׁוּעֹת נִקְרֵאת מִצַּד שֶׁל נֵצַח, וְגַם נֵצַח יִשְׂרָאֵל לֹא יְשַׁקֵּר וְלֹא יִנָּחֵם. חָכְמָה הִיא סֵדֶר קָדָשִׁים, שֶׁהוּא הוֹד, וְדַעַת הוּא יְסוֹד, שֶׁהוּא סֵדֶר טְהָרוֹת.
וְיֵשׁ שֶׁיֹּאמַר בְּהִפּוּךְ - מִצַּד הַשְּׁכִינָה הַתַּחְתּוֹנָה הִיא אֱמוּנָה, וּמִצַּד שֶׁל צַדִּיק שֶׁבּוֹ כְּלוּלִים שְׁנֵי שֵׁמוֹת אָמֵ"ן, שֶׁהֵם יאהדונה"י, וּבְצַדִּיק עֵץ פְּרִי עֹשֶׂה פְּרִי לְמִינוֹ אֲשֶׁר זַרְעוֹ בוֹ עַל הָאָרֶץ, וְלָכֵן נִקְרָא סֵדֶר זְרָעִים.
עִתֶּיךָ, הוּא מִצַּד שֶׁל הוֹד שֶׁהוּא סֵדֶר מוֹעֵד, שֶׁבּוֹ אוֹכְלִים כָּל אַרְבַּע, וְתוֹלִים כָּל חָמֵשׁ, וְשׂוֹרְפִים בִּתְחִלַּת שֵׁשׁ. חֹסֶן, הוּא מִצַּד שֶׁל הָעַמּוּד הָאֶמְצָעִי שֶׁבּוֹ סֵדֶר נָשִׁים, יְשׁוּעֹת הוּא סֵדֶר נְזִיקִין מִצַּד הַגְּבוּרָה, שֶׁמִּשָּׁם כָּל הַדִּינִים יוֹצְאִים לְמִי שֶׁעוֹשֶׂה נֵזֶק לַחֲבֵרוֹ. חָכְמָה נִקְרֵאת מִצַּד הַחֶסֶד, שֶׁבָּהּ הָרוֹצֶה לְהַחְכִּים יַדְרִים, וְהוּא סֵדֶר קָדָשִׁים, וְעִמּוֹ נֵצַח. זֶהוּ שֶׁכָּתוּב נְעִמוֹת בִּימִינְךָ נֶצַח. דַּעַת שֶׁהוּא סֵדֶר טְהָרוֹת. וְהוּא שִׁשָּׁה סִדְרֵי מִשְׁנָה, בְּסוֹד שֶׁל לַהַט הַחֶרֶב הַמִּתְהַפֶּכֶת, מֵרַחֲמִים לְדִין וּמִדִּין לְרַחֲמִים.
דַּרְגָּה שְׁבִיעִית בְּיִרְאַת ה' - שֶׁאֵין לוֹ חֹסֶר. זֶהוּ שֶׁכָּתוּב יְראוּ אֶת ה' קְדֹשָׁיו כִּי אֵין מַחְסוֹר לִירֵאָיו. לֹא יִהְיֶה מֵאוֹתָם שֶׁנֶּאֱמַר בָּהֶם וְחוֹשֵׂךְ מִיֹּשֶׁר אַךְ לְמַחְסוֹר, וְלֹא יִהְיֶה לוֹ חֹסֶר בַּתּוֹרָה אִם הוּא בַּעַל תּוֹרָה, שֶׁבְּלִי תוֹרָה אֵין יִרְאָה, כְּמוֹ שֶׁנֶּאֱמַר אֵין בּוּר יְרֵא חֵטְא, כְּמוֹ שֶׁאֵין תּוֹרָה בְּלִי יִרְאָה, אַף כָּךְ אֵין יִרְאָה בְּלִי תוֹרָה, לֹא יִהְיֶה חִסָּרוֹן בְּנִשְׁמָתוֹ, וְלֹא יִהְיֶה חִסָּרוֹן בְּמַעֲשָׂיו הַטּוֹבִים, שֶׁאֵין חֹסֶר וַעֲנִיּוּת כְּחֹסֶר שֶׁל תּוֹרָה וּמִצְווֹת טוֹבוֹת, כְּמוֹ שֶׁבֵּאֲרוּהוּ בַּעֲלֵי הַמִּשְׁנָה, אֵין עָנִי אֶלָּא מִתּוֹרָה וּמִן הַמִּצְווֹת, שֶׁגּוּף הוּא מַעֲשֵׂה יְדֵי הָאָדָם שֶׁאֵין חֹסֶר רַב מִמֶּנּוּ אַחַר שֶׁאֵינוֹ מַעֲשֵׂה הַקָּדוֹשׁ-בָּרוּךְ-הוּא. זֶהוּ שֶׁכָּתוּב אִם יהו"ה לֹא יִבְנֶה בַיִת שָׁוְא עָמְלוּ בוֹנָיו בּוֹ, וְזֶה גָרַם שֶׁיֵּחָרֵב בֵּית הַמִּקְדָּשׁ, שֶׁלֹּא הָיָה מַעֲשֵׂי יהו"ה.
דַּרְגָּה שְׁמִינִית בְּיִרְאַת ה' - לִהְיוֹת לוֹ בֹּשֶׁת פָּנִים. מִי שֶׁיֵּשׁ לוֹ בֹּשֶׁת פָּנִים שֶׁלֹּא לַעֲשׂוֹת עֲבֵרָה שֶׁבָּאָה לְיָדוֹ בִּגְלַל יִרְאַת הַקָּדוֹשׁ-בָּרוּךְ-הוּא, כְּאִלּוּ בוֹ נִבְרָא הָעוֹלָם, וּמִשּׁוּם זֶה בְּרֵאשִׁי"ת יָרֵ"א בֹשֶׁ"ת, הֲרֵי יִרְאָה עִם בֹּשֶׁת הַכֹּל אֶחָד, וּמִי שֶׁאֵין לוֹ בֹּשֶׁת פָּנִים, פֵּרְשׁוּהוּ בַּעֲלֵי הַמִּשְׁנָה, בְּוַדַּאי שֶׁלֹּא עָמְדוּ רַגְלֵי אֲבוֹתָיו עַל הַר סִינַי.
וַהֲפֹךְ בֹּשֶׁ"ת וְתִמְצָא שַׁבָּ"ת, וְהַיְנוּ בְּרֵאשִׁית יָרֵ"א שַׁבָּ"ת, שֶׁלֹּא תְחַלֵּל אוֹתָהּ בְּפַרְהֶסְיָה, כְּבֶן אָדָם שֶׁאֵין לוֹ בֹּשֶׁת פָּנִים. אוֹי לוֹ לְמִי שֶׁמְּחַלֵּל שַׁבָּת הַמַּלְכָּה, שֶׁהִיא קֹדֶשׁ, לַעֲשׂוֹת אוֹתָהּ חֹל, שֶׁבֵּאֲרוּהוּ בַּעֲלֵי הַמִּשְׁנָה, כָּל הַמִּשְׁתַּמֵּשׁ בְּכֶתֶר חָלַף, זֶה הַמִּשְׁתַּמֵּשׁ בְּמִי שֶׁשּׁוֹנֶה הֲלָכוֹת, כָּל שֶׁכֵּן בְּשַׁבָּת הַמַּלְכָּה.
וְעוֹד, בֹּשֶׁת פָּנִים לְגַן עֵדֶן, עַז פָּנִים לַגֵּיהִנֹּם. אוֹתָם שֶׁעוֹבְרִים עֲבֵרָה בְּיָד רָמָה וְאֵין לָהֶם בֹּשֶׁת פָּנִים מֵהַקָּדוֹשׁ בָּרוּךְ הוּא, שֶׁנֶּאֱמַר בּוֹ מִשָּׁמַיִם הִבִּיט יהו"ה רָאָה אֶת כָּל בְּנֵי הָאָדָם, וְנֶאֱמַר בּוֹ מְלֹא כָל הָאָרֶץ כְּבוֹדוֹ, וְנֶאֱמַר בּוֹ חוֹפֵשׂ כָּל חַדְרֵי בָטֶן רוֹאֶה כְלָיוֹת וָלֵב.
וַעֲנָוָה קְשׁוּרָה בְּיִרְאָה, זֶהוּ שֶׁכָּתוּב עֵקֶב עֲנָוָה יִרְאַת יהו"ה. מִי שֶׁיֵּשׁ בּוֹ יִרְאַת יהו"ה, הִיא מְבִיאָה אוֹתוֹ לִידֵי עֲנָוָה, שֶׁהִיא שְׁכִינָה עֶלְיוֹנָה, שֶׁיִּרְאַת יהו"ה עָקֵב לְגַבֶּיהָ, וְזוֹ דַרְגַּת מֹשֶׁה, שֶׁנֶּאֱמַר בּוֹ וְהָאִישׁ מֹשֶׁה עָנָו מְאֹד, וּמִשּׁוּם שֶׁהַיִּרְאָה הִיא עָקֵב אֵלֶיהָ, פֵּרְשׁוּהָ בַּעֲלֵי הַמִּשְׁנָה, יִרְאָה דָּבָר קָטָן הִיא לְגַבֵּי מֹשֶׁה.
דַּרְגָּה תְשִׁיעִית בְּיִרְאַת ה' - כָּל מִי שֶׁיֵּשׁ בּוֹ יִרְאַת יהו"ה, יִתְהַלַּל. וְכִי יֵשׁ לָאָדָם לְשַׁבֵּחַ אֶת עַצְמוֹ? אֶלָּא הוּא מְשֻׁבָּח לִפְנֵי יהו"ה. וְזֶהוּ שֶׁכָּתוּב שֶׁקֶר הַחֵן וְהֶבֶל הַיֹּפִי וְגוֹמֵר. זֶה דוֹרוֹ שֶׁל חִזְקִיָּהוּ, שֶׁבְּיִרְאַת ה' בָּא בֶּן אָדָם לְקַיֵּם תַּרְיַ"ג מִצְווֹת כְּחֶשְׁבּוֹן בְּיִרְאַ"ת.
דַּרְגָּה עֲשִׂירִית בְּיִרְאַת ה' - יֵשׁ יִרְאָה וְיֵשׁ יִרְאָה, לֹא כָל הַפָּנִים שָׁוִים. יֵשׁ יִרְאָה שֶׁפּוֹחֵד אָדָם מֵהַקָּדוֹשׁ בָּרוּךְ הוּא כְּדֵי שֶׁלֹּא יִלְקֶה בִרְצוּעָה, שֶׁנֶּאֱמַר בָּהּ וְהָאָרֶץ הָיְתָה תֹהוּ וָבֹהוּ מִצַּד שֶׁל הָעֵץ שֶׁל טוֹב וָרַע, שֶׁהִיא אֶרֶץ רֵיקָה, שִׁפְחָה רָעָה, כְּמוֹ שֶׁאֶחָד מֵאַרְבָּעָה אֲבוֹת נְזִיקִין שֶׁהוּא הַבּוֹר, וּכְמוֹ שֶׁהַבּוֹר שֶׁל יוֹסֵף שֶׁבֵּאֲרוּ עָלָיו הַבֹּרָה, וְהַבּוֹר רֵיק וכו'. הַבֹּרָה - נְקֵבָה רָעָה, בּוֹר - זָכָר, וּבוֹר, מִשּׁוּם שֶׁהוּא מִשָּׁם, פֵּרְשׁוּהוּ עָלָיו אֵין בּוּר יְרֵא חֵטְא, מֵאַחַר שֶׁאֵין בּוֹ יִרְאַת ה'.
מִי שֶׁהוּא פּוֹחֵד מִתּוֹךְ תּוֹרָה שֶׁהִיא תִפְאֶרֶת, שֶׁמִּמֶּנּוּ יָצְאָה, כְּגוֹן זוֹ הִיא שְׁקוּלָה אֵלָיו, וּמִשּׁוּם זֶה אֵין כָּל יִרְאָה שָׁוָה, שֶׁהֲרֵי יִרְאַת ה', הִיא מַלְכוּתוֹ, כְּלוּלָה מִכָּל מִצְווֹת הַתּוֹרָה, מִשּׁוּם שֶׁהִיא יִרְאָה שֶׁיּוֹצֵאת מִתּוֹךְ תּוֹרָה, שֶׁהוּא עַמּוּד הָאֶמְצָעִי שֶׁהוּא יהו"ה, שֶׁבִּגְלָלָהּ פֵּרְשׁוּהָ בַּעֲלֵי הַמִּשְׁנָה, גְּדוֹלָה תוֹרָה שֶׁמְּבִיאָה אָדָם לִידֵי מַעֲשֶׂה, שֶׁאִם אָדָם לֹא יוֹדֵעַ אֶת הַתּוֹרָה וּשְׂכַר מִצְווֹתֶיהָ, וָעֳנָשִׁים שֶׁלָּהּ לְמִי שֶׁעוֹבֵר עַל הַמִּצְווֹת, וּמִי בָרָא אֶת הַתּוֹרָה, וּמִיהוּ שֶׁנְּתָנָהּ לְיִשְׂרָאֵל - אֵיךְ יִפְחַד מִמֶּנּוּ וְיִשְׁמֹר מִצְווֹתָיו? וְלָכֵן אָמַר דָּוִד לִשְׁלֹמֹה, דַּע אֶת אֱלֹהֵי אָבִיךָ וְעָבְדֵהוּ.
שֶׁאִם אָדָם לֹא מַכִּיר אֶת אוֹתוֹ שֶׁנָּתַן לוֹ תוֹרָה וְצִוָּה אוֹתוֹ לְשָׁמְרָהּ, אֵיךְ יִפְחַד מִמֶּנּוּ וְיַעֲשֶׂה מִצְווֹתָיו? וְלָכֵן פֵּרְשׁוּהוּ רַבָּנָן, וְלֹא עַם הָאָרֶץ חָסִיד, וְאֵין בּוּר יְרֵא חֵטְא.
מִשּׁוּם שֶׁתּוֹרָה, שֶׁהִיא תרי"א, מִשְּׁתֵּי דְרָגוֹת נִתְּנָה, מֵחֶסֶד וּגְבוּרָה, שֶׁמִּשָּׁם שְׁתֵּי מִצְווֹת - אַהֲבַת חֶסֶד וְיִרְאַת גְּבוּרָה, שֶׁהִיא יִרְאָה, שֶׁבָּהֶם הִשְׁתַּלְּמוּ תַרְיַ"ג מִצְווֹת. וּמִשּׁוּם שֶׁכָּל הַתּוֹרָה וּמִצְווֹתֶיהָ מִשְּׁנֵי צְדָדִים נִתְּנוּ, פֵּרְשׁוּהוּ רַבָּנָן וְלֹא עַם הָאָרֶץ חָסִיד וְאֵין בּוּר יְרֵא חֵטְא.
וְאִם תֹּאמַר, הֲרֵי חֶסֶד וּגְבוּרָה, שֶׁמִּשָּׁם מַלְכוּת, הִיא אַהֲבָה וְיִרְאָה, אֵיךְ פֵּרְשׁוּהוּ חֲכָמִים גְּדוֹלָה תוֹרָה שֶׁמְּבִיאָה לָאָדָם לִידֵי מַעֲשֶׂה, שֶׁמִּכָּאן מַשְׁמָע, שֶׁכָּל הַקּוֹדֵם יִרְאָתוֹ לְחָכְמָתוֹ, חָכְמָתוֹ מִתְקַיֶּמֶת? אֶלָּא הַכֹּל אֱמֶת. תִּפְאֶרֶת נִקְרָא אָדָם, כְּמוֹ שֶׁהוּא הָיָה אָדָם ה"א שֶׁלְּמַטָּה, שֶׁבֵּאֲרוּ עָלָיו שֶׁהָיָה רִאשׁוֹן לְמַחֲשָׁבָה וְאַחֲרוֹן לְמַעֲשֶׂה, וְלָכֵן פֵּרְשׁוּהוּ חֲכָמִים, יִשְׂרָאֵל עָלָה בְּמַחֲשָׁבָה לִבָּרֹאת, שֶׁנֶּאֱמַר עֲלֵיהֶם אָדָם אַתֶּם. אַף כָּךְ תִּפְאֶרֶת, שֶׁהוּא יהו"ה, הוּא רִאשׁוֹן לְמַחֲשָׁבָה, שֶׁהִיא חָכְמָה עֶלְיוֹנָה, וְאַחֲרוֹן לְמַעֲשֶׂה, שֶׁהִיא י' מִן אדנ"י, חָכְמָה תַחְתּוֹנָה, יִרְאַת יהו"ה מַלְכוּת שֶׁלּוֹ.
וְלָכֵן נֶאֱמַר בָּהּ אִשָּׁה כִּי תַזְרִיעַ. אִשָּׁה, יֵשׁ לָהּ לְהַקְדִּים בְּכָל הַמִּצְווֹת, שֶׁנֶּאֱמַר בָּהּ אִשָּׁה יִרְאַת ה' הִיא תִתְהַלָּל, וְלָכֵן מָצָא אִשָּׁה בַּתְּחִלָּה - מָצָא טוֹב, שֶׁנֶּאֱמַר בּוֹ טוֹב יהו"ה לַכֹּל.
וְאִם הִקְדִּים אוֹתָהּ בִּתְפִלָּה, כְּמוֹ שֶׁבֵּאֲרוּ אֲדֹנָ"י שְׂפָתַי תִּפְתָּח, מִיָּד - וְיָפֵק רָצוֹן מֵה', וְלָכֵן הַכַּוָּנָה, שֶׁהִיא מַחֲשָׁבָה, צָרִיךְ לְהַקְדִּים לַמִּצְוָה, וְלָכֵן שָׂמוּ חֲכָמִים כַּוָּנַת מַחֲשֶׁבֶת הַתְּפִלָּה בַּבְּרָכָה הָרִאשׁוֹנָה, שֶׁכָּךְ פֵּרְשׁוּהוּ, אִם לֹא כִוֵּן בִּבְרָכָה רִאשׁוֹנָה - חוֹזֵר לָרֹאשׁ. וְלָכֵן צָרִיךְ לְהַקְדִּים יִרְאָה מִצַּד הַשְּׁכִינָה, בֵּין בְּתוֹרָה בֵּין בְּמִצְווֹת, אֲבָל מִצַּד שֶׁל הַקָּדוֹשׁ בָּרוּךְ הוּא צָרִיךְ לְהַקְדִּים תּוֹרָה לְיִרְאָה בְּכָל הַמִּצְווֹת, שֶׁיִּרְאָה שֶׁל תּוֹרָה יֵשׁ, שֶׁנִּקְרֵאת הַנְּקֵבָה תּוֹרָה שֶׁבְּעַל-פֶּה, שֶׁבִּשְׁבִילָהּ נֶאֱמַר שָׁם אָז יְרַנְּנוּ עֲצֵי הַיָּעַר.
עָנָה מַלְאָךְ מִן הַשָּׁמַיִם וְאָמַר: הֵן הֵן מַעֲשֵׂה מֶרְכָּבָה. מִן הָאָ"ז הַזֶּה תְּלוּיִים בּוֹ ע"ב שֵׁמוֹת, שֶׁהַיְנוּ חֶסֶד, שֶׁבּוֹ צָרִיךְ לְהַתְקִין כִּסֵּא לְרִבּוֹנוֹ בְּכַנְפֵי מִצְוָה, וְיֵשֵׁב עָלָיו בֶּאֱמֶת. עִשּׂוּר אֱמֶת מָ"ה, יוֹ"ד הֵ"א וָא"ו הֵ"א מוֹרִיד הַטַּל לְהָאִיר אֶל הַהֵ"א.
שֶׁהוּא כּוֹלֵל שָׁלֹשׁ בְּרָכוֹת רִאשׁוֹנוֹת שֶׁל הַתְּפִלָּה וְשָׁלֹשׁ אַחֲרוֹנוֹת, וְזֶה עֶשֶׂר סְפִירוֹת בְּלִי מָה, שֶׁהֵם כְּנֶגֶד שְׁנֵי שֵׁמוֹת יהו"ה אדנ"י, וּשְׁמוֹנֶה אוֹתִיּוֹת, שֶׁהֵם עֲשָׂרָה עֲשָׂרָה הַכַּף בְּשֶׁקֶל הַקֹּדֶשׁ, וְזֶה כ' מִן כֶּתֶר, עֲשָׂרָה מֵהַשְּׁכִינָה הַתַּחְתּוֹנָה אֲדֹנָ"י, מִלְּמַטָּה לְמַעְלָה מִן אֲנִ"י עַד אֵי"ן, עֲשָׂרָה מִלְמַעְלָה לְמַטָּה מֵעַמּוּד הָאֶמְצָעִי שֶׁהוּא יהו"ה. וּמִשּׁוּם זֶה כ' כּוֹלֵל אוֹתָם.
וּבְקֵץ הַגְּאֻלָּה מְ'דַלֵּג עַל הֶ'הָרִים - זֶה מָ"ה, וְאֵין הָרִים אֶלָּא הָאָבוֹת, שֶׁהֵם מֶרְכַּבְתּוֹ, אַף כָּךְ מְ'קַפֵּץ עַל הַגְּבָעוֹת - הֵן הָאִמָּהוֹת, אהי"ה אדנ"י. בְּאוֹתוֹ זְמַן אָ"ז יָשִׁיר מֹשֶׁה וְכוּ', וְהַכֹּל נִקְשָׁר וְנִכְלָל בְּחַ"י הָעוֹלָמִים. זֶהוּ שֶׁכָּתוּב בְּרָכוֹת לְרֹאשׁ צַדִּיק.
וְיֵשׁ כָּבוֹד נִבְרָא, כְּמוֹ שֶׁכָּבוֹד נֶאֱצָל. מִצַּד שֶׁל כָּבוֹד נִבְרָא אוֹמְרִים יִשְׂרָאֵל אֵל אָדוֹן עַל הַכֹּל, אִם כַּעֲבָדִים. וּמִצַּד שֶׁל כָּבוֹד נֶאֱצָל נֶאֱמַר בָּהֶם אִם כְּבָנִים, הוּא עִלַּת עַל הַכֹּל, אֵין אֱלוֹהַּ עָלָיו, וְלֹא תַחְתָּיו, וְלֹא לְאַרְבָּעָה צְדָדִים, הוּא מְמַלֵּא כָּל הָעוֹלָמוֹת.
וְהוּא סוֹבֵב אֶת כָּל הַצְּדָדִים, שֶׁלֹּא מִתְפַּשְּׁטִים יוֹתֵר מֵהַגְּבוּל שֶׁשָּׂם לְכָל אֶחָד, וְהַמִּדָּה שֶׁשָּׂם לְכָל אֶחָד, וְכֻלָּם בִּרְשׁוּתוֹ, בִּרְשׁוּת הַיָּחִיד.
אדנ"י מֶרְכָּבָה לַיהו"ה, וּבָהּ הִתְעַטֵּף, וְאַף כָּךְ יהו"ה מִתְעַטֵּף בְּאהי"ה לִבְרֹא עוֹלָם, אֲבָל שֵׁם יהו"ה הוּא מֶרְכָּבָה לְרִבּוֹנוֹ לְכֶתֶר עֶלְיוֹן, וְלָכֵן אֵין קָדוֹשׁ כַּיהו"ה, עִלַּת עַל הַכֹּל, טָמִיר וְגָנוּז בְּכֶתֶר, וּמִמֶּנּוּ מִתְפַּשֵּׁט אוֹרוֹ עַל יהו"ה, שֶׁהִיא י' חָכְמָה, ה' בִּינָה, ו' כּוֹלֵל שֵׁשׁ סְפִירוֹת, ה' מַלְכוּת. וְזוֹהִי הִתְפַּשְּׁטוּתוֹ מִלְמַעְלָה לְמַטָּה. וְאַף כָּךְ מִתְפַּשֵּׁט אוֹרוֹ עַל י' מִן אדנ"י מִלְּמַטָּה לְמַעְלָה עַד אֵין סוֹף שֶׁנִּרְמָז בַּאדנ"י אַיִ"ן, וּמִשּׁוּם זֶה י' י' מִן יאהדונה"י, עֲשָׂרָה עֲשָׂרָה הַכַּף, זֶה כ' מִן כֶּתֶר, וּבַעַל הַכֹּל, אֵין בּוֹ צִיּוּר שֶׁל אוֹת וּנְקֻדָּה. זֶהוּ שֶׁכָּתוּב וְאֶל מִי תְדַמְּיוּנִי וְאֶשְׁוֶה, וְאֶל מִי תְדַמְּיוּן אֵ"ל וּמַה דְּמוּת תַּעַרְכוּ לוֹ.
הוּא צִיֵּר בִּשְׁתֵּי אוֹתִיּוֹת שְׁנֵי עוֹלָמוֹת. בָּאוֹת י' צִיֵּר הָעוֹלָם הַבָּא, וּבָאוֹת ה' - הָעוֹלָם הַזֶּה. זֶהוּ שֶׁכָּתוּב כִּי בְּיָהּ ה' צוּר עוֹלָמִים.
וְהַמְּקוֹרוֹת שֶׁל כָּל הַשֵּׁמוֹת הֵם יוֹ"ד הֵ"י וָי"ו הֵ"י - יהו"ה, יוֹ"ד הֵ"א וָא"ו הֵ"א - יהו"ה. כָּל יוֹ"ד מַרְאָה יהו"ה, כָּל א' מַרְאָה אהי"ה לְמַעְלָה, אדנ"י לְמַטָּה. כָּךְ שֵׁם יהו"ה הוּא בְכִנּוּיוֹ אֶחָד, מִשּׁוּם שֶׁמִּמֶּנּוּ נִמְצָא כִנּוּיוֹ, אֲבָל מִצַּד שֶׁל עֶשֶׂר הַסְּפִירוֹת שֶׁל בְּרִיאָה אֵין שֵׁם יהו"ה וְכִנּוּיוֹ אֶחָד. זֶהוּ שֶׁכָּתוּב כֹּל הַנִּקְרָא בִשְׁמִי וְלִכְבוֹדִי בְּרָאתִיו וְכוּ'. הֲרֵי סְפִירוֹת שֶׁנִּקְרְאוּ בְשֵׁם יהו"ה וּבְשֵׁם אדנ"י, וְאוֹתָם שֶׁל אדנ"י נִבְרְאוּ.
וְלָכֵן יֵשׁ שֵׁמוֹת דּוֹמִים לְחוֹתַם הַמֶּלֶךְ, שֶׁבָּהֶם נוֹדַעַת דְּמוּת הַמֶּלֶךְ וְהַגְּבִירָה צִיּוּר מַמָּשׁ, וְיֵשׁ שֵׁמוֹת שֶׁהֵם כְּמוֹ שֶׁרֹשֶׁם שֶׁל צִיּוּר שֶׁל חוֹתָם בְּשַׁעֲוָה, וְכָךְ פּוֹחֲדִים מֵאוֹתוֹ רֹשֶׁם כְּאִלּוּ הָיָה הַמֶּלֶךְ מַמָּשׁ, אֲבָל אָדוֹן עַל הַכֹּל, אֵין לוֹ מִכָּל הַצִּיּוּרִים הַלָּלוּ כְּלָל. זֶהוּ שֶׁכָּתוּב וְאֶל מִי תְדַמְּיוּן אֵ"ל וְכוּ'.
וּמִצַּד שֶׁל צִיּוּרֵי הַשַּׁעֲוָה רָאָה יְחֶזְקֵאל כָּל הַמַּרְאוֹת הַלָּלוּ שֶׁרָאָה, וְלָכֵן נֶאֱמַר בָּהֶם וּדְמוּת כְּמַרְאֵה אָדָם, וְלֹא מַרְאֵה אָדָם מַמָּשׁ, כְּמַרְאֵה חַשְׁמַ"ל וְלֹא חַשְׁמַל, כְּמַרְאֵה אֵשׁ בֵּית לָהּ סָבִיב, הוּא מַרְאֵה דְמוּת כְּבוֹד יהו"ה, וְלֹא כְבוֹד יהו"ה מַמָּשׁ, אֶלָּא מַרְאֵה צִיּוּר שֶׁלּוֹ.
פָּתַח וְאָמַר: יְחֶזְקֵאל הַנָּבִיא, קוּם מִשְּׁנָתְךָ לְגַלּוֹת כָּאן הַמַּרְאוֹת שֶׁהִתְגַּלּוּ לְךָ, שֶׁכֻּלָּם אֵלֶיךָ בְּדֶרֶךְ נִסְתָּר וּבְהִתְגַּלּוּת, בְּהִתְגַּלּוּת צִיּוּרִים, אֲבָל בִּסְתִימוּת הָעֵינַיִם דְּמוּת שֶׁל הַמֶּלֶךְ וְהַגְּבִירָה, כָּל שֶׁכֵּן וְכָל שֶׁכֵּן אוֹתוֹ שֶׁאֵין לוֹ דְמוּת, שֶׁבִּגְלָלוֹ נֶאֱמַר פָּסוּק זֶה לְמִי שֶׁצִּיֵּר בּוֹ דְמוּת, אָרוּר הָאִישׁ אֲשֶׁר יַעֲשֶׂה פֶסֶל וְכוּ' וְשָׂם בַּסָּתֶר, בְּסִתְרוֹ שֶׁל עוֹלָם, וַאֲפִלּוּ מִכָּל מַה שֶּׁאָדָם יָכוֹל לְהִסְתַּכֵּל בָּעַיִן, וַאֲפִלּוּ מִכָּל הַדְּמֻיּוֹת שֶׁהֶרְאָה לַנְּבִיאִים.
צוּרַת הַדְּמוּת שֶׁכְּלוּלָה מִכַּמָּה אוֹרוֹת, אֶחָד וּמִמַּעַל לָרָקִיעַ אֲשֶׁר עַל רֹאשָׁם א, כְּמַרְאֵה אֶבֶן סַפִּיר דְּמוּת כִּסֵּא, זוֹ אֶבֶן סַפִּיר דְּמוּת כִּסֵּא, וְהוּא לְמַעְלָה כְּמוֹ זֶה , וְתַחַת רַגְלָיו כְּמַעֲשֵׂה לִבְנַת הַסַּפִּיר כְּמוֹ זֶה א, וְהַכֹּל א, נְקֻדָּה זוֹ הִיא כְּמוֹ חֹלֵ"ם לְמַעְלָה כֶּתֶר עֶלְיוֹן שֶׁרוֹכֵב עַל י"ה, שֶׁהֵם חָכְמָה וּבִינָה כְּחֶשְׁבּוֹן חֹלֶם, וְתַחַת רַגְלָיו כְּמַעֲשֵׂה לִבְנַת הַסַּפִּיר חִירֵק, וְזוֹ מַלְכוּת, וְהָאָרֶץ הֲדוֹם רַגְלַי. הִיא תַחַת ו"ה, שֶׁהִיא חֶשְׁבּוֹן חִרֵ"ק, וְכָךְ עוֹלֶה א יהו"ה יו"י.
וְעוֹד, רָקִיעַ זֶה עַמּוּד הָאֶמְצָעִי שֶׁכּוֹלֵל שֵׁם יהו"ה, וְהוּא כּוֹלֵל שֵׁשׁ סְפִירוֹת שֶׁל הָאֶמְצַע, שֶׁעָלָיו נֶאֱמַר נָטוּי עַל רָאשֵׁיהֶם מִלְמַעְלָה, שֶׁעָלָיו נֶאֱמַר נוֹטֶה שָׁמַיִם כַּיְרִיעָה, כְּמוֹ זֶה \ בְּאֶמְצַע א. נֹטֶה שָׁמַיִם לְבַדִּי - מִי נָטָה אוֹתוֹ? עִלַּת עַל הַכֹּל לְבַדּוֹ, יָחִיד בְּלִי שֵׁנִי לַעְזֹר לוֹ.
הַשֵּׁנִי, וְעַל דְּמוּת הַכִּסֵּא דְּמוּת כְּמַרְאֵה אָדָם עָלָיו מִלְמַעְלָה, זֶהוּ יֶוְדֹ הִאֻ וּאֻו הָא כּוֹלֵל תֵּשַׁע נְקֻדּוֹת, וַעֲשִׂירִי שְׁכִינָה כְּלוּלָה מִכֻּלָּם, וְהַכֹּל א, שֶׁאֵין אָדָם בְּלִי א, וְהַכֹּל הוּא עַמּוּד הָאֶמְצָעִי, שֶׁהוּא יהו"ה שֶׁכּוֹלֵל א, וְהוּא הַשֵּׁם הַמְפֹרָשׁ שֶׁכּוֹלֵל א. לְהַרְאוֹת, שֶׁאִם רָץ לִבְּךָ, שׁוּב לְאָחוֹר.
הַשְּׁלִישִׁי, כְּמַרְאֵה אֵשׁ בֵּית לָהּ סָבִיב, וְזוֹ הַשְּׁכִינָה. שֶׁכָּךְ פֵּרְשׁוּהוּ חֲכָמִים, שֶׁהַנְּשָׁמוֹת דּוֹמוֹת לִפְנֵי שְׁכִינָה כְּנֵרוֹת לִפְנֵי הָאֲבוּקָה, וּמִשּׁוּם זֶה כְּמַרְאֵה אֵשׁ בֵּית לָהּ, וְהִיא בֵּית הַכְּנֶסֶת שֶׁלְּמַעְלָה, אֵ"שׁ נֹגַ"הּ, כִּי בֵיתִי בֵּית תְּפִלָּה יִקָּרֵא לְכָל הָעַמִּים, וְהִיא אֵשׁ בֵּית לָהּ מִצַּד הַגְּבוּרָה שֶׁהִיא ב', הַיּוֹם הַשֵּׁנִי שֶׁבּוֹ נִבְרָא גֵיהִנֹּם, א' יוֹם רִאשׁוֹן שֶׁנִּבְרָא בוֹ גַּן עֵדֶן, וְזֶה חֶסֶד. עַמּוּד הָאֶמְצָעִי כְּמַרְאֵה אָדָם הַכּוֹלֵל שְׁנֵיהֶם, וָא"ו לְיָמִין אֶחָ"ד, ל"ב לִשְׂמֹאל יוֹ"ד הֵ"א הֵ"א.
מִמַּרְאֵה מָתְנָיו וּלְמַעְלָה, וּמִמַּרְאֵה מָתְנָיו וּלְמַטָּה - אֵלּוּ שְׁתֵּי שׁוֹקַיִם, שְׁנֵי נְבִיאֵי אֱמֶת, וְהֵם רְבִיעִי וַחֲמִישִׁי לַחֶסֶד, שֶׁמִּשָּׁם בִּנְיַן הָעוֹלָם. זֶהוּ שֶׁכָּתוּב עוֹלָם חֶסֶד יִבָּנֶה. ה' עֶלְיוֹנָה הִתְפַּשְּׁטָה עַד הוֹד, חֲמִשִּׁים שְׁעָרִים, וּמִשּׁוּם זֶה רוֹמֵז עָלֶיהָ רָאִיתִי כְּמַרְאֵה אֵשׁ בֵּית לָהּ, וּבָהּ שֵׁשׁ מַרְאוֹת.
הַשְּׁבִיעִי, כְּמַרְאֵה הַקֶּשֶׁת, הַקֶּשֶׁת זֶה צַדִּיק יְסוֹד עוֹלָם, כְּמַרְאֵה שֶׁלָּהּ לְמַטָּה מטטרו"ן, זֶה רָאָה יְחֶזְקֵאל, שֶׁהוּא כּוֹלֵל כָּל הַמַּרְאוֹת.
הַמַּרְאֶה הַשְּׁמִינִי, כֵּן מַרְאֵה הַנֹּגַהּ סָבִיב, זוֹ שְׁכִינָה תַחְתּוֹנָה, שֶׁנֶּאֱמַר בָּהּ נְקֵבָה תְּסוֹבֵב גָּבֶר, וּמִשּׁוּם זֶה, כֵּן מַרְאֵה הַנֹּגַהּ סָבִיב, אֵשׁ נֹגַהּ.
הַתְּשִׁיעִי, הוּא מַרְאֵה דְמוּת כְּבוֹד יהו"ה, חָכְמָה עֶלְיוֹנָה, הַדְּמוּת שֶׁלָּהּ רָאָה יְחֶזְקֵאל לְמַטָּה, וְלֹא חָכְמָה.
וּכְשֶׁהִגִּיעַ לִדְמוּת הַכֶּתֶר, שֶׁהוּא הַדַּרְגָּה הָעֲשִׂירִית, רְאֵה מַה כָּתוּב בּוֹ, וָאֶרְאֶה וָאֶפֹּל עַל פָּנַי, שֶׁלֹּא יָכֹל לִסְבֹּל. וְאִם הַמַּרְאוֹת שֶׁלְּמַטָּה כָּךְ, כָּל שֶׁכֵּן וְכָל שֶׁכֵּן מַרְאוֹת הָעֶלְיוֹנוֹת שֶׁל סְפִירוֹת הַבְּרִיאָה, כָּל שֶׁכֵּן וְכָל שֶׁכֵּן מַרְאוֹת שֶׁל אֲצִילוּת.
וּבַסּוֹד שֶׁל הָאוֹת א' תִּמְצָא חֹלֵ"ם חִירֵ"ק שׁוּרֵ"ק כְּמוֹ זֶה:  וִֹּ וְהוּא גַלְגַּל שֶׁמִּתְהַפֵּךְ לְשִׁשָּׁה צְדָדִים - לְמַעְלָה וּלְמַטָּה וּלְאַרְבָּעָה צְדָדִים, מִתְהַפֵּךְ לְיָמִין וּמֵעִיד עַל עִלַּת עַל הַכֹּל שֶׁאֵין אֱלוֹ"הַּ אַחֵר לִימִין הָעוֹלָם. מִתְהַפֵּךְ לִשְׂמֹאל וּמֵעִיד עָלָיו, וְכָךְ לְכָל צַד מֵעִיד עַל יִחוּדוֹ שֶׁאֵין אֱלוֹ"הַּ אַחֵר לְמַעְלָה וּלְמַטָּה וּלְאַרְבָּעָה צְדָדִים. זֶהוּ שֶׁבֵּאֲרוּהוּ חֲכָמִים בַּעֲלֵי הַמִּשְׁנָה, כְּדֵי שֶׁתַּמְלִיכֵהוּ עַל הַשָּׁמַיִם וְעַל הָאָרֶץ וְעַל אַרְבַּע רוּחוֹת הָעוֹלָם.
ו' כּוֹלֵל שָׁלֹשׁ נְקֻדּוֹת - מַעְלָה וּמַטָּה וְאֶמְצַע, שֶׁמְּעִידִים, וּשְׁלֹשָׁה עֵדִים תַּחְתֵּיהֶם לְמַטָּה, עַל עִלַּת עַל הַכֹּל, שֶׁהוּא רִאשׁוֹן וְאַחֲרוֹן, וּמִבִּלְעָדָיו אֵין אֱלֹהִי"ם שֶׁהוּא כּוֹלֵל שֵׁשׁ נְקֻדּוֹת כְּחֶשְׁבּוֹן ו', שֶׁמְּעִידִים עַל עִלַּת עַל הַכֹּל, שֶׁאֵין אֱלוֹ"הַּ אַחֵר לְשִׁשָּׁה צְדָדִים אֶלָּא הוּא. הֲרֵי תֵּשַׁע נְקֻדּוֹת הַכְּלוּלוֹת בָּאוֹת ו' מִן א', וְהָאוֹת א' בָּהּ הִשְׁתַּלְּמוּ לְעֶשֶׂר, וּבוֹ כֻלָּם הוֹלְכִים לְמָקוֹם אֶחָד, הֲרֵי כָּאן סוֹד הַבִּנְיָן שֶׁל יְחֶזְקֵאל בְּסוֹד הַנְּקֻדּוֹת.
וְעוֹד, הַסּוֹד שֶׁל הַנְּקֻדּוֹת צָרִיךְ לַחֲזֹר עֲלֵיהֶם, פַּתָּח, בְּחֶשְׁבּוֹן אוֹתִיּוֹתָיו הוּא יוֹ"ד, וְכָתוּב פּוֹתֵחַ אֶת יָדֶךָ וּמַשְׂבִּיעַ לְכָל חַי רָצוֹן, וּפֵרְשׁוּהוּ, אַל תִּקְרֵי יָדֶךָ אֶלָּא יוּדֶי"ךָ, וְהֵם י' י' מִן יאהדונה"י, וּבְאֵיזֶה מָקוֹם נִפְתָּחִים בָּרָקִיעַ שֶׁהוּא פַּתָּח, וְהוּא מַפְתֵּחַ הַכּוֹלֵל אהדונ"ה. שֵׁשׁ אוֹתִיּוֹת בָּאֶמְצַע י' י', וּשְׁנֵי יוֹדִי"ם עִם רָקִיעַ שֶׁהוּא ו', עוֹלֶה לְחֶשְׁבּוֹן יהו"ה.
קָמֵץ רָקִיעַ וְנִיצוֹץ הֵם י"ו, הוּא קוֹמֵץ כָּל הַנְּקֻדּוֹת שֶׁהֵן שֵׁשׁ עֶשְׂרֵה, כְּחֶשְׁבּוֹן שֵׁשׁ עֶשְׂרֵה פְּנֵי הַחַיּוֹת, וְלָכֵן הוּא קוֹמֵץ כָּל הַנְּקֻדּוֹת. צֵרֵי הוּא חֶשְׁבּוֹן ו' ו', וְתַחַת הַצַּדִּיק שְׁנֵי נִיצוֹצוֹת שֶׁהֵם י' י', אֶת שְׁנֵי הַמְּאוֹרוֹת הַגְּדוֹלִים, וְהֵם ו' ו' י' י' עוֹלִים ל"ב, וְהֵם ל"ב נְתִיבוֹת פְּלִיאוֹת חָכְמָה וּנְקֻדָּה תַּחַת ר' מִן צֵרֵ"י שֶׁהִיא י' עֶשֶׂר סְפִירוֹת, הֲרֵי מ"ב, וּמִשּׁוּם זֶה צֵרֵי בּוֹ צִיֵּר הָעוֹלָמוֹת, וַיִּיצֶר - שָׁם צֵרֵ"י, בּוֹ צִיֵּר אָדָם, הֲרֵי סוֹד הַנִּקּוּד צֵרֵי מ"ב, וְשָׁלֹשׁ אוֹתִיּוֹת הֲרֵי מ"ה, כְּחֶשְׁבּוֹן אָדָם.
שְׁבָא, אַף כָּךְ - אֶת הַמָּאוֹר הַגָּדֹל לְמֶמְשֶׁלֶת הַיּוֹם וְאֶת הַמָּאוֹר הַקָּטֹן וְכוּ', בּוֹ סוֹד מ"ב, וּבוֹ סוֹד שֶׁל אָדָם כְּמוֹ זֶה: חֶשְׁבּוֹן שְׁבָא ו', וְשָׁלֹשׁ נִיצוֹצוֹת וְרָקִיעַ י' י' י' ו' שֶׁחֶשְׁבּוֹנָם ל"ו, הֲרֵי מ"ב, וְשָׁלֹשׁ אוֹתִיּוֹת שְׁבָ"א הֲרֵי מ"ה. וְסוֹד הַדָּבָר, וְאָמְרוּ לִי מַה שְּׁמוֹ מָ"ה אֹמַר אֲלֵיהֶם, וְנִקּוּד שְׁבָ"א נָקוּד בְּשֵׁם יהו"ה בַּתּוֹרָה.
סֶגּוֹל, שְׁמוֹנָה עָשָׂר חֶשְׁבּוֹנוֹ, הוּא ו' ו' ו' מִן וַ'יִּסַּע וַ'יָּבֹא וַ'יֵּט, וְשָׁלֹשׁ נְקֻדּוֹת י' י' י' הוּא חַ"ם, וְאַרְבַּע אוֹתִיּוֹת מִן סֶגּוֹ"ל הוּא חמ"ד, וְתֵבָה - הֲרֵי הֵם חַמָּ"ה, פְּנֵי מֹשֶׁה כִּפְנֵי חַמָּה.
חֹלֶם חָסֵר ו' חֶשְׁבּוֹנוֹ י"ה, וְשָׁלֹשׁ נִיצוֹצוֹת י' י' י' הֲרֵי הֵם מ"ה. הַשֵּׁם הַמְפֹרָשׁ יוֹ"ד הֵ"א וָא"ו הֵ"א, וְעִם שָׁלֹשׁ אוֹתִיּוֹת וְתֵבָה הֲרֵי הוּא מ"ט, כְּחֶשְׁבּוֹן מ"ט אוֹתִיּוֹת שֶׁל שְׁמַע יִשְׂרָאֵל וְכוּ', בָּרוּךְ שֵׁם כְּבוֹד מַלְכוּתוֹ וְכוּ', וּפֵרְשׁוּהוּ חַכְמֵי הַמִּשְׁנָה, חֲמִשִּׁים שַׁעֲרֵי בִינָה נִבְרְאוּ בָּעוֹלָם וְנִתְּנוּ לְמֹשֶׁה חוּץ מֵאֶחָד, שֶׁנֶּאֱמַר וַתְּחַסְּרֵהוּ מְעַט מֵאֱלֹהִי"ם. וּלְמַטָּה בַּמַּלְאָכִים הֵם מ"ט פָּנִים טָהוֹר מִמטטרו"ן, שֶׁהִיא חֹלֵ"ם בַּמַּלְאָכִים.
חִירֵ"ק עִם חֶשְׁבּוֹן אוֹתִיּוֹת הוּא אֵ"ם, חִירֵק חֶשְׁבּוֹנוֹ ו"ה, וּשְׁלֹשָׁה נִיצוֹצוֹת י' י' י' - שְׁלֹשִׁים, הֲרֵי הוּא אֵ"ם.
שֻׁרֵק הוּא חֶשְׁבּוֹן אוֹתִיּוֹתָיו ו', וַחֲמִשָּׁה נִיצוֹצוֹת חֲמִשִּׁים, הֲרֵי נ"ו, שָׁלֹשׁ אוֹתִיּוֹת וְתֵבָה הֲרֵי הֵם ס', סוֹד יהו"ה לִירֵאָיו, וּבוֹ רָ'נּוּ לְיַעֲקֹ'ב שִׂ'מְחָה, נוֹטְרִיקוֹן שׁוּרֵ"ק.
שֶׁכָּל הַנְּקֻדּוֹת מֵחָכְמָה עֶלְיוֹנָה מִתְפַּשְּׁטִים, תִּשְׁעָה עַד מַלְכוּת, וְהַטְּעָמִים מִכֶּתֶר עַד מַלְכוּת, וְשׁוּרֵק - צַדִּיק יְסוֹד עוֹלָם, בּוֹ סוֹד שׁוּרֵק שֵׁנִי בְּתוֹסֶפֶת ו' מ"ב.
וְעוֹד קָמֵ"ץ, פֵּרְשׁוּהוּ בַּעֲלֵי הַדִּקְדּוּק, שֶׁהוּא תְנוּעָה גְדוֹלָה, מִשּׁוּם שֶׁהוּא רִאשׁוֹן לְכָל הַנְּקֻדּוֹת שֶׁל הַסְּפִירוֹת. אַף עַל גַּב שֶׁכֻּלָּם שֵׁמוֹת קְדוֹשִׁים, נַעֲשׂוּ זֶה כִסֵּא לָזֶה, כְּמוֹ בֵּן שֶׁצָּרִיךְ לַעֲבֹד אֶת אָבִיו וְאֶת אִמּוֹ וְלַעֲשׂוֹת אֶת עַצְמוֹ עֶבֶד אֲלֵיהֶם, וְשַׁמָּשׁ, וְכִסֵּא, וּמַצָּב תַּחְתֵּיהֶם, כָּךְ הֵן הַסְּפִירוֹת זוֹ לָזוֹ, וְלָכֵן יֵשׁ נְקֻדָּה מֶלֶךְ, וְיֵשׁ נְקֻדָּה עֶבֶד אֵלָיו, כְּמוֹ שְׁבָ"א שֶׁהוּא עֶבֶד לְקָמֵ"ץ, וְרָץ בִּשְׁלִיחוּתוֹ וּמְזַנֵּב אַחֲרָיו, אֲבָל בִּמְקוֹמוֹ הוּא מֶלֶךְ.
וְסוֹד הַקָּמֵ"ץ, חֶשְׁבּוֹן קָמֵ"ץ י"ד, וְשָׁלֹשׁ נִיצוֹצוֹת וְרָקִיעַ נ', מ' שֶׁהוּא מֶלֶךְ, הֵם רְמוּזִים אַרְבַּע יוֹדִי"ם מִן י"ד ה"י וי"ו ה"י, וְלֹא לְחִנָּם נֶאֱמַר בּוֹ מֶלֶךְ, שֶׁהוּא מֶלֶךְ גָּדוֹל עַל כָּל הַמְּלָכִים.
פַּתָּ"ח הוּא מ"ב, חֶשְׁבּוֹן פַּתָּ"ח הוּא כ', וְנִיצוֹץ וּשְׁנֵי רְקִיעִים וו"י הֲרֵי מ"ב, כִּ"י בִ"י חָשַׁק וַאֲפַלְּטֵהוּ, פִּתְחוּ לִי שַׁעֲרֵי צֶדֶק אָבֹא בָם וְכוּ'. בָּ"ם אַרְבָּעִים וּשְׁתַּיִם, כִּי בִי חָשַׁק וַאֲפַלְּטֵהוּ, חָשַׁק - חִרִיק שְׁבָא קָמֵץ מִן אבגית"ץ. קָמֵץ - קֹמֶץ סָתוּם בָּאוֹת יוֹ"ד, פַּתָּח - נִפְתָּח בּוֹ בְּחָמֵשׁ אֶצְבָּעוֹת שֶׁהֵם ה', וְכַמָּה סוֹדוֹת בַּנְּקֻדּוֹת, וְזֶהוּ אָבֹא בָם אוֹדֶה יָ"הּ, וּפַתָּח - עָלָיו נֶאֱמַר פִּתְחוּ לִי וְכוּ' זֶה הַשַּׁעַר לַיהֹוָ"ה.
מַלְאָכִים יֵשׁ שֶׁמְּשַׁמְּשִׁים לַנְּקֻדּוֹת הַלָּלוּ, וְהֵם הָאוֹתִיּוֹת, שֶׁהֵם כְּמוֹ סוּסִים לַנְּקֻדּוֹת, וְהַטְּעָמִים מַנְהִיגִים אוֹתָם, וְהֵם תְּנוּעוֹת אֲלֵיהֶם, כְּמוֹ עַל פִּי יהו"ה יַחֲנוּ וְעַל פִּי יהו"ה יִסָּעוּ, וְהֵם נְקֻדּוֹת אֶל הַטְּעָמִים, כְּמוֹ צֹאן אַחַר הָרוֹעִים שֶׁמַּנְהִיגִים אוֹתָם לְכָל צַד, לַעֲלוֹת וְלָרֶדֶת מַעְלָה וּמַטָּה, וּלְהַנְהִיג אוֹתָם לְכָל צַד, לְיָמִין וּשְׂמֹאל, לְפָנִים וּלְאָחוֹר.
וְהַטְּעָמִים הֵם נְשָׁמוֹת, וְהַנְּקֻדּוֹת רוּחוֹת, וְהָאוֹתִיּוֹת נְפָשׁוֹת, אֵלּוּ מִתְנַהֲגִים אַחַר אֵלּוּ, וְאֵלּוּ אַחַר אֵלּוּ. הָאוֹתִיּוֹת מִתְנַהֲגוֹת אַחַר הַנְּקֻדּוֹת, וְהַנְּקֻדּוֹת אַחַר הַטְּעָמִים, כִּי גָבוֹהַּ מֵעַל גָּבוֹהַּ שׁוֹמֵר. וְעוֹד, אוֹתִיּוֹת הֵן אֵשׁ, נְקֻדּוֹת רוּחַ, אֶל אֲשֶׁר יִהְיֶה שָּׁמָּה הָרוּחַ לָלֶכֶת יֵלֵכוּ, וְהֵם כְּמַעַיְנוֹת הַמַּיִם, שֶׁנֶּאֱמַר עֲלֵיהֶם הַמְשַׁלֵּחַ מַעְיָנִים בַּנְּחָלִים... יַשְׁקוּ כָּל חַיְתוֹ שָׂדָי וְגוֹ', אֵלּוּ הָאוֹתִיּוֹת.
וְיֵשׁ שֶׁשָּׂם אוֹתָם לָאוֹתִיּוֹת, מַיִם אֵשׁ רוּחַ וְעָפָר - אַרְבַּע רַגְלֵי הַכִּסֵּא. הַנְּקֻדּוֹת - אָדָם לָשֶׁבֶת עַל הַכִּסֵּא, מִצַּד שֶׁל הָאַבָּא - יוֹדִי"ן לְמַעְלָה, מִצַּד הַבַּת - יוֹדִי"ן לְמַטָּה, מִצַּד הַבֵּן - וָוִי"ם לְמַעְלָה, כְּמוֹ זֶה: וו"י, מִצַּד הָאַבָּא וָוִי"ם לְמַטָּה, כְּמוֹ זֶה: יו"ו. הֵהִי"ן שֶׁל הָאֵם כְּמוֹ זֶה: הה"ו הה"י, הֵהִי"ן שֶׁל הַבַּת כְּמוֹ זֶה: יה"ה וה"ה, וְכֵן בְּכָל הֲוָיָה וַהֲוָיָה.
וְעוֹד, מִי שֶׁלּוֹמֵד אֶת הַהֲוָיוֹת הַלָּלוּ, צָרִיךְ לִלְמֹד אוֹתָם לִבְנוֹת בִּנְיָן לַקָּדוֹשׁ-בָּרוּךְ-הוּא, שֶׁנֶּאֱמַר בּוֹ וַיְרַפֵּא אֶת מִזְבַּח ה' הֶהָרוּס. וְסוֹד הַדָּבָר, שֶׁיְּכוֹלִים לַהֲרֹס בְּאוֹתִיּוֹת שְׁמוֹ, זֶהוּ שֶׁכָּתוּב פֶּן יֶהֶרְסוּ אֶל ה', וְלָכֵן, כְּשֶׁיֶּהֶרְסוּ אוֹתָם בַּחֲטָאֵיהֶם, צָרִיךְ לִבְנוֹתָם בִּתְפִלּוֹתֵיהֶם.
שֶׁאוֹת י' הִיא אֶבֶן יְסוֹד הַבִּנְיָן, י' י' מִן יי"ה, מִן יי"ו, מִן וי"י, בָּהֶם אֲבָנִים שְׁלֵמוֹת תִּבְנֶה אֶת מִזְבַּח יהו"ה אֱלֹקֶיךָ, זֶה ה', ו' זוֹ קוֹרָה וְעַמּוּד לִסְמֹךְ עָלֶיהָ הַבַּיִת, וְלָכֵן חִבּוּר שֶׁל שָׁלֹשׁ אוֹתִיּוֹת בַּיִת. ב' בִּנְיָן, י' יְסוֹד בִּנְיָן, ת' תִּפְאֶרֶת. וְהֵם, ב' מַלְכוּת, י' יְסוֹד, סְפִירָה תְשִׁיעִית, שֶׁהוּא סוֹמֵךְ גְּאֻלָּה לִתְפִלָּה וּבוֹ סוֹמֵךְ יהו"ה לְכָל הַנֹּפְלִים, ת' תִּפְאֶרֶת, שֶׁנֶּאֱמַר בּוֹ כְּתִפְאֶרֶת אָדָם לָשֶׁבֶת בָּיִת, וּבוֹ כָּל הַזּוֹקֵף - זוֹקֵף בַּשֵּׁם, אֲבָל אֶל הַיְסוֹד - כָּל הַכּוֹרֵעַ, כּוֹרֵעַ בְּבָרוּךְ. זֶהוּ שֶׁכָּתוּב בְּרָכוֹת לְרֹאשׁ צַדִּיק.
וְהוּא עֵרוּב שֶׁבּוֹ יַשְׁפִּיל הַקּוֹרָה אִם הִיא לְמַעְלָה מֵעֶשְׂרִים, שֶׁהִיא יוֹ"ד, שֶׁלְּמַעְלָה מֵעֶשְׂרִים, שֶׁהוּא כ' כֶּתֶר, הוּא עִלַּת הָעִלּוֹת עַל הַכֹּל, שֶׁאֵין הָעַיִן שׁוֹלֶטֶת עָלָיו, וּמִשּׁוּם זֶה מָבוֹי, שֶׁהוּא שְׁכִינָה תַחְתּוֹנָה, שֶׁהִיא י' קְטַנָּה, עֲשָׂרָה טְפָחִים שִׁעוּרָהּ, בּוֹ צָרִיךְ לְהַשְׁפִּיל הַקּוֹרָה שֶׁהִיא ו', אֲבָל לְגַבֵּי סֻכָּה שֶׁהִיא אֵם, שֶׁשִּׁעוּרָהּ יוֹ"ד, שֶׁהוּא כ' כֶּתֶר, מֵעַל לַכֶּתֶר אֵין אָדָם שֶׁל מֶרְכָּבָה דָּר בּוֹ תּוֹךְ סֻכָּה, שֶׁאֵין הָעַיִן שׁוֹלֶטֶת עָלָיו.
וְהַמָּקוֹר שֶׁל הַהֲוָיוֹת הַלָּלוּ כְּחֶשְׁבּוֹן חֶסֶד, שֶׁבָּהֶם צָרִיךְ לִבְנוֹת בִּנְיָן זֶה שֶׁהֵם חֶסֶד, שֶׁמְּקוֹר הֲוָיָתוֹ הוּא יו"ד ה"י וי"ו ה"י, שֶׁעוֹלִים לְשִׁבְעִים וּשְׁתַּיִם הֲוָיוֹת כְּחֶשְׁבּוֹן חֶסֶ"ד, כֻּלָּם אֶבֶן וְקוֹרָה וּבִנְיָן שֶׁנִּבְנָה בִּשְׁנֵיהֶם, וְאֵלֶּה הֵם ע"ב הֲוָיוֹת שֶׁיּוֹצְאִים מִן יו"ד ה"י וי"ו ה"י
סדר השמות כמצויר למעלה
שֵׁם יהו"ה, י' שֶׁלּוֹ בְּרֹאשׁ הַחֶרֶב, שֶׁאֵין מִי שֶׁמְּנַצֵּחַ וַדַּאי לְבַעַל הַחֶרֶב הַזּוֹ, וּבָהּ מְנַצֵּחַ אֶת כָּל הַצְּדָדִים הָאֲחֵרִים, וְאֵין אֶחָד עוֹמֵד לְפָנֶיהָ, גּוּף הַחֶרֶב הַזֹּאת ו', אַשְׁרֵי מִי שֶׁיּוֹדֵעַ לַהֲנִיפָהּ בְּיָדוֹ לְכָל צַד, מַעְלָה וּמַטָּה וְאַרְבָּעָה צְדָדִים בְּשֵׁשׁ סְפִירוֹת. שְׁתֵּי פִיפִיּוֹת שֶׁחוֹתֵךְ בָּהֶם מַעְלָה וּמַטָּה מִשְּׁנֵי צְדָדִים הֵם ה' ה', וְנִקּוּד אֱלֹהִי"ם, וְהַיְנוּ הַנַּרְתִּיק שֶׁלּוֹ, וְלָכֵן בִּינָה נְקוּדָה אֱלֹהִי"ם כְּמוֹ זֶה: יֶהֹוִה, כְּמוֹ שֶׁנֶּאֱמַר.
וְזֶהוּ שֶׁבֵּאֲרוּ בַּעֲלֵי הַמִּשְׁנָה, כָּל הַקּוֹרֵא קְרִיאַת שְׁמַע כְּאִלּוּ אוֹחֵז חֶרֶב פִּיפִיּוֹת בְּיָדוֹ, וַהֲרֵי פֵּרְשׁוּהוּ, עַל מִטָּתוֹ - לְהָגֵן מִן הַמַּזִּיקִים. אֲבָל בִּקְרִיאַת שְׁמַע שֶׁל הַתְּפִלָּה, אֲדוֹן הַמַּזִּיקִים קָשׁוּר, אֵין לוֹ רְשׁוּת לִבְרֹחַ, וְאַשְׁרֵי מִי שֶׁשּׁוֹחֵט אוֹתוֹ בְּאוֹתוֹ זְמַן, לְקַיֵּם (בָּא לְהָרְגְךָ) הַשְׁכֵּם לְהָרְגוֹ בִתְפִלָּה, שֶׁנֶּאֱמַר בָּהּ וַיַּשְׁכֵּם אַבְרָהָם בַּבֹּקֶר, כָּל שֶׁכֵּן מִי שֶׁלֹּא חוֹשֵׁשׁ לִכְבוֹדוֹ לִשְׁחֹט יִצְרוֹ וְשׂוֹנְאוֹ, שֶׁאֵין שׂוֹנְאוֹ לְחוּד, אֶלָּא שׂוֹנְאוֹ שֶׁל הַקָּדוֹשׁ בָּרוּךְ הוּא, שֶׁבְּכָל יוֹם תּוֹבֵעַ אֶת חֲטָאֵי בָנָיו, לִשְׁחֹט אוֹתָם.
וְאַף כָּךְ צָרִיךְ לְהַעֲבִירוֹ מִן הַשָּׁמַיִם וְהָאָרֶץ, כְּמוֹ שֶׁהֶעֱבִירוֹ מִשֶּׁמֶשׁ וְהַלְּבָנָה, וְאַף כָּךְ צָרִיךְ לְהַעֲבִיר אוֹתוֹ וְאֶת בַּת זוּגוֹ מִשְּׁנֵי כִּסְאוֹת. זֶהוּ שֶׁכָּתוּב כִּסֵּא כָבוֹד מָרוֹם מֵרִאשׁוֹן, שֶׁשָּׁם הַקָּדוֹשׁ בָּרוּךְ הוּא וּשְׁכִינָתוֹ בִּשְׁנֵי כִסְאוֹת, וְשָׁם הַקָּדוֹשׁ בָּרוּךְ הוּא וּשְׁכִינָתוֹ כְּמוֹ הַשֶּׁמֶשׁ וְהַלְּבָנָה, וְעַל שְׁמָם נִקְרָא כִּי שֶׁמֶשׁ וּמָגֵן יהו"ה אֱלֹהִי"ם. וּבְאוֹתוֹ זְמַן יִתְקַיֵּם בּוֹ, לֹא יָבוֹא עוֹד שִׁמְשֵׁךְ וִירֵחֵךְ לֹא יֵאָסֵף.
וְכָךְ צָרִיךְ לְהַעֲבִירוֹ מִשְּׂמֹאלוֹ שֶׁל הַקָּדוֹשׁ בָּרוּךְ הוּא, שֶׁהִיא גְבוּרָה, שֶׁמִּשָּׁם, מִצָּפוֹן תִּפָּתַח הָרָעָה, וְשָׁם יָבֹא לִתְבֹּעַ חֲטָאִים מֵאֵלּוּ שֶׁנֶּאֱמַר בָּהֶם בָּנִים אַתֶּם לַיהו"ה אֱלֹהֵיכֶ"ם.
מִשָּׁם וְאֵילָךְ, אוֹתָם שָׂרִים וַעֲבָדִים, מִצַּד שֶׁל חַיּוֹת הַכִּסֵּא שָׂרִים וּמְמֻנִּים, מִצַּד שֶׁל הַכּוֹכָבִים שֶׁמְּאִירִים בַּשָּׁמַיִם וּבָאָרֶץ עֲבָדִים, וְזֶהוּ אִם כְּבָנִים אִם כַּעֲבָדִים, וְזֶהוּ שֶׁצָּרִיךְ לְהָנִיף אוֹתוֹ חֶרֶב לְשִׁשָּׁה צְדָדִים, שֶׁהֵם שָׁמַיִם וָאָרֶץ, שֶׁמֶשׁ וּלְבָנָה, כִּסֵּא דִין וְכִסֵּא רַחֲמִים, לְהַעֲבִיר סמא"ל וְנָחָשׁ מֵהֶם, שֶׁמִּצִּדָּם שׁוֹלֵט סמא"ל וּבַת זוּגוֹ.
וְצָרִיךְ לִקְשֹׁר אוֹתוֹ בִּרְצוּעוֹת הַתְּפִלִּין - שְׁנַיִם בִּשְׁנֵי קַרְנָיו, וְאֶחָד בִּזְרוֹעַ. וְאַחַר כָּךְ יִשְׁחֹט אוֹתוֹ בִּקְרִיאַת שְׁמַע כְּדֵי שֶׁלֹּא יִתְקָרֵב לְצַד הַגְּבוּרָה, אֲבָל מִצַּד שֶׁל הַסְּפִירוֹת וְהַהֲוָיוֹת שֶׁלָּהֶן, נֶאֱמַר לֹא יְגֻרְךָ רָע, וְהַזָּר הַקָּרֵב יוּמָת.
וְעוֹד, ה' שֶׁל יָד כֵּהָה, שֶׁהִיא יוֹנָה קְדוֹשָׁה, מְצַפְצְפִים לָהּ בָּנֶיהָ בְּכַמָּה צִפְצוּפִים שֶׁל זְמִירוֹת, שִׁירוֹת וְתִשְׁבָּחוֹת וְהוֹדָאוֹת, עַד שֶׁמּוֹרִידִים אוֹתָהּ אֲלֵיהֶם. הֲרֵי כְּשֶׁמּוֹרִידִים אוֹתָהּ אֲלֵיהֶם, קוֹשְׁרִים אוֹתָהּ בִּרְצוּעָה, שֶׁהִיא ו', שֵׁשׁ תֵּבוֹת הַיִּחוּד, וְהַיְנוּ הַסּוֹד שֶׁל וְהָיָה לְאוֹת עַל יָדֶכָה, הַקֶּשֶׁר שֶׁל שְׁנֵיהֶם, זֶה י' וְזֶה יִחוּד, וְלָכֵן בַּקֶּשֶׁר שֶׁל שְׁנֵיהֶם - מִי שֶׁשָּׂח שִׂיחָה בֵּינֵיהֶם, שֶׁהִיא שִׂיחַת חֻלִּין, עֲבֵרָה הִיא בְיָדוֹ, שֶׁעָשָׂה בָּהּ פֵּרוּד בֵּין ו"ה, שֶׁהוּא עַמּוּד הָאֶמְצָעִי וּמַלְכוּתוֹ.
תְּפִלִּין שֶׁל רֹאשׁ שֶׁל הַקָּדוֹשׁ בָּרוּךְ הוּא, שֶׁהוּא ו', הִיא ה' עֶלְיוֹנָה הָאֵם הָעֶלְיוֹנָה, עֲטֶרֶת תִּפְאֶרֶת, עָלֶיהָ נֶאֱמַר פְּאֵרְךָ חֲבוֹשׁ עָלֶיךָ, אֵלּוּ תְפִלִּין שֶׁבָּרֹאשׁ, וְזֶהוּ סוֹד הֲוָיָ"ה, שֶׁנֶּאֱמַר בּוֹ הִנֵּה יַד יהו"ה הוֹיָ"ה וְכוּ', וְלָכֵן פֵּרְשׁוּהוּ בַּעֲלֵי הַתַּלְמוּד הַיְרוּשַׁלְמִי, הֲוָיוֹת בָּאֶמְצַע.
יַד יהו"ה מִיָּמִין, שֶׁנֶּאֱמַר בָּהּ וַיַּרְא יִשְׂרָאֵל אֶת הַיָּד הַגְּדֹלָה, מִצַּד הַחֶסֶד - יָד רָמָה מִצַּד הַתִּפְאֶרֶת, שֶׁנֶּאֱמַר בָּהּ וּבְנֵי יִשְׂרָאֵל יֹצְאִים בְּיָד רָמָה. יָד חֲזָקָה בָּאֶמְצַע, שֶׁהִיא יַד יהו"ה הוֹיָ"ה, לִהְיוֹת רַחֲמִים מִכָּל צַד, דִּין כָּבוּשׁ בָּאֶמְצַע, יָד רָמָה עָלֶיהָ נֶאֱמַר וְהָיָה יהו"ה לְמֶלֶךְ עַל כָּל הָאָרֶץ. וְשָׁלֹשׁ פְּעָמִים י"ד הֵם מ"ב אַזְכָּרוֹת שֶׁל תְּפִלִּין שֶׁל יָד וּתְפִלִּין שֶׁל רֹאשׁ.
י"ד, שְׁכִינָה הַתַּחְתּוֹנָה, הִיא הַיָּד הַגְּדוֹלָה מִיָּמִין שֶׁל חֶסֶד, שֶׁשָּׁם חָכְמָה. יָד הַחֲזָקָה מִצַּד שֶׁל גְּבוּרָה, שֶׁשָּׁם בִּינָה. יָד רָמָה מִצַּד שֶׁל עַמּוּד הָאֶמְצָעִי מְעֻטָּר בְּכֶתֶר עַל רֹאשׁוֹ, תְּפִלִּין שֶׁל רִבּוֹן הָעוֹלָם.
שִׁין שֶׁל תְּפִלִּין הֲלָכָה לְמֹשֶׁה מִסִּינַי. ש שֶׁל שָׁלֹשׁ רָאשִׁים,  שֶׁל אַרְבַּע רָאשִׁים, כְּנֶגֶד שֶׁבַע הַנְּעָרוֹת הָרְאוּיוֹת לָתֵת לָהּ מִבֵּית הַמֶּלֶךְ, וְהֵם בַּשַּׁחַר שְׁתַּיִם לְפָנֶיהָ, וְאַחַת לְאַחֲרֶיהָ, וּבָעֶרֶב שְׁתַּיִם לְפָנֶיהָ וּשְׁתַּיִם לְאַחֲרֶיהָ, וּכְנֶגֶד הַשֶּׁבַע הָאֵלֶּה, יֵשׁ שֶׁבַע רוֹאֵי פְנֵי הַמֶּלֶךְ הַיּוֹשְׁבִים רִאשׁוֹנָה בַּמַּלְכוּת.
וְתִפְאֶרֶת הוּא כָּבוּשׁ בָּאוֹת יוֹ"ד עִם ה' הַתַּחְתּוֹנָה, וְנַפְשׁוֹ קְשׁוּרָה בְנַפְשׁוֹ, וְהוּא חָבוּשׁ עִם אוֹת י' מִצַּד שֶׁל ה' הָעֶלְיוֹנָה, וּמִשּׁוּם זֶה אֵין חָבוּשׁ מַתִּיר עַצְמוֹ מִבֵּית הָאֲסוּרִים, שֶׁהוּא בַּגָּלוּת עִם יִשְׂרָאֵל. זֶהוּ שֶׁכָּתוּב בְּכָל צָרָתָם לוֹ צָר, בְּו', לֹא צָר בְּא'. בְּאוֹתוֹ זְמַן שֶׁהוּא עִם יִשְׂרָאֵל, וַדַּאי לֹא צָר, וְאֵין צָר אֶלָּא יֵצֶר הָרָע, שֶׁהַזָּר הַקָּרֵב יוּמָת.
וְסוֹד הַדָּבָר - כִּי בִי חָשַׁק וַאֲפַלְּטֵהוּ, כִּי בִי בְּגִימַטְרִיָּא מ"ב אַזְכָּרוֹת שֶׁל תְּפִלִּין,ַ, אֲשַׂגְּבֵהוּ כִּי יָדַע שְׁמִי, יִקְרָאֵנִי - בִּקְרִיאַת שְׁמַע - וְאֶעֱנֵהוּ. זֶהוּ שֶׁכָּתוּב אָז תִּקְרָא וַיהָוֹה יַעֲנֶה. ה' בְּאַרְבַּע בָּתֵּי הַתְּפִלִּין שֶׁל רֹאשׁ, שֶׁהֵם אַרְבַּע אוֹתִיּוֹת אהי"ה, וַיהו"ה יַעֲנֶה. יהו"ה בְּאַרְבַּע בָּתֵּי הַתְּפִלִּין שֶׁל יָד שֶׁהֵם אדנ"י. וְאִם תֹּאמַר, אֵינָם בַּיָּד, אֶלָּא בַּיִת אֶחָד חֲמִישִׁי, יָד כֵּהָה? כָּךְ זֶה וַדַּאי, שֶׁהִיא חֲמִישִׁית וְהִיא רְבִיעִית, רְבִיעִית לְיה"ו יָד כֵּהָה, יה"ו הוּא אהי"ה, וְעוֹלָה לְחֶשְׁבּוֹן כ"א, וְאַרְבַּע אוֹתִיּוֹת בִּכְלַל כ"ה. ה' מִן יהו"ה רְבִיעִית לְיה"ו וַחֲמִישִׁית לְאהי"ה, שֶׁהִיא אַרְבַּע בָּתִּים, וְהוּא הַבַּיִת הַחֲמִישִׁי.
וְעוֹד אהי"ה אדנ"י עוֹלִים לְחֶשְׁבּוֹן אֱלֹהִי"ם, שֶׁהוּא הַכְּלָל שֶׁל חֲמִשָּׁה בָּתֵּי תְפִלִּין. יהו"ה - אַרְבַּע פָּרָשִׁיּוֹת, י' - קַדֵּשׁ לִי, וְזוֹ חָכְמָה, ה' - וְהָיָה כִּי יְבִיאֲךָ, וְזוֹ בִינָה, וְהֵם לְיָמִין וּשְׂמֹאל, שֶׁהֵם חֶסֶד וּגְבוּרָה, ו' - שְׁמַע יִשְׂרָאֵל, תִּפְאֶרֶת כּוֹלֵל שֵׁשׁ תֵּבוֹת הַיִּחוּד, ה' - וְהָיָה אִם שָׁמוֹעַ, מַלְכוּת - שְׁכִינָה תַחְתּוֹנָה.
שָׁלֹשׁ רְצוּעוֹת - נֵצַח הוֹד וִיסוֹד. יְסוֹד רְצוּעָה שֶׁקּוֹשֶׁרֶת וָא"ו עִם ה', כִּי כֹל בַּשָּׁמַיִם וּבָאָרֶץ, שֶׁאוֹחֵז בַּשָּׁמַיִם וּבָאָרֶץ. שְׁתֵּי רְצוּעוֹת נצַח וְהוֹד, שֶׁאֲחוּזִים בְּה' עֶלְיוֹנָה, וְהַקַּרְנַיִם גְּבוֹהִים, וְהָאַחַת גְּבוֹהָה מִן הַשֵּׁנִית, אַף כָּךְ שְׁתֵּי רְצוּעוֹת - אַחַת אֲרֻכָּה וְאַחַת קְצָרָה. קְצָרָה עַד הֶחָזֶה, אֲרֻכָּה עַד הַטַּבּוּר.
וְהִתְפַּשְּׁטוּת שֶׁל ה' הָעֶלְיוֹנָה עַד הוֹד בְּאוֹת י' הִיא, שֶׁהוּא הַקֶּשֶׁר שֶׁל תְּפִלִּין שֶׁל רֹאשׁ, שֶׁהִיא ה' עֶלְיוֹנָה, עוֹלָה לַחֲמִשִּׁים, חָמֵשׁ פְּעָמִים עֶשֶׂר בְּאוֹת י', וְהַיְנוּ ה' י' מִן אֱלֹהִי"ם, חָמֵשׁ פְּעָמִים ה' בְּאוֹת י' - חֲמִשִּׁים, בְּחָמֵשׁ סְפִירוֹת, יְסוֹד כֹּ"ל, נוֹטֵל אוֹתָם כֻּלָּם, וּמוֹרִישׁ אוֹתָם לַכַּלָּה, וְהַיְנוּ כֹּ"ל כַּלָּ"ה.
בְּאוֹת ה' תַּחְתּוֹנָה קֶרֶן אַחַת, וְסוֹד הַדָּבָר פֵּרְשׁוּהוּ רַבּוֹתֵינוּ, שׁוֹר שֶׁהִקְרִיב אָדָם הָרִאשׁוֹן, קֶרֶן אַחַת הָיְתָה לוֹ בְּמִצְחוֹ, שֶׁנֶּאֱמַר מִשּׁוֹר פָּר מַקְרִן מַפְרִיס, מַקְרִן חָסֵר יוֹ"ד כָּתוּב, וְזוֹ רְצוּעָה שֶׁל יָד שֶׁל תְּפִלִּין שֶׁל רִבּוֹן הָעוֹלָם.
כ' כֶּתֶר שֶׁל רִבּוֹן הָעוֹלָם, הוּא שְׁמוֹ הַתְּפִלִּין שֶׁשָּׁם, אֲבָל כֶּתֶר תְּפִלִּין עָלָיו, וְסוֹד הַדָּבָר - אֵין קָדוֹשׁ כַּה' כִּי אֵין בִּלְתֶּךָ, אֵין מִצְוָה שֶׁלֹּא כְלוּלִים בָּהּ עֶשֶׂר סְפִירוֹת.
וְעִקָּר שֶׁל הַתְּפִלִּין מִשְּׂמֹאל, וּמִשּׁוּם כָּךְ נִשְׁבַּע יהו"ה בִּימִינוֹ - זוֹ תוֹרָה, וּבִזְרוֹעַ עֻזּוֹ - אֵלּוּ תְפִלִּין. וּמִצַּד הַשְּׂמֹאל ה' תְּפִלִּין עַל ו', אֵם עַל בְּנָהּ, מִשּׁוּם שֶׁבָּהּ נִבְנָה. זֶהוּ שֶׁכָּתוּב כּוֹנֵן שָׁמַיִם בִּתְבוּנָה. י' אַבָּא תְּפִלִּין עַל הַבַּת ה', שֶׁבּוֹ נִבְנֵית. זֶהוּ שֶׁכָּתוּב יהו"ה בְּחָכְמָה יָסַד אָרֶץ, וְזֶהוּ הוי"ה, וְזֶה סוֹד אַרְבַּע מִשְׁמָרוֹת הוּא הַלַּיְלָה.
וְיֵשׁ אוֹמְרִים הֲוָיוֹ"ת בָּאֶמְצַע, כְּמוֹ זֶה: יההו, י' קַדֵּשׁ לִי, ה' ה' וְהָיָה כִּי יְבִיאֲךָ וְהָיָה אִם שָׁמוֹעַ, ו' שְׁמַע יִשְׂרָאֵל, הוי"ה - ו' י' בָּאֶמְצַע, יהה"ו - ה' ה' בָּאֶמְצַע.
וּבְצֵרוּף שֶׁל שְׁתֵּים עֶשְׂרֵה הֲוָיוֹ"ת נוֹדְעוּ כֻלָּם, וְאֵלֶּה הֵם: יהו"ה יהה"ו יוה"ה, שֶׁרְמוּזִים בַּשֵּׁם יו"ד ה"י וי"ו ה"י. הַשֵּׁם הַזֶּה מְקוֹר הָאוֹתִיּוֹת, וְהַמָּקוֹר שֶׁלָּהֶן בַּפְּסוּקִים בַּנְּקֻדּוֹת: יִהַוְ"הָ יִשְׂמְחוּ הַשָּׁמַיִם וְתָגֵל הָאָרֶץ - מְקוֹר הַנְּקֻדּוֹת מִן יִהַהַ"וְ יִתְהַלֵּל הַמִּתְהַלֵּל הַשְׂכֵּל וְיָדוֹעַ, יְוּהַ"הַ יְדוֹתָיו וּלְצֶלַע הַמִּשְׁכָּן הַשֵּׁנִית.
שְׁלֹשָׁה וָוִי"ם בַּשֵּׁם הַזֶּה יו"ד ה"י וי"ו ה"י, והי"ה והה"י ויה"ה, וּנְקֻדּוֹתֵיהֶם וַיִּרְאוּ אוֹתָהּ שָׂרֵי פַרְעֹה וַהֹוָ"הַ, וּהַהַ"יְ וּ"דְבָשׁ הַ"יּוֹם הַ"זֶּה יהו"ה, וַיֹהָ"הַ וַיַּרְא יוֹשֵׁב הָאָרֶץ הַכְּנַעֲנִי. הוה"י היו"ה ההי"ו - מְקוֹרָם הֶוֵהֹ"יִ וְכָל זֶה אֵינֶנּוּ שֹׁוֶה לִי, הָיְוְ"הּ הָמֵר יְמִירֶנּוּ וְהָיָה הוּא, הִהְוְ"וַ עִירֹה וְלַשּׂרֵקָה בְּנִי אֲתֹנוֹ, היה"ו הוי"ה ההו"י, הַיִהִ"וְ לַיהֹוָ"ה אִתִּי וּנְרוֹמְמָה שְׁמוֹ, הוֹיָ"ה הִנֵּה יַד יהו"ה הוֹיָה, הּהִוָ"יִּ וּצְדָקָה תִּהְיֶה לָּנוּ כִּי.
וְכָל הַפְּסוּקִים שֶׁבָּאִים הַהֲוָיוֹ"ת הַלָּלוּ בְּרָאשֵׁי אוֹתִיּוֹת אוֹ בְּסוֹפֵי אוֹתִיּוֹת, בֵּין מִן הַתּוֹרָה, בֵּין מִן הַנְּבִיאִים, בֵּין מִן הַכְּתוּבִים, יָכוֹל לְנַקֵּד אוֹתָם בְּנִקּוּדֵיהֶם, אַף כָּךְ כָּל הַהֲוָיוֹ"ת שֶׁבָּאוֹת מִשָּׁלֹשׁ אוֹתִיּוֹת, נְקֻדָּה שֶׁלָּהֶם בַּפְּסוּקִים, כְּמוֹ יִהְהִ מְקוֹרוֹ: כִּי יהו"ה יִהְיֶה בְכִסְלֶךָ. וְיֵשׁ שֶׁמְּנַקֵּד אוֹתָם מֵרָאשֵׁי תֵבוֹת לַהֲוָיָ"ה שֶׁבְּסוֹפֵי תֵבוֹת, וְאִם הֲוָיָ"ה בְּרָאשֵׁי תֵבוֹת - הַנִּקּוּד שֶׁלּוֹ בְּסוֹפֵי הַתֵּבוֹת. וְיֵשׁ נִקּוּד בְּסוֹד אַחֵר כְּמוֹ זֶה: יהו"ה מֶלֶךְ יהו"ה מָלָךְ יהו"ה יִמְלֹךְ, הַשֵּׁמוֹת לְמַעְלָה, הַנְּקֻדּוֹת שֶׁלָּהֶם כְּתוּבוֹת תַּחְתֵּיהֶם.
אַרְבָּעָה שֵׁמוֹת תְּלוּיִים מִכָּל שֵׁם וָשֵׁם, וַעֲלֵיהֶם נֶאֱמַר וְקָרָא זֶה - כְּנֶגֶד שְׁתֵּים עֶשְׂרֵה פְּנֵי שְׁלֹשׁ הַחַיּוֹת, אֶל זֶה - שְׁתֵּים עֶשְׂרֵה כַּנְפֵי שְׁלֹשׁ הַחַיּוֹת, וְעַל כֻּלָּם פְּנֵי אָדָם, וּתְפִלִּין הוּא פְּנֵי אָדָם, צִיצִית פְּנֵי הַחַיּוֹת וְכַנְפֵי הַחַיּוֹת, וּפֵרְשׁוּהוּ רַבּוֹתֵינוּ, שֵׁם בֶּן שְׁתֵּים עֶשְׂרֵה - כָּל הַיּוֹדְעוֹ וְהַזָּהִיר בּוֹ, כָּל תְּפִלּוֹתָיו מִתְקַבְּלוֹת, וּמְקוֹרוֹ יו"ד ה"י וא"ו ה"י. כָּל י' הוּא פְּנֵי יהו"ה, א' וּדְמוּת פְּנֵיהֶם פְּנֵי אָדָם. כָּאן בַּשֵּׁם הַזֶּה הַסּוֹד שֶׁל תְּפִלִּין וְצִיצִית.
בֹּא רְאֵה, כָּל הֲוָיָ"ה שֶׁהִיא ה' עַל י', ה' עַל ו' - נְקֵבָה, כָּל הֲוָיָ"ה שֶׁשְּׁנֵי הֵהִי"ן כְּאֶחָד בָּאֶמְצַע, הֵן אֲחָיוֹת, כְּמוֹ זֶה: יהה"ו. כָּל הֲוָיָ"ה י' ו' כְּאֶחָד בָּאֶמְצַע - היו"ה (הוי"ה), הֵם אַחִים, כִּי יֵשְׁבוּ אַחִים יַחְדָּו - שְׁנֵי הֵהִי"ן כְּאֶחָד, וַתֵּלַכְנָה שְׁתֵּיהֶן - י' ו' רְחוֹקִים זֶה מִזֶּה אוֹ קְרוֹבִים זֶה מִזֶּה, עֲלֵיהֶם נֶאֱמַר שָׁלוֹם שָׁלוֹם לָרָחוֹק וְלַקָּרוֹב, שֶׁהַיְנוּ קָרְבַּן עוֹלֶה וְיוֹרֵד יהה"ו, ה' שֶׁהִיא אֵם עוֹלָה, עוֹלָה אֶל י', הִיא הָעוֹלָה, ה' שֶׁהִיא בַת יוֹרֶדֶת אֶל הַו', וַיֵּרֶד מֵעֲשֹׂת הַחַטָּאת, עַל כֵּן יַעֲזָב אִישׁ אֶת אָבִיו וְאֶת אִמּוֹ, וְזֶהוּ קָרְבַּן עוֹלֶה וְיוֹרֵד, חָמֵשׁ אִשּׁוֹת עוֹלוֹת וְחָמֵשׁ יוֹרְדוֹת.
אֵין הֲוָיָ"ה שֶׁלֹּא מַרְאָה עַל סוֹד עֶלְיוֹן. הוה"י כְּשֶׁהַנְּקֵבוֹת שׁוֹלְטוֹת עַל הַזְּכָרִים, הַדִּין נִרְאֶה בָעוֹלָם וּמִיתָה וָעֹנִי, וְזֶה הוּא סוֹד שֶׁהָפַךְ מֹשֶׁה שְׁמוֹ וְהָרַג אֶת הַמִּצְרִי, שֶׁנֶּאֱמַר בּוֹ וְאָמְרוּ לִי מַה שְּׁמוֹ מָה, וּמֹשֶׁה הָפַךְ אוֹתוֹ כְּמוֹ זֶה: מָה שְּׁמוֹ מַה לִי - הוה"י, וּנְקוּדָה הָוְהָיִ, מִצְרִי שֶׁמְּזַלְזֵל בִּשְׁמוֹ וְאָמַר מַה שְּׁמוֹ, מַה יָּכוֹל לַעֲשׂוֹת לִי, לַהֲרֹג אוֹתוֹ בּוֹ, וְאִם הָאוֹתִיּוֹת בְּסוֹפֵי תֵבוֹת, הַנְּקֻדּוֹת הֵם מֵרֵאשִׁית תֵּבוֹת.
תִּקּוּן ה': בְּרֵאשִׁית בַּ"ת רָאשֵׁ"י, אֵלֶּה רָאשֵׁי בֵּית אֲבוֹתָם, בַּת עָלֶיהָ בֵּאֲרוּ בַּעֲלֵי הַמִּשְׁנָה, בַּת בַּתְּחִלָּה סִימָן יָפֶה בָנִים, וְהִיא י' מִן אדנ"י, מַרְגָּלִית יְקָרָה כְּלוּלָה מִכָּל הַגְּוָנִים, שֶׁאוֹת י' מִן יהו"ה לֹא תוֹפֵס בּוֹ גָוֶן כְּלָל. זֶהוּ שֶׁכָּתוּב אֲנִי יהו"ה לֹא שָׁנִיתִי, לֹא יִשְׁתַּנֶּה בְּשׁוּם גָּוֶן כְּלָל, אֶלָּא מֵאִיר מִבִּפְנִים שֶׁל הַגְּוָנִים שֵׁם יהו"ה כְּמוֹ נְשָׁמָה בְּגוּף הָאָדָם אוֹ כְנֵר בְּהֵיכָל.
וְהָאוֹת י' מִן אדנ"י הוּא סַפִּיר, נוֹטֵל גָּוֶן תְּכֵלֶת וְשָׁחֹר מִצַּד הַדִּין וּמֵאִיר בּוֹ אוֹר לָבָן מִצַּד הָרַחֲמִים, וְהוּא אוֹת י' מִן אדנ"י, אֹדֶם מִצַּד הַגְּבוּרָה, פִּטְדָּה מִצַּד הַיָּמִין, בָּרֶקֶת מִצַּד הָעַמּוּד הָאֶמְצָעִי, הִיא אל"ף דל"ת נו"ן יו"ד, כְּלוּלִים מִשְּׁנֵים עָשָׂר גְּוָנִים, וְכֻלָּם מְשֻׁלָּשִׁים בָּאָבוֹת, מְשֻׁלָּשִׁים בְּכֹהֲנִים לְוִיִּם וְיִשְׂרְאֵלִים, קְדֻשָּׁה לְךָ יְשַׁלֵּשׁוּ.
כָּל אֶבֶן שֶׁהַגָּוֶן שֶׁלָּהּ לָבָן, נוֹטֶלֶת מֵחֶסֶד, וְהַסְּגֻלָּה שֶׁלּוֹ אַהֲבָה, וְסוֹד הַדָּבָר - וְאַהֲבַת עוֹלָם אֲהַבְתִּיךְ עַל כֵּן מְשַׁכְתִּיךְ חָסֶד. אֶבֶן אֲדֻמָּה נוֹטֶלֶת מִגְּבוּרָה, וְהַסְּגֻלָּה שֶׁלָּהּ לִהְיוֹת אֵימָתוֹ מֻטֶּלֶת עַל בְּרִיּוֹת הָעוֹלָם. הָאֶבֶן כְּלוּלָה מִשְּׁנֵי גְוָנִים - לָבָן וְאָדֹם - הִיא מֵעַמּוּד הָאֶמְצָעִי. יָרֹק כְּזָהָב מִצַּד הָאֵם הָעֶלְיוֹנָה, שֶׁהִיא תְשׁוּבָה, קַו יָרֹק שֶׁמַּקִּיף כָּל הָעוֹלָם.
וְיֵשׁ גָּוֶן פָּשׁוּט כָּפוּל מְשֻׁלָּשׁ מְרֻבָּע, עַד שֶׁעוֹלֶה לַעֲשָׂרָה גְוָנִים שֶׁמְּאִירִים בָּהֶם עֶשֶׂר אוֹתִיּוֹת שֶׁהֵן י' י"ה יה"ו יהו"ה, וְאֵלֶּה עוֹלוֹת י' לְע"ב אוֹרוֹת שֶׁמְּאִירִים בְּע"ב גְּוָנִים.
חָשַׁ"ק - חֹלֵ"ם שְׁבָ"א קָמֵ"ץ, הֵם נִקּוּד צְבָאוֹ"ת, נֵצַח וְהוֹד יְסוֹד, וְכֻלָּם מְאִירִים בָּאֶבֶן הַנִּכְבָּדָה מַלְכוּת, כְּלוּלָה מִכָּל הַסְּגֻלּוֹת. שְׁבָ"א - גָּוֶן אָדֹם שֶׁל גְּבוּרָה, שֶׁנּוֹטֵל מִמֶּנָּה הוֹד. קָמֵ"ץ - גָּוֶן לָבָן, וְלֹא צָרִיךְ לְהַאֲרִיךְ בָּהֶם, שֶׁהֲרֵי נֶאֶמְרוּ לְמַעְלָה.
וְעוֹד תִּקּוּן ו', וְהַמַּשְׂכִּלִים יַזְהִרוּ, אֵלּוּ הֵם שֶׁיּוֹדְעִים סוֹד בַּמִּצְוָה הַשְּׁנִיָּה בְּמִלַּת בְּרֵאשִׁית, שֶׁהִיא אַהֲבָ"ה, שֶׁהִיא לְחֶשְׁבּוֹן קָטָן בְּרֵאשִׁית בְּמִשְׁקָל אֶחָד עוֹלִים, וְזוֹ אַהֲבַת חֶסֶד, שֶׁהִיא ע"ב בַּחֶשְׁבּוֹן, כְּנֶגֶד הַשֵּׁם הַמְפֹרָשׁ וַיִּסַּע וַיָּבֹא וַיֵּט, שֶׁבּוֹ וָא"ו כְּחֶשְׁבּוֹן אֶחָ"ד, שֶׁהַיְנוּ מַאֲמָר אֶחָד שֶׁהוּא בְּרֵאשִׁית, שֶׁבֵּאֲרוּהָ עָלָיו, וַהֲלֹא בְמַאֲמָר אֶחָד יָכוֹל לְהִבָּרֹאת, וְזֶהוּ אֲהוּב רִבּוֹנוֹ. מִי שֶׁמּוֹסֵר נַפְשׁוֹ בְּאֶחָד, בְּאַהֲבַת רִבּוֹנוֹ, וּמִשּׁוּם זֶה וְאָהַבְתָּ אֵת ה' אֱלֹהֶי"ךָ, אֲפִלּוּ נוֹטֵל אֶת נַפְשְׁךָ. שֶׁאִם חֲבִיבָה עָלָיו נַפְשׁוֹ מִגּוּפוֹ, לְכָךְ נֶאֱמַר וּבְכָל נַפְשְׁךָ. וְאִם חָבִיב עָלָיו גּוּפוֹ מִמָּמוֹנוֹ, לְכָךְ נֶאֱמַר וּבְכָל לְבָבְךָ. וְאִם חָבִיב עָלָיו מָמוֹן מִגּוּף, לְכָךְ נֶאֱמַר בְּכָל מְאֹדֶךָ. בְּמַה שֶּׁחָבִיב עָלֶיךָ, מְסֹר אוֹתָהּ בְּאַהֲבַת רִבּוֹנְךָ בְּעֵת צָרָה.
וְזֶהוּ הַנִּסָּיוֹן שֶׁעֲתִידִים יִשְׂרָאֵל לְהִתְנַסּוֹת בְּשִׁבְעִים הַשָּׁנִים שֶׁל הַגָּלוּת הָאַחֲרוֹנָה, שֶׁעָנִי חָשׁוּב כְּמֵת, וּכְאִלּוּ נוֹטְלִים נַפְשׁוֹ, גּוּף וְנֶפֶשׁ וּמָמוֹן - כֻּלָּם שְׁקוּלִים. בְּמַה שֶּׁחָבִיב עָלָיו, מְסֹר אוֹתוֹ בְּאַהֲבַת רִבּוֹנוֹ, וּבְאוֹתוֹ זְמַן נִקְשָׁר בְּמִלַּת אַהֲבָ"ה שֶׁהִיא בְרֵאשִׁי"ת, וּכְאִלּוּ בוֹ בָּרָא עוֹלָם, וּמִי שֶׁלֹּא מוֹסֵר נַפְשׁוֹ אוֹ מָמוֹנוֹ בְּאַהֲבַת רִבּוֹנוֹ בִּשְׁעַת הַשְּׁמָד, כְּאִלּוּ הֶחֱזִיר עוֹלָם לְתֹהוּ וָבֹהוּ, וּמִי שֶׁמּוֹסֵר נַפְשׁוֹ וְגוּפוֹ וּמָמוֹנוֹ בִּשְׁעַת הַשְּׁמָד בְּאַהֲבַת רִבּוֹנוֹ, זֶהוּ שֶׁנִּקְרָא אֲהוּב רִבּוֹנוֹ וַדַּאי, וּבְאוֹתוֹ עוֹלָם אֵין לְמַעְלָה מִמֶּנּוּ, וּמִשּׁוּם זֶה הַכָּתוּב סָמַךְ לוֹ וְהָאָרֶץ הָיְתָה תֹהוּ וָבֹהוּ.
וְאַהֲבַת ה' הִיא הַמַּלְכוּת שֶׁכְּלוּלָה מִכָּל הַסְּפִירוֹת, וְהִיא מִצְוַת הַקָּדוֹשׁ בָּרוּךְ הוּא בְּכָל תַּרְיַ"ג מִצְווֹת, וּבִגְלָלָהּ נֶאֱמַר מַדּוּעַ אַתָּה עוֹבֵר אֵת מִצְוַת הַמֶּלֶךְ, וְהִיא בִּנְיַן עוֹלָם. הַשִּׁפְחָה הָרָעָה הִיא חֻרְבַּן עוֹלָם, וּמִשּׁוּם זֶה נֶאֱמַר בָּהּ וְהָאָרֶץ הָיְתָה תֹהוּ וָבֹהוּ, וְהִיא רְצוּעָה בְּיַד הַקָּדוֹשׁ בָּרוּךְ הוּא לְהַלְקוֹת בָּהּ הָרְשָׁעִים.
וּמִשּׁוּם זֶה, מִי שֶׁאוֹהֵב אֶת הַקָּדוֹשׁ בָּרוּךְ הוּא מִתּוֹךְ נַפְשׁוֹ אוֹ גוּפוֹ אוֹ מָמוֹנוֹ, שֶׁיִּשְׁמֹר אוֹתוֹ הַקָּדוֹשׁ בָּרוּךְ הוּא, הֲרֵי אַהֲבָתוֹ תְלוּיָה בְּאוֹתָהּ שֶׁנָּתַן לוֹ, וְאֵינָהּ עִקַּר אַהֲבָתוֹ, שֶׁזּוֹ לֹא אַהֲבָה, שֶׁאִם נָטַל מָמוֹנוֹ אוֹ גוּפוֹ כּוֹפֵר בּוֹ. אֵינוֹ עִקַּר הָאַהֲבָה, עַד שֶׁמּוֹסֵר נַפְשׁוֹ בְּאַהֲבַת רִבּוֹנוֹ. וְאִם כָּל הַשָּׁלֹשׁ שְׁקוּלִים לְגַבָּיו, יִמְסֹר אֶת כֻּלָּם עַל קְדֻשַּׁת שְׁמוֹ בְּאַהֲבָה, וְזֶהוּ עִקַּר הָאַהֲבָה, שֶׁהִיא אַהֲבַת יהו"ה מַלְכוּת, שֶׁהִיא אַהֲבַת חֶסֶד, שֶׁיִּרְאָה הִיא מִצַּד הַגְּבוּרָה, וּמֵחֶסֶד הִיא מַלְכוּת, אַהֲבַת יהו"ה, כְּמוֹ שֶׁנֶּאֱמַר מִגְּבוּרָה הִיא יִרְאַת ה'.
וְהַתּוֹרָה שֶׁהִיא תרי"א - מִשְּׁנֵיהֶם נִתְּנָה לְיִשְׂרָאֵל, וְזֶה עַמּוּד הָאֶמְצָעִי, מִצִּדּוֹ נִקְרֵאת הַמַּלְכוּת תּוֹרַת יהו"ה (תְּמִימָה), וְהִיא מִצְוָה שֶׁלּוֹ בְּכָל תַּרְיַ"ג מִצְווֹת שֶׁתְּלוּיִים מִשְּׁמוֹ, שֶׁהֵם שְׁמִ"י עִם י"ה - שס"ה. זִכְרִי עִם ו"ה - רמ"ח, הִיא בְצַלְמוֹ כִדְמוּתוֹ.
וְעוֹד תִּקּוּן ז', וְהַמַּשְׁכִּלִים יַזְהִרוּ, אֵלֶּה שֶׁיּוֹדְעִים בְּמִלַּת בְּרֵאשִׁית מִצְוָה שְׁלִישִׁית, שֶׁהִיא בְּרִית מִילָה, וְהַיְנוּ בְּרֵאשִׁית - בְּרִי"ת אֵ"שׁ, וּבְרִית הִיא י', וְעִם אֵ"שׁ נַעֲשֶׂה אִי"שׁ, וְאַף כָּךְ הָאוֹת ה' עִם אֵשׁ הִיא נְקֵבָה, וְעַל שְׁתֵּי הָאִשּׁוֹת נֶאֱמַר בַּתְּחִלָּה כָּתְנוֹת אוֹר, שֶׁבָּהֶן עֲקֵבוֹ מַכְהֶה גַלְגַּל חַמָּה.
וְהַיְנוּ בּוֹרֵא מְאוֹרֵי הָאֵשׁ, שֶׁהֵם בַּהַבְדָּלָה, י"ה מִן אִישׁ וְאִשָּׁה, אַחַר שֶׁחָטְאוּ - וַיַּעַשׂ יהו"ה אלהי"ם לְאָדָם וּלְאִשְׁתּוֹ כָּתְנוֹת עוֹר וַיַּלְבִּשֵׁם, וְהַיְנוּ בּוֹרֵא מְאוֹרֵי הָאֵשׁ, (אִשָּׁה), וְזֶה עוֹר שֶׁל נָחָשׁ לְהִטָּהֵר בְּמַה שֶּׁחָטָא. וּמִשּׁוּם זֶה, צַדִּיקִים שֶׁשּׁוֹמְרִים הַבְּרִית, שׁוּב לֹא חוֹזְרִים לַעֲפָרָם, שֶׁהוּא עוֹר הַנָּחָשׁ, שֶׁנִּבְרָא מֵעָפָר, שֶׁנֶּאֱמַר בּוֹ וְנָחָשׁ עָפָר לַחְמוֹ.
וּמִשּׁוּם זֶה, מִי שֶׁלֹּא שׁוֹמֵר הַבְּרִית, נִדּוֹן בְּחִבּוּט הַקֶּבֶר בְּאוֹתוֹ עָפָר, וְאֵלּוּ הֵם שֶׁגּוּפָם הוּא קֶבֶר לָהֶם בְּחַיֵּיהֶם, שֶׁדּוֹחֲקִים לָהֶם אֶת הַשָּׁעָה בְּכָל יוֹם, וּבִמְלַאכְתָּם מִתְבַּקֵּעַ דָּם בְּצִפָּרְנֵיהֶם, וּמִשּׁוּם זֶה תִּקְּנוּ לְהַרְאוֹת הַצִּפָּרְנַיִם בַּהַבְדָּלָה, שֶׁהָיָה אָדָם מְלֻבָּשׁ בְּכָתְנוֹת צִפָּרְנַיִם שֶׁהָיוּ מְאִירִים כְּמוֹ עַנְנֵי כָבוֹד, וְהוּא בְהַבְדָּלָה מֵהֶם. וַיֵּדְעוּ כִּי עֵירֻמִּם הֵם - מֵהֶם, בְּגוּף וּנְשָׁמָה וְרוּחַ וְנֶפֶשׁ, עֲרֻמִּים מִכָּתְנוֹת אוֹר, שֶׁהֵם מְאוֹרֵי הָאֵשׁ, וּמִשּׁוּם שֶׁבְּשַׁבָּת נִרְאָה לָהֶם בְּהַדְלָקַת נֵר שַׁבָּת בִּשְׁתֵּי פְתִילוֹת אֵשׁ, וּבְמוֹצָאֵי שַׁבָּת יֻעַבְרוּ מֵהֶם, תִּקְּנוּ לוֹמַר בְּמוֹצָאֵי שַׁבָּת הַבְדָּלָה בְּאֵשׁ.
וּמִשּׁוּם שֶׁבְּשַׁבָּת וְיָמִים טוֹבִים מִתְלַבְּשׁוֹת נְשָׁמוֹת בְּכָתְנוֹת אוֹר, אָמַר הַנָּבִיא, עַל כֵּן בָּאֻרִים כַּבְּדוּ יהו"ה, וּפֵרְשׁוּהוּ רַבּוֹתֵינוּ, כַּבְּדֵהוּ בִּכְסוּת נְקִיָּה. מִיָּד כְּשֶׁאָמַר דְּבָרִים הַלָּלוּ, הִשְׁתַּטְּחוּ לְפָנָיו כָּל בְּנֵי הַיְשִׁיבָה, שֶׁאֵין חֶדְוָה בֵּינֵיהֶם כְּמוֹ הַחֶדְוָה כְּשֶׁמִּתְחַדֵּשׁ בֵּינֵיהֶם סוֹד שֶׁל תּוֹרָה.
וּמִשּׁוּם כֵּן, מִי שֶׁשּׁוֹמֵר בְּרִית אֵשׁ, נִקְרָא אִישׁ צַדִּיק תָּמִים, וְאוֹת י' שֶׁל שַׁדַּי הִיא חֻלְיָה עַל צַוַּאר הַשֵּׁד יֵצֶר הָרָע, חֻלְיַת הַשַּׁלְשֶׁלֶת, וּמִשּׁוּם כָּךְ רָשׁוּם שַׁדַּ"י בַּבְּרִית, וְרָשׁוּם בַּמְּזוּזָה, שֶׁכֻּלָּם מִזְדַּעְזְעִים מֵהַשַּׁלְשֶׁלֶת הַזֹּאת, שֶׁהִיא אוֹת בְּרִית, אוֹת יָמִים טוֹבִים, אוֹת תְּפִלִּין.
וּמִיָּד שֶׁהוּא תוֹפֵס בָּהּ יֵצֶר הָרָע, שֶׁהוּא ש"ד, לוֹקֵחַ הָאִישׁ חֶרֶב, שֶׁנֶּאֱמַר בָּהּ רוֹמְמוֹת אֵל בִּגְרוֹנָם, שֶׁהוּא י' - רֹאשׁ הַחֶרֶב, ו' - גּוּף הַחֶרֶב, ה' ה' - שְׁתֵּי פִיפִיּוֹת שֶׁלָּהּ, וְשׁוֹחֵט אוֹתוֹ, וּבִגְלָלוֹ נֶאֱמַר הַבָּא לְהָרְגְךָ הַשְׁכֵּם לְהָרְגוֹ, בִּתְפִלָּה, שֶׁנֶּאֱמַר בָּהּ וַיַּשְׁכֵּם אַבְרָהָם בַּבֹּקֶר.
וְעוֹד, קְרִיאַת שְׁמַע הִיא רֹמַ"ח, כְּלוּלָה מִשֵּׁשׁ תֵּבוֹת הַיִּחוּד, וּמִמָּאתַיִם אַרְבָּעִים וּשְׁמוֹנֶה תֵּבוֹת עִם יהו"ה אֱלֹהֵיכֶ"ם אֱמֶת, וְהוּא קֶלַע, וַהֲרֵי נִתְבָּאֵר חָמֵשׁ אֲבָנִים ה', שֶׁנַּעֲשׂוּ אֶבֶן אַחַת בָּאוֹת י', וְהוֹרֵג בָּהּ יֵצֶר הָרָע, וּבְאֵיזֶה מָקוֹם הוּא הַקֶּלַע? בַּתְּפִלִּין. חוּט שֶׁל קֶלַע שֶׁכּוֹרֵךְ בַּיָּד זוֹ רְצוּעָה שֶׁל יָד, שֶׁהוּא חוּט שֶׁל זְרִיקָה, וְהִיא קְרִיאַת שְׁמַע, קֶשֶׁת שֶׁזּוֹרֶקֶת חִצִּים מִצַּד שֶׁל בָּרוּךְ שֵׁם כְּבוֹד מַלְכוּתוֹ, וּבְרָכוֹת לְרֹאשׁ צַדִּיק, שֶׁהוּא קֶשֶׁת הַבְּרִית.
רֹמַח זֶה הָעַמּוּד הָאֶמְצָעִי, בַּחֲמֵשׁ הָאֶצְבָּעוֹת שֶׁל הַיָּד, שֶׁהִיא ה' תַּחְתּוֹנָה, וְהִיא לִימִין הַחֶסֶד, הַדַּרְגָּה שֶׁל אַבְרָהָם שֶׁחֶשְׁבּוֹנוֹ מָאתַיִם אַרְבָּעִים וּשְׁמוֹנֶה, וְעִם ו' שֶׁל עַמּוּד הָאֶמְצָעִי נַעֲשֶׂה רוֹמַ"ח, קֶלַע ה' עֶלְיוֹנָה לִשְׂמֹאל, י' אֶבֶן הַקֶּלַע, י"ה שֶׁל תְּפִלִּין, וְהַכֹּל י"ה עִם שְׁמִ"י - שס"ה, זִכְרִ"י עִם ו"ה - רמ"ח.
וּמִי שֶׁשּׁוֹמֵר י' בִּשְׁמוֹנָה יָמִים שֶׁל מִילָה, בִּשְׁמוֹנַת אֲלָפִים תְּחוּם שַׁבָּת, בִּשְׁמוֹנֶה פָּרָשִׁיּוֹת הַתְּפִלִּין, הוּא שָׁמוּר מִכָּל הַמַּזִּיקִים שֶׁתַּחַת יַד הַיֵּצֶר הָרָע, שֶׁהוּא מְמֻנֶּה עַל שִׁשִּׁים רִבּוֹא, כָּל שֶׁכֵּן מִי שֶׁקּוֹשֵׁר אוֹתוֹ בְּשַׁלְשְׁלָאוֹת וְהוֹרֵג אוֹתוֹ.
וְעוֹד, הַבְּרִית שֶׁתִּקְּנוּ לוֹ כְּלִי שֶׁל עָפָר לִזְרֹק בְּעָפָר, וְדָם שֶׁמַּטִּיפִים מִמֶּנּוּ, נֶחְשָׁב לוֹ כְּאִלּוּ עָשָׂה אוֹתוֹ עוֹלָה, וְאוֹתוֹ עָפָר, לְתַקֵּן בּוֹ מִזְבַּח אֲדָמָה, וְדַם הַבְּרִית כְּאִלּוּ זָבַח עָלָיו עוֹלוֹת. זֶהוּ שֶׁכָּתוּב מִזְבַּח אֲדָמָה תַּעֲשֶׂה לִּי וְגוֹ', וּמַצִּיל אוֹתוֹ בְּאוֹתוֹ עָפָר מֵחִבּוּט הַקֶּבֶר, וּבְדַם מִילָה מַצִּילוֹ מִשְּׁחִיטַת מַלְאַךְ הַמָּוֶת.
וְאִם אוֹתוֹ שֶׁקִּבֵּל בְּרִית הוּא מַמְזֵר, אוֹתוֹ הֶעָפָר תִּקֵּן לַנָּחָשׁ, שֶׁנֶּאֱמַר בּוֹ וְנָחָשׁ עָפָר לַחְמוֹ, וְהוּא מִן הָאֲדָמָה אֲשֶׁר אֵרֲרָה יהו"ה, שֶׁנֶּאֱמַר בָּהּ אֲרוּרָה הָאֲדָמָה, וְהִיא עָפָר, מִזֶּה שֶׁנֶּאֱמַר בָּהּ וְהָאָרֶץ הָיְתָה תֹהוּ וָבֹהוּ, שֶׁנֶּאֱמַר בָּהּ וְהָאָרֶץ כַּבֶּגֶד תִּבְלֶה, עִמּוֹ יִהְיֶה חֶלְקוֹ, כְּאִלּוּ קָשַׁר אוֹתוֹ לַעֲשׂוֹת עוֹלָה לַעֲבוֹדָה זָרָה, שֶׁאוֹתוֹ בֵן אוֹ בַת הֵם פֶּסֶל וּמַסֵּכָה, וְעַל זֶה נֶאֱמַר אֲשֶׁר יַעֲשֶׂה פֶסֶל וּמַסֵּכָה, וְנֶאֱמַר וְשָׂם בַּסָּתֶר - בְּסִתְרוֹ שֶׁל עוֹלָם, וְאָמַר כָּל הָעָם אָמֵן - שֶׁאוֹתוֹ הַבֵּן הוּא מֵהַנָּחָשׁ הַקַּדְמוֹנִי שֶׁגָּרַם מָוֶת לְאָדָם וּלְאִשְׁתּוֹ, שֶׁנֶּאֱמַר בּוֹ אָרוּר אַתָּה מִכָּל הַבְּהֵמָה וכו'.
קְלִפַּת הָעָרְלָה שֶׁמְּכַסָּה עַל י', יֵשׁ לָהּ שָׁלֹשׁ קְלִפּוֹת כְּמוֹ גִּלְדֵי בְצָלִים זוֹ עַל זוֹ, וְהֵם כִּקְלִפּוֹת הָאֱגוֹז, שֶׁנֶּאֱמַר עֲלֵיהֶם וְהָאָרֶץ הָיְתָה תֹהוּ - זֶה קַו יָרֹק, הַקְּלִפָּה הָרִאשׁוֹנָה שֶׁל הָאֱגוֹז, וָבֹהוּ - אֲבָנִים מְפֻלָּמוֹת, זוֹ הַקְּלִפָּה הַשְּׁנִיָּה שֶׁל הָאֱגוֹז קָשָׁה כָאֶבֶן, וְחֹשֶׁךְ - קְלִפָּה שְׁלִישִׁית. וּבָהֶם פֵּרְשׁוּהוּ רַבּוֹתֵינוּ, אֵין דּוֹרְשִׁים בָּעֲרָיוֹת בִּשְׁלֹשָׁה, שָׁלֹשׁ שָׁנִים יִהְיֶה לָכֶם עֲרֵלִים, וּכְנֶגֶד הַמֹּחַ הוּא, וּבַשָּׁנָה הָרְבִיעִית יִהְיֶה כָּל פִּרְיוֹ קֹדֶשׁ הִלּוּלִים לַה'.
וּבָהֶם מִצַּד שֶׁל עָרְלָה, אַרְבָּעָה נִכְנְסוּ לַפַּרְדֵּס - שְׁלֹשָׁה אָכְלוּ מֵהַקְּלִפּוֹת הַלָּלוּ וּמֵתוּ, הָרְבִיעִי אָכַל הַפְּרִי וְזָרַק הַקְּלִפּוֹת וָחַי. כְּמוֹ זֶה נֶאֱמַר, רַבִּי מֵאִיר רִמּוֹן מָצָא - תּוֹכוֹ אָכַל, קְלִפָּתוֹ זָרַק.
וּכְמוֹ שֶׁהַקְּלִפּוֹת הַלָּלוּ הֵם קֻשְׁיוֹת שֶׁמְּכַסּוֹת עַל הֲלָכָה, שֶׁהִיא מֹחַ מִבִּפְנִים, וְאֵין אָדָם יָכוֹל לֶאֱכֹל בְּלֶחֶם הַתּוֹרָה, שֶׁנֶּאֱמַר בָּהּ עֵץ חַיִּים הִיא, עַד שֶׁזּוֹרֵק קֻשְׁיוֹת מֵהֲלָכוֹת, וְיֵשׁ הֲלָכָה שֶׁכָּל קֻשְׁיוֹתֶיהָ הֵם כְּאִילָן, שֶׁקְּלִפָּתוֹ וְקָנֶה שֶׁלּוֹ וְעֵצִים וְעָלִים וְהַפְּרִי - כֻּלָּם שָׁוִים לְמַאֲכָל, וְעָלָיו נֶאֱמַר נֵרְדְּ וְכַרְכֹּם וְכוּ', וְלָכֵן אֵין כָּל הַקֻּשְׁיוֹת שָׁווֹת.
מִצְוָה רְבִיעִית בְּמִלַּת בְּרֵאשִׁית זוֹ תּוֹרָה, שֶׁנֶּאֱמַר בָּהּ ה' קָנָנִי רֵאשִׁית דַּרְכּוֹ, וְזוֹ שְׁכִינָה תַחְתּוֹנָה, שֶׁהִיא רֵאשִׁית לַנִּבְרָאִים, וְהִיא אַחֲרִית לְחָכְמָה עֶלְיוֹנָה, וּבִגְלָלָהּ נֶאֱמַר מַגִּיד מֵרֵאשִׁית אַחֲרִית.
כְּשֶׁנִּטְּלָה מִכֶּתֶר נִקְרֵאת עֲטֶרֶת תִּפְאֶרֶת, עֲטָרָה בְּרֹאשׁ כָּל צַדִּיק, הַכֶּתֶר שֶׁל סֵפֶר תּוֹרָה, וּבִגְלָלָהּ נֶאֱמַר כָּל הַמִּשְׁתַּמֵּשׁ בְּתָגָא חֲלַף. כְּשֶׁנִּטְּלָה מֵהַחָכְמָה הָעֶלְיוֹנָה הַזּוֹ, שֶׁהִיא רֵאשִׁית, נִקְרֵאת עַל שְׁמָהּ, וּכְשֶׁנִּטְּלָה מִבִּינָה, נִקְרֵאת עַל שְׁמָהּ - תְּבוּנָה.
וּכְשֶׁנִּטְּלָה מֵחֶסֶד נִקְרֵאת תּוֹרָה שֶׁבִּכְתָב, שֶׁנִּתְּנָה מִיָּמִין, שֶׁכָּתוּב מִימִינוֹ אֵשׁ דָּת לָמוֹ, וּכְשֶׁנִּטְּלָה מִגְּבוּרָה נִקְרֵאת תּוֹרָה שֶׁבְּעַל פֶּה, שֶׁכָּךְ פֵּרְשׁוּהָ בַּעֲלֵי הַמִּשְׁנָה, תּוֹרָה שֶׁבְּעַל פֶּה מִפִּי הַגְּבוּרָה נִתְּנָה, ומִשָּׁם גִּבּוֹרִים לַעֲמֹד בַּפֶּרֶץ, וְלֹא יָכוֹל לַעֲמֹד בָּהּ אֶלָּא גִבּוֹר בְּמִלְחַמְתָּהּ שֶׁל תּוֹרָה, גִּבּוֹר בְּיִצְרוֹ.
וּבַיּוֹם הַשְּׁלִישִׁי יָרְדָה לָעַמּוּד הָאֶמְצָעִי עַל יְדֵי מֹשֶׁה. זֶהוּ שֶׁכָּתוּב וַיְהִי בַיּוֹם הַשְּׁלִישִׁי בִּהְיֹת הַבֹּקֶר. בִּשְׁנֵי לוּחוֹת אֲבָנִים - נֵצַח וְהוֹד. זֶהוּ שֶׁכָּתוּב, כְּתוּבִים מִשְּׁנֵי עֶבְרֵיהֶם, וְהֵם שְׁנֵי נְבִיאֵי אֱמֶת, וּמִצַּד שֶׁל עַמּוּד הָאֶמְצָעִי נִקְרְאוּ נְבִיאֵי הָאֱמֶת, וּשְׁכִינָה תּוֹרַת אֱמֶת. זֶהוּ שֶׁכָּתוּב תּוֹרַת אֱמֶת הָיְתָה בְּפִיהוּ, וְנִקְרֵאת מַרְאֵה נְבוּאָה, וְרוּחַ הַקֹּדֶשׁ מִצַּד שֶׁל שְׁנֵיהֶם.
וּבַיּוֹם הַשְּׁבִיעִי נְתָנָהּ, זֶה צַדִּיק יְסוֹד עוֹלָם, וּבַדַּרְגָּה שֶׁלּוֹ, הַמַּלְכוּת, הוּא דִּבֵּר עִמָּם, וַהֲרֵי פֵּרְשׁוּהוּ לַעֲשָׂרָה מְלָכִים שֶׁמָּא לֹא יוּכְלוּ לְדַבֵּר עַל פֶּה אֶחָד, וְנָגַע בַּבַּת וְכָלַל בָּהּ כָּל הָעֲשָׂרָה, וְזוֹ י' בַּ"ת אַחַת, תַּחַת הַי' מִן אֱלֹהִי"ם, י' מִן אֲדֹנָ"י, י' מִן שַׁדַּ"י, כְּלוּלָה מִכָּל הַכִּנּוּיִים, וּמִכָּל הַהֲוָיוֹת כְּמוֹ הוה"י, אוֹ כְמוֹתוֹ, שֶׁיִּהְיֶה י' תַּחַת ה', בְּכָל שֵׁם שֶׁל כִּנּוּי, וַהֲוָיָ"ה הִיא נְקֵבָה.
וּמִשּׁוּם שֶׁהַתּוֹרָה נִתְּנָה מִמֶּנָּה, אָמַר לְמֹשֶׁה וְרָאִיתָ אֶת אֲחֹרָי וְכוּ', שֶׁאֵין נָבִיא וְחָכָם יָכוֹל לְהִכָּנֵס לְמַעְלָה פָּחוֹת מִזֶּה, וְלָכֵן נִקְרָאִים מַפְתְּחוֹת הַחִיצוֹנִיִּים הַפָּנִים שֶׁלָּהּ, וּפָנִים שֶׁבִּפְנִים - מַפְתְּחוֹת הַפְּנִימִיִּים, וַהֲרֵי נִתְבָּאֵר לְמַעְלָה שֶׁאִם אֵין לָאִישׁ בְּיָדָיו מַפְתְּחוֹת הַחִיצוֹנִיִּים - בַּמֶּה יִכָּנֵס? וּמִשּׁוּם זֶה נֶאֱמַר בָּהּ זֶה הַשַּׁעַר לַיהו"ה.
וּמִשּׁוּם שֶׁאֵין הַשָּׂגָה לְנָבִיא וְחוֹזֶה וְחָכָם פָּחוֹת מִמֶּנָּה, אָמַר הַנָּבִיא, כֹּה אָמַר יהו"ה אַל יִתְהַלֵּל חָכָם בְּחָכְמָתוֹ, כִּי אִם בְּזֹאת יִתְהַלֵּל וְכוּ' הַשְׂכֵּל וְיָדֹעַ אוֹתִי. וְלָכֵן יַעֲקֹב לִמֵּד אוֹתָהּ לְבָנָיו, וְנָתַן לָהֶם קַבָּלָה מִמֶּנָּה. זֶהוּ שֶׁכָּתוּב וְזֹאת אֲשֶׁר דִּבֶּר לָהֶם אֲבִיהֶם. וְדָוִד שֶׁהָיָה לוֹ קַבָּלָה מִמֶּנָּה, אָמַר לָהּ אִם תַּחֲנֶה עָלַי מַחֲנֶה. רָמַז אוֹתָהּ בַּכֶּתֶר הַזֶּה, וְהֶעֱלָה מַחֲשַׁבְתּוֹ אֵלֶיהָ, וְאָמַר לֹא יִירָא לִבִּי וְכוּ'.
וְאַהֲרֹן שֶׁהָיָה לוֹ קַבָּלָה מִמֶּנָּה, לֹא הָיָה נִכְנָס לִפְנַי וְלִפְנִים פָּחוֹת מִמֶּנָּה. זֶהוּ שֶׁכָּתוּב בְּזֹאת יָבֹא אַהֲרֹן אֶל הַקֹּדֶשׁ, שֶׁהָיָה יוֹדֵעַ שֶׁהִיא עִקָּר שֶׁל הַכֹּל, שֶׁהִיא קָרְבָּן לַיהו"ה, עוֹלָה לַיהו"ה אִשֶּׁה לַיהו"ה. וְיִשְׂרָאֵל שֶׁהָיָה לָהֶם קַבָּלָה מִמֶּנָּה, לֹא רָצוּ מִן הַקָּדוֹשׁ בָּרוּךְ הוּא מַשְׁכּוֹן אַחֵר שֶׁיִּפְדֶּה אוֹתָם מֵהַגָּלוּת בִּגְלָלָהּ אֶלָּא זֹאת, שֶׁכָּתוּב וְאַף גַּם זֹאת בִּהְיוֹתָם בְּאֶרֶץ אֹיְבֵיהֶם. וְהַנָּבִיא אָמַר בִּשְׁבִילָהּ, כְּשֶׁרָאָה בִּנְבוּאָה אֶת דָּחְקָם שֶׁל יִשְׂרָאֵל תַּקִּיף, אָמַר זֹאת אָשִׁיב אֶל לִבִּי וְכוּ', וְזֹאת לִיהוּדָה וַיֹּאמַר.
הִיא מַרְגָּלִית כְּלוּלָה מִכָּל הַגְּוָנִים הַמְּאִירִים שֶׁמְּאִירִים מֵעַצְמָם, וּסְגֻלָּתוֹ בְּכָל הַנְּקֻדּוֹת שֶׁל הָאוֹתִיּוֹת וְהַטְּעָמִים. בְּכָל שֵׁם וְשֵׁם, מִצַּד שֶׁל חֹלֵ"ם הִיא סֶגּוֹלְתָא.
חוֹלֵ"ם מָלֵא בְּוָא"ו עוֹלֶה בְּאוֹתִיּוֹתָיו אהי"ה, וּשְׁלֹשָׁה נִיצוֹצוֹת י' י' י' כְּחֶשְׁבּוֹן יהו"ה, שֶׁהוּא כ"ו, וְאַרְבַּע אוֹתִיּוֹתָיו עוֹלֶה לְחֶשְׁבּוֹן יהו"ה אהי"ה נ"א, בְּסוֹד יהו"ה שֶׁל י' י' י', וּסְגֻלָּתוֹ אֵ"ל נָא רְפָא נָ"א לָהּ, אָנָּא יהו"ה הוֹשִׁיעָה נָא. אהי"ה כ"א, כ' כֶּתֶר, א' אֵין סוֹף, אֵין קָדוֹשׁ כַּה' וְגוֹ'.
וְחֹלֵ"ם סְגֻלָּתוֹ לַחֲלֹם, שֶׁבּוֹ נֶאֱמַר וַיַּחֲלֹם וְהִנֵּה סֻלָּם מֻצָּב אַרְצָה וְכוּ', וְעוֹד חוֹלֵ"ם - מוֹחֵל עֲווֹנוֹת יִשְׂרָאֵל. חֹלֵ"ם חָסֵר הוּא הֵ"י מִן אֱלֹהִי"ם, שְׁלֹשָׁה נִיצוֹצוֹת ל' מִן אֱלֹהִים - נִשְׁאָר אֵ"ם, שֶׁנֶּאֱמַר בָּהּ כִּי אִם לַבִּינָה תִקְרָא, וְלֹא צָרִיךְ לְהַאֲרִיךְ בַּנְּקֻדּוֹת, שֶׁהֲרֵי נִתְבָּאֲרוּ.
דָּבָר אַחֵר וְהַמַּשְׂכִּלִים, אֵלּוּ שֶׁיּוֹדְעִים בְּמִצְוָה חֲמִישִׁית בְּמִלַּת בְּרֵאשִׁית - יָרֵ"א שַׁבָּ"ת, אַזְהָרָתוֹ שֶׁלֹּא לְחַלֵּל אֶת בַּת הַמֶּלֶךְ בְּט"ל מְלָאכוֹת, שֶׁהֵן אַרְבָּעִים מְלָאכוֹת חָסֵר אַחַת, כְּנֶגֶד אַרְבָּעִים מַלְקֻיּוֹת חָסֵר אַחַת. הָרְצוּעָה לְהַלְקוֹת, הִיא שִׁפְחָה רָעָה, שַׁעַטְנֵז, כְּלוּלָה מִשּׁוֹר וַחֲמוֹר, שֶׁאָמַר יַעֲקֹב וַיְהִי לִי שׁוֹר וַחֲמוֹר. עַל כָּל דְּבַר פֶּשַׁע - עַל שׁוֹר עַל חֲמוֹר - שֶׁאֵין מַלְקִין בְּשַׁבָּת, שֶׁלֹּא שׁוֹלֶטֶת הַשִּׁפְחָה הָרָעָה עַל הָעוֹלָם. אוֹי לְמִי שֶׁמַּשְׁלִיט אוֹתָהּ עַל הָעוֹלָם.
וּמִשּׁוּם זֶה אֶת שַׁבְּתֹתַי תִשְׁמֹרוּ - זוֹ בַּת יְחִידָה, שֶׁהִיא שְׁמִירָה אַחַת לְשַׁבָּתוֹת הַרְבֵּה, בָּהּ תְּלוּיִים כָּל שְׁמִירָתָן שֶׁל עֶשֶׂר סְפִירוֹת, שֶׁנִּקְרְאוּ שַׁבָּתוֹת הַרְבֵּה. וְשָׁמְרוּ בְנֵי יִשְׂרָאֵל אֶת הַשַּׁבָּת - זוֹ בַּת יְחִידָה, שֶׁהִיא שְׁמִירָה לְיִשְׂרָאֵל בְּכָל שַׁבָּת וְשַׁבָּת, וּמִי שֶׁמְּחַלֵּל אוֹתָהּ, אֵינוֹ שָׁמוּר עַל יְדֵי הַקָּדוֹשׁ בָּרוּךְ הוּא, וְלֹא עוֹד, אֶלָּא שֶׁנֶּאֱמַר בָּהּ מְחַלֲלֶיהָ מוֹת יוּמָת. מִי שֶׁמַּכְנִיס בִּרְשׁוּת שֶׁלָּהּ שִׁפְחָה חֲלָלָה זוֹנָה, שֶׁרְשׁוּת שֶׁלָּהּ הוּא תְחוּם שַׁבָּת כְּמוֹ שֶׁתְּחוּם וּגְבוּל שֶׁל הַיָּם, שֶׁנֶּאֱמַר שַׂמְתִּי חוֹל גְּבוּל לַיָּם. וּמִי הוּא? וְהָיָה מִסְפַּר בְּנֵי יִשְׂרָאֵל כְּחוֹל הַיָּם, וְאֵין יָם אֶלָּא תוֹרָה.
מִי שֶׁעוֹבֵר עָלֶיהָ כְּאִלּוּ הֶחֱזִיר אֶת הָעוֹלָם לְתֹהוּ וָבֹהוּ, וְלָכֵן הַכָּתוּב סָמַךְ לָהּ וְהָאָרֶץ הָיְתָה תֹהוּ וָבֹהוּ, שֶׁהוּא חוֹל לַיָּם. כְּמוֹ חֻלְיָה שֶׁל שַׁלְשֶׁלֶת לְכֶלֶב - מִי שֶׁמּוֹצִיא אוֹתוֹ מִשַּׁלְשְׁלָאוֹתָיו, גּוֹרֵם כַּמָּה נְשִׁיכוֹת שֶׁל יִסּוּרִים שֶׁנּוֹשֵׁךְ אוֹתוֹ, וּבִגְלָלוֹ אָמַר דָּוִד הַצִּילָה מֵחֶרֶב נַפְשִׁי מִיַּד כֶּלֶב יְחִידָתִי. וְזֶה סמא"ל, שֶׁהוּא תָפוּס בְּקוֹלָר מִצַּד שֶׁל אֵלּוּ שֶׁקּוֹשְׁרִים אוֹתוֹ בְּאוֹת שֶׁל תְּפִלִּין, וּרְצוּעָה בְּקֶשֶׁר עַל זְרוֹעוֹ, וְקָשׁוּר בִּשְׁתֵּי רְצוּעוֹת עַל קַרְנָיו, שֶׁהוּא שׁוֹר מוּעָד.
וּשְׁכִינָה שַׁבָּת יְחִידָה, הִיא רְשׁוּת שֶׁל יִחוּד שֶׁל הָעוֹלָם, שֶׁהוּא גָבְהוֹ עֶשֶׂר אוֹתִיּוֹת שֶׁל הַשֵּׁם הַמְפֹרָשׁ - יו"ד ה"א וא"ו ה"א, וְרָחְבּוֹ ד' יהו"ה. עֹנֶ"ג שַׁבָּת בְּהִפּוּךְ - נֶגַ"ע. מִי שֶׁיֵּשׁ לוֹ וְלֹא מְקַיֵּם אוֹתוֹ, מִתְהַפֵּךְ לוֹ לְנֶגַ"ע צָרַעַת, שִׁפְחָה שֶׁמַּחֲרִיבָה בֵיתוֹ, וְנִתֵּץ אֶת הַבַּיִת, אֶת אֵיבָרָיו וְאֶת עֵצָיו, וְזוֹהִי עֲנִיּוּת, שֶׁהִיא בְמָקוֹם שֶׁל נֶגַע צָרַעַת. חָזַר בִּתְשׁוּבָה, וְטִהֲרוֹ הַכֹּהֵן - זֶה מִיכָאֵ"ל כֹּהֵן גָּדוֹל מְמֻנֶּה תַּחַת יַד הַחֶסֶד.
עֹנֶ"ג הוּא נָהָ"ר יוֹצֵא מֵעֵדֶ"ן לְהַשְׁקוֹת אֶת הַגָּ"ן, שֶׁהוּא עִדּוּן הַנְּשָׁמוֹת. ו' נָהָר שֶׁיּוֹצֵא מֵעֵדֶ"ן, מִבֵּין י"ה, וְאֵין עֵדֶן אֶלָּא כֶתֶר עֶלְיוֹן שֶׁהוּא מֻפְלָא וּמְכֻסֶּה, וּמִשּׁוּם כָּךְ נֶאֱמַר בְּעֵדֶן, עַיִן לֹא רָאָתָה אֱלֹהִים זוּלָתְךָ. לְהַשְׁקוֹת אֶת הַגָּן, זֶה ה' תַּחְתּוֹנָה.
אַרְבָּעִים מַלְקֻיּוֹת חָסֵר אַחַת - כְּחֶשְׁבּוֹן ט"ל. מִי שֶׁשּׁוֹמֵר אוֹתָהּ מֵהֶם, יוֹרֵד עָלָיו טַ"ל, שֶׁהוּא יו"ד ה"א וא"ו - טַ"ל לְהַחֲיוֹת מֵתִים. וְעָלָיו בֵּאֲרוּ רַבּוֹתֵינוּ שֶׁל הַמִּשְׁנָה, כָּל הָעוֹסֵק בְּטַל תּוֹרָה, טַל תּוֹרָה מְחַיֵּיהוּ. וְעוֹד, וְהַמַּשְׂכִּלִים יַזְהִרוּ - אֵלּוּ שֶׁיּוֹדְעִים בַּמִּצְוָה הַשִּׁשִּׁית שֶׁנִּרְמְזָה בְּמִלַּת בְּרֵאשִׁית - בַּיִ"ת שָׁם, שֶׁעָלֶיהָ נֶאֱמַר גַּם צִפּוֹר מָצְאָה בַיִת וּדְרוֹר קֵן לָהּ, וַהֲרֵי תִּינוֹקוֹת יוֹדְעִים שֶׁדְּרוֹר קֵן לָהּ, וּבָא דָוִד וְאָמַר בְּרוּחַ הַקֹּדֶשׁ?! אֶלָּא זוֹ מִצְוַת קַן צִפּוֹר, שֶׁיֵּשׁ בָּהּ כַּמָּה סוֹדוֹת, וְעָלֶיהָ נֶאֱמַר גַּם צִפּוֹר מָצְאָה בַיִת, שֶׁכָּתוּב בִּשְׁבִילָהּ כִּי בֵיתִי בֵּית תְּפִלָּה - זֶה בֵּית הַכְּנֶסֶת. וּדְרוֹר קֵן לָהּ - זֶה בֵּית הַמִּדְרָשׁ. אֲשֶׁר שָׁתָה אֶפְרֹחֶיהָ - אֵלּוּ בַּעֲלֵי תוֹרָה, בַּעֲלֵי מִשְׁנָה, בַּעֲלֵי קַבָּלָה, שֶׁבִּגְלָלָם לֹא זָזָה שְׁכִינָה מִיִּשְׂרָאֵל.
בְּרֵאשִׁית בָּרָא אֱלֹהִי"ם. פָּתַח רַבִּי שִׁמְעוֹן וְאָמַר: וְהַמַּשְׂכִּלִים יַזְהִרוּ כְּזֹהַר הָרָקִיעַ - אֵלּוּ הָאוֹתִיּוֹת, שֶׁהֵן לְבוּשֵׁי הַתּוֹרָה, רְקוּמִים מִכָּל גּוֹנֵי הָאֵשׁ - לָבָן, אָדֹם, יָרֹק וְשָׁחֹר, וּמֵהֶם נִפְרָדִים לְכַמָּה גְוָנִים.
וְכָל הַגְּוָנִים הֵם מְרֻקָּמִים בָּעוֹר שֶׁל גּוּף הָאָדָם, שֶׁהוּא בְּגַן עֵדֶן, וְהָרָקִיעַ בְּאֵלּוּ הָאוֹתִיּוֹת מְצֻיָּר וּמְרֻקָּם מִשּׁוּם שֶׁהוּא נִבְרָא בָהֶם.
יַזְהִרוּ - אֵלּוּ הַנְּקֻדּוֹת שֶׁמְּאִירוֹת בָּאוֹתִיּוֹת, וּבָהֶם מְאִירִים כּוֹכָבִים בִּרְקִיעַ הַגַּן עֵדֶן, וְכֻלָּם מְאִירִים בָּעֵינַיִם שֶׁל הַגּוּף בְּגַן עֵדֶן.
כְּזֹהַר - אֵלּוּ טַעֲמֵי הַתּוֹרָה שֶׁבָּהֶם מֻנְהָגִים אוֹתִיּוֹת וּנְקֻדּוֹת וּבְאוֹתוֹ גוּף שֶׁל הַגָּן. כְּזֹהַר - זוֹ הַנְּשָׁמָה שֶׁהִיא תְנוּעָה שֶׁל אוֹתִיּוֹת וּנְקֻדּוֹת, שֶׁמְּאִירוֹת בַּפָּנִים וּבָעֵינַיִם, וְהַנֶּפֶשׁ הִיא כְּלַל הָאוֹתִיּוֹת, וְהִיא שִׁתּוּף שֶׁל הַגּוּף. הָרוּחַ הִיא כְּלַל הַנְּקֻדּוֹת שֶׁמְּאִירוֹת בָּעֵינַיִם.
קָם זָקֵן אֶחָד, פָּתַח וְאָמַר: מְנוֹרָה הַקְּדוֹשָׁה, כַּמָּה חֲיָלוֹת שׁוֹמְרִים עָלֶיךָ בְּגַן עֵדֶן, כַּמָּה מַחֲנוֹת מַלְאָכִים מִסְתַּכְּלִים מִמַּשְׁקוֹפֵי הָרָקִיעַ בַּגַּן בִּזְמַן שֶׁתִּכָּנֵס לְשָׁם, וְכֻלָּם מִסְתַּכְּלִים בְּךָ, וְגוֹנֵי הָרָקִיעַ בְּךָ יַזְהִירוּ, מִשּׁוּם שֶׁבְּךָ מְאִירָה הַשְּׁכִינָה, שֶׁהִיא זֹהַר הָרָקִיעַ, וְהַגַּן הוּא נִסְתָּר וְחָתוּם עַד שֶׁתִּכָּנֵס בּוֹ שְׁכִינָה. זֶהוּ שֶׁכָּתוּב גַּן נָעוּל אֲחֹתִי כַלָּה.
וְהַגְּוָנִים לֹא מְאִירִים בָּרָקִיעַ עַד שֶׁיִּכָּנֵס לְשָׁם הַקָּדוֹשׁ בָּרוּךְ הוּא, וּמִיָּד כְּשֶׁיִּכָּנֵס לְשָׁם, נֶאֱמַר בָּהֶם נִפְתְּחוּ הַשָּׁמַיִם וָאֶרְאֶה מַרְאוֹת אֱלֹהִי"ם. מַה זֶּה מַרְאוֹת? אֶלָּא מ"ר או"ת. מַר - שֶׁנֶּאֱמַר בּוֹ מַלְאֲכֵי שָׁלוֹם מַר יִבְכָּיוּן, וְהוּא אוֹת בַּצָּבָא שֶׁלּוֹ, לוֹ נִפְתָּחִים הָרְקִיעִים, וּבוֹ מְאִירִים כָּל הַגְּוָנִים שֶׁלָּהֶם. וְכָעֵת, מְנוֹרָה הַקְּדוֹשָׁה, קוּם וְתָאִיר אֶת גּוֹנֵי הָרָקִיעַ בְּאוֹתִיּוֹת הַתּוֹרָה, וְתָאִיר הַכּוֹכָבִים בָּהֶם בַּנְּקֻדּוֹת, כְּמוֹ הַזֹּהַר הַזֶּה, כִּסֵּא הַכָּבוֹד, שֶׁכָּל הַנְּשָׁמוֹת הַקְּדוֹשׁוֹת מִשָּׁם נִגְזְרוּ.
קָם הַמְּנוֹרָה הַקְּדוֹשָׁה, פָּתַח כְּמוֹ מִקֹּדֶם וְאָמַר: וְהַמַּשְׂכִּלִים יַזְהִרוּ - אֵלּוּ הָאוֹתִיּוֹת שֶׁכֻּלָּן כְּלוּלוֹת בָּאוֹת ב' שֶׁל בְּרֵאשִׁית. ב' הִיא בַיִת, בֵּית הַמִּקְדָּשׁ, שֶׁשָּׁם מְאִירוֹת בָּהּ כָּל הָאוֹתִיּוֹת. רֵאשִׁית נְקֻדָּה בְהֵיכָלוֹ כְּמוֹ זֶה: בּ, שֶׁעָלֶיהָ נֶאֱמַר כָּל כְּבוּדָּה בַת מֶלֶךְ פְּנִימָה. תֵּשַׁע נְקֻדּוֹת תְּלוּיוֹת מִמֶּנָּה, וְהִיא סַפִּיר גִּזְרָתָם, עֲשִׂירִית לָהֶם.
וְאֵלּוּ הֵם שֶׁמְּאִירִים בָּאוֹת ב', שֶׁהִיא בֵּית הַמִּקְדָּשׁ שֶׁלְּמַעְלָה, וְסַפִּירִים נִקְרְאוּ עַל שֵׁם הַשָּׁמַיִם מְסַפְּרִים כְּבוֹד אֵ"ל, וְאַחֲרֵי שֶׁהֵם מְסַפְּרִים כְּבוֹד אֵ"ל, נִקְרְאוּ עֶשֶׂר סְפִירוֹת בְּלִי מָה, וְיוֹרֵד בָּהֶם יו"ד ה"א וא"ו ה"א לְהָאִיר בָּהֶם, שֶׁעַל שְׁמוֹ נִקְרְאוּ, וְכֻלָּם מְאִירִים בָּאוֹתִיּוֹת, אֵלּוּ הַסְּפִירוֹת, וְהָאוֹתִיּוֹת שֶׁבָּהֶם נִבְנֵית, שֶׁהִיא ב', כְּמוֹ זֶה, וְזֶהוּ סוֹד הַדָּבָר - בְּחָכְמָה יִבָּנֶה בָּיִת.
וְלַבַּיִת הַזֶּה יֵשׁ שְׁלֹשָׁה גַּגּוֹת, וְהֵם שְׁלֹשָׁה עַמּוּדִים הַתּוֹמְכִים אוֹתָהּ, וְהֵם ו' ו' ו'. עֲלֵיהֶם נֶאֱמַר וָוֵי הָעַמֻּדִים וַחֲשֻׁקֵיהֶם כָּסֶף. שְׁלֹשֶׁת הָעַמּוּדִים, אֵלּוּ שְׁלֹשֶׁת הָאָבוֹת שֶׁתּוֹמְכִים לַבַּיִת, שֶׁהוּא שְׁכִינָה. וַחֲשֻׁקֵיהֶם, אֵלּוּ שְׁנֵי עַמּוּדֵי אֱמֶת, שֶׁנֶּאֱמַר בָּהֶם יָכִין וּבֹעַז, וַעֲלֵיהֶם הַבַּיִת עוֹמֵד, וְהַבְּרִיחַ הַתִּיכוֹן זוֹ נְקֻדָּה מִבִּפְנִים שֶׁנִּסְתֶּרֶת מִבִּפְנִים. מַבְרִיחַ זֶה ו', הִתְפַּשְּׁטוּת שֶׁל אוֹתָהּ נְקֻדָּה שֶׁהִיא י', מַבְרִיחַ וַדַּאי מִן קָצֶה, זוֹ הֵ"א עֶלְיוֹנָה, אֶל הַקָּצֶה, זוֹ הֵ"א תַּחְתּוֹנָה. קֶשֶׁר שֶׁל שְׁלֹשֶׁת הָעַמּוּדִים שֶׁהֵם וָוֵי הָעַמּוּדִים זֶה חַ"י הָעוֹלָמִים, שֶׁכָּךְ הֵם עוֹלִים שָׁלֹשׁ ו' ו' ו' לְחֶשְׁבּוֹן שְׁמוֹנֶה עֶשְׂרֵה, שֶׁהוּא צַדִּיק יְסוֹד עוֹלָם. ה' ה' כְּשֶׁנּוֹסְעִים מֵעַמּוּד הָאֶמְצָעִי, שֶׁנִּקְרָא הַבְּרִיחַ הַתִּיכוֹן, נִקְרְאוּ אוֹתָם בְּרִיחִים עַל שְׁמוֹ. זֶהוּ שֶׁכָּתוּב וַחֲמִשָּׁה בְרִיחִם לְקַרְשֵׁי צֶלַע הַמִּשְׁכָּן.
וְתִקּוּן הַמִּשְׁכָּן הָיָה צִיּוּר שֶׁל מַעֲשֵׂה בְרֵאשִׁית וְגַן עֵדֶן, וּבְאֵלּוּ הַצִּיּוּרִים שֶׁל הַנְּקֻדּוֹת וְרִקְמַת הַגְּוָנִים שֶׁשָּׁם, הַמַּשְׂכִּלִים יַזְהִרוּ, וְהַכֹּל בְּרֵאשִׁית - ב' רֵאשִׁית, בָּהּ וְהַמַּשְׁכִּילִים יַזְהִרוּ, כְּזֹהַר זֶה אֱלֹהִי"ם, וְהוּא הַכִּסֵּא לַחֶשְׁבּוֹן.
בֵּין כָּךְ חָזַר הַזָּקֵן כְּמוֹ מִקֹּדֶם וְאָמַר: מְנוֹרָה הַקְּדוֹשָׁה, חֲזֹר בְּךָ! נִכְנַסְתָּ לַגָּן וְנִבְהַלְתָּ לָצֵאת מִשָּׁם, וּמִשָּׁם נִכְנַסְתָּ לַמִּשְׁכָּן שֶׁהוּא צִיּוּר שֶׁל מַעֲשֵׂה בְרֵאשִׁית וְיָצָאתָ מִשָּׁם, יֵשׁ לְךָ לַחֲזֹר לְשָׁם, שֶׁהֲרֵי כַּמָּה חֲיָלוֹת שׁוֹמְרִים עָלֶיךָ מֵהָעָם הַקָּדוֹשׁ לִשְׁמֹעַ מִי הַצִּיּוּרִים שֶׁשָּׁם, שֶׁהֵם כְּמוֹ דִּיּוּרֵי הַשְּׁכִינָה, שֶׁנֶּאֱמַר בָּהֶם וְעָשׂוּ לִי מִקְדָּשׁ וְשָׁכַנְתִּי בְּתוֹכָם. שֶׁוַּדַּאי מִשְׁכָּן וּמְנוֹרָה וּמִקְדָּשׁ וּמִזְבֵּחַ וְשֻׁלְחָן, הַכֹּל הוּא דְיוֹקָן שֶׁל דִּיּוּרֵי הַשְּׁכִינָה לְמַעְלָה וּלְמַטָּה.
מִיָּד פָּתַח רַבִּי שִׁמְעוֹן וְאָמַר: וַיַּעֲשׂוּ כָל חֲכַם לֵב בְּעֹשֵׂי הַמְּלָאכָה וְגוֹ'. מַה זֶּה כָּל חֲכַם לֵב? אוֹתוֹ שֶׁהוּא חָכָם בְּחָכְמָה וּבְל"ב נְתִיבוֹת שֶׁלָּהּ, שֶׁהֵם כְּלוּלִים בְּשֵׁשֶׁת יְמֵי בְרֵאשִׁית, וְהַיְנוּ שֵׁשׁ מָשְׁזָר, שֶׁהֵם שֵׁשֶׁת יְמֵי בְרֵאשִׁית כְּלוּלִים מֵעֶשֶׂר אֲמִירוֹת וְל"ב שְׁבִילִים, שֶׁהֵם ל"ב פְּעָמִים אֱלֹהִי"ם שֶׁבְּמַעֲשֵׂה בְרֵאשִׁית.
וְהַמַּשְׂכִּלִים, בָּהֶם נוֹדָעִים הָאוֹתִיּוֹת, שֶׁנֶּאֱמַר בָּהֶם, יוֹדֵעַ הָיָה בְצַלְאֵל לְצָרֵף אוֹתִיּוֹת שֶׁבָּהֶן נִבְרְאוּ שָׁמַיִם וָאָרֶץ, וְהֵם כ"ח אוֹתִיּוֹת וְאַרְבַּע עֶשְׂרֵה אֲחֵרוֹת גְּנוּזוֹת בָּהֶן, וְאֵלּוּ הֵן כ"ח אוֹתִיּוֹת בְּרֵאשִׁית בָּרָא אֱלֹהִים אֵת הַשָּׁמַיִם וְאֵת הָאָרֶץ, וַעֲלֵיהֶן נֶאֱמַר כֹּחַ מַעֲשָׂיו הִגִּיד לְעַמּוֹ. וּבַגָּלוּת הִסְתַּלֵּק כֹּ"חַ זֶה מֵהֶם, וְנֶאֱמַר בָּהֶם וַיֵּלְכוּ בְלֹא כֹחַ לִפְנֵי רוֹדֵף. וּמִשּׁוּם זֶה אוֹמְרִים בַּקַּדִּישׁ וְעַתָּה יִגְדַּל נָא כֹּחַ אדנ"י, כְּנֶגֶד כ"ח אוֹתִיּוֹת אֲחֵרוֹת שֶׁיֵּשׁ בְּאֵלּוּ שֶׁבַע הַתֵּבוֹת, שֶׁהֵן אָמֵן יְהֵא שְׁמֵיהּ רַבָּא מְבָרַךְ לְעָלַם וּלְעָלְמֵי עַלְמַיָּא. וְזֶהוּ הָעוֹנֶה אָמֵן יְהֵא שְׁמֵיהּ רַבָּא בְּכָל כֹּחוֹ, י"ד אֲחֵרוֹת, הֵם יהו"ה אֱלֹהֵינ"וּ יהו"ה, וְסִימָן: אוֹר לְאַרְבָּעָה עָשָׂר בּוֹדְקִין אֶת הֶחָמֵץ לְאוֹר הַנֵּר. וּבְאֵלֶּה הַי"ד אוֹתִיּוֹת שְׁבוּעָה, זֶהוּ שֶׁכָּתוּב כִּי יָ"ד עַל כֵּס יָהּ.
קָם הַזָּקֵן וְאָמַר: מְנוֹרָה הַקְּדוֹשָׁה, בְּוַדַּאי אֵלּוּ אַרְבָּעָה עָשָׂר שֶׁל פּוּרִים הֵם, בְּאַרְבָּעָה עָשָׂר בּוֹ וּבַחֲמִשָּׁה עָשָׂר בּוֹ - זֶה י"ד י"ה, אֲבָל סִימָנִים שֶׁל כ"ח הֵם אוֹר אַרְבָּעָה עָשָׂר, י"ד רִאשׁוֹנִים שֶׁל כ"ח, י"ד הַשְּׁנִיִּים הֵם בָּרִאשׁוֹן בְּאַרְבָּעָה עָשָׂר יוֹם וְכוּ', וְהֵם י"ד פִּרְקֵי יַד יָמִין וְיַד שְׂמֹאל וְי"ד פִּרְקֵי הַגּוּף, וְהֵם שְׁלֹשָׁה פְרָקִים שֶׁל זְרוֹעַ יָמִין, וְשָׁלֹשׁ שֶׁל זְרוֹעַ שְׂמֹאל, וְשָׁלֹשׁ שֶׁל שׁוֹק יָמִין, וְשָׁלֹשׁ שֶׁל שׁוֹק שְׂמֹאל, וּשְׁנַיִם שֶׁל הַגּוּף. וְסוֹד הַדָּבָר - וּשְׁלֹשָׁה פֹנִים יָמָּה, וּשְׁלֹשָׁה פֹּנִים נֶגְבָּה, וְהַכֹּל זֶה כְּמוֹ זֶה - תִּקּוּן הַגּוּף כְּתִקּוּן הַמִּשְׁכָּן. הֲרֵי שָׁלֹשׁ פְּעָמִים אַרְבָּעָה עָשָׂר: פּוּרִים בְּאַרְבָּעָה עָשָׂר בּוֹ, פֶּסַח אוֹר לְאַרְבָּעָה עָשָׂר, שְׁלִישִׁי - בָּרִאשׁוֹן בְּאַרְבָּעָה עָשָׂר יוֹם, וְעוֹלִים לְאַרְבָּעִים וּשְׁנַיִם יָמִים, וְזֶהוּ וַיַּעֲשׂוּ כָל חֲכַם לֵב.
וַעֲשׂוּ אֲרוֹן - זֶה שַׁבָּת, שֶׁמִּשְׁכָּן הוּא שֵׁשׁ מָשְׁזָר, כּוֹלֵל שִׁשָּׁה יְמֵי בְרֵאשִׁית, שֶׁהֵם שְׁתֵּי זְרוֹעוֹת - חֶסֶד וּגְבוּרָה, וְגוּף - הָעַמּוּד הָאֶמְצָעִי, וּשְׁתֵּי שׁוֹקַיִם - שְׁנֵי נְבִיאֵי אֱמֶת, וְצַדִּיק אוֹת בְּרִית בֵּינֵיהֶם. הַמִּשְׁכָּן, שְׁכִינָה הַתַּחְתּוֹנָה כְּלוּלָה מִכָּל תִּקּוּנֵי הַגּוּף. צֶלַע הַמִּשְׁכָּן זֶה מטטרו"ן, שִׁפְחָה שֶׁל הַגְּבִירָה, עָלֶיהָ נֶאֱמַר עֶצֶם מֵעֲצָמַי, עֶצֶם הַשָּׁמַיִם לָטֹהַר. אָרוֹן וַדַּאי זֶה ל"ב, אֵשׁ דּוֹלֶקֶת, כּוֹלֵל ל"ב נְתִיבוֹת, וְהוּא שַׁבָּת, וּבוֹ שְׁכִינָה עֶלְיוֹנָה שֶׁהִיא תוֹרַת חָכָם, וּבָהּ לֵב מֵבִין, וְהִיא נְשָׁמָה יְתֵרָה בְשַׁבָּת, הִיא חֵרוּת שֶׁל שַׁבָּת שֶׁבִּגְלָלָהּ לֹא שׁוֹלְטִים בַּעֲלֵי הַגֵּיהִנֹּם עַל הָעוֹלָם. וּמִיהוּ הַגֵּיהִנֹּם בַּגּוּף? זֶה הַכָּבֵד, וְהִיא מִזְבַּח הַנְּחֹשֶׁת לְהַעֲבִירוֹ מִן הָעוֹלָם, וּבַכָּבֵד מָרָה, גֵּיהִנֹּם שֶׁבּוֹעֶרֶת בּוֹ.
כַּפֹּרֶת הַלֵּב, זוֹ פְּרִישַׂת סֻכַּת שָׁלוֹם, שֶׁנֶּאֱמַר בָּהּ הַפּוֹרֵשׂ סֻכַּת שָׁלוֹם. מְנוֹרָה זֶה הָרֹאשׁ, וְשִׁבְעָה נֵרוֹתֶיהָ עָלֶיהָ - הֵם שְׁתֵּי אָזְנַיִם, וּשְׁתֵּי עֵינַיִם, וּשְׁנֵי נִקְבֵי הַחֹטֶם, וּפֶה, וּמְנוֹרָה לְיָמִין, וְנֶאֱמַר בָּהּ, הָרוֹצֶה לְהַחְכִּים - יַדְרִים, מִשּׁוּם שֶׁשָּׁם הַמֹּחַ בָּרֹאשׁ, וְהַחָכְמָה שׁוֹרָה בָרֹאשׁ, וּבוֹ מְאִירָה הַמְּנוֹרָה, מִשּׁוּם שֶׁהוּא שֶׁמֶן, שֶׁנֶּאֱמַר בּוֹ כַּשֶּׁמֶן הַטּוֹב עַל הָרֹאשׁ. כַּנְפֵי הָרֵאָה נֶאֱמַר וַיִּהְיוּ הַכְּרֻבִים פֹּרְשֵׂי כְנָפַיִם לְמַעְלָה סֹכֲכִים בְּכַנְפֵיהֶם עַל הַכַּפֹּרֶת, זוֹ כַּפֹּרֶת הַלֵּב.
שֻׁלְחָן זֶה הַלֵּב, וְנֶאֱמַר בּוֹ שֻׁלְחָן בַּצָּפוֹן, וְזוֹ הַשְּׁכִינָה הַתַּחְתּוֹנָה, הִיא מְנוֹרָה, כְּשֶׁנּוֹסַעַת מִיָּמִין, וְשׁוֹרָה עָלֶיהָ חָכְמָה, וְנֶאֱמַר בָּהּ, הָרוֹצֶה לְהַחְכִּים - יַדְרִים. וּכְשֶׁנּוֹסַעַת מִשְּׂמֹאל, שֶׁהִיא גְבוּרָה, נִקְרֵאת שֻׁלְחָן, וְנֶאֱמַר בָּהּ, הָרוֹצֶה לְהַעֲשִׁיר - יַצְפִּין, וְשׁוֹרָה עָלֶיהָ בִּינָה, שֶׁנֶּאֱמַר בָּהּ בִּרְכַּת יהו"ה הִיא תַעֲשִׁיר. וּכְשֶׁנּוֹסַעַת מֵהַגּוּף, שֶׁהִיא עַמּוּד הָאֶמְצָעִי, נִקְראת מִשְׁכָּן כָּלוּל מִשְּׁנֵיהֶם.
הַכִּיּוֹר וְכַנּוֹ הֵם שְׁתֵּי כְלָיוֹת, וּבָהֶם שׁוֹרִים שְׁנֵי עַמּוּדֵי אֱמֶת. הַמֹּחַ, עָלָיו נֶאֱמַר וּפְנֵי אַרְיֵה אֶל הַיָּמִין, וְשָׁם דּוֹלֶקֶת הַמְּנוֹרָה. הַלֵּב, וּפְנֵי שׁוֹר מֵהַשְּׂמֹאל, וְשָׁם שֻׁלְחָן מְתֻקָּן, מִשּׁוּם שֶׁלֵּב הוּא בִּשְׂמֹאל. עַל הַגּוּף נֶאֱמַר וּפְנֵי נֶשֶׁר, וְשָׁם הַמִּשְׁכָּן מְתֻקָּן, וּשְׁכִינָה שֶׁהִיא דְמוּת אֶחָד לְאַרְבַּעְתָּן, וְהִיא ד' שֶׁל אֶחָד, וְהִיא אַרְבַּע הַפָּנִים שֶׁל כָּל חַיָּה.
מִשּׁוּם שֶׁבָּהּ מְאִירוֹת אַרְבַּע אוֹתִיּוֹת, שֶׁהֵן יהו"ה וְהִיא דְמוּת אָדָם, שֶׁהוּא יוֹ"ד הֵ"א וָא"ו הֵ"א, וְעֶשֶׂר אוֹתִיּוֹת אֵלּוּ הֵן שִׁעוּר קוֹמָה שֶׁל הַגּוּף הַזֶּה שֶׁהוּא מִשְׁכָּן, וַעֲלֵיהֶם נֶאֱמַר עֶשֶׂר אַמּוֹת אֹרֶךְ הַקֶּרֶשׁ, וָאֲמַלֵּא אוֹתוֹ רוּחַ אֱלֹהִי"ם בְּחָכְמָה וּבִתְבוּנָה וּבְדַעַת וּבְכָל מְלָאכָה. בְּחָכְמָה זוֹ י', בִּתְבוּנָה זוֹ ה', וּבְדַעַת זֶה ו', וּבְכָל מְלָאכָה זוֹ ה'.
דָּבָר אַחֵר וְהַמַּשְׂכִּלִים - אֵלּוּ אַרְבַּעַת יְסוֹדוֹת הַגּוּף, יַזְהִירוּ בָהֶם אַרְבַּע חַיּוֹת, שֶׁהֵן מַזַּל אַרְיֵה, מַזַּל שׁוֹר, מַזַּל נֶשֶׁר, מַזַּל אָדָם, שֶׁפַּרְצוּפוֹ שֶׁל אָדָם נִכָּר בָּהֶם בִּפְנֵי הָאָדָם, וְזוֹהִי הַכָּרַת פְּנֵיהֶם עָנְתָה בָּם. כְּזֹהַר זוֹ הַנְּשָׁמָה, וּמַצְדִּיקֵי הָרַבִּים בְּאֵיבְרֵי הַגּוּף, יִהְיוּ מְאִירִים אֶת מַזָּלָם, כַּכֹּכָבִים לְעוֹלָם וָעֶד.
דָּבָר אַחֵר וְהַמַּשְׂכִּלִים - אֵלּוּ אַרְבַּעַת צִדְדֵי הָעוֹלָם. יַזְהִרוּ - אֵלּוּ אַרְבָּעָה מַלְאָכִים, שֶׁהֵם מִיכָאֵ"ל גַּבְרִיאֵ"ל רְפָאֵ"ל נוּרִיאֵ"ל. כְּזֹהַר - זֶה כִּסֵּא הַכָּבוֹד.
דָּבָר אַחֵר וְהַמַּשְׂכִּלִים - אֵלּוּ הַשְּׂפָתַיִם, שֶׁנֶּאֱמַר בָּהֶם וְשִׂפְתוֹתֵינוּ שֶׁבַח, וּבָהֶם אחה"ע בומ"ף גיכ"ק דטלנ"ת זסשר"ץ, שֶׁמְּשַׁמְּשִׁים בַּפֶּה עֶשְׂרִים וּשְׁתַּיִם אוֹתִיּוֹת, וּבָהֶם חִתּוּךְ דִּבּוּר הַתְּפִלָּה לְשַׁבֵּחַ לַמֶּלֶךְ. יַזְהִרוּ - אֵלּוּ הָעֵינַיִם, שֶׁנֶּאֱמַר בָּהֶם וְעֵינֵינוּ מְאִירוֹת כַּשֶּׁמֶשׁ וְכַיָּרֵחַ. שִׁבְעַת גִּלְדֵי הָעַיִן הֵם, שֶׁמְּאִירִים בָּהֶם שִׁבְעָה כּוֹכְבֵי לֶכֶת וְשֶׁמֶשׁ וּלְבָנָה, שֶׁנֶּאֱמַר בָּהֶם וְעֵינֵינוּ מְאִירוֹת כַּשֶּׁמֶשׁ וְכַיָּרֵחַ, הֲרֵי תִּשְׁעָה, כְּמוֹ שֶׁתֵּשַׁע נְקֻדּוֹת הַתּוֹרָה, וַהֲרֵי חַמָּה וּלְבָנָה בִּכְלַל שִׁבְעָה כּוֹכָבִים הֵם, אֵיךְ מַחֲשִׁיב אוֹתָם כְּתוֹסֶפֶת עַל ז'? אֶלָּא הַחַמָּה הִיא נְקֵבָה לְגַבֵּי הַשֶּׁמֶשׁ, הַלְּבָנָה נְקֵבָה לְגַבֵּי יָרֵחַ, וְשֶׁמֶשׁ וְיָרֵחַ מְאִירִים לְשִׁבְעָה כּוֹכְבֵי לֶכֶת, שֶׁהֵם כְּשִׁבְעַת גִּלְדֵי הָעַיִן וְשֶׁמֶשׁ וּלְבָנָה, הֲרֵי תִּשְׁעָה. בַּת עַיִן עֲשִׂירִית לָהֶם, כַּלָּה שֶׁכְּלוּלָה מִכֻּלָּם.
כְּזֹהַר הָרָקִיעַ, זוֹ אַסְפַּקְלַרְיָה הַמְּאִירָה בִּפְנֵי אָדָם, שֶׁמִּמֶּנָּה תְלוּיִים הָאָזְנַיִם וְהָעֵינַיִם וְחֹטֶם וּפֶה שֶׁהֵם מַנְהִיגֵי הַגּוּף וְאֵיבָרָיו, כְּמוֹ שֶׁהַטְּעָמִים הֵם מַנְהִיגֵי הָאוֹתִיּוֹת וְהַנְּקֻדּוֹת שֶׁבַּתּוֹרָה, כְּמוֹ שֶׁשְּׂפָתַיִם וְשִׁנַּיִם וְחֵךְ וְלָשׁוֹן וְגָרוֹן מְשַׁמְּשִׁים לָאוֹתִיּוֹת, כָּךְ כְּמוֹ זֶה כַּנְפֵי הָעַיִן וְעַפְעַפַּיִם שֶׁל הָעַיִן, וּשְׁלֹשֶׁת גּוֹנֵי הָעַיִן הֵם מְשַׁמְּשִׁים אֶת הָעַיִן, וְהַכֹּל נִקְשָׁר בְּחָמֵשׁ נְקֻדּוֹת כְּמוֹ זֶה: אִאֻאֵאֹאַ. אוֹתִיּוֹת וּנְקֻדּוֹת חָמֵשׁ בְּתוֹךְ חָמֵשׁ, וַעֲלֵיהֶם נֶאֱמַר רָאשֵׁיכֶם שִׁבְטֵיכֶם זִקְנֵיכֶם וְשֹׁטְרֵיכֶם כָּל אִישׁ יִשְׂרָאֵל - הֲרֵי חֲמִשָּׁה. טַפְּכֶם נְשֵׁיכֶם וְגֵרְךָ אֲשֶׁר בְּקֶרֶב מַחֲנֶיךָ מֵחֹטֵב עֵצֶיךָ עַד שֹׁאֵב מֵימֶיךָ - הֲרֵי חֲמִשָּׁה אֲחֵרִים, חָמֵשׁ בְּתוֹךְ חָמֵשׁ, אֵלֶּה ה"ה, וּמֵהֶם נִתְּנוּ עֲשֶׂרֶת הַדִּבְּרוֹת, זֶה י', וְכָל הָעָם רֹאִים אֶת הַקּוֹלֹת, מִצַּד שֶׁל ו'.
דָּבָר אַחֵר וְהַמַּשְׂכִּלִים - אֵלּוּ בַּעֲלֵי מִקְרָא בָּעֲשִׂיָּה. יַזְהִרוּ - אֵלֶּה בַּעֲלֵי מִשְׁנָה בַּיְצִירָה, שֶׁהֵם חַכְמֵי הַמִּשְׁנָה אַרְבָּעִים וְתִשְׁעָה פָּנִים טָהוֹר וְאַרְבָּעִים וְתִשְׁעָה פָּנִים טָמֵא. אַרְבָּעִים וְתִשְׁעָה פָּנִים טָהוֹר הֵם אַרְבָּעִים וָתֵשַׁע אוֹתִיּוֹת שֶׁל פָּרָשַׁת הַיִּחוּד הָעֶלְיוֹנָה, שֶׁהִיא שְׁמַע יִשְׂרָאֵל, עֶשְׂרִים וְחָמֵשׁ אוֹתִיּוֹת, וְעֶשְׂרִים וְאַרְבַּע אוֹתִיּוֹת שֶׁל הַפָּרָשָׁה הַשְּׁנִיָּה שֶׁל הַיִּחוּד, שֶׁהִיא בָּרוּךְ שֵׁם כְּבוֹד מַלְכוּתוֹ לְעוֹלָם וָעֶד, עֶשְׂרִים וְחָמֵשׁ אוֹתִיּוֹת שֶׁעֲלֵיהֶן נֶאֱמַר כֹּ"ה תֹאמַר לְבֵית יַעֲקֹב. וּבְעֶשְׂרִים וְאַרְבַּע אוֹתִיּוֹת שֶׁכְּלוּלִים בָּהֶם עֶשְׂרִים וְאַרְבָּעָה סְפָרִים, שֶׁהֵם כַּ"ד שֶׁשּׁוֹאֵב מִיָּם הַתּוֹרָה, נֶאֱמַר בָּהֶם וְתַגֵּיד לִבְנֵי יִשְׂרָאֵל. וּמִיהוּ שֶׁשּׁוֹאֲבִים מִמֶּנּוּ כ"ד הַלָּלוּ, שֶׁהִיא שְׁכִינָה, כְּלוּלָה מֵעֶשְׂרִים וְאַרְבָּעָה סִפְרֵי הַתּוֹרָה? זֶה צַדִּיק, שֶׁהוּא נָהָר יוֹצֵא מֵעֵדֶן הָעֶלְיוֹן, מִשּׁוּם שֶׁיּוֹרֵד בּוֹ ו', שֶׁהוּא בֶּן י"ה.
וּבַגָּלוּת הִסְתַּלֵּק מִמֶּנּוּ, וְנֶאֱמַר בּוֹ וְנָהָר יֶחֱרַב וְיָבֵשׁ. יֶחֱרַב בְּבַיִת רִאשׁוֹן, וְיָבֵשׁ בְּבַיִת שֵׁנִי. וְהוּא דַךְ בְּעֶשְׂרִים וְאַרְבָּעָה סְפָרִים. וְעִם כָּל זֶה שֶׁהוּא יָבֵשׁ וְחָרֵב, נֶאֱמַר בּוֹ אַל יָשֹׁב דַּךְ נִכְלָם. אַל יָשֹׁב דַּךְ, שֶׁהוּא צַדִּיק, בָּרוּךְ שֵׁם כְּבוֹד מַלְכוּתוֹ לְעוֹלָם וָעֶד, דַּךְ בַּשְּׁכִינָה שֶׁהִיא עֶשְׂרִים וְאַרְבַּע אוֹתִיּוֹת הַיִּחוּד, עָלֶיהָ נֶאֱמַר וְהַמֶּלֶךְ שְׁלֹמֹה בָּרוּךְ. וְעַל אֵלּוּ עֶשְׂרִים וְאַרְבַּע הָאוֹתִיּוֹת נֶאֱמַר, וְשַׂמְתִּי כַּדְכֹ"ד שִׁמְשֹׁתַיִךְ וְכוּ'. הֶעָנִי הַזֶּה הוּא דַ"ךְ, וּבַת זוּגוֹ דַּכָּ"ה, וְהִיא כַדָּ"הּ עַל שִׁכְמָהּ. כ"ד ה', שֶׁהִיא חֲמִשָּׁה חֻמְשֵׁי תוֹרָה, וְהֵם ה' אֶצְבָּעוֹת שֶׁבָּהֶם נֶאֱמַר וַתְּמַלֵּא כַדָּ"הּ וַתָּעַל.
וּמֵאַיִן שׁוֹאֲבִים? מֵעֶשְׂרִים וְחָמֵשׁ אוֹתִיּוֹת, וְסוֹד הַדָּבָר - כֹּ"ה תְבָרְכוּ אֶת בְּנֵי יִשְׂרָאֵל, אֶת וַדַּאי, בַּמֶּה מִתְבָּרֶכֶת וּמִתְמַלֵּאת? בָּאוֹת ו' שֶׁהוּא כּוֹלֵל שֵׁשׁ תֵּבוֹת הַיִּחוּד, שֶׁהֵם שְׁמַע יִשְׂרָאֵל ה' אֱלֹהֵינוּ ה' אֶחָד, וּבוֹ הִיא נַעֲשֵׂית אוֹת.
כ"ה הִיא אֵם הָעֶלְיוֹנָה, הַיָּם שֶׁל הַתּוֹרָה, ו' נָהָר שֶׁיּוֹצֵא מִשָּׁם, וּמִמֶּנּוּ מִתְמַלֵּאת כ"ד, שֶׁהִיא שְׁכִינָה תַחְתּוֹנָה, וּמִמֶּנּוּ נִשְׁקֵית בַּגָּלוּת. מַה שֶּׁהָיָה בַּהַתְחָלָה - הִיא הֻשְׁקְתָה מִמֶּנּוּ. וְסוֹד הַדָּבָר - וַתְּמַהֵר וַתֹּרֶד כַּדָּהּ עַל יָדָהּ וַתַּשְׁקֵהוּ. וְעָלֶיהָ נֶאֱמַר וַתֹּאמֶר שְׁתֵה אֲדֹנִי, שֶׁהוּא אָדוֹן שֶׁלָּהּ. וַתְּכַל לְהַשְׁקֹתוֹ וַתֹּאמֶר גַּם לִגְמַלֶּי"ךָ אֶשְׁאָב. אֵלּוּ מָאתַיִם אַרְבָּעִים וּשְׁמוֹנֶה תֵּבוֹת שֶׁל קְרִיאַת שְׁמַע שֶׁשְּׁקוּלוֹת לְמָאתַיִם אַרְבָּעִים וּשְׁמוֹנֶה מִצְווֹת הַתּוֹרָה, שֶׁבָּהֶן גְּמוּלֵ"י חָלָב יוֹנְקִים וְעַתִּיקֵי מִשָּׁדַיִם, שֶׁנֶּאֱמַר בָּהֶם שְׁנֵי שָׁדַיִךְ תְּאוֹמֵי צְבִיָּה, וְהֵם שְׁנֵי לוּחוֹת הַתּוֹרָה.
כ"ה הִיא הַשְּׁכִינָה הָעֶלְיוֹנָה שֶׁבָּהּ יָצְאוּ יִשְׂרָאֵל מִמִּצְרַיִם, כְּמוֹ שֶׁנֶּאֱמַר כֹּה אָמַר יהו"ה כַּחֲצוֹת הַלַּיְלָה וְכוּ'. הִיא עֶשְׂרִים וְחָמֵשׁ אוֹתִיּוֹת שֶׁל הַיִּחוּד שֶׁל שַׁחֲרִית, וְעֶשְׂרִים וְחָמֵשׁ אוֹתִיּוֹת הַיִּחוּד שֶׁל עַרְבִית. וְשַׂמְתִּי כַּ"דְכֹ"ד שִׁמְשֹׁתַיִךְ - זוֹ שְׁכִינָה תַחְתּוֹנָה, שֶׁהִיא כ"ד אוֹתִיּוֹת הַיִּחוּד שֶׁל שַׁחֲרִית וְכ"ד אוֹתִיּוֹת הַיִּחוּד שֶׁל עַרְבִית.
כ"ה כ"ד שֶׁל שַׁחֲרִית הֵם אַרְבָּעִים וְתִשְׁעָה פָּנִים, וְיֵשׁ אַרְבָּעִים וְתִשְׁעָה פָּנִים לְמַטָּה מִצַּד שֶׁל יִשְׂרָאֵל הַקָּטָן, שֶׁהוּא מטטרו"ן, וְהוּא אַרְבָּעִים וְתִשְׁעָה פָּנִים. וּבָהֶם יַזְהִירוּ בַּעֲלֵי הַמִּשְׁנָה, שֶׁהִיא שְׁנִיָּה לַהֲלָכָה, הַשִּׁפְחָה שֶׁלּוֹ, מִשּׁוּם כִּי מָרְדֳּכַי הַיְּהוּדִי מִשְׁנֶה לַמֶּלֶךְ, כְּמוֹ זֶה מִשְׁנָה - מִשְׁנֶה לַמֶּלֶךְ, וּבוֹ יַזְהִירוּ בַּעֲלֵי הַמִּשְׁנָה. כְּזֹהַר הָרָקִיעַ, זוֹ הֲלָכָה, שֶׁהִיא קַבָּלָה לְמֹשֶׁה מִסִּינַי, וְכַמָּה עֲלָמוֹת יֵשׁ לָהּ, שֶׁהֵן הֲלָכוֹת פְּסוּקוֹת, שֶׁנֶּאֱמַר בָּהֶן וַעֲלָמוֹת אֵין מִסְפָּר, וְהִיא עוֹלָה עַל כֻּלָּם. זֶהוּ שֶׁכָּתוּב וְאַתְּ עָלִית עַל כֻּלָּנָה, וְהִיא עִם כֻּלָּם, כְּמוֹ שֶׁבֵּאֲרוּהוּ הֲלָכָה כְּרַבִּים.
וּמַצְדִּיקֵי הָרַבִּים בָּהּ יִהְיוּ כַכּוֹכָבִים לְעוֹלָם וָעֶד. כַּכּוֹכָבִים וַדַּאי, שֶׁאֵין לָהֶם חֶשְׁבּוֹן. שֶׁכָּל כּוֹכָב וְכוֹכָב נִקְרָא עוֹלָם יָחִיד, וְזֶהוּ וַעֲלָמוֹת אֵין מִסְפָּר. וְאֵלּוּ הָעֲלָמוֹת אַל תִּקְרֵי עֲלָמוֹת אֶלָּא עוֹלָמוֹת. וּמִשּׁוּם שֶׁהַצַּדִּיקִים הֵם כַּכּוֹכָבִים וּלְכָל אֶחָד יֵשׁ כּוֹכָב, בִּגְלַל זֶה פֵּרְשׁוּהוּ הָרִאשׁוֹנִים, כָּל צַדִּיק וְצַדִּיק יֵשׁ לוֹ עוֹלָם בִּפְנֵי עַצְמוֹ, וְכָל מִי שֶׁזָּכָה לַהֲלָכָה אַחַת - יוֹרֵשׁ עוֹלָם אֶחָד, כָּל שֶׁכֵּן מִי שֶׁזּוֹכֶה לְמַסֶּכֶת אַחַת אוֹ שְׁתַּיִם אוֹ לְשִׁשִּׁים, שֶׁנֶּאֱמַר בָּהֶם שִׁשִּׁים הֵמָּה מְלָכוֹת, שֶׁכָּל מַסֶּכֶת הִיא גְבִירָה בְעַצְמָהּ. אַשְׁרֵי הוּא מִי שֶׁיּוֹרֵשׁ אוֹתָהּ בָּעוֹלָם הַזֶּה, שֶׁהֲלָכָה הִיא עַלְמַת הַגְּבִירָה, שֶׁהִיא קַבָּלָה. אַשְׁרֵיהֶם אוֹתָם שֶׁמִּשְׁתַּדְּלִים בַּשְּׁכִינָה, שֶׁהִיא עַל כֻּלָּם בַּהֲלָכָה, לְהוֹצִיאָהּ מֵהַגָּלוּת, שֶׁנֶּאֱמַר בָּהּ וּבְפִשְׁעֵיכֶם שֻׁלְּחָה אִמְּכֶם, וּלְהוֹלִיכָהּ אֶל בַּעְלָהּ שֶׁתִּהְיֶה לָהּ קַבָּלָה בִּזְרוֹעוֹתָיו, וּלְקַיֵּם בָּהּ שְׂמֹאלוֹ תַחַת לְרֹאשִׁי וְכוּ'.
שֶׁבַּגָּלוּת מִשְׁנָ"ה, שֶׁהִיא מטטרו"ן, שׁוֹלֵט, וְהוּא מִשְׁנֶה לַמֶּלֶךְ, בְּמָקוֹם שֶׁהַגְּבִירָה יוֹשֶׁבֶת מִשְׁנָה, וְזֶהוּ וְשִׁפְחָה כִּי תִירַשׁ גְּבִרְתָּהּ. וּבִימֵי מֹשֶׁה לֹא שָׁלְטָה הַשִּׁפְחָה אֶלָּא הַגְּבִירָה. אַחַר שֶׁמֹּשֶׁה מֵת וְיָרַשׁ יְהוֹשֻׁעַ, שֶׁהוּא נַעַר, בִּמְקוֹם הַמַּלְכוּת שָׁלְטָה הַשִּׁפְחָה, כְּמוֹ שֶׁנֶּאֱמַר אֲנִי שַׂר צְבָא יהו"ה עַתָּה בָאתִי.
וַהֲרֵי בֵּאַרְנוּ שֶׁמטטרו"ן הוּא מַעֲשֵׂה מֶרְכָּבָה, וְעָלָיו נֶאֱמַר אֵין דּוֹרְשִׁין בַּמֶּרְכָּבָה בְּיָחִיד. מַה זֶּה בְּיָחִיד? בִּיחִידוֹ שֶׁל עוֹלָם, אֶלָּא אִם כֵּן הָיָה חָכָם וּמֵבִין מִדַּעְתּוֹ. חָכָם בְּחָכְמָה וּמֵבִין בְּבִינָה וְיוֹדֵעַ בְּדַעַת, שֶׁנֶּאֱמַר בָּהֶם וָאֲמַלֵּא אוֹתוֹ רוּחַ אֱלֹהִים בְּחָכְמָה בִּתְבוּנָה וּבְדַעַת, מִשּׁוּם שֶׁהוּא מִשְׁכָּן שֶׁהִתְמַלֵּא בִּשְׁלֹשֶׁת הַדְּרָגוֹת הַלָּלוּ. וּבְכָל מְלָאכָה - זֶה מַעֲשֵׂה בְרֵאשִׁית, שְׁכִינָה תַחְתּוֹנָה, שֶׁאֵין דּוֹרְשִׁים לָהּ בְּמַעֲשֵׂה בְרֵאשִׁית בִּשְׁנַיִם, אֶלָּא בַּיִּחוּד שֶׁל הָעוֹלָם, הַמֶּרְכָּבָ"ה שֶׁלָּהּ הוּא מטטרו"ן, גּוּף הַשְּׁכִינָה.
וּשְׁכִינָה, הִיא מ"ה, יו"ד ה"א וא"ו ה"א נִקְרֵאת, מִשּׁוּם שֶׁהִיא הַכְּלָל שֶׁל עֶשֶׂר סְפִירוֹת. הָרֶכֶב שֶׁלָּהּ מטטרו"ן, שֶׁעָלָיו נֶאֱמַר רֶכֶב אֱלֹהִי"ם רִבּוֹתַיִם אַלְפֵי שִׁנְאָ"ן. מַה זֶּה שִׁנְאָ"ן? שׁוֹר, נֶשֶׁר, אַרְיֵה, אָדָם. וְזֶהוּ סוֹד הַמֶּרְכָּבָה - רכ"ב מ"ה וַדַּאי.
וּמטטרו"ן הוּא אָרוֹן, גּוּף לַתּוֹרָה שֶׁבִּכְתָב, שֶׁהוּא עַמּוּד הָאֶמְצָעִי, וְהוּא שֻׁלְחָן, שֻׁלְחַן הַשְּׁכִינָה, שֶׁהִיא ל"ב, שֶׁנֶּאֱמַר בָּהּ לֵ"ב מֵבִין, וְהוּא לִשְׂמֹאל. וּמִשּׁוּם זֶה אָמְרוּ בַּעֲלֵי הַמִּשְׁנָה שֻׁלְחָן בַּצָּפוֹן.
וְהוּא מְנוֹרָה אֵשׁ דּוֹלֶקֶת מִצַּד הַשְּׁכִינָה, שֶׁנֶּאֱמַר בָּהּ נֵר יהו"ה, וְצָרִיךְ לִהְיוֹת לַיָּמִין שֶׁיְּקַבֵּל שֶׁמֶן, וּמִשּׁוּם זֶה מְנוֹרָה בַּדָּרוֹם. זֶהוּ כְּלִי לְקַבֵּל פְּתִילָה וְשֶׁמֶן וְאוֹר. פְּתִילָה - שְׁכִינָה, הַשֶּׁמֶן שֶׁלָּהּ - צַדִּיק, שֶׁמֶן כָּתִית. הָאוֹר שֶׁלָּהּ - עַמּוּד הָאֶמְצָעִי. כְּמוֹ זֶה הַנֶּפֶשׁ, שֶׁהִיא שִׁתּוּף הַגּוּף, הִיא פְתִילָה, הָרוּחַ זֶה הַשֶּׁמֶן, הָאוֹר זוֹ הַנְּשָׁמָה, הַכְּלִי זֶה הַגּוּף, הוּא עֶבֶד, וְהוּא רֶכֶב לִשְׁלֹשֶׁת הַצְּדָדִים הַלָּלוּ, שֶׁהֵם קֶשֶׁר שֶׁל יִחוּד אֶחָד, שֶׁהֵם נֵר יהו"ה נִשְׁמַת אָדָם.
וְעֶבֶד זֶה הוּא כִנּוּי לְכָל הַשֵּׁמוֹת, שִׁנּוּי לְכָל הַשֵּׁמוֹת, וּבוֹ מַרְכִּיבִים כָּל הָאִילָנוֹת הָעֶלְיוֹנִים מִצַּד שֶׁל טוֹב. הַמֶּרְכָּבוֹת שֶׁל צַד הָרָע, עֲלֵיהֶם נֶאֱמַר וְלֹא בָעֲרָיוֹת בִּשְׁלֹשָׁה. מַה זֶּה עֲרָיוֹת? סָמָאֵ"ל וְנָחָ"שׁ, לֹא צָרִיךְ לִהְיוֹת בִּשְׁלֹשָׁה, שֶׁהֵם מַשְׁחִי"ת אַ"ף וְחֵמָ"ה, לִהְיוֹת שְׁלִישִׁי בֵּינֵיהֶם, שֶׁלֹּא מִתְקַשְּׁרִים בָּהֶם, אֶלָּא שֶׁיִּהְיוּ שְׁנֵיהֶם בְּפֵרוּד, וּמִשּׁוּם זֶה אֵין דּוֹרְשִׁין בָּעֲרָיוֹת בִּשְׁלֹשָׁה. וּבְמַעֲשֵׂה בְרֵאשִׁית בְּהִפּוּךְ - אֵין דּוֹרְשִׁים בְּמַעֲשֵׂה בְרֵאשִׁית בִּשְׁנַיִם, שֶׁלֹּא יַעֲשׂוּ פֵּרוּד, אֶלָּא בְיָחִיד, שֶׁהוּא יִחוּד אֶחָד, וּמִשּׁוּם זֶה לֹא יֹאכַל אָדָם שְׁנַיִם וְלֹא יִשְׁתֶּה שְׁנַיִם.
וְלֹא בְמֶרְכָּבָה בְיָחִיד, מִשּׁוּם שֶׁיָּחִיד אֵין לוֹ שִׁתּוּף, שֶׁהוּא מטטרו"ן, כְּמוֹ שֶׁהַנְּשָׁמָה אֵין לָהּ שִׁתּוּף בַּגּוּף. וְלָמָּה אָמַר אֶלָּא אִם כֵּן הָיָה חָכָם וּמֵבִין מִדַּעְתּוֹ? כָּאן מַשְׁמָע שֶׁיֵּשׁ לוֹ מֶרְכָּבָה לְמַעְלָה לַקָּדוֹשׁ בָּרוּךְ הוּא, שֶׁהִיא מְלָאכָה שֶׁלּוֹ, וּמַהִי? אוֹתָהּ שֶׁכְּלוּלָה מֵחָכְמָה בִּינָה וָדַעַת, שֶׁהֵם יה"ו, הַמְּלָאכָה שֶׁל שָׁלֹשׁ אוֹתִיּוֹת, הִיא ה' שְׁכִינָה תַחְתּוֹנָה, הַשְּׁלֵמוּת שֶׁל שָׁלֹשׁ אוֹתִיּוֹת, עָלֶיהָ נֶאֱמַר וַתֵּכֶל כָּל עֲבֹדַת מִשְׁכַּן וְגוֹ', וְהִיא ה' שֶׁל הַיּוֹם הַשִּׁשִּׁי. וּמִשּׁוּם זֶה, אַף עַל גַּב שֶׁאוֹמְרִים אֵין דּוֹרְשִׁים בְּמֶרְכָּבָה בְיָחִיד, חָזַר וְאָמַר, אֶלָּא אִם כֵּן הָיָה חָכָם וּמֵבִין מִדַּעְתּוֹ. שֶׁוַּדַּאי בְּאֵלֶּה הַשָּׁלֹשׁ דּוֹרְשִׁים בְּמֶרְכָּבָה בְיָחִיד, וּבְלֹא אֵלּוּ הַשָּׁלֹשׁ אֵינוֹ יִחוּד שֶׁלּוֹ, וְזֶהוּ סוֹד, שֶׁהַקָּדוֹשׁ בָּרוּךְ הוּא לְמַעְלָה אֶחָד עִם שְׁכִינָתוֹ.
וּכְשֶׁהוּא לְמַטָּה בְּמטטרו"ן בְּלִי שְׁכִינָתוֹ, מִשְׁתַּנֶּה בּוֹ, וּמִשּׁוּם זֶה אָמַר אֱלִישָׁע אַחֵר, שֶׁמָּא חַס וְשָׁלוֹם יֵשׁ שְׁתֵּי רְשֻׁיּוֹת, וּמִשּׁוּם כָּךְ אָמַר אַל תְּמִירֵנִי בּוֹ, כִּי שְׁמִי בְּקִרְבּוֹ, מִשּׁוּם שֶׁמטטרו"ן הוּא שֵׁנִי לַמֶּלֶךְ, וּכְשֶׁהַשְּׁכִינָה בְּלִי בַעְלָהּ, נִקְרָא הַמַּלְאָךְ הַזֶּה מִשְׁנֶה לָהּ, וּמִשְׁתַּנֵּית, שֶׁלֹּא יוֹדְעִים בָּהּ הַחֲיָלוֹת וּמַה שֶּׁהִיא גְבִירָה. וּבַמָּה הִיא מִתְכַּסֵּית? בְּאוֹתָהּ שֶׁנִּקְרֵאת אָמָה.
וְזֶהוּ שֶׁאָמַר הַכָּתוּב וְכִי יִמְכֹּר אִישׁ אֶת בִּתּוֹ לְאָמָה. אִישׁ - זֶה הַקָּדוֹשׁ בָּרוּךְ הוּא, בִּתּוֹ - זוֹ שְׁכִינָה, לְאָמָה - בַּת זוּגוֹ שֶׁל מטטרו"ן, שֶׁהִיא מיטטרו"ן בְּתוֹסֶפֶת יוֹ"ד, שֶׁשִּׁפְחָה רָעָה הִיא אָמָה שֶׁל עֵרֶב רַב, וּמִשּׁוּם אוֹתָהּ שִׁפְחָה רָעָה וּבָנֶיהָ לֹא מַכִּירִים אוֹתָהּ, הִיא מְכֻסָּה בָּעֶבֶד שֶׁלָּהּ כְּמוֹ הַנְּשָׁמָה לַגּוּף.
וּבַגָּלוּת הָרִאשׁוֹנָה שֶׁלֹּא חָזְרָה לְמַלְכוּתָהּ בַּת הַמֶּלֶךְ וְלֹא יָצְאָה מֵאוֹתוֹ הַגּוּף, לֹא יָצְאָה חָפְשִׁית, וּבִגְלָלָהּ נֶאֱמַר בָּהֶם עֲבָדִים הָיִינוּ לְפַרְעֹה בְּמִצְרָיִם, מִשּׁוּם שֶׁהָיוּ תַּחַת רְשׁוּת אוֹתוֹ עֶבֶד, וּמִשּׁוּם זֶה אָמַר פַּרְעֹה בַּמָּקוֹם הַזֶּה, לֹא יָדַעְתִּי אֶת יהו"ה, וְגַם אֶת יִשְׂרָאֵל לֹא אֲשַׁלֵּחַ, וּמִשּׁוּם זֶה יָצְאוּ בִמְנוּסָה כְּעֶבֶד שֶׁאֵין לוֹ כְּתַב שִׁחְרוּר וּבָרַח מֵאֲדוֹנוֹ.
אֲבָל בַּגְּאֻלָּה הָאַחֲרוֹנָה לֹא יוֹצֵאת הַבַּת בָּעֶבֶד הַזֶּה כְּמוֹ שִׁפְחָה, אֶלָּא בַּקָּדוֹשׁ בָּרוּךְ הוּא, מִשּׁוּם שֶׁתּוֹרָה, שֶׁהִיא חֵרוּת, הִיא עִמָּהּ בַּגָּלוּת הָאַחֲרוֹנָה, שֶׁהִיא הַחֵרוּת שֶׁלָּהּ, מַה שֶּׁלֹּא הָיָה כָּךְ בַּגְּאֻלָּה הָרִאשׁוֹנָה, שֶׁלֹּא הָיָה לָהּ וּלְבָנֶיהָ תוֹרָה שֶׁהִיא חֵרוּת, שֶׁתּוֹרָה הִיא וַדַּאי חֵרוּת, בַּמַּלְכוּת שֶׁלָּהּ, בַּכָּבוֹד שֶׁלָּהּ. זֶהוּ שֶׁכָּתוּב יְקָרָה הִיא מִפְּנִינִים, וּמִשּׁוּם זֶה לֹא תֵצֵא כְּצֵאת הָעֲבָדִים. וְזֶה שֶׁאָמַר כִּי לֹא בְחִפָּזוֹן תֵּצֵאוּ וּבִמְנוּסָה לֹא תֵלֵכוּן כִּי הֹלֵךְ לִפְנֵיכֶם יהו"ה. יהו"ה וַדַּאי, הוּא יָקִים אוֹתָם מֵהֶעָפָר, וְהוּא מֵאִיר עַל פְּנֵי יִשְׂרָאֵל, וּבוֹ נוֹדָעִים כָּל הָעוֹלָמוֹת שֶׁהֵם זֶרַע בֵּרַךְ ה'.
וְהִתְפַּשֵּׁט הַקָּדוֹשׁ בָּרוּךְ הוּא מִכָּל הַכִּנּוּיִים וּמֶרְכָּבוֹת שֶׁל מטטרו"ן, שֶׁהֵם כוז"ו במוכס"ז כוז"ו מצפ"ץ, וְנֶאֱמַר בּוֹ וְלֹא יִכָּנֵף עוֹד מוֹרֶיךָ וְהָיוּ עֵינֶיךָ רֹאוֹת אֶת מוֹרֶיךָ. בְּאוֹתוֹ זְמַן כִּי עַיִן בְּעַיִן יִרְאוּ בְּשׁוּב יהו"ה צִיּוֹן, וְהִתְפַּשֵּׁט מִמֶּרְכָּבוֹת שֶׁלְּמַטָּה וְהִתְלַבֵּשׁ בַּמֶּרְכָּבָה שֶׁלּוֹ, שֶׁהִיא אדנ"י. שֵׁם הַמֶּרְכָּבָה זֶה יהו"ה, כִּנּוּי זֶה אֱלֹהִי"ם, שֶׁעוֹלֶה לְחֶשְׁבּוֹן אהי"ה אדנ"י, וְהוּא כִּנּוּ"י שֶׁל שְׁנֵי הַשֵּׁמוֹת הַלָּלוּ, וּבוֹ הֵם מִתְכַּסִּים.
אהי"ה הוּא יה"ו ו', שֶׁהוּא כָלוּל מִשִּׁשָּׁה צְדָדִים שֶׁבָּהֶם חוֹתֵם שִׁשָּׁה צְדָדִים, וְהֵם: יה"ו הו"י וה"י וי"ה הי"ו יו"ה. יה"ו נוֹטֵל לוֹ יָמִין, שֶׁהוּא חֶסֶד, וְחוֹתֵם בּוֹ לְחָכְמָה, וּבוֹ הָרוֹצֶה לְהַחְכִּים יַדְרִים. הו"י נוֹטֵל לִשְׂמֹאל, שֶׁהוּא גְבוּרָה, וְחוֹתֵם בּוֹ לְעֹשֶׁר, וּבוֹ הָרוֹצֶה לְהַעֲשִׁיר יַצְפִּין. וה"י פָּנָה לַמִּזְרָח וְנוֹטֵל לוֹ עַמּוּד הָאֶמְצָעִי, וְחוֹתֵם בּוֹ בָּנִים. וי"ה נוֹטֵל לוֹ יֶרֶךְ יָמִין וּמִסְתַּכֵּל בּוֹ לְמַעְלָה, וְחוֹתֵם בּוֹ חַיִּים. הי"ו נוֹטֵל (נוֹסֵעַ) לוֹ יֶרֶךְ שְׂמֹאל וּמִסְתַּכֵּל לְמַטָּה, וְחוֹתֵם בּוֹ מְזוֹנוֹת. מִסְתַּכֵּל לְמַעְלָה לַחָכְמָה וְנִקְשָׁר בְּיֶרֶךְ יָמִין, וְחוֹתֵם בּוֹ חַיִּים, מִשּׁוּם שֶׁעַל הַחָכְמָה נֶאֱמַר, וְהַחָכְמָה תְּחַיֶּה בְעָלֶיהָ. מִסְתַּכֵּל לְמַעְלָה לָאֵם הָעֶלְיוֹנָה וְנִקְשָׁר בְּיֶרֶךְ שְׂמֹאל וְחוֹתֵם בּוֹ מְזוֹנוֹת. יו"ה פָּנָה לַמַּעֲרָב, בְּצַדִּיק שֶׁהוּא עֵרוּב, שֶׁשָּׁם מִתְעָרְבִים כָּל הַחֲיָלוֹת, וְנִכְלָל בִּשְׁמוֹנֶה עֶשְׂרֵה אוֹתִיּוֹת, שֶׁהֵם: יה"ו הו"י וי"ה הי"ו יו"ה וה"י. אֵלּוּ הֵן שְׁמוֹנֶה עֶשְׂרֵה אוֹתִיּוֹת שֶׁבָּהֶן חַ"י הָעוֹלָמִים נִקְרָא, וְהַצַּדִּיק בָּהֶן נִקְרָא חַ"י הָעוֹלָמִים.
כָּל הַהֲוָיוֹ"ת הַלָּלוּ תְּלוּיוֹת מֵהָאֵם הָעֶלְיוֹנָה שֶׁהִיא חַיִּים, וְצַדִּיק עַל שְׁמוֹ נִקְרָא חַ"י, חַיּוֹת הַמֶּרְכָּבָה עַל שְׁמָהּ נִקְרְאוּ, מִשּׁוּם שֶׁהָאֵם הָעֶלְיוֹנָה הִיא חַיִּים, כְּמוֹ שֶׁנֶּאֱמַר עֵץ חַיִּים הִיא לַמַּחֲזִיקִים בָּהּ, וְהִיא מֶרְכָּבָה לַחָכְמָה.
מַלְכוּת שָׁם ה', וּבָהּ נִקְרָא יהו"ה בִּשְׁלֵמוּת, שֶׁבַע פְּעָמִים נִקְרְאָה בָּהּ: יהו"ה יהו"ה יהו"ה יהו"ה יהו"ה יהו"ה יהו"ה, וְיֵשׁ בָּהֶם כ"ח אוֹתִיּוֹת, שֶׁנֶּאֱמַר בָּהֶם (במדבר יד) וְעַתָּה יִגְדַּל נָא כֹּ"חַ יהו"ה, וּבְאֵלּוּ שִׁבְעָה הַשֵּׁמוֹת הִיא נִקְרֵאת בַּת שֶׁבַע, וַעֲלֵיהֶם נֶאֱמַר שֶׁבַע בַּיּוֹם הִלַּלְתִּיךָ.
י"ה שְׁלֹשִׁים וּשְׁתַּיִם פְּעָמִים בִּשְׁלֹשִׁים וּשְׁנַיִם אֱלֹהִי"ם, הֵם ל"ב נְתִיבוֹת חָכְמָה, א' עִם י"ה - אַיֵּה מְקוֹם כְּבוֹדוֹ.
וְהַמַּשְׂכִּלִים - אוֹתָם הֵיכָלוֹת וְצִיּוּרִים שֶׁל גַּן עֵדֶן, כֻּלָּם מְצֻיָּרִים וּמְרֻקָּמִים בָּאוֹתִיּוֹת.
א - צִיּוּר שֶׁל הֵיכָל גָּנוּז, שֶׁהוּא אָנֹכִ"י, שֶׁעוֹלֶה לְחֶשְׁבּוֹן כִּסֵּ"א, וְהוּא מְצֻיָּר בִּנְקֻדּוֹת, שֶׁהֵם כַּכּוֹכָבִים שֶׁמְּאִירִים בָּרָקִיעַ, וּבָהֶם מְצֻיָּרוֹת נְשָׁמוֹת וְרוּחוֹת וּנְפָשׁוֹת שֶׁל הַצַּדִּיקִים.
וְצִיּוּר שֶׁלּוֹ כְּמוֹ זֶה: . זוֹהִי דְמוּת הַקָּמֵץ ָ, שֶׁהוּא נִיצוֹץ וְרָקִיעַ. הַנִּיצוֹץ הוּא כּוֹכָב, וְעָלָיו נֶאֱמַר דָּרַךְ כּוֹכָב מִיַּעֲקֹב. רָקִיעַ - וְקָם שֵׁבֶט מִיִּשְׂרָאֵל. נִיצוֹץ הוּא כּוֹכַב חַמָּה שֶׁמֵּאִיר בָּרָקִיעַ, וַעֲטָרָה עַל רֹאשׁוֹ לְמַטָּה נֶחֱלָק א כָּזֶה: , לְבָנָה שֶׁמִּתַּחַת הָרָקִיעַ, וּשְׁנֵיהֶם בְּצִיּוּר זֶה:   כְּשֶׁיָּבֹא סָמָאֵ"ל לְהִסְתַּכֵּל בָּהּ לְמַטָּה, מִסְתַּכֶּלֶת לְמַעְלָה וּמְכַסֶּה אֶת פָּנֶיהָ מִמֶּנּוּ, וּמַחֲזִירָה פָנֶיהָ מִמֶּנּוּ לְמַטָּה, וְהִיא מִתְרַחֶקֶת מִמֶּנּוּ.
בְּאוֹתוֹ זְמַן, תִּקְעוּ בַחֹדֶשׁ שׁוֹפָר בַּכֶּסֶה לְיוֹם חַגֵּנוּ. בְּאֵיזֶה חֹדֶשׁ? בַּחֹדֶשׁ שֶׁבּוֹ מִתְכַּסָּה הַלְּבָנָה. וּמִי הוּא שֶׁמְּכַסֶּה עָלֶיהָ? יהו"ה, שֶׁכֵּן עוֹלֶה א בְּחֶשְׁבּוֹן: י' לְמַעְלָה, י' לְמַטָּה, ו' בָּאֶמְצַע, וְהוּא שׁוֹמֵר אוֹתָהּ. זֶהוּ שֶׁכָּתוּב אֲנִי ה' הוּא שְׁמִי וְכוּ'.
ב - הֵיכָל לַנְּקֻדָּה, הַגַּג שֶׁלָּהּ הוּא רָקִיעַ, וְהִיא פַּתָּח -. עָלָיו נֶאֱמַר נוֹטֶה שָׁמַיִם כַּיְרִיעָה, וְהוּא ו' שֶׁמְּכַסֶּה עַל הַנְּקֻדָּה הָעֶלְיוֹנָה וְהַתַּחְתּוֹנָה וְהָאֶמְצָעִית, כְּמוֹ זֶה: וִֹּ (א) (ב).צ - שְׁנֵי נִיצוֹצוֹת שֶׁל הָאוֹת צ' הֵם צֵירֵי. שְׁנֵי הָרָאשִׁים שֶׁל צ' הֵם שְׁנַיִם שֶׁל ע'.
ש - יֵשׁ לָהּ שְׁלֹשָׁה רָאשִׁים, וְהֵם סֶגּוֹ"ל, וְהֵם שָׁלֹשׁ נְקֻדּוֹת שֻׁרֵ"ק, ז' (ו') הָרֹאשׁ שֶׁלָּהּ חֹלֵ"ם חִירֵ"ק שׁוּרֵ"ק בְּו', קוֹץ מִבִּפְנִים, חִירֵ"ק קוֹץ שֶׁל אוֹת ג', וְהַכֹּל נִרְמָז בָּאוֹת א'. נְקֻדָּה לְמַעְלָה - חֹלֵ"ם, נְקֻדָּה לְמַטָּה - חִירֵ"ק, בָּאֶמְצַע - שׁוּרֵ"ק, כְּמוֹ זֶה: וִֹּ וְעוֹד שְׁתֵּי נְקֻדּוֹת שֶׁל אוֹת א', הֵם צֵירֵ"י וְהֵם שְׁבָ"א, וְהֵם בִּדְמוּת אַחֶרֶת א, כְּמוֹ י' לְמַעְלָה, ו' בָּאֶמְצַע, ד' לְמַטָּה. א (ד) הִיא קוֹץ לְמַעְלָה, קוֹץ לְמַטָּה, קוֹץ בָּאֶמְצַע, וְהוּא סֶגּוֹ"ל וְהוּא שׁוּרֵ"ק שָׁלֹשׁ נְקֻדּוֹת, הַכֹּל הוּא א. הָאוֹתִיּוֹת הָאֲחֵרוֹת - הֵיכָלוֹת וְכִסּוּיִים לָאוֹתִיּוֹת הַלָּלוּ, וְהַכֹּל מְרֻקָּם וּמְצֻיָּר בַּכִּסֵּא. ו' - שֵׁשׁ דְּרָגוֹת לַכִּסֵּא. ס' - שִׁשִּׁים גַּלְגַּלֵּי הַכִּסֵּא. שֶׁאוֹתִיּוֹת הַתּוֹרָה נֶאֱמַר בָּהֶן, אֵין מֻקְדָּם וּמְאֻחָר בַּתּוֹרָה, אֲבָל בַּכִּסֵּא - כֻּלָּם מְתֻקָּנִים כָּרָאוּי, וְסוֹד זֶה נִמְסָר לְחַכְמֵי לֵב.
עִנְיָן אַחֵר, וְהַמַּשְׂכִּלִים יַזְהִרוּ - אֵלּוּ הֵם אוֹתִיּוֹת, שֶׁהָיָה לָהֶם שֵׂכֶל לְהִכָּנֵס לִפְנֵי הַמֶּלֶךְ כָּל אַחַת עַל תִּקּוּנָהּ. מִצַּד שֶׁל גְּבוּרָה נִכְנְסוּ כֻלָּן לְמַפְרֵעַ, מִשּׁוּם שֶׁהִיא זְרוֹעַ שְׂמֹאל תשר"י, וְזֶה בְּרֵאשִׁי"ת - ב"א תשר"י, בִּגְלַל שֶׁבְּמִדַּת הַדִּין נִבְרָא הָעוֹלָם, וּמִשּׁוּם זֶה נִכְנְסוּ לְמַפְרֵעַ, וַהֲרֵי פֵּרְשׁוּהָ שֶׁבְּיָמִין נִבְרָא הָעוֹלָם וּבוֹ נִכְנְסוּ אוֹתִיּוֹת כְּסִדְרָן, וְסוֹד הַדָּבָר - אָמַרְתִּי עוֹלָם חֶסֶד יִבָּנֶה. וְלָכֵן כְּשֶׁנִּכְנְסוּ הָאוֹתִיּוֹת לְמַפְרֵעַ, וּמֵהֶם כְּסִדְרָן, לֹא רָצָה הַקָּדוֹשׁ בָּרוּךְ הוּא לִבְרֹא בָהֶן אֶת הָעוֹלָם, עַד שֶׁשִּׁתֵּף אוֹתָן בְּיָמִין וּבִשְׂמֹאל וּבָרָא בָהֶן אֶת הָעוֹלָם.
נָטַל א"ב מִכְּסִדְרָן, וְנָטַל תש"ר מִלְּמַפְרֵעַ, וְשִׁתֵּף בָּהֶן הָאוֹת י' מִשְּׁמוֹ, וּבָרָא בָהֶם אֶת הָעוֹלָם כְּדֵי שֶׁיִּתְקַיֵּם הַבִּנְיָן, וְהֵם אב"י תש"ר. אב"י - אֲשֶׁ"ר בְּיָדוֹ נֶפֶשׁ כָּל חַ"י, ת' - תּוֹרַת ה' תְּמִימָה, ש' - שַׁבָּת, ר' - רֵאשִׁית חָכְמָה יִרְאַת ה'. וּבְכֻלָּם לֹא רָצָה לְהַתְחִיל אֶלָּא בָּאוֹת ב', מִשּׁוּם שֶׁהוּא בִּנְיַן אָב, בִּנְיַן הָעוֹלָם, וּבָהּ הִתְחִיל לְהַתְחִיל, מִשּׁוּם שֶׁבָּהּ עָתִיד לִבְנוֹת יְרוּשָׁלַיִם, כְּמוֹ שֶׁנֶּאֱמַר בּוֹנֵה יְרוּשָׁלַיִם יהו"ה. שֶׁאִם יהו"ה לֹא יִבְנֶה בַיִת שָׁוְא עָמְלוּ בוֹנָיו בּוֹ. וּבִנְיַן הַתּוֹרָה וְהָעוֹלָם בָּאוֹת ב' עָתִיד לְהִבָּנוֹת, וְעָלֶיהָ קַיָּם הָעוֹלָם, וּבְאוֹתוֹ זְמַן שֶׁנִּבְנֵית, כְּאִלּוּ שֶׁבְּאוֹתוֹ זְמַן יִבָּרֵא הָעוֹלָם וְיִבָּנֶה. וְזֶה בְּרֵאשִׁית בָּרָא אֱלֹהִי"ם. אֲבָל כְּשֶׁחָרַב בַּיִת רִאשׁוֹן, כְּאִלּוּ הָיָה הָעוֹלָם תֹּהוּ וָבֹהוּ, וְזֶהוּ וְהָאָרֶץ הָיְתָה תֹהוּ מִיָּד שֶׁנִּבְנֵית, וַיֹּאמֶר אֱלֹהִי"ם יְהִי אוֹר, מִשּׁוּם שֶׁכָּל הָאוֹתִיּוֹת מְאִירוֹת בָּהּ. וְאַף עַל גַּב שֶׁאוֹר הוּא א - הָאוֹר שֶׁלּוֹ שֶׁמֵּאִיר בָּהּ ב' בַּחֲמִשָּׁה אוֹרוֹת, שֶׁהֵם ה' עֶלְיוֹנָה שֶׁל הַשֵּׁם הַקָּדוֹשׁ.
ג - הָעַמּוּד שֶׁתּוֹמֵךְ אֶת הַבַּיִת, שֶׁהוּא גְּמִילוּת חֲסָדִים טוֹבִים, הוּא תוֹמֵךְ אֶת ד' שֶׁהוּא דַלֻּ"ת, וּבְאֵיזֶה מָקוֹם סוֹמֵךְ אוֹתוֹ? בַּגָּלוּת. א' תּוֹמֵךְ וּמֵאִיר לְב', ג' גּוֹמֵל חֶסֶד עִם ד', וּבַמֶּה? ג' הִיא גַלְגַּל, וּבָהּ כָּל הָאוֹתִיּוֹת מִתְגַּלְגְּלוֹת בְּכַמָּה גְּלִילֵי זָהָב. זֶהוּ שֶׁכָּתוּב יָדָיו גְּלִילֵי זָהָב מְמֻלָּאִים בַּתַּרְשִׁישׁ. מַה זֶּה בַּתַּרְשִׁישׁ? אֶלָּא בִּתְרֵי שֵׁשׁ, וְהֵם בִּשְׁתֵּי זְרוֹעוֹת - גְּדֻלָּה וּגְבוּרָה, שֶׁבָּהֶן מַתְחִילָה הַתּוֹרָה בְּב', וּבָהֶן שֵׁשׁ פְּרָקִים, שֶׁהֵם שֵׁשׁ אוֹתִיּוֹת בְּרֵאשִׁית שֶׁכְּלוּלוֹת בָּעַמּוּד הָאֶמְצָעִי שֶׁהוּא ו', וְעָלָיו נֶאֱמַר וַיַּרְא רֵאשִׁית לוֹ, לוֹ - לָאוֹת ו', כִּי שָׁם חֶלְקַת מְחוֹקֵק סָפוּן.
ד' - הַדֶּלֶת שֶׁל הַבַּיִת שֶׁל יְרוּשָׁלַיִם, ו' - הָעַמּוּד שֶׁסָּמוּךְ לַדֶּלֶת (לְב'), וְהִיא דֶלֶת שֶׁל שְׁנֵי שְׁעָרִים, שֶׁנֶּאֱמַר בָּהֶם פִּתְחוּ לִי שַׁעֲרֵי צֶדֶק, וּמִשּׁוּם זֶה יֵשׁ לַדֶּלֶ"ת שְׁנֵי גַגּוֹת, וְהֵם שְׁתֵּי זְרוֹעוֹת, בְּלֹא ו', שֶׁהֵם שִׁשָּׁה פְרָקִים, הִיא דֶלֶת, וְזֶהוּ דַּלּוֹתִי וְלִי יְהוֹשִׁיעַ. וְאוֹת ד' הִיא זְרוֹעַ שֶׁיֵּשׁ בָּהּ שְׁתֵּי אַמּוֹת. ה' - שְׁלֵמוּת שֶׁל שְׁתֵּי זְרוֹעוֹת וְגוּף, שֶׁהִיא כְלָל שֶׁל שְׁלֹשֶׁת הָאָבוֹת. ו' - יִחוּד שְׁלֵמוּת שֶׁל אוֹת ד', שֶׁהִיא הַלְּבָנָה.
כְּשֶׁמֵּאִיר בָּהּ, נֶאֱמַר בָּהּ וְהָיָה אוֹר הַלְּבָנָה כְּאוֹר הַחַמָּה, וְאוֹר הַחַמָּה יִהְיֶה שִׁבְעָתַיִם כְּאוֹר שִׁבְעַת הַיָּמִים. וְזוֹ שְׁלֵמוּת שֶׁל חַמָּה וּלְבָנָה שֶׁהֵם ה"ה, מִשּׁוּם שֶׁהוּא ז' כּוֹלֵל י"ו, וּמִשּׁוּם זֶה הוּא זָכוֹר וְשָׁמוֹר. זָכוֹר - מִצַּד שֶׁל ה' עֶלְיוֹנָה, שָׁמוֹר - מִצַּד שֶׁל ה' תַּחְתּוֹנָה.
ח יֵשׁ לָהּ שְׁלֹשָׁה גַגּוֹת, וְהֵם ו' ו' ו' שֶׁכְּלוּלִים בְּח"י עוֹלָמוֹת. ח' הִיא פוֹתֶרֶת חֲלוֹמוֹת טוֹבִים בְּט', וַהֲרֵי פֵּרְשׁוּהָ, שֶׁחֲלוֹם טוֹב מִצַּד שֶׁל הָאוֹת ט', שֶׁהִיא סָבִיב לָהּ, כְּמוֹ שֶׁבֵּאֲרוּהוּ, חֲלוֹם טוֹב רָאִיתָ - וַדַּאי מִשָּׁם זֶה בָּא. מִשּׁוּם שֶׁאוֹת ט' הִיא סְפִירָה תְשִׁיעִית מִלְמַעְלָה לְמַטָּה, ח' סְפִירָה שְׁמִינִית מִמַּטָּה לְמַעְלָה, ח' מִצַּד שֶׁל אוֹת א', י' סְפִירָה עֲשִׂירִית, עֲשִׂירִית הָאֵיפָה. כְּשֶׁיּוֹרֶדֶת ח' אֵלֶיהָ, נַעֲשֵׂית ח"י, וְהָאוֹת י' כְּשֶׁעוֹלָה עִם כ', נִקְרֵאת כֶּתֶר עֶלְיוֹן, וְעָלָיו נֶאֱמַר כֶּתֶר יִתְּנוּ לְךָ יהו"ה אֱלֹהֵינ"וּ, אַבָּא וְאִמָּא, מַלְאָכִים הֲמוֹנֵי מַעְלָה - אֵלּוּ נְשָׁמוֹת שֶׁהֵן מַלְאָכִים מִצַּד הַמַּלְכוּת, יַחַד כֻּלָּם קְדֻשָּׁה לְךָ יְשַׁלֵּשׁוּ, קְדֻשָּׁה וַדַּאי שֶׁהִיא שְׁכִינָה, לְךָ יְשַׁלֵּשׁוּ - אֵלּוּ שְׁלֹשֶׁת הָאָבוֹת שֶׁהֵם קָדוֹשׁ קָדוֹשׁ קָדוֹשׁ. יהו"ה צְבָאוֹ"ת, מַה זֶּה צְבָאוֹ"ת? אֵלּוּ שְׁנֵי נְבִיאֵי אֱמֶת. מְלֹא כֹל - זֶה צַדִּיק. הָאָרֶץ כְּבוֹדוֹ - זוֹ שְׁכִינָה, שֶׁהִיא קְדֻשָּׁה שֶׁעָלֶיהָ נֶאֱמַר, אֵין קְדֻשָּׁה פָּחוֹת מֵעֲשָׂרָה. וְזֶהוּ כ' כֶּתֶר.
ל - וַיַּחֲלֹם וְהִנֵּה סֻלָּם מֻצָּב אַרְצָה - זוֹ הַשְּׁכִינָה הַתַּחְתּוֹנָה, וְרֹאשׁוֹ מַגִּיעַ הַשָּׁמָיְמָה - זוֹ הַשְּׁכִינָה הָעֶלְיוֹנָה, וְהִנֵּה מַלְאֲכֵי אֱלֹהִי"ם - זֶה מ', עֹלִים בְּל' וְיֹרְדִים בְּנ', שֶׁנֶּאֱמַר בָּהּ אֵיךְ נָפַלְתָּ מִשָּׁמַיִם הֵילֵל בֶּן שָׁחַר. נֶאֱמַר בּוֹ וְיֹרְדִים בּוֹ.
אֲבָל בְּס', בָּהּ עוֹלִים, מִשּׁוּם שֶׁהִיא סְנֶ"ה, הִיא סֻלָּ"ם לַעֲלוֹת בְּל'. ע - בָּהּ מִסְתַּכֵּל וּבוֹ מְצַפֶּה. וְסוֹד הַדָּבָר - וְכָל עַיִן לְךָ תְצַפֶּה. פ - בָּהּ כָּל לָשׁוֹן לְךָ תְשַׁבַּח, בִּזְמַן שֶׁעוֹלֶה לִמְקוֹמוֹ. וְכִי כָעֵת לֹא מְשַׁבְּחִים אוֹתוֹ כָּל לָשׁוֹן? לֹא, עַד שֶׁיִּתְקַיֵּם הַכָּתוּב וְהָיָה ה' לְמֶלֶךְ, לְמֶלֶךְ וַדַּאי, בָּאוֹת ל', וּבְאוֹתוֹ זְמַן יִתְקַיֵּם כָּל פֶּה וְכָל לָשׁוֹן יִתְּנוּ הָדָר לְמַלְכוּתָךְ.
צ - בְּאוֹתוֹ זְמַן נֶאֱמַר בָּהּ צְדָקָה תְרוֹמֵם גּוֹי, וְאֵין צְדָקָה אֶלָּא תְפִלָּה, הֲרֵי פֵּרְשׁוּהוּ, וְהִיא אֵם הָעֶלְיוֹנָה שֶׁיּוֹרֶדֶת אֶל הַצֶּדֶק וְנַעֲשֵׂית צְדָקָה, וְנִכְלָל י"ה בִּשְׁנֵיהֶם, בְּצַדִּיק וּצְדָקָה. ק - בְּאוֹתוֹ זְמַן יַעֲלוּ אוֹתוֹ הַקּוֹלוֹת שֶׁל הַתְּפִלּוֹת, הַקּוֹלוֹת שֶׁל הַתּוֹרָה, וּבְאוֹתוֹ זְמַן יִהְיֶה הַקֹּל קוֹל יַעֲקֹב.
ר - רִאשׁוֹן לְצִיּוֹן הִנֵּה הִנָּם וְלִירוּשָׁלַיִם מְבַשֵּׂר אֶתֵּן. ש - בָּהּ שָׁלוֹם שָׁלוֹם לָרָחוֹק וְלַקָּרוֹב אָמַר יהו"ה וּרְפָאתִיו. לָרָחוֹק שֶׁנִּתְקָרֵב, שֶׁקָּרוֹב קָרוֹב (שֶׁרָחוֹק רָחוֹק) הָיָה. ת - בָּהּ תַּם עֲוֹנֵךְ בַּת צִיּוֹן לֹא יוֹסִיף לְהַגְלוֹתֵךְ.
הַקְדָּמָה אַחֶרֶת לְתִקּוּנֵי הַזֹּהַר
בְּרֵאשִׁית בָּרָא אֱלֹהִי"ם וְגוֹמֵר. כָּתוּב הַמַּשְׂכִּלִים יַזְהִרוּ כְּזֹהַר הָרָקִיעַ וְגוֹ', אֵלּוּ הֵם רַבִּי שִׁמְעוֹן בֶּן יוֹחַאי וַחֲבֵרָיו - רַבִּי אֶלְעָזָר בְּנוֹ, וְרַבִּי אַבָּא וְרַבִּי יוֹסִי וְרַבִּי חִיָּיא וְרַבִּי יִצְחָק וּשְׁאָר הַחֲבֵרִים, שֶׁהִזְהִירוּ זֹהַר לְמַעְלָה כְּזֹהַר הָרָקִיעַ. מַה זֶּה כְּזֹהַר? אֶלָּא כְּשֶׁעָשׂוּ אֶת הַחִבּוּר הַזֶּה, הִסְכִּימוּ עָלָיו לְמַעְלָה, וְקָרְאוּ לוֹ סֵפֶר הַזֹּהַר. וּמַצְדִּיקֵי הָרַבִּים בּוֹ יִהְיוּ רַבִּים כַּכּוֹכָבִים לְעוֹלָם וָעֶד, שֶׁלֹּא יַחֲשִׁיךְ הָאוֹר שֶׁלָּהֶם לְעוֹלָם וּלְעוֹלְמֵי עוֹלָמִים. בְּאוֹתוֹ זְמַן שֶׁהִתְחַבֵּר הַחִבּוּר הַזֶּה, נִתְּנָה רְשׁוּת לְאֵלִיָּהוּ לְהַסְכִּים עִמָּם בּוֹ, וּלְכָל בַּעֲלֵי הַיְשִׁיבָה שֶׁלְּמַעְלָה וּלְמַטָּה וְכָל חֵילוֹת הַמַּלְאָכִים הָעֶלְיוֹנִים, וּנְשָׁמוֹת עֶלְיוֹנוֹת, לִהְיוֹת עִמָּם בָּהֶם בְּהַסְכָּמָה וְרָצוֹן כְּאֶחָד.
פָּתַח רַבִּי שִׁמְעוֹן וְאָמַר: בְּרֵאשִׁית בָּרָא אֱלֹהִי"ם, סוֹד יהו"ה לִירֵאָיו וּבְרִיתוֹ לְהוֹדִיעָם. סוֹ"ד אֵלּוּ הֵם שִׁבְעִים פָּנִים שֶׁהִתְפָּרְשָׁה מִלַּת בְּרֵאשִׁית בַּפָּרָשָׁה הַזּוֹ.
תִּקּוּן רִאשׁוֹן
בְּרֵאשִׁית, ב' רֵאשִׁית, זֶה הַשַּׁעַר לַה' צַדִּיקִים יָבֹאוּ בוֹ. זֶהוּ שַׁעַר הַצַּדִּיקִים שֶׁיֵּשׁ לָהֶם רְשׁוּת לְהִכָּנֵס לְשָׁם, וַאֲחֵרִים וְשֶׁאֵינָם צַדִּיקִים נִדְחִים מִשָּׁם, בּוֹ רְשׁוּמִים וּמְצֻיָּרִים וַחֲקוּקִים דְּמֻיּוֹת שֶׁל עֶלְיוֹנִים וְתַחְתּוֹנִים, הַצִּיּוּר שֶׁל אָדָם רָשׁוּם שָׁם, וְהוּא דְמוּת אָדָם, הָרֹשֶׁם שֶׁל אַרְיֵה שָׁם לְיָמִין, וְרֹשֶׁם שֶׁל שׁוֹר לִשְׂמֹאל, וְרֹשֶׁם שֶׁל נֶשֶׁר בָּאֶמְצַע, וְסוֹד הַדָּבָר - וּדְמוּת פְּנֵיהֶם פְּנֵי אָדָם, וּפְנֵי אַרְיֵה אֶל הַיָּמִין לְאַרְבַּעְתָּם וְכוּ'. לְכָל חַיָּה אַרְבַּע פָּנִים, אֵלּוּ אַרְבַּע אוֹתִיּוֹת שֶׁל הַשֵּׁם הַקָּדוֹשׁ שֶׁל יהו"ה שֶׁמֵּאִיר בָּהֶם. הַמֶּלֶךְ שֶׁל כָּל הַחַיּוֹת זֶה אָדָם, שֶׁהוּא יו"ד ה"א וא"ו ה"א שֶׁעוֹלֶה בְּחֶשְׁבּוֹן אֶחָד. דְּמוּת אָדָם זוֹ הַשְּׁכִינָה הַקְּדוֹשָׁה, שֶׁהִיא דְמוּתוֹ.
הִיא חוֹתָם שֶׁלּוֹ, דְּמוּת שֶׁלּוֹ, וְעָלֶיהָ נֶאֱמַר שִׂימֵנִי כַחוֹתָם עַל לִבֶּךָ. שֶׁכָּךְ אָמְרָה הַשְּׁכִינָה, שֶׁאַף עַל גַּב שֶׁאַתָּה תִסְתַּלֵּק לְמַעְלָה מֵהָעוֹלָם, דְּמוּתְךָ לֹא תָזוּז מִמֶּנִּי לְעוֹלָם, כְּמוֹ אוֹתוֹ חוֹתָם שֶׁבְּאוֹתוֹ מָקוֹם שֶׁנִּדְבַּק בּוֹ רֹשֶׁם שֶׁל בַּעַל הַחוֹתָם, לֹא זָזָה מִמֶּנּוּ הַדְּמוּת שֶׁל הַחוֹתָם לִהְיוֹת נִיכָּר, וְלָכֵן אָמְרָה כְּנֶסֶת יִשְׂרָאֵל בַּגָּלוּת, שִׂימֵנִי כַחוֹתָם עַל לִבֶּךָ, כְּצִיּוּר הַתְּפִלִּין שֶׁל יָד שֶׁהֵן כְּנֶגֶד הַלֵּב. כַּחוֹתָם עַל זְרוֹעֶךָ, כְּמוֹ תְפִלִּין שֶׁל רֹאשׁ שֶׁתְּלוּיוֹת רְצוּעוֹת לְכָל הַצְּדָדִים עַל הַלֵּב וְהַזְּרוֹעַ, וּבָהֶן רְשׁוּמִים אֵלּוּ שֶׁהֵם עַמּוֹ שֶׁל הַקָּדוֹשׁ בָּרוּךְ הוּא. וְעוֹד, שִׂימֵנִי כַחוֹתָם עַל לִבֶּךָ, זֶהוּ חוֹתָם שֶׁל אוֹת בְּרִית קֹדֶשׁ, וְהוּא אוֹת בְּרִית שַׁבַּת קֹדֶשׁ וְיָמִים טוֹבִים.
כִּי עַזָּה כַמָּוֶת אַהֲבָה - חֲזָקָה הִיא הַפְרָדַת הַקָּדוֹשׁ בָּרוּךְ הוּא וְהַשְּׁכִינָה מִיִּשְׂרָאֵל כְּמוֹ הַפְרָדַת הַנְּשָׁמָה וְרוּחַ וְנֶפֶשׁ מֵהַגּוּף. וְעוֹד, כִּי עַזָּה כַמָּוֶת אַהֲבָה - כְּשֶׁיִּשְׂרָאֵל מְיַחֲדִים אֶת שֵׁם הַקָּדוֹשׁ בָּרוּךְ הוּא בְּאַהֲבָה וְאוֹמְרִים הַבּוֹחֵר בְּעַמּוֹ יִשְׂרָאֵל בְּאַהֲבָה, קָשָׁה כִּשְׁאוֹל קִנְאָה שֶׁל הַקָּדוֹשׁ בָּרוּךְ הוּא שֶׁהוּא מְקַנֵּא עֲלֵיהֶם בִּזְמַן שֶׁיֵּצְאוּ מֵהַגָּלוּת, שֶׁהוּא יִהְיֶה בְּאוֹתוֹ זְמַן קַנָּא וְנוֹקֵם וּבַעַל חֵמָה, רְשָׁפֶיהָ רִשְׁפֵּי אֵשׁ. בְּאוֹתוֹ הַזְּמַן יִתְעוֹרֵר הַשְּׂמֹאל בַּשַּׁלְהָבוֹת שֶׁלּוֹ, שֶׁהֵם רִשְׁפֵּי אֵשׁ שַׁלְהֶבֶת יָ"הּ, וְיִשְׂרֹף כַּמָּה הֵיכָלוֹת שֶׁל בָּתֵּי עֲבוֹדָה זָרָה וְיִטֹּל נְקָמוֹת מֵעֲמָלֵק, שֶׁהוּא נִשְׁבַּע בִּשְׁתֵּי הָאוֹתִיּוֹת שֶׁל הַשֵּׁם הַקָּדוֹשׁ, שֶׁהֵם י"ה, לִטֹּל נְקָמָה מִמֶּנּוּ. זֶהוּ שֶׁכָּתוּב וַיֹּאמֶר כִּי יָד עַל כֵּס יָ"הּ, וְזֶהוּ רִשְׁפֵּי אֵשׁ שַׁלְהֶבֶת יָ"הּ.
וְיִשְׂרָאֵל אוֹמְרִים, רִבּוֹן הָעוֹלָם, אַף עַל גַּב שֶׁאָנִי בַּגָּלוּת רְחוֹקָה מִמְּךָ, שִׂימֵנִי כַחוֹתָם עַל לִבֶּךָ, וְלֹא תָזוּז מֵאִתָּנוּ דְמוּתְךָ, שֶׁהִיא הַחוֹתָם שֶׁלְּךָ, הַשְּׁכִינָה שֶׁלְּךָ, שֶׁבִּגְלָלָהּ הָיִיתָ זוֹכֵר אוֹתָנוּ בַּגָּלוּת, וְהַחוֹתָם שֶׁל הַקָּדוֹשׁ בָּרוּךְ הוּא וַדַּאי הִיא הַשְּׁכִינָה.
בְּרֵאשִׁית בָּרָא, ב' הִיא וַדַּאי, בָּהּ פָּתְחָה הַתּוֹרָה בְּב', וְזוֹ בְּרֵאשִׁית, ב' רֵאשִׁית, ב' הִיא וַדַּאי, הָאוֹצָר שֶׁל הַכֹּל, עָלֶיהָ נֶאֱמַר יִרְאַת ה' הִיא אוֹצָרוֹ.
וְזֶה תִקּוּן שֵׁנִי
(בְּרֵאשִׁית, פְּעָמִים רַבּוֹת יֵשׁ בַּתּוֹרָה רֵאשִׁית, וְכָל אֶחָד הִתְפָּרֵשׁ בִּמְקוֹמוֹ. הָרִאשׁוֹן הוּא - יהו"ה קָנָנִי רֵאשִׁית דַּרְכּוֹ, וְזוֹ הַתּוֹרָה שֶׁיֵּשׁ בָּהּ טְעָמִים וּנְקֻדּוֹת וְאוֹתִיּוֹת, וְכַמָּה מִצְווֹת עֲשֵׂה וְלֹא תַעֲשֶׂה, שֶׁכֻּלָּן תְּלוּיוֹת בְּשֵׁם יהו"ה. זֶהוּ שֶׁכָּתוּב זֶה שְּׁמִי לְעֹלָם וְכוּ'. שְׁמִ"י עִם י"ה - שְׁלֹשׁ מֵאוֹת שִׁשִּׁים וְחָמֵשׁ, זִכְרִ"י עִם ו"ה - מָאתַיִם אַרְבָּעִים וּשְׁמוֹנֶה. שְׁלֹשׁ מֵאוֹת שִׁשִּׁים וְחָמֵשׁ מִשְּׂמֹאל, מִיִּרְאַת הַגְּבוּרָה נִתְּנוּ, פַּחַד יִצְחָק).
(תִּקּוּן שְׁלִישִׁי) תִּקּוּן שֵׁנִי
בְּרֵאשִׁית, שָׁם יִרְאַ"ת. מַה נִּשְׁאָר מֵאוֹתָן אוֹתִיּוֹת? ש"ב, וְסוֹד הַדָּבָר - שָׁב בְּיִרְאַת ה', וְאִם אֵין יִרְאָה אֵין חָכְמָה, כְּמוֹ שֶׁבֵּאֲרוּהָ אִם אֵין יִרְאָה אֵין חָכְמָה. מִשּׁוּם שֶׁיִּרְאָה הִיא אוֹצָר לַחָכְמָה, הִיא הַגְּנִיזָה שֶׁלָּהּ, הִיא הַטְמָנָה שֶׁלָּהּ, הִיא בֵּית הַמֶּלֶךְ.
וְזֶה תִּקּוּן שְׁלִישִׁי כְּמוֹ זֶה
בְּרֵאשִׁית רֹא"שׁ בַּיִ"ת, וְסוֹד הַדָּבָר - בְּחָכְמָה יִבָּנֶה בָּיִת. וּמִי שֶׁרוֹצֶה לִרְאוֹת אֶת הַמֶּלֶךְ, אֵין לוֹ רְשׁוּת לִרְאוֹתוֹ אֶלָּא בְּבֵיתוֹ, וְסוֹד הַדָּבָר - הַחָכְמָה לֹא נוֹדַעַת אֶלָּא בְּבֵיתוֹ.
כְּמוֹ זֶה הָעַמּוּד הָאֶמְצָעִי, שֶׁהוּא יהו"ה, לֹא נוֹדָע לְנָבִיא וְחוֹזֶה אֶלָּא בְהֵיכָלוֹ שֶׁהוּא אדנ"י, וְסוֹד הַדָּבָר - וַה' בְּהֵיכַל קָדְשׁוֹ, וְהִיא כְלוּלָה מִשִּׁבְעָה הֵיכָלוֹת, מִשֶּׁבַע אֲרָצוֹת, וַעֲלֵיהֶם אָמַר דָּוִד אֶתְהַלֵּךְ לִפְנֵי יהו"ה בְּאַרְצוֹת הַחַיִּים. וְעַמּוּד הָאֶמְצָעִי הוּא כּוֹלֵל שִׁבְעָה רְקִיעִים, וַעֲלֵיהֶם אָמַר דָּוִד הַשָּׁמַיִם שָׁמַיִם לַיהו"ה, וְאֵין יְדִיעָה כְּלָל בַּמֶּלֶךְ וּבְמַלְבּוּשׁוֹ וּבְתִקּוּנוֹ לְבֶן אָדָם בָּעוֹלָם עַד שֶׁיִּכָּנֵס לְבֵיתוֹ וּלְהֵיכָלוֹ, שֶׁהִיא ב', וְעָלֶיהָ נֶאֱמַר כִּי בֵיתִי בֵּית תְּפִלָּה יִקָּרֵא לְכָל הָעַמִּים.
וּמִי שֶׁהוּא אָדָם בִּדְמוּת הָעַמּוּד הָאֶמְצָעִי, עָלָיו נֶאֱמַר אֵין תְּפִלָּתוֹ שֶׁל אָדָם נִשְׁמַעַת אֶלָּא בְּבֵית הַכְּנֶסֶת, וַהֲרֵי פֵּרְשׁוּהָ בַּעֲלֵי הַמִּשְׁנָה, וּמִי שֶׁשּׁוֹמֵר בְּרִית נִקְרָא אִישׁ תָּמִים, וְשָׁם בְּרֵאשִׁית בְּרִי"ת אֵ"שׁ, שֶׁשּׁוֹמֵר אוֹתוֹ מֵאֵשׁ הַגֵּיהִנֹּם. אֲבָל מִי שֶׁמִּתְעַסֵּק בַּתּוֹרָה וְשׁוֹמֵר אוֹתָהּ נִקְרָא אָדָם, בִּדְמוּת שֶׁל אוֹתוֹ שֶׁלְּמַעְלָה, זֶהוּ שֶׁכָּתוּב כְּתִפְאֶרֶת אָדָם לָשֶׁבֶת בָּיִת. בֹּא רְאֵה, כָּל מִי שֶׁשּׁוֹמֵר אוֹת הַבְּרִית, דְּמוּתוֹ רְשׁוּמָה בַּשְּׁכִינָה וְצַדִּיק, וּמִי שֶׁמִּשְׁתַּדֵּל בַּתּוֹרָה, דְּמוּתוֹ רְשׁוּמָה בָּעַמּוּד הָאֶמְצָעִי.
תִּקּוּן רְבִיעִי
בְּרֵאשִׁית, כָּתוּב פִּתְחוּ לִי שַׁעֲרֵי צֶדֶק אָבֹא בָם אוֹדֶה יָ"הּ. פִּתְחוּ לִי - אֵלּוּ שְׁנֵי עַפְעַפֵּי הָעַיִן שֶׁהֵם פּוֹתְחִים וְסוֹגְרִים, וַעֲלֵיהֶם נֶאֱמַר וְהָיוּ הַכְּרוּבִים פֹּרְשֵׂי כְנָפַיִם לְמַעְלָה. הַכְּרוּבִים, אֵלּוּ שְׁנֵי כְרוּבֵי הָעַיִן, פֹּרְשֵׂי כְנָפַיִם - עַפְעַפֵּי הָעַיִן. וְעוֹד, פִּתְחוּ לִי שַׁעֲרֵי צֶדֶק, אֵלּוּ הֵם שְׁתֵּי הָעֵינַיִם. בִּזְמַן שֶׁהֵן מִסְתַּכְּלוֹת בְּדֶרֶךְ יְשָׁרָה, נֶאֱמַר בָּהֶם וּפְנֵיהֶם אִישׁ אֶל אָחִיו, וּבִזְמַן שֶׁאֵינָם מִסְתַּכְּלִים בְּדֶרֶךְ יְשָׁרָה, הֲרֵי נָחָשׁ עֲקַלָּתוֹן שָׁם, עָלָיו נֶאֱמַר כִּי הַמָּוֶת יַפְרִיד וְגוֹמֵר.
שְׁלֹשֶׁת צִבְעֵי הָעַיִן הֵם שְׁלֹשֶׁת הָאָבוֹת, שֶׁנֶּאֱמַר בָּהֶם אֵלֶּה רָאשֵׁי בֵית אֲבוֹתָם. בַּת עַיִן שֶׁהִיא דַקִּיקָה קְטַנָּה, זוֹ שְׁכִינָה שֶׁמִּשְׁתַּתֶּפֶת בָּאָבוֹת, וְעָלֶיהָ נֶאֱמַר שָׁמְרֵנִי כְּאִישׁוֹן בַּת עָיִן, וְהַכֹּל בְּסוֹד שֶׁל בְּרֵאשִׁית, שָׁם רָאשֵׁ"י, שָׁם בַּ"ת.
קָם רַבִּי שִׁמְעוֹן עַל רַגְלָיו וְאָמַר: רִבּוֹן הָעוֹלָמִים, פְּתַח עֵינַי לְהִסְתַּכֵּל בָּהֶם לְמַעְלָה, אָבֹא בָ"ם בְּאַרְבָּעִים וּשְׁתַּיִם אוֹתִיּוֹת שֶׁל הַשֵּׁם הַמְפֹרָשׁ, לָדָעַת כָּל אוֹת וְאוֹת עַל תִּקּוּנָהּ, בְּרֵאשִׁית וְכוּ' וְהָאָרֶץ הָיְתָה תֹהוּ וָבֹהוּ, וְהֵם: אב"ג ית"ץ, קר"ע שט"ן, נג"ד יכ"ש, בט"ר צת"ג, חק"ב טנ"ע, יג"ל פז"ק, שק"ו צי"ת, בָּרוּךְ שֵׁם כְּבוֹד מַלְכוּתוֹ לְעוֹלָם וָעֶד. לְכָל אוֹת וְאוֹת יֵשׁ מַאֲמָר וְיֵשׁ לָהּ נָתִיב. עֶשֶׂר אֲמִירוֹת הֵן וְל"ב שְׁבִילִים, וְכֻלָּם תְּלוּיִים מִן אי"ה. וְזֶהוּ אָבֹא בָ"ם אוֹדֶה יָ"הּ. אי"ה בְּחֶשְׁבּוֹן אוֹדֶ"ה יָ"הּ. י"ה חָכְמָה וּבִינָה, א' כֶּתֶר עֶלְיוֹן, וְאוֹתָן שֶׁבַע סְפִירוֹת כְּלוּלוֹת בְּשִׁבְעָה שֵׁמוֹת.
וְאֶת כֻּלָּם כּוֹלֶלֶת בַּת שֶׁבַע, וְאֵין סְפִירָה מִכָּל הַסְּפִירוֹת שֶׁיִּהְיֶה לָהּ רְשׁוּת לְהוֹרִיק בְּרָכוֹת וּלְהַשְׁפִּיעַ לַתַּחְתּוֹנִים אֶלָּא בְּבַת שֶׁבַע, מִשּׁוּם שֶׁהִיא הַקֶּשֶׁר שֶׁל כָּל הַסְּפִירוֹת, שֶׁאִם הַסְּפִירוֹת הָיוּ מְרִיקוֹת מִחוּץ לָהּ, הָיָה פֵרוּד. וּמִשּׁוּם זֶה אֵין רְשׁוּת לְשׁוּם סְפִירָה לְהָרִיק לְשׁוּם מָקוֹם פְּרָט לָהּ, אֶל הַתַּחְתּוֹנִים, וּמִשּׁוּם כָּךְ נֶאֱמַר בָּהּ אַל יִתְהַלֵּל חָכָם בְּחָכְמָתוֹ וְגוֹמֵר, כִּי אִם בְּזֹאת. בְּזֹאת יָבֹא אַהֲרֹן אֶל הַקֹּדֶשׁ, שֶׁאֵין רְשׁוּת לְנָבִיא וְחָכָם לָדַעַת לְמַעְלָה שׁוּם מַדָּע אֶלָּא בָּהּ, וּבִשְׁבִילָהּ נֶאֱמַר וּמֹשֶׁה עָלָה אֶל הָאֱלֹהִי"ם, וְדָוִד אָמַר בִּגְלָלָהּ אִם אֶתֵּן שְׁנָת לְעֵינָי לְעַפְעַפַּי תְּנוּמָה עַד אֶמְצָא מָקוֹם לַיהו"ה, הוּא שְׁלֵמוּת הָאָדָם, שְׁלֵמוּת הַיִּחוּד, שְׁלֵמוּת הַשֵּׁם הַקָּדוֹשׁ, שְׁלֵמוּתָהּ שֶׁל כָּל סְפִירָה וּסְפִירָה.
תִּקּוּן חֲמִישִׁי
בְּרֵאשִׁית, ב' רֵאשִׁית, נְקֻדָּה בְּהֵיכָלוֹ, וְהַנְּקֻדָּה הַזּוֹ הִיא מַחֲשָׁבָה סְתוּמָה. בֵּינְתַיִם הִנֵּה אֵלִיָּהוּ מִזְדַּמֵּן אֶל רַבִּי שִׁמְעוֹן. אָמַר לוֹ: רַבִּי רַבִּי, וַהֲרֵי ב' הִיא פְתוּחָה, אִם כֵּן, בַּמָּה הַמַּחֲשָׁבָה סְתוּמָה בָּהּ? אֶלָּא בִּתְחִלַּת שִׁלְטוֹן וּמֶמְשֶׁלֶת הַמֶּלֶךְ, הַנִּיצוֹץ הַקָּשֶׁה, כְּשֶׁמָּדַד הַחֶבֶל, הַנְּקֻדָּה הַזּוֹ יָצָא מִמֶּנָּה קַו שֶׁהִסְתִּיר הַנִּיצוֹץ אוֹתָהּ מַחֲשָׁבָה כְּמוֹ זֶה: ם. בַּהַתְחָלָה הִיא מֵ"ם סְתוּמָה, וּכְשֶׁהִתְפַּשֵּׁט הַקַּו שֶׁהוּא ו' מֵהַמִּדָּה, הִיא נִפְתְּחָה וְנֶעֶשְׂתָה ב', וְזֶה בְּרֵאשִׁית, ב' רֵאשִׁית, נְקֻדָּה בְהֵיכָלוֹ.
וּכְשֶׁהִיא ם סְתוּמָה, הִיא מֵ"ם גְּדוֹלָה מִלְּםַרְבֵּה הַמִּשְׂרָה, וְנַעֲשֵׂית טַבַּעַת, וּבִגְלָלָהּ נֶאֱמַר אֶל הַכַּלָּה, תְּהֵא לִי מְקֻדֶּשֶׁת בְּטַבַּעַת זוֹ ם, וְעָלֶיהָ נֶאֱמַר, הַקֶּשֶׁר בְהִתְגַּלְּמוּתוֹ נָעוּץ בַּטַּבַּעַת, וְהִיא לֹא לְבָנָה וְלֹא אֲדֻמָּה וְלֹא שְׁחֹרָה וְלֹא יְרֻקָּה וּלְלֹא שׁוּם צֶבַע כְּלָל, וּכְשֶׁמִּתְפַּשֶּׁטֶת לְהָאִיר, הִיא עוֹשָׂה גְוָנִים לְהָאִיר.
וְסוֹד הַדָּבָר - עוֹטֶה אוֹר כַּשַּׂלְמָה וְכוּ', כְּשֶׁהִיא אוֹר מְעֻטָּף וְלֹא מִתְפַּשֵּׁט, וְהוּא נִסְתָּר, נִקְרָא אֲוִיר, אוֹר נִסְתָּר בָּאוֹת יוֹ"ד, נְקֻדָּה בְהֵיכָלוֹ, כְּשֶׁמּוֹצִיא י' מֵאֲוִי"ר נִתְגַּלֶּה אוֹ"ר, וְזֶהוּ וַיֹּאמֶר אֱלֹהִי"ם יְהִי אוֹר, וְחָמֵשׁ פְּעָמִים אוֹר יֵשׁ בְּמַעֲשֵׂה בְרֵאשִׁית, וְהֵם ה', וַעֲלֵיהֶם נֶאֱמַר מִי מָדַד בְּשָׁעֳלוֹ מַיִם, וְזוֹ זְרוֹעַ יָמִין, וְהוּא גָוֶן לָבָן, וְשָׁמַיִם בַּזֶּרֶת תִּכֵּן - זוֹ זְרוֹעַ שְׂמֹאל, שֶׁהוּא צֶבַע אָדֹם, וְכָל בַּשָּׁלִשׁ עֲפַר הָאָרֶץ - זֶה הַגּוּף, הָעַמּוּד הָאֶמְצָעִי, וְזֶה גָוֶן יָרֹק, וְשָׁקַל בַּפֶּלֶס הָרִים וּגְבָעוֹת בְּמֹאזְנָיִם - שְׁנֵי עַמּוּדֵי אֱמֶת, וְה' הַזּוֹ מִתְפַּשֶּׁטֶת לְהָאִיר בַּחֲמִשָּׁה גְוָנִים, שֶׁהֵם חָמֵשׁ פְּעָמִים אוֹר, י' הִיא מִדָּה שֶׁלָּהּ, ה' עֶלְיוֹנָה חֲמִשָּׁה אוֹר, ה' תַּחְתּוֹנָה חֲמִשָּׁה גְוָנִים שֶׁמְּאִירִים בָּהֶם חֲמִשָּׁה אוֹר, וּכְשֶׁמִּתְפַּשֶּׁטֶת ה' הָעֶלְיוֹנָה לְהָאִיר בַּה' הַתַּחְתּוֹנָה בַּחֲמֵשֶׁת הַגְּוָנִים (שֶׁמְּאִירִים) שֶׁלָּהּ, מִיָּד מִתְפַּשֶּׁטֶת ו' אֵלֶיהָ, וְזֶהוּ נוֹטֶה שָׁמַיִם כַּיְרִיעָה, שֶׁוַּדַּאי כְּשֶׁהִיא מְאִירָה בִּגְוָנֶיהָ, נֶאֱמַר בָּהּ וּרְאִיתִיהָ לִזְכֹּר בְּרִית עוֹלָם, וּרְאִיתִיהָ בְתַכְשִׁיטֶיהָ, כְּמוֹ כַלָּה שֶׁמִּתְקַשֶּׁטֶת לְבַעְלָהּ, וּמִיָּד נוֹטֶה שָׁמַיִם כַּיְרִיעָה, שֶׁבָּא אֵלֶיהָ בַּעְלָהּ.
וְזֶהוּ סוֹד שֶׁל קַו הַמִּדָּה שֶׁהוּא ו', מֵאוֹתָהּ מִדָּה שֶׁהִיא י', וְאַחַר שֶׁהִיא נוֹטֶלֶת אֶת הַשֵּׁם הַקָּדוֹשׁ, הִיא נַעֲשֵׂית מִדָּה מִמַּטָּה לְמַעְלָה.
כְּמוֹ שֶׁנְּקֻדָּה י' הִיא מִדָּה לְעֶשֶׂר יְרִיעוֹת, כָּךְ הִיא אַמָּה מִצַּד הָאוֹת ו' כְּלוּלָה מֵעֶשֶׂר אַמּוֹת. זֶהוּ שֶׁכָּתוּב עֶשֶׂר אַמּוֹת אֹרֶךְ הַקָּרֶשׁ, וְזֶה י', וְאַמָּה ה' עֶלְיוֹנָה, וַחֲצִי הָאַמָּה ה' תַּחְתּוֹנָה. אֹרֶךְ הַיְרִיעָה הָאַחַת זוֹ ו'. וְלָמָּה נִקְרֵאת ה' הַתַּחְתּוֹנָה חֲצִי הָאַמָּה? מִשּׁוּם שֶׁנִּקְרֵאת מַצָּה פְרוּסָה, לֶחֶם עֹנִי.
וּכְשֶׁעוֹלָה הַנְּקֻדָּה הַזּוֹ אֶל א' שֶׁהוּא אֲוִיר סָתוּם, נִקְרָא קָמֵ"ץ, קֹמֶץ סָתוּם, בִּגְלַל וְקָמַץ הַכֹּהֵן מִשָּׁם מְלֹא קֻמְצוֹ, וְהִיא מַחֲשָׁבָה סְתוּמָה, ם סְתוּמָה. מִי הוּא הַמַּפְתֵּחַ שֶׁלָּהּ? פַּתָּ"ח, וְזֶה ו', וְהוּא נָטוּי כְּמוֹ זֶה (ציור למעלה) כְּשֶׁנִּפְרָד מֵהַנְּקֻדָּה, הוּא רָקִיעַ פָּתוּחַ וַדַּאי.
נָטוּי עַל רָאשֵׁי הַחַיָּה, שֶׁהִיא נִיצוֹץ שֶׁל קָמֵ"ץ, זֶהוּ שֶׁכָּתוּב וּדְמוּת עַל רָאשֵׁי הַחַיָּה רָקִיעַ. מִי הַחַיָּה? זוֹ מַלְכוּת, שֶׁהִיא נִיצוֹץ לְמַטָּה מִן רָקִיעַ כְּמוֹ זֶה א (ָ) מִי הָרָקִיעַ? זֶה צַדִּיק, וְזוֹהִי הַחַיָּה אֲשֶׁר תַּחַת אֱלֹהֵ"י יִשְׂרָאֵל. רָאשֵׁי הַחַיָּה שֶׁלְּמַטָּה - נֵצַח וְהוֹד.
וְיֵשׁ חַיָּה עֶלְיוֹנָה כְּמוֹ זֶה:  וְזֶה י', שֶׁהִיא עֶלְיוֹנָה, שֶׁהִיא עַל הָרָקִיעַ, וְהִיא מַחֲשָׁבָה עֶלְיוֹנָה, כֶּתֶר בְּרֹאשׁ הַכַּלָּה. הָרָקִיעַ שֶׁלָּהּ ו' עֶלְיוֹנָה, וְזוֹ הִיא עֲטֶרֶת תִּפְאֶרֶת. הָרָאשִׁים שֶׁלָּהּ שְׁתֵּי זְרוֹעוֹת.
וְיֵשׁ עֲטָרָה בְּרֹאשׁ אַבָּא וְאִמָּא, וְהִיא כֶתֶר עֶלְיוֹן וַדַּאי, וְהָרָאשִׁים שֶׁלָּהּ לְמַעְלָה הֵם אַבָּא וְאִמָּא, הִיא י' בְּכָל מָקוֹם, הַקּוֹץ שֶׁלָּהּ לְמַעְלָה, וְגֵוָהּ בָּאֶמְצַע, וְסוֹפָהּ לְמַטָּה. הַכְּלָל שֶׁל אוֹתִיּוֹת הַשֵּׁם הַמְפֹרָשׁ.
הָרֹאשׁ שֶׁלָּהּ לְמַעְלָה בְּסוֹד הַטְּעָמִים, וְגֵוָהּ בָּאֶמְצַע בְּסוֹד (כְּלַל) הָאוֹתִיּוֹת, גּוּף לִשְׁנֵיהֶם, וְקוֹצָהּ לְמַטָּה בְּסוֹד הַנְּקֻדּוֹת, וּלְמַטָּה הַנְּקֻדָּה הַזּוֹ הִיא מַיִם נְקֵבִיִּים, וּלְמַעְלָה מַיִם זְכָרִיִּים, הָרָקִיעַ בָּאֶמְצַע כְּמוֹ זֶה: א. עָלֶיהָ נֶאֱמַר וִיהִי מַבְדִּיל בֵּין מַיִם לָמָיִם.
וְזוֹהִי מַחֲלֹקֶת שֶׁהִיא לְשֵׁם שָׁמַיִם, שֶׁהִיא סוֹפָהּ לְהִתְקַיֵּם וּלְהַכְנִיס שָׁלוֹם וְיִחוּד בִּשְׁנֵיהֶם, וְלֹא מַחֲלֹקֶת שֶׁל פֵּרוּד כְּמוֹ מַחֲלֹקֶת קֹרַח וַעֲדָתוֹ עִם אַהֲרֹן, וּמַחֲלֹקֶת הַזּוֹ שֶׁהִיא לְשֵׁם שָׁמַיִם, מִשּׁוּם שֶׁהַמַּיִם הַתַּחְתּוֹנִים בּוֹכִים וְאוֹמְרִים, אָנוּ רוֹצִים לִהְיוֹת לִפְנֵי הַמֶּלֶךְ עִלַּת הָעִלּוֹת, וְרוֹצִים לַעֲלוֹת לְמַעְלָה. הָרָקִיעַ מַפְרִיד בֵּינֵיהֶם, עַד שֶׁעִלַּת הָעִלּוֹת שָׂם אוֹתָם שָׁוִים, י' מִצַּד זֶה, וְי' מִצַּד זֶה, ו' בָּאֶמְצַע, כְּמוֹ זֶה: יו"י, שֶׁהִיא א. וְכָל אֵלּוּ קְרוֹבִים לְעִלַּת הָעִלּוֹת, וְסוֹד הַדָּבָר - וַיַּעַשׂ אֱלֹהִי"ם אֶת שְׁנֵי הַמְּאוֹרוֹת הַגְּדוֹלִים, וְהֵם שָׁוִים. זֶהוּ שֶׁכָּתוּב וְהָיָה אוֹר הַלְּבָנָה כְּאוֹר הַחַמָּה.
תִּקּוּנָא חֲמִישָׁאָה
בֹּא וּרְאֵה, קָמֵ"ץ הוּא סָתוּם בָּאוֹת י' מִכָּל צַד, מַעְלָה אֶמְצַע וּמַטָּה, וְזֶה הַקֹּמֶץ סָתוּם בְּשָׁלֹשׁ סְפִירוֹת. הַפְּתִיחָה שֶׁלּוֹ הוּא בַּחֲמִשָּׁה אוֹר, שֶׁהֵם חֲמֵשׁ הָאֶצְבָּעוֹת הָעֶלְיוֹנוֹת, וְהֵם ה' עֶלְיוֹנָה, חָמֵשׁ אָאֵאֹאֻאִ, שֶׁהֵם אוֹר אוֹר אוֹר אוֹר אוֹר, חָמֵשׁ פְּעָמִים, חֲמִשָּׁה אוֹרוֹת שֶׁל מַעֲשֵׂה בְרֵאשִׁית, וְהַנִּקּוּד שֶׁלָּהֶם אָאֵאֹאֻאִ, חָמֵשׁ שֶׁעוֹלִים לְעֶשֶׂר.
וְסוֹד הַדָּבָר - וְהִנֵּה אֲנַחְנוּ מְאַלְּמִים וְגוֹמֵר, וְהִנֵּה קָמָה אֲלֻמָּתִי וְגַם נִצָּבָה. זֶה א' בְּחֹלֵ"ם, שֶׁהוּא לְמַעְלָה מִכָּל הַנְּקֻדּוֹת, בְּקוֹמָה זְקוּפָה, וּבוֹ הִתְעַלָּה (הִסְתַּכֵּל) יוֹסֵף בַּחֲלוֹם, וְכֵן יַעֲקֹב. זֶהוּ שֶׁכָּתוּב וַיַּחֲלֹם וְהִנֵּה סֻלָּם מֻצָּב אַרְצָה וְרֹאשׁוֹ מַגִּיעַ הַשָּׁמָיְמָה. זֶה א שֶׁהוּא רֹאשׁ. וְהִנֵּה מַלְאֲכֵי אֱלֹהִי"ם עוֹלִים וְיוֹרְדִים בּוֹ, אָמְרוּ בַּעֲלֵי הַמִּשְׁנָה, עוֹלִים שְׁנַיִם וְיוֹרְדִים שְׁנַיִם, וְהֵם אָאְאִאֻ.
וְהָאוֹת הַזּוֹ שֶׁהִיא אָלֶ"ף חֹלֵ"ם שֶׁהִיא בָאֶמְצַע, הִיא כֶתֶר עֶלְיוֹן שֶׁסּוֹבֵב עַל רֹאשׁוֹ שֶׁל הָעַמּוּד הָאֶמְצָעִי, וּמִשּׁוּם כָּךְ וְהִנֵּה תְסֻבֶּינָה אֲלֻמֹּתֵיכֶם וַתִּשְׁתַּחֲוֶיןָ לַאֲלֻמָּתִי. הַכֶּתֶר הַזֶּה נֶאֱמַר בָּהּ אֶבֶן מָאֲסוּ הַבּוֹנִים הָיְתָה לְרֹאשׁ פִּנָּה. וְהִיא אֶבֶן שֶׁנִּגְזֶרֶת שֶׁלֹּא בַיָּדַיִם, זֶהוּ שֶׁכָּתוּב עַד דִּי הִתְגְּזֶרֶת אֶבֶן דִּי לָא בִידַיִן וְגוֹמֵר, וּמִשּׁוּם שֶׁלֹּא מוֹצְאִים לָהּ אֶת הַמָּקוֹם מֵאֵיפֹה שֶׁנִּגְזְרָה, שׁוֹאֲלִים הַמַּלְאָכִים הַקְּדוֹשִׁים אַיֵּה מְקוֹם כְּבוֹדוֹ לְהַעֲרִיצוֹ, וְלֹא מוֹצְאִים לָהּ מָקוֹם, עַד שֶׁאוֹמְרִים בָּרוּךְ כְּבוֹד יהו"ה מִמְּקוֹמוֹ. (בֵּינְתַיִם הֲרֵי הַזָּקֵן אֶצְלוֹ וְאָמַר, רַבִּי רַבִּי, זֶה בַּשְּׁכִינָה הַתַּחְתּוֹנָה שֶׁאֵין לָהּ שָׁם אֶלָּא אֲצִילוּת, וְזֶהוּ הִתְגְּזֶרֶת אֶבֶן, מִשּׁוּם שֶׁהִיא גְּזֵרַת מַלְכִין, וּבָהּ גּוֹזְרִים דִּין רָפֶה, זֶה דִּין אַחֲרוֹן, וְכֶתֶר מַלְכוּת נִקְרָא סְפִירָה, שֶׁאֵין סְפִירָה שְׁלֵמָה חוּץ מִמֶּנָּה לְמַטָּה).
וְהָאֶבֶן הַזּוֹ הִיא סְגֻלַּת מְלָכִים, הִיא שִׂיחַת מַלְאֲכֵי הַשָּׁרֵת, שִׂיחַת חַיּוֹת וּשְׂרָפִים וְאוֹפַנִּים, שִׂיחַת כָּל הָעֶלְיוֹנִים וְהַתַּחְתּוֹנִים, יְדִיעַת הַשֶּׁמֶשׁ וְהַלְּבָנָה בְּעִתִּים, עֵת וּזְמַן לַכֹּל.
כָּל הַטְּעָמִים וְהַנְּקֻדּוֹת וְהָאוֹתִיּוֹת כְּלוּלִים בָּהּ, קוֹל, דִּבּוּר וּמַחֲשָׁבָה כְּלוּלִים בָּהּ. הִיא כֶתֶר תּוֹרָה וְכֶתֶר כְּהֻנָּה וְכֶתֶר מַלְכוּת, וְהִיא כֶתֶר בְּרֹאשׁ כָּל הָאוֹתִיּוֹת, כְּמוֹ זֶה: ש, וְעַל הָאֶבֶן הַזּוֹ אָמַר רַבִּי עֲקִיבָא לַחֲבֵרָיו, כְּשֶׁתַּגִּיעוּ לְאַבְנֵי שַׁיִשׁ טָהוֹר, אַל תֹּאמְרוּ מַיִם מַיִם.
וְהִיא הַקּוֹץ שֶׁל כָּל הָאוֹתִיּוֹת. בּ כְּמוֹ זֶה דּ. קוֹץ שֶׁל כָּל אוֹת וְאוֹת, שִׁעוּר קוֹמָה שֶׁלָּהֶן ו' מִמַּעְלָה לְמַטָּה וּמִמַּטָּה לְמַעְלָה, וְסוֹד הַדָּבָר - מִקְצֵה הַשָּׁמַיִם וְעַד קְצֵה הַשָּׁמָיִם, וְזֶה סוֹד לְךָ יהו"ה הַגְּדֻלָּה וְהַגְּבוּרָה וְהַתִּפְאֶרֶת וְגוֹמֵר. לְךָ יהו"ה הַמַּמְלָכָה - זוֹ מַלְכוּת, שֶׁהִיא בַכֹּל.
וְהִיא צִפְצוּף שֶׁל הָעוֹפוֹת הַקְּדוֹשִׁים, שֶׁנֶּאֱמַר בָּהֶם כִּי עוֹף הַשָּׁמַיִם יוֹלִיךְ אֶת הַקּוֹל, הַצִּפְצוּף שֶׁל כָּל הַצִּפֳּרִים, שֶׁהֵן נְשָׁמוֹת קְדוֹשׁוֹת שֶׁמְּצַפְצְפִים בְּכַמָּה תְפִלּוֹת, שִׂיחַת חַיּוֹת, שֶׁהֵם תַּלְמִידֵי חֲכָמִים, וּבִגְלָלָהּ נֶאֱמַר וַיֵּצֵא יִצְחָק לָשׂוּחַ בַּשָּׂדֶה וְכוּ', וְאֵין שִׂיחָה אֶלָּא תְפִלָּה.
וּבִגְלָלָהּ נֶאֱמַר, תְּפִלַּת שַׁחֲרִית חוֹבָה, תְּפִלַּת עַרְבִית רְשׁוּת, שֶׁהִיא רְשׁוּת הַלַּיְלָה בִּפְנֵי עַצְמָהּ, וּמִשּׁוּם כָּךְ אֵין לָהּ קְבִיעוּת בַּלַּיְלָה, שֶׁדּוֹמָה לַגָּלוּת, אֶלָּא פְּעָמִים נִמְצֵאת שָׁם וּפְעָמִים אֵין נִמְצֵאת.
אַשְׁרֵי מִי שֶׁפּוֹגֵשׁ אוֹתָהּ, כְּמוֹ יַעֲקֹב שֶׁנֶּאֱמַר בּוֹ וַיִּפְגַּע בַּמָּקוֹם וַיָּלֶן שָׁם עִמָּהּ כִּי בָא הַשֶּׁמֶשׁ, עַד שֶׁבָּא בַעְלָהּ וְשָׁמַר אוֹתָהּ וְלָן שָׁם עִמָּהּ. מִשָּׁם וְאֵילָךְ קְבָעוּהָ חוֹבָה.
אֲבָל בְּשַׁבָּת הִיא רְשׁוּת הַיָּחִיד, שֶׁהִיא בִרְשׁוּת בַּעְלָהּ, וְלֹא כְּמוֹ שֶׁהַלַּיְלָה שֶׁהָיְתָה יְחִידָה בִרְשׁוּתָהּ. זֶהוּ שֶׁכָּתוּב אֵיכָה יָשְׁבָה בָדָד.
וְיַעֲקֹב, מִשּׁוּם שֶׁקֵּרְבָהּ לְבַעְלָהּ בַּפְּגִיעָה שֶׁלּוֹ, וַדַּאי עָשָׂה אוֹתָהּ חוֹבָה, וּכְשֶׁבָּא הַשֶּׁמֶשׁ בְּשַׁחֲרִית, שֶׁנֶּאֱמַר בּוֹ כִּי שֶׁמֶשׁ וּמָגֵן יהו"ה אֱלֹהִי"ם, נֶאֱמַר בּוֹ וַיִּזְרַח לוֹ הַשֶּׁמֶשׁ, מִשָּׁם וְאֵילָךְ קָשַׁר אוֹתָהּ עִמּוֹ, שֶׁהוּא קֶשֶׁר שֶׁל תְּפִלִּין שֶׁל יָד, קָשַׁר אוֹתָהּ עִמּוֹ שֶׁלֹּא תָזוּז מִמֶּנּוּ לְעוֹלָמִים. מִצַּד הַשְּׂמֹאל קָשַׁר אוֹתָהּ עִם תְּפִלִּין שֶׁל יָד, שֶׁהֵן בִּזְרוֹעַ שְׂמֹאל, מִצַּד הַיָּמִין שָׂם אוֹתָהּ כֶּתֶר עַל רֹאשׁוֹ, תְּפִלִּין שֶׁל רֹאשׁ, וְזֶה בַּיּוֹם שֶׁהִיא קְשׁוּרָה עִם בַּעְלָהּ, נֶאֱמַר בָּהּ יְשַׁחֲרוּנְנִי וְאָז יִמְצָאוּנְנִי. אֲבָל בַּלַּיְלָה, שֶׁהִיא הַגָּלוּת, שֶׁהִיא מִחוּץ לְבַעְלָהּ, וְהִיא רְשׁוּת בִּפְנֵי עַצְמָהּ, נֶאֱמַר בָּהּ אַל תִּתְוַדַּע לָרָשׁוּת, וּמִשּׁוּם כָּךְ אָמַר דָּוִד אִם אֶתֵּן שְׁנָת לְעֵינָי וְגוֹמֵר עַד אֶמְצָא מָקוֹם לַה'.
עַד כָּאן סוֹד הַקָּמֵ"ץ, שֶׁהוּא סוֹד הַמַּחֲשָׁבָה הָעֶלְיוֹנָה וְהַתַּחְתּוֹנָה (מַעְלָה וּמַטָּה) שֶׁהִיא נְקֻדָּה בִּרְשׁוּת בַּעְלָהּ שֶׁהוּא ו' רָקִיעַ, וּפַתָּ"ח בְּלִי נְקֻדָּה רְשׁוּת בִּפְנֵי עַצְמָהּ, וּנְקֻדָּה בְּלִי פַּתָּ"ח רְשׁוּת בִּפְנֵי עַצְמָהּ. שֶׁכְּמוֹ שֶׁהָאוֹתִיּוֹת הֵן זָכָר וּנְקֵבָה, כָּךְ הַנְּקֻדּוֹת הֵן זָכָר וּנְקֵבָה, אֲבָל הָאוֹתִיּוֹת הֵן לַנְּקֻדּוֹת כְּמוֹ הַגּוּף לָרוּחַ, וְכֵן נְקֻדָּה בַּו' כְּמוֹ חֹלֵ"ם אוֹ חִירֵ"ק אוֹ שׁוּרֵ"ק. חֹלֵ"ם לְמַעְלָה מִן ו' נַעֲשֶׂה ז', חִירֵ"ק לְמַטָּה נַעֲשֶׂה זָנָב גִּימַ"ל, שׁוּרֵ"ק בְּאֶמְצַע הַקּוֹץ שֶׁל הָאוֹת ד' קוֹץ בָּאֶמְצַע, וְהַכֹּל אֶחָד, אֲנִי רִאשׁוֹן וַאֲנִי אַחֲרוֹן וּמִבַּלְעָדַי אֵין אֱלֹהִי"ם.
שְׁבָ"א מִיהוּ? כַּאֲשֶׁר יִהְיֶה הָאוֹפַן בְּתוֹךְ אוֹפַן, וְהֵם אֶת הַמָּאוֹר הַגָּדֹל וְאֶת הַמָּאוֹר הַקָּטֹן, וְהֵם גּוּף וּבְרִית, וּכְנֶגְדָּם חַמָּה וּלְבָנָה, שֶׁהֵם כְּנֶגֶד הָאֵם הָעֶלְיוֹנָה וְהַתַּחְתּוֹנָה.
וְהִנֵּה, אוֹפַן אֶחָד בָּאָרֶץ אֵצֶל הַחַיּוֹת, זוֹ נְקֻדָּה שֶׁתַּחַת סֶגּוֹ"ל הַנְּקֻדָּה שֶׁלְּמַטָּה, אֵצֶל הַחַיּוֹת שֶׁהֵן צֵרֵ"י, אֶת שְׁנֵי הַמְּאֹרֹת הַגְּדֹלִים.
וְכֵן הוּא בְּתוֹךְ הָאוֹפַנִּים שׁוּרֵ"ק, אוֹפַן אֶחָד לְמַעְלָה וְאוֹפַן אֶחָד לְמַטָּה, וְהוּא הָעַמּוּד הָאֶמְצָעִי בֵּינֵיהֶם. וְהִנֵּה אוֹפַן אֶחָד בָּאָרֶץ זֶה חִירֵ"ק, שֶׁהוּא לְמַטָּה. כָּל נִיצוֹץ הוּא י', וְכָל רָקִיעַ הוּא ו'.
יהו"ה שְׁבָ"א הוּא דִין. קָמֵ"ץ רַחֲמִים, שְׂמֹאל וְיָמִין, שֶׁמִּשָּׁם נִתְּנָה תוֹרָה, שֶׁהוּא הָעַמּוּד הָאֶמְצָעִי, וּבִזְמַן שֶׁהֵם שְׁבָ"א קָמֵ"ץ חֹלֵ"ם, הוּא רָמוּז כִּי בִי חָשַׁ"ק וַאֲפַלְּטֵהוּ, רַק בַּאֲבוֹתֶיךָ חָשַׁ"ק יהו"ה.
מִצַּד זֶה שֶׁהוּא יו"י שֶׁעוֹלֶה יהו"ה, הָיָה הַקָּדוֹשׁ בָּרוּךְ הוּא וּשְׁמוֹ לְחוּד בְּכֶתֶר לִפְנֵי שֶׁנִּבְרָא הָעוֹלָם, עַד שֶׁעָלָה בְּמַחֲשַׁבְתּוֹ לִבְרֹא אָדָם, שֶׁהוּא י' בָּרֹאשׁ שֶׁל א'. כֶּתֶר לְמַעְלָה, וּלְמַטָּה נְקֻדָּה, וּבַנְּקֻדּוֹת שֶׁל הָאוֹתִיּוֹת נוֹדָעוֹת כָּל הַסְּפִירוֹת, שֶׁהֵם תֵּשַׁע נְקֻדּוֹת, וּבָהֶם י"ד נִיצוֹצוֹת, וַעֲלֵיהֶם נֶאֱמַר וּבְנֵי יִשְׂרָאֵל יֹצְאִים בְּיָ"ד רָמָה, וְהֵם כְּנֶגֶד הַפְּרָקִים שֶׁל חֲמֵשׁ הָאֶצְבָּעוֹת שֶׁהֵם י"ד, וּשְׁנֵי רְקִיעִים שָׁם - אֶחָד מִן קָמֵ"ץ וְאֶחָד מִן פַּתָּ"ח, כְּנֶגֶד שְׁנֵי הַקָּנִים שֶׁל הַזְּרוֹעוֹת, וְכָל נִיצוֹץ הוּא פֶרֶק, וְהוּא מִדָּה, וְרָקִיעַ אַמָּה, וְקָנֶה, וְקַו הַמִּדָּה.
הַטְּעָמִים הֵם מִן הַכֶּתֶר, וְהֵם בְּרֹאשׁוֹ שֶׁל הָעַמּוּד הָאֶמְצָעִי. הַנְּקֻדּוֹת מִן הַמֹּחַ, וְהֵם בְּרָכוֹת עַל רֹאשׁ הַצַּדִּיק, כְּמוֹ שֶׁנֶּאֱמַר בְּרָכוֹת לְרֹאשׁ צַדִּיק, וְהֵם שְׁלֹשׁ הַטִּפּוֹת שֶׁנִּמְשְׁכוּ מִן הַמֹּחַ אֶל בְּרִית הַמִּילָה. הָאוֹתִיּוֹת מִצַּד הָאֵם הָעֶלְיוֹנָה, וְכֻלָּן נִכְלְלוּ בַמַּלְכוּת, וְהַנְּקֻדּוֹת לָאוֹתִיּוֹת כִּנְשָׁמָה לַגּוּף, שֶׁהַגּוּף הוּא כְּסוּס לָרוֹכֵב, וְהָאוֹתִיּוֹת פְּתוּחוֹת לַנְּקֻדּוֹת לְקַבֵּל אוֹתָן, וַעֲלֵיהֶם נֶאֱמַר וְכַנְפֵיהֶם פְּרוּדוֹת מִלְמָעְלָה, לְקַבֵּל עֲלֵיהֶם נְקֻדּוֹת, וּנְקֻדּוֹת בְּכָל מָקוֹם בַּת קוֹל.
הַטְּעָמִים אֵלּוּ הֵם בִּגְדֵי הַקְּרָב, רָפֶ"ה הוּא לְמַעְלָה מֵהָאוֹתִיּוֹת, וַעֲלֵיהֶם נֶאֱמַר וּדְמוּת עַל רָאשֵׁי הַחַיָּה רָקִיעַ, כְּעֵין הַקֶּרַח הַנּוֹרָא נָטוּי עַל רָאשֵׁיהֶם מִלְמָעְלָה. נָטוּי זֶהוּ רָפֶ"ה, נָטוּי עַל רָאשֵׁי הַחַיּוֹת שֶׁהֵם יהו"ה, אַרְבַּע אוֹתִיּוֹת וַדַּאי. דָּגֵ"שׁ הוּא מִתּוֹךְ הָאוֹתִיּוֹת, כְּמוֹ זֶה: יּהּוּ"הּ, רָפֶ"ה מִבַּחוּץ כְּמוֹ זֶה: יֹהֹוֹ"הֹ, וְהֵם כְּמוֹ מֶתֶג וְרֶסֶן לָאוֹתִיּוֹת, וּבָהֶן וְהַחַיּוֹת רָצוֹא וָשׁוֹב, רָצוֹא בְדָגֵ"שׁ, וָשׁוֹ"ב בְּרָפֶ"ה.
תִּקּוּן שִׁשִּׁי
בְּרֵאשִׁית, קָם רַבִּי שִׁמְעוֹן, (פָּתַח) וְאָמַר לְאֵלִיָּהוּ: אֵלִיָּהוּ אֵלִיָּהוּ, בִּשְׁבוּעָה עָלֶיךָ בַּמַּלְכוּת הַקְּדוֹשָׁה, שֶׁהִיא נְפוּלָה בַגָּלוּת, טֹל רְשׁוּת שֶׁלֹּא תָזוּז מֵעִמָּנוּ, שֶׁהֲרֵי הַשְּׁכִינָה וְחֵילוֹתֶיהָ שׁוֹמְרִים אוֹתְךָ, מַלְאֲכֵי הַשָּׁרֵת, שֶׁנֶּאֱמַר בָּהֶם הֵן אֶרְאֶלָּם צָעֲקוּ חֻצָה, צוֹעֲקִים מִחוּץ לַהֵיכָלוֹת. אֵין שָׁם מִי שֶׁמְּקַבֵּל אֶת תְּפִלּוֹת יִשְׂרָאֵל, כַּמָּה צִפֳּרִים מְצַפְצְפוֹת בִּתְפִלּוֹת אֶל אִמָּם, שֶׁהֵם מְקַנְּנוֹת עַל הָאָרֶץ, שֶׁשּׁוֹמְרִים אוֹתְךָ, וְכֻלָּם נִקְרְאוּ צִפֳּרִים, עַל שֵׁם קַן צִפּוֹר, שֶׁהִיא הָאֵם הַקְּדוֹשָׁה, שֶׁנֶּאֱמַר בָּהּ כִּי יִקָּרֵא קַן צִפּוֹר לְפָנֶיךָ, וְעָלֶיהָ נֶאֱמַר גַּם צִפּוֹר מָצְאָה בַיִת, וְזוֹ ב' מִבְּרֵאשִׁית, שֶׁנֶּאֱמַר בָּהּ בְּחָכְמָה יִבָּנֶה בָּיִת. וּדְרוֹר קֵן לָהּ - זוֹ הָאֵם הָעֶלְיוֹנָה יוֹבֵל, שֶׁנֶּאֱמַר בָּהּ וּקְרָאתֶם דְּרוֹר בָּאָרֶץ. בִּזְמַן שֶׁצִּפּוֹר מָצְאָה בַיִת, שֶׁהִיא בֵּית הַמִּקְדָּשׁ, וְנִבְנְתָה וְנִתְתַּקְּנָה, מִיָּד הַדְּרוֹר, שֶׁהִיא שְׁכִינָה עֶלְיוֹנָה, מָצְאָה קֵן לָהּ לְמַעְלָה.
וּמִיָּד אֲשֶׁר שָׁתָה אֶפְרוֹחֶיהָ, אֵלּוּ שֵׁשֶׁת בָּנֶיהָ, שֵׁשׁ סְפִירוֹת, שֶׁהֵם שֵׁשֶׁת יְמֵי הַמַּעֲשֶׂה, כֻּלָּם פּוֹרְחִים אֵלֶיהָ, בְּכַמָּה חַגִּים וּזְמַנִּים וְיָמִים טוֹבִים. וְאֶפְרוֹחִים, שֶׁהֵם יִשְׂרָאֵל לְמַטָּה, כֻּלָּם פּוֹרְחִים עִמָּהּ בַּגָּלוּת, וּבִזְמַן שֶׁהֵם בֵּיצִים, שֶׁאֵין לָהֶם כְּנָפַיִם בְּמִצְווֹת עֲשֵׂה לִפְרֹחַ, נֶאֱמַר בָּהּ לֹא תִקַּח הָאֵם עַל הַבָּנִים.
אִם כָּךְ, מַה זֶּה כִּי יִקָּרֵא קַן? אֶלָּא בִּזְמַן שֶׁאֵין לַשְּׁכִינָה מָקוֹם לִשְׁרוֹת שָׁם בִּקְבִיעוּת, הִיא הוֹלֶכֶת בְּמִקְרֶה, וְזֶהוּ כָּל הַקּוֹבֵעַ מָקוֹם לִתְפִלָּתוֹ. כְּמוֹ שֶׁנְּשָׁמוֹת עוֹשׂוֹת, כָּךְ שׁוֹרָה עִמָּהֶם שְׁכִינָה. הַנְּשָׁמָה שֶׁהִיא קְבוּעָה בַתְּפִלָּה אוֹ בַתּוֹרָה, הִיא מָקוֹם קָבוּעַ לִשְׁרוֹת בּוֹ שְׁכִינָה, אֲבָל נְשָׁמָה שֶׁאֵין לָהּ קְבִיעוּת בַּתְּפִלָּה אוֹ בַתּוֹרָה, אֶלָּא אִם מִזְדַּמֶּנֶת לָהּ בְּמִקְרֶה, כָּךְ הִיא שׁוֹרָה עָלֶיהָ בְּמִקְרֶה, וְזֶהוּ כִּי יִקָּרֵא קַן צִפּוֹר לְפָנֶיךָ וְכוּ'.
שֶׁוַּדַּאי נְשָׁמָה הִיא קַן צִפּוֹר, וְכֵן אוֹתָהּ נִשְׁמַת הָאָדָם נִקְרֵאת קַן צִפּוֹר, וְהַגּוּף הַקֵּן שֶׁל הַנְּשָׁמָה, וְכֵן הַנְּשָׁמוֹת שֶׁהֵן עַלְמוֹתֶיהָ, שֶׁנִּקְרְאוּ בְּתוּלוֹת אַחֲרֶיהָ רֵעוֹתֶיהָ, יוֹשְׁבִים בַּגּוּפוֹת, שֶׁהֵם קֵן שֶׁלָּהֶם בְּדֶרֶךְ מִקְרֶה, בִּזְמַן שֶׁאֵינָם קְבוּעִים בְּבָתֵּי כְּנֵסִיּוֹת וּבְבָתֵּי מִדְרָשׁוֹת, וְזֶהוּ כִּי יִקָּרֵא קַן צִפּוֹר לְפָנֶיךָ.
וְעוֹד, קַן צִפּוֹר לְמַעְלָה הוּא כִסֵּא, וְהַקֵּן שֶׁלָּהּ לְמַטָּה הוּא מטטרו"ן, וְעָלָיו נֶאֱמַר וְנַקֵּה לֹא יְנַקֶּה, שֶׁשָּׁם קֵן, וְהוּא קַנֹּא וְנוֹקֵם בִּזְמַן שֶׁלֹּא נִמְצָא קֵן לִשְׁרוֹת. בַּדֶּרֶךְ, זֶה שֶׁנֶּאֱמַר בָּהּ מֵתוּ בַמִּדְבָּר בַּדֶּרֶךְ בְּצֵאתָם מִמִּצְרָיִם. וְעוֹד בַּדֶּרֶךְ, זוֹ קְבוּרַת רָחֵל, שֶׁהִיא בְפָרָשַׁת דְּרָכִים, וְעָלֶיהָ נֶאֱמַר מִי יִתְּנֵנִי בַמִּדְבָּר מְלוֹן אֹרְחִים, וְהֵם שְׁנֵי מְשִׁיחִים, שֶׁמִּשָּׁם עוֹבְרִים כְּשֶׁבָּאִים לִגְאֹל אֶת יִשְׂרָאֵל.
בְּכָל עֵץ, זֶהוּ עֵץ הַחַיִּים, שֶׁנֶּאֱמַר בּוֹ עֵץ חַיִּים הִיא לַמַּחֲזִיקִים בָּהּ, וְעָלֶיהָ נֶאֱמַר כִּי הָאָדָם עֵץ הַשָּׂדֶה. וְעוֹד בְּכָל עֵץ, זֶה צַדִּיק, שֶׁהוּא עֵץ פְּרִי עֹשֶׂה פְּרִי לְמִינוֹ, וְזֶה יוֹם הַשַּׁבָּת, שֶׁשָּׁם זִוּוּגָהּ שֶׁל הַשְּׁכִינָה עִם הַקָּדוֹשׁ בָּרוּךְ הוּא, וְשָׁם יֵשׁ לָהּ נַחַת, וְעָלָיו נֶאֱמַר וְהָיָה כְּעֵץ שָׁתוּל עַל פַּלְגֵי מָיִם אֲשֶׁר פִּרְיוֹ יִתֵּן בְּעִתּוֹ. זֶה עִתּוֹ שֶׁל צַדִּיק שֶׁהוּא לֵיל שַׁבָּת, שֶׁמֵּהַצַּדִּיק פּוֹרְחוֹת נְשָׁמוֹת חֲדָשׁוֹת בְּיִשְׂרָאֵל עֶרֶב שַׁבָּת, שֶׁנִּקְרְאוּ פָנִים חֲדָשׁוֹת.
אֶפְרֹחִים - אֵלּוּ תַּלְמִידֵי חֲכָמִים, שֶׁבִּגְלָלָם שׁוֹרָה שְׁכִינָה עַל יִשְׂרָאֵל. אוֹ בֵּיצִים, אֵלּוּ הֵם תִּינוֹקוֹת שֶׁל בֵּית רַבָּן שֶׁבִּגְלָלָם שׁוֹרָה שְׁכִינָה עַל יִשְׂרָאֵל, וְאֵלּוּ הֵם בַּעֲלֵי מִקְרָא, וּבִזְמַן שֶׁהֵם עוֹסְקִים בַּתּוֹרָה אוֹ בְמִצְוָה, שֶׁהֵם הַקָּדוֹשׁ בָּרוּךְ הוּא וּשְׁכִינָתוֹ, וְגוֹרְמִים לְחַבֵּר אוֹתָם יַחַד, יוֹרְשִׁים מִשָּׁם נְשָׁמוֹת, וְנִקְרָאִים בָּנִים שֶׁל הַקָּדוֹשׁ בָּרוּךְ הוּא, מִשּׁוּם שֶׁבַּעֲלֵי מִקְרָא וּבַעֲלֵי מִשְׁנָה הֵם מֵהַכְּנָפַיִם שֶׁלָּהּ, וּמִשּׁוּם זֶה וְהָאֵם רֹבֶצֶת עַל הָאֶפְרֹחִים אוֹ עַל הַבֵּיצִים, הִיא רוֹבֶצֶת עֲלֵיהֶם בְּאַרְבַּע הַכְּנָפַיִם שֶׁלָּהּ, שֶׁנֶּאֱמַר בָּהֶם וְאַרְבַּע כְּנָפַיִם, יוֹנְקִים פָּנִים קְטַנּוֹת, וְהֵם אַרְבַּע פָּנִים לְכָל אֶחָד וְאֶחָד, וּבָהֶם הָאֵם רוֹבֶצֶת עֲלֵיהֶם, וְלִפְעָמִים הִיא עֲלֵיהֶם, וְלִפְעָמִים מִסְתַּלֶּקֶת מֵהֶם, אֲבָל מִשּׁוּם שֶׁהֵם מֵהַמֵּעַיִם שֶׁלָּהּ, (שֶׁנֶּאֱמַר בָּהֶם (ירמיהו לא) הָמוּ מֵעַי לוֹ), מִשּׁוּם אַהֲבָה שֶׁרָאוּ אֶת מֵעֶיהָ עֲלֵיהֶם, וְהֵם בַּעֲלֵי קַבָּלָה, נֶאֱמַר בָּהֶם לֹא תִקַּח הָאֵם עַל הַבָּנִים, שֶׁהָאֵם לֹא זָזָה מֵהֶם לְעוֹלָם.
שֶׁוַּדַּאי הַקָּדוֹשׁ בָּרוּךְ הוּא הוּא תוֹרָה, וּשְׁכִינָה הִיא מִצְוָה. אַשְׁרֵי מִי שֶׁמִּתְעַסֵּק בָּהֶם לְיַחֵד אוֹתָם. וְכֵן זָכוֹר וְשָׁמוֹר הֵם הַקָּדוֹשׁ בָּרוּךְ הוּא וּשְׁכִינָתוֹ. אַשְׁרֵי הוּא מִי שֶׁמְּיַחֵד אוֹתָם בְּיוֹם שַׁבָּת, שֶׁהוּא יְסוֹד, וּבְאַהֲבָה וְיִרְאָה שֶׁל י"ה, שֶׁהֵם אַבָּא וְאִמָּא. זָכוֹר וְשָׁמוֹר, הֵם כְּנֶגֶד תְּפִלִּין שֶׁל רֹאשׁ - י', וּתְפִלִּין שֶׁל יָד - ה', זָכָר וּנְקֵבָה, וְאַשְׁרֵי הוּא מִי שֶׁמְּיַחֵד אוֹתָם בִּקְרִיאַת שְׁמַע בְּיִרְאָה וְאַהֲבָה, שֶׁבִּזְמַן שֶׁיִּשְׂרָאֵל מִתְעַסְּקִים בַּתּוֹרָה שֶׁבִּכְתָב וּבַתּוֹרָה שֶׁבְּעַל פֶּה בְּאַהֲבָה וְיִרְאָה, נֶאֱמַר בָּהֶם לֹא תִקַּח הָאֵם עַל הַבָּנִים, וּבִזְמַן שֶׁלֹּא מִתְעַסְּקִים בָּהֶם בְּאַהֲבָה וְיִרְאָה, נֶאֱמַר בָּהֶם שַׁלֵּחַ תְּשַׁלַּח אֶת הָאֵם.
בִּזְמַן שֶׁיִּשְׂרָאֵל שׁוֹמְרִים שַׁבָּת בְּזָכוֹר וְשָׁמוֹר בְּיִרְאָה וְאַהֲבָה, נֶאֱמַר בָּהֶם לֹא תִקַּח הָאֵם עַל הַבָּנִים. וְאִם לֹא, כָּתוּב בָּהֶם שַׁלֵּחַ תְּשַׁלַּח וְגוֹ', שְׁנֵי גֵרוּשִׁים. וּבִזְמַן שֶׁיִּשְׂרָאֵל מְיַחֲדִים אֶת הַקָּדוֹשׁ בָּרוּךְ הוּא בִּתְפִלִּין שֶׁל יָד וּבִתְפִלִּין שֶׁל רֹאשׁ בְּיִרְאָה וְאַהֲבָה, נֶאֱמַר בָּהֶם לֹא תִקַּח הָאֵם עַל הַבָּנִים, וְאִם לֹא - שַׁלֵּחַ תְּשַׁלַּח. וּבִזְמַן שֶׁמְּקַיְּמִים מִצְוַת בְּרִית מִילָה וּמַעֲבִירִים מֵהֶם הָעָרְלָה וְעוֹשִׂים פְּרִיעָה בְּיִרְאָה וְאַהֲבָה, נֶאֱמַר בָּהֶם לֹא תִקַּח הָאֵם עַל הַבָּנִים, וְאִם לֹא - שַׁלֵּחַ תְּשַׁלַּח אֶת הָאֵם. בִּזְמַן שֶׁמְּיֻחָדִים בְּזִוּוּגָם בְּקִדּוּשִׁין וְשֶׁבַע בְּרָכוֹת, שֶׁהֵם הַיִּחוּד שֶׁלָּהֶם בִּקְדֻשָּׁה וּבִבְרָכָה, נֶאֱמַר בָּהֶם לֹא תִקַּח הָאֵם עַל הַבָּנִים, וְאִם לֹא - שַׁלֵּחַ תְּשַׁלַּח וְכוּ'.
וְיִשְׂרָאֵל הֵם בַּגָּלוּת בְּרָשׁוּת אַחֶרֶת, שֶׁכְּשֶׁלֹּא מִתְיַחֲדִים בְּזִוּוּגָם בְּקִדּוּשִׁין וְשֶׁבַע בְּרָכוֹת, שֶׁהֵם הַיִּחוּד שֶׁלָּהֶם בִּקְדֻשָּׁה וּבְרָכָה, בִּמְקוֹם הַקְּדֻשָּׁה שׁוֹרָה עֲלֵיהֶם טֻמְאָה, וּבְמָקוֹם שֶׁל בְּרָכָה שׁוֹרָה עֲלֵיהֶם קְלָלָה, וּבְמָקוֹם שֶׁל יִחוּד שׁוֹרָה עֲלֵיהֶם פֵּרוּד, וְזֶה גוֹרֵם גָּלוּת לַשְּׁכִינָה, שֶׁגֹּרְשָׁה מִמְּקוֹמָהּ וּמִקִּנָּהּ, שֶׁהִיא יְרוּשָׁלַיִם. זֶהוּ שֶׁכָּתוּב וּבְפִשְׁעֵיכֶם שֻׁלְּחָה אִמְּכֶם, שְׁנֵי שִׁלּוּחִים, שַׁלֵּחַ תְּשַׁלַּח, אֶחָד מִבַּיִת רִאשׁוֹן וְאֶחָד מִבַּיִת שֵׁנִי.
וְאִם תֹּאמַר שֶׁהַקָּדוֹשׁ בָּרוּךְ הוּא לֹא גֹרַשׁ עִמָּהּ - מִשּׁוּם כָּךְ אָמַר הַכָּתוּב כְּצִפּוֹר נוֹדֶדֶת מִן קִנָּהּ כֵּן אִישׁ נוֹדֵד מִמְּקוֹמוֹ, כְּדֵי לִשְׁמֹר אוֹתָהּ בַּגָּלוּת מֵרְשׁוּת נָכְרִיָּה. זֶהוּ שֶׁכָּתוּב אֲנִי יהו"ה הוּא שְׁמִי וּכְבוֹדִי לְאַחֵר לֹא אֶתֵּן וְגוֹמֵר. לְאַחֵר - זֶה אֵל אַחֵר, זֶה סמא"ל, לַפְּסִילִים - אֵלּוּ הַמְמֻנִּים עַל שִׁבְעִים אֻמּוֹת.
וּבִשְׁבִילָהּ הַקָּדוֹשׁ בָּרוּךְ הוּא הוּא מֶלֶךְ אָסוּר בָּרְהָטִים, הוּא אָסוּר עִמָּהֶם בִּתְפִלִּין שֶׁל רֹאשׁ, שֶׁהֵם הַפְּאֵר שֶׁל הָרֹאשׁ, שֶׁתְּפִלִּין שֶׁל רֹאשׁ הֵם בַּמָּקוֹם שֶׁל הָרְהָטִים שֶׁל הַמֹּחַ, וְזֶהוּ אָסוּר בָּרְהָטִים, וְהוּא חָבוּשׁ עִמָּהֶם בִּתְפִלִּין שֶׁל יָד בְּקֶשֶׁר שֶׁל יָד, וְזֶהוּ שֶׁכָּתוּב פְּאֵרְךָ חֲבוֹשׁ עָלֶיךָ, וּמִשּׁוּם שֶׁהוּא חָבוּשׁ עִמָּהֶם בַּגָּלוּת, נֶאֱמַר בּוֹ אֵין חָבוּשׁ מַתִּיר עַצְמוֹ מִבֵּית הָאֲסוּרִין, וְהַשְּׁכִינָה הִיא בֵּית הָאֲסוּרִים שֶׁלּוֹ, בִּגְלַל הָאַהֲבָה שֶׁלָּהּ הוּא אָסוּר בָּהּ, וְסוֹד הַדָּבָר - צְרוֹר הַמּוֹר דּוֹדִי לִי בֵּין שָׁדַי יָלִין.
וּמִשּׁוּם כָּךְ, מִי שֶׁרוֹצֶה לְהַשִּׂיג אֶת הַמֶּלֶךְ, אֵין לוֹ רְשׁוּת לְהַשִּׂיג אוֹתוֹ אֶלָּא עִם הַשְּׁכִינָה. זֶהוּ שֶׁכָּתוּב אַל יִתְהַלֵּל וְכוּ', כִּי אִם בְּזֹאת יִתְהַלֵּל וְגוֹמֵר. וְאַהֲרֹן כְּשֶׁנִּכְנַס לְקֹדֶשׁ הַקֳּדָשִׁים בְּיוֹם הַכִּפּוּרִים, בָּהּ הָיָה נִכְנָס, שֶׁכָּתוּב בְּזֹאת יָבֹא אַהֲרֹן אֶל הַקֹּדֶשׁ, שֶׁהִיא עֵת לַעֲשׂוֹת לַיהו"ה, וּמֹשֶׁה בִּשְׁבִילָהּ הִתְקַיֵּם בָּעוֹלָם. זֶהוּ שֶׁכָּתוּב וְזֹאת הַבְּרָכָה אֲשֶׁר בֵּרַךְ וְגוֹמֵר, וּבָהּ עָשָׂה עֶשֶׂר מַכּוֹת לְפַרְעֹה. זֶהוּ שֶׁכָּתוּב וְאוּלָם בַּעֲבוּר זֹאת הֶעֱמַדְתִּיךָ. וְיַעֲקֹב, מִשּׁוּם שֶׁהָיָה יוֹדֵעַ שֶׁכָּל רְצוֹנוֹ שֶׁל הַמֶּלֶךְ בָּהּ, צִוָּה אֶת בָּנָיו עָלֶיהָ שֶׁלֹּא יִכָּנְסוּ לִפְנֵי הַמֶּלֶךְ אֶלָּא בָּהּ, וְכָל מִשְׁאֲלוֹתֵיהֶם בִּתְפִלּוֹת וּבַקָּשׁוֹת לַמֶּלֶךְ שֶׁיִּהְיוּ בָהּ. זֶהוּ שֶׁכָּתוּב וְזֹאת אֲשֶׁר דִּבֶּר לָהֶם אֲבִיהֶם וְגוֹמֵר. וְדָוִד, מִשּׁוּם שֶׁהָיָה יוֹדֵעַ שֶׁכָּל הָרָצוֹן וְהַכֹּחַ וְהַתֹּקֶף שֶׁל הַמֶּלֶךְ הוּא בָהּ, אָמַר אִם תַּחֲנֶה וְגוֹמֵר, בְּזֹאת אֲנִי בוֹטֵחַ, שֶׁנֶּאֱמַר עָלֶיהָ וּמַלְכוּתוֹ בַּכֹּל מָשָׁלָה, וּמִי שֶׁלֹּא שָׁת לִבּוֹ גַּם לָזֹאת, עָלָיו נֶאֱמַר וּכְסִיל לֹא יָבִין אֶת זֹאת.
וּמִשּׁוּם כָּךְ, כְּשֶׁיִּשְׂרָאֵל מְבַקְשִׁים בַּקָּשׁוֹת לַמֶּלֶךְ, אוֹמְרִים לָהּ אָנָה הָלַךְ דּוֹדֵךְ, שֶׁנֶּאֱמַר בּוֹ בְּרַח דּוֹדִי, אָנָה פָּנָה דוֹדֵךְ וּנְבַקְשֶׁנּוּ עִמָּךְ, בְּכַמָּה בַּקָּשׁוֹת שֶׁל תְּפִלּוֹת וּבַקָּשׁוֹת, שֶׁבִּשְׁבִילְךָ הוּא יָרַד עָלֵינוּ, שֶׁלֹּא זָז מִמֶּנּוּ אֶלָּא מִשּׁוּם שֶׁלֹּא נָהַגְנוּ בְךָ כָּבוֹד, שֶׁבִּשְׁבִילְךָ הָיָה אָסוּר עִמָּנוּ כָּל שֵׁשֶׁת הַיָּמִים. זֶהוּ שֶׁכָּתוּב יִהְיֶה סָגוּר שֵׁשֶׁת יְמֵי הַמַּעֲשֶׂה, וּבְיוֹם הַשַּׁבָּת יִפָּתֵחַ וּבְיוֹם הַחֹדֶשׁ יִפָּתֵחַ, שֶׁכָּךְ הִיא הַשְּׁכִינָה נִסְתֶּרֶת עִמּוֹ בִּימֵי הַחֹל, כְּמוֹ שׁוֹשַׁנָּה שֶׁהִיא אֲטוּמָה, וּבְיוֹם הַשַּׁבָּת וּבְיוֹם הַחֹדֶשׁ וּבְיָמִים טוֹבִים נִפְתַּחַת לְקַבֵּל רֵיחוֹת וּבְשָׂמִים וְלִירַשׁ נְפָשׁוֹת וְעִנּוּגִים לִבְנֵיהֶם.
אוֹי לָהֶם לִבְנֵי אָדָם, שֶׁהַקָּדוֹשׁ בָּרוּךְ הוּא אָסוּר עִמָּהֶם בַּגָּלוּת וְהַשְּׁכִינָה אֲסוּרָה עִמָּם, וְנֶאֱמַר בָּהּ אֵין חָבוּשׁ מַתִּיר אֶת עַצְמוֹ מִבֵּית הָאֲסוּרִים, וְהַגְּאֻלָּה שֶׁלָּהּ, שֶׁהִיא תְשׁוּבָה, הָאֵם הָעֶלְיוֹנָה הִיא תְלוּיָה בִידֵיהֶם, שֶׁחֲמִשִּׁים שַׁעֲרֵי חֵרוּת עִמָּהּ, כְּנֶגֶד חֲמִשִּׁים פְּעָמִים שֶׁנִּזְכְּרָה יְצִיאַת מִצְרַיִם בַּתּוֹרָה. זֶהוּ וַיִּפֶן כֹּ"ה וָכֹ"ה, בַּחֲמִשִּׁים הָאוֹתִיּוֹת הַלָּלוּ שֶׁמְּיַחֲדִים אוֹתוֹ בְּכָל יוֹם פַּעֲמַיִם שְׁמַע יִשְׂרָאֵל, שֶׁיֵּשׁ בָּהֶן כ"ה וְכ"ה אוֹתִיּוֹת, וַיַּרְא כִּי אֵין אִישׁ שֶׁיְּעוֹרֵר אוֹתָהּ בְּתוֹכָם.
וְהוּא מַשְׁגִּיחַ מִן הַחַלֹּנוֹת, שֶׁנֶּאֱמַר בָּהֶם חַלּוּ נָא פְנֵי אֵ"ל וִיחָנֵּנוּ, לְאוֹתָהּ שֶׁנֶּאֱמַר בָּהּ אֵ"ל נָא רְפָא נָא לָהּ, שֶׁהָרְפוּאָה בְיָדוֹ, שֶׁהִיא יָד פְּשׁוּטָה לְקַבֵּל שָׁבִים, וַיַּרְא כִּי אֵין אִישׁ. וְהִיא בְּעַד הַחַלּוֹן נִשְׁקְפָה וַתְּיַבֵּב בִּתְרוּעָה, שֶׁהִיא יְבָבָה, שֶׁנֶּאֱמַר בָּהּ וַיִּפְתַּח נֹחַ אֶת חַלּוֹן הַתֵּבָה אֲשֶׁר עָשָׂה, וְזֶה יוֹם הַכִּפּוּרִים שֶׁל תֵבַת נֹחַ, הִיא הָאֵם הָעֶלְיוֹנָה, הַחַלּוֹן שֶׁלָּהּ הוּא הָעַמּוּד הָאֶמְצָעִי, שֶׁבּוֹ אוֹר, וְתוֹרָה אוֹר, וְהוּא הָאוֹר הַגָּנוּז.
וַיִּפֶן כֹּה וָכֹה, מֵצִיץ מִן הַחֲרַכִּים, אֵלּוּ עֲשֶׂרֶת יְמֵי תְשׁוּבָה, וַיַּרְא כִּי אֵין אִישׁ. וְעוֹד, מַשְׁגִּיחַ מִן הַחַלֹּנוֹת, אֵלּוּ הַחַלּוֹנוֹת שֶׁל בֵּית כְּנֶסֶת, שֶׁהָאָב וּבְנוֹ הֵם בְּבֵית (הַכְּנֶסֶת) אֲסוּרִים, וְהוּא בְּכָל יוֹם הַשְׁגָּחָתוֹ עֲלֵיהֶם וְנוֹתֵן לָהֶם מָזוֹן.
וַיִּפֶן כֹּה וָכֹה, אִם יֵשׁ מִי שֶׁיִּתְעוֹרֵר בִּתְשׁוּבָה לִשְׁבֹּר אֶת בֵּית הָאֲסוּרִים שֶׁלָּהֶם, זֶהוּ שֶׁכָּתוּב לֵאמֹר לַאֲסוּרִים צֵאוּ וְלַאֲשֶׁר בַּחֹשֶׁךְ הִגָּלוּ, וַיִּפֶן כֹּה וָכֹה וַיַּרְא כִּי אֵין אִישׁ, אֶלָּא אִישׁ לְדַרְכּוֹ פָּנוּ, לַעֲסָקִים שֶׁלָּהֶם, לַדְּרָכִים שֶׁלָּהֶם, אִישׁ לְבִצְעוֹ מִקָּצֵהוּ, בַּבֶּצַע שֶׁל הָעוֹלָם הַזֶּה, לִירַשׁ אֶת הָעוֹלָם הַזֶּה, וְאֵינָם מִצַּד אֵלּוּ שֶׁנֶּאֱמַר בָּהֶם אַנְשֵׁי חַיִל, יִרְאֵי אֱלֹהִי"ם, אַנְשֵׁי אֱמֶת, שֹׂנְאֵי בָצַע, אֶלָּא כֻּלָּם צוֹעֲקִים בַּתְּפִלָּה בְּיוֹם הַכִּפּוּרִים כְּמוֹ כְּלָבִים, הַב לָנוּ מָזוֹן וּסְלִיחָה וְכַפָּרָה וְחַיִּים, כָּתְבֵנוּ לְחַיִּים, וְהֵם עַזֵּי נֶפֶשׁ כִּכְלָבִים. שֶׁהֵם אֻמּוֹת הָעוֹלָם שֶׁצּוֹעֲקִים כְּנֶגְדּוֹ וְאֵין לָהֶם בֹּשֶׁת פָּנִים, שֶׁאֵין מִי שֶׁקּוֹרֵא לוֹ בִּתְשׁוּבָה שֶׁיַּחֲזִיר אֶת שְׁכִינָתוֹ אֶל הַקָּדוֹשׁ בָּרוּךְ הוּא, שֶׁהִיא מְרֻחֶקֶת מִמֶּנּוּ, לַחֲזֹר אֵלָיו, וְנִדְמִים לִכְלָבִים, שֶׁנֶּאֱמַר בָּהֶם וַיִּתְעָרְבוּ בַגּוֹיִם וַיִּלְמְדוּ מַעֲשֵׂיהֶם, וְאוֹתָם עֵרֶב רַב, שֶׁכָּל חֶסֶד שֶׁעוֹשִׂים, הֵם עוֹשִׂים אוֹתוֹ לְעַצְמָם.
וְעוֹד הֵם מְבַקְשִׁים מָזוֹן וּכְסוּת וְעוֹנָה, שֶׁהִיא עוֹנַת זִוּוּגָם, שֶׁנֶּאֱמַר בָּהּ שְׁאֵרָהּ כְּסוּתָהּ וְעֹנָתָהּ לֹא יִגְרָע, וְאֵין מִי שֶׁשּׁוֹאֵל מָזוֹן, שֶׁהוּא תוֹרָה, שְׁאֵרָהּ שֶׁל הַשְּׁכִינָה, וְהִיא הָאֵם הָעֶלְיוֹנָה שֶׁנֶּאֱמַר בָּהּ וְאַל תִּטֹּשׁ תּוֹרַת אִמֶּךָ. כְּסוּתָהּ זֶה כִּסּוּי הַצִּיצִית וְעִטּוּף שֶׁלָּהּ, וּתְפִלִּין שֶׁל יָד, שֶׁנֶּאֱמַר בָּהּ תְּפִלָּה לְעָנִי כִי יַעֲטֹף. וְעֹנָתָהּ זוֹ קְרִיאַת שְׁמַע בְּעוֹנָתָהּ. שֶׁאִם שְׁלָשׁ אֵלֶּה לֹא יַעֲשֶׂה לָהּ, לַשְּׁכִינָה, וְיָצְאָה חִנָּם אֵין כָּסֶף, אֵין לוֹ בּוּשָׁה מִן הַשְּׁכִינָה, הוּא חָצוּף. וְעוֹד אֵין כָּסֶף, לֹא יִהְיֶה לוֹ כִּסּוּפִים לָעוֹלָם הַבָּא.
וְהֶן כָּל אֵלֶּה יִפְעַל אֵ"ל פַּעֲמַיִם שָׁלוֹשׁ עִם גָבֶר, וּמִשּׁוּם כָּךְ כִּי הִיא כְּסוּתֹה לְבַדָּהּ - זֶה גִלְגּוּל הָרִאשׁוֹן, הִיא שִׂמְלָתוֹ לְעוֹרוֹ - זֶה גִלְגּוּל שֵׁנִי, בַּמֶּה יִשְׁכָּב - זֶה גִלְגּוּל שְׁלִישִׁי, וְאֵלּוּ הֵם שְׁלֹשָׁה לְבוּשִׁים שֶׁל שְׁלֹשָׁה כִסּוּיִים שֶׁל שְׁלֹשָׁה צִבְעֵי הָעַיִן, שֶׁהֵם לְבוּשִׁים לְבַת עַיִן שֶׁהִיא נְשָׁמָה.
וּבִשְׁלֹשֶׁת אֵלֶּה אָמַר, שָׁלֹשׁ פְּעָמִים בַּשָּׁנָה יֵרָאֶה כָּל זְכוּרְךָ, וּכְנֶגֶד שְׁלֹשֶׁת הַצְּבָעִים, פְּעָמִים הֵם שְׁלֹשֶׁת הַצְּבָעִים שֶׁל הַנֵּר, שֶׁנֶּאֱמַר בָּהֶם וַיֵּרָא מַלְאַךְ יהו"ה אֵלָיו בְּלַבַּת אֵשׁ מִתּוֹךְ הַסְּנֶה. וַיֵּרָא - הֲרֵי צֶבַע אֶחָד, בְּלַבַּת אֵשׁ מִתּוֹךְ הַסְּנֶה - הֲרֵי צֶבַע שֵׁנִי, וַיַּרְא וְהִנֵּה הַסְּנֶה בֹּעֵר בָּאֵשׁ - הֲרֵי שְׁלֹשָׁה, וְהֵם כְּנֶגֶד שְׁלֹשֶׁת צִבְעֵי הָעַיִן. בְּלַבַּת אֵשׁ זוֹ בַּת עַיִן, בְּאוֹתוֹ זְמַן שֶׁיִּהְיוּ מְאִירִים שְׁלֹשֶׁת צִבְעֵי הָעַיִן, שֶׁהֵם כְּנֶגֶד שְׁלֹשֶׁת צִבְעֵי הַקֶּשֶׁת, מִיָּד וּרְאִיתִיהָ לִזְכֹּר בְּרִית עוֹלָם, וּבְאוֹתוֹ הַזְּמַן - כִּי עַיִן בְּעַיִן יִרְאוּ בְּשׁוּב יהו"ה צִיּוֹן.
אוֹר הָעַיִן הוּא עַמּוּד הָאֶמְצָעִי, בַּת עַיִן הַבַּיִת שֶׁלָּהּ, בְּאוֹתוֹ הַזְּמַן שֶׁיִּתְפַּנֶּה הֶעָנָן מִבַּת הָעַיִן, שֶׁנֶּאֱמַר בָּהּ סַכֹּתָה בֶעָנָן לָךְ וְגוֹמֵר, שֶׁהִיא הַתְּבַלּוּל שֶׁל הָעַיִן, זוֹ רוֹמָא רַבָּתִי, הַשְּׁכִינָה הָעֶלְיוֹנָה עֲתִידָה לוֹמַר לַקָּדוֹשׁ בָּרוּךְ הוּא, לָמָּה תַעֲמוֹד בַּחוּץ וְאָנֹכִי פִּנִּיתִי הַבַּיִת, אָנֹכִי שֶׁל יְצִיאַת מִצְרַיִם. וְאַף עַל גַּב דְּאֵין חָבוּשׁ מַתִּיר אֶת עַצְמוֹ מִבֵּית הָאֲסוּרִים, שֶׁהִיא שְׁכִינָה, שֶׁהִיא אֲסוּרָה בַגָּלוּת, שְׁכִינָה הָעֶלְיוֹנָה תִּפְדֶּה אוֹתָהּ. זֶהוּ שֶׁכָּתוּב אִם יִגְאָלֵךְ טוֹב יִגְאָל, וְאִם לֹא יַחְפֹּץ לְגָאֳלֵךְ וּגְאַלְתִּיךְ אָנֹכִי, חַי יהו"ה שִׁכְבִי עַד הַבֹּקֶר, שֶׁהִיא יָמִין פְּשׁוּטָה לְקַבֵּל שָׁבִים, שֶׁאֵין הַדָּבָר הַזֶּה תָלוּי אֶלָּא בִתְשׁוּבָה, הַיָּמִין הָעֶלְיוֹנָה שֶׁל הַשְּׁכִינָה.
בְּאוֹתוֹ זְמַן הַשְּׁכִינָה הָעֶלְיוֹנָה כְּנֶשֶׁר יָעִיר קִנּוֹ, שֶׁהִיא יְרוּשָׁלַיִם, ק"ן ו', עַל גּוֹזָלָיו יְרַחֵף, יִפְרוֹשׂ כְּנָפָיו יִקָּחֵהוּ יִשָּׂאֵהוּ עַל אֶבְרָתוֹ. זֶהוּ שֶׁכָּתוּב וָאֶשָּׂא אֶתְכֶם עַל כַּנְפֵי נְשָׁרִים וָאָבִיא אֶתְכֶם אֵלָי.
שֶׁבִּזְמַן שֶׁהַשְּׁכִינָה בַּגָּלוּת, נֶאֱמַר בָּהּ וְלֹא מָצְאָה הַיּוֹנָה מָנוֹחַ וְגוֹמֵר, אֶלָּא בְּשַׁבָּת וְיָמִים טוֹבִים. וּבְאוֹתוֹ זְמַן מִתְיַחֶדֶת עִם בַּעְלָהּ, וְכַמָּה נְפָשׁוֹת יְתֵרוֹת יוֹרְדוֹת עִמָּהּ לָדוּר עִם יִשְׂרָאֵל. זֶהוּ שֶׁכָּתוּב וְשָׁמְרוּ בְנֵי יִשְׂרָאֵל אֶת הַשַּׁבָּת לְדֹרֹתָם. אַשְׁרֵי הוּא מִי שֶׁמְּתַקֵּן לָהּ דִּירָה נָאָה בְּלִבּוֹ, וְכֵלִים נָאִים בָּאֵיבָרִים שֶׁלּוֹ, וְאִשָּׁה נָאָה, שֶׁהִיא נִשְׁמָתוֹ, שֶׁבִּשְׁבִילָהּ שׁוֹרָה הַשְּׁכִינָה הָעֶלְיוֹנָה שֶׁהִיא נִשְׁמַת כָּל חַי עָלָיו, וְהַקָּדוֹשׁ בָּרוּךְ הוּא הוּא שׁוֹבֵת בְּאֶחָד, וַיִּנָּפַשׁ בְּאֶחָד, בַּשְּׁכִינָה הָעֶלְיוֹנָה הוּא שׁוֹבֵת עֲלֵיהֶם, וּבַשְּׁכִינָה הַתַּחְתּוֹנָה הוּא וַיִּנָּפַשׁ עֲלֵיהֶם, וְנוֹתֵן לָהֶם נְפָשׁוֹת יְתֵרוֹת.
שֶׁאוֹתָן בְּתוּלוֹת אַחֲרֶיהָ רֵעוֹתֶיהָ, שֶׁבָּאוֹת עִמָּהּ, וְכַמָּה מַלְאָכִים מְמֻנִּים, וּמְשָׁרְתִים שֶׁלָּהֶם בָּאִים עִמָּם, שֶׁהֵם שִׁבְעִים, שֶׁתְּלוּיִים מִן זָכוֹר וְשָׁמוֹר, וְזֶהוּ וַיְכֻלּ"וּ, כּוֹלֵל שִׁבְעִים וּשְׁתַּיִם, וְנִקְרָאוֹת הַנְּפָשׁוֹת הַלָּלוּ אֻשְׁפִּיזִין, מִכֵּיוָן שֶׁלֹּא שׁוֹרוֹת עִם יִשְׂרָאֵל אֶלָּא בְּיוֹם הַשַּׁבָּת, וּכְשֶׁיּוֹצֵאת שַׁבָּת, כֻּלָּן חוֹזְרוֹת לִמְקוֹמָן.
וְהַנְּשָׁמוֹת שֶׁהֵם מִצִּדָּהּ שֶׁל הַשְּׁכִינָה הָעֶלְיוֹנָה נִקְרְאוּ אֶפְרוֹחִים, וּנְפָשׁוֹת שֶׁמִּצַּד הַשְּׁכִינָה הַתַּחְתּוֹנָה נִקְרָאִים בֵּיצִים, וְזֶהוּ הַסּוֹד שֶׁל הַפּוֹרֵס סֻכַּת שָׁלוֹם עָלֵינוּ, הָאֵם הָעֶלְיוֹנָה שֶׁהִיא סֻכַּת שָׁלוֹם שֶׁסּוֹכֶכֶת עֲלֵיהֶם, וְשָׁלוֹם עִמָּהּ, שֶׁנֶּאֱמַר בּוֹ הִנְנִי נוֹתֵן לוֹ אֶת בְּרִיתִי שָׁלוֹם, וְיֵשׁ סֻכָּה לְמַטָּה כ"ו ה"ס, שֶׁהוּא יאהדונה"י, סֻכַּת שָׁלוֹם, כּוֹס, ת' שֶׁהוּא תִפְאֶרֶת. בְּאוֹתוֹ הַזְּמַן יִהְיוּ הַבָּנִים בִּרְשׁוּתוֹ שֶׁל הַקָּדוֹשׁ בָּרוּךְ הוּא, וְקוֹל יֵצֵא וְיֹאמַר לֹא תִקַּח הָאֵם עַל הַבָּנִים. מִיָּד שֶׁיּוֹצֵא זָכוֹר וְשָׁמוֹר שֶׁל שַׁבָּת וְיָבֹא הַלַּיְלָה שֶׁל יוֹם הָרִאשׁוֹן שֶׁל שַׁבָּת, קוֹל שֵׁנִי יוֹצֵא שַׁלֵּחַ תְּשַׁלַּח.
וְעוֹד, כִּי יִקָּרֵא קַן צִפּוֹר לְפָנֶיךָ - זוֹ סֻכָּה, שֶׁהִיא הָאֵם הָעֶלְיוֹנָה. בְּכָל עֵץ, זֶהוּ שֶׁכָּתוּב וּלְקַחְתֶּם לָכֶם בַּיּוֹם הָרִאשׁוֹן פְּרִי עֵץ הָדָר. אֶפְרוֹחִים, אֵלּוּ שִׁבְעַת יְמֵי הַסֻּכּוֹת. אוֹ בֵּיצִים, שֶׁבָּהֶם עוֹשִׂים שֶׁבַע הַקָּפוֹת, וְסוֹד הַדָּבָר - נְקֵבָה תְּסוֹבֵב גָּבֶר.
פְּרִי עֵץ הָדָר, הָאֵם הַתַּחְתּוֹנָה. עֵץ הוּא לוּלָב, ל"ו ל"ב נְתִיבוֹת, שֶׁהוּא אֶתְרוֹג, וְצָרִיךְ לְנַעֲנֵעַ בּוֹ לְשִׁשָּׁה צְדָדִים - אַרְבַּע רוּחוֹת, מַעְלָה וּמַטָּה, לְעוֹרֵר עָלָיו ו', וּשְׁלֹשָׁה נִעְנוּעִים לְכָל צַד עוֹלִים שְׁמוֹנָה עָשָׂר, וְצָרִיךְ אַרְבַּע פְּעָמִים שְׁמוֹנָה עָשָׂר, אֶחָד בִּנְטִילַת לוּלָב, וְהַשֵּׁנִי בְּאָנָּא יהו"ה, שְׁנֵי אֲחֵרִים בְּהוֹדוּ לַה' הַתְחָלָה וָסוֹף, וּבַנִּעְנוּעִים הַלָּלוּ הֵם מַשְׁפִּילִים מִמַּעְלָה לְמַטָּה אֶת שִׁבְעִים וּשְׁתַּיִם הָאֻמּוֹת, וְאַחַר שֶׁמְּנַצְּחִים אוֹתָם, אוֹמְרִים אֲנִ"י וָה"וּ הוֹשִׁיעָה נָא פַּעֲמַיִם, שֶׁהֵם וָא"ו מִן וה"ו, אֲנִ"י וָה"וּ מִן וַיִּסַּ"ע וַיָּבֹ"א וַיֵּ"ט, וּבְאוֹתוֹ הַזְּמַן לֹא תִקַּח הָאֵם עַל הַבָּנִים.
בֵּיצִים הֵם מִצַּד שֶׁל אוֹפַנִּים, הָאֶפְרוֹחִים מִצַּד שֶׁל הַנַּעַר מטטרו"ן, הַבָּנִים מִצַּד שֶׁל הַכִּסֵּא, שֶׁהִיא סֻכַּת שָׁלוֹם, שֶׁהִיא הַקֵּן שֶׁל הַשְּׁכִינָה, שֶׁהָאֵם הָעֶלְיוֹנָה מְקַנֶּנֶת בַּכִּסֵּא בִּשְׁלֹשׁ הַסְּפִירוֹת הָעֶלְיוֹנוֹת, הָעַמּוּד הָאֶמְצָעִי כּוֹלֵל שֵׁשׁ סְפִירוֹת, שֶׁמְּקַנְּנוֹת בְּמטטרו"ן, הָאֵם הַתַּחְתּוֹנָה, מְקַנֶּנֶת בְּאוֹפַן, שֶׁנֶּאֱמַר בּוֹ וְהִנֵּה אוֹפַן אֶחָד בָּאָרֶץ.
וְעוֹד, שְׁכִינָה מִצַּד הַכִּסֵּא נִקְרֵאת נֶשֶׁר, וּמִצַּד שֶׁל נַעַר יוֹנָה, וּמֵהַצַּד שֶׁל אוֹפַן צִפּוֹר, וְהַשְּׁכִינָה דְּמוּת אָדָם לָהֵנָּה.
וְעוֹד, שַׁלֵּחַ תְּשַׁלַּח, בֹּא וּרְאֵה, יֵשׁ מַלְאָךְ מְמֻנֶּה עַל הָעוֹפוֹת, שֶׁהֵן נְפָשׁוֹת שֶׁנִּקְרָאוֹת צִפֳּרִים, וְסנדלפו"ן שְׁמוֹ. וּבִזְמַן שֶׁיִּשְׂרָאֵל מְקַיְּמִים אֶת הַמִּצְוָה הַזּוֹ וְהָאֵם הוֹלֶכֶת מְגֹרֶשֶׁת, וְהַבָּנִים צוֹעֲקִים, הוּא מְלַמֵּד זְכוּת עַל הָעוֹפוֹת שֶׁלּוֹ, וְיֹאמַר לַקָּדוֹשׁ בָּרוּךְ הוּא, וַהֲרֵי כָּתוּב כָּךְ וְרַחֲמָיו עַל כָּל מַעֲשָׂיו, לָמָּה גָזַרְתָּ עַל הָעוֹף הַזֶּה שֶׁנִּתְגָּרְשָׁה מִקִּנָּהּ? וְכֵן מטטרו"ן מְלַמֵּד זְכוּת עַל הָעוֹפוֹת שֶׁלּוֹ, שֶׁהֵן רוּחוֹת שֶׁפּוֹרְחוֹת בִּבְנֵי הָאָדָם, שֶׁמֵּהַכִּסֵּא הֵם נְשָׁמוֹת, וּמֵהַחַיָּה הַזּוֹ רוּחוֹת, וּמֵהָאוֹפַן נְפָשׁוֹת, וְהֵם בִּבְרִיאָה יְצִירָה עֲשִׂיָּה.
בְּשַׁבָּת וְיָמִים טוֹבִים יוֹרְדוֹת עֲלֵיהֶם נְשָׁמוֹת וְרוּחוֹת וּנְפָשׁוֹת בְּדֶרֶךְ אֲצִילוּת, שֶׁהֵם רוּחַ הַקֹּדֶשׁ מֵעֶשֶׂר סְפִירוֹת, וְכָל מְמֻנֶּה מְלַמֵּד זְכוּת עַל הָעוֹפוֹת שֶׁלּוֹ, שֶׁהֵם נְשָׁמוֹת שֶׁפּוֹרְחוֹת בִּבְנֵי אָדָם. וּבִזְמַן שֶׁיִּשְׂרָאֵל מְקַיְּמִים מִצְוָה זוֹ, כָּל מְמֻנֶּה מְלַמֵּד זְכוּת עַל הָעוֹפוֹת שֶׁלּוֹ. וּמָה עוֹשֶׂה הַקָּדוֹשׁ בָּרוּךְ הוּא? הוּא מְכַנֵּס אֶת כָּל חֵילוֹתָיו וְיֹאמַר, וְכִי (הֲרֵי) כָּל מְמֻנֶּה שֶׁל הָעוֹפוֹת שֶׁלְּמַטָּה מְלַמֵּד זְכוּת עַל הָעוֹפוֹת שֶׁלּוֹ שֶׁהוּא מְמֻנֶּה עֲלֵיהֶם, וְאֵין בָּכֶם מִי שֶׁיְּלַמֵּד זְכוּת עַל בָּנַי שֶׁהֵם יִשְׂרָאֵל, בְּנִי בְּכֹרִי יִשְׂרָאֵל, וְעַל הַשְּׁכִינָה שֶׁהִיא בַגָּלוּת, שֶׁהַקֵּן שֶׁלָּהּ הוּא יְרוּשָׁלַיִם חֲרֵבָה, וּבָנָיו בַּגָּלוּת תַּחַת יַד אֲדוֹנִים קָשִׁים, אֻמּוֹת הָעוֹלָם, וְאֵין מִי שֶׁמְּבַקֵּשׁ עֲלֵיהֶם רַחֲמִים וִילַמֵּד עֲלֵיהֶם זְכוּת? בְּאוֹתוֹ זְמַן צוֹעֵק הַקָּדוֹשׁ בָּרוּךְ הוּא וְאוֹמֵר, לְמַעֲנִי לְמַעֲנִי אֶעֱשֶׂה, וְאֶעֱשֶׂה לְמַעַן שְׁמִי. וּבָזֶה יִתְעוֹרְרוּ רַחֲמִים עַל שְׁכִינָתוֹ וְעַל בָּנָיו בַּגָּלוּת.
קָם רַבִּי אֶלְעָזָר וְאָמַר: וַהֲרֵי קֹדֶם שֶׁגָּלוּ יִשְׂרָאֵל וְהַשְּׁכִינָה, בַּמָּה הָיוּ מְקַיְּמִים שִׁלּוּחַ הַקֵּן? אָמַר לוֹ רַבִּי שִׁמְעוֹן: בְּנִי, כְּדֵי לְעוֹרֵר רַחֲמִים עַל אוֹתָן נְפָשׁוֹת וְרוּחוֹת וּנְשָׁמוֹת שֶׁהָיוּ הוֹלְכוֹת בַּגָּלוּת בְּגִלְגּוּל, מְגֹרָשׁוֹת מִגּוּפֵיהֶם שֶׁנֶּחְרְבוּ, שֶׁעֲלֵיהֶם נֶאֱמַר שֶׁהַקָּדוֹשׁ בָּרוּךְ הוּא הָיָה בוֹנֶה עוֹלָמוֹת וּמַחֲרִיבָן, שֶׁנִּשְׁאֲרוּ חֲרֵבוֹת גּוּפוֹתֵיהֶם מֵהֶם, וּמְנִיעַת הַבְּרָכוֹת לְמַעְלָה גָּרְמָה, וְנָהָר יֶחֱרַב וְיָבֵשׁ. וְכָךְ פֵּרְשׁוּהוּ, נֶחֱרַב בַּיִת רִאשׁוֹן - וְהָאָרֶץ הָיְתָה תֹהוּ וָבֹהוּ. נֶחֱרַב בַּיִת שֵׁנִי - וְחֹשֶׁךְ עַל פְּנֵי תְהוֹם. וּבִשְׁבִיל הַנְּשָׁמוֹת הַלָּלוּ שֶׁנִּבְרְאוּ קֹדֶם שֶׁנִּבְרָא הָעוֹלָם וְאֵין לָהֶם גּוּפוֹת, כְּדֵי לְעוֹרֵר עֲלֵיהֶם רַחֲמִים הָיוּ מְקַיְּמִים אֶת הַמִּצְוָה הַזּוֹ. אָמַר לוֹ: אַבָּא, אִם כֵּן, תַּלְמִיד חָכָם שֶׁהוּא מִצַּד הַמַּחֲשָׁבָה, שֶׁנֶּאֱמַר בּוֹ יִשְׂרָאֵל עָלָה בְמַחֲשָׁבָה לְהִבָּרֹאת, הַתּוֹרָה הַזּוֹ הִיא בֵן לְתַלְמִיד חָכָם, אִם כֵּן, לָמָּה אִשְׁתּוֹ צְרִיכָה יִבּוּם, שֶׁהֲרֵי לֹא שָׂמוּ הֶבְדֵּל בַּעֲלֵי הַמִּשְׁנָה בֵּין תַּלְמִידֵי חֲכָמִים לִשְׁאָר בְּנֵי אָדָם? אָמַר לוֹ: בְּנִי, הִיא וַדַּאי צְרִיכָה יִבּוּם לַנְּשָׁמוֹת הַלָּלוּ שֶׁהוֹלְכוֹת עַרְטִילָאִיּוֹת מִשֵּׁשֶׁת יְמֵי בְרֵאשִׁית.
אָמַר לוֹ: וַהֲרֵי כָּתוּב לֹא יַחֲלִיפֶנּוּ וְלֹא יָמִיר אֹתוֹ וְגוֹמֵר, וְכִי הָאִשָּׁה הַזּוֹ, שֶׁהִיא קֹדֶשׁ קָדָשִׁים, תִּהְיֶה קֵן לְמִי שֶׁאֵינוֹ מִמִּינָהּ, שֶׁהֲרֵי כָּתוּב תּוֹצֵא הָאָרֶץ נֶפֶשׁ חַיָּה לְמִינָהּ, וְאֵין לָהּ הַרְכָּבָה אֶלָּא מִמִּינָהּ? אָמַר לוֹ: בְּנִי, הַגִּלְגּוּלִים הֵם סוֹד שֶׁל הַרְכָּבָה, כְּמוֹ מִי שֶׁמַּרְכִּיב עֵץ שֶׁאֵינוֹ מִינוֹ בְּעֵץ אַחֵר, כְּמוֹ מִי שֶׁמַּרְכִּיבִים עֵצִים זֶה עִם זֶה, אֲבָל הָעִקָּר שֶׁל אִם הָמֵר יְמִירֶנּוּ, צָרִיךְ שֶׁיִּהְיֶה קֹדֶשׁ בְּקֹדֶשׁ, שֶׁיֵּשׁ עֵץ מִצַּד הַטֻּמְאָה שֶׁהוּא רַע, וּבִשְׁבִילוֹ נֶאֱמַר לֹא יָמִיר אֹתוֹ טוֹב בְּרַע אוֹ רַע בְּטוֹב, שֶׁזֶּהוּ סוֹד שֶׁל צַדִּיק וְרַע לוֹ רָשָׁע וְטוֹב לוֹ, אֲבָל אִם הָמֵר יְמִירֶנּוּ, וְהָיָה הוּא וּתְמוּרָתוֹ יִהְיֶה קֹדֶשׁ, וּבָזֶה מַרְכִּיבִים קֹדֶשׁ בְּקֹדֶשׁ וּמְקַבְּלִים זֶה מִזֶּה, וְסוֹד הַדָּבָר - מַקְבִּילוֹת הַלֻּלָאֹת, וּמִין בְּמִינוֹ זֶהוּ צַדִּיק וְטוֹב לוֹ, וּכְשֶׁאוֹתָהּ נְשָׁמָה, שֶׁהִיא קֹדֶשׁ, אֵינָהּ מוֹצֵאת אֶת מִינָהּ, נֶאֱמַר בָּהּ וְלֹא מָצְאָה הַיּוֹנָה מָנוֹחַ לְכַף רַגְלָהּ.
וְכָךְ סוֹד שֶׁל קַן צִפּוֹר, שֶׁנֶּאֱמַר בָּהּ שַׁלֵּחַ תְּשַׁלַּח אֶת הָאֵם, וְהוֹלֶכֶת נוֹדֶדֶת מִקִּנָּהּ, וְהֵן כָּל אֵלֶּה יִפְעַל אֵ"ל פַּעֲמַיִם שָׁלוֹשׁ עִם גָּבֶר, כְּנֶגֶד שְׁלֹשָׁה שִׁלּוּחִים שֶׁל הַיּוֹנָה, וּכְשֶׁמּוֹצֵאת מָקוֹם לִשְׁרוֹת שָׁם, נֶאֱמַר בָּהּ וְלֹא יָסְפָה שׁוּב אֵלָיו עוֹד. לְהָבִיא זְמַן אַחֵר בַּהַרְכָּבָה.
וּמִשּׁוּם כָּךְ שִׁלּוּחַ הַקֵּן הוּא בְכָל הָעוֹפוֹת הַקְּדוֹשִׁים, וְלֹא בַטְּמֵאִים, שֶׁהֵם נְשָׁמוֹת שֶׁהוֹלְכוֹת מְגֹרָשׁוֹת, לְעוֹרֵר עֲלֵיהֶם רַחֲמִים. וּמַה כָּתוּב בָּהֶם? גַּם צִפּוֹר מָצְאָה בַּיִת - זֶהוּ גִלְגּוּל רִאשׁוֹן שֶׁהוּא נֶפֶשׁ, וּדְרוֹר קֵן לָהּ - זֶהוּ הַגִּלְגּוּל הַשֵּׁנִי שֶׁל הָרוּחַ, אֲשֶׁר שָׁתָה אֶפְרוֹחֶיהָ - זֶהוּ גִלְגּוּל שְׁלִישִׁי שֶׁל הַנְּשָׁמָה, וּמִשּׁוּם זֶה שַׁלֵּחַ תְּשַׁלַּח, כְּנֶגֶד נֶפֶשׁ וְרוּחַ. אֶת הָאֵם, לְרַבּוֹת הַנְּשָׁמָה, שֶׁנֶּאֱמַר בָּהּ וּבְפִשְׁעֵיכֶם שֻׁלְּחָה אִמְּכֶם. אֶת הָאֵם, אֶת בָּא לְרַבּוֹת גִּלְגּוּל שְׁלִישִׁי.
וּמִשּׁוּם זֶה, מִי שֶׁמְּקַבְּלִים אוֹרְחִים, שֶׁהֵם נְשָׁמוֹת יְתֵרוֹת שֶׁהֵם מַרְכִּיבִים עֲלֵיהֶם בְּעֶרֶב שַׁבָּת, בְּפָנִים צְהֻבּוֹת, בְּשִׂמְחָה וּבְעֹנֶג בָּעוֹלָם הַזֶּה, כְּשֶׁהַנְּשָׁמָה וְהָרוּחַ וְהַנֶּפֶשׁ יוֹצְאוֹת מִן הַגּוּף מֵהָעוֹלָם הַזֶּה, כָּךְ מְקַבְּלִים אוֹתָם בָּעוֹלָם הַבָּא, וְנֶאֱמַר בָּהֶם גַּם צִפּוֹר מָצְאָה בַּיִת וְכוּ'. אַשְׁרֵי הוּא מִי שֶׁמְּקַבֵּל אוֹרְחִים בְּרָצוֹן שָׁלֵם, כְּאִלּוּ מְקַבֵּל פְּנֵי שְׁכִינָה, שֶׁבְּמִדָּה שֶׁאָדָם מוֹדֵד בָּהּ מוֹדְדִים לוֹ. בָּא רַבִּי אֶלְעָזָר בְּנוֹ וְנָשַׁק יָדָיו, וְהִשְׁתַּטְּחוּ לוֹ כָּל הַחֲבֵרִים וְאָמְרוּ לוֹ: אִלּוּ לֹא בָאנוּ לָעוֹלָם אֶלָּא לִשְׁמֹעַ הַדְּבָרִים הַלָּלוּ - דַּיַּי.
בֵּין כָּךְ הֲרֵי אֵלִיָּהוּ יוֹרֵד מִלְמַעְלָה עִם כַּמָּה חֲיָלוֹת שֶׁל נְשָׁמוֹת וְכַמָּה מַלְאָכִים סְבִיבוֹ, וְהַשְּׁכִינָה הָעֶלְינָה מְעֻטֶּרֶת עַל כֻּלָּם, כֶּתֶר בְּרֹאשׁ שֶׁל כָּל צַדִּיק. בְּאוֹתוֹ זְמַן הִתְעוֹרֵר קוֹל בָּעֵץ שֶׁלְּמַעְלָה בְּנִגּוּן, וְכַמָּה עוֹפוֹת שֶׁל נְשָׁמוֹת שׁוֹרוֹת שָׁם בָּעֲנָפִים שֶׁלּוֹ. זֶהוּ שֶׁכָּתוּב גָּדֵל הָאִילָן וּמִתְחַזֵּק וְכוּ', וְיֹאמַר: כֵּן, רַבִּי רַבִּי אַתָּה, אַתָּה הוּא עֵץ שֶׁגָּדוֹל וְתַקִּיף בַּתּוֹרָה, בָּעֲנָפִים שֶׁלְּךָ, שֶׁהֵם אֵיבָרִים קְדוֹשִׁים, כַּמָּה עוֹפוֹת שׁוֹרִים שָׁם, שֶׁנְּשָׁמוֹת קְדוֹשׁוֹת כְּמוֹ שֶׁלְּמַעְלָה, שֶׁנֶּאֱמַר בּוֹ וּבַעֲנָפָיו יְקַנְּנוּ עוֹפוֹת הַשָּׁמַיִם, וְכַמָּה בְּנֵי אָדָם לְמַטָּה יִתְפַּרְנְסוּ מֵהַחִבּוּר הַזֶּה שֶׁלְּךָ, כְּשֶׁיִּתְגַּלֶּה לְמַטָּה בַּדּוֹר הָאַחֲרוֹן בְּסוֹף הַיָּמִים, וּבִגְלָלוֹ וּקְרָאתֶם דְּרוֹר בָּאָרֶץ וְגוֹמֵר.
פָּתַח אֵלִיָּהוּ וְאָמַר: כְּשֶׁיּוֹצֵאת שַׁבָּת וְיָמִים טוֹבִים, וְיִשְׂרָאֵל הֵם תַּחַת מֶמְשֶׁלֶת סָמָאֵ"ל וְשִׁבְעִים מְמֻנִּים וְדוֹחֲקִים אֶת יִשְׂרָאֵל, קוֹל יוֹצֵא מֵהַשָּׁמַיִם אֵלָיו, וְיֹאמַר כָּךְ, יְרָ"א בֹּשֶׁ"ת, וְזֶה בְּרֵאשִׁי"ת, תִּהְיֶה לְךָ בּוּשָׁה מִן הַשָּׁמַיִם, וְזֶה (בְּרֵאשִׁית).
תִּקּוּן שְׁבִיעִי
בְּרֵאשִׁית יְרָ"א בֹּשֶׁ"ת, אוֹי לוֹ לְסמא"ל, כְּשֶׁיָּבֹא הַקָּדוֹשׁ בָּרוּךְ הוּא לִפְדּוֹת אֶת הַשְּׁכִינָה וְאֶת יִשְׂרָאֵל בָּנֶיהָ, וְתוֹבֵעַ מִמֶּנּוּ וּמִשִּׁבְעִים הָאֻמּוֹת וּמֵהַמְמֻנִּים שֶׁלָּהֶם כָּל הַצָּרוֹת שֶׁהֵצִיקוּ לְיִשְׂרָאֵל בַּגָּלוּת, מִשּׁוּם שֶׁלִּפְנֵי שֶׁגָּלוּ יִשְׂרָאֵל גִּלָּה לוֹ הַקָּדוֹשׁ בָּרוּךְ הוּא שֶׁיִּהְיוּ עֲתִידִים יִשְׂרָאֵל לִהְיוֹת תַּחַת שִׁעְבּוּדָם (לָצֵאת מִתַּחַת שִׁעְבּוּדָם), וְהֶרְאָה לוֹ וּלְשִׁבְעִים הַמְמֻנִּים שֶׁתַּחַת יָדוֹ אֶת שְׂכָרָם, אִם הָיוּ מְכַבְּדִים ים אֶת יִשְׂרָאֵל בַּגָּלוּת. זֶהוּ שֶׁכָּתוּב וַיְבָרֶךְ יהו"ה אֶת בֵּית הַמִּצְרִי בִּגְלַל יוֹסֵף. וְהוּא וְהַמְמֻנִּים שֶׁלּוֹ לֹא עוֹשִׂים לָהֶם כָּבוֹד, אֶלָּא עוֹשִׂים בָּהֶם וּבַשְּׁכִינָה קָלוֹן, שֶׁאוֹמְרִים לָהֶם כָּל הַיּוֹם אַיֵּה אֱלֹהֶי"ךָ, וּמִשּׁוּם זֶה יוֹצֵא קוֹל אֵלָיו כָּל יוֹם מִן הַשָּׁמַיִם וְאוֹמֵר יְרֵ"א בֹשֶׁ"ת, תִּהְיֶה לְךָ בּוּשָׁה מִן הַשְּׁכִינָה. יְרֵ"א שָׁמַיִם, תִּהְיֶה לְךָ בּוּשָׁה מֵהַקָּדוֹשׁ בָּרוּךְ הוּא שֶׁהוּא שָׁמַיִם. זֶהוּ שֶׁכָּתוּב וְאַתָּה תִּשְׁמַע הַשָּׁמַיִם, וְזֶה (בְּרֵאשִׁית).
תִּקּוּן שְׁמִינִי
בְּרֵאשִׁית, ש' שָׁמַיִם, (יְרֵ"א שָׁמַיִ"ם), יְרֵ"א בַיִ"ת שֶׁלּוֹ, שֶׁהוּא רֹא"שׁ בַּיִ"ת, פְּחַד מִמֶּנּוּ בְּבֵיתוֹ, זֶהוּ בְּרֵאשִׁי"ת. וְהוּא וְהַמְמֻנִּים שֶׁלּוֹ לֹא פָחֲדוּ מִמֶּנּוּ וְהֶחֱרִיבוּ בֵיתוֹ, בַּיִת רִאשׁוֹן וּבַיִת שֵׁנִי, וּמִשּׁוּם זֶה וְחָפְרָה הַלְּבָנָה, שֶׁהִיא נָחָשׁ אֵשֶׁת זְנוּנִים, וּבוֹשָׁה הַחַמָּה, שֶׁהִיא גֵיהִנֹּם, שֶׁנָּחָשׁ אֵשֶׁת זְנוּנִים הֶחֱרִיבָה אֶת בֵּית הַשְּׁכִינָה, וְחַמָּה, שֶׁהִיא גֵיהִנֹּם, סַם הַמָּוֶת, שָׂרְפָה אֶת הַהֵיכָל.
וּבִזְמַן שֶׁהַקָּדוֹשׁ בָּרוּךְ הוּא יִבְנֶה אוֹתָם כְּמוֹ מִקֹּדֶם, זֶהוּ שֶׁכָּתוּב בּוֹנֵה יְרוּשָׁלַיִם יהו"ה, בְּאוֹתוֹ זְמַן וְחָפְרָה הַלְּבָנָה וּבוֹשָׁה הַחַמָּה, אֵימָתַי? בִּזְמַן שֶׁכִּי מָלַךְ יהו"ה צְבָאוֹ"ת, שֶׁהַבִּנְיָן הָרִאשׁוֹן נַעֲשָׂה עַל יְדֵי אָדָם, וּמִשּׁוּם כָּךְ שָׁלְטוּ עֲלֵיהֶם, מִשּׁוּם שֶׁאִם יהו"ה לֹא יִבְנֶה בַיִת שָׁוְא עָמְלוּ בוֹנָיו בּוֹ, וּמִשּׁוּם שֶׁהַבִּנְיָן הָאַחֲרוֹן יִהְיֶה עַל יְדֵי הַקָּדוֹשׁ בָּרוּךְ הוּא - יִתְקַיֵּם, וְעַל זֶה אָמַר הַכָּתוּב, גָּדוֹל יִהְיֶה כְּבוֹד הַבַּיִת הַזֶּה הָאַחֲרוֹן מִן הָרִאשׁוֹן.
וּבְאוֹתוֹ זְמַן שֶׁיִּבָּנֶה הַבִּנְיָן עַל יְדֵי הַקָּדוֹשׁ בָּרוּךְ הוּא לְמַעְלָה וּלְמַטָּה, נֶאֱמַר בַּשְּׁכִינָה הָעֶלְיוֹנָה וְהַתַּחְתּוֹנָה, וְהָיָה אוֹר הַלְּבָנָה כְּאוֹר הַחַמָּה, וְחָפְרָה הַלְּבָנָה וּבוֹשָׁה הַחַמָּה, שֶׁהֵם הַנְּקֵבוֹת שֶׁל סמא"ל, וּמִשּׁוּם שֶׁלֹּא פָחַד סמא"ל מֵהַקָּדוֹשׁ בָּרוּךְ הוּא, שֶׁהוּא שָׁמַיִם, וּבַת זוּגוֹ לֹא פָחֲדָה מִשְּׁכִינָתוֹ, שֶׁהִיא הָאָרֶץ, נֶאֱמַר בָּהֶם, כִּי שָׁמַיִם כֶּעָשָׂן נִמְלָחוּ וְהָאָרֶץ כַּבֶּגֶד תִּבְלֶה, הוּא סמא"ל וּבַת זוּגוֹ.
תִּקּוּן תְּשִׁיעִי
בְּרֵאשִׁית, יָרֵ"א שַׁבָּ"ת, שֶׁהִיא שְׁכִינָה, שֶׁעָלֶיהָ נֶאֱמַר מְחַלְלֶיהָ מוֹת יוּמָת, שֶׁנִּכְנְסוּ אוֹיְבִים בֶּחָלָל שֶׁלָּהּ, שֶׁהוּא קֹדֶשׁ קָדָשִׁים, וְנֶאֱמַר בָּהֶם אֶת מִקְדַּשׁ יהו"ה טִמֵּא, חִלֵּל מַמְלָכָה וְשָׂרֶיהָ, וְשִׁפְחָה נִכְנֶסֶת בִּמְקוֹם הַגְּבִירָה, שֶׁהִיא נִדָּה שִׁפְחָה גּוֹיָה זוֹנָה, וְטִמְּאָה אֶת מְקוֹמָהּ, שֶׁשָּׁם הָיְתָה מְנוּחַת הַשְּׁכִינָה, וְקוֹל הָיָה יוֹרֵד וְאוֹמֵר, יְרֵא שַׁבָּת, וְהִיא לֹא עָשְׂתָה כֵּן, אֶלָּא חִלֵּל מַמְלָכָה וְשָׂרֶיהָ, וּבָרְחָה הַשְּׁכִינָה מִשָּׁם. בְּאוֹתוֹ זְמַן שָׂחֲקוּ עַל מִשְׁבַּתֶּיהָ, וְאָמְרָה הַשִּׁפְחָה, לֹא זֶה כְּמוֹ שֶׁעָשְׂתָה שָׂרַי לְשִׁפְחָתָהּ. זֶהוּ שֶׁכָּתוּב מִפְּנֵי שָׂרַי גְּבִרְתִּי אָנֹכִי בֹּרַחַת. אָמַר הַקָּדוֹשׁ בָּרוּךְ הוּא: בַּת הָרָשָׁע הַחַיָּב, וַהֲרֵי אַף עַל גַּב שֶׁשָּׂרָה גֵּרְשָׁה אוֹתָהּ, אֲנִי רִחַמְתִּי עָלֶיהָ וְעַל בְּנָהּ, וְאַתֶּם לֹא עֲשִׂיתֶם כָּךְ, אֶלָּא גְרַמְתֶּם (גְּמַלְתֶּם) רַע תַּחַת טוֹב, אֲנִי נִשְׁבַּעְתִּי לְהַעֲבִיר אֶת מַלְכוּת הָרְשָׁעָה מִן הָעוֹלָם, וְלֹא תִהְיֶה שִׂמְחָה לְפָנַי עַד שֶׁיֹּאבְדוּ מִן הָעוֹלָם, וּבְאוֹתוֹ הַזְּמַן תִּהְיֶה שִׂמְחָה לְפָנַי. זֶהוּ שֶׁכָּתוּב וּבַאֲבֹד רְשָׁעִים רִנָּה.
תִּקּוּן עֲשִׂירִי
בְּרֵאשִׁית, שִׁי"ר תָּאֵ"ב, וְזֶהוּ הַשִּׁיר הַמְשֻׁבָּח מִכָּל הַשִּׁירִים, תָּאֵב מִכָּל הַשִּׁירִים, וְעָלָיו נֶאֱמַר שִׁיר הַשִּׁירִים אֲשֶׁר לִשְׁלֹמֹה, לְמֶלֶךְ שֶׁהַשָּׁלוֹם שֶׁלּוֹ, כָּךְ פֵּרְשׁוּהוּ. וּמָתַי יִתְעוֹרֵר הַשִּׁיר הַזֶּה? בִּזְמַן שֶׁיֹּאבְדוּ סמא"ל וְהַמְמֻנִּים שֶׁלּוֹ הָרְשָׁעִים מִן הָעוֹלָם, וּבְאוֹתוֹ זְמַן אָז יָשִׁיר מֹשֶׁה, לֹא כָתוּב אָז שָׁר, אֶלָּא אָז יָשִׁיר, וַהֲרֵי פֵּרְשׁוּהוּ.
וְהַשִּׁיר הַזֶּה בְּאָז, עוֹלֶה בַפֶּה, אֲבָל הַשִּׁיר הוּא וַדַּאי חָכְמַת שְׁלֹמֹה. בְּאוֹתוֹ זְמַן וַתֵּרֶב חָכְמַת שְׁלֹמֹה.
וּמִי הֶעֱלָה אוֹתָהּ לִמְקוֹמָהּ? זֶה מֹשֶׁה, וְסוֹד הַדָּבָר - אָז יָשִׁיר מֹשֶׁה. בְּאֵיפֹה מַעֲלֶה אוֹתָהּ? בְּתַלְשָׁא. הַכֶּתֶר הַזֶּה שֶׁל תַּלְשָׁא הִיא י' יָשִׁיר, וְתָקוּם מִן ה' שֶׁל מֹשֶׁה, וְשׁוֹרָה עַל הָרֹאשׁ שֶׁל ו', וְנַעֲשֵׂית ז' כֶתֶר, וּמַעֲלֶה אוֹתָהּ עַד הַמָּקוֹם שֶׁנִּגְזְרָה מִשָּׁם.
כְּשֶׁעוֹלָה אֶל י' הָעֶלְיוֹנָה נִקְרֵאת שִׁיר זָכָר, וּכְשֶׁיּוֹרֶדֶת אֶל ה' נִקְרֵאת שִׁירָה. זֶהוּ שֶׁכָּתוּב אָז יָשִׁיר מֹשֶׁה וּבְנֵי יִשְׂרָאֵל אֶת הַשִּׁירָה הַזֹּאת לַיהו"ה וְגוֹמֵר, שֶׁעָלֶיהָ נֶאֱמַר אֶבֶן מָאֲסוּ הַבּוֹנִים וְגוֹמֵר, שֶׁהִיא אֶבֶן שֶׁמַּכָּה אֶת צֶלֶם הָעֲבוֹדָה זָרָה. בְּאוֹתוֹ זְמַן שֶׁנִּמְחֶה הַצֶּלֶם שֶׁל הָעֲבוֹדָה זָרָה, הַדְּמוּת הָרָעָה, נֶאֱמַר בָּהּ וְהָאֶבֶן שֶׁהִכְּתָה אֶת הַצֶּלֶם נִהְיְתָה לְהַר גָּדוֹל וּמִלְּאָה אֶת כָּל הָאָרֶץ. זֶהוּ שֶׁכָּתוּב מְלֹא כָל הָאָרֶץ כְּבוֹדוֹ, וְכָךְ עוֹלָה עַד שֶׁלֹּא מוֹצְאִים לָהּ מָקוֹם, וְשׁוֹאֲלִים הַמַּלְאָכִים בִּגְלָלָהּ, אַיֵּה מְקוֹם כְּבוֹדוֹ לְהַעֲרִיצוֹ, וְלֹא מוֹצְאִין לָהּ שִׁעוּר, עַד שֶׁאוֹמְרִים בָּרוּךְ כְּבוֹד יהו"ה מִמְּקוֹמוֹ, מִשּׁוּם שֶׁמַּעֲלָה אוֹתוֹ עַד אֵין סוֹף, שֶׁהוּא י' הָרֹאשׁ שֶׁל א'.
וְאֵיפֹה עוֹלָה? בָּעַמּוּד הָאֶמְצָעִי שֶׁהוּא ו', עֲטָרָה עַל רֹאשׁוֹ. כְּשֶׁעוֹלָה הָעֲטָרָה עַל רֹאשׁוֹ, נֶאֱמַר בָּהּ אֵשֶׁת חַיִל עֲטֶרֶת בַּעְלָהּ, וּכְשֶׁיּוֹרֶדֶת תַּחְתָּיו, נִקְרֵאת בַּת זוּגוֹ יִחוּדוֹ, הוּא כֶתֶר לְמַעְלָה, הַכֶּתֶר שֶׁל סֵפֶר תּוֹרָה, בִּגְלָלָהּ נֶאֱמַר וּדְאִשְׁתַּמֵּשׁ בְּתַגָּא חֲלָף, וְהִיא נְקֻדָּה שֶׁל קָמֵץ א' לְמַטָּה, כְּמוֹ זֶה א יִחוּדוֹ לְמַעְלָה הוּא כְּמוֹ זֶה א תָּג עַל סֵפֶר תּוֹרָה, לְמַטָּה כְּמוֹ זֶה א' נְקֻדָּה שֶׁל הַתּוֹרָה, וּבִגְלָלָהּ נֶאֱמַר מַגִּיד מֵרֵאשִׁית אַחֲרִית.
כְּשֶׁהִיא חַיָּה בֵּינֵיהֶם, אוֹמְרִים מִמְּקוֹמוֹ הוּא יִפֶן בְּרַחֲמָיו לְעַמּוֹ, כְּשֶׁהִסְתַּלְּקָה מֵהֶם, שׁוֹאֲלִים אַיֵּה מְקוֹם כְּבוֹדוֹ לְהַעֲרִיצוֹ. וּבְאוֹתוֹ זְמַן שֶׁעוֹלָה הִיא, כָּל הַחַיּוֹת תְּרַפֶּינָה כַנְפֵיהֶם. וּמָתַי הִיא עוֹלָה לְמַעְלָה? בְּעָמְדָם יִשְׂרָאֵל בָּעֲמִידָה. זֶהוּ שֶׁכָּתוּב בְּעָמְדָם תְּרַפֶּינָה כַנְפֵיהֶם, שֶׁעוֹלָה עַד אֵין סוֹף לִשְׁאֹל מָזוֹן מֵעִלַּת הָעִלּוֹת, וּכְשֶׁיּוֹרֶדֶת, יוֹרֶדֶת מְלֵאָה מִכָּל הַטּוֹבוֹת. בְּאוֹתוֹ זְמַן הַחַיּוֹת פּוֹתְחוֹת כַּנְפֵיהֶן אֵלֶיהָ בְּכַמָּה שִׁירוֹת וְתִשְׁבָּחוֹת לְקַבֵּל אוֹתָהּ בְּשִׂמְחָה.
וּבְאֵיזֶה מָקוֹם יוֹרֶדֶת? בָּאוֹת ו' שֶׁהִיא בָּאֶמְצַע שֶׁל א' עַמּוּד הָאֶמְצָעִי, בּוֹ קוֹרְאִים לוֹ שְׁמַע יִשְׂרָאֵל, שִׁי"ר אֵ"ל, וּבְאוֹתוֹ זְמַן שֶׁיּוֹרֶדֶת מַה כָּתוּב בַּחַיּוֹת? וָאֶשְׁמַע אֶת קוֹל כַּנְפֵיהֶם.
קָם אֵלִיָּהוּ וְאָמַר: רַבִּי רַבִּי, חֲזֹר בְּךָ, בְּוַדַּאי כְּשֶׁהִיא עוֹלָה, כָּל הַחַיּוֹת מְצַפְצְפוֹת אֵלֶיהָ בְּכַמָּה שִׁירִים וְתִשְׁבָּחוֹת, וְהִיא עוֹלָה עַל כֻּלָּם עַד אֵין סוֹף. זֶהוּ שֶׁכָּתוּב רַבּוֹת בָּנוֹת עָשׂוּ חַיִל וְאַתְּ עָלִית עַל כֻּלָּנָה.
עַד שֶׁקּוֹרְאִים לָהּ יִשְׂרָאֵל לְמַטָּה בַּקְּרִיאַת שְׁמַע שֶׁתֵּרֵד אֲלֵיהֶם. וְאֵיפֹה קוֹרְאִים לָהּ? עִם בֶּן זוּגָהּ שֶׁהוּא ו', יִשְׂרָאֵל סָבָא, וְהוּא שִׁי"ר אֵ"ל, הַשִּׁיר שֶׁלּוֹ, שֶׁאִם לֹא קוֹרְאִים לָהּ בּוֹ, לֹא יוֹרֶדֶת עֲלֵיהֶם.
וּבְאוֹתוֹ זְמַן שֶׁיּוֹרֶדֶת, קוֹשְׁרִים אוֹתָהּ בִּתְפִלָּה שֶׁל יָד לְמַטָּה, שֶׁתִּהְיֶה קְשׁוּרָה עִמּוֹ, וְסוֹד הַדָּבָר - וְנַפְשׁוֹ קְשׁוּרָה בְנַפְשׁוֹ, וְהַקֶּשֶׁר שֶׁל שְׁנֵיהֶם הוּא שׁוּרֵ"ק לְמַטָּה, וּלְמַעְלָה שַׁלְשֶׁלֶ"ת, תְּפִלִּין עַל רֹאשׁוֹ, בְּסוֹד הַטְּעָמִים נִקְרֵאת תְּנוּעָה מֵהַצַּד שֶׁל הַנְּקֻדָּה יִחוּד, וְצָרִיךְ לְהַאֲרִיךְ אוֹתָהּ עִם תְּנוּעָה, שֶׁהִיא רְבִיעַ עַד אֵין סוֹף לְמַעְלָה, וְצָרִיךְ לְהוֹרִיד אוֹתָהּ בְּחִירֵ"ק עַד אֵין תַּכְלִית, לְהַמְלִיךְ אוֹתָהּ עַל הַתַּחְתּוֹנִים.
וּבְשׁוּרֵ"ק צָרִיךְ לְיַחֵד אוֹתָהּ עִם בַּעְלָהּ, וּבְחֹלֵ"ם הִיא כֶתֶר עַל רֹאשׁוֹ, וּבְחִירֵ"ק הִיא כִסֵּא תַּחְתָּיו, וּבְשׁוּרֵ"ק הִיא יִחוּד אֵלָיו, כְּגוֹן וִֹּ, וּכְשֶׁהִיא לְמַעְלָה, כֶּתֶר עַל רֹאשׁוֹ, וְהִיא בַת (יוֹרֶדֶת) תַּחַת רַגְלָיו, וְהִיא בְיִחוּד שֶׁלּוֹ בְּחֵיקוֹ נַעֲשֵׂית שׁוּרֵ"ק הַקֶּשֶׁר שֶׁלּוֹ, וּכְשֶׁצָּרִיךְ לִשְׁבֹּר הַקְּלִפּוֹת שֶׁל אוֹתָם צְלָמִים, בָּהּ נִקְרֵאת שְׁבָ"א תְּבִי"ר, וּבָהּ שַׁבֵּר תְּשַׁבֵּר מַצֵּבוֹתֵיהֶם.
אֲבָל הַיִּחוּד שֶׁלָּהּ בִּנְקֻדַּת שׁוּרֵ"ק וּ שֶׁהוּא יְסוֹד חַי הָעוֹלָמִים, שְׁמוֹנֶה עֶשְׂרֵה הַבְּרָכוֹת שֶׁל הַתְּפִלָּה בִּזְמַן שֶׁהֵם בְּיִחוּד אֶחָד, צְרִיכִים יִשְׂרָאֵל לַעֲמֹד בִּתְפִלָּה בַּחֲשַׁאי, וְסוֹד הַדָּבָר - הָבִיאוּ לָהּ בַּחֲשַׁאי, וּמִשּׁוּם זֶה, בְּעָמְדָם יִשְׂרָאֵל בָּעֲמִידָה לְעוֹרֵר אֵלֶיהָ שְׁמוֹנֶה עֶשְׂרֵה בְּרָכוֹת בַּחֲשַׁאי לְהָרִיק לָהּ בְּרָכוֹת, נֶאֱמַר בַּחַיּוֹת בְּעָמְדָם תְּרַפֶּינָה כַנְפֵיהֶם, שֶׁלֹּא צָרִיךְ לִשְׁמֹעַ אֶת כַּנְפֵיהֶם (קוֹל), כְּמוֹ שֶׁבְּחַנָּה נֶאֱמַר בָּהּ וְקוֹלָהּ לֹא יִשָּׁמֵעַ.
וְכָךְ צְרִיכִים יִשְׂרָאֵל לְהִתְיַחֵד עִם בַּת זוּגָם בַּחֲשַׁאי, בַּעֲנָוָה, בְּאֵימָה, בְּרֶתֶת וּבְזִיעַ, בְּבוּשָׁה, כְּמוֹ שֶׁבֵּאֲרוּ הָרִאשׁוֹנִים כְּמִי שֶׁכְּפָאוֹ שֵׁד, שֶׁהִיא שֵׁד מִן שַׁדַּ"י, שֶׁבְּאוֹתוֹ הַזְּמַן נֶעֱבָר מִן הַשַּׁעַר, וְזֶה סוֹד הַמְּזוּזָה, שֶׁנֶּאֱמַר בָּהּ וּכְתַבְתָּם עַל מְזֻזוֹת בֵּיתֶךָ. מְזוּזַת כָּתוּב, זָז מָוֶת. וְאִם הוּא נִשְׁמָע קוֹלוֹ, מִיָּד לַפֶּתַח חַטָּאת רֹבֵץ, וְלֹא עוֹד, אֶלָּא שֶׁהוּא קָטָן בֶּאֱמוּנָה, וְלֹא לְחִנָּם פֵּרְשׁוּהוּ הָרִאשׁוֹנִים כָּל הַמַּשְׁמִיעַ קוֹלוֹ בִתְפִלָּתוֹ הֲרֵי זֶה מִקְּטַנֵּי אֲמָנָה.
בְּאוֹתוֹ זְמַן שֶׁמִּתְיַחֵד הַקָּדוֹשׁ בָּרוּךְ הוּא עִם שְׁכִינָתוֹ, כָּל הַחַיּוֹת מְקַבְּלִים זֶה מִזֶּה בְּרָכוֹת, וְכֻלָּם בִּקְדֻשָּׁה, וּמִשּׁוּם כָּךְ תִּקְּנוּ קִדּוּשִׁין וּבְרָכוֹת לַכַּלָּה, וּכְנֶגֶד בְּרָכָה וּקְדֻשָּׁה וְיִחוּד שֶׁל הַקָּדוֹשׁ בָּרוּךְ הוּא, כָּךְ צְרִיכִים יִשְׂרָאֵל שֶׁהַיִּחוּד שֶׁלָּהֶם יִהְיֶה בִּקְדֻשָּׁה וּבְרָכָה. וְכֵן כָּל מְזוֹנָם בִּבְרָכָה וּקְדֻשָּׁה, וְאֵין קְדֻשָּׁה פָּחוֹת מֵעֲשָׂרָה, שֶׁהִיא י', וּמִשּׁוּם שֶׁטַּבַּעַת הִיא י', כְּמוֹ זֶה - ם, בָּהּ מִתְקַדֶּשֶׁת כַּלָּה, וְצָרִיךְ לְהַכְנִיס אוֹתָהּ בָּאֶצְבַּע שֶׁלָּהּ, שֶׁהוּא דְיוֹקָן שֶׁל הָאוֹת ו', וְנַעֲשֵׂית ז', וְצָרִיךְ שְׁנֵי עֵדִים, שֶׁהֵם כְּנֶגֶד ה"ה. וּכְשֶׁהַטַּבַּעַת הִיא בְּרֹאשׁ הָאֶצְבַּע וְנַעֲשֵׂית ז', בְּאוֹתוֹ זְמַן צָרִיךְ לְבָרֵךְ אוֹתָהּ בְּשֶׁבַע בְּרָכוֹת שֶׁיּוֹרֶשֶׁת הַכַּלָּה.
בְּאוֹתוֹ זְמַן שֶׁמִּתְיַחֲדִים, יִשָּׁקֵנִי מִנְּשִׁיקוֹת פִּיהוּ. מַה זֶּה נְשִׁיקוֹת פִּיהוּ? שְׁתֵּי הַשְּׂפָתַיִם שֶׁלּוֹ וּשְׁתַּיִם שֶׁלָּהּ, הֵם אַרְבַּע כַּנְפֵי הַחַיּוֹת, שֶׁנֶּאֱמַר בָּהֶם וְאַרְבַּע כְּנָפַיִם לְאַחַת מֵהֶן, וּכְשֶׁנִּכְלָלִים שְׁנֵי הַפָּנִים שֶׁלּוֹ וּשְׁנַיִם שֶׁלָּהּ, וְאַרְבַּעַת הַזְּרוֹעוֹת שֶׁל שְׁנֵיהֶם, נֶאֱמַר בָּהֶם וְאַרְבָּעָה פָנִים לְאֶחָת וְאַרְבַּע כְּנָפַיִם לְאַחַת מֵהֶם. וְהֵם אַרְבָּעָה פָנִים יהו"ה, אַרְבַּע כְּנָפַיִם אדנ"י, בְּחִבּוּר אֶחָד יאהדונה"י.
כְּשֶׁמִּתְחַבְּרוֹת הָאוֹתִיּוֹת נִקְרָא חַשְׁמַ"ל, חַיּוֹת אֵשׁ מְמַלְּלוֹת, לִפְעָמִים חָשׁוֹת לִפְעָמִים מְמַלְּלוֹת, וּבִגְלָלָם נֶאֱמַר גָּדוֹל הָעוֹנֶה אָמֵן יוֹתֵר מִן הַמְבָרֵךְ, מִשּׁוּם שֶׁמִּתְחַבְּרִים חָתָן וְכַלָּה שְׁמוֹנֶה אוֹתִיּוֹת כְּאֶחָד.
אוֹתָן אַרְבַּע חַיּוֹת, וְהֵם אַרְיֵה שׁוֹר נֶשֶׁר אָדָם. אַרְיֵה מְקַבֵּל עָלָיו י' בַּמֹּחַ, וּבִזְמַן שֶׁהוּא בַיָּמִין, שֶׁנֶּאֱמַר בּוֹ וּפְנֵי אַרְיֵה אֶל הַיָּמִין לְאַרְבַּעְתָּם, הָרוֹצֶה לְהַחְכִּים יַדְרִים. הַשּׁוֹר לִשְׂמֹאל כְּנֶגֶד הַלֵּב, ה' הֶבֶל הַלֵּב, שָׁם ה' מִצָּפוֹן זָהָב יֶאֱתֶה. בְּאוֹתוֹ זְמַן שֶׁה' הִיא בַלֵּב, הָרוֹצֶה לְהַעֲשִׁיר יַצְפִּין.
י"ה יִרְאָה וְאַהֲבָה, אַבָּא וְאִמָּא, זְרוֹעַ יָמִין וּשְׂמֹאל, וַיַּעֲבֹ"ר חֶסֶד וּגְבוּרָה, שֶׁעוֹלִים לְחֶשְׁבּוֹן ע"ב תֵּבוֹת וְרי"ו אוֹתִיּוֹת שֶׁל ע"ב שֵׁמוֹת, וְזֶה הַסּוֹד שֶׁל וַיַּעֲבֹ"ר, עִבּוּר הַכְּלָל שֶׁל שְׁנֵיהֶם.
ו' זוֹ תוֹרָה שֶׁשּׁוֹרָה בַפֶּה, וּבָרוּחַ שֶׁל הַפֶּה פּוֹרַחַת עַל נֶשֶׁר, שֶׁנֶּשֶׁר הוּא חֹטֶם, שְׁנֵי הַכְּנָפַיִם שֶׁלָּהּ שְׁתֵּי שְׂפָתַיִם, וְעָלֶיהָ נֶאֱמַר כִּי עוֹף הַשָּׁמַיִם יוֹלִיךְ אֶת הַקּוֹל וּבַעַל כְּנָפַיִם יַגֵּיד דָּבָר, וְזֶה הָעַמּוּד הָאֶמְצָעִי, שֶׁחָכְמָה וּבִינָה הֵם נִסְתָּרוֹת בַּמֹּחַ וְהַלֵּב בְּאַהֲבָה וְיִרְאָה, וְתוֹרָה בְּלִי יִרְאָה וְאַהֲבָה לֹא פוֹרַחַת לְמַעְלָה, וּבַכֶּתֶר תְּלוּיִים בָּנִים חַיִּים וּמְזוֹנוֹת, שֶׁהוּא הַמַּזָּל שֶׁל כֻּלָּם, וְהוּא לֹא תָלוּי בְּמַזָּל, וּמִשּׁוּם זֶה פֵּרְשׁוּהוּ, בָּנִים חַיִּים וּמְזוֹנוֹת לֹא בִזְכוּת הַדָּבָר תָּלוּי, אֶלָּא הַדָּבָר תָּלוּי בְּמַזָּל, שֶׁחֶסֶד הוּא זְכוּת.
ה' קְטַנָּה דְּמוּת אָדָם, בָּהּ הִשְׁתַּלֵּם יהו"ה, וְהִיא הַמַּלְכוּת הַקְּדוֹשָׁה, הִיא מִצְוָה, עֲשִׂיַּת הַמִּצְווֹת, שֶׁהִיא שׁוֹרָה בְּמָאתַיִם אַרְבָּעִים וּשְׁמוֹנָה אֵיבָרִים, וְעַל הַתּוֹרָה וְהַמִּצְוָה נֶאֱמַר וְהַנִּגְלֹת לָנוּ, וּמִצְוָה בְּלִי יִרְאָה וְאַהֲבָה, לֹא יְכוֹלָה לַעֲלוֹת וְלַעֲמֹד לִפְנֵי י"ה.
הִיא כְלוּלָה מֵהַכֹּל, וְעַל הַכֹּל אָדָ"ם, יו"ד ה"א וא"ו ה"א, זוֹ מַחֲשָׁבָה, שֶׁעוֹלָה כֻּלָּהּ עַד אֵין סוֹף, בַּמַּלְכוּת נִשְׁלָם הַכֹּל, מַעְלָה וּמַטָּה.
וְהִיא כְלוּלָה מֵאַרְבַּע פָּרָשִׁיּוֹת שֶׁל קְרִיאַת שְׁמַע, שֶׁהֵן מָאתַיִם אַרְבָּעִים וּשְׁמוֹנֶה תֵּבוֹת עִם אֵל מֶלֶךְ נֶאֱמָן, וּכְדֵי שֶׁלֹּא יַעֲשׂוּ הַפְסָקָה, תִּקְּנוּ שֶׁיַּחֲזִיר הַשְּׁלִיחַ צִבּוּר יהו"ה אֱלֹהֵיכֶ"ם אֱמֶת, וּכְשֶׁיִּשְׂרָאֵל אוֹמְרִים שְׁמַע, אֲדוֹנֵי הַחַיּוֹת שׁוֹמְטוֹת כַּנְפֵיהֶם. בְּאֵיזֶה מָקוֹם? בְּכַנְפֵי מִצְוָה, שֶׁנֶּאֱמַר בָּהֶם עַל אַרְבַּע כַּנְפוֹת כְּסוּתְךָ אֲשֶׁר תְּכַסֶּה בָּהּ, שֶׁהִיא כְּמוֹ מְעִיל הָאֵפוֹד, שֶׁהַפַּעֲמוֹנִים וְהָרִמּוֹנִים הֵם כְּנֶגֶד חֻלְיוֹת וּקְשָׁרִים, שׁוּלֵי הַמְּעִיל הֵם כְּנֶגֶד כַּנְפֵי מִצְוָה.
וְהֵם חֲמִשָּׁה קְשָׁרִים, כְּנֶגֶד שְׁמַע יִשְׂרָאֵל יהו"ה אֱלֹהֵינ"וּ יהו"ה, שֶׁהֵם כְּנֶגֶד חָמֵשׁ נִימִין שֶׁל כִּנּוֹר דָּוִד שֶׁהָיָה מְנַגֵּן מֵאֵלָיו. שְׁמוֹנֶה עֶשְׂרֵה חֻלְיוֹת כְּחֶשְׁבּוֹ"ן אֶחָ"ד, שֶׁקּוֹל הַנִּגּוּן עוֹלֶה בְּאֶחָד, וְזֶה שְׁמוֹנֶה עֶשְׂרֵה בֵּין חֻלְיוֹת וּקְשָׁרִים לְכָל צַד עוֹלִים שִׁבְעִים וּשְׁתַּיִם, וְזֶהוּ וְהוּכַן בַּחֶסֶד כִּסֵּ"א, חֶסֶ"ד ע"ב, כָּל מִי שֶׁמִּתְעַטֵּף בְּעִטּוּף שֶׁל מִצְוָה כְּאִלּוּ תִקֵּן כִּסֵּא לַקָּדוֹשׁ בָּרוּךְ הוּא, וְהֵם יאהדונה"י, לְכָל אֶחָד אַרְבַּע פָּנִים וְאַרְבַּע כְּנָפַיִם, עוֹלִים ס"ד, וּשְׁמוֹנֶה אוֹתִיּוֹת יאהדונה"י עוֹלִים ע"ב, וְכַנְפֵי מִצְוָה מְלַמְּדִים סוֹד, שֶׁהֵם ח' חוּטִים לְכָל צַד, כְּנֶגֶד אַרְבַּע פָּנִים וְאַרְבַּע כְּנָפַיִם שֶׁל כָּל חַיָּה, וּבְחֶשְׁבּוֹן קָטָן שֶׁל חֲנוֹךְ, אָ"ז הוּא שַׁדַּ"י, אָז יָשִׁיר בְּכָל מָקוֹם. וְאָמְרוּ בַּעֲלֵי הַמִּשְׁנָה, כָּל מִי שֶׁפּוֹחֵת, לֹא יִפְחֹת מִשֶּׁבַע, וְכָל מִי שֶׁמּוֹסִיף, אַל יוֹסִיף עַל שְׁלֹשׁ עֶשְׂרֵה, וְהֵם שֶׁבַע כְּנֶגֶד שִׁבְעָה יְמֵי בְרֵאשִׁית, שֶׁרוֹמְזִים לְשִׁבְעָה שְׁמוֹת אבגית"ץ וְכוּ', וַעֲלֵיהֶם נֶאֱמַר שְׂרָפִים עֹמְדִים מִמַּעַל לוֹ שֵׁשׁ כְּנָפַיִם שֵׁשׁ כְּנָפַיִם לְאֶחָד, שֶׁבָּהֶן פּוֹרַחַת הַתְּפִלָּה לְמַעְלָה, וְהֵם שָׁם מ"ב, כְּנֶגֶד מ"ב אַזְכָּרוֹת שֶׁהֵם בִּתְפִלִּין שֶׁל יָד וּתְפִלִּין שֶׁל רֹאשׁ, וַעֲלֵיהֶם נֶאֱמַר וְרָאוּ כָּל עַמֵּי הָאָרֶץ כִּי שֵׁם יהו"ה וְכוּ'.
וְאוֹתָם תַּכְשִׁיטֵי הַכַּלָּה, תְּפִלִּין שֶׁל רֹאשׁ עֲטֶרֶת זָהָב בְּרֹאשׁ הַכַּלָּה, וּתְפִלִּין שֶׁל יָד טַבַּעַת הַזְּרוֹעַ, הֲרֵי כַּלָּה מְתֻקֶּנֶת בְּתַכְשִׁיטִים שֶׁלָּהּ, צָרִיךְ לִקְרֹא לֶחָתָן שֶׁלָּהּ, זֶהוּ שֶׁכָּתוּב שְׁמַע יִשְׂרָאֵל, וַהֲרֵי הֵם בְּחֻפָּה, צְרִיכִים הָעָם הַקָּדוֹשׁ לַעֲמֹד בַּעֲמִידָה בִּפְנֵיהֶם, עִם חַזָּן, לְבָרְכָם בְּשֶׁבַע בְּרָכוֹת וּלְקַדֵּשׁ אֶת הֶחָתָן עִם הַכַּלָּה בָּרִאשׁוֹנָה בְקִדּוּשִׁין, וּבְעָמְדָם הָעָם הַקָּדוֹשׁ וְהַחַזָּן לְבָרֵךְ אוֹתָם, הַחַיּוֹת הַקְּדוֹשׁוֹת שֶׁהָיוּ מְנַגְּנוֹת בְּכַנְפֵיהֶם, תְּרַפֶּינָה כַנְפֵיהֶן.
ש שֶׁל תְּפִלִּין זוֹ הָאֵם הָעֶלְיוֹנָה, עָלֶיהָ נֶאֱמַר וְרָאוּ כָּל עַמֵּי הָאָרֶץ כִּי שֵׁם יהו"ה נִקְרָא עָלֶיךָ וְיָרְאוּ מִמֶּךָּ. שִׁי"ן עוֹלָה אוֹתִיּוֹתָיו ש"ס, ה' שֶׁל יָד כֵּהָה - שְׁלֹשׁ מֵאוֹת שִׁשִּׁים וַחֲמִשָּׁה, וּמָאתַיִם אַרְבָּעִים וּשְׁמוֹנֶה מִצְווֹת שֶׁכְּלוּלוֹת בְּמָאתַיִם אַרְבָּעִים וּשְׁמוֹנֶה תֵּבוֹת שֶׁל קְרִיאַת שְׁמַע בְּאַרְבַּע פָּרָשִׁיּוֹת הִנֵּה תַּרְיָ"ג, עֲלֵיהֶם נֶאֱמַר זֶה שְּׁמִי לְעֹלָם וְזֶה זִכְרִי לְדֹר דֹּר. שְׁמִ"י עִם י"ה - שְׁסָ"ה, זִכְרִ"י עִם ו"ה - רַמַ"ח, וְהַכֹּל תַּרְיָ"ג, הַתּוֹרָה הִיא שְׁמוֹ שֶׁל הַקָּדוֹשׁ בָּרוּךְ הוּא.
וְעוֹד, צִיצִית הִיא כִסֵּא, הַתְּפִלִּין הַקָּדוֹשׁ בָּרוּךְ הוּא יוֹרֵד עַל הַכִּסֵּא, שֶׁקּוֹרְאִים אוֹתוֹ בִּקְרִיאַת שְׁמַע, הֲרֵי הַקָּדוֹשׁ בָּרוּךְ הוּא יוֹשֵׁב עַל כִּסֵּא - צְרִיכִים לַעֲמֹד בִּשְׁבִילוֹ בִּתְפִלַּת עֲמִידָה, שְׁלֹשָׁה חֲיָלוֹת שֶׁלָּהּ בָּאִים עִם זְמִירוֹת שִׁירוֹת וְתִשְׁבָּחוֹת.
בְּאוֹתוֹ זְמַן שֶׁהוּא עַל כִּסְאוֹ, מָה אוֹמְרִים? אֵל מֶלֶךְ יוֹשֵׁב עַל כִּסֵּא רַחֲמִים וּמִתְנַהֵג בַּחֲסִידוּת. הַתִּקּוּן הַזֶּה הוּא לְצַדִּיקִים גְּמוּרִים שֶׁמַּתְקִינִים כִּסֵּא לַקָּדוֹשׁ בָּרוּךְ הוּא בַּצִּיצִית וּמוֹרִידִים אוֹתוֹ בַּתְּפִלִּין, וְעוֹמְדִים לְפָנָיו בִּתְפִלָּה. לַבֵּינוֹנִיִּים צִיצִית וּתְפִלִּין הֵם כְּמוֹ שׁוֹר לְעֹל וְכַחֲמוֹר לְמַשָּׂא, וּבְשַׁבָּת נֶאֱמַר בָּהֶם לְמַעַן יָנוּחַ שׁוֹרְךָ וַחֲמוֹרֶךָ. לָרְשָׁעִים הֵם קֶשֶׁר לְכָל הַמְקַטְרְגִים שֶׁלָּהֶם, שֶׁכָּךְ הֵם עֲשָׂרָה הַכְּתָרִים הַתַּחְתּוֹנִים, שֶׁהֲרֵי זֶה כְּנֶגֶד זֶה בָּרָא הַקָּדוֹשׁ בָּרוּךְ הוּא, אֲבָל הַכְּתָרִים הַתַּחְתּוֹנִים הֵם קְלִפּוֹת אֶל הַכְּתָרִים הָעֶלְיוֹנִים, שֶׁמִּתְלַבְּשׁוֹת בָּהֶן עֶשֶׂר אוֹתִיּוֹת בַּתְּפִלָּה שֶׁיִּהְיוּ כְפוּתִים תַּחְתָּיו הַכְּתָרִים הַתַּחְתּוֹנִים.
וּבִזְמַן שֶׁצַּדִּיקִים מְתַקְּנִים בְּכַנְפֵי מִצְוָה וּבִתְפִלִּין, נִכְנָעִים תַּחְתֵּיהֶם הַכְּתָרִים הַתַּחְתּוֹנִים. בְּאוֹתוֹ זְמַן יִכָּנֵס הַמֶּלֶךְ לְהֵיכָלוֹ, שֶׁהוּא אדנ"י, כְּמוֹ זֶה: יאהדונה"י, הֲרֵי הַמֶּלֶךְ בְּהֵיכָלוֹ, מִי שֶׁרוֹצֶה לִשְׁאֹל אֶת שְׁאֵלוֹתָיו יִכָּנֵס, וּמִשּׁוּם זֶה אדנ"י שְׂפָתַי תִּפְתָּח. בְּשָׁלֹשׁ הָרִאשׁוֹנוֹת יְסַדֵּר אָדָם אֶת שִׁבְחוֹ, כְּמוֹ עֶבֶד שֶׁמְּסַדֵּר אֶת שִׁבְחוֹ לִפְנֵי רַבּוֹ, שֶׁשָּׁלֹשׁ אֵלֶּה כּוֹתְבִים כָּל הַזְּכֻיּוֹת, וְשָׁלֹשׁ הָאַחֲרוֹנוֹת חוֹתְמִים, וּמִשּׁוּם זֶה צָרִיךְ אָדָם לִהְיוֹת בָּהֶם כְּעֶבֶד שֶׁמְּקַבֵּל פְּרָס מֵרַבּוֹ וְהוֹלֵךְ לוֹ, שֶׁשָּׁם הוּא בֵּית קִבּוּל הַחוֹתָם שֶׁל הַקֶּשֶׁר, וְהִיא הַמַּלְכוּת הַקְּדוֹשָׁה.
בָּאֶמְצָעִיּוֹת צָרִיךְ לִשְׁאֹל, שֶׁשָּׁם ו' ו', אֶחָד בַּעֲלֵי הַכְּתִיבָה וְאֶחָד בַּעֲלֵי הַחֲתִימָה, וְהֵם ו' עֶלְיוֹנָה ו' תַּחְתּוֹנָה, כּוֹלְלִים שְׁנֵים עָשָׂר פְּרָקִים. שָׁלֹשׁ הָרִאשׁוֹנוֹת - הָרֹאשׁ וּשְׁתֵּי זְרוֹעוֹת, שָׁלֹשׁ הָאַחֲרוֹנוֹת - הַגּוּף וּשְׁתֵּי שׁוֹקַיִם, הֲרֵי נִפְטָר מִן הַמֶּלֶךְ. מִשּׁוּם זֶה צָרִיךְ לָתֵת שָׁלֹשׁ פְּסִיעוֹת לְאָחוֹר, וְסוֹד הַדָּבָר - וַיֶּאֱסוֹף רַגְלָיו אֶל הַמִּטָּה.
תִּקּוּן אַחַד עָשָׂר
בְּרֵאשִׁית בָּרָ"א שִׁי"ת, וּמַה הוּא? שִׁשָּׁה הֵיכָלוֹת כְּנֶגֶד שֵׁשֶׁת יְמֵי בְרֵאשִׁית. אֱלֹהִי"ם, הָאֵם הָעֶלְיוֹנָה עֲלֵיהֶם, שֶׁהִיא הֵיכָל הַשְּׁבִיעִי, וּכְמוֹ שֶׁהָאֵם הָעֶלְיוֹנָה הוֹצִיאָה שֵׁשׁ, כָּךְ הָאֵם הַתַּחְתּוֹנָה הוֹצִיאָה שֵׁשׁ, וּמַה הֵם? אֵת הַשָּׁמַיִם וְאֵת הָאָרֶץ, וְהֵם שִׁשָּׁה כֵלִים, שֶׁנֶּאֱמַר בָּהֶם כִּי שֵׁשֶׁת יָמִים עָשָׂה יהו"ה אֶת הַשָּׁמַיִם וְאֶת הָאָרֶץ, וְהַהֵיכָלוֹת הַתַּחְתּוֹנִים הֵם כֵּלִים לַהֵיכָלוֹת הָעֶלְיוֹנִים.
וּכְשֶׁיִּשְׂרָאֵל הָיוּ מִתְפַּלְלִים, כָּל הַהֵיכָלוֹת הַלָּלוּ הָיוּ נִפְתָּחִים אֲלֵיהֶם, וְכָעֵת בַּגָּלוּת נֶאֱמַר בָּהֶם כָּל הַשְּׁעָרִים נִנְעֲלוּ, וְהַשְּׁכִינָה מִחוּץ לְהֵיכָלָהּ, וְהַקָּדוֹשׁ בָּרוּךְ הוּא מִחוּץ לְהֵיכָלוֹ, וְהַמַּלְאָכִים הַמְמֻנִּים עַל הַתְּפִלּוֹת מִחוּץ לְהֵיכְלֵיהֶם. זֶהוּ שֶׁכָּתוּב הֵן אֶרְאֶלָּם צָעֲקוּ חֻצָה, וְאֵין לַתְּפִלּוֹת מָקוֹם לְהִכָּנֵס, וְזֶהוּ כָּל הַשְּׁעָרִים נִנְעֲלוּ, אֲבָל שַׁעֲרֵי דִמְעָה לֹא נִנְעֲלוּ, וְאֵין מִי שֶׁיִּפְתַּח אֶת הַשְּׁעָרִים הַלָּלוּ עַד שֶׁיָּבֹא בַּעַל הַדִּמְעָה, שֶׁנֶּאֱמַר בּוֹ וַתִּפְתַּח וַתִּרְאֵהוּ אֶת הַיֶּלֶד וְהִנֵּה נַעַר בֹּכֶה, וְאֵין הַהֵיכָל נִפְתָּח אֶלָּא בּוֹ, וְזֶהוּ וַתִּפְתַּח, שֶׁנִּפְתַּח הַהֵיכָל הַזֶּה אֵלָיו. בַּמֶּה נִפְתָּח לוֹ? בְּדִמְעָה. זֶהוּ שֶׁכָּתוּב וְהִנֵּה נַעַר בֹּכֶה, וּמִיָּד וַתַּחְמֹל עָלָיו.
וְעוֹד וַתִּפְתַּח, כְּשֶׁיִּשְׂרָאֵל פּוֹתְחִים בִּתְשׁוּבָה בִּבְכִיָּה, מִיַּד וַתַּחְמֹל עָלָיו, וְזֶהוּ בִּבְכִי יָבֹאוּ, בִּזְכוּת הַבְּכִיָּה שֶׁלּוֹ יִתְכַּנְּסוּ מִן הַגָּלוּת.
שֶׁיֵּשׁ הֵיכָל שֶׁל דִּמְעָה שֶׁאֵין לָהּ רְשׁוּת לִפְתֹּחַ אֶלָּא בְדִמְעָה, וְיֵשׁ הֵיכַל הַנִּגּוּן שֶׁאֵין לָהּ רְשׁוּת לִפְתֹּחַ אֶלָּא בְנִגּוּן, וּמִשּׁוּם זֶה דָּוִד מִתְקָרֵב לְאוֹתוֹ הַהֵיכָל בְּנִגּוּן, זֶהוּ שֶׁכָּתוּב וְהָיָה כְּנַגֵּן הַמְנַגֵּן. וְיֵשׁ הֵיכָל שֶׁל אוֹר שֶׁלֹּא נִפְתָּח אֶלָּא לְאָדָם שֶׁהָיָה מִתְעַסֵּק בְּאוֹר הַתּוֹרָה.
וְיֵשׁ הֵיכָל שֶׁל נְבוּאָה שֶׁלֹּא נִפְתָּח אֶלָּא לְאָדָם שֶׁהוּא חָכָם גִּבּוֹר וְעָשִׁיר, וְיֵשׁ הֵיכָל שֶׁל יִרְאָה שֶׁנִּקְרָא הֵיכַל הַיִּרְאָה, שֶׁלֹּא נִפְתָּח אֶלָּא לְמִי שֶׁיֵּשׁ בּוֹ יִרְאָה, וְיֵשׁ הֵיכָל שֶׁל עֲנִיִּים שֶׁלֹּא נִפְתָּח אֶלָּא לָעֲנִיִּים שֶׁהָיוּ מִתְעַטְּפִים לִפְנֵי יהו"ה בִּתְפִלָּה, בְּעִטּוּף שֶׁל מִצְוָה שֶׁל צִיצִית וּתְפִלִּין, וַעֲלֵיהֶם נֶאֱמַר תְּפִלָּה לְעָנִי כִי יַעֲטֹף.
וְיֵשׁ שַׁעַר שֶׁל צַדִּיקִים שֶׁלֹּא נִפְתָּח אֶלָּא לַצַּדִּיקִים. זֶהוּ שֶׁכָּתוּב זֶה הַשַּׁעַר לַיהו"ה צַדִּיקִים יָבֹאוּ בוֹ, וְזֶהוּ הַשַּׁעַר שֶׁל צַדִּיק חַ"י הָעוֹלָמִים, שֶׁנֶּאֱמַר בּוֹ וְלֹא רָאִיתִי צַדִּיק נֶעֱזָב וְזַרְעוֹ מְבַקֶּשׁ לָחֶם, וְכָעֵת בַּגָּלוּת נֶאֱמַר בּוֹ הַצַּדִּיק אָבָד. מַה זֶּה אָבָד? אָבַד לַגְּבִירָה, וְנֶאֱמַר בּוֹ וְנָהָר יֶחֱרַב וְיָבֵשׁ, יֶחֱרַב בְּבַיִת רִאשׁוֹן, וְיָבֵשׁ בְּבַיִת שֵׁנִי. וּמִשּׁוּם שֶׁאֵין לוֹ מִשֶּׁלּוֹ, הָעֲנִיִּים צוֹעֲקִים בְּחַ"י בִּרְכוֹת הַתְּפִלָּה אֶל חַ"י הָעוֹלָמִים, וַהֲרֵי הִסְתַּלֵּק מִשָּׁם הַנְּבִיעָה שֶׁל כָּל הַבְּרָכוֹת וְאֵין מִי שֶׁיִּתֵּן לָהֶם, וְהַשְּׁעָרִים הָאֲחֵרִים סְתוּמִים, וְשַׁעַר הַצַּדִּיק חָרֵב וְיָבֵשׁ, כְּמוֹ שֶׁעָנִי חָרֵב וְיָבֵשׁ, וְסוֹד הַדָּבָר - יִקָּווּ הַמַּיִם מִתַּחַת הַשָּׁמַיִם אֶל מָקוֹם אֶחָד וְתֵרָאֶה הַיַּבָּשָׁה.
וְאֵין שַׁעַר פָּתוּחַ אֶלָּא שַׁעַר שֶׁל דִּמְעָה, וּמַה הִיא בַּת עַיִן? שֶׁדִּמְעָה יוֹצֵאת מִמֶּנָּה, וְעָלֶיהָ נֶאֱמַר שָׁמְרֵנִי כְּאִישׁוֹן בַּת עָיִן, וּבָהּ וְהִנֵּה נַעַר בֹּכֶה, לַקָּדוֹשׁ בָּרוּךְ הוּא, שֶׁיְּרַחֵם עָלֶיהָ בַּגָּלוּת. זֶהוּ שֶׁכָּתוּב אַתָּה תָקוּם תְּרַחֵם צִיּוֹן, מִשּׁוּם שֶׁהִיא לַבַּת אֵשׁ שֶׁנִּרְאֲתָה לְמֹשֶׁה בַּסְּנֶה, שֶׁכָּתוּב וַיֵּרָא מַלְאַךְ יהו"ה אֵלָיו בְּלַבַּת אֵשׁ מִתּוֹךְ הַסְּנֶה, הִיא בַ"ת מִן בְּרֵאשִׁי"ת, וְזֶה בְּרֵאשִׁית.
תִּקּוּן שְׁנֵים עָשָׂר
בְּרֵאשִׁית הוּא מַאֲמָר רִאשׁוֹן שֶׁל הַכֹּל, כָּלוּל מֵעֶשֶׂר אֲמִירוֹת, וְהִיא ל"ב אֱלֹהִי"ם שֶׁל מַעֲשֵׂה בְרֵאשִׁית וּמִצַּד שְׂמֹאל נִתְּנָה, שֶׁהִיא גְבוּרָה, אֵשׁ אֲדֻמָּה, וּמִשּׁוּם זֶה בְּלַבַּת אֵשׁ, וּמֹשֶׁה הָיָה מִצַּד הַלְוִיִּם מֵהַצַּד שֶׁלּוֹ מַמָּשׁ, וְלָמָּה הִתְגַּלָּה לוֹ בַסְּנֶה? לְהַרְאוֹת שֶׁהָיְתָה בְּדֹחַק בֵּין הַקּוֹצִים, וְעִם כָּל זֶה וְהַסְּנֶה אֵינֶנּוּ אֻכָּל, בִּשְׁבִיל הַשּׁוֹשַׁנִּים, שֶׁהֵם בָּנֶיהָ, שֶׁהֵם יִשְׂרָאֵל, שֶׁהָיוּ עֲתִידִים לִהְיוֹת בַּגָּלוּת בֵּין הָעֵרֶב רַב שֶׁהֵם קוֹצִים, וְזֶהוּ הַסּוֹד כִּי אֶעֱשֶׂה כָלָה בְּכָל הַגּוֹיִם אֲשֶׁר הִדַּחְתִּיךָ שָׁמָּה, וְאוֹתְךָ לֹא אֶעֱשֶׂה כָלָה.
הֶרְאָה לוֹ שְׂכַר הַכַּלָּה, וְהִיא לַבַּת אֵשׁ בֵּין הַקּוֹצִים, שֶׁהֵם הָרְשָׁעִים, כְּשֶׁהֵם דּוֹחֲקִים אֶת הַשְּׁכִינָה וְאֶת יִשְׂרָאֵל, הַשָּׂכָר שֶׁלָּהֶם כַּלָּה, יוֹצֵאת הַשְּׁכִינָה הַכַּלָּה מִבֵּינֵיהֶם, וְיָבֹא הֶחָתָן בִּשְׁבִילָהּ, וְזֶהוּ שְׂכַר הַכַּלָּה - הַדֹּחַק, וְיִגְאַל אוֹתָם מִן הַגָּלוּת בִּשְׁבִילָהּ, וְהַדֹּחַק שֶׁל הַגָּלוּת שֶׁל הָעֵרֶב רַב אֶת יִשְׂרָאֵל, מְמַהֵר לָהֶם אֶת הַגְּאֻלָּה, וְהָרִפְיוֹן שֶׁלָּהֶם מְעַכֵּב לְיִשְׂרָאֵל אֶת הַגְּאֻלָּה, בִּגְלַל זֶה נִרְאָה לְמֹשֶׁה בְּלַבַּת אֵשׁ מִתּוֹךְ הַסְּנֶה, מִתּוֹךְ הַקּוֹצִים.
כְּשֶׁהִתְקָרֵב לְשָׁם לִרְאוֹת הַמַּעֲשֶׂה הַזֶּה, אָמַר לוֹ הַקָּדוֹשׁ בָּרוּךְ הוּא אַל תִּקְרַב הֲלוֹם, שַׁל נְעָלֶיךָ. כָּאן רֶמֶז שֶׁהִתְפַּשֵּׁט מִן הַגּוּף שֶׁלּוֹ, שֶׁהִיא נַעַל, לְגוּף אַחֵר שֶׁהִתְלַבֵּשׁ כְּשֶׁהִתְקָרֵב, וְיֵשׁ מִי שֶׁיֹּאמַר שֶׁהוּא אִשְׁתּוֹ, וְהַכֹּל אֱמֶת, זֶה וָזֶה.
וּכֵן הֶרְאָה לוֹ שֶׁבֵּית הַמִּקְדָּשׁ, שֶׁהוּא בִּנְיָן שֶׁל אָדָם, שֶׁעָתִיד לְהֵחָרֵב, וְיִבָּנֶה פַּעַם אַחֶרֶת עַל יַד הַקָּדוֹשׁ בָּרוּךְ הוּא, זֶהוּ שֶׁכָּתוּב גָּדוֹל יִהְיֶה כְּבוֹד הַבַּיִת הַזֶּה הָאַחֲרוֹן מִן הָרִאשׁוֹן, מִשּׁוּם שֶׁנֶּאֱמַר בּוֹ וַאֲנִי אֶהְיֶה לָּהּ נְאֻם יהו"ה חוֹמַת אֵשׁ סָבִיב, נֶאֱמַר בְּבֵית הַמִּקְדָּשׁ בּוֹנֵה יְרוּשָׁלַםִ יהו"ה.
וְנֶאֱמַר שָׁם אֵצֶל אָדָם וַיִּבֶן יהו"ה אֱלֹהִי"ם אֶת הַצֵּלָע אֲשֶׁר לָקַח מִן הָאָדָם, זוֹ חָכְמָה, וַיְבִיאֶהָ אֶל הָאָדָם, זֶה עַמּוּד הָאֶמְצָעִי הַדַּרְגָּה שֶׁל מֹשֶׁה, וְהַצֵּלַע הַזּוֹ הִיא וַדַּאי כַּלַּת מֹשֶׁה, וְעָלֶיהָ נֶאֱמַר וַיֵּרָא אֵלָיו מַלְאַךְ יהו"ה בְּלַבַּת אֵשׁ, שֶׁהִיא בַת יְחִידָה שֶׁמִּמֶּנָּה יוֹצֵא אוֹר הַתּוֹרָה.
כְּמוֹ זֶה נֶאֱמַר וַתִּפְתַּח וַתִּרְאֵהוּ אֶת הַיֶּלֶד, וַתִּרְאֵהוּ זוֹ הַשְּׁכִינָה, שֶׁהָיָה בוֹכֶה בִשְׁבִילָהּ, מִיַּד וַתַּחְמֹל עָלָיו, וְזֶהוּ בִּבְכִי יָבֹאוּ וּבְתַחֲנוּנִים אוֹבִילֵם. בְּתַחֲנוּנִים וַדַּאי, לְקַיֵּם וּבְרַחֲמִים גְּדוֹלִים אֲקַבְּצֵךְ.
בַּזְּמַן הַזֶּה כָּל הַחַיּוֹת יִתְעוֹרְרוּ בְקוֹל, וְהָעוֹפוֹת מְצַפְצְפִים בְּשִׁיר, לְקַבֵּל אֶת הַבַּת בְּשִׂמְחָה בְּנִגּוּן, לְקַבֵּל קִדּוּשִׁין מֵהֶחָתָן, שֶׁהֵם קָדוֹשׁ קָדוֹשׁ קָדוֹשׁ וְכוּ', וְאֵין קְדֻשָּׁה פָּחוֹת מֵעֲשָׂרָה, וְהַקִּדּוּשִׁין הֵם מִצַּד שֶׁל הַחָכְמָה שֶׁהִיא י', קֹדֶשׁ יִשְׂרָאֵל לַיהו"ה רֵאשִׁית תְּבוּאָתֹה, רֵאשִׁית וַדַּאי, וּמִתְבָּרְכִים בְּשֶׁבַע בְּרָכוֹת מִצַּד הָאֵם הָעֶלְיוֹנָה שֶׁהִיא בְרָכָה, וְעָלֶיהָ נֶאֱמַר לְהָנִיחַ בְּרָכָה אֶל בֵּיתֶךָ. וְשֶׁבַע בְּרָכוֹת הֵן - בְּשַׁחֲרִית שְׁתַּיִם לְפָנֶיהָ וְאַחַת לְאַחֲרֶיהָ, וּבְעַרְבִית שְׁתַּיִם לְפָנֶיהָ שְׁתַּיִם לְאַחֲרֶיהָ, וְהֵם שֶׁבַע סְפִירוֹת שֶׁכְּלוּלוֹת בְּחָתָן וְכַלָּה, וְזֶהוּ שְׁמַע יִשְׂרָאֵל וְגוֹמֵר, הֲרֵי כָּאן קְדֻשָּׁה וּבְרָכָה וְיִחוּד. בְּאוֹתוֹ זְמַן מִתְעוֹרֵר דָּוִד בְּכִנּוֹר שֶׁהוּא מְנַגֵּן מֵאֵלָיו בַּעֲשָׂרָה מִינֵי נִגּוּנִים, רִאשׁוֹן בְּאַשְׁרֵי, וְזֶה בְּרֵאשִׁית.
תִּקּוּן שְׁלֹשָׁה עָשָׂר
בְּרֵאשִׁית, שָׁם אַשְׁרֵ"י, וְזֶהוּ אַשְׁרֵי הָאִישׁ, וְהוּא אהי"ה אֲשֶׁר אהי"ה, רֹאשׁ לְכָל הָרָאשִׁים, וְעָלֶיהָ נֶאֱמַר רֹאשֵׁךְ עָלַיִךְ כַּכַּרְמֶל, וְזֶה תְפִלִּין שֶׁל רֹאשׁ, וְדַלַּת רֹאשֵׁךְ כָּאַרְגָּמָן זֶה תְפִלִּין שֶׁל יָד, וּבוֹ מְשַׁבְּחִים אֶת הַבַּת בָּאַשְׁרֵי הַזֶּה. זֶהוּ שֶׁכָּתוּב בְּאָשְׁרִי כִּי אִשְּׁרוּנִי בָּנוֹת.
מִי זוֹכֶה לְהִכָּנֵס שָׁם? אֲשֶׁר לֹא הָלַךְ בַּעֲצַת רְשָׁעִים, שֶׁהִיא עֵצָה רָעָה מִצַּד שֶׁל עֵץ הַדַּעַת טוֹב וָרָע, וּבְדֶרֶךְ חַטָּאִים לֹא עָמָד, מִי זוֹ דֶּרֶךְ חַטָּאִים? אוֹתָהּ שֶׁנֶּאֱמַר בָּהּ (משלי ל) כֵּן דֶּרֶךְ אִשָּׁה מְנָאָפֶת אָכְלָה וּמָחֲתָה פִיהָ וְגוֹמֵר. וּבְמוֹשַׁב לֵצִים לֹא יָשָׁב, מִי זֶה מוֹשַׁב לֵצִים? זוֹ לִילִית, אִמָּם שֶׁל עֵרֶב רַב, שֶׁמְּטַמֵּאת כְּנִדָּה בְמוֹשָׁבָהּ, וְכֵן עֵרֶב רַב מְטַמְּאִים בְּמוֹשָׁבָם אֶת הַצַּדִּיקִים שֶׁיּוֹשְׁבִים בֵּינֵיהֶם כְּנִדָּה.
וּמִי שֶׁדָּבֵק בָּאַשְׁרֵי הַזֶּה, שֶׁהוּא כֶתֶר וְרֹאשׁ שֶׁל הַתּוֹרָה, נֶאֱמַר בּוֹ וְהָיָה כְּעֵץ שָׁתוּל עַל פַּלְגֵי מָיִם, וְזֶה עֵץ חַיִּים, שֶׁנֶּאֱמַר בּוֹ וְעָלֵהוּ לֹא יִבּוֹל, וְזֶה תִקּוּן רִאשׁוֹן.
הַשֵּׁנִי בְּשִׁיר זֶה חָכְמָה, שָׁר י', וְשָׁלֹשׁ יוֹדִי"ם הֵן י' י' י', וְהֵם רֹאשׁ וְסוֹף וְאֶמְצַע שֶׁל הָאוֹת י', וְהֵם רְמוּזִים בַּשֵּׁם נִסְתָּר שֶׁהוּא יו"ד ה"י וא"ו ה"י. בְּאֵלּוּ הַשָּׁלֹשׁ שִׁבַּח דָּוִד הַמֶּלֶךְ אֶת בַּת הַמֶּלֶךְ. זֶהוּ שֶׁכָּתוּב שִׁיר לַמַּעֲלוֹת, ל' מַעֲלוֹת הֵן וַדַּאי, אוֹתָן שְׁלֹשִׁים דְּרָגוֹת שֶׁבָּהֶם הַבַּת עוֹלָה לָאָב.
בַּחֲמִשָּׁה נִימִין שֶׁל כִּנּוֹר, שֶׁהֵם חָמֵשׁ אַזְכָּרוֹת שֶׁהִזְכִּיר חָמֵשׁ פְּעָמִים יהו"ה בַּמִּזְמוֹר הַזֶּה, אֶחָד - עֶזְרִי מֵעִם יהו"ה, ב' - יהו"ה שֹׁמְרֶךָ, ג' - יהו"ה צִלְּךָ, ד' - יהו"ה יִשְׁמָרְךָ מִכָּל רָע, ה' - יהו"ה יִשְׁמָר צֵאתְךָ וּבוֹאֶךָ. וּבָהֶם הַמֶּלֶךְ אוֹמֵר לַכַּלָּה, צַהֲלִי קוֹלֵךְ בַּת גַּלִּים, בַּת עֲשָׂרָה גַלְגַּלִּים, שֶׁעוֹלֶה בָהֶם יו"ד ה"א וא"ו ה"א בַּעֲשָׂרָה מִינֵי נִגּוּנִים.
וּבְאַרְבַּע חַיּוֹת שֶׁעוֹלֶה יהו"ה, בְּשִׁיר פָּשׁוּט, כָּפוּל, מְשֻׁלָּשׁ, מְרֻבָּע, שֶׁהוּא יהו"ה, שֶׁקּוֹלוֹ עוֹלֶה כְּגַלֵּי הַיָּם, וְגַלֵּי הַיָּם שֶׁלְּמַעְלָה הֵם עֲשָׂרָה גַלְגַּלִּים, וַעֲלֵיהֶם נֶאֱמַר יָדָיו גְּלִילֵי זָהָב מְמֻלָּאִים בַּתַּרְשִׁישׁ, בִּשְׁתֵּי זְרוֹעוֹת הַבַּת.
וּבָהֶם שִׁשָּׁה פְּרָקִים, וְהֵם שֵׁשׁ דְּרָגוֹת שֶׁל הַכִּסֵּא, שֵׁשׁ מַעֲלוֹת לַכִּסֵּא, וּכְשֶׁעוֹלֶה בָהֶם ו', יִתְעוֹרְרוּ אֵלָיו לְקַבֵּל אוֹתוֹ הַשְּׂרָפִים בְּכַנְפֵיהֶם. זֶהוּ שֶׁכָּתוּב שְׂרָפִים עוֹמְדִים מִמַּעַל לוֹ שֵׁשׁ כְּנָפַיִם וְגוֹמֵר, וּמִי שֶׁעוֹלֶה עַל כַּנְפֵיהֶם וּפוֹרֵחַ בָּהֶם הוּא ו', כּוֹלֵל שֵׁשׁ תֵּבוֹת הַיִּחוּד שֶׁל שְׁמַע יִשְׂרָאֵל, וּבִגְלָלוֹ נֶאֱמַר כִּי עוֹף הַשָּׁמַיִם וְגוֹמֵר.
וּכְשֶׁעוֹלָה הַבַּת, עוֹלָה בִּשְׁתֵּי זְרוֹעוֹתָיו שֶׁהֵם חֶסֶד וּגְבוּרָה, שֶׁבָּהֶם שִׁשָּׁה פְּרָקִים שֶׁהוּא ו', וְסוֹד הַדָּבָר - שְׂמֹאלוֹ תַּחַת לְרֹאשִׁי וִימִינוֹ תְּחַבְּקֵנִי.
כְּשֶׁעוֹלֶה הַשִּׁיר הַזֶּה, עוֹלֶה בְּשֵׁשׁ תֵּבוֹת, שֶׁהֵן שְׁמַע יִשְׂרָאֵל וְגוֹמֵר, וּכְשֶׁיּוֹרֵד, יוֹרֵד בְּשֵׁשׁ, שֶׁהֵם בָּרוּךְ שֵׁם כְּבוֹד מַלְכוּתוֹ לְעוֹלָם וָעֶד, וְהַנִּגּוּן כְּשֶׁעוֹלֶה, עוֹלֶה בְשֵׁשׁ, וּכְשֶׁיּוֹרֵד, יוֹרֵד בְּשֵׁשׁ, וַעֲלֵיהֶם נֶאֱמַר שׁוֹקָיו עַמּוּדֵי שֵׁשׁ.
וַעֲשָׂרָה גַלְגַּלִּים הֵם י', שֶׁהֵם כְּנֶגֶד עֶשֶׂר אֶצְבָּעוֹת שֶׁמַּכִּים בַּנִּגּוּן, חָמֵשׁ בְּחָמֵשׁ, וְהֵם ה"ה, שֶׁעוֹלִים בְּי' בְּשֵׁשׁ דְּרָגוֹת שֶׁהוּא ו', בּוֹ עוֹלִים וְיוֹרְדִים, וְהוּא כְּמוֹ הַסֻּלָּם שֶׁנֶּאֱמַר בּוֹ וְהִנֵּה סֻלָּם מֻצָּב אַרְצָה וְגוֹמֵר, וְהִנֵּה מַלְאֲכֵי אֱלֹהִי"ם עֹלִים וְיֹרְדִים בּוֹ, וְהַכֹּל יהו"ה, יו"ד ה"א וא"ו ה"א, יָ"ד, וְדָוִד מְנַגֵּן בְּיָד, ו' הוּא גוּף, כְּנָפָיו ה"ה, רֹאשׁוֹ י', בּוֹ עוֹלֶה קוֹל הַנִּגּוּן.
וְעוֹד ו' הִיא מְנוֹרָה, שְׁלֹשָׁה קְנֵי מְנוֹרָה מִצִּדָּהּ הָאֶחָת וְגוֹמֵר, ו' מְנוֹרָה בְּאֶמְצַע, נֵר עַל רֹאשׁוֹ י', כְּשֶׁשּׁוֹרָה בָּאוֹת ו' נַעֲשֶׂה ז', וְסוֹד הַדָּבָר - יָאִירוּ שִׁבְעַת הַנֵּרוֹת.
כְּנֶגֶד הַמְּנוֹרָה שֶׁהִיא ו', וְשִׁשָּׁה קְנֵי הַמְּנוֹרָה שֶׁהֵם ה' ה', שֵׁשׁ וָוִי"ן, וְסוֹד הַדָּבָר - שִׁבְעָה וְשִׁבְעָה מוּצָקוֹת, עַד שֶׁעוֹלִים לְי"ד, שֶׁהוּא יהו"ה, יו"ד ה"א וא"ו ה"א, וְזֶהוּ וְדָוִד מְנַגֵּן בְּיָד, יָ"ד כְּנֶגֶד יָ"ד, וְעוֹלָה ה' בָּאוֹת ו', וְאַחַר כָּךְ עוֹלָה ו' בְּי' שֵׁשׁ פְּעָמִים עֶשֶׂר, עַד שֶׁעוֹלָה לְשִׁשִּׁים, וְהֵם אוֹתִיּוֹת הַדְּבֵקוֹת בִּקְרִיאַת שְׁמַע, שֶׁבִּשְׁבִילָם נֶאֱמַר כָּל הַמֵּשִׂים רֶוַח בֵּין הַדְּבֵקִים מְצַנְּנִים לוֹ גֵּיהִנֹּם, וּשְׁלֹמֹה אָמַר עֲלֵיהֶם, הִנֵּה מִטָּתוֹ שֶׁלִּשְׁלֹמֹה שִׁשִּׁים גִּבּוֹרִים סָבִיב לָהּ, וְהֵם שׁוֹמְרִים [ס"א נוֹטְלִים] אֶת מִטָּתוֹ, וּכְנֶגְדָּם שִׁשִּׁים הֵמָּה מְלָכוֹת, אֵלּוּ זְכָרִים - וְאֵלּוּ נְקֵבוֹת, אֵלּוּ שֶׁל קְרִיאַת שְׁמַע שֶׁתִּקֵּן מֹשֶׁה - זְכָרִים, אֵלּוּ שֶׁל שְׁלֹמֹה - נְקֵבוֹת, וְאֵלּוּ בֵּית קִבּוּל לְאֵלֶּה, הַדְּרָגוֹת שֶׁל שְׁלֹמֹה הֵן בֵּית קִבּוּל לַדְּרָגוֹת שֶׁל מֹשֶׁה, וּכְשֶׁמִּתְחַבְּרִים הַכֹּל כְּאֶחָד, שְׁלֹמֹ"ה מִתְהַפֵּךְ לְמֹשֶׁ"ה.
בַּתִּקּוּנִים שֶׁל אַרְבַּע הָאוֹתִיּוֹת נִתְקָן הַשִּׁיר, וַעֲלֵיהֶן נֶאֱמַר וְהִנֵּה מַלְאֲכֵי אֱלֹהִי"ם וְגוֹמֵר, עֹלִים - שְׁתַּיִם, וְהֵן י"ה, וְיֹרְדִים - שְׁתַּיִם, וְהֵן ו"ה, וְכֵן גַּלְגַּלֵּי הַיָּם עוֹלִים בְּעֶשֶׂר, וְהֵן יו"ד ה"א וא"ו ה"א, וְאַרְבַּע חַיּוֹת, כְּשֶׁעוֹלָה הַבַּת בְּשִׁיר, הַנֶּשֶׁר נוֹטֵל י' בַּפֶּה וְעַל רֹאשָׁהּ, ו' בַּגּוּף, ה"ה בִּכְנָפֶיהָ, אָדָם יו"ד ה"א וא"ו ה"א רוֹכֵב עַל הַכֹּל. וּדְמוּת פְּנֵיהֶם פְּנֵי אָדָם, זֶה עוֹלֶה עַל הַכֹּל, וּפְנֵי אַרְיֵה אֶל הַיָּמִין לְאַרְבַּעְתָּם, זֶה יהו"ה, וּפְנֵי שׁוֹר וּפְנֵי נֶשֶׁר, הֵם מֶרְכָּבָה לַשֵּׁם שֶׁל יהו"ה, וְאָדָם עַל הַכֹּל.
בִּזְמַן שֶׁהִיא עוֹלָה בְּכָל הַתִּקּוּנִים הַלָּלוּ, הוּא מְשַׁבֵּחַ אוֹתָהּ. זֶהוּ שֶׁכָּתוּב כְּחוּט הַשָּׁנִי שִׂפְתוֹתַיִךְ וּמִדְבָּרֵךְ נָאוֶה. הֲרֵי שְׁנֵי מִינֵי נִגּוּנִים שֶׁשִּׁבַּח דָּוִד הַמֶּלֶךְ - בְּאַשְׁרֵי בְּשִׁיר.
שְׁלִישִׁי בִּבְרָכָה, וְזוֹ הַשְּׁכִינָה הָעֶלְיוֹנָה, וְעָלֶיהָ נֶאֱמַר בָּרְכִי נַפְשִׁי אֶת יהו"ה, מִזּוֹ נִתְּנָה בָאָדָם נִשְׁמַת חַיִּים שֶׁנֶּאֱמַר בָּהּ חֲמִשָּׁה תִקּוּנִים. מָה הַקָּדוֹשׁ בָּרוּךְ הוּא זָן אֶת כָּל הָעוֹלָם, כָּךְ הַנְּשָׁמָה זָנָה אֶת כָּל הַגּוּף. מָה הַקָּדוֹשׁ בָּרוּךְ הוּא רוֹאֶה וְאֵינוֹ נִרְאֶה, כָּךְ הַנְּשָׁמָה רוֹאָה וְאֵינָהּ נִרְאֵית. מָה הַקָּדוֹשׁ בָּרוּךְ הוּא יוֹשֵׁב בְּחַדְרֵי חֲדָרִים, כָּךְ הַנְּשָׁמָה יוֹשֶׁבֶת בְּחַדְרֵי חֲדָרִים. מָה הַקָּדוֹשׁ בָּרוּךְ הוּא מָלֵא כָּל הָעוֹלָם, כָּךְ הַנְּשָׁמָה מְלֵאָה אֶת כָּל הַגּוּף. מָה הַקָּדוֹשׁ בָּרוּךְ הוּא דָּן אֶת כָּל הָעוֹלָם, כָּךְ הַנְּשָׁמָה דָּנָה אֶת הַגּוּף. וְסוֹד הַנְּשָׁמָה שֶׁהִיא שָׁוָה לַקָּדוֹשׁ בָּרוּךְ הוּא, זוֹ בִּינָה, מִ"י, וְעָלֶיהָ נֶאֱמַר וְאֶל מִי תְדַמְּיוּנִי וְאֶשְׁוֶה, אֶל מִ"י וַדַּאי, וַהֲרֵי פֵּרְשׁוּהוּ בַּעֲלֵי הַמִּשְׁנָה חֲמִשָּׁה דְבָרִים אֵלּוּ, חֲמִשָּׁה וַדַּאי, מִשּׁוּם שֶׁהֵם מִצַּד ה' הָעֶלְיוֹנָה.
וְהֵם כֻּלָּם תִּקּוּנִים בַּלֵּב, כְּמוֹ שֶׁבֵּאֲרוּהוּ בַּעֲלֵי הַמִּשְׁנָה, הַלֵּב מֵבִין, הַלֵּב רוֹאֶה, הַלֵּב שׁוֹמֵעַ - הֲרֵי שָׁלֹשׁ. ה' הִיא חָמֵשׁ, הֶבֶל וְרוּחַ הַפֶּה שֶׁעוֹלֶה בּוֹ קוֹל וַאֲמִירָה וְדִבּוּר, זֶה ו', עוֹרְקֵי הַלֵּב הֵם כְּמוֹ חַיָּלִים אַחַר מַלְכָּם, וְסוֹד הַדָּבָר - אֶל אֲשֶׁר יִהְיֶה שָּׁמָּה הָרוּחַ לָלֶכֶת יֵלֵכוּ, כָּךְ מִתְנַהֲגִים עוֹרְקֵי הַלֵּב אֶל הָרוּחַ, הֲרֵי לְךָ רוּחַ בַּלֵּב, שֶׁיּוֹצֵא מֵאֹזֶן שְׂמֹאל שֶׁל הַלֵּב, וְהִיא הָיְתָה הָרוּחַ הַצְּפוֹנִית שֶׁהִכְּתָה בְּכִנּוֹר דָּוִד, וּבָרוּחַ הַזּוֹ הָיָה מַכֶּה בַּחֲמֵשֶׁת הַנִּימִים שֶׁל הַכִּנּוֹר, שֶׁהֵם חָמֵשׁ כַּנְפֵי רֵאָה, וּבַקָּנֶה עוֹלֶה הַקּוֹל לַלֵּב, וְהִיא אֵשׁ אוֹכֶלֶת, מֵאֹזֶן יָמִין שֶׁל הַלֵּב שֶׁהִיא כְּלַפֵּי כָבֵד, וּמִמֶּנּוּ יוֹצֵא הַדִּבּוּר, זֶהוּ שֶׁכָּתוּב הֲלֹא כֹה דְבָרִי כָּאֵשׁ, וְאִם לֹא כַּנְפֵי הָרֵאָה שֶׁנּוֹשְׁבוֹת עַל הַלֵּב, הָיָה שׂוֹרֵף כָּל הַגּוּף. הַמַּחֲשָׁבָה בַּלֵּב, וְזֶה י', שֶׁה' ה' הֵם אֲמִירָה וְדִבּוּר, ו' קוֹל כּוֹלֵל הַכֹּל.
רְבִיעִי בְּמִזְמוֹר, וְזֶהוּ הוּא זְרוֹעַ יָמִין. זֶהוּ שֶׁכָּתוּב מִזְמוֹר שִׁירוּ לַיהו"ה שִׁיר חָדָשׁ כִּי נִפְלָאוֹת עָשָׂה הוֹשִׁיעָה לּוֹ יְמִינוֹ, וְעָלֶיהָ נֶאֱמַר הוֹשִׁיעָה יְמִינְךָ, וְהוּא בַגָּלוּת עִם הַשְּׁכִינָה, וְהוּא תוֹמֵךְ אוֹתָהּ, וְסוֹד הַדָּבָר - וּזְרוֹעַ יהו"ה עַל מִי נִגְלָתָה, וּבוֹ שְׁבוּעַת הַגְּאֻלָּה. זֶהוּ שֶׁכָּתוּב נִשְׁבַּע יהו"ה בִּימִינוֹ וּבִזְרוֹעַ עֻזּוֹ, וְעוֹד, חַי יהו"ה שִׁכְבִי עַד הַבֹּקֶר.
וְלָמָּה נִקְרֵאת זְרוֹעַ יהו"ה? מִשּׁוּם שֶׁבְּכַף הַיָּד בּוֹ י', חָמֵשׁ אֶצְבָּעוֹת ה', הַקָּנֶה שֶׁל הַיָּמִין שֶׁהוּא הַזְּרוֹעַ, ו' הַכָּתֵף, בּוֹ ה', וְזֶה הָעַמּוּד הָאֶמְצָעִי שֶׁנִּקְשָׁר בְּיָמִין, לְהָקִים בּוֹ שְׁכִינָה בַגָּלוּת, וּמֹשֶׁה שֶׁהוּא הַדְּמוּת שֶׁל הָעַמּוּד הָאֶמְצָעִי, נֶאֱמַר בּוֹ (ישעיה סג) מוֹלִיךְ לִימִין מֹשֶׁה זְרוֹעַ תִּפְאַרְתּוֹ. וְהוּא בוֹקֵעַ אֶת מֵי הַתּוֹרָה לְזֶרַע אַבְרָהָם, שֶׁהוּא יָמִין, לִהְיוֹת לוֹ שֵׁם עוֹלָם, וְנִקְשָׁר בַּה' שֶׁל אַבְרָהָם, שֶׁהוּא חֲמִשָּׁה חֻמְשֵׁי תוֹרָה, וּבָהּ הִשְׁתַּלֵּם מֹשֶׁה, וּמִיָּד כְּשֶׁהִשְׁתַּלֵּם נִגְלְתָה עָלָיו הַיָּמִין, וְזֶהוּ וּזְרוֹעַ יהו"ה עַל מִי נִגְלָתָה.
הַחֲמִישִׁי בְּנִגּוּן, מִשּׁוּם שֶׁהַנִּגּוּן הַזֶּה עוֹלוֹת מִמֶּנּוּ כַּמָּה נְגִינוֹת, עֲלָמוֹת מִצַּד הַשְּׂמֹאל, שֶׁמִּשָּׁם רוּחַ צָפוֹן הָיְתָה יוֹרֶדֶת בְּכִנּוֹר דָּוִד וְהָיָה מְנַגֵּן מֵאֵלָיו. זֶהוּ שֶׁכָּתוּב וְהָיָה כְּנַגֵּן הַמְנַגֵּן וְגוֹמֵר.
וּמִשָּׁם יוֹצְאִים רְעָמִים. זֶהוּ שֶׁכָּתוּב וְרַעַם גְּבוּרוֹתָיו מִי יִתְבּוֹנָן, וּמִשָּׁם רֹעָה הִתְרֹעֲעָה הָאָרֶץ בִּתְרוּעָה, מִצַּד שֶׁל מַטֶּה כְּלַפֵּי חֶסֶד, מוֹט הִתְמוֹטְטָה אָרֶץ בִּתְקִיעָה, פּוֹר הִתְפּוֹרְרָה אֶרֶץ בִּשְׁבָרִים. בְּאוֹתוֹ זְמַן שְׁלֹשֶׁת הָאָבוֹת מִתְקַשְּׁרִים עִם גְּבוּרָה, וְנַעֲשִׂים בָּהּ תְּרוּעָה שְׁבָרִים תְּקִיעָה, וּבָהֶם רֹעָה הִתְרוֹעֲעָה וְגוֹמֵר, וְזֶה יִהְיֶה בְּסוֹף הַיָּמִים, וְכָל הָאוֹתוֹת הַלָּלוּ יִהְיוּ בְּאֶרֶץ יִשְׂרָאֵל, מִשּׁוּם שֶׁשָּׁם חֶבְרוֹן, שֶׁשָּׁם קְבוּרִים הָאָבוֹת.
הַשִּׁשִּׁי הַלְלוּיָהּ הַלְלוּהוּ, וְזֶה ה"ו, עָלָיו נֶאֱמַר לֵיל שִׁמּוּרִים הוּא לַיהו"ה, וְזֶהוּ הָעַמּוּד הָאֶמְצָעִי, וְסוֹד הַדָּבָר - הַשְׁמִיעוּ הַלְלוּ, וְאִמְרוּ הוֹשַׁע יהו"ה אֶת עַמְּךָ אֵת שְׁאֵרִית יִשְׂרָאֵל, לְקַיֵּם אֶת הַכָּתוּב כִּימֵי צֵאתְךָ מֵאֶרֶץ מִצְרָיִם אַרְאֶנּוּ נִפְלָאוֹת.
וְסוֹד הַדָּבָר - מַ"ה שֶּׁ"הָיָה ה"וּא שֶׁ"יִּהְיֶה, וּבוֹ מִ"מְּכוֹן שִׁ"בְתּוֹ הִ"שְׁגִּיחַ, מִשּׁוּם שֶׁהוּא הַדְּמוּת שֶׁל הָעַמּוּד הָאֶמְצָעִי. בְּאוֹתוֹ זְמַן מִתְקַיֵּם סוֹד הַמִּשְׁנָה שֶׁאָמַר, אוֹכְלִין כָּל אַרְבַּע וְתוֹלִין כָּל חָמֵשׁ, שֶׁהַיְנוּ הָאֶלֶף הַחֲמִישִׁי, וְשׂוֹרְפִים בִּתְחִלַּת שֵׁשׁ, שֶׁהוּא הָאֶלֶף הַשִּׁשִּׁי.
וּכְדֵי שֶׁלֹּא יַפְרִידוּ בֵּין שֵׁשׁ, שֶׁהוּא הָעַמּוּד הָאֶמְצָעִי, וּבֵין שֶׁבַע, שֶׁהִיא בַּת זוּגוֹ, צָרִיךְ לְבַעֵר שְׂאוֹר וְחָמֵץ, שֶׁהֵם עֵרֶב רַב, שֶׁלֹּא יֵרָאוּ בֵּין שֵׁשׁ, שֶׁהוּא ו', וּבֵין שֶׁבַע, שֶׁנֶּאֱמַר בָּהּ שֶׁבַע בַּיּוֹם הִלַּלְתִּיךָ, מִשּׁוּם שֶׁעֵרֶב רַב הִפְרִידוּ בֵּין שֵׁשׁ לְשֶׁבַע בְּמַתַּן תּוֹרָה, כְּמוֹ שֶׁנֶּאֱמַר וַיַּרְא הָעָם כִּי בֹשֵׁשׁ מֹשֶׁה, וּפֵרְשׁוּהוּ בְּשֵׁשׁ, בְּשֵׁשׁ הַשָּׁעוֹת הַלָּלוּ עָשׂוּ אֶת הָעֵגֶל, וְהִפְרִידוּ בֵּין ו"ה, שֶׁהֵם שֵׁשׁ לְשֶׁבַע, כָּךְ יַפְרִיד אוֹתָם הַקָּדוֹשׁ בָּרוּךְ הוּא בֵּין שֵׁשׁ לְשֶׁבַע.
שֶׁבִּגְלָלָם הָיְתָה מַצָּה פְּרוּסָה לֶחֶם עֹנִי, עָנִי וַדַּאי, וּבְאוֹתוֹ זְמַן תִּהְיֶה שְׁלֵמָה, כְּמוֹ שֶׁחֲבֶרְתָּהּ שֶׁהִיא מַצָּה שְׁלֵמָה. זֶהוּ שֶׁכָּתוּב וְהָיָה אוֹר הַלְּבָנָה כְּאוֹר הַחַמָּה, וְלָמָּה הָיְתָה מַצָּה פְּרוּסָה? מִשּׁוּם שֶׁהִסְתַּלֵּק מִמֶּנָּה ו', הָרֶגֶל שֶׁלָּהּ, לִהְיוֹת בּוֹ כְּמוֹ מִצְוָה, וּמַצָּה פְּרוּסָה נִשְׁאֲרָה ד', וּמִשּׁוּם זֶה מַצָּה פְּרוּסָה ד', מַצָּה שְׁלֵמָה ה', וּמִשּׁוּם כָּךְ אוֹמְרִים הַלֵּל גָּמוּר וְהַלֵּל שֶׁאֵינוֹ גָמוּר בְּפֶסַח, כְּנֶגֶד מַצָּה שְׁלֵמָה וּמַצָּה פְּרוּסָה.
וְאוֹמְרִים מָרוֹר, עַל שֵׁם ו' שֶׁנִּפְרָד מֵה', וְזֶה גָרַם לָהּ שֶׁוַּיְמָרְרוּ אֶת חַיֵּיהֶם, הוּא מָרוֹר וְהִיא מָרָה. זֶהוּ שֶׁכָּתוּב קְרֶאןָ לִי מָרָה כִּי הֵמַר שַׁדַּ"י לִי, בַּעֲבוֹדָה קָשָׁה בְּקֻשְׁיָה, בְּחֹמֶר, בְּקַל וָחֹמֶר, בֵּין אֻמּוֹת הָעוֹלָם.
וּמִי גָרַם זֶה? י' מִן שַׁדַּ"י, הָרֹשֶׁם שֶׁל הַבְּרִית, שֶׁנָּתַן מֹשֶׁה בָּעֵרֶב רַב, מִשּׁוּם כָּךְ יָרַד מֹשֶׁה מִדַּרְגָּתוֹ. זֶהוּ שֶׁכָּתוּב לֶךְ רֵד כִּי שִׁחֵת עַמְּךָ, עַמְּךָ וְלֹא עַמִּי, וְעַל יָדוֹ עֲתִידָה הַשְּׁכִינָה לְהִתְיַחֵד עִם הַקָּדוֹשׁ בָּרוּךְ הוּא. מִשּׁוּם שֶׁהוּא הִפְרִיד אוֹתָם, הוּא צָרִיךְ לְיַחֵד אוֹתָם, לְתַקֵּן בְּמַה שֶּׁחָטָא. קָמוּ כָּל הַחֲבֵרִים וְנָשְׁקוּ אוֹתוֹ, וְאָמְרוּ: אִם לֹא בָאנוּ לָעוֹלָם אֶלָּא לִשְׁמֹעַ אֶת זֶה - דַּי.
הַשְּׁבִיעִי בְּנִצּוּחַ, שֶׁהוּא נֵצַח יִשְׂרָאֵל, וְעָלָיו נֶאֱמַר וְגַם נֵצַח יִשְׂרָאֵל לֹא יְשַׁקֵּר, וְעָלָיו נֶאֱמַר לַמְנַצֵּחַ עַל אַיֶּלֶת הַשַּׁחַר, לַמְנַצֵּחַ עַל הַשְּׁמִינִית. מִי הַשְּׁמִינִית? הוֹד, וְהוּא נֵצַח עָלֶיהָ.
הַשְּׁמִינִי בְּהוֹדָאָה, וּבוֹ הָיָה מְשַׁבֵּחַ דָּוִד הוֹדוּ לַיהו"ה, וְזֶה הוֹד וַדַּאי, לַמְנַצֵּחַ הוֹדוּ, בָּהֶם רְמוּזִים נֵצַח וְהוֹד, וְהֵם נִסִּים, וּבוֹ שִׁבַּח מֹשֶׁה אָז, זֶהוּ שֶׁכָּתוּב אָז יָשִׁיר מֹשֶׁה, מִשּׁוּם שֶׁהוּא הוֹד שֶׁנָּתַן לְמֹשֶׁה, אָז תִּקְרָא וַיהו"ה יַעֲנֶה, וְהוּא שְׁמוֹנָה יְמֵי מִילָה, וְאַחֲרָיו בְּרִית שֶׁהוּא יְסוֹד צַדִּיק הָעוֹלָם, וּבוֹ הִתְגַּלָּה י' שֶׁל מִילָה, עֲשִׂירִי לְעֶשֶׂר סְפִירוֹת, וְהַהוֹד הוּא שְׁמוֹנָה יְמֵי הַחֲנֻכָּה, לְאַרְבָּעָה וְעֶשְׂרִים יָמִים, שֶׁהֵם בָּרוּךְ שֵׁם כְּבוֹד מַלְכוּתוֹ לְעוֹלָם וָעֶד, וּמִיָּד שֶׁעֲלֵה זַיִת טָרָף בְּפִיהָ, שׁוֹרָה כ"ה עַל יִשְׂרָאֵל בְּכ"ה בְּכִסְלֵו, וְאֵלּוּ הֵם כ"ה אוֹתִיּוֹת הַיִּחוּד, שֶׁהֵם שְׁמַע יִשְׂרָאֵל וְגוֹמֵר, וְזֶה הוּא חֲנוּכָּ"ה, חֲנ"וּ כ"ה.
אֲבָל בְּנֵצַח נֶאֱמַר וַתָּנַח הַתֵּבָה בַּחֹדֶשׁ הַשְּׁבִיעִי, מִשּׁוּם שֶׁנֵּצַח בּוֹ רָמוּז נֹחַ צַדִּיק, וּבוֹ וְהַמַּיִם גָּבְרוּ מְאֹד, כְּשֶׁלֹּא שׁוֹמְרִים יִשְׂרָאֵל בְּרִית מִילָה, מִתְגַּבְּרִים אֻמּוֹת הָעוֹלָם, שֶׁהֵם הַמַּיִם הַזֵּידוֹנִים, וּכְשֶׁשּׁוֹמְרִים אוֹתוֹ, נֶאֱמַר בָּהֶם וְהַמַּיִם הָיוּ הָלוֹךְ וְחָסוֹר, עַד הַחֹדֶשׁ הָעֲשִׂירִי, זֶה י' שֶׁל מִילָה, שֶׁהִיא מַלְכוּת, הָעֲשִׂירִית לְעֶשֶׂר סְפִירוֹת.
וְיַעֲקֹב בְּאוֹתָהּ יָרֵךְ נֶאֱמַר בּוֹ, וְהוּא צוֹלֵעַ עַל יְרֵכוֹ, שֶׁפָּרְחָה מִמֶּנּוּ י', וְנִשְׁאַר עָקֵב, וְסוֹד הַדָּבָר - הוּא יְשׁוּפְךָ רֹאשׁ וְאַתָּה תְּשׁוּפֶנּוּ עָקֵב. כְּשֶׁנִּשְׁלְמָה סֻכָּה בַּיָּרֵךְ שֶׁלָּהּ, נֶאֱמַר בְּיַעֲקֹב וַיָּבֹא יַעֲקֹב שָׁלֵם, וְיַעֲקֹב הוּא וַדַּאי דְּמוּתוֹ שֶׁל הָעַמּוּד הָאֶמְצָעִי מִצַּד הַחִיצוֹנִי, וַהֲרֵי מֹשֶׁה הָיָה שָׁם, אֶלָּא מֵהַצַּד שֶׁלְּפָנִים הוּא הָיָה, זֶה מֵהַגּוּף - וְזֶה מֵהַנְּשָׁמָה, וּמִשּׁוּם זֶה שְׁתֵּי הַיְרֵכַיִם שֶׁל הָעַמּוּד הָאֶמְצָעִי שָׁלֵם הֵם נֵצַח וְהוֹד.
וּמָתַי יִהְיֶה הָעַמּוּד הָאֶמְצָעִי שָׁלֵם? כְּשֶׁמִּתְחַבֵּר עִם הַשְּׁכִינָה. זֶהוּ שֶׁכָּתוּב וְיַעֲקֹב נָסַע סֻכֹּתָה וַיִּבֶן לוֹ בָּיִת. זֶהוּ שֶׁכָּתוּב וַיִּבֶן יהו"ה אֱלֹהִי"ם אֶת הַצֵּלָע. בְּאוֹתוֹ זְמַן שֶׁהִתְחַבֵּר עִמָּהּ, וַיָּבֹא יַעֲקֹב שָׁלֵם, בְּאוֹתוֹ זְמַן תִּהְיֶה הַסֻּכָּה שְׁלֵמָה, כ"ו ה"ס, יאהדונה"י.
קָם רַבִּי אֶלְעָזָר וְאָמַר: אַבָּא אַבָּא, לָמָּה נֶאֱמַר בַּיּוֹם הָרִאשׁוֹן שֶׁל סֻכּוֹת, וּלְקַחְתֶּם לָכֶם בַּיּוֹם הָרִאשׁוֹן פְּרִי עֵץ הָדָר? אָמַר לוֹ: בְּנִי, אֶת כְּלֵי הַקְּרָב נוֹטְלִים בְּיָמִין, וּבִכְלֵי הַקְּרָב הַלָּלוּ רְשׁוּמִים יִשְׂרָאֵל שֶׁמְּנַצְּחִים בַּדִּין. מָשָׁל לְמֶלֶךְ שֶׁהָיָה לוֹ דִין וּקְרָב עִם שִׁבְעִים אֻמּוֹת, וְלֹא הָיוּ יוֹדְעִים מִי נִצַּח בַּדִּין. וְשׁוֹאֲלִים אוֹתוֹ, מִי נִצַּח בַּדִּין? אָמַר, תִּסְתַּכְּלוּ בְּאֵלּוּ שֶׁרְשׁוּמִים עִם כְּלֵי קְרָב בִּידֵיהֶם וְתֵדְעוּ מִי נִצַּח בַּדִּין. וּלְקַחְתֶּם לָכֶם בַּיּוֹם הָרִאשׁוֹן פְּרִי עֵץ הָדָר, זֶה אֶתְרוֹג, שֶׁהִיא שְׁכִינָה, הַלֵּב, שֶׁהוּא הָעִקָּר שֶׁל כָּל הָאֵיבָרִים שֶׁל הַגּוּף, שֶׁהֵם שְׁלֹשָׁה הֲדַסִּים, וְלוּלָב, וּשְׁנֵי בַּדֵּי עֲרָבָה. הַלֵּב בָּאֶמְצַע, וְהָאֵיבָרִים סָבִיב סָבִיב לוֹ. וּמִשּׁוּם כָּךְ אֶתְרוֹג זוֹ שְׁכִינָה, וְכָךְ פֵּרְשׁוּהָ בַּעֲלֵי הַמִּשְׁנָה, אִם נִטְּלָה בּוּכְנָתוֹ וְאִם עָלָה חֲזָזִית עַל רֻבּוֹ, פָּסוּל, מִשּׁוּם שֶׁהוּא דוֹמֶה לַשְּׁכִינָה, שֶׁנֶּאֱמַר בָּהּ כֻּלָּךְ יָפָה רַעְיָתִי וּמוּם אֵין בָּךְ.
כַּפֹּת תְּמָרִים זֶה לוּלָב, וְעָלָיו נֶאֱמַר נִפְרְצוּ עָלָיו פָּסוּל, מִשּׁוּם שֶׁזֶּה הוּא מְקַצֵּץ בַּנְּטִיעוֹת, מִי שֶׁמְּבָרֵךְ עָלָיו בְּיוֹם רִאשׁוֹן שֶׁל סֻכּוֹת, מִשּׁוּם שֶׁהוּא קִשּׁוּר וְיִחוּד שֶׁל הַכֹּל, חַ"י הָעוֹלָמִים, שֶׁהוּא כְּנֶגֶד שְׁמוֹנֶה עֶשְׂרֵה חֻלְיוֹת שֶׁל הַשִּׁדְרָה, וּמִשּׁוּם זֶה פֵּרְשׁוּהוּ בַּעֲלֵי הַמִּשְׁנָה, לוּלָב דּוֹמֶה לַשִּׁדְרָה, וְסוֹד הַלּוּלָב - צַדִּיק כַּתָּמָר יִפְרָח, וְזֶהוּ כִּי כֹל בַּשָּׁמַיִם וּבָאָרֶץ, וְתִרְגֵּם אוּנְקְלוֹס שֶׁאָחוּז בַּשָּׁמַיִם וּבָאָרֶץ.
וְצָרִיךְ לְנַעְנֵעַ שְׁמוֹנָה עָשָׂר נִעְנוּעִים לְשִׁשָּׁה צְדָדִים, שֶׁהֵם חוֹתַם מִזְרָח בְּיה"ו וְכוּ', שֵׁשׁ הֲוָיוֹת שֶׁיֵּשׁ בָּהֶם שְׁמוֹנֶה עֶשְׂרֵה אוֹתִיּוֹת, וְכֻלָּם רְמוּזִים בְּסֵפֶר יְצִירָה בְּשִׁשָּׁה צְדָדִים, וְכָךְ פֵּרְשׁוּהוּ בַּעֲלֵי הַמִּשְׁנָה, מוֹלִיךְ וּמֵבִיא לְמִי שֶׁאַרְבַּע רוּחוֹת הָעוֹלָם שֶׁלּוֹ, מַעֲלֶה וּמוֹרִיד לְמִי שֶׁשָּׁמַיִם וָאֶרֶץ שֶׁלּוֹ.
שְׁלֹשָׁה הֲדַסִּים - גּוּף עִם שְׁתֵּי זְרוֹעוֹת, וְהֵם כְּנֶגֶד הָעַיִן וְכַנְפֵי הָעַיִן, שְׁנֵי בַּדֵּי עֲרָבוֹת כְּנֶגֶד שְׁתֵּי שׁוֹקַיִם וּכְנֶגֶד שְׁתֵּי שְׂפָתַיִם, וּכְשֶׁהֵם כֻּלָּם אֲגֻדָּה אַחַת עִם לוּלָב, שֶׁהוּא שִׁדְרָה, מַה כָּתוּב? אָמַרְתִּי אֶעֱלֶה בְתָמָר. א' אֶתְרוֹג, ע' עֲרָבָה, ל' לוּלָב, ה' הֲדַס. כֻּלָּם נַעֲשִׂים כְּנֶגֶד אַרְבַּעַת מִינֵי הַמֶּרְכָּבָה, הָרוֹכֵב בָּהֶם הוּא יהו"ה, וְצָרִיךְ לְסַדֵּר בָּהֶם בְּהַקָּפָה, כְּמוֹ הַמִּזְבֵּחַ, וּלְמִי? לַגָּן שֶׁנִּנְטְעוּ בוֹ הַנְּטִיעוֹת הַלָּלוּ, וְסוֹד הַדָּבָר - נְקֵבָה תְּסוֹבֵב גָּבֶר, נְקֵבָה נ' מִן גַּן, גָּבֶר ג' מִן גַּן. גַּ"ן הוּא כוֹלֵל שְׁלֹשָׁה וַחֲמִשִּׁים סְדָרִים שֶׁל תּוֹרָה שֶׁבִּכְתָב, וְשִׁבְעַת יְמֵי סֻכּוֹת - הֲרֵי שִׁשִּׁים, כְּנֶגֶד שִׁשִּׁים מַסֶּכְתּוֹת.
שְׁמִינִי עֲצֶרֶת חַג בִּפְנֵי עַצְמוֹ, בּוֹ נְבִיעַת הַתּוֹרָה, לְהַשְׁקוֹת אֶת הָאִילָן שֶׁהוּא נָטוּעַ בְּגַן, וְשָׁרָשָׁיו וַעֲנָפָיו הוּא כְּמוֹ חוּג הָאָרֶץ, שֶׁכָּל הַחַגִּים נֶחְגָּגִים בּוֹ.
הַתְּשִׁיעִי בְּרִנָּה, וְזֶהוּ רַנְּנוּ צַדִּיקִים בַּיהו"ה, וְזוֹ דַרְגַּת צַדִּיק חַ"י הָעוֹלָמִים, מִשָּׁם רִנָּה, וּבוֹ הַגְּאֻלָּה. זֶהוּ שֶׁכָּתוּב (ירמיה כג ה) צֶמַח צַדִּיק וּמִתַּחְתָּיו יִצְמָח, מִתַּחְתָּיו וַדַּאי, אוֹתָהּ שֶׁהִיא עֲשִׂירִית לַכֹּל, וְצַדִּיק נוֹטֵל מִשְּׂמֹאל, וְהָעַמּוּד הָאֶמְצָעִי מִיָּמִין. זֶהוּ שֶׁכָּתוּב מִימִינוֹ אֵשׁ דָּת לָמוֹ.
בְּאוֹתוֹ זְמַן שֶׁיִּהְיוּ שְׁנֵי הַשֵּׁמוֹת כְּאֶחָד, מִתְעוֹרֶרֶת בַּת הַמֶּלֶךְ בְּשִׁיר הַשִּׁירִים וּמִשְׁלֵי וְקֹהֶלֶת, שֶׁהֵם שְׁלֹשֶׁת אֲלָפִים מָשָׁל, שָׁלֹשׁ יוֹדִי"ן, שֶׁהֵן שְׁלֹשׁ טִפּוֹת הַמֹּחַ, שֶׁיּוֹרְדוֹת מִן י'. וּלְאָן נִמְשְׁכוּ? אֶל הַצַּדִּיק שֶׁהוּא קֶשֶׁת הַבְּרִית, וּמַה שֶּׁהָיָה קָטָן נַעֲשֶׂה גָּדוֹל, וְסוֹד הַדָּבָר - שׁוֹפָר הוֹלֵךְ פָּזֵר גָּדוֹל. מָתַי יִהְיֶה זוֹרֵק חֵץ בִּדְיוֹקָן זֶה: ֪.
פָּתַח רַבִּי שִׁמְעוֹן וְאָמַר: עֶלְיוֹנִים, הִתְתַּקְּנוּ וְהִזְדָּרְזוּ בִּכְלֵי קְרָב אֶל הַנָּחָשׁ, שֶׁהוּא מְקַנֵּן בֶּהָרִים הַגְּדוֹלִים, וְהוּא הָרַג אֶת אָדָם הָרִאשׁוֹן, וְאֶת כָּל הַדּוֹרוֹת שֶׁהָיוּ אַחֲרָיו, וּמִשּׁוּם זֶה הַכָּרוֹז יוֹצֵא בְּכָל יוֹם: מִי שֶׁהוֹרֵג אֶת אוֹתוֹ הַנָּחָשׁ שֶׁמְּקַנֵּן בֶּהָרִים הַגְּדוֹלִים, נוֹתְנִים לוֹ אֶת בַּת הַמֶּלֶךְ, שֶׁהִיא תְפִלָּה, שֶׁיּוֹשֵׁב עַל הַמִּגְדָּל, שֶׁנֶּאֱמַר בָּהּ מִגְדַּל עֹז שֵׁם יהו"ה בּוֹ יָרוּץ צַדִּיק וְנִשְׂגָּב.
בֵּינְתַיִם בָּא הָרוֹעֶה הַנֶּאֱמָן בְּכַמָּה צֹאן וּשְׁוָרִים וּתְיָשִׁים, וּמַטֶּה בְיָדוֹ, הֶעֱלָה עֵינָיו לַמִּגְדָּל, וְרָאָה אִישׁ אֶחָד, עֶלֶם צַדִּיק שְׁמוֹ, שֶׁהָיָה יוֹשֵׁב עַל הַמִּגְדָּל, וְקֶשֶׁת בְּיָדוֹ, וְהָיָה זוֹרֵק חִצִּים לַנָּחָשׁ, וְזֶהוּ פָּזֵר גָּדוֹל, וְהַנָּחָשׁ לֹא הָיָה מַחֲשִׁיב אוֹתָם.
וְהַקֶּשֶׁת הִיא לְשׁוֹן הַפֶּה, אֱגוֹז הַקֶּשֶׁת שֶׁל הַפֶּה חוּט הַשָּׁנִי, חוּט שֶׁל קֶשֶׁת, שֶׁבּוֹ הָיָה הַצַּדִּיק זוֹרֵק חִצִּים, שֶׁהֵם דִּבְרֵי תְפִלָּה, אֶל הַנָּחָשׁ, וְהַנָּחָשׁ לֹא הָיָה מַחֲשִׁיב אוֹתָם, וְלֹא בִגְלַל חֻלְשָׁתוֹ שֶׁל אוֹתוֹ צַדִּיק חַ"י הָעוֹלָמִים, אֶלָּא בִּגְלַל חֻלְשָׁתוֹ שֶׁל אוֹתוֹ שֶׁזָּרַק אוֹתָם, שֶׁהוּא הַצַּדִּיק שֶׁלְּמַטָּה מִמֶּנּוּ, כְּשֶׁאֵינוֹ שָׁלֵם, וּמִשּׁוּם כָּךְ לֹא הֶחֱשִׁיב אוֹתָם.
עַד שֶׁבָּא רוֹעֶה הַנֶּאֱמָן וְנָטַל חֵץ אֶחָד וְזָרַק אֵלָיו זֶה אַחַר זֶה בִּתְפִלָּתוֹ. עַד יְפַלַּח חֵץ כְּבֵדוֹ, שֶׁל הַנָּחָשׁ, שֶׁהוּא סמא"ל אֵל אַחֵר, שֶׁשָּׁם יְסוֹדוֹ וְעִקָּרוֹ, וּמִשּׁוּם כָּךְ הַכָּבֵד כּוֹעֵס. בַּמָּה הוּא כוֹעֵס? בַּמָּרָה שֶׁהִיא דְבוּקָה בּוֹ, וְזֶה סַם הַמָּוֶת, הַנְּקֵבָה שֶׁלּוֹ. הַזָּנָב שֶׁלּוֹ יוֹתֶרֶת הַכָּבֵד, נִקְרֵאת יוֹתֶרֶת, שֶׁאַחַר שֶׁעָשְׂתָה נִאוּפִין הִיא נוֹתֶנֶת שִׁירַיִם לְבַעְלָהּ, וְהַזָּנָב הִיא שִׁפְחָה שֶׁלּוֹ, בַּמָּרָה כּוֹעֵס, וּבַזָּנָב הוֹרֵג. הַמָּרָה הִיא הַפַּרְצוּף שֶׁלּוֹ, הַיּוֹתֶרֶת - זָנָב שֶׁלּוֹ, כְּמוֹ שֶׁאָדָם שֶׁעָשָׂה לוֹ פַּרְצוּף וְאַחַר כָּךְ זָנָב, שֶׁהָאָדָם הַזֶּה נִקְרָא רָע, וְזֶה כְּמוֹ זֶה, זֶה אָדָם הָרִאשׁוֹן שֶׁנִּטַּל מֵעֵץ הַחַיִּים, וְזֶה אָדָם שֶׁנִּטַּל מֵעֵץ הַמָּוֶת.
אַחַר שֶׁיְּפַלַּח חֵץ כְּבֵדוֹ, זֶרַע יוֹרֶה כַּחֵץ לְגַבֵּי כַלָּה, יוֹ"ד זֶרַע שֶׁנִּמְשָׁךְ מִמֶּנּוּ, וְזֶה ז', וְנֶאֱמַר בָּהּ לְשַׁלַּח לִי לְמַטָּרָה, וְזוֹ בַּת עַיִן, בֵּית קִבּוּל לַזֶּרַע שֶׁהוּא ז' וַדַּאי. מַה זֶּה מַטָּרָה? זֶה יָרֵחַ בֶּן יוֹמוֹ֪, הַלְּבָנָה הַקְּדוֹשָׁה, מַטָּרָה הִיא וַדַּאי לְבַת עַיִן, נְקֻדָּה קְטַנָּה מִבִּפְנִים, אֵלֶיהָ הוּא שׁוֹלֵחַ חִצִּים בְּאַהֲבַת הָעֵינַיִם, מַטָּרָה וַדַּאי הַשְּׁכִינָה, שֶׁהִיא מְגִנָּה עַל יִשְׂרָאֵל מֵהַנָּחָשׁ הָרָע סמא"ל.
וּלְמִי שֶׁהִיא מְגִנָּה עָלָיו, נֶאֱמַר בּוֹ לֹא תִירָא מִפַּחַד לָיְלָה מֵחֵץ יָעוּף יוֹמָם, בְּאֶבְרָתוֹ יָסֶךְ לָךְ, זֶה אֵיבָר מִן הַחַי, צַדִּיק, וְתַחַת כְּנָפָיו תֶּחְסֶה, הֵם ה"ה, שֶׁאוֹת ז' הִיא אֶבְרָתוֹ כָּלוּל י"ו, הַגּוּף שֶׁלּוֹ ו', הָרֹאשׁ שֶׁלּוֹ י', כְּנָפָיו ה"ה, וּמִשּׁוּם זֶה וְתַחַת כְּנָפָיו תֶּחְסֶה צִנָּה וְסוֹחֵרָה אֲמִתּוֹ. צִנָּה וְסוֹחֵרָה שְׁכִינָה עֶלְיוֹנָה וְתַחְתּוֹנָה, אֲמִתּוֹ זֶה הָעַמּוּד הָאֶמְצָעִי, הָרֹאשׁ שֶׁלּוֹ חָכְמָה הָעֶלְיוֹנָה, הַצַּדִּיק הוּא בְצַלְמוֹ כִדְמוּתוֹ, אַשְׁרֵי הוּא מִי שֶׁשּׁוֹמֵר בְּרִית מִילָה, וְהַתּוֹרָה, שֶׁהִיא הָעַמּוּד הָאֶמְצָעִי, שֶׁשְּׁנֵיהֶם מְגִנִּים עָלָיו, אֶחָד בָּעוֹלָם הַזֶּה וְאֶחָד בָּעוֹלָם הַבָּא.
תִּקּוּן אַרְבָּעָה עָשָׂר
בְּרֵאשִׁית, עָלֶיהָ נֶאֱמַר רֵאשִׁית בִּכּוּרֵי אַדְמָתְךָ תָּבִיא בֵּית יהו"ה אֱלֹהֶי"ךָ, לֹא תְבַשֵּׁל גְּדִי בַּחֲלֵב אִמּוֹ. בֹּא וּרְאֵה, הַחָכְמָה הָעֶלְיוֹנָה, עָלֶיהָ נֶאֱמַר קַדֶּשׁ לִי כָל בְּכֹר, שֶׁכָּל הַבִּכּוּרִים נִקְרְאוּ עַל שְׁמָהּ, וְהַשְּׁכִינָה נִקְרֵאת מִשָּׁם בְּכוֹרָה, חָכְמָה וַדַּאי, עָלֶיהָ נֶאֱמַר רֵאשִׁית כָּל בִּכּוּרֵי כֹל, וּבְנָהּ בְּכוֹרָהּ הָרִאשׁוֹן שֶׁל הַכֹּל, זֶהוּ ו' הָעַמּוּד הָאֶמְצָעִי.
בִּכּוּרֵי אַדְמָתְךָ, שְׁנֵי עַמּוּדֵי אֱמֶת. מַה זֶּה אַדְמָתְךָ? שְׁכִינָה תַחְתּוֹנָה, וְהֵם כָּל בִּכּוּרֵי כֹל מִצַּד צַדִּיק שֶׁהוּא כֹּל, וְהַשְּׁכִינָה הִיא אֶרֶץ שֶׁבָּהּ גְּדֵלִים וְצוֹמְחִים אִילָנוֹת, שֶׁעָלֶיהָ נֶאֱמַר צֶמַח צַדִּיק, שֶׁהוּא עֵץ פְּרִי, אִילָן גָּדוֹל וְחָזָק, הָעַמּוּד הָאֶמְצָעִי, עֲשָׂבִים וּדְשָׁאִים שֶׁהֵם תַּלְמִידֵי חֲכָמִים, מִשָּׁם צוֹמְחִים בַּגַּן, מִשּׁוּם שֶׁהִיא תוֹרָה שֶׁבְּעַל פֶּה.
וּמִי מַשְׁקֶה וּמַרְוֶה (וּמְגַדֵּל) בָּהּ אִילָנוֹת וַעֲשָׂבִים וּדְשָׁאִים? מַעְיַן גַּנִּים, שֶׁהִיא חָכְמָה, רֵאשִׁית כָּל בִּכּוּרֵי כֹל, וּמֵאַיִן יוֹצֵא מַעְיַן הַמַּיִם? מִבֵּית יהו"ה. זֶהוּ שֶׁכָּתוּב וּמַעְיָן מִבֵּית יהו"ה יֵצֵא, וּמִשּׁוּם זֶה רֵאשִׁית בִּכּוּרֵי אַדְמָתְךָ תָּבִיא בֵּית יהו"ה אֱלֹהֶי"ךָ, וְכֵן רֵאשִׁית הַצֹּאן וְהַכְּבָשִׂים. זֶהוּ שֶׁכָּתוּב וְרֵאשִׁית גֵּז צֹאנְךָ תִּתֶּן לוֹ.
וְסָמוּךְ לוֹ, לְרֵאשִׁית בִּכּוּרֵי אַדְמָתְךָ וְכוּ', לֹא תְבַשֵּׁל גְּדִי בַּחֲלֵב אִמּוֹ. מַה זֶּה אֶל זֶה? קָם רַבִּי שִׁמְעוֹן עַל רַגְלָיו, פָּתַח בְּקוֹל גָּדוֹל וְאָמַר: אֵלִיָּהוּ אֵלִיָּהוּ, רֵד לְכָאן בִּרְשׁוּת רִבּוֹנְךָ וְהָאֵר אֶת עֵינֵי הַזְּקֵנִים הַלָּלוּ בַּדָּבָר הַזֶּה, שֶׁלֹּא יָבֹאוּ לֶאֱכֹל בָּשָׂר בֶּחָלָב.
בֵּינְתַיִם בָּא אֵלִיָּהוּ, יָרַד וְלֹא הִתְעַכֵּב, אָמַר: מְנוֹרָה הַקְּדוֹשָׁה, וַהֲרֵי סוֹד זֶה וַדַּאי הוּא הַסּוֹד שֶׁל לֹא תַחֲרֹשׁ בְּשׁוֹר וּבַחֲמֹר יַחְדָּו, כְּשֶׁבְּכוֹר שֶׁהוּא יִשְׂרָאֵל, הָעַמּוּד הָאֶמְצָעִי, לֹא מְבִיאִים אוֹתוֹ לְבֵית יהו"ה, מִתְעָרֵב חָלָב עִם בָּשָׂר וְגוֹרְמִים לְעָרֵב שׁוֹר בַּחֲמוֹר, וְזֶהוּ כִּלְאַיִם, מִין בְּשֶׁאֵינוֹ מִינוֹ.
אָמַר רַבִּי שִׁמְעוֹן: אֵלִיָּהוּ אֵלִיָּהוּ, וַהֲרֵי הַשּׁוֹר הוּא מִצַּד הַטָּהֳרָה, וְהַחֲמוֹר מִצַּד הַטֻּמְאָה, זֶהוּ כִּלְאַיִם טוֹב וָרָע, אֲבָל חָלָב הוּא מִצַּד הַטָּהֳרָה, וּבָשָׂר מִצַּד הַטָּהֳרָה? אָמַר לוֹ: וַדַּאי כָּךְ זֶה, אֲבָל הַסּוֹד הַזֶּה נוֹדָע בַּפָּסוּק הַזֶּה, תּוֹצֵא הָאָרֶץ נֶפֶשׁ חַיָּה לְמִינָהּ, שֶׁאַף עַל גַּב שֶׁהֵם מִצַּד הַטָּהֳרָה, כֻּלָּם זָכָר וּנְקֵבָה, וְהֵם זוּגוֹת, וּמִי שֶׁנּוֹטֵל מִמִּי שֶׁאֵינוֹ מִינוֹ, אוֹתוֹ בֵּן שֶׁמֻּרְכָּב מִשְּׁנֵיהֶם, עָלָיו נֶאֱמַר לֹא תְבַשֵּׁל גְּדִי בַּחֲלֵב אִמּוֹ.
אָמַר הַמְּנוֹרָה הַקְּדוֹשָׁה: בְּוַדַּאי כָּעֵת הַדָּבָר הוּא בִּמְקוֹמוֹ, וְזֶהוּ בֵּרוּר הַדָּבָר, וְזֶהוּ מְלֵאָתְךָ וְדִמְעֲךָ לֹא תְאַחֵר, כְּמוֹ שֶׁנֶּאֱמַר שֶׁמָּא יְקַדְּמֶנּוּ אַחֵר בְּרַחֲמִים, חֵטְא זֶה שֶׁעֵרַב אָדָם טִפָּה בְּכוֹרָה בְּזִוּוּג נִדָּה שִׁפְחָה גוֹיָה זוֹנָה, זֶה גוֹרֵם שֶׁנּוֹטֵל אַחֵר אֶת בַּת זוּגוֹ, וְהוּא מִדָּה כְּנֶגֶד מִדָּה, וּמִשּׁוּם כָּךְ רֵאשִׁית בִּכּוּרֵי אַדְמָתְךָ תָּבִיא בֵּית יהו"ה אֱלֹהֶי"ךָ, וְלֹא תְבַשֵּׁל גְּדִי בַּחֲלֵב אִמּוֹ, שֶׁאוֹתוֹ בֵן הוּא עִרְבּוּבְיָא שֶׁיּוֹצֵא כִלְאַיִם, מֵאִשָּׁה שֶׁאֵינָהּ מִינוֹ, שֶׁהִיא כְנֶגְדּוֹ, וּמִשּׁוּם זֶה זָכָה? עֵזֶר, בַּת זוּגוֹ שֶׁהִיא עֵזֶר לוֹ בְּתוֹרָה בְּמִצְוָה בְּיִרְאָה וּבְאַהֲבָה, עֵזֶר לוֹ בָּעוֹלָם הַזֶּה וּבָעוֹלָם הַבָּא, וְאִם לֹא, אַחֵר שֶׁאֵינוֹ מִינוֹ הִיא כְנֶגְדּוֹ לְאַבְּדוֹ מִשְּׁנֵי הָעוֹלָמוֹת, וְכָל זֶה גָרַם לוֹ מִשּׁוּם שֶׁלֹּא שָׁמַר טִפָּה רִאשׁוֹנָה לְבַת זוּגוֹ.
וְעִם כָּל זֶה, אִם חָזַר בִּתְשׁוּבָה, עָלָיו נֶאֱמַר וְשָׁב וְרָפָא לוֹ, וְנוֹתֵן לוֹ בַּת זוּגוֹ, שֶׁנֶּאֱמַר בָּהּ רִפְאוּת תְּהִי לְשָׁרֶךָ, וְהִיא דְמוּת שֶׁל הַתּוֹרָה, שֶׁהִיא רְפוּאָה וְהִיא חַיִּים. זֶהוּ שֶׁכָּתוּב עֵץ חַיִּים הִיא לַמַּחֲזִיקִים בָּהּ, וְאִשְׁתּוֹ הִיא בִדְמוּתָהּ. זֶה שֶׁכָּתוּב רְאֵה חַיִּים עִם אִשָּׁה אֲשֶׁר אָהַבְתָּ. הַתּוֹרָה הִיא טוֹב. זֶהוּ שֶׁכָּתוּב כִּי לֶקַח טוֹב נָתַתִּי לָכֶם, וְאִשְׁתּוֹ הִיא בִדְמוּתָהּ. זֶה שֶׁכָּתוּב מָצָא אִשָּׁה מָצָא טוֹב. סוֹף סוֹף עֲשָׂרָה דְבָרִים נֶאֶמְרוּ בָּזֶה וַעֲשָׂרָה בָּזֶה, וַהֲרֵי פֵּרְשׁוּהָ הַחֲבֵרִים.

תִּקּוּן חֲמִשָּׁה עָשָׂר
בְּרֵאשִׁית זֶה יִשְׂרָאֵל, זֶהוּ שֶׁכָּתוּב קֹדֶשׁ יִשְׂרָאֵל לַיהו"ה רֵאשִׁית תְּבוּאָתֹה, רֵאשִׁית בְּלִי עִרְבּוּבְיָא אַחֶרֶת, וּמִשּׁוּם שֶׁהִיא קֹדֶשׁ, אֵין לוֹ הַרְכָּבָה מִמִּין אַחֵר, וּמִשּׁוּם שֶׁהוּא קֹדֶשׁ, אֵין לוֹ הַרְכָּבָה שֶׁצָּרִיךְ בּוֹ שְׁמִירָה אֶל בַּת זוּגוֹ שֶׁהִיא ה', וּמִשּׁוּם זֶה רֵאשִׁית תְּבוּאַת ה', אֵין בּוֹ פְּגָם. זֶהוּ שֶׁכָּתוּב וְיַעֲקֹב אִישׁ תָּם, אֵין בּוֹ פְּסֹלֶת, (צָרִיךְ לִהְיוֹת שָׁמוּר) פְּרִי זֶה לְמֶלֶךְ רָאוּי, וּמִשּׁוּם כָּךְ, כָּל אוֹכְלָיו יֶאְשָׁמוּ רָעָה תָּבֹא אֲלֵיהֶם נְאֻם יהו"ה.
שֶׁזֶּהוּ עֵץ הַחַיִּים, שֶׁפִּרְיוֹ סַם חַיִּים, בַּת זוּגוֹ שְׁמוּרָה לוֹ בָּעוֹלָם הַזֶּה וּבָעוֹלָם הַבָּא, עָלֶיהָ נֶאֱמַר וְלָקַח גַּם מֵעֵץ הַחַיִּים וְאָכַל וָחַי לְעוֹלָם, גַּם - לְרַבּוֹת בַּת זוּגוֹ, סַם הַחַיִּים שֶׁלּוֹ, וְהוּא שׁוֹמֵר אוֹתוֹ בָּעוֹלָם הַזֶּה וּבָעוֹלָם הַבָּא, וּמִי שֶׁרוֹצֶה לִטֹּל אֶת בַּת זוּגוֹ, כְּמוֹ אוּרִיָּה שֶׁהִקְדִּים אֶת דָּוִד, נֶאֱמַר בּוֹ כָּל אוֹכְלָיו יֶאְשָׁמוּ רָעָה תָּבֹא אֲלֵיהֶם נְאֻם יהו"ה.
שֶׁבַּת זוּגוֹ שֶׁל צַדִּיק הִיא מַצָּה שְׁמוּרָה, לְגַבֵּי מַצָּה שְׁלֵמָה עֲשִׁירָה, וּמִי גָרַם אֶת זֶה שֶׁתִּהְיֶה בַּת זוּגוֹ מַצָּה שְׁמוּרָה לְגַבָּיו? מִשּׁוּם שֶׁשָּׁמַר הַטִּפָּה שֶׁלּוֹ, וּמִי שֶׁפּוֹגֵם הַטִּפָּה שֶׁלּוֹ, נִקְרֵאת בַּת זוּגוֹ מַצָּה פְּרוּסָה, לֶחֶם עֹנִי, וְסוֹד הַדָּבָר - כָּל מִי שֶׁמְּזַלְזֵל בְּלֶחֶם אוֹ בְּפֵרוּרֵי לֶחֶם, שֶׁהֵם טִפּוֹת בְּכַזַּיִת, עֲנִיּוּת רוֹדֶפֶת אַחֲרָיו, אֶלָּא צָרִיךְ לִשְׁמֹר הַטִּפּוֹת שֶׁלּוֹ שֶׁלֹּא יִזְרֹק אוֹתָם בְּמָקוֹם שֶׁלֹּא צָרִיךְ, וּמִשּׁוּם זֶה פֵּרְשׁוּהוּ בַּעֲלֵי הַמִּשְׁנָה, כַּבְּדוּ אֶת נְשׁוֹתֵיכֶם כִּי כֵן תִּתְעַשְּׁרוּ, וְהַכָּבוֹד שֶׁלָּהֶן לִשְׁמֹר טִפָּה רִאשׁוֹנָה שֶׁלֹּא יַעֲשֶׂה בָּהּ פְּסֹלֶת.
שֶׁפְּסֹלֶת שֶׁל אַבְרָהָם וְיִצְחָק גָּרְמוּ לָאֻמָּה שֶׁל עֵשָׂו וְיִשְׁמָעֵאל שֶׁהִשְׁתַּעְבְּדוּ בִּבְנֵיהֶם בַּגָּלוּת, וְהַנִּסָּיוֹן שֶׁלָּהֶם בְּאֵשׁ וְסַכִּין הִצִּיל אוֹתָם מִשְּׂרֵפָה וְהֶרֶג שֶׁלָּהֶם.
יַעֲקֹב, מִשּׁוּם שֶׁלֹּא הָיְתָה בּוֹ פְּסֹלֶת, נֶאֱמַר בְּזַרְעוֹ בַּגָּלוּת, וַיִּשְׁכֹּן יִשְׂרָאֵל בֶּטַח בָּדָד עֵין יַעֲקֹב. נֶאֱמַר כָּאן בֶּטַח בָּדָד, וְנֶאֱמַר שָׁם בִּיצִיאַת הַגָּלוּת יהו"ה בָּדָד יַנְחֶנּוּ וְאֵין עִמּוֹ אֵל נֵכָר, לֹא הִתְעָרְבוּ בְּבָנָיו עִרְבּוּב שֶׁל גֵּרִים, וּמִשּׁוּם זֶה אֵין מְקַבְּלִים גֵּרִים לִימוֹת הַמָּשִׁיחַ, שֶׁעֲלֵיהֶם, עַל זֶרַע יַעֲקֹב נֶאֱמַר גֶּפֶן מִמִּצְרַיִם תַּסִּיעַ. מַה גֶּפֶן לֹא מְקַבֶּלֶת הַרְכָּבָה מִמִּין אַחֵר, כָּךְ זַרְעוֹ הָיוּ שׁוֹמְרִים אוֹת בְּרִית וְלֹא מְקַבְּלִים הַרְכָּבָה מִמִּין אַחֵר, וְכָל מִי שֶׁשּׁוֹמֵר אוֹת הַבְּרִית, זוֹכֶה לְמַלְכוּת, כְּמוֹ שֶׁיּוֹסֵף, וְיִשְׂרָאֵל בִּגְלַל שֶׁשּׁוֹמְרִים בְּרִית זוֹכִים לְמַלְכוּת, וְנֶאֱמַר בָּהֶם כָּל יִשְׂרָאֵל בְּנֵי מְלָכִים, וּמֹשֶׁה מִשּׁוּם שֶׁשָּׁמַר אֶת הַבְּרִית, נֶאֱמַר בּוֹ וַיְהִי בִישֻׁרוּן מֶלֶךְ. אַשְׁרֵי הוּא מִי שֶׁשּׁוֹמֵר הַבְּרִית.
תִּקּוּן שִׁשָּׁה עָשָׂר
בְּרֵאשִׁית זוֹ חַלָּה, זֶהוּ שֶׁכָּתוּב רֵאשִׁית עֲרִסֹתֵכֶם חַלָּה תָּרִימוּ תְרוּמָה, וַהֲרֵי פֵּרְשׁוּהוּ שֶׁאָדָם הָיָה חַלָּתוֹ שֶׁל עוֹלָם, וּמִנַּיִן לָנוּ שֶׁחַלָּה הִיא רֵאשִׁית? שֶׁהַכָּתוּב מוֹכִיחַ, זֶהוּ שֶׁכָּתוּב רֵאשִׁית עֲרִסֹתֵכֶם תָּרִימוּ תְרוּמָה לַיהו"ה. מַה זֶּה חַלָּה? אֶלָּא שִׁבְעָה מִינִים הֵם - חִטָּה וּשְׂעוֹרָה וְגֶפֶן וּתְאֵנָה וְרִמּוֹן אֶרֶץ זֵית שֶׁמֶן וּדְבָשׁ, שֶׁהוּא דְבַשׁ תְּמָרִים.
חִטָּה הוּא הָעֵץ שֶׁמִּמֶּנּוּ אָכַל אָדָם הָרִאשׁוֹן, וְהוּא לֹא הוֹצִיא מִשָּׁם חַלָּה, וּמִשּׁוּם זֶה לֹא חָל בּוֹ ה', וְשׁוֹרָה בּוֹ ח' ט' וְגָרַם לוֹ מָוֶת.
וְהַחַלָּה הִיא שְׁכִינָה, כְּלוּלָה מִשִּׁבְעַת הַמִּינִים הַלָּלוּ, וּבָהּ חָטָא אָדָם הָרִאשׁוֹן. טִפָּה זוֹ י'. עִסָּה צָרִיךְ לְהוֹצִיא מִמֶּנָּה חַלָּה, וּמִיָּד חָל עַל אוֹתָהּ טִפָּה, וְנוֹתֵן לוֹ זֶרַע כָּלוּל מִשְּׁנֵיהֶם, שֶׁהוּא ו', וְסוֹד הַדָּבָר - הֵ"א לָכֶם זֶרַע.
וּמִשּׁוּם זֶה חַלָּה הִיא וַדַּאי מִצְוָה שֶׁנִּצְטַוְּתָה לָאִשָּׁה, שֶׁבִּגְלָלָהּ מֵת אָדָם שֶׁהוּא חַלָּתוֹ שֶׁל עוֹלָם, צְרִיכָה הִיא לְהַפְרִישׁ חַלָּה, וּלְהוֹצִיא אוֹתָהּ מֵעִסָּתָהּ, שֶׁהִיא טִפָּה שֶׁלָּהּ, לְהַחֲזִירָהּ עַל הָאָדָם.
וְהִיא כִבְּתָה אֶת נֵרוֹ, שֶׁנֶּאֱמַר בּוֹ נֵר יהו"ה נִשְׁמַת אָדָם, צְרִיכָה לְהַדְלִיק אוֹתוֹ בְּלֵיל שַׁבָּת בְּהִתְעוֹרְרוּת שַׁלְהָבוֹת שֶׁל אַהֲבָה לְבַעְלָהּ, וְסוֹד הַדָּבָר - מַיִם רַבִּים לֹא יוּכְלוּ לְכַבּוֹת אֶת הָאַהֲבָה, וְהִתְעוֹרְרוּת שֶׁל חֹם שֶׁל לֵיל שַׁבָּת, מֵאִשְׁתּוֹ צְרִיכָה בְּאַהֲבָה וְיִרְאָה, וְזֶהוּ אִשָּׁה כִּי תַזְרִיעַ וְיָלְדָה זָכָר.
הִיא שָׁפְכָה אֶת הַדָּמִים שֶׁל אָדָם, נִזְרָק דָּמָהּ, וְעַל כָּל זֶה צְרִיכָה לִשְׁמֹר אוֹתוֹ מִדַּם נִדָּה, וּמִשּׁוּם זֶה עַל שְׁלֹשָׁה דְבָרִים אֵלּוּ נָשִׁים זְהִירוֹת, בְּנִדָּה וּבְחַלָּה וּבְהַדְלָקַת הַנֵּר. עַד כָּאן סוֹד הַחִטָּה, שֶׁמִּשָּׁם חַלָּה, חִטָּ"ה הוּא סוֹד שֶׁל עֶשְׂרִים וּשְׁתַּיִם אוֹתִיּוֹת הַתּוֹרָה.
תִּקּוּן שִׁבְעָה עָשָׂר
בְּרֵאשִׁית, עָלֶיהָ נֶאֱמַר רֵאשִׁית מַעְשַׂר דְּגָנְךָ, וְזוֹ מַלְכוּת שֶׁהִיא מַעֲשֵׂר, וְהִיא עֲשִׂירִית לְעֶשֶׂר סְפִירוֹת, וּבִשְׁבִילָהּ מְעַשְּׂרִים, וּמוֹץ וְתֶבֶן שֶׁהֵם הַלְּבוּשִׁים שֶׁל הַחִטָּה, בָּעוֹלָם הַזֶּה פְּטוּרִים מִמַּעֲשֵׂר, וּמִי שֶׁרוֹצֶה לְהוֹצִיא מַעֲשֵׂר מֵחִטָּה, צָרִיךְ לְנַקּוֹתוֹ מִן הַמּוֹץ וְהַתֶּבֶן שֶׁהֵם ח"ט, וְהִיא נִשְׁאֶרֶת ה' נְקִיָּה. בְּאוֹתוֹ זְמַן יִהְיֶה זוֹרֵק בָּהּ טִפָּה שֶׁהִיא י'.
וּכְמוֹ זֶה בְּזִוּוּגוֹ שֶׁל אָדָם, צָרִיךְ לְנַקּוֹת טִפָּה מֵחֵטְ"א, שֶׁהוּא יֵצֶר הָרָע, לִהְיוֹת זֶרַע נָקִי בַּה'. זֶהוּ שֶׁכָּתוּב הֵ"א לָכֶם זֶרַע.
אֲבָל בָּעוֹלָם הַבָּא, הַחִטָּה הִיא נְקִיָּה, הִיא וּלְבוּשָׁהּ, וְהִיא עֶשְׂרִים וּשְׁתַּיִם הָאוֹתִיּוֹת שֶׁל הַתּוֹרָה, וּמִשּׁוּם זֶה בְּהַמּוֹצִיא, בַּעַל הַבַּיִת צָרִיךְ לְדַקְדֵּק בַּה', שֶׁהִיא תִהְיֶה נְקִיָּה בְּלִי פְסֹלֶת, וּשְׁנֵי עִשּׂוּרִים הֵם, שֶׁאָמַר הַכָּתוּב עַשֵּׂר תְּעַשֵּׂר, לָמָּה? אֶלָּא בִּשְׁבִיל לִקְשֹׁר אוֹתָהּ עִם שְׁתֵּי זְרוֹעוֹת, שֶׁהֵם כֹּהֵן וְלֵוִי, שֶׁהֵם מַעֲשֵׂר רִאשׁוֹן לַלֵּוִי, מַעֲשֵׂר מִן הַמַּעֲשֵׂר לַכֹּהֵן, שֶׁכָּל הַסְּפִירוֹת עוֹלוֹת לְעֶשֶׂר (בַּשְּׁכִינָה), עַד שֶׁעוֹלוֹת לְמֵאָה, וְהִיא נַעֲשֵׂית תְּרוּמָה לְכָל הַמֵּאָה, וּמִשּׁוּם זֶה שִׁעוּר תְּרוּמָה שְׁנַיִם מִמֵּאָה, כְּנֶגֶד שְׁנֵי לוּחוֹת הַתּוֹרָה, שֶׁהִיא תוֹרָה שֶׁנִּתְּנָה בְּאַרְבָּעִים יָמִים, וְזֶהוּ תוֹרָ"ה מ', וּבָהּ נַעֲשׂוּ הַסְּפִירוֹת כֻּלָּן עֶשְׂרוֹנִים, שְׁלֹשֶׁת הָאָבוֹת שְׁלֹשָׁה עֶשְׂרוֹנִים, שְׁנֵי נְבִיאֵי אֱמֶת הֵם עִשָּׂרוֹן עִשָּׂרוֹן.
תִּקּוּן שְׁמוֹנָה עָשָׂר
בְּרֵאשִׁית, בָּרָ"א שִׁי"ת, הֵם שֵׁשׁ דְּרָגוֹת שֶׁל נְבוּאָה, שֶׁנֶּאֱמַר בָּהֶם שׁוֹקָיו עַמּוּדֵי שֵׁשׁ, וּכְמוֹ שֶׁהֵם שֵׁשׁ לְמַטָּה, כָּךְ הֵם שֵׁשׁ לְמַעְלָה, וְאוֹתָם שֵׁשׁ עוֹלִים לְשִׁשִּׁים, בְּאֵיזֶה מָקוֹם? בִּיסוֹ"ד חַ"י הָעוֹלָמִי"ם, נִשְׁאָר י"ד מִן יְסוֹ"ד, זוֹ שְׁכִינָה תַחְתּוֹנָה כְּלוּלָה מֵאַרְבָּעָה עָשָׂר פְּרָקִים שֶׁל הַיָּד שֶׁהֵם בְּחָמֵשׁ אֶצְבָּעוֹת, וְהֵם יהו"ה, יו"ד ה"א וא"ו ה"א, אַרְבַּע עֶשְׂרֵה אוֹתִיּוֹת שֶׁל הַקָּדוֹשׁ בָּרוּךְ הוּא שֶׁכְּלוּלוֹת בָּהּ, וְזֶהוּ וּבְיַד הַנְּבִיאִים אֲדַמֶּה.
ס"ו מִן יְסוֹד, הֵם כְּנֶגֶד שֵׁשׁ הַדְּרָגוֹת שֶׁל הַכִּסֵּא, שֶׁנֶּאֱמַר בּוֹ שֵׁשׁ מַעֲלוֹת לַכִּסֵּא, וְאוֹת ו' עוֹלָה בְּי', שֶׁהִיא עֲטָרָה שֶׁל הַבְּרִית לְשִׁשִּׁים, שֵׁשׁ פְּעָמִים עֶשֶׂר, וְעוֹלִים לְשִׁשִּׁים כְּנֶגֶד שִׁשִּׁים גַּלְגַּלִּים שֶׁסּוֹבְבִים אֶת הַכִּסֵּא, וְהַכִּסֵּא שָׁם הַשְּׁכִינָה.
שֶׁהִיא הַדִּמְיוֹן וּמַרְאֶה שֶׁל הַכֹּל, הַדִּמְיוֹן, הֲרֵי נֶאֱמַר וּבְיַד הַנְּבִיאִים אֲדַמֶּה, וְעָלֶיהָ נֶאֱמַר וּתְמוּנַת יהו"ה יַבִּיט. עַל שֵׁם שֶׁכָּל הַפַּרְצוּפִים שֶׁל הַנְּבִיאִים הֵם רְשׁוּמִים בָּהּ, נִקְרֵאת דִּמְיוֹן, וְעַל שֵׁם שֶׁכָּל הָאוֹרוֹת שֶׁלְּמַעְלָה מִמֶּנָּה בָּהּ הֵם נִרְאִים, הִיא נִקְרֵאת מַרְאֶה. זֶהוּ שֶׁכָּתוּב יהו"ה בַּמַּרְאָה אֵלָיו אֶתְוַדָּע, בִּסְתִימַת הָעֵינַיִם נִקְרֵאת מַרְאֶה בַחֲלוֹם, וְסוֹד הַדָּבָר - אֲנִי יְשֵׁנָה וְלִבִּי עֵר, וּבִפְתִיחַת הָעֵינַיִם הוּא מַרְאֶה בְהָקִיץ, וּשְׁנֵי מְמֻנִּים שָׁם, אֶחָד סגרו"ן וְאֶחָד פתחו"ן, וּמטטרו"ן שֶׁנִּקְרָא בְשֵׁם שְׁנֵיהֶם, מְמֻנֶּה עַל שְׁנֵי הַמַּפְתְּחוֹת הַלָּלוּ.
מִצַּד שֶׁל הָעַמּוּד הָאֶמְצָעִי, הַשְּׁכִינָה הִיא מַרְאֶה בְהָקִיץ, וּמֹשֶׁה בְצִדּוֹ, שֶׁכָּתוּב בּוֹ פֶּה אֶל פֶּה אֲדַבֶּר בּוֹ וּמַרְאֶה וְלֹא בְחִידוֹת, וּתְמוּנַת יהו"ה יַבִּיט.
מִן הַצַּד שֶׁל צַדִּיק, שֶׁהוּא אוֹר הַגָּנוּז לַצַּדִּיקִים לָעוֹלָם הַבָּא (נ"א לֶעָתִיד לָבֹא) נִקְרֵאת מַרְאֶה בַחֲלוֹם, וְהוּא שֶׁנִּרְאֶה בָּהּ מִצַּד הַגּוּף, הוּא יהו"ה הָעַמּוּד הָאֶמְצָעִי, שֶׁנִּטָּל מִשְּׁנֵי צְדָדִים, וְהוּא רוֹכֵב עַל אַרְבַּע חַיּוֹת, שֶׁהֵם פְּנֵי אָדָם, פְּנֵי אַרְיֵה, פְּנֵי שׁוֹר, פְּנֵי נֶשֶׁר. יו"ד ה"א וא"ו ה"א נִקְרָא מִלְּפָנִים שֶׁל הַגּוּף, וְהוּא אָדָם לָשֶׁבֶת עַל הַכִּסֵּא.
לְמִי שֶׁהוּא אָדָם - נִרְאֶה לוֹ בִּדְמוּת אָדָם, לְמִי שֶׁהוּא כִּשְׁאָר הַחַיּוֹת - נִרְאֶה לוֹ בִּדְמוּת חַיּוֹת הַכִּסֵּא, לְכָל אֶחָד כְּפִי כֹחוֹ, וְאַל יִתְהַלֵּל הַמִּתְהַלֵּל הַשְׂכֵּל אוֹתוֹ, אֶלָּא בִשְׁכִינָתוֹ, שֶׁלֹּא יָכוֹל לְהַשִּׂיג אוֹתוֹ שׁוּם נָבִיא וְחוֹזֶה אֶלָּא עִם הַשְּׁכִינָה, וְיֵשׁ אָדָם לְמַעְלָה מֵאָדָם מִצַּד שֶׁל חָכְמָה, כֹּ"חַ מָ"ה וַדַּאי, וְנֶאֱמַר בּוֹ חָכָם עָדִיף מִנָּבִיא.
קָם רַבִּי שִׁמְעוֹן וְכָל הַחֲבֵרִים וְאָמַר: רוֹעֶה הַנֶּאֱמָן, רַבָּן שֶׁל כָּל הַנְּבִיאִים, קוּם הִתְעוֹרֵר מִשְּׁנָתְךָ, שֶׁאַתָּה הוּא בְכָל הַנְּבִיאִים כְּמוֹ הַשֶּׁמֶשׁ, שֶׁהַלְּבָנָה וְהַכּוֹכָבִים מְאִירִים מִמֶּנּוּ, וְאֵין לָהֶם אוֹר מִצַּד אַחֵר, וּבִזְמַן שֶׁאַתָּה נֶאֱסַפְתָּ מִן הָעוֹלָם, נֶאֱמַר בָּהֶם יֶחְשְׁכוּ כֹּכְבֵי נִשְׁפּוֹ, קוּם הָאֵר אוֹרְךָ.
וְלֹא עוֹד, אֶלָּא בִזְמַן שֶׁאַתָּה נֶאֱסַפְתָּ מִן הָעוֹלָם, בֵּית הַנְּבוּאָה, שֶׁנֶּאֱמַר בָּהּ לֹא כֵן עַבְדִּי מֹשֶׁה בְּכָל בֵּיתִי נֶאֱמָן הוּא, הִיא סְתוּמָה, קוּם פְּתַח אוֹתָהּ, שֶׁהִיא בַּיִת עֶלְיוֹן גָּנוּז, שֶׁכָּל הַגְּנָזִים שֶׁלְּמַעְלָה סְתוּמִים, שֶׁהַמֶּלֶךְ הָעֶלְיוֹן שָׁם, וְאַתָּה הָיִיתָ כְּבֶן בַּיִת, בְּנוֹ שֶׁל אוֹתוֹ הַבַּיִת. בַּיִ"ת, ב' הָאֵם הָעֶלְיוֹנָה, י' חָכְמָה, אַבָּא, ת' תִּפְאֶרֶת, בֶּן בַּיִת שֶׁל מַעְלָה, וְאַתָּה הָיִיתָ בִּדְיוֹקְנוֹ, שֶׁבְּאוֹתוֹ בַיִת לֹא הָיְתָה רְשׁוּת לְנָבִיא וְחוֹזֶה לְהִכָּנֵס לְשָׁם אֶלָּא בִרְשׁוּת, וְאַתָּה הָיִיתָ נִכְנָס בְּלִי רְשׁוּת, כְּבֶן הַמֶּלֶךְ שֶׁאֵין שָׁם שַׁעַר שֶׁסָּתוּם לוֹ.
וְלֹא עוֹד, אֶלָּא שֶׁנְּבִיאִים אֲחֵרִים לֹא הָיוּ נִכְנָסִים לִרְאוֹת אֶת הַמֶּלֶךְ אֶלָּא בְשָׁעוֹת יְדוּעוֹת, וּבְיָמִים יְדוּעִים, כְּמוֹ שֶׁמָּצָאנוּ בְּאַהֲרֹן שֶׁהָיָה עֶלְיוֹן מִכֻּלָּם, שֶׁנֶּאֱמַר בּוֹ וְאַל יָבֹא בְכָל עֵת אֶל הַקֹּדֶשׁ, אֶלָּא בְּזֹאת יָבֹא אַהֲרֹן אֶל הַקֹּדֶשׁ, כָּל שֶׁכֵּן אֲחֵרִים, וְאַתָּה בְּכָל שָׁעָה וְשָׁעָה וּבְכָל יוֹם שֶׁהָיִיתָ רוֹצֶה, הָיִיתָ נִכְנָס לִרְאוֹת אֶת הַמֶּלֶךְ.
וְלֹא עוֹד, אֶלָּא כָּל הַנְּבִיאִים הָיוּ רוֹאִים אֶת נְבוּאָתָם בְּאֵיבְרֵי הַמֶּלֶךְ, כָּל אֶחָד וְאֶחָד בְּאֵיבָר יָדוּעַ וְלֹא יוֹתֵר. מֵהֶם בְּרֹאשׁ הַמֶּלֶךְ, מֵהֶם בַּנִּימִים שֶׁל הָרֹאשׁ, שֶׁהֵם כּוֹכָבִים וּמַזָּלוֹת שֶׁאֵין לָהֶם חֶשְׁבּוֹן, מֵהֶם בָּעֵינַיִם, מֵהֶם בָּאָזְנַיִם, מֵהֶם בַּפָּנִים, מֵהֶם בַּחֹטֶם, מֵהֶם בַּפֶּה, מֵהֶם בַּצַּוָּאר, מֵהֶם בַּיָּדַיִם, מֵהֶם בַּקּוֹמָה שֶׁהוּא הַגּוּף, מֵהֶם בַּשּׁוֹקַיִם, מֵהֶם בְּאוֹת בְּרִית, מֵהֶם בִּלְבוּשֵׁי הַמֶּלֶךְ, שֶׁלֹּא הָיְתָה לָהֶם רְשׁוּת לְהִסְתַּכֵּל יוֹתֵר.
אֲבָל מֹשֶׁה, בְּכָל אֵיבָר וּבְכָל מָקוֹם הָיָה מַשִּׂיג נְבוּאָתוֹ, וּבְכָל אֵיבָר וְאֵיבָר הִיא הָיְתָה יוֹרֶדֶת אֵלָיו, מַה שֶּׁלֹּא הָיָה כָּךְ לִשְׁאָר כָּל הַנְּבִיאִים, שֶׁכָּל אֶחָד עוֹלֶה לָאֵיבָר שֶׁלּוֹ, וְנִשְׁמָתוֹ הָיְתָה אֲצִילוּת מֵאוֹתוֹ הָאֵיבָר, וְאוֹתוֹ הָאֵיבָר הָיָה לוֹ אָבִיו.
וּבַת הַמֶּלֶךְ הִיא הַהֵיכָל שֶׁל כָּל אֵיבָר וְאֵיבָר, הַמִּצְוָה שֶׁל כָּל אֵיבָר וְאֵיבָר, אדנ"י הוּא כְּחֶשְׁבּוֹן הֵיכָ"ל, וּמִשּׁוּם זֶה נֶאֱמַר אדנ"י שְׂפָתַי תִּפְתָּח, יהו"ה הוּא בְּכָל אֵיבָר וְאֵיבָר, אדנ"י הֵיכָל, יהו"ה בְּכָל אֵיבָר וְאֵיבָר, וְהִיא נְבוּאָה שֶׁל כָּל אֵיבָר וְאֵיבָר, הַמַּרְאֶה שֶׁל כָּל אֵיבָר וְאֵיבָר נִקְרָא, וּלְכָל אֵיבָר וְאֵיבָר יֵשׁ לוֹ סְפִירָה יְדוּעָה, הַהֵיכָל שֶׁל כֻלָּם, שְׁכִינָה הַתַּחְתּוֹנָה אדנ"י, וְכַמָּה מְמֻנִּים שׁוֹמְרֵי שְׁעָרִים הֵם לַהֵיכָל שֶׁלֹּא יִכָּנְסוּ שָׁם נְבִיאִים אֶלָּא בִרְשׁוּת.
קוּם רוֹעֶה הַנֶּאֱמָן, קוּם פְּתַח הַהֵיכָל, שֶׁהֲרֵי כַּמָּה בַּעֲלֵי נְבוּאָה הֵם דּוֹפְקִים עַל הַשְּׁעָרִים שֶׁל הַהֵיכָל, וְאוֹמְרִים אדנ"י שְׂפָתַי תִּפְתָּח, וְהִיא סְתוּמָה אֲלֵיהֶם, עַד שֶׁאַתָּה תָבֹא לְשָׁם הִיא לֹא נִפְתַּחַת. לְמֶלֶךְ שֶׁהָיוּ צְרִיכִים אוֹתוֹ עֲבָדָיו וְהַשָּׂרִים וְהַמְמֻנִּים וְשַׁלִּיטֵי הָאָרֶץ לְהֵרָאוֹת עִמּוֹ, כָּל אֶחָד כְּפִי צָרְכּוֹ, וְכָל אֶחָד כְּפִי שִׁלְטוֹנוֹ, וְכָל אֶחָד כְּפִי עִסְקוֹ. מֶה עָשָׂה הַמֶּלֶךְ? שָׂם אֶת הַכֹּל בִּידֵי הַגְּבִירָה, וְאָמַר, כָּל מִי שֶׁרוֹצֶה לְבַקֵּשׁ בַּקָּשָׁתוֹ, יָבֹא לַגְּבִירָה שֶׁהִיא הַבַּיִת שֶׁלִּי, הַבַּיִת שֶׁל י', הַהֵיכָל שֶׁלִּי. וְזֶהוּ אַל יִתְהַלֵּל הַמִּתְהַלֵּל הַשְׂכֵּל וְיָדוֹעַ אוֹתִי, כִּי אִם בְּזֹאת.
בְּאוֹתוֹ זְמַן כֻּלָּם דּוֹפְקִים לַפֶּתַח, שֶׁשָּׁם סגרו"ן שֶׁסּוֹגֵר, וְשָׁם פתחו"ן שֶׁפּוֹתֵחַ. מִיָּד יָבֹא רוֹעֶה הַנֶּאֱמָן וְיֹאמַר, אדנ"י שְׂפָתַי תִּפְתָּח, קָמֵ"ץ פַּתָּ"ח, זֶה סוֹגֵר וְזֶה פּוֹתֵחַ, שְׁתֵּי שְׂפָתַיִם (שְׁבָא) שַׁעֲרֵי צֶדֶק, עֲלֵיהֶם נֶאֱמַר פִּתְחוּ לִי שַׁעֲרֵי צֶדֶק.
מִבִּפְנִים הִיא סֶגוֹלְתָּ"א, סֶגּוֹ"ל, הוּא בַעְלָהּ, וְהִיא סֶגוֹלְתָּ"א עֲטָרָה עַל רֹאשׁוֹ, חֹלֵ"ם, עָלָיו נֶאֱמַר אָבוֹא בָם אוֹדֶה יָהּ, אָבוֹ"א הִיא עֶשֶׂר, שֶׁהִיא נְקֻדַּת חֹלֵ"ם, וּבוֹ אוֹדֶה יָ"הּ, שֶׁהוּא כֶתֶר עַל כֻּלָּם, זֶה - זֶה צֵרֵי, וְהֵם שְׁנֵי עַמּוּדֵי אֱמֶת. צַדִּיקִים יָבֹאוּ בוֹ, זֶה צַדִּיק שֶׁהוּא אוֹת בְּרִית בִּשְׁנֵיהֶם, הוּא חִירֵ"ק תַּחַת צֵרֵ"י, וְהוּא שׁוּרֵ"ק, הַקֶּשֶׁר שֶׁל שְׁנֵיהֶם, וּמִשּׁוּם זֶה אוֹדְךָ כִּי עֲנִיתָנִי וַתְּהִי לִי לִישׁוּעָה, זוֹ שְׁכִינָה, שֶׁהִיא מִצִּדּוֹ שֶׁל הַצַּדִּיק, שׁוּרֵ"ק אֶל בַּעְלָהּ, הַקֶּשֶׁר שֶׁלּוֹ.
וְהִיא חִירֵ"ק תַּחַת צֵרֵ"י, שְׁנֵי עַמּוּדֵי אֱמֶת, וְהוּא סֶגּוֹ"ל תַּחַת שְׁתֵּי זְרוֹעוֹת, וְהִיא חֹלֵ"ם לְמַעְלָה בַּכֶּתֶר, וּמִשּׁוּם זֶה אֶבֶן מָאֲסוּ הַבּוֹנִים הָיְתָה לְרֹאשׁ פִּנָּה, כֻּלָּם אוֹמְרִים מֵאֵת יהו"ה הָיְתָה זֹּאת הִיא נִפְלָאת בְּעֵינֵינוּ, בִּזְמַן שֶׁהִיא לְרֹאשׁ פִּנָּה נִקְרֵאת רֹאשׁ, וְעָלֶיהָ נֶאֱמַר רֹאשֵׁךְ עָלַיךְ כַּכַּרְמֶל.
כְּשֶׁעוֹלָה לַמֶּלֶךְ, כַּמָּה מַלְאָכִים וְכַמָּה נְשָׁמוֹת עוֹלִים עִמָּהּ, שֶׁהֵם הַנִּימִים שֶׁלָּהּ, שֶׁתְּלוּיִים מִמֶּנָּה כְּמוֹ עֲנָבִים בְּאֶשְׁכּוֹל, וְכַמָּה מַלְאָכִים וּנְשָׁמוֹת מְאִירִים לְפָנֶיהָ, שֶׁנִּקְרָאִים עֵינֵי יהו"ה, וַעֲלֵיהֶם נֶאֱמַר כִּי עֵינָיו עַל דַּרְכֵי אִישׁ, וְכַמָּה מִצְווֹת עוֹלוֹת לְפָנֶיהָ, שֶׁנִּקְרֵאת בְּכֻלָּם מִצְוַת יהו"ה בָּרָה מְאִירַת עֵינָיִם.
וְכַמָּה מַלְאָכִים עוֹלִים עִמָּהּ, שֶׁנִּקְרְאוּ אָזְנֵי יהו"ה, שֶׁמְּמֻנִּים עַל קוֹלוֹת הַתְּפִלּוֹת וְעַל שִׂיחַת בְּנֵי אָדָם, לִשְׁמֹעַ הַתְּפִלּוֹת, וְכַמָּה מַלְאָכִים עוֹלִים עִמָּהּ, שֶׁנִּקְרָאִים פְּנֵי יהו"ה, שֶׁנֶּאֱמַר בָּהֶם וּדְמוּת פְּנֵיהֶם פְּנֵי אָדָם וְגוֹמֵר, מְאִירִים בְּכַמָּה גְוָנִים, וְכַמָּה מַלְאָכִים עוֹלִים עִמָּהּ שֶׁנִּקְרְאוּ רוּחוֹת וְאִשִּׁים, שֶׁנֶּאֱמַר בָּהֶם עוֹשֶׂה מַלְאָכָיו רוּחוֹת מְשָׁרְתָיו אֵשׁ לֹהֵט, שֶׁמְּמֻנִּים עַל רֵיחַ וַעֲשַׁן הַקָּרְבָּנוֹת, וְהֵם בַּעֲלֵי הַחֹטֶם.
וְכַמָּה בַּעֲלֵי קוֹלוֹת וְדִבּוּרִים שֶׁל הַפֶּה עוֹלִים עִמָּהּ, שֶׁנֶּאֱמַר בָּהֶם כִּי עוֹף הַשָּׁמַיִם יוֹלִיךְ אֶת הַקּוֹל וּבַעַל כְּנָפַיִם יַגִּיד דָּבָר, וְכַמַּה בַּעֲלֵי צַוָּארִים עוֹלִים עִמָּהּ, שֶׁשָּׁם קָנֶה וּוֵשֶׁט, שֶׁמְּמֻנִּים עַל קָרְבָּנוֹת וּתְפִלּוֹת, שֶׁנֶּאֱמַר בָּהֶם אֶת קָרְבָּנִי לַחְמִי לְאִשַּׁי, וְאֵלּוּ נִקְרְאוּ אִשִּׁי"ם, וְכַמָּה מַלְאָכִים עוֹלִים עִמָּהּ, שֶׁנִּקְרָאִים בַּעֲלֵי יָדַיִם, שֶׁנֶּאֱמַר בָּהֶם וִידֵי אָדָם מִתַּחַת כַּנְפֵיהֶם, וְכַמַּה בַּעֲלֵי גוּף עוֹלִים עִמָּהּ, שֶׁנֶּאֱמַר בָּהֶם וּגְוִיָּתוֹ כְתַרְשִׁישׁ, וְכַמָּה בַּעֲלֵי בְרִית עוֹלִים עִמָּהּ, שֶׁנֶּאֱמַר בָּהֶם כְּמַרְאֵה הַקֶּשֶׁת, וְהֵם בַּעֲלֵי אוֹתוֹת, וְכַמָּה בַּעֲלֵי רַגְלַיִם עוֹלִים עִמָּהּ, שֶׁנֶּאֱמַר בָּהֶם וְרַגְלֵיהֶם רֶגֶל יְשָׁרָה.
וּכְשֶׁהוּא בְהֵיכָלָהּ, כָּל הַנְּבִיאִים עוֹלִים שָׁם, וְדוֹפְקִים בַּשַּׁעַר, וְאוֹמְרִים אדנ"י שְׂפָתַי תִּפְתָּח. שְׁלֹשֶׁת הָרִאשׁוֹנִים שֶׁל הַתְּפִלָּה הֵם מְסַדְּרִים בַּקָּשׁוֹת עַל הַנֶּפֶשׁ, לְהִכָּנֵס בָּהֶם לִפְנֵי עִלַּת הָעִלּוֹת, שֶׁשָּׁם חַיֵּי הַנֶּפֶשׁ. הָאֶמְצָעִיּוֹת מְמֻנּוֹת עַל שְׁאֵלוֹת לְבַקֵּשׁ בַּקָּשׁוֹתֵיהֶם עַל צָרְכֵי הַגּוּף. שְׁלֹשֶׁת הָאַחֲרוֹנוֹת מְקַבְּלִים תְּשׁוּבָה שֶׁל כָּל הַשְּׁאֵלוֹת מִן הַמֶּלֶךְ.
וּמֵעַל כֻּלָּם יָד כּוֹתֶבֶת, וּמִתַּחַת כֻּלָּם יָד חוֹתֶמֶת. זֶהוּ שֶׁכָּתוּב וּבְיַד כָּל אָדָם יַחְתּוֹם, יָד כּוֹתֶבֶת תּוֹרָה שֶׁבִּכְתָב שֶׁהִיא לְיָמִין, יָד חוֹתֶמֶת תּוֹרָה שֶׁבְּעַל פֶּה שֶׁהִיא לִשְׂמֹאל. תּוֹרָה שֶׁבִּכְתָב הִיא לְיָמִין, עָלָיו נֶאֱמַר וּבְנֵי יִשְׂרָאֵל יֹצְאִים בְּיָד רָמָה, וְזֶה הָעַמּוּד הָאֶמְצָעִי, שֶׁהוּא תוֹרָה שֶׁנִּתְּנָה מִיָּמִין, שֶׁשָּׁם חָכְמָה.
תּוֹרָה שֶׁבְּעַל פֶּה, שֶׁשָּׁם שְׁכִינָה תַחְתּוֹנָה, נִקְרֵאת פֶּה מִצַּד הַצַּדִּיק, שֶׁכָּךְ עוֹלֶה פ"ה לְחֶשְׁבּוֹן מִילָ"ה, שֶׁהוּא כָּל פֶּה, וּמִשּׁוּם זֶה וּבְיַד כָּל אָדָם יַחְתּוֹם, וְהִיא לִשְׂמֹאל, שֶׁשָּׁם הִיא הָאֵם הָעֶלְיוֹנָה, שֶׁנֶּאֱמַר בָּהּ חָתְמֵנוּ לְחַיִּים, וְצַדִּיק עַל שְׁמָהּ נִקְרָא סֵפֶר חַיִּים, כְּמוֹ שֶׁאָמַרְנוּ וּבְסֵפֶר חַיִּים וְגוֹמֵר. הֲרֵי נִפְתָּח הַהֵיכָל, וַהֲרֵי בָּאִים הַנְּבִיאִים בַּעֲלֵי הָרַגְלַיִם שֶׁדּוֹפְקִים בַּשַּׁעַר, וְאוֹמְרִים לְאוֹתוֹ שֶׁסּוֹגֵר הַהֵיכָל, סגרו"ן, וְנִקְרָא אדנ"י, שְׁמוֹ כְּשֵׁם רַבּוֹ, אוֹמְרִים לוֹ, אדנ"י שְׂפָתַי תִּפְתָּח, פְּתַח שַׁעֲרֵי הַהֵיכָל. בְּאוֹתוֹ זְמַן נִכְנָסִים שׁוֹמְרֵי הַשַּׁעַר לַמֶּלֶךְ, וְאוֹמְרִים לוֹ, רִבּוֹן הָעוֹלָמִים, הֲרֵי בַּעֲלֵי הָרַגְלַיִם דּוֹפְקִים בַּשַּׁעַר, שֶׁהֵם שְׁלוּחֵי מִצְוָה, שֶׁעוֹמְדִים בַּעֲמִידָה שֶׁל תְּפִלָּה לְפָנֶיךָ.
בְּאוֹתוֹ זְמַן נוֹתֵן לָהֶם רְשׁוּת לְהִכָּנֵס, הַגְּבִירָה שֶׁהִיא מִצְוַת הַמֶּלֶךְ, הָאַפּוֹטְרוֹפּוֹס שֶׁל כָּל הַמִּצְווֹת, מְלַמֶּדֶת זְכוּת לִפְנֵי הַמֶּלֶךְ בִּשְׁבִילָם, וְתֹאמַר לוֹ: רִבּוֹן הָעוֹלָם, הֲרֵי אֵלּוּ שֶׁעוֹמְדִים לְפָנֶיךָ בִּתְפִלּוֹת, צָרִיךְ לָתֵת לָהֶם אֶת בַּקָּשׁוֹתֵיהֶם. בְּאוֹתוֹ זְמַן יוֹצֵא קוֹל אֶל בַּעֲלֵי הָרַגְלַיִם, וְאוֹמֵר: בֶּן אָדָם, עֲמֹד עַל רַגְלֶיךָ וַאֲדַבֵּר אֹתָךְ, דַּבֵּר עִמִּי מַה שְּׁאֵלָתְךָ בָּאֶמְצָעִיּוֹת שֶׁל הַתְּפִלּוֹת, וְיִנָּתֵן לְךָ בָּאַחֲרוֹנוֹת. הַגְּבִירָה מְקַבֶּלֶת אֶת בַּקָּשׁוֹתָיו, וְצָרִיךְ לָשׁוּב שָׁלֹשׁ פְּסִיעוֹת לְאָחוֹר, שֶׁלֹּא יַחֲזִיר כְּתֵפָיו אֶל הַמֶּלֶךְ. אֵלּוּ יוֹצְאִים, וְסגרו"ן סוֹגֵר אֶת הַשַּׁעַר אַחֲרֵיהֶם.
וַהֲרֵי בַּעֲלֵי הָאוֹתוֹת דּוֹפְקִים בַּפֶּתַח, וְאוֹמְרִים אדנ"י שְׂפָתַי תִּפְתָּח. תִּפְתָּח זֶה פתחו"ן, וְאֵלּוּ הֵם בַּעֲלֵי שְׁמוֹנֶה עֶשְׂרֵה בְּרָכוֹת שֶׁל הַתְּפִלָּה, מִצַּד שֶׁל חַ"י הָעוֹלָמִים שֶׁמְּיַחֲדִים אֶת הַקָּדוֹשׁ בָּרוּךְ הוּא וּשְׁכִינָתוֹ שָׁם, שֶׁהַצַּדִּיק הוּא תְשִׁיעִי מִמַּעְלָה לְמַטָּה וּמִמַּטָּה לְמַעְלָה, תֵּשַׁע נְקֻדּוֹת, תִּשְׁעָה טְעָמִים, וַעֲלֵיהֶם נֶאֱמַר וַיִּתֵּן אוֹתָם אֱלֹהִי"ם בִּרְקִיעַ הַשָּׁמָיִם, וְזֶה צַדִּיק שֶׁבּוֹ כָּל הַנְּקֻדּוֹת. לְהָאִיר עַל הָאָרֶץ, זוֹ שְׁכִינָה, שֶׁהִיא כְלוּלָה מִכָּל הָאוֹתִיּוֹת.
מִיָּד בַּעֲלֵי הַשְּׁאֵלוֹת דּוֹפְקִים בַּשַּׁעַר, כַּמָּה שׁוֹמְרֵי הַשַּׁעַר נִכְנָסִים לִפְנֵי הַמֶּלֶךְ, וְיֹאמְרוּ: רִבּוֹן הָעוֹלָם, הֲרֵי בַּעֲלֵי הַצַּדִּיקִים, בַּעֲלֵי הַתְּפִלּוֹת שֶׁמְּבָרְכִים אוֹתְךָ בִּשְׁמוֹנֶה עֶשְׂרֵה בְּרָכוֹת, רוֹצִים לְהִכָּנֵס לְפָנֶיךָ. מִיָּד מְצַוֶּה לִפְתֹּחַ לָהֶם וְלָתֵת אֶת שְׁאֵלוֹתָיו, וְאֵלּוּ הֵם בַּעֲלֵי הָאוֹתוֹת, מִצַּד שֶׁל אֵלּוּ שֶׁנֶּאֱמַר בָּהֶם וְהָיוּ לְאֹתֹת וּלְמוֹעֲדִים וּלְיָמִים וּלְשָׁנִים, וְאֵלּוּ הֵם שֶׁמִּשְׁתַּחֲוִים עַל בִּרְכֵּיהֶם בְּח"י עוֹלָמוֹת, בִּשְׁמוֹנֶה עֶשְׂרֵה בְּרָכוֹת אֶל הַשְּׁכִינָה.
אֵלּוּ יוֹצְאִים, הֲרֵי בַּעֲלֵי הַקּוֹמָה דּוֹפְקִים בַּפֶּתַח, שֶׁהֵם כּוֹרְעִים וּמִשְׁתַּחֲוִים לַמֶּלֶךְ בַּתְּפִלּוֹת, כְּמוֹ שֶׁאָמְרוּ, כָּל הַכּוֹרֵעַ כּוֹרֵעַ בְּבָרוּךְ, וְכָל הַזּוֹקֵף זוֹקֵף בַּשֵּׁם. כּוֹרֵעַ אֶל אדנ"י בְּצַדִּיק, שֶׁנֶּאֱמַר בּוֹ וְהַמֶּלֶךְ שְׁלֹמֹה בָּרוּךְ, וְזוֹקֵף אֶל יהו"ה, לְחַבֵּר אוֹתָם שְׁנֵיהֶם כְּמוֹ זֶה: יאהדונה"י.
וְעַל כֻּלָּם מְלַמֶּדֶת הַשְּׁכִינָה זְכוּת. וְהֵם, כְּשֶׁמַּעֲלִים אֶת נִשְׁמָתָם לְמַעְלָה, כַּמָּה חַיּוֹת מְקַבְּלוֹת אוֹתָם עַל כַּנְפֵיהֶם, וּמַעֲלִים אוֹתָם עַד לְשַׁעַר הֵיכַל הַמֶּלֶךְ. מִיָּד שֶׁאֵלֶּה דּוֹפְקִים בַּפֶּתַח, מְלַמְּדִים זְכוּת לִפְנֵי הַמֶּלֶךְ בִּשְׁבִילָם, וּמְצַוֶּה הַמֶּלֶךְ לִפְתֹּחַ לָהֶם, וְאֵלּו הֵם שֶׁמְּדַבְּרִים לִפְנֵי הַמֶּלֶךְ בַּחֲשַׁאי, וְשׁוֹאֲלִים מִמֶּנּוּ אֶת בַּקָּשׁוֹתֵיהֶם בַּחֲשַׁאי, יְחִידִים לִפְנֵי הַמֶּלֶךְ, וְהַמֶּלֶךְ נוֹתֵן לָהֶם אֶת שְׁאֵלוֹתֵיהֶם.
מִיָּד הֲרֵי הַגְּבִירָה אוֹחֶזֶת בָּהֶם וּמְלַמֶּדֶת זְכוּת בִּשְׁבִילָם לִפְנֵי שֶׁיֵּצְאוּ מִן הַהֵיכָל, וְאוֹמֶרֶת: רִבּוֹן הָעוֹלָמִים, אֵלֶּה הֵם שֶׁהָיוּ, מְכַסִּים אוֹתִי בְּעִטּוּף שֶׁל מִצְוָה שֶׁל צִיצִית, בַּחֲמִשָּׁה קְשָׁרִים וּשְׁלֹשׁ עֶשְׂרֵה חֻלְיוֹת לְכָל צַד, וּבִשְׁלֹשִׁים וּשְׁנַיִם עַנְפֵי מִצְוָה. מִיָּד מְצַוֶּה הַקָּדוֹשׁ בָּרוּךְ הוּא לְמַלְאֲכֵי הַמֶּרְכָּבָה שֶׁל מַעְלָה לִטֹּל אוֹתָם בְּכַנְפֵיהֶם, וְלִפְרֹחַ עִמָּם מִמָּקוֹם לְמָקוֹם, וּלְכַסּוֹת עֲלֵיהֶם מִכָּל הַמַּזִּיקִים וּמַלְאֲכֵי הַחַבָּלָה.
הֲרֵי אֵלּוּ יוֹצְאִים, וְהִנֵּה אֲחֵרִים דּוֹפְקִים בַּשַּׁעַר. מִיָּד נִכְנָסִים שׁוֹמְרֵי הַשְּׁעָרִים, וְאוֹמְרִים: רִבּוֹן הָעוֹלָם, הֲרֵי בַּעֲלֵי הַיָּדַיִם שֶׁקּוֹשְׁרִים תְּפִלָּה שֶׁל יָד עַל זְרוֹעָם הַשְּׂמָאלִית בַּתְּפִלָּה, וּתְפִלִּין עַל הָרֹאשׁ, נִכְנָסִים, וְאֵלּוּ הֵם שֶׁנּוֹתְנִים דּוֹרוֹן לְךָ בְיָמִין, שֶׁהִיא צְדָקָה, צ' תִּשְׁעִים אֲמֵנִים, ד' אַרְבַּע קְדֻשּׁוֹת, ק' מֵאָה בְרָכוֹת, ה' חֲמִשָּׁה חֻמְשֵׁי תוֹרָה. וּמִיָּד מְצַוֶּה אוֹתָם לִפְתֹּחַ לָהֶם. בְּאוֹתוֹ זְמַן וִידֵי אָדָם יוֹצְאִים, שֶׁהֵן גְּדֻלָּה וּגְבוּרָה וּמְקַבְּלִים אֶת הַדּוֹרוֹן שֶׁלָּהֶם. זֶהוּ שֶׁכָּתוּב וִידֵי אָדָם מִתַּחַת כַּנְפֵיהֶם. מַה זֶּה אָדָם? אוֹתוֹ שֶׁנֶּאֱמַר בּוֹ כְּתִפְאֶרֶת אָדָם, וּמֵהֶם מְקַבְּלִים הַדּוֹרוֹן וְנוֹתְנִים לַמֶּלֶךְ. וְאִם הַדּוֹרוֹן אֵינוֹ כָּרָאוּי, נִמְסָר לְכֶלֶב, וְדוֹחִים אֶת בַּקָּשָׁתוֹ הַחוּצָה, שֶׁיֵּשׁ שֶׁלֹּא פוֹתְחִים לָהֶם שְׁעָרִים, וְנֶאֱמַר בָּהֶם בַּחוּץ תַּעֲמֹד, וּמְדַבֵּר הַמֶּלֶךְ עִמָּם מִבַּחוּץ, וְנוֹתֵן לָהֶם שְׁאֵלוֹתֵיהֶם מִבַּחוּץ, וְהוֹלְכִים לָהֶם.
שֶׁלֹּא כֻלָּם נִכְנָסִים לְבֵית הַמֶּלֶךְ, אֶלָּא אֵלּוּ בַּעֲלֵי הַבַּיִת, שֶׁנֶּאֱמַר בָּהֶם יְלָדִים אֲשֶׁר אֵין בָּהֶם כָּל מוּם, לֹא בִתְפִלָּתָם וְלֹא בְנִשְׁמָתָם, וְטוֹבֵי מַרְאֶה בְּכָל מַעֲשֵׂיהֶם, וּמַשְׂכִּלִים בְּכָל חָכְמָה, וְנָאִים לְמַרְאֶה, וַעֲלֵיהֶם נֶאֱמַר הַרְאִינִי אֶת מַרְאַיִךְ הַשְׁמִיעִנִי אֶת קוֹלֵךְ כִּי קוֹלֵךְ עָרֵב וּמַרְאֵיךְ נָאוֶה, וְיֹדְעֵי דַעַת וּמְבִינֵי מַדָּע, שֶׁיּוֹדְעִים בְּחָכְמָה וּבִתְבוּנָה וָדַעַת, שֶׁאֵין דּוֹרְשִׁים בְּמַעֲשֵׂה בְרֵאשִׁית, אֶלָּא אִם הוּא חָכָם בְּחָכְמָה וּמֵבִין בְּבִינָה וְיוֹדֵעַ בְּדַעַת, וַאֲשֶׁר כֹּחַ בָּהֶם, זוֹ שְׁכִינָה הָעֶלְיוֹנָה, שֶׁהִיא כ"ח אוֹתִיּוֹת שֶׁל מַעֲשֵׂה בְרֵאשִׁית לַעֲמֹד בְּכֻלָּם בָּעֲמִידָה בַּתְּפִלָּה, אֵלּוּ יִכָּנְסוּ לְהֵיכַל הַמֶּלֶךְ, שֶׁהֵם צַדִּיקִים גְּמוּרִים.
לַבֵּינוֹנִיִּים נוֹתֵן לָהֶם אֶת בַּקָּשׁוֹתֵיהֶם מִבַּחוּץ, וְלֹא נִכְנָסִים פְּנִימָה. הָרְשָׁעִים נִדְחִים מִשָּׁם, וְלֹא נוֹתֵן לָהֶם אֶת בַּקָּשׁוֹתֵיהֶם, אֶלָּא עֲלֵיהֶם נֶאֱמַר, מִי בִקֵּשׁ זֹאת מִיֶּדְכֶם רְמֹס חֲצֵרָי, וְאֵלּוּ הֵם הָרְשָׁעִים שֶׁהָיוּ מְבַזִּים אֶת הַמֶּלֶךְ בִּתְפִלָּתָם, שֶׁמַּנִּיחִים לִשְׁמֹע אֶת הַתְּפִלָּה וּמַפְסִיקִים אוֹתָהּ עַל שִׂיחָה בְּטֵלָה.
אֵלּוּ יוֹצְאִים, וַהֲרֵי אֲחֵרִים נִכְנָסִים, אוֹתָם בַּעֲלֵי צַוָּאר שֶׁהָיוּ מְבָרְכִים אֶת הַקָּדוֹשׁ בָּרוּךְ הוּא עַל מַאֲכָלִים וּמַשְׁקִים שֶׁל הַקָּרְבָּנוֹת, שֶׁאוֹמְרִים בְּכָל יוֹם צַו אֶת בְּנֵי יִשְׂרָאֵל, וְאָמַרְתָּ אֲלֵיהֶם אֶת קָרְבָּנִי לַחְמִי לְאִשַּׁי רֵיחַ נִיחוֹחִי, שֶׁהָיוּ מַקְרִיבִים לַקָּדוֹשׁ בָּרוּךְ הוּא וְלִשְׁכִינָתוֹ בְּכַמָּה קָרְבָּנוֹת שֶׁל תְּפִלּוֹת. וְאֵלּוּ הֵם שֶׁנֶּהֱנִים בְּעֹנֶג שַׁבָּת וּמְבָרְכִים אֶת הַקָּדוֹשׁ בָּרוּךְ הוּא, הַקָּדוֹשׁ בָּרוּךְ הוּא נוֹתֵן לָהֶם שְׁאֵלוֹתֵיהֶם, וְלָאַחֲרִים שֶׁהָיוּ אוֹכְלִים בְּלִי תְפִלָּה, נִדְחִים מִשָּׁם, וְנוֹתְנִים אוֹתָם בִּידֵי כַּמָּה מַלְאֲכֵי חַבָּלָה שֶׁהֵם מַזִּיקִים.
הֲרֵי אֵלּוּ יוֹצְאִים, וַהֲרֵי בַּעֲלֵי קוֹלוֹת וְדִבּוּרִים בִּזְמִירוֹת וְתִשְׁבָּחוֹת וְהוֹדָאוֹת שֶׁל תְּפִלָּה דּוֹפְקִים, וּבַעֲלֵי הַקּוֹלוֹת שֶׁקּוֹרְאִים לַקָּדוֹשׁ בָּרוּךְ הוּא בִּקְרִיאַת שְׁמַע, שְׁמַע יִשְׂרָאֵל פַּעֲמַיִם בַּיּוֹם, עֶרֶב וָבֹקֶר.
בֵּין כָּךְ הִנֵּה בַּעֲלֵי הָרַגְלַיִם דּוֹפְקִים בַּפֶּתַח, בַּעֲלֵי הָעֲמִידָה שֶׁל תְּפִלָּה, שֶׁנֶּאֱמַר בָּהֶם וַאֲשֶׁר כֹּחַ בָּהֶם לַעֲמֹד בְּהֵיכַל הַמֶּלֶךְ. הַמֶּלֶךְ סְתָם זֶה הַקָּדוֹשׁ בָּרוּךְ הוּא, הֵיכַל הַמֶּלֶךְ זֶה אדנ"י, שֶׁנֶּאֱמַר בּוֹ אדנ"י שְׂפָתַי תִּפְתָּח, אדנ"י עוֹלֶה לְחֶשְׁבּוֹן הֵיכָל, וְנֶאֱמַר וַיהו"ה בְּהֵיכַל קָדְשׁוֹ הַס מִפָּנָיו כָּל הָאָרֶץ.
אַשְׁרֵי הוּא מִי שֶׁזּוֹכֶה לְהִכָּנֵס לְהֵיכָלוֹ שֶׁל הַקָּדוֹשׁ בָּרוּךְ הוּא לִרְאוֹת אֶת הַמֶּלֶךְ וְהַגְּבִירָה, אַשְׁרֵי הַפֶּה שֶׁשּׁוֹרָה בּוֹ תְּפִלָּה שֶׁהִיא אדנ"י, שֶׁאוֹמְרִים לָהּ אדנ"י שְׂפָתַי תִּפְתָּח, וְאַשְׁרֵי הַשְּׂפָתַיִם שֶׁהֵם שַׁעֲרֵי הַהֵיכָל, כְּמוֹ שֶׁאֵלֶּה שֶׁנֶּאֱמַר בָּהֶם פִּתְחוּ לִי שַׁעֲרֵי צֶדֶק, שֶׁכְּשֶׁפִּיו פּוֹתֵחַ בִּתְפִלָּה עִם הַשְּׁכִינָה, וַיהו"ה יַעֲנֶה מִיָּד, זֶהוּ שֶׁכָּתוּב אָז תִּקְרָא וַיהו"ה יַעֲנֶה. אָ"ז שְׁמוֹנֶה אוֹתִיּוֹת יהו"ה אהי"ה, וַיהו"ה יַעֲנֶה, הוּא וּבֵית דִּינוֹ, וְזֶה יהו"ה אדנ"י יאהדונה"י כְּנֶגֶד שְׁמוֹנֶה אוֹתִיּוֹת, אֵלּוּ הֵם הָאוֹתִיּוֹת שֶׁל חַשְׁמַ"ל, שֶׁהֵם חַיּוֹת הָאֵשׁ, פַּעַם חָשׁוֹת וּפַעַם מְמַלְּלוֹת, בִּתְפִלַּת מְיֻשָּׁב מְמַלְּלוֹת, בִּתְפִלַּת מְעֻמָּד חָשׁוֹת.
וּבֹא וּרְאֵה, אִם אָדָם מַעֲלֶה בְמַחֲשַׁבְתּוֹ בִּתְפִלָּתוֹ לַשְּׁכִינָה, אוֹ בְכָל מִצְוָה וּמִצְוָה שֶׁעוֹשֶׂה, מִיָּד כְּשֶׁדּוֹפֵק לְפֶתַח הֵיכַל הַמֶּלֶךְ, נָבִיא אוֹ חוֹזֶה אוֹ חָכָם אוֹ צַדִּיק אוֹ חָסִיד, מִיָּד כְּשֶׁקּוֹרֵא לַשַּׁעַר, אִם שְׁכִינָה עוֹלָה שָׁם, יהו"ה יַעֲנֶה מִיָּד, וְלֹא מַמְתִּין לְעֶבֶד אוֹ מְמֻנֶּה שֶׁיִּפְתַּח לוֹ, אֶלָּא הוּא מַמָּשׁ פּוֹתֵחַ לוֹ, מֵחֲבִיבוּת וְהָאַהֲבָה שֶׁיֵּשׁ לוֹ אֵלֶיהָ, כְּמוֹ חָתָן אֶל הַכַּלָּה, וְאִם שְׁכִינָה לֹא עוֹלָה בְאוֹתָהּ תְּפִלָּה אוֹ מִצְוָה, לֹא מַחֲשִׁיב אוֹתוֹ הַקָּדוֹשׁ בָּרוּךְ הוּא לִפְתֹּחַ לוֹ אֶת הֵיכָלוֹ, וַאֲפִלּוּ עַל יְדֵי שָׁלִיחַ, וְאֵינוֹ כְדַאי לְהִכָּנֵס לְהֵיכַל הַמֶּלֶךְ, וְעָלָיו נֶאֱמַר בַּחוּץ תַּעֲמֹד, וּמִבַּחוּץ נוֹתְנִים לוֹ אֶת בַּקָּשָׁתוֹ עַל יְדֵי שָׁלִיחַ אוֹ מְמֻנֶּה, וְאִם לֹא עוֹלָה תְפִלָּתוֹ כָּרָאוּי, דּוֹחִים אוֹתוֹ הַחוּצָה, וְסוֹגְרִים אֶת הַשְּׁעָרִים בְּפָנָיו, וְעָלָיו נֶאֱמַר אָז יִקְרָאֻנְנִי וְלֹא אֶעֱנֶה יְשַׁחֲרֻנְנִי וְלֹא יִמְצָאֻנְנִי.
וְכָךְ כְּשֶׁקּוֹרְאִים יִשְׂרָאֵל כָּל אֶחָד וְאֶחָד לַקָּדוֹשׁ בָּרוּךְ הוּא, בִּקְרִיאַת שְׁמַע אוֹ בִתְפִלָּה אוֹ בְכָל מִצְוָה - אִם שְׁכִינָה אֵינָהּ שָׁם, לֹא יוֹרֵד לְשָׁם. זֶהוּ שֶׁכָּתוּב בְּכָל מָקוֹם אֲשֶׁר אַזְכִּיר אֶת שְׁמִי אָבֹא אֵלֶיךָ וּבֵרַכְתִּיךָ, וְתִרְגֵּם אוּנְקְלוֹס, בְּכָל מָקוֹם שֶׁאַשְׁרֶה אֶת שְׁכִינָתִי שָׁם וְגוֹמֵר. שֶׁכְּשֶׁאָדָם מַעֲלֶה אֶת הַשְּׁכִינָה בַּמִּצְווֹת שֶׁלּוֹ לַקָּדוֹשׁ בָּרוּךְ הוּא, הַקָּדוֹשׁ בָּרוּךְ הוּא יוֹרֵד עָלָיו בִּשְׁבִילָהּ, וּמִשּׁוּם זֶה אָמַר הַנָּבִיא אַל יִתְהַלֵּל וְגוֹמֵר, כִּי אִם בְּזֹאת, וַהֲרֵי פֵּרְשׁוּהוּ.
וְכָךְ כְּשֶׁאָדָם מַעֲלֶה אֶת הַשְּׁכִינָה בִתְפִלָּתוֹ לַקָּדוֹשׁ בָּרוּךְ הוּא, הַקָּדוֹשׁ בָּרוּךְ הוּא יוֹרֵד כְּנֶגֶד תְּפִלָּתוֹ, וּשְׁכִינָתוֹ מַקְדִּימָה לִפְתֹּחַ לוֹ. זֶהוּ שֶׁכָּתוּב וַיְהִי הוּא טֶרֶם כִּלָּה לְדַבֵּר וְהִנֵּה רִבְקָה יוֹצֵאת, וְזֶהוּ הַסּוֹד שֶׁבֵּאֲרוּהוּ בַּעֲלֵי הַמִּשְׁנָה, אִם שְׁגוּרָה תְפִלָּתִי בְּפִי, יוֹדֵעַ אֲנִי שֶׁהוּא מְקֻבָּל, וְאִם לָאו, יוֹדֵעַ אֲנִי שֶׁהוּא מְטֹרָף, וְטוֹרְפִים לוֹ תְּפִלָּתוֹ בְּפָנָיו, וּמִשּׁוּם זֶה, וַיְהִי הוּא טֶרֶם כִּלָּה לְדַבֵּר, וּלְדַבֵּר בִּתְפִלָּתוֹ בְּשֵׁם יהו"ה, מִיָּד שְׁכִינָה יוֹצֵאת אֵלָיו, וּבִשְׁבִילוֹ יוֹרֶדֶת שְׁכִינָה לְרַגְלוֹ. זֶהוּ שֶׁכָּתוּב צֶדֶק לְפָנָיו יְהַלֵּךְ וְיָשֵׂם לְדֶרֶךְ פְּעָמָיו.
וּכְשֶׁשְּׁכִינָה עוֹמֶדֶת עַל יִשְׂרָאֵל, וְיִשְׂרָאֵל הֵם הָרַגְלַיִם שֶׁעוֹמֶדֶת עֲלֵיהֶן בַּגָּלוּת, הַקָּדוֹשׁ בָּרוּךְ הוּא מְשַׁבֵּחַ אוֹתָהּ בָּהֶן, מַה יָּפוּ פְעָמַיִךְ בַּנְּעָלִים וְגוֹמֵר. וְעוֹד מַה יָּפוּ פְעָמַיִךְ, כְּשֶׁיִּשְׂרָאֵל הָיוּ מְקַיְּמִים שָׁלֹשׁ פְּעָמִים בַּשָּׁנָה. וְעוֹד מַה יָּפוּ פְעָמַיִךְ בַּנְּעָלִים, בִּזְמַן שֶׁעָמְדוּ יִשְׂרָאֵל עַל הַר סִינַי, שֶׁעֲלֵיהֶם נֶאֱמַר וְעָמְדוּ רַגְלָיו בַּיּוֹם הַהוּא. וְעוֹד מַה יָּפוּ פְעָמַיִךְ בַּנְּעָלִים, כְּשֶׁעוֹמְדִים בְּרֹאשׁ הַשָּׁנָה בְּיוֹם הַדִּין בִּתְפִלָּה, הַקָּדוֹשׁ בָּרוּךְ הוּא בִּשְׁבִילָם עוֹמֵד מִכִּסֵּא דִין וְיוֹשֵׁב עַל כִּסֵּא רַחֲמִים, בִּזְמַן שֶׁהֵם עוֹמְדִים עִם הַשְּׁכִינָה בַּגָּלוּת וְסוֹבְלִים עֲלֵיהֶם כַּמָּה דִינִים וְכַמָּה יִסּוּרִים, שֶׁאוֹמְרִים כִּי עָלֶיךָ הוֹרַגְנוּ כָל הַיּוֹם נֶחְשַׁבְנוּ כְּצֹאן טִבְחָה.
וּכְשֶׁאָדָם מִתְפַּלֵּל, צָרִיךְ בַּהַתְחָלָה לְהוֹרִיד אֶת הַקָּדוֹשׁ בָּרוּךְ הוּא, שֶׁהוּא יהו"ה, בִּקְרִיאַת שְׁמַע, וְאֵין אוֹמְרִים שְׁמַע יִשְׂרָאֵל בְּכָל שַׁבָּתוֹת וְיָמִים טוֹבִים, מִשּׁוּם שֶׁבְּיָמִים שֶׁל חֹל, שַׁעַר הַהֵיכָל הַפְּנִימִי הוּא סָתוּם. זֶהוּ שֶׁכָּתוּב כֹּה אָמַר אדנ"י אֱלֹהִי"ם שַׁעַר הֶחָצֵר הַפְּנִימִית הַפֹּנֶה קָדִים יִהְיֶה סָגוּר שֵׁשֶׁת יְמֵי הַמַּעֲשֶׂה, וְלָמָּה? מִשּׁוּם שֶׁמטטרו"ן שׁוֹלֵט עֲלֵיהֶם, וּבְיוֹם הַשַּׁבָּת שֶׁיָּבֹא בַעְלָהּ יִפָּתֵחַ, וְכֵן בְּיוֹם הַחֹדֶשׁ יִפָּתֵחַ, וּמִשּׁוּם זֶה, כְּשֶׁמּוֹרִיד אָדָם יהו"ה בִּקְרִיאַת שְׁמַע, צָרִיךְ לְהוֹרִיד אוֹתוֹ בַּאדנ"י, שֶׁהוּא בְפִיו, וּמִשּׁוּם זֶה אדנ"י שְׂפָתַי תִּפְתָּח וּפִי יַגִּיד תְּהִלָּתֶךָ.
שֶׁשָּׁלֹשׁ תְּפִלּוֹת הֵן בְּשַׁבָּת, וּרְבִיעִית תְּפִלַּת מוּסָף, תְּפִלַּת עַרְבִית אַתָּה קִדַּשְׁתָּ, וְזוֹ שְׁכִינָה תַחְתּוֹנָה שֶׁהִיא מִצַּד הַשְּׂמֹאל, שֶׁשָּׁם הַלְוִיִּם, שֶׁנֶּאֱמַר בָּהֶם וְקִדַּשְׁתָּ אֶת הַלְוִיִּם. תְּפִלַּת שַׁחֲרִית, יִשְׂמַח מֹשֶׁה בְּמַתְּנַת חֶלְקוֹ, וְזֶה נִשְׁמַת כָּל חַי, שֶׁהִיא הָאֵם הָעֶלְיוֹנָה, עָלֶיהָ נֶאֱמַר אִם תִּשְׁכְּבוּן בֵּין שְׁפַתָּיִם, אַל תִּקְרֵי אִם אֶלָּא אֵם, שֶׁעָלֶיהָ נֶאֱמַר וַיִּשְׁכַּב בַּמָּקוֹם הַהוּא, בְּמָקוֹם שֶׁיֵּשׁ כ"ב אוֹתִיּוֹת שֶׁל הַתּוֹרָה, שׁוֹכֶבֶת שָׁם. אַשְׁרֵי הוּא הַפֶּה שֶׁהַתּוֹרָה שֶׁל אוֹתָהּ שָׁעָה שׁוֹכֶבֶת שָׁם.
הַתְּפִלָּה הַשְּׁלִישִׁית, אַתָּה אֶחָד וְשִׁמְךָ אֶחָד, זֶה יהו"ה הָעַמּוּד הָאֶמְצָעִי שֶׁאוֹחֵז בִּשְׁנֵיהֶם, וְהֵן נְשָׁמָה יְתֵרָה וְרוּחַ יְתֵרָה וְנֶפֶשׁ יְתֵרָה. נֶפֶשׁ יְתֵרָה בְּעֶרֶב שַׁבָּת - אַתָּה קִדַּשְׁתָּ. נְשָׁמָה יְתֵרָה - נִשְׁמַת כָּל חַי, שֶׁנֶּאֱמַר בָּהּ יִשְׂמַח מֹשֶׁה בְּמַתְּנַת חֶלְקוֹ. רוּחַ יְתֵרָה - אַתָּה אֶחָד וְשִׁמְךָ אֶחָד. אַשְׁרֵי הוּא מִי שֶׁפּוֹתֵחַ אֶת פִּיו בְּשָׁלֹשׁ תְּפִלּוֹת לְקַבֵּל אוֹתָם בְּשַׁבָּת. תְּפִלַּת מוּסָף זֶה צַדִּיק, שֶׁכּוֹלֵל אֶת כָּל הַתְּפִלּוֹת, וּבוֹ אוֹמְרִים בִּתְפִלַּת מוּסָף כֶּתֶר יִתְּנוּ לְךָ יהו"ה אֱלֹהֵינ"וּ, וְהַכֶּתֶר הוּא כֶּתֶר עֶלְיוֹן, יהו"ה אֱלֹהֵינ"וּ - אַבָּא וְאִמָּא, וְקָדוֹשׁ קָדוֹשׁ קָדוֹשׁ - שְׁלֹשֶׁת הָאָבוֹת, יהו"ה צְבָאוֹ"ת - בְּרִית מִילָה וּשְׁתֵּי יְרֵכַיִם שֶׁל אֱמֶת, מְלֹא כָל הָאָרֶץ כְּבוֹדוֹ זוֹ שְׁכִינָה.
אַשְׁרֵי הַשְּׂפָתַיִם שֶׁהֵם שַׁעֲרֵי הַהֵיכָל לְקַבֵּל בָּהֶם אֶת הַתְּפִלּוֹת הַלָּלוּ, וּמִשּׁוּם זֶה אדנ"י שְׂפָתַי תִּפְתָּח, פִּתְחוּ לִי שַׁעֲרֵי צֶדֶק, שֶׁכְּשֶׁאָדָם פּוֹתֵחַ פִּיו בִּתְפִלָּה עִם שְׁכִינָתוֹ, מִיָּד אָז תִּקְרָא וַיהו"ה יַעֲנֶה, הוּא וּבֵית דִּינוֹ, אָ"ז שְׁמוֹנֶה אוֹתִיּוֹת שֶׁהֵן יהו"ה אהי"ה, אַבָּא וְאִמָּא, וַיהו"ה יַעֲנֶה מִיָּד, הוּא וּבֵית דִּינוֹ, יהו"ה אדנ"י.
כְּשֶׁהֵם בְּאַבָּא וּבְאִמָּא, לְיָמִין וּשְׂמֹאל, כָּל אֶחָד הוּא שֵׁם בִּפְנֵי עַצְמוֹ, וּכְשֶׁהֵם בְּכֶתֶר עֶלְיוֹן, הֵם בְּיִחוּד אֶחָד כְּמוֹ זֶה: יאההויה"ה, בְּחֶסֶד וּגְבוּרָה, הֵם יהו"ה אהי"ה, הָעֲנָפִים נִפְרָדִים לְיָמִין וְלִשְׂמֹאל, בָּעַמּוּד הָאֶמְצָעִי הֵם שְׁנֵיהֶם בְּיִחוּד אֶחָד, וְכֵן הָעֲנָפִים נִפְרָדִים בְּנֵצַח וְהוֹד, יהו"ה לְיָמִין, אהי"ה לִשְׂמֹאל, בְּצַדִּיק מִתְיַחֲדִים. הֲרֵי כָּאן סוֹד הָאִילָן, שֶׁמִּתְפַּשְּׁטִים עֲנָפָיו מִמַּעְלָה וּמִתְיַחֲדִים לְמַטָּה בְּשָׁרְשׁוֹ, וְזֶה עֵץ הַחַיִּים.
עֵץ הַדַּעַת טוֹב, שֶׁאֵין בּוֹ רָע, מִמַּטָּה לְמַעְלָה, כְּמוֹ זֶה: אדנ"י שְׁכִינָה תַחְתּוֹנָה, יהו"ה הָעַמּוּד הָאֶמְצָעִי, וּבִשְׁתֵּי יְרֵכַיִם הָעֲנָפִים שֶׁנִּפְרָדִים לְיָמִין וְלִשְׂמֹאל, וְכָךְ בִּשְׁתֵּי הַזְּרוֹעוֹת נִפְרָדִים עֲנָפִים לְיָמִין וּשְׂמֹאל. בְּצַדִּיק הֵם בְּיִחוּד אֶחָד יאהדונה"י, וְזֶה סוֹד הַחַשְׁמַ"ל, חַיּוֹת שֶׁל אֵשׁ מְדַבְּרוֹת, כָּל הַכּוֹרֵעַ כּוֹרֵעַ בְּבָרוּךְ, שֶׁהִיא יאהדונה"י, וְכָל הַזּוֹקֵף זוֹקֵף בַּשֵּׁם, בִּשְׁנֵי שֵׁמוֹת, וְזֶה יהו"ה אהי"ה.
וּבָהֶם הָיָה מְשַׁבֵּחַ אֶת הַשְּׁכִינָה בְּשִׁיר הַשִּׁירִים מִמַּטָּה לְמַעְלָה. זֶהוּ שֶׁכָּתוּב מַה יָּפוּ פְעָמַיִךְ בַּנְּעָלִים בַּת נָדִיב, חַמּוּקֵי יְרֵכַיִךְ כְּמוֹ חֲלָאִים מַעֲשֵׂה יְדֵי אָמָּן, שָׁרְרֵךְ אַגַּן הַסַּהַר, שְׁנֵי שָׁדַיִךְ, צַוָּארֵךְ, רֹאשֵׁךְ, הֲרֵי כָּאן מִמַּטָּה לְמַעְלָה.
וְהִיא מְשַׁבַּחַת אֶת הַקָּדוֹשׁ בָּרוּךְ הוּא מִמַּעְלָה לְמַטָּה, רֹאשׁוֹ כֶּתֶם פָּז, עֵינָיו, לְחָיָו, שִׂפְתוֹתָיו, שׁוֹקָיו. אַשְׁרָיו מִי שֶׁמַּעֲלֶה אֶת הַתְּפִלָּה בְּכָל אֵיבָר וְאֵיבָר בַּתִּקּוּן הַזֶּה.
בֹּא וּרְאֵה, יהו"ה אדנ"י הוּא הַקָּדוֹשׁ בָּרוּךְ הוּא וּשְׁכִינָתוֹ, בִּשְׁתֵּי שׁוֹקַיִם, יהו"ה לְיָמִין, אדנ"י לִשְׂמֹאל, וְהֵם אַסְפַּקְלַרְיָה הַמְּאִירָה וְאַסְפַּקְלַרְיָה שֶׁאֵינָהּ מְאִירָה, בְּצַדִּיק שְׁנֵיהֶם אֶחָד, יאהדונה"י. וְכָךְ בִּשְׁתֵּי זְרוֹעוֹת, יהו"ה לְיָמִין, אדנ"י לִשְׂמֹאל, בָּעַמּוּד הָאֶמְצָעִי יאהדונה"י, שְׁנֵיהֶם בְּיִחוּד אֶחָד, בְּסוֹד אָמֵ"ן, וּמִשּׁוּם זֶה גָּדוֹל הָעוֹנֶה אָמֵן יוֹתֵר מִן הַמְבָרֵךְ, זֶהוּ מִמַּטָּה לְמַעְלָה.
מִמַּעְלָה לְמַטָּה, יהו"ה אהי"ה שְׁנֵיהֶם אֶחָד בְּכֶתֶר עֶלְיוֹן, כְּמוֹ זֶה: יאההויה"ה, בְּחָכְמָה וּבִינָה יהו"ה אהי"ה, בִּשְׁתֵּי זְרוֹעוֹת יהו"ה אהי"ה, בָּעַמּוּד הָאֶמְצָעִי שְׁנֵיהֶם כְּאֶחָד, בְּנֵצַח וְהוֹד יהו"ה אהי"ה, זֶה לְיָמִין וְזֶה לִשְׂמֹאל, בְּצַדִּיק שְׁנֵיהֶם בְּיִחוּד כְּאֶחָד, וְכֵן בְּמַלְכוּת שְׁנֵיהֶם בְּיִחוּד אֶחָד כְּמוֹ זֶה: יהו"ה אדנ"י, וּבָהּ מִתְחַבְּרִים יהו"ה אהי"ה, וּמִשּׁוּם זֶה הִיא קִרְיַת אַרְבַּע, הַחִבּוּר שֶׁל אַרְבָּעָה שֵׁמוֹת, שֶׁהֵם בְּאַרְבַּע פָּרָשִׁיּוֹת שֶׁל תְּפִלִּין שֶׁל יָד, וּבְאַרְבָּעָה בָּתֵּי תְפִלִּין שֶׁל הָרֹאשׁ.
וּכְשֶׁנָּבִיא הָיָה עוֹלֶה לְמַעְלָה וְדוֹפֵק בַּשַּׁעַר, אִם הָיָה עוֹלֶה עִם הַשְּׁכִינָה, הָיָה פוֹתֵחַ לוֹ מִיָּד, וְהָיָה אוֹמֵר לוֹ, בֶּן אָדָם, עֲמֹד עַל רַגְלֶיךָ וַאֲדַבֵּר אוֹתְךָ, שֶׁאַתָּה הוּא שֶׁהָיִיתָ סוֹבֵל אֶת הַשְּׁכִינָה בִּתְפִלַּת עֲמִידָה, עֲמֹד עַל רַגְלֶיךָ, שֶׁנֶּאֱמַר בָּהֶם וְכַף רַגְלֵיהֶם כְּכַף רֶגֶל עֵגֶל, עֲגֻלִּים כַּנְּקֻדִּים שֶׁהֵם מַנְהִיגִים אֶת הָאוֹתִיּוֹת, וּמִצַּד הָאוֹתִיּוֹת הֵם מְרֻבָּעִים. זֶהוּ שֶׁכָּתוּב עַל אַרְבַּעַת רִבְעֵיהֶם בְּלֶכְתָּם יֵלֵכוּ. וְעוֹד עַל אַרְבַּעַת רִבְעֵיהֶם, הֵם אַרְבַּע קְדֻשּׁוֹת שֶׁאוֹמֵר אָדָם בְּכָל יוֹם. וְעוֹד עֲמֹד עַל רַגְלֶיךָ - בָּרִאשׁוֹנוֹת, וּמַה שְּׁאֵלָתֵךְ עַד חֲצִי הַמַּלְכוּת - בָּאֶמְצָעִיּוֹת, וְתֵעָשׂ - בָּאַחֲרוֹנוֹת, שֶׁשָּׁם אָדָם הוּא כְּמוֹ עֶבֶד הַמְקַבֵּל פְּרָס מֵרַבּוֹ וְהוֹלֵךְ לוֹ. אֵלּוּ יוֹצְאִים, שֶׁנּוֹתֵן לָהֶם הַמֶּלֶךְ אֶת בַּקָּשׁוֹתָם, וַהֲרֵי אֲחֵרִים דּוֹפְקִים בַּשַּׁעַר, בַּעֲלֵי בְּרִית מִילָה, וְאוֹמְרִים אדנ"י שְׂפָתַי תִּפְתָּח.
אַשְׁרֵיהֶם יִשְׂרָאֵל שֶׁהֵם רַגְלֵי הַשְּׁכִינָה, שֶׁעוֹמֶדֶת עֲלֵיהֶם בִּתְפִלַּת הָעֲמִידָה, שֶׁהִיא וַדַּאי עֲלֵיהֶם תְּפִלָּה מְעֻמָּד, וְעוֹמֶדֶת עֲלֵיהֶם בַּגָּלוּת, וּבַמֶּה עוֹמֶדֶת עֲלֵיהֶם? מִשּׁוּם שֶׁמּוֹרִידִים אֵלֶיהָ יהו"ה, שֶׁעָלָיו נֶאֱמַר כָּל הַזּוֹקֵף זוֹקֵף בַּשֵּׁם, שֶׁבּוֹ צָרִיךְ בֶּן אָדָם לִזְקֹף אֶת הַשְּׁכִינָה, וְאֵלּוּ שֶׁלֹּא זוֹקְפִים אוֹתָהּ עִם שֵׁם יהו"ה בִּתְפִלָּתָם, אוֹ בַמִּצְווֹת שֶׁל הַתּוֹרָה (שֶׁלָּהֶם), הִיא צוֹעֶקֶת עֲלֵיהֶם, נְתָנַנִי יהו"ה בִּידֵי לֹא אוּכַל קוּם, שֶׁהַסְּמִיכָה שֶׁלָּהּ הִיא בִּשְׁתֵּי זְרוֹעוֹת, שֶׁהֵן חֶסֶד וּגְבוּרָה, וְהָעֲמִידָה שֶׁלָּהּ בִּשְׁתֵּי שׁוֹקַיִם, שֶׁהֵם נֵצַח וְהוֹד, וְהַזְּקִיפוּת שֶׁלָּהּ בַּגּוּף, שֶׁהוּא הָעַמּוּד הָאֶמְצָעִי, שְׁמוֹ יהו"ה, וּמִשּׁוּם כָּךְ כָּל הַזּוֹקֵף זוֹקֵף בַּשֵּׁם, וְהַיִּחוּד שֶׁלָּהּ עִם צַדִּיק, וּמִשּׁוּם אֵלּוּ שֶׁלֹּא יְכוֹלָה לַעֲמֹד עִמָּהֶם בַּתְּפִלָּה, וְאֵין לָהּ סְמִיכָה וְלֹא זְקִיפָה עִמָּהֶם בַּגָּלוּת, מִתְעַצֶּבֶת בָּהֶם, וְסוֹד הַדָּבָר - בֵּן חָכָם יְשַׂמַּח אָב וּבֵן כְּסִיל תּוּגַת אִמּוֹ, וּבִגְלָלוֹ וַיִּתְעַצֵּב אֶל לִבּוֹ, וְלָמָּה כָּל זֶה לְאִמּוֹ וְלֹא לְאָבִיו?
אֶלָּא זֶהוּ סוֹד עֶלְיוֹן, מִצְווֹת עֲשֵׂה הֵן מִיָּמִין, שֶׁשָּׁם חָכְמָה, כְּמוֹ שֶׁבֵּאֲרוּהוּ בַּעֲלֵי הַמִּשְׁנָה, הָרוֹצֶה לְהַחְכִּים יַדְרִים, וּמִצְווֹת לֹא תַעֲשֶׂה הֵן מִשְּׂמֹאל, שֶׁשָּׁם הָאֵם הָעֶלְיוֹנָה, שֶׁהֵם אדנ"י שְׁ'מָעָה, אדנ"י סְ'לָחָה, אדנ"י הַ'קְשִׁיבָה וַעֲשֵׂה אַל תְּאַחַר, בְּיוֹם הַכִּפּוּרִים, וּכְשֶׁלֹּא חוֹזְרִים בִּתְשׁוּבָה אוֹתָם שֶׁעוֹבְרִים עַל לֹא תַעֲשֶׂה שֶׁהֵם מִשְּׂמֹאל, נֶאֱמַר עֲלֵיהֶם וּבֵן כְּסִיל תּוּגַת אִמּוֹ, מִשּׁוּם שֶׁשָּׁם הָאֵם לִשְׂמֹאל, וְהַלֵּב הוּא לִשְׂמֹאל, (וְסוֹד הַדָּבָר) וּמִשּׁוּם זֶה וַיִּתְעַצֵּב אֶל לִבּוֹ.
וּשְׁתֵּי הֲוָיוֹ"ת הֵן, לְיָמִין וְלִשְׂמֹאל, כְּמוֹ זֶה: יהה"ו יוה"ה, י' לְיָמִין, וּבוֹ יהו"ה בְּחָכְמָה יָסַד אָרֶץ, הָאָב עִם הַבַּת, ה' עֶלְיוֹנָה עִם הַבֵּן שֶׁהוּא ו', תְּפִלִּין עַל רֹאשׁוֹ. זֶהוּ שֶׁכָּתוּב וּבִזְרוֹעַ עֻזּוֹ, אֵלּוּ תְּפִלִּין שֶׁל רֹאשׁ, שֶׁבְּכָל מָקוֹם שֶׁאוֹת ה' עַל ו', הִיא אֵם.
וְזֶהוּ הַסּוֹד שֶׁל קָרְבַּן עוֹלֶה וְיוֹרֵד, שֶׁעוֹלָה ה' אֶל י', וְיוֹרֶדֶת ה' אֶל ו', וְאִם לֹא הַהֲוָיָ"ה יהה"ו הַזּוֹ שֶׁנִּרְמְזָה בַּכָּתוּב הַזֶּה, כִּי אִם בְּזֹאת יִ'תְהַלֵּל הַ'מִּתְהַלֵּל הַ'שְׂכֵּל וְ'יָדוֹעַ אוֹתִי, לֹא הָיוּ יוֹדְעִים בְּנֵי אָדָם קָרְבַּן עוֹלֶה וְיוֹרֵד, שֶׁכְּשֶׁלֹּא הָיָה אָדָם מַקְרִיב אֶת אוֹת ה' עִם י', וְה' עִם ו', וּמִי עוֹלֶה וְיוֹרֵד, מִי הָיָה יוֹדֵעַ מִי הִיא ה' שֶׁהִיא הַבַּת שֶׁיֵּשׁ לוֹ לְהַעֲלוֹתָהּ אֶל הָאָב, וְה' שֶׁהִיא הָאֵם לְהוֹרִיד אוֹתוֹ אֶל הַבֵּן? אֶלָּא בִּגְלַל הַהֲוָיָ"ה הַזּוֹ שֶׁהִיא יהה"ו, שֶׁה' שֶׁהִיא עַל ו' הִיא הָאֵם הָעֶלְיוֹנָה, וּבָהּ נִשְׁמָע ה' תַּחְתּוֹנָה, שֶׁהִיא תַחַת י', שֶׁהִיא הַבַּת, וְזֶה סוֹד הַקָּרְבָּן, שֶׁצָּרִיךְ לְהַעֲלוֹת ה' לְי', וּלְהוֹרִיד ה' אֶל ו'.
יוה"ה, י' הוּא לְיָמִין, חָכְמָה, ו' תּוֹרָה שֶׁבִּכְתָּב, מִימִינוֹ אֵשׁ דָּת לָמוֹ, וְזֶהוּ שֶׁאוֹמְרִים מֹחַ הַבֵּן שֶׁנִּמְשָׁךְ מִמֹּחַ הָאָב. ה' עֶלְיוֹנָה לִשְׂמֹאל, וּמִשָּׁם נִתְּנָה תוֹרָה שֶׁבְּעַל פֶּה, שֶׁהִיא ה' תַּחְתּוֹנָה.
אַשְׁרֵיהֶם יִשְׂרָאֵל שֶׁיּוֹדְעִים סוֹדוֹת עֶלְיוֹנִים בַּהֲוָיוֹ"ת, שֶׁבָּהֶם עוֹלִים וְיוֹרְדִים בַּהֲבָלִים שֶׁל פִּיהֶם, וְיוֹרְדִים אוֹתָם הַחֲיָלוֹת בָּהֶם כָּרָאוּי, שֶׁכְּשֶׁאָדָם מַעֲלֶה אֶת שְׁכִינָתוֹ בִתְפִלָּתוֹ, הַקָּדוֹשׁ בָּרוּךְ הוּא יוֹרֵד עָלָיו. זֶהוּ שֶׁכָּתוּב בְּכָל הַמָּקוֹם אֲשֶׁר אַזְכִּיר אֶת שְׁמִי אָבֹא אֵלֶיךָ וּבֵרַכְתִּיךָ. אַשְׁרֵיהֶם יִשְׂרָאֵל שֶׁהֵם רַגְלֵי הַשְּׁכִינָה לַעֲמֹד עִמָּהּ בֵּין בִּרְוָחָה בֵּין בְּצָרָה, שֶׁכְּשֶׁהֵם בְּדִין בְּיוֹם הַדִּין, שֶׁהוּא רֹאשׁ הַשָּׁנָה, הִיא עוֹמֶדֶת עִמָּהֶם לַדִּין שֶׁמַּעֲמִידִים אוֹתָהּ בִּתְפִלָּתָם, שֶׁעֲלֵיהֶם נֶאֱמַר בְּהִתְהַלֶּכְךָ תַּנְחֶה אֹתָךְ, בְּשָׁכְבְּךָ תִּשְׁמֹר עָלֶיךָ, וַהֲקִיצוֹתָ הִיא תְשִׂיחֶךָ. שֶׁבְּכָל מָקוֹם שֶׁעוֹמְדִים יִשְׂרָאֵל בְּכָל מִצְוָה וּמִצְוָה לַשְּׁכִינָה, הִיא עוֹמֶדֶת בִּשְׁבִילָם בְּכָל דֹּחַק וְצַעַר, בֵּין בַּדֶּרֶךְ בֵּין בְּיִשּׁוּב בֵּין בַּיָּם. וְזֶהוּ בְּהִתְהַלֶּכְךָ - בַּמִּדְבָּר - תַּנְחֶה אֹתָךְ, זֶהוּ שֶׁכָּתוּב צֶדֶק לְפָנֶיךָ יְהַלֵּךְ וְיָשֵׂם לְדֶרֶךְ פְּעָמָיו. בְּשָׁכְבְּךָ - בְּיִשּׁוּב, תִּשְׁמֹר עָלֶיךָ, וַהֲקִיצוֹתָ - לָרֶדֶת לַיָּם - הִיא תְשִׂיחֶךָ. וְעוֹד, בְּהִתְהַלֶּכְךָ - בָּעוֹלָם הַזֶּה - תַּנְחֶה אֹתָךְ, בְּשָׁכְבְּךָ - בַּקֶּבֶר - תִּשְׁמֹר עָלֶיךָ, וַהֲקִיצוֹתָ - בִּתְחִיַּת הַמֵּתִים - הִיא תְשִׂיחֶךָ.
הֲרֵי אֵלּוּ יוֹצְאִים, וְהִנֵּה אֲחֵרִים דּוֹפְקִים בַּפֶּתַח, וְהֵם בַּעֲלֵי הָרַגְלַיִם, מֵהַצַּד שֶׁל הָרַגְלַיִם שֶׁל הַקָּדוֹשׁ בָּרוּךְ הוּא, שֶׁנֶּאֱמַר בָּהֶם וְעָמְדוּ רַגְלָיו בַּיּוֹם הַהוּא, וַעֲלֵיהֶם נֶאֱמַר כְּשֵׁשׁ מֵאוֹת אֶלֶף רַגְלִי הַגְּבָרִים לְבַד מִטָּף. אֵלּוּ יוֹצְאִים וַהֲרֵי אֲחֵרִים נִכְנָסִים, מִצַּד שֶׁל אֵלּוּ שֶׁנֶּאֱמַר בָּהֶם וְרַגְלֵיהֶם רֶגֶל יְשָׁרָה, וְיֵשׁ רַגְלַיִם אֲחֵרוֹת מְרֻבָּעִים שֶׁל אוֹפַנִּים, שֶׁנֶּאֱמַר בָּהֶם עַל אַרְבַּעַת רִבְעֵיהֶם בְּלֶכְתָּם יֵלֵכוּ, שֶׁבָּהֶם וְהַחַיּוֹת רָצוֹא וָשׁוֹב כְּמַרְאֵה הַבָּזָק, וְאוֹתָם רַגְלַיִם בְּעִגּוּל, הֵם כְּמוֹ נְקֻדּוֹת לָאוֹתִיּוֹת, שֶׁהֵם רַגְלַיִם בְּרִבּוּעַ.
וְהַנָּבִיא שֶׁהוּא מֵהַצַּד שֶׁלָּהֶם, שָׁם הָיְתָה עוֹלָה רוּחוֹ, וּמִשָּׁם הָיָה שׁוֹמֵעַ כָּל מַה שֶּׁהָיָה לוֹ לִשְׁמֹעַ. זֶהוּ שֶׁכָּתוּב וַיֹּאמֶר אֵלָי בֶּן אָדָם עֲמֹד עַל רַגְלֶיךָ וַאֲדַבֵּר אוֹתָךְ, וְעוֹד, וַתָּבֹא בִי רוּחַ כַּאֲשֶׁר דִּבֶּר אֵלַי וַתַּעֲמִדֵנִי עַל רַגְלָי וָאֶשְׁמַע אֵת מִדַּבֵּר אֵלָי, וַתִּשָּׂאֵנִי רוּחַ וָאֶשְׁמַע אַחֲרַי וְגוֹמֵר, מִשּׁוּם שֶׁהַדְּרָגוֹת הֵן מִצַּד הַשְּׁכִינָה, שֶׁנֶּאֱמַר בָּהּ וְרָאִיתָ אֶת אֲחוֹרָי, אָמַר וָאֶשְׁמַע אַחֲרַי.
מַה זֶּה קוֹל רַעַשׁ גָּדוֹל? שֶׁיֵּשׁ רַעַשׁ וְיֵשׁ רַעַשׁ. יֵשׁ רַעַשׁ שֶׁנֶּאֱמַר בּוֹ לֹא בָרַעַשׁ יהו"ה, שֶׁלֹּא יָבֹא לְשָׁם הַקָּדוֹשׁ בָּרוּךְ הוּא, וְיֵשׁ רַעַשׁ שֶׁיָּבֹא לְשָׁם, אֶלָּא רַעַ"שׁ בְּהִפּוּךְ עֶרֶ"שׂ, כְּמוֹ שֶׁנֶּאֱמַר יהו"ה יִסְעָדֶנּוּ עַל עֶרֶשׂ דְּוָי, וְזֶהוּ כָּל מִשְׁכָּבוֹ הָפַכְתָּ בְחָלְיוֹ, שֶׁנֶּהְפָּךְ רַעַ"שׁ לְעֶרֶ"שׂ, וּמִי הוּא עֶרֶ"שׂ? אֶלָא הוּא עֶשֶׂ"ר בְּהִפּוּךְ אוֹתִיּוֹת, וְזוֹ שְׁכִינָה שֶׁהִיא הַכְּלָל שֶׁל עֶשֶׂר סְפִירוֹת, שֶׁעָלֶיהָ נֶאֱמַר אֵין קְדֻשָּׁה פָּחוֹת מֵעֲשָׂרָה.
שֶׁהִיא שׁוֹרָה עַל רֹאשׁ הַחוֹלֶה, וּבִגְלָלָהּ יהו"ה יִסְעָדֶנּוּ, וּבַמֶּה? עַל עֶרֶשׂ דְּוַי, עַל שְׁכִינָתוֹ וַדַּאי, וְאִם שְׁכִינָה לֹא שָׁם, רוּחַ סְעָרָה שָׁם, שֶׁמַּסְעִירָה אֶת גּוּף הָאָדָם, שֶׁכָּתוּב בּוֹ וְהָאֳנִיָּה חִשְּׁבָה לְהִשָּׁבֵר, שֶׁהִיא גוּף הַסְּפִינָה. כְּשֶׁאֵין הַשְּׁכִינָה סוֹמֶכֶת אוֹתָהּ, רוּחַ סְעָרָה מְהַפֶּכֶת אוֹתָהּ וּמְשַׁבֶּרֶת אוֹתָהּ, וּבִזְמַן שֶׁשְּׁכִינָה סוֹמֶכֶת אוֹתָהּ, מִיָּד יוֹצֵא קוֹל: בֶּן אָדָם עֲמֹד עַל רַגְלֶיךָ, וְעוֹמֵד מִמַּחֲלָתוֹ, וְיוֹצֵא מֵהַדִּין שָׁלֵם בְּגוּפוֹ שָׁלֵם בְּמָמוֹנוֹ.
הֲרֵי אֵלֶּה יוֹצְאִים, הִנֵּה אֲחֵרִים דּוֹפְקִים בַּפֶּתַח, וְאוֹמְרִים אדנ"י שְׂפָתַי תִּפְתָּח, וְאוֹתָם שֶׁסּוֹמְכִים אֶת הַשְּׁכִינָה בְּכַמָּה רַגְלַיִם שֶׁל מוֹעֲדִים וְיָמִים טוֹבִים, וּכְשֶׁאֵלֶּה נִכְנָסִים, הַקָּדוֹשׁ בָּרוּךְ הוּא מְשַׁבֵּחַ אוֹתָהּ בָּהֶם, מַה יָּפוּ פְעָמַיִךְ בַּנְּעָלִים בַּת נָדִיב, שֶׁאֵלּוּ הֵם שֶׁנֶּאֱמַר בָּהֶם שָׁלֹשׁ פְּעָמִים בַּשָּׁנָה יֵרָאֶה כָל זְכוּרְךָ. אָמַר הַקָּדוֹשׁ בָּרוּךְ הוּא, כַּמָּה אַתְּ נָאָה בְּאֵלּוּ הַנְּעָלִים, שֶׁהֵם נְעִילַת פֶּסַח וּנְעִילַת עֲצֶרֶת וּנְעִילַת חַג. חַמּוּקֵי יְרֵכַיִךְ - אֵלֶּה הֵם מִצַּד שֶׁל שְׁתֵּי יַרְכֵי אֱמֶת שֶׁנֶּאֱמַר בָּהֶן שׁוֹקָיו עַמּוּדֵי שֵׁשׁ, וְהֵן שֵׁשׁ דַּרְגּוֹת נְבוּאָה.
מִצַּד הָאוֹת ו', שֶׁהוּא צַדִּיק, הָעַמּוּד שֶׁסּוֹמֵךְ אוֹתָם, וְהוּא כְנֶגֶד שֵׁשׁ מַעֲלוֹת לַכִּסֵּא, וְעוֹלֶה בָאוֹת י' לְשִׁשִּׁים, כְּמוֹ הַשִּׁשִּׁים וְשִׁשָּׁה גַּלְגַּלִּים שֶׁסּוֹבְבִים אֶת הַכִּסֵּא, וְהֵם ס"ו מִן יְסוֹד, וַהֲרֵי פֵּרְשׁוּהָ, נִשְׁאָר י"ד, בּוֹ וּבְיַד הַנְּבִיאִים אֲדַמֶּה, וְזוֹ שְׁכִינָה, יָד חוֹתֶמֶת מִצַּד שֶׁל הַצַּדִּיק, יָד כּוֹתֶבֶת מִצַּד הָעַמּוּד הָאֶמְצָעִי, הִיא תְמוּנַת כֹּל, וּמִשּׁוּם זֶה וּבְיַד הַנְּבִיאִים אֲדַמֶּה.
הֲרֵי אֵלּוּ יוֹצְאִים, וְהִנֵּה אֲחֵרִים דּוֹפְקִים בַּפֶּתַח, וְאוֹמְרִים אדנ"י שְׂפָתַי תִּפְתָּח, וְהֵם בַּעֲלֵי הָאוֹת, שֶׁהוּא חַ"י הָעוֹלָמִים, שֶׁמִּתְפַּלְלִים בִּשְׁמוֹנֶה עֶשְׂרֵה בְּרָכוֹת שֶׁל הַתְּפִלּוֹת שֶׁמַּקְרִיבִים בָּהֶן קָרְבָּן לַקָּדוֹשׁ בָּרוּךְ הוּא, שֶׁחֲשׁוּבָה כְּנֶגֶד שִׁבְעָה פָרִים וְשִׁבְעָה אֵילִים, וּכְנֶגֶד שְׁנֵי תוֹרִים אוֹ שְׁנֵי בְּנֵי יוֹנָה שֶׁמִּצַּד הָאוֹת הַזֶּה, אָמַר לְמֹשֶׁה וְזֶה לְךָ הָאוֹת, וְהוּא כּוֹלֵל שְׁנֵים עָשָׂר מַזָּלוֹת, וְשִׁבְעָה כּוֹכְכֵי לֶכֶת מִצַּד הַקְּדֻשָּׁה, שֶׁהִיא בַת שֶׁבַע, וּמִצַּד שֶׁל ו"ו, שֶׁהוּא ו' עֶלְיוֹנָה ו' תַּחְתּוֹנָה, וַעֲלֵיהֶם נֶאֱמַר וּמֵאֹתוֹת הַשָּׁמַיִם אַל תֵּחָתּוּ, כִּי יֵחַתּוּ הַגּוֹיִם מֵהֵמָּה.
הֵ"א הֵם שִׁשָּׁה כּוֹכְבֵי לֶכֶת, ה' כּוֹכָב שְׁבִיעִי, ו"ו שְׁנֵים עָשָׂר מַזָּלוֹת, שֶׁכָּל מַזָּל נִקְרָא אוֹת, וְהוּא מְמֻנֶּה עַל כָּל שָׁעָה שֶׁל שְׁתֵּים עֶשְׂרֵה שָׁעוֹת, לְכָל נָבִיא יֵשׁ מַזָּלוֹ וּשְׁעָתוֹ, וּכְפִי אוֹתוֹ מַזָּל וּכְפִי הַפְּעֻלָּה שֶׁלּוֹ, כָּךְ מִתְגַּלֶּה לוֹ אוֹת מִן וָא"ו, שֶׁשְּׁנֵים עָשָׂר מַזָּלוֹת מְמֻנִּים עַל שְׁתֵּים עֶשְׂרֵה שָׁעוֹת וְעַל שְׁנֵים עָשָׂר יְרָחִים.
וְהַמַּזָּלוֹת הַלָּלוּ, מִשָּׁם הָיוּ יוֹרְשִׁים שְׁנֵים עָשָׂר הַשְּׁבָטִים אֶת נִשְׁמוֹתֵיהֶם, וְיֵשׁ מִצַּד אַחֵר שְׁנֵים עָשָׂר, שֶׁנֶּאֱמַר בָּהֶם שְׁנֵים עָשָׂר נְשִׂיאִים לְאֻמֹּתָם, שֶׁהֵם נִקְרְאוּ טָלֶ"ה שׁוֹ"ר תְּאוֹמִי"ם סַרְטָ"ן וְגוֹמֵר, זֶה כְּמוֹ זֶה עָשָׂה הַקָּדוֹשׁ בָּרוּךְ הוּא.
שִׁשָּׁה מַזָּלוֹת הֵם מִמַּעְלָה לְמַטָּה מֵחֶסֶד עַד יְסוֹד, וְשֵׁשׁ מִמַּטָּה מַעְלָה מִיסוֹד עַד חֶסֶד. מִצַּד הַמַּלְכוּת נִקְרְאוּ שִׁבְעָה כּוֹכְבֵי לֶכֶת, מִשְּׁכִינָה עַד חֶסֶד, וּכְפִי הַפְּעֻלָּה שֶׁל אוֹתָהּ הַסְּפִירָה כָּךְ הִתְגַּלָּה אוֹת. אוֹת מִצַּד שֶׁל חֶסֶד הוּא רַחֲמִים, אוֹת מִצַּד הַגְּבוּרָה הוּא דִין, וּמַרְאֶה עַל הֶרֶג הָרְשָׁעִים, וּשְׁפִיכוּת דָּם, וּמַרְאֶה בַצַּדִּיקִים דַּם בְּהֵמוֹת, לֶאֱכֹל בְּשִׂמְחָה, וְעֹנֶג שֶׁל מַאֲכָלִים בְּחָתָן וְכַלָּה, וּבַשְּׁפִיכוּת שֶׁל דְּמֵי הַקָּרְבָּנוֹת. זֶהוּ שֶׁכָּתוּב וְזָבַחְתָּ אֶת עֹלֹתֶיךָ וְכוּ', וַעֲלֵיהֶם נֶאֱמַר אֵיזֶהוּ מְקוֹמָן שֶׁל זְבָחִים שְׁחִיטָתָן בַּצָּפוֹן. וְעוֹד מַרְאֶה בַצַּדִּיקִים דַּם בְּרִית, שֶׁנֶּאֱמַר בָּהּ וָאוֹמַר לָךְ בְּדָמַיִךְ חֲיִי וָאוֹמַר לָךְ בְּדָמַיִךְ חֲיִי.
מִצַּד הָעַמּוּד הָאֶמְצָעִי הוּא אוֹת תָּלוּי אָרֹךְ. אִם זְכֻיּוֹת הַמַּעֲשִׂים שֶׁל הָעוֹלָם - מַטֶּה כְּלַפֵּי חֶסֶד, וְאִם לֹא - כְּלַפֵּי דִין, וְכָךְ הֵם שְׁלֹשָׁה הָאֲחֵרִים כְּמוֹ זֶה, וּלְחָכָם בְּרֶמֶז.
הֲרֵי אֵלּוּ יוֹצְאִים, וְהִנֵּה אֲחֵרִים דּוֹפְקִים בַּפֶּתַח מִצַּד הַקֶּשֶׁת, שֶׁהוּא אַף כָּךְ אוֹת בְּרִית, שֶׁנֶּאֱמַר בּוֹ כְּמַרְאֵה הַקֶּשֶׁת אֲשֶׁר יִהְיֶה בֶעָנָן בְּיוֹם הַגֶּשֶׁם כֵּן מַרְאֵה הַנֹּגַהּ סָבִיב, הוּא מַרְאֵה דְּמוּת כְּבוֹד יהו"ה וָאֶרְאֶה וָאֶפֹּל עַל פָּנַי וָאֶשְׁמַע קוֹל מְדַבֵּר, וְלָמָּה הוּא נָפַל עַל פָּנָיו? מִשּׁוּם שֶׁאָסוּר לְהַבִּיט בַּקֶּשֶׁת.
אָמַר רַבִּי אֶלְעָזָר: אַבָּא, וְלָמָּה אָסוּר לְהִסְתַּכֵּל בַּקֶּשֶׁת? אָמַר לוֹ רַבִּי שִׁמְעוֹן: בְּנִי, בִּגְלַל אוֹתָם הַקְּלִפּוֹת שֶׁמִּתְלַבְּשִׁים בּוֹ, וְשֶׁהֵם בּוֹ, שֶׁהֵם רוּחַ סְעָרָה עָנָן גָּדוֹל וְאֵשׁ מִתְלַקַּחַת וְנֹגַהּ לוֹ סָבִיב, וְזֶהוּ שֶׁרָאָה יְחֶזְקֵאל עָלָיו הַשָּׁלוֹם, שֶׁאָמַר וָאֵרֶא וְהִנֵּה רוּחַ סְעָרָה בָּאָה מִן הַצָּפוֹן, זֶה קַו תֹּהוּ, קְלִפָּה יְרֻקָּה שֶׁל אֱגוֹז, קַו יָרֹק. עָנָן גָּדוֹל, הַקְּלִפָּה הַשְּׁנִיָּה הַלְּבָנָה שֶׁל הָאֱגוֹז, וְזֶה בֹהוּ. וְאֵשׁ מִתְלַקַּחַת, קְלִפָּה שְׁלִישִׁית שֶׁל הָאֱגוֹז, וְזֶה חֹשֶׁךְ. וְנֹגַהּ לוֹ סָבִיב, זוֹ קְלִפָּה רְבִיעִית שֶׁל הָאֱגוֹז, שֶׁהִיא נֶאֶחְזָה בַמֹּחַ, וּמִתּוֹכָם כְּעֵין הַחַשְׁמַל, זֶה מֹחַ הָאֱגוֹז, וְזֶה יאהדונה"י.
וּבְנִי, עַד שֶׁקְּלִפּוֹת הָאֱגוֹז הַלָּלוּ נֶעֱבָרִים וְנִשְׁבָּרִים בִּתְקִיעָה וּשְׁבָרִים וּתְרוּעָה, שֶׁבָּהֶם שְׁבָרִים - שַׁבֵּר תְּשַׁבֵּר מַצֵּבוֹתֵיהֶם, שֶׁהֵם קְלִפַּת הָאֱגוֹז, וּבִתְרוּעָה - תְּרוֹעֵם בְּשֵׁבֶט בַּרְזֶל, וּבִתְקִיעָה - וְהוֹקַע אוֹתָם לַיהו"ה, שֶׁאֵלֶּה גָרְמוּ שֶׁוַּתֵּקַע כַּךְ יֶרֶךְ יַעֲקֹב בְּגִיד הַנָּשֶׁה, שֶׁהוּא צַדִּיק, וְנִפְרְדָה מִמֶּנּוּ שְׁכִינָה, וְהִיא בַגָּלוּת, וְנִדְבַּק בִּמְקוֹמָהּ קְלִפָּה שֶׁל עָרְלָה שֶׁמַּפְרִידָה בֵּין צַדִּיק וּשְׁכִינָה, עַל כֵּן לֹא יֹאכְלוּ בְנֵי יִשְׂרָאֵל אֶת גִּיד הַנָּשֶׁה, עַד שֶׁנֶּעֱבֶרֶת הַקְּלִפָּה הַזּוֹ מִשָּׁם.
וּבְנִי, כָּל זְמַן שֶׁהַקְּלִפּוֹת הַלָּלוּ לֹא עוֹבְרִים מִן הַקֶּשֶׁת, לֹא תִהְיֶה הַקֶּשֶׁת בִּגְוָנֶיהָ מְאִירִים, וְסִימָן זֶה יִהְיֶה בְיָדֶךָ - עַד שֶׁתִּרְאֶה קֶשֶׁת בִּגְוָנֶיהָ מְאִירִים, אַל תְּצַפֶּה לְרַגְלֵי הַמָּשִׁיחַ, וּמִיָּד שֶׁתִּהְיֶה מְאִירָה בִּגְוָנִים מְאִירִים, מִיָּד וּרְאִיתִיהָ לִזְכֹּר בְּרִית עוֹלָם, וּמִיָּד מִתְגַּלֶּה אוֹתוֹ שֶׁנֶּאֱמַר בּוֹ וְזֶה לְךָ הָאוֹת כִּי אָנֹכִי שְׁלַחְתִּיךָ, לְקַיֵּם בּוֹ כִּימֵי צֵאתְךָ מֵאֶרֶץ מִצְרָיִם אַרְאֶנּוּ נִפְלָאוֹת, בְּאוֹתוֹ זְמַן מִתְגַּלֶּה מַ"ה שֶּׁ"הָיָה ה"וּא שֶׁיִּהְיֶה.
הֲרֵי אֵלּוּ יוֹצְאִים, אֲחֵרִים דּוֹפְקִים בַּפֶּתַח וְאוֹמְרִים אדנ"י שְׂפָתַי תִּפְתָּח, וְהֵם בַּעֲלֵי הַקּוֹמָה, מִצַּד הָאֵם הָעֶלְיוֹנָה נִקְרֵאת הַשְּׁכִינָה בֶּטֶן, זֶהוּ שֶׁכָּתוּב מִבֶּטֶן מִי יָצָא הַקָּרַח, כְּעֵין הַקֶּרַח הַנּוֹרָא. הַגּוּף שֶׁלָּהּ הָעַמּוּד הָאֶמְצָעִי, הַבֶּטֶן שֶׁעָלָיו נֶאֱמַר בִּטְנֵךְ עֲרֵמַת חִטִּים.
שָׁרְרֵךְ אַגַּן הַסַּהַר אַל יֶחְסַר הַמָּזֶג וְגוֹמֵר, שָׁרְרֵךְ זֶה צִיּוֹן, שֶׁהוּא טַבּוּר הָעוֹלָם, הַנְּקֻדָּה שֶׁמִּמֶּנָּה הֻשְׁתַּת הָעוֹלָם לְאַרְבָּעָה צְדָדִים, שֶׁהם מִזְרָח וּמַעֲרָב צָפוֹן וְדָרוֹם, וּכְנֶגְדָּם רֹאשׁ לַמִּזְרָח, גּוּף לַמַּעֲרָב, זְרוֹעוֹת לַדָּרוֹם, רַגְלַיִם לַצָּפוֹן, אוֹת בְּרִית נְקֻדָּה בָּאֶמְצַע, כְּמוֹ שֶׁהַטַּבּוּר, אַגַּן הַסַּהַר, זוֹ נְקֻדָּה שֶׁל הַלְּבָנָה כְּמוֹ זֶה: כּ, וְהִיא רֵאשִׁית נְקֻדָּה בָּאוֹת בּ, בַּת קוֹל הִיא וַדַּאי, הַכְּלָל שֶׁל נְקֻדּוֹת הָאוֹתִיּוֹת.
וְהִיא פְתוּחָה כְּלַפֵּי צַדִּיקִים וַחֲסִידִים וַחֲכָמִים בַּעֲלֵי הַתּוֹרָה, וּפְתוּחָה לִנְבִיאִים וּלְשׁוֹמְרֵי הַבְּרִית, וְכָל אוֹתָם שֶׁתְּלוּיִים בַּסְּפִירוֹת, שֶׁהֵם שְׁמוֹ שֶׁל הַקָּדוֹשׁ בָּרוּךְ הוּא, וְהִיא סְתוּמָה מִצַּד אַחֵר כְּלַפֵּי הָרְשָׁעִים, שֶׁבִּזְמַן שֶׁבָּאִים לְהִסְתַּכֵּל בָּהּ, מַחֲזִירָה פָנִים לְאָחוֹר מֵהֶם, כְּמוֹ זֶה: .
וּמִשּׁוּם שֶׁיַּעֲקֹב שֶׁדְּיוֹקְנוֹ חָקוּק בַּלְּבָנָה שָׁם, נֶאֱמַר בּוֹ לֹא הִבִּיט אָוֶן בְּיַעֲקֹב וְלֹא רָאָה עָמָל בְּיִשְׂרָאֵל, יהו"ה אֱלֹהָי"ו עִמּוֹ וּתְרוּעַת מֶלֶךְ בּוֹ, וְעַל אוֹתָם זֶרַע שֶׁל יַעֲקֹב נֶאֱמַר וַיִּשְׁכֹּן יִשְׂרָאֵל בֶּטַח בָּדָד עֵין יַעֲקֹב. נֶאֱמַר כָּאן בָּדָד, וְנֶאֱמַר שָׁם בְּמָקוֹם אַחֵר יהו"ה בָּדָד יַנְחֶנּוּ וְאֵין עִמּוֹ אֵל נֵכָר, זֶה יִהְיֶה בִימֵי מֶלֶךְ הַמָּשִׁיחַ שֶׁלֹּא תִהְיֶה פְסֹלֶת בְּיִשְׂרָאֵל, אֶלָּא יהו"ה בָּדָד יַנְחֶנּוּ, וּמִי הַפְּסֹלֶת? אֵלּוּ הַגֵּרִים, וּמִשּׁוּם כָּךְ פֵּרְשׁוּהָ בַּעֲלֵי הַמִּשְׁנָה שֶׁאֵין מְקַבְּלִים גֵּרִים לִימוֹת הַמָּשִׁיחַ.
וּבְאוֹתוֹ זְמַן מִתְפַּשֶּׁטֶת הַלְּבָנָה מֵאוֹתָן קְלִפּוֹת חֲשׁוּכוֹת, וּמִתְחַדֶּשֶׁת בִּלְבוּשִׁים יָפִים, וְזֶהוּ חִדּוּשׁ הַלְּבָנָה. זֶהוּ שֶׁכָּתוּב וַתָּסַר בִּגְדֵי אַלְמְנוּתָהּ מֵעָלֶיהָ, וְנֶאֱמַר בָּהּ תִּתְחַדֵּשׁ כַּנֶּשֶׁר נְעוּרָיְיכִי. וּמִיָּד שֶׁהִיא מִתְחַדֶּשֶׁת, מִיָּד מִתְקַיֵּם פְּסוּק הַנְּבוּאָה בְּיִשְׂרָאֵל: וְאֶת רוּחִי אֶתֵּן בְּקִרְבְּכֶם וְגוֹמֵר וְנָתַתִּי בָכֶם לֵב חָדָשׁ, וְרוּחַ חֲדָשָׁה אֶתֵּן בְּקִרְבְּכֶם וְגוֹמֵר, וְנִבְּאוּ בְּנֵיכֶם וּבְנוֹתֵיכֶם.
הֲרֵי אֵלּוּ יוֹצְאִים, וְהִנֵּה בַּעֲלֵי הַקּוֹמָה דּוֹפְקִים בַּפֶּתַח, שֶׁהוּא הַקּוֹמָה שֶׁל גּוּף הַמֶּלֶךְ, שֶׁנֶּאֱמַר בּוֹ וּגְוִיָּתוֹ כְתַרְשִׁישׁ, וְזֶהוּ שֶׁנִּקְרָא שָׁמַיִם שֶׁבּוֹ נִפְתְּחוּ חֲמִשָּׁה אוֹרוֹת. זֶהוּ שֶׁכָּתוּב נִפְתְּחוּ הַשָּׁמַיִם וָאֶרְאֶה מַרְאוֹת אֱלֹהִי"ם, וְהֵם חֲמִשָּׁה אוֹרוֹת שֶׁהֵם חֲמִשָּׁה סִפְרֵי הַתּוֹרָה, מִשּׁוּם שֶׁהוּא ו', וּבוֹ נִפְתָּחִים חֲמִשָּׁה אוֹרוֹת שֶׁל אוֹת ה', שֶׁעוֹלִים לַחֲמִשִּׁים שַׁעֲרֵי חֵרוּת.
וּבִזְמַן שֶׁאֵלֶּה דּוֹפְקִים לַפֶּתַח וְאוֹמְרִים אדנ"י שְׂפָתַי תִּפְתָּח, נִפְתָּח לָהֶם שַׁעַר הַהֵיכָל בְּכַמָּה אוֹרוֹת מְרֻקָּמִים, מְאִירִים מִכָּל גּוֹנֵי הָעוֹלָם, וּבִזְמַן שֶׁאֵלֶּה נִכְנָסִים לַהֵיכָל, הַשְּׁכִינָה מְלַמֶּדֶת עֲלֵיהֶם זְכוּת, וְאוֹמֶרֶת: רִבּוֹן הָעוֹלָם, הֲרֵי בַּעֲלֵי הַקּוֹמָה הָאֵלֶּה שֶׁמִּשְׁתַּחֲוִים בַּתְּפִלָּה אֵלֶיךָ אַרְבַּע פְּעָמִים, בְּשָׁלֹשׁ הָרִאשׁוֹנוֹת שְׁתַּיִם, וּבְשָׁלֹשׁ הָאַחֲרוֹנוֹת שְׁתַּיִם, כְּנֶגֶד אַרְבַּע הָאוֹתִיּוֹת שֶׁלְּךָ, וְזוֹקְפִים אַרְבַּע זְקִיפוֹת בָּהֶם לְאַרְבַּע הָאוֹתִיּוֹת שֶׁלִּי שֶׁהֵם אדנ"י, לְהַעֲלוֹת אַרְבַּע שֶׁהֵם אדנ"י, בְּאַרְבַּע שֶׁהֵם יהו"ה, וְצָרִיךְ לִכְרֹעַ בְּכֻלָּם בִּשְׁמוֹנֶה עֶשְׂרֵה חֻלְיוֹת, שֶׁהֵם כְּנֶגֶד שְׁמוֹנֶה עֶשְׂרֵה בְּרָכוֹת שֶׁכְּלוּלוֹת בְּחַ"י הָעוֹלָמִים, וְזֶהוּ שֶׁתִּקְּנוּ בַּעֲלֵי הַמִּשְׁנָה עַד שֶׁיִּתְפַּקְּקוּ כָּל הַחֻלְיוֹת שֶׁבַּשִּׁדְרָה, וְהַשִּׁדְרָה הִיא לוּלָב, אִם נִפְרְצוּ עָלָיו פָּסוּל, כְּמוֹ זֶה צָרִיךְ שֶׁלֹּא יַפְסִיק בִּשְׁמוֹנֶה עֶשְׂרֵה בִּרְכוֹת הַתְּפִלָּה, שֶׁהֵם כְּנֶגֶד שְׁמוֹנָה עָשָׂר נִעְנוּעִים שֶׁל הַלּוּלָב.
כְּמוֹ שֶׁבֵּאֲרוּהוּ בַּעֲלֵי הַמִּשְׁנָה, אֲפִלּוּ נָחָשׁ כָּרוּךְ עַל עֲקֵבוֹ לֹא יַפְסִיק, מִשּׁוּם שֶׁחַ"י הָעוֹלָמִים הוּא שֶׁאָחוּז בֵּין יהו"ה אדנ"י, כְּמוֹ זֶה: יאהדונה"י, שֶׁעוֹלֶה לְחֶשְׁבּוֹן אָמֵ"ן, וּמִשּׁוּם זֶה, אֲפִלּוּ נָחָשׁ כָּרוּךְ עַל עֲקֵבוֹ לֹא יַפְסִיק, כְּשֶׁהוּא כוֹרֵעַ בְּבָרוּךְ, וּמַה שֶּׁנֶּאֱמַר אֲבָל עַקְרָב פּוֹסֵק, מִשּׁוּם שֶׁהֲרֵי פֵּרְשׁוּהוּ וָחַי בָּהֶם, וְלֹא שֶׁיָּמוּת בָּהֶם.
וְעוֹד, כָּל הַכּוֹרֵעַ כּוֹרֵעַ בְּבָרוּךְ, הֲרֵי פֵּרְשׁוּהוּ שֶׁצָּרִיךְ לִכְלֹל בּוֹ עֶשֶׂר סְפִירוֹת, שֶׁהֵם יו"ד ה"א וא"ו ה"א, שֶׁהֵם כּ' מִן בָּרוּךְ כֶּתֶר, ר' רֵאשִׁית חָכְמָה, ב' שְׁתֵּי הֵהִי"ן, שְׁכִינָה עֶלְיוֹנָה וּשְׁכִינָה תַחְתּוֹנָה, ו' שֵׁשׁ סְפִירוֹת, הֲרֵי עֶשֶׂר, וּבִשְׁבִילוֹ נֶאֱמַר וּבָרוּךְ אֵ"ל עֶלְיוֹן וְגוֹמֵר, וַיִּתֶּן לוֹ מַעֲשֵׂר מִכֹּל. יוֹסֵף מִשּׁוּם שֶׁזָּכָה לְצַדִּיק חַ"י הָעוֹלָמִים, שֶׁבּוֹ צָרִיךְ לְהִשְׁתַּחֲווֹת בְּכָל הַסְּפִירוֹת אֶל הַשְּׁכִינָה, זָכָה לַחֲלוֹם הַזֶּה. זֶהוּ שֶׁכָּתוּב וְהִנֵּה הַשֶּׁמֶשׁ וְהַיָּרֵחַ וְגוֹמֵר. וְנָבִיא שֶׁעוֹלֶה לַדַּרְגָּה הַזּוֹ, הַשֶּׁמֶשׁ וְהַלְּבָנָה וְהַכּוֹכָבִים וְהַמַּזָּלוֹת, כֻּלָּם נוֹתְנִים בּוֹ נְבִיעָה בְּנִשְׁמָתוֹ, וְרוּחַ שֶׁל נְבוּאָה לְהִתְנַבֵּא מִכֻּלָּם, וְזֶהוּ מִשְׁתַּחֲוִים לִי, שֶׁמִּכֻּלָּם יוֹרֶדֶת לוֹ נְבוּאָה, וּמִכֻּלָּם נִכְלֶלֶת נִשְׁמָתוֹ, וְזֶהוּ שְׂכָרָם שֶׁל בַּעֲלֵי הַקּוֹמָה הַלָּלוּ.
הֲרֵי אֵלֶּה יוֹצְאִים, וְהִנֵּה אֲחֵרִים דּוֹפְקִים בַּפֶּתַח, וְהֵם בַּעֲלֵי הַזְּרוֹעוֹת, וְאוֹמְרִים אדנ"י שְׂפָתַי תִּפְתָּח. מִיָּד נִכְנָסִים שׁוֹמְרֵי הַשְּׁעָרִים וְאוֹמְרִים, רִבּוֹן הָעוֹלָם, הֲרֵי בַּעֲלֵי הַזְּרוֹעוֹת דּוֹפְקִים בַּפֶּתַח. קוֹל יוֹצֵא וְאוֹמֵר, הֲרֵי אוֹתָם בַּעֲלֵי הַזְּרוֹעוֹת בְּקֶשֶׁר שֶׁל תְּפִלִּין וּבְעִטּוּף שֶׁל מִצְוָה, שֶׁנֶּאֱמַר בָּהֶם וַיָּשִׂימוּ עַל שְׁכֶם שְׁנֵיהֶם, כְּמוֹ שֶׁשֵּׁם וְיֶפֶת, שֶׁנֶּאֱמַר בָּהֶם וַיִּקַּח שֵׁם וָיֶפֶת אֶת הַשִּׂמְלָה וְגוֹמֵר, וְעֶרְוַת אֲבִיהֶם לֹא רָאוּ. הָעֶרְוָה הִיא מֵהַצַּד שֶׁל חַם, וְזֶהוּ יֵצֶר הָרָע, שֶׁמְּחַמֵּם אֶת גּוּפוֹ לִדְבַר עֶרְוָה (עֲבֵרָה) וּמְגַלֶּה עֲרָיוֹת בָּעוֹלָם, שֶׁהוּא מִצַּד שֶׁל נָחָשׁ הַקַּדְמוֹנִי, שֶׁנֶּאֱמַר בּוֹ אָרוּר אַתָּה מִכָּל הַבְּהֵמָה, וּמִשּׁוּם שֶׁזֶּהוּ מִצִּדּוֹ, אָמַר אָרוּר כְּנָעַן וְגוֹמֵר.
וְעוֹד אֵלּוּ בַּעֲלֵי הַמַּתָּנוֹת, שֶׁעוֹשִׂים גְּמִילוּת חֲסָדִים עִם הַשְּׁכִינָה שֶׁהִיא עֲנִיָּה, שֶׁהֵם פָּתוֹחַ תִּפְתַּח, נָתוֹן תִּתֵּן, הַעֲנֵק תַּעֲנִיק וְכוּ', עֲשָׂרָה הֵם, וַהֲרֵי פֵּרְשׁוּהוּ הַחֲבֵרִים בַּעֲלֵי הַמִּשְׁנָה, וְאֵלּוּ הֵם יְדֵי נְדִיבִים מִצַּד שֶׁל הָאָבוֹת, שֶׁנֶּאֱמַר בָּהֶם נְדִיבֵי עַמִּים וְגוֹמֵר, יָדַיִם פְּתוּחוֹת בְּוַתְּרָנוּת לָעֲנִיִּים, שֶׁהֵם צַדִּיק וָצֶדֶק שֶׁגּוֹמְלִים עִמָּהֶם בַּגָּלוּת גְּמִילוּת חֲסָדִים, בַּתּוֹרָה שֶׁנִּתְּנָה מִיָּמִין וּמִשְּׂמֹאל. זֶהוּ שֶׁכָּתוּב יוֹמָם יְצַוֶּה יהו"ה חַסְדּוֹ וּבַלַּיְלָה שִׁירֹה עִמִּי, תּוֹרָה שֶׁבִּכְתָב וְתוֹרָה שֶׁבְּעַל פֶּה, שֶׁמִּשְּׁנֵיהֶם נִתְּנוּ. זֶהוּ שֶׁכָּתוּב מִימִינוֹ אֵשׁ דָּת לָמוֹ.
וְעוֹד, רִבּוֹן הָעוֹלָם, קַבֵּל אֶת הַדּוֹרוֹן שֶׁלָּהֶם, שֶׁהִיא מַתָּנָה טוֹבָה שֶׁעוֹלָה עֲלֵיהֶם, שֶׁנֶּאֱמַר בָּהּ מַתָּנָה טוֹבָה יֵשׁ לִי בְּבֵית גְּנָזַי וְשַׁבָּת שְׁמָהּ, אֵלּוּ הֵם שֶׁהָיוּ עוֹשִׂים צְדָקָה עִמָּהּ, שֶׁהִיא צ' תִּשְׁעִים אֲמֵנִים, ד' אַרְבַּע קְדֻשּׁוֹת, ק' מֵאָה בְרָכוֹת, ה' חֲמִשָּׁה חֻמְשֵׁי תוֹרָה. מִיָּד וִידֵי אָדָם, שֶׁהֵם חֶסֶד וּגְבוּרָה, הָיוּ יוֹצְאִים מֵאָדָם שֶׁהוּא הָעַמּוּד הָאֶמְצָעִי לְקַבֵּל אֶת הַדּוֹרוֹן שֶׁלָּהֶם, וְנוֹתְנִים אוֹתוֹ לַמֶּלֶךְ. שֶׁאֵלּוּ שֶׁלֹּא עוֹשִׂים גְּמִילוּת חֲסָדִים עִם שְׁכִינָתוֹ בַגָּלוּת, וְהֵם קַמְּצָנִים אֵלֶיהָ, הַדּוֹרוֹן שֶׁלָּהֶם נִמְסָר לְכֶלֶב, וְאֶת הַדּוֹרוֹן שֶׁל הַשְּׁכִינָה צָרִיךְ לַעֲשׂוֹת בִּשְׁבִילָהּ מֵאוֹתוֹ חָבִיב שֶׁיֵּשׁ לוֹ, כְּמוֹ שֶׁבֵּאֲרוּהוּ בַּעֲלֵי הַמִּשְׁנָה, וְאָהַבְתָּ אֵת יהו"ה וְגוֹמֵר, בְּאוֹתוֹ שֶׁהוּא חָבִיב עָלֶיךָ. בְּאוֹתוֹ זְמַן כַּמָּה חַיּוֹת פּוֹתְחוֹת יְדֵיהֶן, שֶׁנֶּאֱמַר בָּהֶם וִידֵי אָדָם מִתַּחַת כַּנְפֵיהֶם, נוֹתְנוֹת דּוֹרוֹן לַנְּשָׁמָה שֶׁל אוֹתוֹ אָדָם מִכַּמָּה מַתָּנוֹת טוֹבוֹת, מִכַּמָּה דְּרָגוֹת שֶׁל נְבוּאָה, וְעַל כֻּלָּם נוֹתֶנֶת לוֹ הַשְּׁכִינָה מַתָּנוֹת, שֶׁנֶּאֱמַר בָּהּ יִשְׂמַח מֹשֶׁה בְּמַתְּנַת חֶלְקוֹ, מִשּׁוּם שֶׁמַּתַּת אֱלֹהִי"ם הִיא, וְאוֹתוֹ שֶׁנֶּאֱמַר בּוֹ פּוֹתֵחַ אֶת יָדֶיךָ וְכוּ', נוֹתֵן לוֹ כַּמָּה מַתָּנוֹת טוֹבוֹת וּפַרְנָסָה לְנִשְׁמָתוֹ וּלְגוּפוֹ, וְכֻלָּם שֶׁנִּכְנָסִים, כְּשֶׁיּוֹצְאִים מִבֵּית הַמֶּלֶךְ, נוֹתְנִים שָׁלֹשׁ פְּסִיעוֹת לְאָחוֹר, שֶׁלֹּא מַחֲזִירִים כִּתְפֵיהֶם לַקָּדוֹשׁ בָּרוּךְ הוּא, שֶׁאֵין דּוֹרוֹן חָבִיב לִפְנֵי הַקָּדוֹשׁ בָּרוּךְ הוּא כְּדוֹרוֹן שֶׁל הַשְּׁכִינָה.
אַשְׁרֵי אוֹתָן זְרוֹעוֹת שֶׁמַּעֲלוֹת אוֹתָהּ אֵלָיו, תְּפִלִּין עַל יְדֵיהֶם וְעַל רֹאשָׁם. אַשְׁרֵי אוֹתָן רַגְלַיִם וְגוּף וְיָדַיִם וְכָל אֵיבָר וְאֵיבָר, שֶׁבּוֹ עוֹלֶה דוֹרוֹן לַקָּדוֹשׁ בָּרוּךְ הוּא, שֶׁאֵין דּוֹרוֹן חָבִיב לִפְנֵי הַקָּדוֹשׁ בָּרוּךְ הוּא כְּמוֹ הַדּוֹרוֹן שֶׁל הַשְּׁכִינָה. אַשְׁרֵי הָאֵיבָר שֶׁעוֹשֶׂה בּוֹ מִצְוָה לַקָּדוֹשׁ בָּרוּךְ הוּא, שֶׁבִּגְלָלָהּ יוֹרֵד הַקָּדוֹשׁ בָּרוּךְ הוּא לִשְׁרוֹת בְּכָל אֵיבָר שֶׁלּוֹ, וְעַל הָאִישׁ הַזֶּה מַכְרִיזִים לְמַעְלָה, תְּנוּ כָבוֹד לִדְמוּת הַמֶּלֶךְ. (כאן חסר והוא בתיקונים).
בְּרֹאשׁ רְצוֹן הַמֶּלֶךְ, הַנִּיצוֹץ הַקָּשֶׁה, לֹא לָבָן וְלֹא אָדֹם וְלֹא יָרֹק וְלֹא שָׁחֹר כְּלָל, וְהַמְּנוֹרָה הַזּוֹ הִיא קַו הַמִּדָּה, שֶׁהוּא מִתְלַבֵּשׁ בָּאֲוִיר, וּכְשֶׁהִיא בָּאֲוִיר, הִיא נִסְתֶּרֶת וְלֹא נִרְאֵית כְּלָל, וּכְשֶׁמִּתְפַּשֶּׁטֶת לְהִתְגַּלּוֹת, יוֹצֵאת מֵהָאֲוִיר הַזֶּה נְקֻדָּה אַחַת, וּמַה שֶּׁנִּשְׁאָר הוּא אוֹר, וְזֶהוּ הָאוֹר הָרִאשׁוֹן שֶׁל מַעֲשֵׂה בְרֵאשִׁית. זֶהוּ שֶׁכָּתוּב וַיֹּאמֶר אֱלֹהִי"ם יְהִי אוֹר. יְהִי י' אֲוִיר, וְסוֹד זֶה נִמְסָר לְחַכְמֵי הַלֵּב.
תִּקּוּנָא תַּמְנֵי סְרֵי
וְהַנְּקֻדָּה הַזּוֹ, אַחַר שֶׁהִתְפַּשְּׁטָה מֵהָאוֹר הַזֶּה, הִתְלַבְּשָׁה בְּאַרְבָּעָה גְוָנִים בַּהֵיכָל הָעֶלְיוֹן, וּמַה הִיא? בּ, וְעָלֶיהָ נֶאֱמַר בְּחָכְמָה יִבָּנֶה בָּיִת. וְסוֹד הַנְּקֻדָּה הַזּוֹ, הִיא מוֹדֶדֶת חֲמִשָּׁה גְוָנִים, וַעֲלֵיהֶם נֶאֱמַר מִי מָדַד בְּשָׁעֲלוֹ מַיִם, וְזֶה אָ, וְשָׁמַיִם בַּזֶּרֶת תִּכֵּן, וְזוֹ אִ, וְכָל בַּשָּׁלִישׁ עֲפַר הָאָרֶץ, וְדָא אְ (נ"א אֹ), וְשָׁקַל בַּפֶּלֶס הָרִים, וְזוֹ אֵ, וּגְבָעוֹת בְּמֹאזְנָיִם, וְזֶה אֻ. זֶה עוֹלֶה בָּאֲוִיר, וְזֶה הוֹלֵךְ לַצָּפוֹן וְזֶה לַדָּרוֹם. זֶהוּ שֶׁכָּתוּב הוֹלֵךְ אֶל דָּרוֹם וְסוֹבֵב אֶל צָפוֹן. שְׁנֵי אֲחֵרִים סוֹבֵב סוֹבֵב אֶל מִזְרָח וּמַעֲרָב, שֶׁכָּל הַנְּקֻדּוֹת הֵן כְּמוֹ גַּלֵּי הַיָּם, זֶה עוֹלֶה וְזֶה יוֹרֵד.
וְהֵם כְּחוּט הַלָּבָן שֶׁבָּעַיִן, שֶׁהוּא סוֹבֵב אֶת הָעַיִן, וּכְחוּט יָרֹק וְשָׁחֹר וְאָדֹם וּתְכֵלֶת, אֵלּוּ הַגַּלְגַּלִּים, כֻּלָּם סוֹבְבִים אֶת הַנְּקֻדָּה הַזּוֹ, וְהִיא מִדָּה לְכֻלָּם, הִיא בְאַרְבַּע, וְעוֹלָה בְעֶשֶׂר, וְסוֹד הַדָּבָר - יהו"ה, יו"ד ה"א וא"ו ה"א, אֵלּוּ הֵם אַרְבָּעָה גְוָנִים שֶׁעוֹלִים בְּעֶשֶׂר, וְהֵם כֻּלָּם לַהֲבִיּוֹת אִשִּׁיּוֹת, וַעֲלֵיהֶם נֶאֱמַר כִּי יהו"ה אֱלֹהֶי"ךָ אֵשׁ אֹכְלָה הוּא. שֶׁבַע הֵם מֵהָעֶשֶׂר הַזֶּה, וְהֵם כְּנֶגֶד שִׁבְעָה רְקִיעִים, וְהֵם שֶׁבַע סְפִירוֹת, וְכֵן כָּל אֶחָד וְאֶחָד חֲמֵשׁ מֵאוֹת שָׁנִים, וְכָךְ הָרֹחַב שֶׁל כָּל רָקִיעַ וְרָקִיעַ חֲמֵשׁ מֵאוֹת שָׁנִים, עַד שֶׁכֻּלָּם עוֹלִים לְמִדָּה יְדוּעָה שֶׁהִיא נְקֻדָּה אַחַת, לְחֶשְׁבּוֹן יָדוּעַ, וְכָךְ הוּא סוֹד הַחֶשְׁבּוֹן, כְּמוֹ זֶה:  תֵּשַׁע נְקֻדּוֹת הֵן לְכָל צַד, <FX4>שֶׁנִּכְלָלִים בַּנְּקֻדָּה שֶׁל הֶחָלָל שֶׁלָּהּ, וּבִשְׁבִילָהּ נֶאֱמַר מְחַלֲלֶיהָ מוֹת יוּמָת וְכוּ'.
קָם אוֹתוֹ הַזָּקֵן וְאָמַר לוֹ: רַבִּי רַבִּי, בִּשְׁבוּעָה עָלֶיךָ, בַּנְּקֻדָּה הַטְּמִירָה הַזּוֹ הָעֶלְיוֹנָה, רֵד לְכָאן לְגַלּוֹת סוֹד טָמִיר, וְלֹא לִכְבוֹדִי עָשִׂיתִי, אֶלָּא לִכְבוֹד הַשְּׁכִינָה, לְהַרְאוֹת הַכָּבוֹד שֶׁל הַנְּקֻדָּה הַטְּמִירָה וְהַגְּנוּזָה הַזּוֹ, שֶׁנֶּאֱמַר בָּהּ וְנֶעֶלְמָה מֵעֵינֵי כָל חָי, וְעָלֶיהָ נֶאֱמַר נָתִיב לֹא יְדָעוֹ עָיִט וְגוֹמֵר. בֵּינְתַיִם הֲרֵי רַבִּי עוֹלֶה מַעְלָה בָּאֲוִיר לִטֹּל רְשׁוּת מֵאוֹתָהּ נְקֻדָּה שֶׁגְּנוּזָה שָׁם, וַהֲרֵי יוֹרֵד בְּעַמּוּד הָאֵשׁ שֶׁהִיא הֶבֶל הַפֶּה, שֶׁבּוֹ הַחַיּוֹת רָצוֹת וְשָׁבוֹת. זֶהוּ שֶׁכָּתוּב וְהַחַיּוֹת רָצוֹא וָשׁוֹב וְגוֹמֵר, וְאוֹמֵר בְּרֵאשִׁית, שָׁם בַּ"ת.
תִּקּוּן תִּשְׁעָה עָשָׂר
בְּרֵאשִׁית, שָׁם בַּ"ת, וְהַבַּת הַזּוֹ נְקֻדָּה סְתוּמָה בָּאֲוִיר, עָלֶיהָ נֶאֱמַר שָׁמְרֵנִי כְּאִישׁוֹן בַּת עָיִן, הִיא וַדַּאי גְּנוּזָה בָאוֹר, וּבָהּ נַעֲשֶׂה אֲוִיר, וּבִגְלָלָהּ נֶאֱמַר וַיֵּרָא מַלְאַךְ יהו"ה אֵלָיו בְּלַבַּת אֵשׁ מִתּוֹךְ הַסְּנֶה. חָמֵשׁ פְּעָמִים הִזְכִּיר סְנֶה וְחָמֵשׁ פְּעָמִים אוֹר, הֵם כְּנֶגְדָּם בְּמַעֲשֵׂה בְרֵאשִׁית, וְהֵם: יְהִי אוֹר, וַיְהִי אוֹר, אֶת הָאוֹר כִּי טוֹב, וַיַּבְדֵּל אֱלֹהִי"ם בֵּין הָאוֹר, וַיִּקְרָא אֱלֹהִי"ם לָאוֹר.
וְהֵם חֲמִשָּׁה תִקּוּנֵי הַמִּדָּה, שֶׁהֵם כְּנֶגְדָּם אָ אֵ אֹ אִ אֻ, וַעֲלֵיהֶם נֶאֱמַר מִי מָדַד בְּשָׁעֳלוֹ מַיִם - זֶה חֶסֶד, וְשָׁמַיִם בְּזֶרֶת תִּכֵּן, מַה זֶּה זֶרֶת? זוֹ גְבוּרָה, וְכָל בַּשָּׁלִישׁ - זֶה הָעַמּוּד הָאֶמְצָעִי שֶׁהוּא שְׁלִישִׁי, וְשָׁקַל בַּפֶּלֶס הָרִים - זֶה נצַח, וּגְבָעוֹת בְּמֹאזְנַיִם - זֶה הוֹד, וְהֵם בְּסוֹד הָאוֹת ה', שֶׁהַנְּקֻדָּה הַזּוֹ מוֹדֶדֶת בָּהֶם ה' נְקֻדּוֹת.
שֶׁהַי' יוֹצֵאת מִתּוֹךְ אֲוִיר זַךְ, שֶׁהוּא כֶתֶר עֶלְיוֹן, וּמִשּׁוּם שֶׁחָמֵשׁ הַלָּלוּ הֵם מוֹדְדִים בְּסוֹד ה' הָעֶלְיוֹנָה, הוּא הוֹלֵךְ בָּהֶם חֲמֵשׁ מֵאוֹת שָׁנִים בֵּין כָּל אֶחָד וְאֶחָד, וְסוֹד הַדָּבָר - עֵץ הַחַיִּים מַהֲלַךְ חֲמֵשׁ מֵאוֹת שָׁנָה, וּבֵין כָּל אֶחָד וְאֶחָד חֲמֵשׁ מֵאוֹת שָׁנָה, וּבָעֹבִי שֶׁל כָּל אֶחָד וְאֶחָד חֲמֵשׁ מֵאוֹת שָׁנָה, שֶׁכֻּלָּם עוֹלִים בְּמִשְׁקָל שֶׁל חָמֵשׁ חָמֵשׁ לְכָל צַד.
וְסוֹד הַדָּבָר - וְעָשִׂיתָ בְרִיחִם עֲצֵי שִׁטִּים חֲמִשָּׁה לְקַרְשֵׁי צֶלַע הַמִּשְׁכָּן הָאֶחָד, וַחֲמִשָּׁה בְרִיחִם לְקַרְשֵׁי צֶלַע הַמִּשְׁכָּן הַשֵּׁנִית, וַחֲמִשָּׁה בְרִיחִים לְקַרְשֵׁי צֶלַע הַמִּשְׁכָּן לַיַּרְכָתַיִם יָמָּה. לַיַּרְכָתַיִם אֵלּוּ יַרְכֵי אֱמֶת. יָמָּה, מַה זֶּה יָם? זוֹ שְׁכִינָה עֶלְיוֹנָה, אוֹתָהּ שֶׁנֶּאֱמַר בָּהּ וּדְמוּת עַל רָאשֵׁי הַחַיָּה רָקִיעַ.
וְהוּא שֶׁבֵּאֲרוּהוּ אֵין בֵּין מַיִם הָעֶלְיוֹנִים לַמַּיִם הַתַּחְתּוֹנִים אֶלָּא כִּמְלֹא נִימָה, וְעַל הַנִּימָה הַזֹּאת נֶאֱמַר, אֵין מַלְכוּת נוֹגַעַת בַּחֲבֶרְתָּהּ אֲפִלּוּ כִּמְלֹא נִימָה, וּבָהּ הַקָּדוֹשׁ בָּרוּךְ הוּא מְדַקְדֵּק עִם הַצַּדִּיקִים אֲפִלּוּ כְּחוּט הַשַּׂעֲרָה, וְהַחוּט הַזֶּה הוּא חוּט שֶׁסּוֹבֵב אֶת אוֹת בְּרִית הַמִּילָה, וְהַבְּרִית הִיא נִימָה. אוֹי לְמִי שֶׁמַּפְרִיד אוֹת בְּרִית בֵּין מַיִם לְמַיִם וּמוֹנֵעַ מִמֶּנּוּ זֶרַע, שֶׁמַּחֲזִיר אֶת הָעוֹלָם לְתֹהוּ וָבֹהוּ, וְסוֹד הַדָּבָר - לֹא תֹהוּ בְרָאָהּ, לָשֶׁבֶת יְצָרָהּ וַדַּאי. מַיִם עֶלְיוֹנִים תּוֹרָה שֶׁבִּכְתָב, מַיִם תַּחְתּוֹנִים תּוֹרָה שֶׁבְּעַל פֶּה, נִימָה שֶׁהִיא בֵין שְׁנֵיהֶם זֶה יְסוֹד, שֶׁהִיא סוֹד הַתּוֹרָה, וְהוּא יְסוֹד וְעִקָּר שֶׁל שְׁתֵּיהֶן.
וּמִי שֶׁמּוֹנֵעַ סוֹד הָעִקָּר שֶׁל שְׁתֵּי תוֹרוֹת, כְּאִלּוּ הֶחֱזִיר אֶת הָעוֹלָם לְתֹהוּ וָבֹהוּ, וְאֵלּוּ אוֹתָם שֶׁאוֹמְרִים שֶׁאֵין תּוֹרָה אֶלָּא כִפְשָׁטָהּ, וְאֵין בָּהּ סוֹד אַחֵר. וְהֵם דּוּ פַּרְצוּפִים, הוּא גַ"ן סְדָרִים, שֶׁנֶּאֱמַר בּוֹ גַּן נָעוּל אֲחוֹתִי כַלָּה, גַּן נָעוּל מִצַּד שֶׁל ם' סְתוּמָה, ו' הוּא נָעוּל בְּשֵׁשֶׁת יְמֵי הַמַּעֲשֶׂה וּבְיוֹם הַשַּׁבָּת יִפָּתַח, וּבְשַׁבָּת כְּדֵי שֶׁלֹּא תִהְיֶה כְּנוֹעֵל דֶּלֶת בִּפְנֵי לוֹוִים, שֶׁנֶּאֱמַר בָּהֶם לְווּ עָלַי וַאֲנִי פוֹרֵעַ, הִיא פְתוּחָה אֲלֵיהֶם, שֶׁהֵם נְשָׁמוֹת יְתֵרוֹת.
וּבְאֵלּוּ שֶׁלֹּא מַלְוִים אוֹתָהּ וְלֹא מוֹסִיפִים לְשַׁבָּתוֹת וּלְיָמִים טוֹבִים, הִיא סְתוּמָה לָהֶם, וּמִשּׁוּם זֶה כָּל הַמּוֹסִיף מוֹסִיפִים לוֹ, וְזוֹ תוֹסֶפֶת נְשָׁמָה יְתֵרָה, וְהִיא תוֹסֶפֶת שֶׁל רוּחַ קְדֻשָּׁה, וְכָל הַגּוֹרֵעַ, גּוֹרְעִים לוֹ אוֹתָהּ נְשָׁמָה יְתֵרָה, וְנִשְׁאָר עָנִי, וְאִם הוּא חָכָם, חָכְמָתוֹ מִסְתַּלֶּקֶת מִמֶּנּוּ, וְאִם הוּא עָשִׁיר בְּמָמוֹן, מִסְתַּלֵּק מִמֶּנּוּ וְנִשְׁאָר עָנִי יָבֵשׁ, כְּמוֹ שֶׁהוּא מוֹנֵעַ מִלְמַעְלָה נְשָׁמָה יְתֵרָה, שֶׁהִיא נִשְׁמַת כָּל חַי, וְנִשְׁאָר יוֹם הַשַּׁבָּת עָנִי וּשְׁכִינָה יְבֵשָׁה, כָּךְ נִמְנָעוֹת מִמֶּנּוּ בְּרָכוֹת, וְהוּא מִדָּה כְּנֶגֶד מִדָּה, וְכָל מִי שֶׁמּוֹסִיף בְּשַׁבָּת, אָז וּכְגַנָּה זֵרוּעֶיהָ תַצְמִיחַ. אַף כָּךְ גַּם אַצְמִיחַ הַטּוֹבָה שֶׁלּוֹ, וּמִי זֵרוּעֶיהָ שֶׁל שְׁכִינָה שֶׁלְּמַעְלָה? אוֹתָן נְשָׁמוֹת יְתֵרוֹת שֶׁזּוֹרְעִים מִמֶּנּוּ, וִישַׂמְּחוּ אֶת יִשְׂרָאֵל לְמַטָּה מִזִּיו כְּבוֹדָהּ.
וּבִזְמַן שֶׁאוֹתָהּ ם' סְתוּמָה נִפְתַּחַת, לֹא נִפְתַּחַת אֶלָּא בְּפִיּוּס, כְּמוֹ שֶׁנֶּאֱמַר פִּתְחִי לִי אֲחוֹתִי רַעְיָתִי יוֹנָתִי תַמָּתִי שֶׁרֹאשִׁי נִמְלָא טָל, וְהַפִּיּוּס הַזֶּה אֶל הַו', שֶׁהוּא מַפְתֵּחַ שֶׁסּוֹתֵם אוֹתָהּ, וּמִשּׁוּם זֶה פִּתְחִי לִי בְּיוֹם רִאשׁוֹן, לְמִי? לָאוֹת י' שֶׁהִיא נְקֻדָּה שֶׁל קָמֵ"ץ, כְּשֶׁנִּפְתַּחַת, נִפְתַּחַת בְּפַתָּח, שֶׁהוּא ו'. כְּשֶׁסּוֹתֵם, סוֹתֵם בְּקָמֵ"ץ, וְהוּא י"ו, טִפָּה וְזֶרַע שֶׁנִּמְשָׁךְ מִמֶּנּוּ.
וּמִשּׁוּם זֶה פִּתְחִי לִי בְּיוֹם רִאשׁוֹן אֶת אוֹת י' שֶׁהִיא נְקֻדָּה שֶׁל קָמֵ"ץ, אֲחוֹתִי - בַּיּוֹם הַשֵּׁנִי, רַעְיָתִי - בַּיּוֹם הַשְּׁלִישִׁי, שֶׁהוּא הָרוֹעֶה הַנֶּאֱמָן, יוֹנָתִי - בַּיּוֹם הָרְבִיעִי, תַּמָּתִי - בַּיּוֹם הַחֲמִישִׁי, תַּם עֲוֹנֵךְ בַּת צִיּוֹן, שֶׁרֹאשִׁי - בַּיּוֹם הַשִּׁשִּׁי, שֶׁנֶּאֱמַר וַיִּשְׁתַּחוּ יִשְׂרָאֵל עַל רֹאשׁ הַמִּטָּה, שֶׁהוּא יוֹם הַשִּׁשִּׁי, נִמְלָא טָל בַּיּוֹם הַשְּׁבִיעִי, זוֹ טִפָּה י' וַדַּאי, וְזוֹ הַנְּקֻדָּה שֶׁל הָאוֹת ב'.
וּמִשּׁוּם זֶה הַזִּוּוּג שֶׁל תַּלְמִידֵי חֲכָמִים מִשַּׁבָּת לְשַׁבָּת, לִירַשׁ אוֹתָהּ טִפָּה שֶׁהִיא חָכְמָה, טַ"ל תּוֹרָה לִבְנֵיהֶם, וְלֹא לְחִנָּם פֵּרְשׁוּהוּ זִכְרוֹנָם לִבְרָכָה, כָּל הָעוֹסֵק בְּטַל תּוֹרָה, טַל תּוֹרָה מְחַיֵּהוּ.
גַּל נָעוּל, גַּל הוּא כְמוֹ גַלְגַּל, הוּא רוֹמֵז שֶׁבּוֹ מַעְיָן חָתוּם, שֶׁהוּא י', וּמִיַּד הַשְׁקוּ הַצֹּאן, שֶׁהֵם אֵיבָרִים קְדוֹשִׁים, שֶׁנֶּאֱמַר בָּהֶם וְאַתֵּן צֹאנִי צֹאן מַרְעִיתִי אָדָם אַתֶּם, כֻּלָּם רוֹעִים, וּמֹשֶׁה עַל כֻּלָּם, שֶׁכָּתוּב וַיֵּשֶׁב עַל הַבְּאֵר, וְכָתוּב תְּפִלָּה לְמֹשֶׁה אִישׁ הָאֱלֹהִי"ם וְכוּ', שִׁלְטוֹנוֹ הוּא בְּשִׁבְעָה רְקִיעִים.
צַדִּיק הוּא רָקִיעַ שֶׁמְּחַלֵּק בֵּין מַיִם לְמַיִם, בֵּין הַיָּם הָעֶלְיוֹן, שֶׁהִיא הָאֵם הָעֶלְיוֹנָה וּבֵין הַיָּם הַתַּחְתּוֹן, שֶׁהִיא הָאֵם הַתַּחְתּוֹנָה, וְעָלָיו נֶאֱמַר אֵין בֵּין מַיִם הָעֶלְיוֹנִים לְמַיִם הַתַּחְתּוֹנִים אֶלָּא כִּמְלֹא נִימָה, כְּמוֹ שֶׁבֵּאֲרוּהוּ בַּעֲלֵי הַמִּשְׁנָה, וְהַנִּימָה הַזּוֹ הִיא צַדִּיק, וְלֹא לְחִנָּם פֵּרְשׁוּהוּ הָרִאשׁוֹנִים שֶׁהַקָּדוֹשׁ בָּרוּךְ הוּא מְדַקְדֵּק עִם הַצַּדִּיקִים אֲפִלּוּ כְּחוּט הַשַּׂעֲרָה.
וְאֵין נִימָה וְנִימָה שֶׁל שַׂעֲרָה שֶׁל הָעַתִּיק הַקָּדוֹשׁ שֶׁלֹּא יוֹצֵאת מִמַּעְיָן עֶלְיוֹן, וְהַנִּימָה הַזּוֹ הִיא ו', מַעְיָנוֹ הִיא י' שֶׁעוֹלָה בָּאֲוִיר עַד אֵין סוֹף וְיוֹרֵד עַד אֵין תַּכְלִית.
וְהִיא עֶשֶׂר, וּבִגְלָלָהּ נֶאֱמַר עֶשֶׂר אַמּוֹת אֹרֶךְ הַקָּרֶשׁ, אַמּוֹ"ת הֵם מֵאוֹ"ת בְּהִפּוּךְ, וְאַמָּה וַחֲצִי הָאַמָּה רֹחַב הַקֶּרֶשׁ הָאֶחָד, זֶה סוֹד שִׁעוּר הַקּוֹמָה, שֶׁהוּא הוֹלֵךְ עַל קַ"ו הַמִּדָּה. מַה זֶּה קַ"ו? זוֹ הָאוֹת י', שֶׁהִיא מִדָּה לְכָל שִׁעוּר שֶׁל הַגּוּף.
הִיא מִדָּה בֵּין עַיִן לְעַיִן, וְעָלֶיהָ נֶאֱמַר אֶצְבַּע אֱלֹהִי"ם הִיא, הוּא שִׁעוּר שֶׁל אֹרֶךְ הַחֹטֶם, וְהִיא שִׁעוּר שֶׁל כָּל אֶצְבַּע וְאֶצְבַּע וְשִׁעוּר בֵּין אֶצְבַּע לְאֶצְבַּע ו' (נ"א י').
י' הִיא מִדָּה שֶׁל שָׂפָה, וּמִדָּה שֶׁל עַיִן וְעַיִן בְּעִגּוּל, וּמִדָּה שֶׁל פָּן וּפָן שֶׁל פָּנִים, וּמִדָּה שֶׁל קָמֵ"ץ סָתוּם, וּכְשֶׁנִּפְתָּח קָמֵ"ץ, נִפְתָּח בְּחָמֵשׁ אֶצְבָּעוֹת בְּסוֹד שֶׁל ה', שֶׁבָּהֶם הַקַּו הַזֶּה הוֹלֵךְ חֲמֵשׁ מֵאוֹת שָׁנִים.
וְכַאֲשֶׁר (כַּאֲשֶׁר) יוֹרֵד לְמַטָּה אֶל הַצַּדִּיק, נִקְרָא שִׁעוּר, וּכְשֶׁעוֹלֶה לְמַעְלָה לָאֵם הָעֶלְיוֹנָה, נִקְרָא קוֹמָה, וְסוֹד הַדָּבָר - וַיָּמֹדּוּ בָעֹמֶר, זוֹ שְׁכִינָה עֶלְיוֹנָה, שֶׁהִיא עֹמֶר לַגֻּלְגֹּלֶת, שֶׁהִיא גֻּלְגֹּלֶת הָרֹאשׁ, וּשְׁכִינָה הַתַּחְתּוֹנָה הִיא סְפִירַת הָעֹמֶר, שֶׁבּוֹ מוֹנֶה שֶׁבַע יָמִים שֶׁהֵם שֶׁבַע שַׁבָּתוֹת, שֶׁיֵּשׁ בָּהֶם אַרְבָּעִים וּשְׁתַּיִם שֶׁל שִׁשָּׁה שֶׁל כָּל שָׁבוּעַ, וְשֶׁבַע שַׁבָּתוֹת, הֲרֵי מ"ט (שֶׁל מטטרו"ן), שֶׁהֵם אַרְבָּעִים וְתֵשַׁע פָּנִים טָהוֹר, שְׁמַע יִשְׂרָאֵל יהו"ה אֱלֹהֵינ"וּ יהו"ה אֶחָד, בָּרוּךְ שֵׁם כְּבוֹד מַלְכוּתוֹ לְעוֹלָם וָעֶד, שֶׁבָּהֶם נִטְהֶרֶת שְׁכִינָה תַחְתּוֹנָה אֶל בַּעְלָהּ בַּמִּקְוֶה שֶׁלָּהּ, שֶׁהוּא מִקְוֵה יִשְׂרָאֵל יהו"ה, וְהוּא שִׁעוּר קוֹמָה, שֶׁכָּךְ הֵן אוֹתִיּוֹת מִקְוֶה - קוֹמָה, וְהֵם ם' סְתוּמָה בְּסוֹד זֶה: (ציור למעלה) שֶׁל תֵּשַׁע נְקֻדּוֹת לְכָל צַד, בַּנְּקֻדָּה הָאֶמְצָעִית נִשְׁלְמוּ לְאַרְבָּעִים סְאִים, הוּא הַשִּׁעוּר שֶׁל הַמִּקְוֶה, שֶׁבּוֹ נִטְהֶרֶת אִשָּׁה לְבַעְלָהּ.
וְלִפְנֵי שֶׁנִּטְהֶרֶת, צָרִיךְ לִמְנוֹת שִׁבְעָה יְמֵי טָהֳרָה, לְהַשְׁלִים בָּהֶם אַרְבָּעִים וְתֵשַׁע פָּנִים טָהֳרָה שֶׁל הַתּוֹרָה, וּבָהֶם מִתְחַבֶּרֶת תּוֹרָה שֶׁבִּכְתָב עִם תּוֹרָה שֶׁבְּעַל פֶּה בְּיוֹם הַשָּׁבוּעוֹת, שֶׁהֵם דּוּ פַּרְצוּפִים שֶׁל אָדָם, וְהַחִבּוּר שֶׁל שְׁנֵיהֶם רֶחֶ"ם, שֶׁהוּא מָאתַיִם אַרְבָּעִים וּשְׁמוֹנֶה מִצְווֹת עֲשֵׂה, וְסוֹד הַדָּבָר - קַדֶּשׁ לִי כָל בְּכֹר פֶּטֶר כָּל רֶחֶם, בַּחִבּוּר הַזֶּה שֶׁל שָׁבוּעוֹת מִתְקָרְבִים כָּל מִצְווֹת עֲשֵׂה כַּעֲצָמִים בַּבֶּטֶן הַמְּלֵאָה.
וּבְאוֹתוֹ זְמַן, כָּל אוֹתָם אֵיבָרִים מְקַבְּלִים עַל יְדֵי צִנּוֹרוֹת זֶה מִזֶּה. זֶהוּ שֶׁכָּתוּב מַקְבִּילוֹת הַלֻּלָאוֹת אִשָּׁה אֶל אֲחֹתָהּ, וּכְשֶׁהֵם מְקַבְּלִים, כָּל הַסְּפִירוֹת מְקַבְּלוֹת זוֹ מִזּוֹ, וְהַמַּלְאָכִים לְמַטָּה מְקַבְּלִים זֶה מִזֶּה, כְּמוֹ שֶׁנֶּאֱמַר וּמְקַבְּלִין דֵּין מִן דֵּין, וְכָל אֶחָד וְאֶחָד נוֹתֵן רְשׁוּת לַחֲבֵרוֹ לְהִכָּנֵס לִתְחוּם חֲבֵרוֹ, כְּמוֹ שֶׁנֶּאֱמַר וְנוֹתְנִין רְשׁוּת זֶה לָזֶה.
וּמִי גוֹרֵם זֶה? יִשְׂרָאֵל. כְּשֶׁמְּקַבְּלִים זֶה מִזֶּה, בֵּין בַּתּוֹרָה בֵּין בְּמָמוֹן, גּוֹרְמִים לְקַבֵּל לְמַעְלָה זֶה מִזֶּה וּלְהַשְׁפִּיעַ זֶה לָזֶה, וְהַכֹּל עַל יְדֵי צִנּוֹרוֹת. זֶהוּ שֶׁכָּתוּב תְּהוֹם אֶל תְּקוֹם קוֹרֵא לְקוֹל צִנּוֹרֶיךָ וְגוֹמֵר. וּמָה אוֹמְרִים זֶה לָזֶה? אַבַּע מֵימֶיךָ, קוֹל שְׁנֵי רֵעִים אֲנִי שׁוֹמֵעַ.
וּכְנֶגְדָּם שְׁתֵּי שְׂפָתַיִם שֶׁנִּקְרָאִים אֲפִיקֵי מַיִם, וּמִי הֵם? נֵצַח וְהוֹד, שֶׁנִּקְרָאִים שִׁקֲתוֹת הַמָּיִם, וּשְׁנֵיהֶם נִשְׁקִים עַל יְדֵי צִנּוֹר שֶׁהוּא הָעַמּוּד הָאֶמְצָעִי שֶׁכּוֹלֵל הַכֹּל, וְהוּא בְּרִית שֶׁכְּלוּלִים בּוֹ כָּל הָאֵיבָרִים שֶׁל הַגּוּף, כָּל הַצִּנּוֹרוֹת מֻשְׁקִים מֵהָאוֹת ו', שֶׁהוּא נָהָר שֶׁשּׁוֹפֵעַ וְיוֹצֵא מֵעֵדֶן, וְהוּא צִנּוֹר שֶׁיּוֹצֵא מִמַּעְיַן הַמַּיִם שֶׁהוּא י', וּמִמֶּנּוּ מִתְפַּשֶּׁטֶת ה' שֶׁהִיא הַיָּם הָעֶלְיוֹן.
וּבֹא וּרְאֵה, תֵּשַׁע נְקֻדּוֹת הֵן מִן קָמֵ"ץ עַד שׁוּרֵ"ק, וְכֻלָּן נִקְרְאוּ צִנּוֹרוֹת וּמַעְיָנוֹת לָאוֹתִיּוֹת, שֶׁהֵן כְּלוּלוֹת בַּקַּרְקַע, שֶׁהִיא שְׁכִינָה הַתַּחְתּוֹנָה שֶׁנִּקְרֵאת גַּ"ן, כְּלוּלָה מִשְּׁלֹשָׁה וַחֲמִשִּׁים סְדָרִים שֶׁל הַתּוֹרָה, וְעָלֶיהָ נֶאֱמַר גַּן נָעוּל אֲחוֹתִי כַלָּה, גַּל נָעוּל מַעְיָן חָתוּם. חָתוּם וַדַּאי, מִשּׁוּם שֶׁהִיא בְּתוּלָה וְאִישׁ לֹא יְדָעָהּ, וְהִיא חָכְמַת שְׁלֹמֹה, שֶׁעָלֶיהָ נֶאֱמַר וַתֵּרֶב חָכְמַת שְׁלֹמֹה, מִתְגַּדֶּלֶת מִכָּל הַהַשְׁקָאָה שֶׁל כָּל סְפִירָה וּסְפִירָה עַל יְדֵי אוֹתוֹ צִנּוֹר, שֶׁהוּא ו', עַד שֶׁמַּגִּיעָה לְאוֹתוֹ הַמַּעְיָן הָעֶלְיוֹן, שֶׁהִיא י' הָעֶלְיוֹנָה, חָכְמַת כָּל בְּנֵי קֶדֶם, וּבְאוֹתוֹ זְמַן הִיא נַעֲשֵׂית כֶּתֶר בְּרֹאשׁ הָאוֹת ו'.
וּבֹא וּרְאֵה, שְׁכִינָה תַּחְתּוֹנָה, כְּשֶׁהִיא מֻשְׁקֵית מֵהַנְּקֻדּוֹת, נִקְרֵאת חִרֵ"ק חֹלֵ"ם שׁוּרֵ"ק, לְמִי? לְאוֹתוֹ צִנּוֹר שֶׁהוּא ו', שֶׁכּוֹלֵל שִׁשָּׁה צִנּוֹרוֹת, שֶׁכֻּלָּם מִשֵּׁשׁ אוֹתִיּוֹת שֶׁהֵן אבגית"ץ וְכוּ', שִׁשָּׁה צִנּוֹרוֹת הֵם שֶׁתְּלוּיִים מִמֶּנּוּ, וְהוּא כוֹלֵל שֵׁשׁ אֲחֵרִים, וְכֻלָּם עוֹלִים לְאַרְבָּעִים וּשְׁנַיִם, נִקְרֵאת חִרֵ"ק חֹלֵ"ם שׁוּרֵ"ק שֶׁל אוֹתוֹ הַצִּנּוֹר, כְּמוֹ זֶה: וִֹּ.
וְכָךְ הִיא נִקְרֵאת אֶל י', וְכָךְ אֶל ה', וְסוֹד הַדָּבָר - אֲנִי רִאשׁוֹן וַאֲנִי אַחֲרוֹן וְכוּ', וְלִפְעָמִים הִיא עֲטָרָה עַל רֹאשׁוֹ שֶׁל הָאוֹת ו', כְּמוֹ זֶה: , וְסוֹד הַדָּבָר - נוֹטֶה שָׁמַיִם כַּיְרִיעָה, וְזֶהוּ הַסּוֹד שֶׁל הָרֹאשׁ שֶׁל הָאוֹת א. וְלִפְעָמִים יוֹרֵד תַּחְתָּיו כְּמוֹ זֶה:  קָמֵ"ץ, כְּשֶׁעוֹלָה עַל הָרֹאשׁ נִקְרֵאת כֶּתֶר זַרְקָ"א. בְּאוֹתוֹ זְמַן נֶאֱמַר בָּהּ אֵשֶׁת חַיִל עֲטֶרֶת בַּעְלָהּ, וְנִקְרֵאת חֹלֵ"ם, וּכְשֶׁיּוֹרֶדֶת תַּחְתָּיו נִקְרֵאת חִירֵ"ק, וְהִיא לֶחֶ"ם, שֶׁכָּךְ הוּא חֹלֵ"ם בְּהִפּוּךְ אוֹתִיּוֹת לֶחֶ"ם, וְזֶהוּ לֶחֶם אַבִּירִים אָכַל אִישׁ, שֶׁנֶּאֱמַר בּוֹ יהו"ה אִישׁ מִלְחָמָה. מִצַּד שֶׁל הַחָכְמָה נִקְרֵאת חֹלֵ"ם, וּמִצַּד הָעַמּוּד הָאֶמְצָעִי נִקְרֵאת שׁוּרֵ"ק, כְּמוֹ שֶׁנֶּאֱמַר וְאָנֹכִי נְטַעְתִּיךְ שׂוֹרֵק כֻּלֹּה זֶרַע אֱמֶת, אוֹתוֹ שֶׁנֶּאֱמַר בּוֹ תִּתֵּן אֱמֶת לְיַעֲקֹב, מִצַּד שֶׁלּוֹ נִקְרֵאת חִרֵ"ק, וּבְאוֹתִיּוֹת הֲפוּכוֹת חֵקֶ"ר, וּבִשְׁבִילָהּ נֶאֱמַר הַחֵקֶר אֱלוֹהַּ תִּמְצָא, וְהִיא קֶרַח הַנּוֹרָא, שֶׁהוּא הַשֵּׁם הַשְּׁלִישִׁי שֶׁל תְּפִלָּה, שֶׁנֶּאֱמַר בּוֹ הָאֵ"ל הַגָּדוֹל הַגִּבּוֹר וְהַנּוֹרָא, הַנּוֹרָא הוּא הָעַמּוּד הָאֶמְצָעִי.
וְשׁוּרֵ"ק הוּא טָמִיר וְגָנוּז, מִצַּד שֶׁל צַדִּיק שֶׁהוּא בְרִית, אוֹר גָּנוּז, שֶׁהוּא ר"ז כְּחֶשְׁבּוֹן אוֹר, כְּמוֹ שֶׁבֵּאֲרוּהוּ בַּעֲלֵי הַמִּשְׁנָה, אוֹר זָרֻעַ לַצַּדִּיק, וְזֶהוּ הָאוֹר הַגָּנוּז לַצַּדִּיקִים, שֶׁחֲמִשָּׁה אוֹר שֶׁלְּמַעְלָה מִמֶּנּוּ הֵם כֻּלָּם בְּהִתְגַּלּוּת.
וּמִי הוּא? שְׁלֹשָׁה אוֹר סֶגּוֹ"ל, וּשְׁנַיִם אוֹר שְׁבָ"א, כְּשֶׁעוֹלָה עַל כַּנְפֵיהֶם שֶׁל שְׁתֵּי נְקֻדּוֹת שֶׁהֵן שְׁבָ"א, נַעֲשֵׂית שׁוּרֵ"ק, וְסוֹד הַדָּבָר - סַמְּכוּנִי בָאֲשִׁישׁוֹת, וּכְשֶׁהִיא יוֹרֶדֶת תַּחַת צֵרֵ"י, נַעֲשֵׂית סֶגּוֹ"ל, וַעֲלֵיהֶם נֶאֱמַר רַפְּדוּנִי בַּתַּפּוּחִים, וּמִי הֵן הָאֲשִׁישׁוֹת הַלָּלוּ? הֵם שְׁתֵּי אִשּׁוֹת, שֶׁהֵם אִישׁ וְאִשָּׁה, אֵשׁ לְבָנָה וְאֵשׁ אֲדֻמָּה שֶׁשָּׁם אָב וָאֵם, שֶׁהֵם י"ה, וְהֵם פְּנֵי הַדִּין וּפְנֵי הָרַחֲמִים.
לָמָּה רָצְתָה לְהִסְתַּמֵּךְ שָׁם? מִשּׁוּם שֶׁהֵם שְׁנֵי גְוָנִים שֶׁל הַשּׁוֹשַׁנָּה, לָבָן וְאָדֹם, רַחֲמִים וְדִין, שֶׁהֵם חֶסֶד וּגְבוּרָה, וְשָׁם רֵיחַ הַשּׁוֹשַׁנָּה, וְזֶהוּ הָעַמּוּד הָאֶמְצָעִי, וּמִשּׁוּם שֶׁמְּרִיחָה בוֹ, אוֹמֶרֶת סַמְּכוּנִי בָאֲשִׁישׁוֹת, וּבוֹ נַעֲשֵׂית סֶגּוֹ"ל, כְּשֶׁיּוֹרֶדֶת - רַפְּדוּנִי בַּתַּפּוּחִים, אֵלּוּ הֵם שְׁנֵי עַמּוּדֵי אֱמֶת, שֶׁהֵם לָבָן וְאָדֹם, וּמִשּׁוּם שֶׁמְּרִיחָה בָּאוֹת ו', שֶׁהִיא בַּבְּרִית, אוֹמֶרֶת רַפְּדוּנִי בַּתַּפּוּחִים.
וּכְשֶׁמִּתְחַבֶּרֶת בּוֹ נַעֲשֵׂית סֶגּוֹ"ל, מַה שֶּׁהָיוּ צֵרֵ"י נַעֲשֶׂה צִיֵּר, זֶהוּ שֶׁכָּתוּב וַיִּיצֶר יהו"ה אֱלֹהִי"ם אֶת הָאָדָם עָפָר מִן הָאֲדָמָה וְגוֹמֵר, וַיַּצְמַח יהו"ה אֱלֹהִי"ם מִן הָאֲדָמָה כָּל עֵץ נֶחְמָד לְמַרְאֶה וְגוֹמֵר. צַדִּיק זֶה הוּא עֵץ פְּרִי עוֹשֶׂה פְּרִי לְמִינוֹ, וּבַמָּקוֹם הַזֶּה הוּא הָאַהֲבָה שֶׁלָּהּ בְּחִבּוּר וְיִחוּד שֶׁל בַּעְלָהּ, וּמִשּׁוּם זֶה אוֹמֶרֶת כִּי חוֹלַת אַהֲבָה אָנִי.
וּכְשֶׁיִּשְׂרָאֵל חוֹטְאִים בִּבְרִית מִילָה, נִפְסֶקֶת נְבִיעַת הַנְּקֻדּוֹת מִן הָאוֹתִיּוֹת שֶׁכְּלוּלוֹת בַּשְּׁכִינָה הַתַּחְתּוֹנָה, וְנִשְׁאֶרֶת יַבָּשָׁה. בְּאוֹתוֹ זְמַן מַה כָּתוּב בְּשׁוּרֵ"ק חִירֵ"ק? שָׁרְקוּ וַיַּחְרְקוּ שֵׁן אָמְרוּ בִּלָּעְנוּ, קָמֵ"ץ פַּתָּ"ח, זֶה סוֹגֵר וְזֶה פוֹתֵחַ, שְׁנֵי אֵלּוּ הֵם שֶׁסּוֹגְרִים וּפוֹתְחִים אֶת הַמַּעְיָנוֹת שֶׁל אוֹתָן נְקֻדּוֹת אֶל הָאוֹתִיּוֹת, וְהָאוֹת ו', כְּשֶׁהִיא נְטוּיָה עַל רָאשֵׁי אוֹתִיּוֹת עֶלְיוֹנוֹת, נִקְרָא רָפֶ"ה, וּכְשֶׁהוּא בְּאֶמְצַע הָאוֹתִיּוֹת נִקְרָא דָגֵ"שׁ, הָאוֹתִיּוֹת הַלָּלוּ הֵן חַיּוֹת, שֶׁנֶּאֱמַר בָּהֶן וְהַחַיּוֹת רָצוֹא וָשׁוֹב. רָצוֹא בְדָגֵ"שׁ, וָשׁוֹב בְּרָפֶ"ה.
הַכְּתָרִים שֶׁל הָאוֹתִיּוֹת שֶׁהֵן תְּלוּיוֹת בַּמַּחֲשָׁבָה, שֶׁהֵן כְּמוֹ הַתָּגִים, הַנְּקֻדּוֹת תְּלוּיוֹת בַּדִּבּוּר, הָאוֹתִיּוֹת תְּלוּיוֹת בַּמַּעֲשֶׂה, שֶׁבַע זַיְינִים הֵם כְּמוֹ זֶה:  י"ו, הוּא ז', לֹא צְרִיכִים תָּגִים, שֶׁאוֹתָן אוֹתִיּוֹת נִקְרָאוֹת תָּגִים, כְּמוֹ זֶה: יהו"ה.
הַתָּגִים תְּלוּיִים בַּמַּחֲשָׁבָה שֶׁל הַלֵּב וְהַמֹּחַ, הַנְּקֻדּוֹת בְּדִבּוּר הַפֶּה, הָאוֹתִיּוֹת בְּמַעֲשֵׂה הָאֵיבָרִים, וּמֵאֵלּוּ הַנְּקֻדּוֹת וְטַעֲמֵי הָאוֹתִיּוֹת עוֹשֶׂה אוֹתוֹ סָתוּם וְגָנוּז כִּסֵּא טָמִיר עֶלְיוֹן, וְעָלָיו נֶאֱמַר אַתָּה יהו"ה לְעוֹלָם תֵּשֵׁב וְכוּ'. מַה זֶּה אַתָּה? אוֹתוֹ שֶׁנֶּאֱמַר בּוֹ יהו"ה אֱלֹהַ"י אַתָּה אֲרוֹמִמְךָ, בְּאוֹתוֹ שֶׁנֶּאֱמַר בּוֹ רוֹם יָדֵיהוּ נָשָׂא, וּבִשְׁבִילוֹ נֶאֱמַר לְמִי נוֹשְׂאִין כַּפַּיִם? לְרוּם הַשָּׁמַיִם. זֶהוּ שֶׁכָּתוּב רוֹם יָדֵיהוּ נָשָׂא. וּמִי הוּא? יו"ד ה"א וא"ו ה"א, שֶׁהוּא חָכְמָה, כֹּ"חַ מָ"ה, וְעָלָיו נֶאֱמַר כֹּ"חַ מַ"עֲשָׂיו הִ"גִּיד לְעַמּוֹ, וְזֶהוּ כ"ח הַפְּרָקִים שֶׁל יְדֵי הַמֶּלֶךְ הָעֶלְיוֹן, שֶׁהֵן כוז"ו במוכס"ז כוז"ו, הַכִּנּוּיִים שֶׁל הַיִּחוּד הָעֶלְיוֹן, שֶׁהוּא יהו"ה אֱלֹהֵינוּ יהו"ה, וּמִשּׁוּם שֶׁהִסְתַּלֵּק הַכֹּחַ הַזֶּה מִיִּשְׂרָאֵל, נֶאֱמַר בָּהֶם וַיֵּלְכוּ בְלֹא כֹחַ לִפְנֵי רוֹדֵף.
יו"ד ה"א וא"ו ה"א, הֵן עֶשֶׂר אֶצְבָּעוֹת, שֶׁנֶּאֱמַר בָּהֶן יָדָיו גְּלִילֵי זָהָב, שֶׁבָּהֶם עֶשְׂרִים וּשְׁמוֹנָה פְּרָקִים, שֶׁהֵן עֶשְׂרִים וּשְׁמוֹנֶה אוֹתִיּוֹת שֶׁל מַעֲשֵׂה בְרֵאשִׁית, וּמִשּׁוּם זֶה יהו"ה אֱלֹהַ"י אַתָּה, וּמַהוּ אַתָּה? אוֹתוֹ שֶׁנֶּאֱמַר בּוֹ נָכוֹן כִּסְאֲךָ מֵאָז מֵעוֹלָם אָתָּה. וּמַה זֶּה נָכוֹן? זֶה נֶאֱמָן יוֹשֵׁב וְנֶאֱמָן עוֹמֵד בָּאֶמְצַע. זֶהוּ שֶׁכָּתוּב כְּתִפְאֶרֶת אָדָם לָשֶׁבֶת בָּיִת. וּמַה זֶּה מֵאָז? אֶלָּא אוֹתוֹ שֶׁנֶּאֱמַר בּוֹ אָז תִּקְרָא וַיהו"ה יַעֲנֶה. וּמַה זֶּה אָז? אֵלּוּ שְׁמוֹנֶה הָאוֹתִיּוֹת שֶׁל יאהדונה"י שֶׁעוֹלוֹת לְחֶשְׁבּוֹן אָמֵ"ן.
וְזֶהוּ הָעוֹנֶה אָמֵן בְּכָל כֹּחוֹ, בְּאוֹתוֹ כֹּ"חַ, וּמִשּׁוּם זֶה פֵּרְשׁוּהָ בַּעֲלֵי הַמִּשְׁנָה, הָעוֹנֶה אָמֵן בְּכָל כֹּחוֹ קוֹרְעִין לוֹ גְּזַר דִּינוֹ שֶׁל שִׁבְעִים שָׁנָה, וּבִגְלָלוֹ נֶאֱמַר נָכוֹן כִּסְאֲךָ מֵאָז מֵעוֹלָם אַתָּה, וּבוֹ אַתָּה יהו"ה לְעוֹלָם תֵּשֵׁב. אַתָּה, אוֹתוֹ שֶׁנֶּאֱמַר בּוֹ אָבִינוּ מַלְכֵּנוּ אָבִינוּ אָתָּה, וּמִי הוּא אָבִינוּ? אָב הָרַחֲמָן.
וְהוּא כוֹלֵל אֶת כָּל אוֹתִיּוֹת הַתּוֹרָה, וּמִי הוּא? הַתּוֹרָה שֶׁבִּכְתָב, הָעַמּוּד הָאֶמְצָעִי, וְעָלָיו נֶאֱמַר בָּרוּךְ אַתָּה, וּכְשֶׁיִּשְׂרָאֵל עוֹמְדִים בָּעֲמִידָה שֶׁל תְּפִלָּה, הוּא יוֹשֵׁב עַל כִּסֵּא, וּבִשְׁבִילוֹ נֶאֱמַר בְּאוֹתוֹ זְמַן, אַתָּה יהו"ה לְעוֹלָם תֵּשֵׁב כִּסְאֲךָ לְדוֹר וָדוֹר. וּמִי הוּא לְדוֹר וָדוֹר? אֶלָּא אוֹתוֹ שֶׁנֶּאֱמַר בּוֹ דּוֹר הוֹלֵךְ וְדוֹר בָּא וְהָאָרֶץ לְעוֹלָם עֹמָדֶת, וְאֵין דּוֹר פָּחוֹת מִשִּׁשִּׁים רִבּוֹא, וּמִיהוּ? מֹשֶׁה שֶׁשָּׁקוּל לְשִׁשִּׁים רִבּוֹא מִיִּשְׂרָאֵל, וְדַרְגָּתוֹ הִיא הָאַסְפַּקְלַרְיָה הַמְּאִירָה.
בְּזֹאת יָבֹא אַהֲרֹן אֶל הַקֹּדֶשׁ, בֹּא וּרְאֵה, אֵין אָדָם מֵפִיק רְצוֹנוֹ מֵיהו"ה אֶלָּא בְזֹאת, שֶׁעָלֶיהָ נֶאֱמַר מָצָא אִשָּׁה מָצָא טוֹב וַיָּפֶק רָצוֹן מֵיהו"ה, וְזוֹ הִיא עֵת לַעֲשׂוֹת לַיהו"ה, וְכַמָּה עִתּוֹת יֵשׁ, וַעֲלֵיהֶם נֶאֱמַר וְאַל יָבֹא בְכָל עֵת, וּשְׁלֹמֹה אָמַר עֵת לִשְׂחוֹק וְכוּ', שֶׁהֵן כ"ח עֵת, וְעַל זֶה הַקָּדוֹשׁ בָּרוּךְ הוּא אָמַר וְאַל יָבֹא בְכָל עֵת אֶל הַקֹּדֶשׁ, שֶׁהוּא קֹדֶשׁ יִשְׂרָאֵל לַיהו"ה.
וּכְשֶׁשְּׁכִינָה שֶׁנִּקְרֵאת זֹאת עִם יִשְׂרָאֵל, כְּמוֹ שֶׁנֶּאֱמַר וְאַף גַּם זֹאת בִּהְיוֹתָם וְכוּ', מַה הֵם אוֹמְרִים לָהּ? אָנָה הָלַךְ דּוֹדֵךְ הַיָּפָה בַּנָּשִׁים, אָנָה פָּנָה דוֹדֵךְ וּנְבַקְשֶׁנּוּ עִמָּךְ, בְּכַמָּה תַחֲנוּנִים וּתְפִלּוֹת, בְּצִיצִית וּבִתְפִלִּין, בְּשַׁבָּתוֹת וּבְיָמִים טוֹבִים, שֶׁעֲלֵיהֶם נֶאֱמַר בֵּינִי וּבֵין בְּנֵי יִשְׂרָאֵל אוֹת הִוא לְעֹלָם, אוֹת בְּרִית מִילָה, אוֹת שֶׁל שַׁבָּת וְיָמִים טוֹבִים, וְאוֹת שֶׁל תְּפִלִּין.
עָלֶיהָ נֶאֱמַר עַל זֹאת יִתְפַּלֵּל כָּל חָסִיד אֵלֶיךָ לְעֵת מְצֹא, מָצָא אִשָּׁה מָצָא טוֹב וַיָּפֶק רָצוֹן מֵיהו"ה, וְיַעֲקֹב בֵּרַךְ אֶת בָּנָיו בְּזֹאת, זֶהוּ שֶׁכָּתוּב וְזֹאת אֲשֶׁר דִּבֶּר לָהֶם אֲבִיהֶם, וְדָוִד בְּזֹאת הֵפִיק רְצוֹנוֹ מֵיהו"ה כְּשֶׁנִּלְחַם עִם אוֹיְבָיו, כְּמוֹ שֶׁנֶּאֱמַר אִם תַּחֲנֶה עָלַי מַחֲנֶה וְכוּ' בְּזֹאת אֲנִי בוֹטֵחַ, וְהַנָּבִיא, כְּשֶׁרָאָה אֶת יִשְׂרָאֵל בַּגָּלוּת, לֹא רָאָה לָהֶם מְנוּחָה אֶלָּא בַּעֲבוּר זֹאת, וּגְאֻלַּת יִשְׂרָאֵל לֹא תָבֹא אֶלָּא בְּזֹאת, זֶהוּ שֶׁכָּתוּב זֹאת אָשִׁיב אֶל לִבִּי עַל כֵּן אוֹחִיל, וִיהוּדָה לֹא הִתְבָּרֵךְ אֶלָּא בְּזֹאת, זֶהוּ שֶׁכָּתוּב וְזֹאת לִיהוּדָה, וּמֹשֶׁה לֹא בֵרַךְ אֶת יִשְׂרָאֵל אֶלָּא בְּזֹאת, וְזֹאת הַבְּרָכָה, וּמִי שֶׁלֹּא שָׁת לִבּוֹ גַּם לָזֹאת, עָלָיו כָּתוּב אִישׁ בַּעַר לֹא יֵדָע וּכְסִיל לֹא יָבִין אֶת זֹאת.
וְכֵיוָן שֶׁהָאָדָם בָּהּ יָפִיק רְצוֹנוֹ וּבָהּ מַשִּׂיג הַשֵּׁם, שֶׁזֶּהוּ סוֹד עַל זֹאת יִתְפַּלֵּל כָּל חָסִיד, עַל זֹאת וַדַּאי, לְשֵׁם יהו"ה שֶׁהוּא עַל זֹאת, לָמָּה תִקְּנוּ בְּשַׁחֲרִית לְמִדָּה יְדוּעָה, וְכֵן בְּמִנְחָה לְמִדָּה יְדוּעָה, וְכֵן בְּעַרְבִית לְמִדָּה יְדוּעָה, וְכֵן בְּשַׁבָּת לְמִדָּה יְדוּעָה, וְכֵן בְּיוֹם טוֹב לְמִדָּה יְדוּעָה, וְכֵן בַּעֲשֶׂרֶת יְמֵי תְשׁוּבָה לְמִדָּה יְדוּעָה? אֶלָּא מַה שֶּׁאָמַר עַל זֹאת, הוּא מוֹרֶה שֶׁהֲוָיָ"ה הִיא עַל כָּל סְפִירָה וּסְפִירָה, כְּמוֹ שֶׁאָמַר דָּוִד לְךָ יהו"ה הַגְּדֻלָּה וְהַגְּבוּרָה וְגוֹמֵר, וְאֵין לְךָ פְּעֻלָּה בַּתַּחְתּוֹנִים אֶלָּא עַל יְדֵי מַלְכוּת, שֶׁנֶּאֱמַר בָּהּ וּמַלְכוּתוֹ בַּכֹּל מָשָׁלָה, אֲבָל בִּזְמַן שֶׁצָּרִיךְ הַקָּדוֹשׁ בָּרוּךְ הוּא לְהַצְדִּיק לַצַּדִּיק וְלַעֲשׂוֹת עִמּוֹ צְדָקָה, שֶׁהִיא מַלְכוּת, עִם הַתַּחְתּוֹנִים, נִכְלָלִים בּוֹ כָּל הַסְּפִירוֹת, וְנִקְרָאִים צַדִּיקִים עַל שְׁמוֹ. יהו"ה נִקְרָא עַל שְׁמוֹ צַדִּיק, שֶׁנֶּאֱמַר צַדִּיק יהו"ה בְּכָל דְּרָכָיו, וּמְרַחֵם עַל בְּרִיּוֹתָיו בִּצְדָקָה, אֵין צְדָקָה אֶלָּא תְפִלָּה, צ' אֲמֵנִים, ד' קְדֻשּׁוֹת, ק' בְּרָכוֹת, ה' חֲמִשָּׁה חֻמְשֵׁי תוֹרָה, וְזֶהוּ צְדָקָה תְרוֹמֵם גּוֹי, וְעָלָיו נֶאֱמַר לְאַבְרָהָם וַיַּחְשְׁבֶהָ לּוֹ צְדָקָה, וּכְשֶׁהוּא רוֹצֶה בָּהּ, נֶאֱמַר בָּהּ וַיִּלְבַּשׁ צְדָקָה כַּשִּׁרְיָן.
מִצַּד ה הִיא צְדָקָה, וּמִצַּד י הִיא כוֹבַע עַל רֹאשׁ צַדִּיק אוֹת בְּרִית, עֲטָרָה בְרֹאשׁ כָּל צַדִּיק, וּמִצַּד ו נֶאֱמַר בָּהּ אֲרֻכָּה מֵאֶרֶץ מִדָּהּ, מִצַּד ה' הָעֶלְיוֹנָה, וּרְחָבָה מִנִּי יָם.
וּכְשֶׁרוֹצֶה הַקָּדוֹשׁ בָּרוּךְ הוּא לְהַמְשִׁיךְ נְבוּאָה, כָּל הַסְּפִירוֹת כְּלוּלִים בָּהֶם, וְנִקְרָאִים נְבִיאִים, וּמַלְכוּת הִיא דִמְיוֹן כֻּלָּם, שֶׁנֶּאֱמַר (הושע יב יא) וּבְיַד הַנְּבִיאִים אֲדַמֶּה, כְּמוֹ שֶׁאָמַר הַנָּבִיא (שם) וְדִבַּרְתִּי עַל הַנְּבִיאִים וְגוֹמֵר, שֶׁהִיא כְּמוֹ הָאַסְפַּקְלַרְיָאָה שֶׁכָּל הַפָּנִים נִרְאִין בָּהּ, כֵּן כָּל הַסְּפִירוֹת מַרְאִין בָּהּ כֹּחָם וְדִמְיוֹנָם וְצוּרוֹתָם, לְכָל נָבִיא כְּפִי הַשָּׂגָתוֹ לְמַעְלָה, וּכְמוֹ כֵּן לְמַטָּה הִיא מִתְלַבֶּשֶׁת בַּכִּסֵּא הַכָּבוֹד, וּבְכָל הַמַּלְאָכִים, וְהָאוֹפַנִּים וְחַיּוֹת הַקֹּדֶשׁ, וּבְכָל הָרְקִיעִים, וְהַכִּסְאוֹת שֶׁבָּהֶם, וְהַמַּלְאָכִים הַתְּלוּיִם מֵהֶם, שֶׁיֶּשׁ מַלְאָכִים גְּבוֹהִים עֲלֵיהֶם, שֶׁנֶּאֱמַר (קהלת ה ז) כִּי גָבֹהַּ מֵעַל גָּבֹהַּ שֹׁמֵר וּגְבֹהִים עֲלֵיהֶם, וְכֵן בְּכָל כּוֹכָב וּמַזָּל, כְּמוֹ שֶׁכָּתוּב (תהלים קג יט) וּמַלְכוּתוֹ בַּכֹּל מָשָׁלָה, וְזֶהוּ וּבְיַד הַנְּבִיאִים אֲדַמֶּה (הושע יב יא), וּלְכָל אֶחָד נִדְמֶה כְּפִי כֹחוֹ, שֶׁהִיא נִשְׁמָתוֹ, וְהָבֵן אָמֵן בְּכָל כֹּחוֹ.
יהו"ה הוּא בְכֶתֶר, שֶׁהָיָה קֹדֶם שֶׁנִּבְרָא הָעוֹלָם הוּא וּשְׁמוֹ לְבַד בַּכֶּתֶר, כְּשֶׁבָּרָא הָעוֹלָם, בְּמִדַּת רֵאשִׁית יָרַד עָלָיו, וְלֹא הָיָה חָסֵר מִלְמָעְלָה, וְכֵן בְּכָל סְפִירָה, כְּמַדְלִיק נֵר מִנֵּר וְאֵינוֹ חָסֵר מִן הָרִאשׁוֹנָה וְלֹא מֵחֲבֶרְתָּהּ, עַד אֵין סוֹף וְאֵין תַּכְלִית.
וּמִי שֶׁמַּכִּיר אוֹתוֹ בְּזֹאת כְּמוֹ שֶׁמַּכִּיר אוֹתוֹ בָּעֶלְיוֹנִים וּבַתַּחְתּוֹנִים, בַּעֲבוּר שֶׁהִיא כְלוּלָה מֵהָעֶלְיוֹנִים, וְהִיא יִחוּד וְקֶשֶׁר כֻּלָּם, וְהִיא מִתְלַבֶּשֶׁת בַּתַּחְתּוֹנִים, וְעַל זֶה אָמַר הַנָּבִיא (ירמיה יט כג) אַל יִתְהַלֵּל הַמִּתְהַלֵּל כִּי אִם בְּזֹאת, הִיא נִקְרֵאת נְבוּאָה מִצַּד הַנְּבִיאִים, חָכְמָה מִצַּד הַחֲכָמִים, שֶׁכָּל הַסְּפִירוֹת נִקְרְאוּ חֲכָמִים.
וְעֶשְׂרִים וּשְׁמוֹנֶה אוֹתִיּוֹת הֵן לְכָל מַעֲשֵׂה בְרֵאשִׁית, וְכֻלָּן הֵן בֵּין לִכְתִיבָה בֵּין לְכָל דָּבָר שֶׁיַּעֲשֶׂה בַיָּדַיִם, שֶׁמַּעֲשֶׂה שֶׁל עֶשְׂרִים וּשְׁמוֹנָה הַפְּרָקִים הֵם בְּעֶשֶׂר אֶצְבָּעוֹת, וְזֶהוּ הַסּוֹד, מֵהַכֹּחַ אֶל הַפֹּעַל, וְהַכֹּל בְּחָכְמָה, וְסוֹד הַדָּבָר - כֻּלָּם בְּחָכְמָה עָשִׂיתָ.
יֵשׁ חָכְמָה מִצַּד שֶׁל הָאוֹתִיּוֹת, וְיֵשׁ חָכְמָה מִצַּד שֶׁל הַנְּקֻדּוֹת, שֶׁהָאוֹתִיּוֹת הֵן בַּת קוֹל, וּבָהֶן סוֹד הַדִּבּוּר לִדְרָשָׁה וּלְכָל דָּבָר שֶׁתָּלוּי בִדְרָשָׁה. הַתָּגִים הֵם לְמַחֲשָׁבָה, וְהֵם בְּסוֹד הַכָּתוּב הַזֶּה וְלַחְשֹׁב מַחֲשָׁבֹת וְכוּ', וְכֻלָּם תְּלוּיִים בַּשְּׁכִינָה הַתַּחְתּוֹנָה, וְהִיא הַכְּלָל שֶׁל כֻּלָּם.
וּבְסוֹד זֶה תִמְצָא אֶת הַטְּעָמִים וּנְקֻדּוֹת וְאוֹתִיּוֹת, וְכֵן בְּכָל אוֹת וָאוֹת, וְסוֹד הַדָּבָר  שְׁלֹשָׁה תָגִים לְמַעְלָה כְּמוֹ זַיְינִים שֶׁל סֵפֶר תּוֹרָה, בָּהּ רְשׁוּמִים (רְמוּזִים) כְּתָרִים וּנְקֻדּוֹת וְאוֹתִיּוֹת, וְכָךְ בְּכָל אוֹת וְאוֹת. ש' שַׁבָּת הַגָּדוֹל בִּינָה, שַׁבָּת הַקָּטָן מַלְכוּת, ב' שְׁתֵּי זְרוֹעוֹת, גְּדֻלָּה גְּבוּרָה, ת' תִּפְאֶרֶת. בּוֹ שְׁקוּלָה שַׁבָּת לְכָל הַתּוֹרָה, שְׁלֹשָׁה כְתָרִים שֶׁל ש, שָׁלֹשׁ סְפִירוֹת עֶלְיוֹנוֹת, וְכֻלָּם כְּלוּלִים בִּתְשׁוּבָה, שֶׁהִיא שְׁכִינָה הָעֶלְיוֹנָה, וְעָלֶיהָ נֶאֱמַר תְּפִלַּת כָּל פֶּה.
וְהָעַמּוּד הָאֶמְצָעִי הַזֶּה נִקְרָא תְּפִלַּת כָּל פֶּה, אֶלָּא (כָּל) הוּא בֶ"ן י"ה מִן בִּינָה, וְהוּא הָעַמּוּד הָאֶמְצָעִי, הוּא מְמֻצָּע בְּשָׁלֹשׁ הָאוֹתִיּוֹת שֶׁהֵן יה"ו, שֶׁנִּכְלָלוֹת בַּבִּינָה, וְהִיא מְמֻצָּע כְּמוֹ גוּף בֵּין שְׁתֵּי זְרוֹעוֹת, וְהוּא אוֹת בְּצַדִּיק, שֶׁהוּא כָלוּל בְּא"ת, שֶׁהִיא שְׁכִינָה תַחְתּוֹנָה הַכְּלוּלָה מֵא' עַד ת', וְהוּא כוֹלֵל שָׁלֹשׁ בִּרְכוֹת הַתְּפִלָּה הָרִאשׁוֹנוֹת וְשָׁלֹשׁ אַחֲרוֹנוֹת, וְהוּא כוֹלֵל שְׁנֵי ו' ו', שֶׁנֶּאֱמַר בָּהֶן עַל שְׁתֵּי קְצוֹתָיו וְחֻבָּר, שֶׁהֵן (וְהֵן) שְׁתֵּים עֶשְׂרֵה בְּרָכוֹת שֶׁל הַתְּפִלָּה שֶׁנִּקְרְאוּ אֶמְצָעִיּוֹת, וְכָל שְׁמוֹנֶה עֶשְׂרֵה הַבְּרָכוֹת שֶׁנִּכְלְלוּ בָהּ, שֶׁהֵן שָׁלֹשׁ וָוִי"ם, שֶׁהוּא דוּ פַרְצוּפִים, וְזֶהוּ שִׁעוּר קוֹמָה, שֶׁנֶּאֱמַר בּוֹ עֶשֶׂר אַמּוֹת אֹרֶךְ הַקָּרֶשׁ, בַּמָּה עוֹלוֹת לְעֶשֶׂר? בָּאוֹת י'.
קָם זָקֵן אֶחָד, פָּתַח וְאָמַר: וַדַּאי שֶׁבַּה' יֵשׁ לָהּ שָׁלֹשׁ וָוִי"ם, שֶׁהֵן שְׁמוֹנֶה עֶשְׂרֵה בְּרָכוֹת, כְּמוֹ זֶה: , שֶׁנֶּאֱמַר בָּהֶן וּבְרָכוֹת לְרֹאשׁ צַדִּיק. מַה זֶּה רֹאשׁ צַדִּיק? זֶה הָעַמּוּד הָאֶמְצָעִי שֶׁבּוֹ שׁוֹרוֹת שְׁמוֹנֶה עֶשְׂרֵה בְּרָכוֹת שֶׁל ה' הָעֶלְיוֹנָה, וּמִמֶּנּוּ נִמְשְׁכוּ לַה' הַתַּחְתּוֹנָה עַל יְדֵי הַצַּדִּיק, וּמִשּׁוּם זֶה גוּף וּבְרִית נֶחְשָׁבִים לְאֶחָד.
ו' שֶׁהוּא בְאֶמְצַע ה"ה, הוּא שִׁעוּר קוֹמָה, וְהוּא אַמָּה, וְעוֹלֶה (שֶׁעוֹלֶה) בָאוֹת י' לְעֶשֶׂר אַמּוֹת, שֶׁנֶּאֱמַר בּוֹ עֶשֶׂר אַמּוֹת אֹרֶךְ הַקָּרֶשׁ וְאַמָּה וַחֲצִי הָאַמָּה רֹחַב הַקֶּרֶשׁ הָאֶחָד, זֶה ו' י', שֶׁהוּא בְסוֹד שֶׁל ז', שֶׁכָּל הַתָּגִים נִקְרָאִים בּוֹ.
שְׁתֵּי כְתֵפֹת חֹבְרֹת, זוֹ כָתֵף עֶלְיוֹנָה וְכָתֵף תַּחְתּוֹנָה, שֶׁהֵן יָמִין וּשְׂמֹאל, וְהֵן ה"ה. אֶל שְׁנֵי קְצוֹתָיו, הֵם ו' ו', וּבָהֶם נַעֲשִׂים ה' ה' בְּחִבּוּר, וּמִשּׁוּם זֶה אֶל שְׁנֵי קְצוֹתָיו וְחֻבָּר.
בְּכָל מָקוֹם אַמָּה הִיא ו', וּמִשּׁוּם זֶה הִיא בַת שִׁשָּׁה טְפָחִים, וַחֲצִי הָאַמָּה זוֹ י', שֶׁשְּׁתֵּי יוֹדִי"ן הֵן שִׁעוּר שֶׁל אַמָּה, וְהָאוֹת י' הַשִּׁעוּר שֶׁלָּהּ שְׁלֹשָׁה טְפָחִים, וְזֶה ג', וְעֶשֶׂר אַמּוֹת זֶהוּ שִׁעוּר שֶׁל גּוּף אָדָם, כְּנֶגֶד עֲשָׂרָה דְבָרִים שֶׁנֶּאֶמְרוּ בְּכוֹס שֶׁל בְּרָכָה, וְלֹא נִשְׁאָר בַּזְּמַן הַזֶּה אֶלָּא אַרְבָּעָה (שֶׁנִּתְעַלְּתָה ו' וְנִשְׁאֲרָה ד' מִדּוּ פַרְצוּפִים, וְשִׁעוּר שֶׁל הַכֹּל ו', בְּאוֹת י' עוֹלֶה לְעֶשֶׂר), כְּמוֹ שֶׁבֵּאֲרוּהוּ.
וְכֻלָּם רְמוּזִים בַּגּוּף כְּמוֹ זֶה: בִּזְרוֹעַ יָמִין שְׁתֵּי אַמּוֹת מִפֶּרֶק לְפֶרֶק, וְכֵן בִּזְרוֹעַ שְׂמֹאל שְׁתַּיִם, הֲרֵי אַרְבַּע, וְכֵן בִּשְׁתֵּי שׁוֹקַיִם אַרְבַּע, הֲרֵי שְׁמוֹנֶה, וּבַגּוּף שְׁתַּיִם, הֲרֵי עֶשֶׂר, זֶהוּ עֶשֶׂר אַמּוֹת אֹרֶךְ הַקָּרֶשׁ, הַקֶּשֶׁ"ר הוּא בְּהִפּוּךְ הָאוֹתִיּוֹת, בֵּין קֶשֶׁר לְקֶשֶׁר.
וַחֲמִשָּׁה בְרִיחִים לְקַרְשֵׁי צֶלַע הַמִּשְׁכָּן הָאֶחָת, הֵם חָמֵשׁ אֶצְבָּעוֹת שֶׁל יַד יָמִין, וַחֲמִשָּׁה בְרִיחִים לְקַרְשֵׁי צֶלַע הַמִּשְׁכָּן הַשֵּׁנִית, חֲמֵשׁ הָאֶצְבָּעוֹת שֶׁל יַד שְׂמֹאל, וְאוֹתָן חָמֵשׁ אֶצְבָּעוֹת, כֻּלָּן מִדָּה לַבְּרִיחִים, וְהֵן - מִי מָדַד בְּשָׁעֳלוֹ מַיִם וְגוֹמֵר, וַהֲרֵי פֵּרְשׁוּהוּ, וְהֵם אָ אֵ אֹ אִ אֻ. חָמֵשׁ נְקֻדּוֹת אֵלּוּ, שֶׁהֵן קָמֵ"ץ צֵרֵ"י חֹלֵ"ם חִירֵ"ק שׁוּרֵ"ק, הֵן בְּסוֹד שֶׁל אֱלֹהִי"ם, שֶׁכָּךְ עוֹלֶה בְחֶשְׁבּוֹן, וְסוֹד שֶׁל אֱלֹהִי"ם מָלֵא י"ה, וְזֶהוּ (יה"ו) בִּינָה וַדַּאי.
וְכָךְ בְּסוֹד ה' אַלְפִי"ן כְּלוּלִים בַּה' הַתַּחְתּוֹנָה, וְהָאוֹתִיּוֹת הַלָּלוּ הֵן שָׁלֹשׁ, נְשָׁמָה רוּחַ וְנֶפֶשׁ. ה' זְעִירָה הַגּוּף, בֵּית קִבּוּל שֶׁל כֻּלָּם, הַפְּתִילָה (פְּתִיל ה') שֶׁנֶּאֱחָזִים בָּהּ שְׁלֹשֶׁת צִבְעֵיי הַנֵּר, שֶׁהוּא נֵר יהו"ה נִשְׁמַת אָדָם. זַיִת מִזֵּיתִים זֶה צַדִּיק, שֶׁנֶּאֱמַר בּוֹ שֶׁמֶן זַיִת זַךְ, כָּתִית, שֶׁכּוֹתֵשׁ כְּתִישָׁה בְּאוֹתָן הָאוֹתוֹת (זֵיתִים), שֶׁהֵן אֵיבְרֵי הַגּוּף, וְזוֹ בְרִית מִילָה, אֶל הַשְּׁכִינָה שֶׁנִּקְרֵאת גַּד.
וְסוֹד הַדָּבָר - וְהַמָּן כִּזְרַע גַּד הוּא, בְּאוֹתָהּ יוֹ"ד נַעֲשֵׂית גִּיד, וְלָמָּה נִקְרֵאת גַּד? מִשּׁוּם שֶׁהִיא כְלוּלָה מִשֶּׁבַע סְפִירוֹת שֶׁעוֹלוֹת לְחֶשְׁבּוֹן גַּד, וְלָמָּה נִקְרֵאת מָן? מִשּׁוּם שֶׁהַכֹּל לֹא יָדְעוּ מַה הוּא, שֶׁהוֹרִיד לָהֶם הַקָּדוֹשׁ בָּרוּךְ הוּא מָן שֶׁהוּא כִּזְרַע גַּד לָבָן וְעֵינוֹ כְּעֵין הַבְּדֹלַח, שֶׁהוּא לָבָן מִצַּד הַיָּמִין, וְטַעֲמוֹ כְּצַפִּיחִית בִּדְבָשׁ מִצַּד הַשְּׂמֹאל. מַה הוּא, כָּלוּל מֵעֶשֶׂר אוֹתִיּוֹת, שֶׁהֵן יו"ד ה"א וא"ו ה"א, וְזֶה הַמָּן שֶׁל הַתּוֹרָה, וְעוֹלֶה לְחֶשְׁבּוֹן מ"ה, וְלֹא יָדְעוּ מַ"ה הוּא.
וְעֵרֶב רַב בִּקְשׁוּ בָּשָׂר, וְנָתַן לָהֶם, וּמַה כָּתוּב? הַבָּשָׂר עוֹדֶנּוּ בֵּין שִׁנֵּיהֶם טֶרֶם הִכָּרֵת וְאַף יהו"ה כוּ', וְהַבָּשָׂר הַזֶּה הֲרֵי פֵּרְשׁוּהוּ בַּעֲלֵי הַמִּשְׁנָה, בַּבָּשָׂר הַיּוֹרֵד מִן הַשָּׁמַיִם זֶה הַמָּן שֶׁאָכְלוּ עֵרֶב רַב, וְעִם כָּל זֶה אָמְרוּ עָלָיו, אֵין דָּבָר טָמֵא (רַע) יוֹרֵד מִן הַשָּׁמַיִם.
וְסוֹד הַבָּשָׂר הַזֶּה מַה הוּא? אֶלָּא כְּמוֹ שֶׁנֶּאֱמַר בְּשַׁגַּם הוּא בָשָׂר, וְהַסּוֹד הַזֶּה נִמְסַר לְחַכְמֵי לֵב, וְזֶה הַבָּשָׂ"ר בְּהִפּוּךְ שֶׁבֶ"ר, וְעָלָיו נֶאֱמַר שֶׁבֶר רַעֲבוֹן בָּתֵּיכֶם, אִם זָכוּ - בְּשַׂר קֹדֶשׁ, שֶׁנֶּאֱמַר בּוֹ מִבְּשָׂרִי אֶחֱזֶה אֱלוֹ"הַּ, וְאִם לֹא שׁוֹמְרִים בַּבָּשָׂ"ר הַזֶּה אוֹת בְּרִית, מִתְהַפֵּךְ לָהֶם לְשֶׁבֶ"ר.
וּבֹא וּרְאֵה, כָּל שֵׁם שֶׁהוּא מִשְּׁתֵּי אוֹתִיּוֹת, כְּמוֹ כִּי בְּיָ"הּ יהו"ה צוּר עוֹלָמִים, תָּלוּי מֵחָכְמָה, וּמִשָּׁלֹשׁ אוֹתִיּוֹת תְּלוּיִים מִבִּינָה, וּמֵאַרְבַּע אוֹתִיּוֹת תְּלוּיִים מִשְּׁכִינָה הַתַּחְתּוֹנָה, וּמֵחָמֵשׁ תְּלוּיִים בְּחָמֵשׁ סְפִירוֹת, וּמִשֵּׁשׁ תְּלוּיִים מִצַּדִּיק, וּמִשֶּׁבַע וְתִשְׁעָה בּוֹ, מִן עֶשֶׂר בַּשְּׁכִינָה הַתַּחְתּוֹנָה, שֶׁהִיא עֲשִׂירִית הָאֵיפָה סֹלֶת, וּבָהּ מְעַשְּׂרִים, וּמִשּׁוּם שֶׁהִיא כְלוּלָה מֵעֶשֶׂר, נֶאֱמַר בָּהּ אֵין שׁוֹרָה פָּחוֹת מֵעֲשָׂרָה.
זַרְקָ"א, הַתַּג הַזֶּה הוּא י' וְהַחוּט שֶׁלָּהּ ו', וַהֲרֵי פֵּרְשׁוּהוּ כּוֹרְכִים אֶת שְׁמַע עִם וְאָהַבְתָּ אֵת, וְלֹא הָיוּ מַפְסִיקִים, מִשּׁוּם שֶׁהָאוֹת י' הִיא אֶבֶן מַרְגָּלִית קְדוֹשָׁה יְקָרָה, הַקֶּלַע הִיא שָׂפָה, כְּלוּלָה מֵחֲמִשָּׁה תִקּוּנִים, שֶׁהֵם אחה"ע בומ"ף וְגוֹמֵר, וְזוֹ ה' זְעִירָה, חָמֵשׁ אֲבָנִים שֶׁל הַקֶּלַע זוֹ ה' הָעֶלְיוֹנָה, שֶׁהֵן שְׁמַע יִשְׂרָאֵל יהו"ה אֱלֹהֵינ"וּ יהו"ה, נַעֲשׂוּ ה' אֲבָנִים אַחַת.
הַכְּרִיכָה שֶׁל כֻּלָּם ו', שֶׁהוּא כוֹלֵל אֶת שֵׁשׁ תֵּבוֹת הַיִּחוּד, שֶׁהֵן שְׁמַע יִשְׂרָאֵל יהו"ה אֱלֹהֵינוּ יהו"ה אֶחָד, וּבְאוֹתָהּ כְּרִיכָה צָרִיךְ לְסוֹבֵב אֶת הַקֶּלַע וּלְהַאֲרִיךְ בּוֹ, הָאֶבֶן הַזּוֹ כְּלוּלָה מֵחָמֵשׁ (נ"א מֵעֶשֶׂר), עַד שֶׁמַּעֲלֶה אוֹתָהּ עַד אֵין סוֹף, וְסוֹד הַדָּבָר - לְמַעַן יַאֲרִיךְ יָמִים עַל מַמְלַכְתּוֹ.
כְּשֶׁהָאֶבֶן הַזּוֹ רוֹצָה לַעֲשׂוֹת דִּין בַּעֲמָלֵק, אוֹ בִצְדָדִים אֲחֵרִים, וְכֵן בָּרְשָׁעִים, נוֹטֶלֶת מִגְּבוּרָה, וְנִכְלָלִים בָּהּ כָּל הַסְּפִירוֹת, וְכֻלָּם נִקְרָאִים בָּהּ גְּבוּרוֹת, וּכְשֶׁרוֹצָה לַעֲשׂוֹת חֵן וָחֶסֶד בָּעוֹלָם, נוֹטֶלֶת מֵחֶסֶד, וְכָל הַסְּפִירוֹת נִכְלָלוֹת בָּהּ, וְנִקְרָאוֹת חֲסָדִים, וּכְשֶׁרוֹצָה לְרַחֵם עַל הָעוֹלָם, נוֹטֶלֶת מִן הָעַמּוּד הָאֶמְצָעִי, וְכָל הַסְּפִירוֹת נִכְלָלוֹת בָּהּ, וְנִקְרָאוֹת רַחֲמִים.
וְהַי' הַזּוֹ הִיא בְכָל צַד, גַּם כֵּן בַּמֶּה נוֹדַעַת כְּשֶׁנּוֹטֶלֶת מִן הָאָבוֹת? אֶלָּא בִנְקֻדָּה. כְּשֶׁהִיא מְנֻקֶּדֶת מִצַּד שֶׁל הַקָּמֵ"ץ הִיא נוֹטֶלֶת מֵחֶסֶד, וּכְשֶׁהִיא מְנֻקֶּדֶת מִצַּד שֶׁל שְׁבָ"א הִיא נוֹטֶלֶת (יוֹנֶקֶת) מִגְּבוּרָה, וּכְשֶׁמְּנֻקֶּדֶת מֵחֹלֵ"ם הִיא מִצַּד שֶׁל הָעַמּוּד הָאֶמְצָעִי. שְׁלֹשׁ הַנְּקֻדּוֹת הַלָּלוּ הֵן מַיִם וְאֵשׁ וְרוּחַ.
וַיֹּאמֶר אֵי הֶבֶל אָחִיךָ, בֹּא וּרְאֵה, שְׁתֵּי אוֹתִיּוֹת אֵלּו שֶׁהִסְתַּלְּקוּ מִמֶּנּוּ, שֶׁבָּהֶן חָטָא, גָּרְמוּ לוֹ מִיתָה. א' אָמוֹן מֻפְלָא וּמְכֻסֶּה, י' מַחֲשָׁבָה. אָמַר לוֹ רַבִּי אֶלְעָזָר: אַבָּא, וַהֲרֵי כַּמָּה מַחֲשָׁבוֹת הֵן; הַשְּׁכִינָה הַתַּחְתּוֹנָה נִקְרֵאת מַחֲשָׁבָה, חָכְמָה הָעֶלְיוֹנָה נִקְרֵאת מַחֲשָׁבָה, וּלְמַעְלָה לְמַעְלָה מַחֲשָׁבָה, וּלְמַעְלָה מִכֻּלָּם מַחֲשָׁבָה, שֶׁאֵין לְמַעְלָה מִמֶּנָּה, וְהִיא נִסְתֶּרֶת שֶׁל כָּל הַנִּסְתָּרִים, עֶלְיוֹנָה שֶׁל כָּל הָעֶלְיוֹנִים, אִם תֹּאמַר שֶׁעוֹלָה מַחֲשַׁבְתּוֹ שֶׁל אָדָם לְשָׁם? לֹא, שֶׁהֲרֵי נֶאֱמַר בּוֹ וָאִירָא כִּי עֵירוֹם אָנֹכִי וָאֵחָבֵא, שֶׁהֲרֵי עֵירוֹם מַרְאֶה שֶׁהִתְפַּשֵּׁט מִלְּבוּשׁוֹ, וּמִשּׁוּם זֶה נֶאֱמַר בְּאַבָּא וָאֵחָבֵא, וּבַבֵּן - וַיַּסְתֵּר מֹשֶׁה.
אָמַר לוֹ: בְּנִי, בַּכֹּל הוּא חָטָא, בַּמַּחֲשָׁבָה שֶׁהִיא לְבוּשׁ לַמַּחֲשָׁבָה הַנִּסְתֶּרֶת, וּבַמַּחֲשָׁבָה הַנִּסְתֶּרֶת, וְזוֹ הָיְתָה הַמִּיתָה שֶׁלּוֹ, שֶׁהִסְתַּלְּקָה הַמַּחֲשָׁבָה הַנִּסְתֶּרֶת שֶׁל כָּל הַנִּסְתָּרִים מִמֶּנּוּ, שֶׁהוּא חַ"י הַחַיִּי"ם, שֶׁבַּמָּקוֹם שֶׁהוּא שָׁם אֵין שָׁם מִיתָה, וְחָטָא בַמַּחֲשָׁבָה הַנִּסְתֶּרֶת וְנִשְׁאַר עֵירוֹם מִמֶּנָּה. מִכָּל מַה שֶּׁלְּמַעְלָה מִן הָאֵם הָעֶלְיוֹנָה, שֶׁהִיא תְשׁוּבָה, הוּא חָטָא, וְהִסְתַּלְּקוּ מִמֶּנּוּ, וְאִם לֹא שֶׁעָמְדָה עִמּוֹ תְשׁוּבָה וְגָלְתָה עִמּוֹ, הָיָה נֶאֱבָד מִכֹּל וָכֹל, וּמִשּׁוּם זֶה אִם עֲוֹנוֹת תִּשְׁמָר יָהּ אדנ"י מִי יַעֲמֹד, מִי יַעֲמֹד וַדַּאי, וּמִשּׁוּם זֶה וּבְפִשְׁעֵיכֶם שֻׁלְּחָה אִמְּכֶם, אוֹתָהּ שֶׁנֶּאֱמַר בָּהּ שַׁלֵּחַ תְּשַׁלַּח אֶת הָאֵם, אֶת לְרַבּוֹת שְׁכִינָה תַחְתּוֹנָה עִמָּהּ.
הָאֵם הָעֶלְיוֹנָה עָמְדָה עִם אָדָם, וְהָאֵם הַתַּחְתּוֹנָה עִם הֶבֶל, שֶׁחֶטְאוֹ שֶׁל אָדָם הָיָה גָדוֹל מִשֶּׁל הֶבֶל, וּמִשּׁוּם זֶה, בְּנִי, א"י מִן אהי"ה, הוּא אֵ"י שֶׁחָטָא בּוֹ הֶבֶל אָחִיךָ, וְהִסְתַּלְּקוּ, וְנִשְׁאָר (קַיִן וְנִסְתַּלֵּק וְנִשְׁאֲרוּ) ה"ה, וּמִשּׁוּם זֶה אֵ"י הֶבֶל אָחִיךָ, וְהוּא א"י מִן אדנ"י, וְנִשְׁאָר ד"ן מִן אדנ"י, הַחֵטְא שֶׁגָּרַם אָדָם שֶׁהִסְתַּלֵּק י"ו מִן יהו"ה, וְנִשְׁאָר ה"ה.
אָמַר לוֹ: אַבָּא, וַהֲרֵי י"ו הָיָה לוֹ לִהְיוֹת ו"י? אָמַר לוֹ: בְּנִי, וַדַּאי זֶה הַסּוֹד שֶׁחָטָא בַמַּחֲשָׁבָה הָעֶלְיוֹנָה, שֶׁהִסְתַּלֵּק י' מִן א' וְנִשְׁאֲרָה ו"י, מִשּׁוּם שֶׁהִסְתַּלֵּק מִשָּׁם עִלַּת הָעִלּוֹת, שֶׁהוּא מַחֲשָׁבָה סְתוּמָה בָּאוֹת י' מִן א', שֶׁאֵין יִחוּד (מַחֲשָׁבָה) חוּץ מִמֶּנּוּ, וְכָאן סוֹד שֶׁלֹּא הִתְגַּלָּה עַד עַכְשָׁו, וְזֶהוּ כִּי יָדַע שְׁמִי יִקְרָאֵנִי וְאֶעֱנֵהוּ, שֵׁם י' שֶׁאֵין לְמַעְלָה מִמֶּנּוּ כְּלָל, אֶלָּא אוֹתוֹ שֶׁבָּרָא הַכֹּל, וְאֵין מִי שֶׁבָּרָא אוֹתוֹ, שֶׁיֵּשׁ בּוֹרֵא שֶׁנִּבְרָא, כְּמוֹ מַיִם שֶׁהוּא בוֹרֵא אֶת הָעֲשָׂבִים וּמְגַדֵּל אוֹתָם וְהוּא נִבְרָא, אֲבָל זֶה בָּרָא וְלֹא נִבְרָא, הוּא שֶׁאֵין אֱלוֹ"הַּ לְמַעְלָה מִמֶּנּוּ.
אָמַר לוֹ: אַבָּא, מַה זֶּה או"י הו"י? אָמַר לוֹ: בְּנִי, זֶהוּ כְּשֶׁהִסְתַּלֵּק א מִן אהי"ה, עִם י"ו מִן יהו"ה נַעֲשֶׂה או"י. אָמַר לוֹ: אִם כָּךְ, הָא' הַזּוֹ שֶׁשָּׁם ו"י לְמַעְלָה מִן א', מִן אהי"ה הִיא, וּמִכָּל הַשֵּׁמוֹת. אָמַר לוֹ: בְּנִי, יֵשׁ א שֶׁהִיא בִדְמוּת זֶה: יוֹ"ד, י' לְמַעְלָה ו' בָּאֶמְצַע ד' לְמַטָּה, וְזוֹ א' מִן אהי"ה, א' מִן אדנ"י, אֲבָל הָא' הַזּוֹ, סוֹפָהּ כִּתְחִלָּתָהּ, וּתְחִלָּתָהּ כְּסוֹפָהּ, וּבָהּ אָמַר עִלַּת הָעִלּוֹת אֲנִי רִאשׁוֹן וַאֲנִי אַחֲרוֹן, וּבָאוֹת ו' שֶׁל הָאֶמְצַע וּמִבַּלְעָדַי אֵין אֱלֹהִי"ם.
אָמַר לוֹ: הֲרֵי וַדַּאי הִתְגַּלָּה לִי מַה שֶּׁלֹּא יָדַעְתִּי עַד עַכְשָׁו וְלֹא עָתִיד לְהִתְגַּלּוֹת עַד הַיָּמִים שֶׁיָּבֹא מֶלֶךְ הַמָּשִׁיחַ. אָמַר לוֹ: אִם כָּךְ, נוֹדַע שֶׁיֵּשׁ אָדָם קַדְמוֹן לְכָל קְדוּמִים, וְיֵשׁ אָדָם אַחֵר. אָמַר לוֹ: בְּנִי, כָּךְ הוּא וַדַּאי, הָאָדָם שֶׁבָּרָא אוֹתוֹ עִלַּת הָעִלּוֹת בִּדְמוּתוֹ, סָתוּם וְגָנוּז, זֶה גָרַם שֶׁהִסְתַּלֵּק עִלַּת הָעִלּוֹת. אָדָם הַשֵּׁנִי חָטָא בְמַחֲשָׁבָה, וְאָדָם שְׁלִישִׁי חָטָא בְמַעֲשֶׂה, שֶׁשְּׁלֹשָׁה אָדָם הֵם, אָדָם שֶׁל בְּרִיאָה, אָדָם שֶׁל יְצִירָה, וְאָדָם שֶׁל עֲשִׂיָּה, שֶׁאֵין כָּל הַחֲטָאִים שָׁוִים.
אָמַר לוֹ: בְּנִי, עִם כָּל זֶה הָיְתָה ה' עוֹמֶדֶת לִפְנֵי אָדָם, אַחַר שֶׁבָּאוּ עֵרֶב רַב וְעָשׂוּ אֶת הָעֵגֶל, גָּרְמוּ שֶׁתִּסְתַּלֵּק ה' לְו"י וְנֶעֶשְׂתָה הו"י, וּמִי גָרַם אֶת זֶה? הוֹי גּוֹי חוֹטֵא, וְנִשְׁאֲרָה ה' אַחֲרוֹנָה יְחִידָה. זֶהוּ שֶׁכָּתוּב אֵיכָה יָשְׁבָה בָדָד, שֶׁבַּתְּחִלָּה וַתֵּלַכְנָה שְׁתֵּיהֶן, ה"ה, אַחַר כָּךְ הִסְתַּלְּקָה ה' הָעֶלְיוֹנָה, וְנִשְׁאֲרָה ה' הַתַּחְתּוֹנָה יְחִידָה. אַחַר שֶׁהִתְעָרְבוּ טוֹב עִם רָע, מַה שֶּׁהִפְרִיד הַקָּדוֹשׁ בָּרוּךְ הוּא, זֶהוּ שֶׁכָּתוּב וַיַּבְדֵּל אֱלֹהִי"ם בֵּין הָאוֹר וּבֵין הַחֹשֶׁךְ, גָּרְמוּ שֶׁגָּלְתָה שְׁכִינָה וְהִתְעָרְבָה בֵּין הָאֻמּוֹת שֶׁל הָעוֹלָם (בֵּין אֻמּוֹת הָעוֹלָם וּבָנֶיהָ עִמָּהּ) וְשׁוֹמֶרֶת אוֹתָם (לִשְׁמֹר אוֹתָם) בַּגָּלוּת. בְּאוֹתוֹ זְמַן יוֹרֵד הַקָּדוֹשׁ בָּרוּךְ הוּא בְּכָל אוֹתִיּוֹתָיו שֶׁהִסְתַּלְּקוּ בַגָּלוּת. זֶהוּ שֶׁכָּתוּב אֲנִי יהו"ה הוּא שְׁמִי וּכְבוֹדִי לְאַחֵר לֹא אֶתֵּן כוּ'.
תִּקּוּן עֶשְׂרִים, וְאֶחָד וְעֶשְׂרִים
בְּרֵאשִׁית בָּרָא אֱלֹהִי"ם, אֱלֹהִי"ם מִ"י אֵלֶּ"ה, עָלָיו נֶאֱמַר שְׂאוּ מָרוֹם עֵינֵיכֶם וּרְאוּ מִ"י בָרָא אֵלֶּ"ה.
בְּרֵאשִׁית, יָרְדוּ שָׁם שְׁנֵי זְקֵנִים, וְאוֹמְרִים הִתְעַסַּקְנוּ בְּמַה שֶּׁהֱיִיתֶם, וְאָנוּ לֹא הָיִינוּ (וְלֹא הָיִינוּ), וְזֶה ב', שְׁנֵי רֵאשִׁית.
הִנֵּה הַזָּקֵן הָעֶלְיוֹן יָרַד בֵּינֵיהֶם. אָמַר: הֲרֵי אָנוּ אֶחָד וְשָׁלֹשׁ הָיִינוּ, וְכָעֵת אָנוּ אֶחָד, אֱלֹהִי"ם וַדַּאי, מִ"י בָרָא אֵלֶּ"ה, מִי בָרָא בְּאֵלּוּ הַשָּׁלֹשׁ, וְהִיא רְבִיעִית וּשְׁבִיעִית (וַחֲמִישִׁית) (וּתְשִׁיעִית).
בְּרֵאשִׁית הֵם שִׁשָּׁה זְקֵנִים, וּמִי הֵם? אֵת הַשָּׁמַיִם וְאֵת הָאָרֶץ, הֲרֵי אָנוּ שִׁבְעָה, וּשְׁלֹשָׁה גְּנוּזִים עֲלֵיהֶם.
בְּשִׁבְעַת הַזְּקֵנִים הַלָּלוּ וּבַת, שֶׁבַּת יְחִידָה כְּנֶגְדָּם שִׁבְעָה, וּמִשּׁוּם זֶה הֲרֵי אָנוּ שִׁבְעָה שָׁבוּעוֹת, עֶלֶם אֶחָד הָיָה מְזַנֵּב אַחֲרֵיהֶם.
וְאֵלּוּ הַזְּקֵנִים פָּגְשׁוּ אֶת הַמְּנוֹרָה הַקְּדוֹשָׁה וַחֲבֵרָיו, אָמְרוּ לוֹ: רַבִּי רַבִּי, אַתָּה וַחֲבֵרֶיךָ מְצָאתֶם עֶלֶם אֶחָד שֶׁהוּא בַדֶּרֶךְ מְזַנֵּב אַחֲרֵיכֶם?
אָמַר לָהֶם: פָּגַשְׁנוּ מַחֲנוֹת רַבִּים שֶׁהָיוּ בָאִים מֵהַקְּרָב שֶׁל הַנָּחָשׁ, וְהֵם מַחֲנוֹת הַמַּלְאָכִים שֶׁיּוֹרְדִים מְזֹרָזִים לְקַבֵּל הַתְּפִלּוֹת, מִצַּד שֶׁל חֲמִשִּׁים הָאוֹתִיּוֹת שֶׁבָּהֶן מְיַחֲדִים יִשְׂרָאֵל בְּכָל יוֹם, שֶׁבָּהֶם וַחֲמֻשִׁים עָלוּ בְנֵי יִשְׂרָאֵל מֵאֶרֶץ מִצְרָיִם, שֶׁהַמַּלְאָכִים שֶׁיּוֹרְדִים לַעֲרֹךְ הַקְּרָב, שֶׁמְּמֻנִּים עַל תְּפִלּוֹת, כֻּלָּם הָיוּ יוֹרְדִים (עוֹלִים) בְּתֹקֶף הַגְּבוּרָה, כְּשֶׁמְּנַצְּחִים אֶת הַנָּחָשׁ, וְכַמָּה חֲיָלוֹת שֶׁלּוֹ שֶׁרוֹדְפִים אַחֲרֵיהֶם, בְּכַמָּה חֲטָאִים שֶׁל יִשְׂרָאֵל, וְהֵם בַּעֲלֵי תְפִלּוֹת, וּמִסְתַּכְּלִים בְּשֵׁם יהו"ה שֶׁהִיא בִינָה, שֶׁיּוֹרֶדֶת עֲלֵיהֶם בְּתֹקֶף הַגְּבוּרָה, כֻּלָּם נוֹפְלִים מִקִּיּוּמָם, וּמִתְקַיֵּם בָּהֶם סוּס וְרֹכְבוֹ רָמָה בַיָּם, זֶה יָם, נ' שַׁעֲרֵי בִינָה, חֲמִשִּׁים הָאוֹתִיּוֹת שֶׁל קְרִיאַת שְׁמַע.
אָמְרוּ לוֹ וְלַחֲבֵרִים: הָיָה לָכֶם לְעַיֵּן לְהִסְתַּכֵּל אַחַר אוֹתוֹ שֶׁמְּזַנֵּב אַחַר הַתְּפִלּוֹת שֶׁל אוֹתָם שֶׁהֵם חַלָּשׁוֹת, וְאֵין לָהֶן רְשׁוּת לַעֲלוֹת עִם הָאֲחֵרוֹת וְלִפְרֹחַ עִמָּן לְמַעְלָה, וּבִשְׁבִיל אוֹתָן תְּפִלּוֹת הַחַלָּשׁוֹת, נֶאֱמַר וַיְזַנֵּב בְּךָ כָּל הַנֶּחֱשָׁלִים אַחֲרֶיךָ, שֶׁנַּעַר קָטָן נוֹהֵג בָּם.
שֶׁאֵלּוּ הָעֶשֶׂר עוֹלִים בְּיו"ד ה"א וא"ו ה"י, וּלְכָל אֶחָד יֵשׁ אֶת תְּפִלָּתוֹ, וְאִם חָסֵר אֶחָד מֵהֶם, אֲפִלּוּ אַחֲרוֹן, לֹא עוֹלָה הַתְּפִלָּה שֶׁלּוֹ עִמּוֹ, מִשּׁוּם שֶׁהוּא עָנִי, וְאֵין לוֹ רְשׁוּת לְהַעֲלוֹת תְּפִלָּתוֹ עִם הָאֲחֵרִים, כָּל הַתְּפִלּוֹת מִתְעַכְּבוֹת לַעֲלוֹת, עַד שֶׁאוֹתָהּ תְּפִלָּה שֶׁל הֶעָנִי עוֹלָה, וּמִשּׁוּם זֶה תְּפִלָּה לְעָנִי כִי יַעֲטֹף, שֶׁכֻּלָּם מִתְעַטְּפוֹת בִּגְלָלָהּ, עַד שֶׁהִיא עוֹלָה עִמָּהֶם, שֶׁאֵין פֵּרוּד בָּהּ מֵהֶם.
וּתְפִלַּת הֶעָנִי הִיא שְׁכִינָה, מִי הֶעָנִי? זֶה צַדִּיק, וְהַתְּפִלָּה הַזּוֹ נִקְרֵאת עָקֵב אֶל הַתְּפִלּוֹת הָאֲחֵרוֹת, וּבִגְלָלָהּ נֶאֱמַר אֲפִלּוּ נָחָשׁ כָּרוּךְ עַל עֲקֵבוֹ לֹא יַפְסִיק, אַף עַל גַּב שֶׁסּוֹבֵב אֶת הַנְּקֻדָּה הַזּוֹ שֶׁהִיא הַקּוֹץ שֶׁל אוֹת ד', בְּכַמָּה חֲטָאִים לְלַמֵּד קָטֵגוֹרְיָא עַל בְּנֵי הַשְּׁכִינָה, לא יַפְסִיק אֶת אוֹתָהּ נְקֻדָּה, שֶׁאִם יַפְסִיק, בִּגְלָלוֹ מִסְתַּלֵּק הַקּוֹץ מִן ד' מִן אֶחָד, וְנִשְׁאָר אַחֵר, שֶׁהוּא נָחָשׁ כָּרוּךְ בַּעֲקֵבוֹ, שֶׁבִּגְלַל הַנָּחָשׁ לֹא יַפְסִיק, וְלֹא מִסְתַּלֵּק הַקּוֹץ שֶׁל הָאוֹת ד' מִן אֶחָד, אֲבָל בִּשְׁבִיל עַקְרָב מִסְתַּלֵּק וְהוּא פוֹסֵק, וּבוֹרֵחַ מִמֶּנּוּ. זֶהוּ שֶׁכָּתוּב וַיַּעֲזֹב בִּגְדוֹ בְּיָדָהּ וַיָּנָס וַיֵּצֵא הַחוּצָה.
בֵּין כָּךְ הֲרֵי עֶלֶם הִזְדַּמֵּן לָהֶם, מְחַמֵּר אַחַר הַבְּהֵמוֹת. אָמַר לָהֶם: מַה זֶּה וַיַּעֲזֹב בִּגְדוֹ בְּיָדָהּ? אֶלָּא עַקְרָב הוּא עָקַר ב', שֶׁעָקְרָה אֶת בֵּית הַשְּׁכִינָה, וְזֶהוּ בִּגְדוֹ שֶׁל הַנָּחָשׁ, שֶׁל עֲבוֹדָה זָרָה, כְּשֶׁהַנָּחָשׁ בָּא לְהִתְחַבֵּר עִם גּוּף אָדָם יָשֵׁן, שֶׁאוֹמֶרֶת שִׁכְבָה עִמִּי, חֲצוּפָה זוֹנָה, נֶאֱמַר בְּאוֹת בְּרִית וַיָּנָס וַיֵּצֵא הַחוּצָה.
(כ"י נ"א, וּמִשּׁוּם זֶה, אֲפִלּוּ נָחָשׁ כָּרוּךְ עַל עֲקֵבוֹ לֹא יַפְסִיק, אַף עַל גַּב שֶׁמַּסְתִּיר אֶת אוֹתָהּ נְקֻדָּה שֶׁל אוֹת ד', לֹא יַפְסִיק, שֶׁאִם יַפְסִיק, בִּגְלָלוֹ מִסְתַּלֵּק הַקּוֹץ מִד' שֶׁל אֶחָד, וְנִשְׁאָר אַחֵר, שֶׁהוּא נָחָשׁ כָּרוּךְ, מִשּׁוּם שֶׁנָּחָשׁ לֹא יַפְסִיק וְלֹא הִסְתַּלֵּק, וְהוּא פוֹסֵק וּבוֹרַחַת מִמֶּנּוּ, אֲבָל עַקְרָב יַפְסִיק, כְּמוֹ שֶׁעָשָׂה יוֹסֵף הַצַּדִּיק. זֶהוּ שֶׁכָּתוּב וַיַּנַּח בִּגְדוֹ אֶצְלָהּ וַיָּנָס וְכוּ'. בֵּין כָּךְ הֲרֵי הָעֶלֶם הִזְדַּמֵּן אֲלֵיהֶם מְחַמֵּר אַחַר הַבְּהֵמוֹת, אָמַר לָהֶם: מַה זֶּה וַיַּנַּח בִּגְדוֹ אֶצְלָהּ וְכוּ'? אֶלָּא עַקְרָב עָקַר ב', שֶׁעָקַר אֶת בֵּית הַשְּׁכִינָה. כְּשֶׁרוֹצֶה לְהִתְחַבֵּר עִם הַצַּדִּיקִים, צָרִיךְ לְהַפְסִיק מִמֶּנּוּ וְלֹא יֵהָנֶה מִמֶּנּוּ, וַאֲפִלּוּ מִן הָעוֹר שֶׁלּוֹ. לֵךְ לֵךְ, אוֹמְרִים לְנָזִיר, סָבִיב סָבִיב, וְלַכֶּרֶם אַל תִּקְרַב, זֶהוּ שֶׁכָּתוּב וַיַּנַּח בִּגְדוֹ אֶצְלָהּ, הָעוֹר שֶׁל יֵצֶר הָרָע, וְזֶהוּ בִגְדוֹ שֶׁל הַנָּחָשׁ עֲבוֹדָה זָרָה, כְּשֶׁהוּא בָא לְהִתְחַבֵּר עִם הַצַּדִּיקִים וְאָמְרָה שִׁכְבָה עִמִּי, חֲצוּפָה זוֹנָה, נֶאֱמַר בְּאוֹת בְּרִית וַיָּנָס וַיֵּצֵא הַחוּצָה).
אָמְרוּ לוֹ: מִי אַתָּה? אָמַר לָהֶם: אֲנִי הוּא בֵּן שֶׁל דָּג אֶחָד שֶׁשָּׁט בַּיָּם הַגָּדוֹל, וּבוֹלֵעַ כָּל דְּגֵי הַיָּם, וּמוֹצִיא אוֹתָם חַיִּים הַחוּצָה, וְלִפְעָמִים הוּא יוֹצֵא בַיַּבָּשָׁה לְקַיֵּם בּוֹ, וְיִדְגּוּ לָרֹב בְּקֶרֶב הָאָרֶץ. תָּמְהוּ. אָמְרוּ לוֹ: אַחַר שֶׁאֵין בִּרְצוֹנְךָ לְגַלּוֹת מִי אַתָּה וּבְנוֹ שֶׁל מִי אַתָּה, מִי הוּא (מַה הוּא) אֲתַר שֶׁל מְקוֹמְךָ? אָמַר לָהֶם: אֲתַר מְקוֹמִי הוּא מִגְדָּל אֶחָד שֶׁפּוֹרֵחַ בָּאֲוִיר. תָּמְהוּ.
אָמְרוּ לוֹ: אַל תֹּאמַר לָנוּ דָבָר (מִלִּים) מִי הוּא אָבִיךָ? אָמַר לָהֶם: אַבָּא שֶׁלִּי הוּא דָג גָּדוֹל אֶחָד, שֶׁכְּשֶׁצָּמֵא, הוּא פוֹתֵחַ פִּיו וּבוֹלֵעַ אֶת הַמַּיִם שֶׁל הַיָּם, וְעַד שִׁבְעִים (שֶׁבַע) שָׁנִים לֹא חוֹזֵר הַיָּם לְתָקְפּוֹ, וְסוֹד הַדָּבָר - יִבְטַח כִּי יָגִיחַ יַרְדֵּן אֶל פִּיהוּ, וְהוּא בוֹלֵעַ כָּל כָּךְ מִן הַיָּם, וְאַתֶּם לֹא שְׁאַבְתֶּם מִמֶּנּוּ אֶלָּא כַד אֶחָד, שֶׁהוּא עֶשְׂרִים וְאַרְבָּעָה סִפְרֵי הַתּוֹרָה, אֵיךְ לֹא הִכַּרְתֶּם אוֹתוֹ?
בְּאוֹתוֹ זְמַן נִזְכַּר רַבִּי אֶלְעָזָר וְאָמַר: וַדַּאי אַתָּה הוּא בְנוֹ שֶׁל רַב הַמְנוּנָא סָבָא. שָׂמְחוּ בוֹ וְאָמְרוּ: בְּוַדַּאי אִם אַתָּה הָיִיתָ בָּעוֹלָם הַזֶּה, הָיִינוּ יוֹרְדִים מִן הַסּוּסִים שֶׁלָּנוּ, וְהָיִינוּ אָנוּ מְחַמְּרִים אַחַר בַּהֲמוֹתֶיךָ.
אָמַר לָהֶם: אוֹתוֹ הַנָּחָשׁ שֶׁאַתֶּם עוֹרְכִים עִמּוֹ קְרָב, אֵיךְ נִצַּלְתֶּם מִמֶּנּוּ? שֶׁהוּא בוֹלֵעַ וְהוֹרֵג, וְלֹא עוֹד, אֶלָּא שֶׁהוּא הָרַג אֶת אָדָם הָרִאשׁוֹן וְאֶת כָּל הַדּוֹרוֹת שֶׁבָּאוּ אַחֲרָיו, וְהַבַּת הִיא עַל הַמִּגְדָּל שֶׁפּוֹרֵחַ בָּאֲוִיר, וּמַכְרִיזִים בְּכָל יוֹם בָּרָקִיעַ, שֶׁכָּל מִי שֶׁהוֹרֵג אֶת הַנָּחָשׁ הַזֶּה, שֶׁנּוֹתְנִים לוֹ לְאִשָּׁה אֶת בַּת מֶלֶךְ הַפְּנִימִית מִמִּשְׁבְּצוֹת זָהָב לְבוּשָׁהּ, וְהַזָּהָב הַזֶּה הוּא ז' יְמֵי בְרֵאשִׁית, ה' חֲמִשָּׁה אוֹר, ב' הִיא ב' מִבְּרֵאשִׁית, עָלֶיהָ נֶאֱמַר יָפָה כַלְּבָנָה, תּוֹרָה שֶׁבְּעַל פֶּה קוֹרְאִים אוֹתָהּ בַּיְשִׁיבָה.
וּמִשּׁוּם זֶה הַכָּרוֹז מַכְרִיז: כַּמָּה גִבּוֹרִים כַּמָּה בַעֲלֵי מָגִנִּים הִתְכַּנְּסוּ בְּבֵית הַמִּדְרָשׁ לַעֲרֹךְ קְרָב עִם הַנָּחָשׁ בִּשְׁבִילָהּ, וְכַמָּה מָגִנִּים נַעֲשׂוּ פְּסָקוֹת בִּשְׁבִיל בַּת הַמֶּלֶךְ, וַיִּפֶן כֹּה וָכֹה וַיַּרְא כִּי אֵין אִישׁ (שמות יב), אֵין בָּהֶם שֶׁהוֹרֵג אֶת הַנָּחָשׁ עַד שֶׁיָּבֹא הַהוּא שֶׁנֶּאֱמַר בּוֹ וַיִּפֶן כֹּה וָכֹה וַיַּךְ אֶת הַמִּצְרִי, וּמִשּׁוּם זֶה נֶאֱמַר עַד כִּי יָבֹא שִׁילֹ"ה, שִׁילֹ"ה מֹשֶׁ"ה, שֶׁהִיא הַמּוֹרָשָׁה שֶׁלּוֹ, וּמִשּׁוּם זֶה נֶאֱמַר בּוֹ עַד כִּי יָבֹא שִׁילֹ"ה, שֶׁלּוֹ (שֶׁלָּהּ) וַדַּאי, הוּא הָרַג אֶת הַנָּחָשׁ.
וְל"וֹ יִקְּהַ"ת עַמִּי"ם, מִשּׁוּם שֶׁהוּא בֶּן יִצְהָר בֶּן קְהָ"ת בֶּן עַמְרָ"ם, בֶּן עַם רָם, שֶׁנֶּאֱמַר בּוֹ וּבְנֵי רְחַבְיָה רָבוּ לְמָעְלָה, וְהָרַג אֶת הַנָּחָשׁ וְחֵילוֹ בַּיָּם וּבַיַּבָּשָׁה וּבָרָקִיעַ, וְכַמָּה בַּעֲלֵי קְרָבוֹת עָרְכוּ עִמּוֹ קְרָב עַל הַיָּם, כְּמוֹ שֶׁנֶּאֱמַר שָׁם אֳנִיּוֹת יְהַלֵּכוּן, בַּיָּם שֶׁל הַתּוֹרָה, שֶׁאוֹתָן אֳנִיּוֹת, הָעֵינַיִם שֶׁמִּסְתַּכְּלוֹת בַּתּוֹרָה, וְכַמָּה אֳנִיּוֹת מֵהֶם נִשְׁבְּרוּ וְנָפְלוּ לַיָּם.
עַד שֶׁתָּבֹא מוֹרָשָׁה שֶׁלּוֹ, וְקוֹרֵעַ אֶת יָם הַתּוֹרָה, וְסוּס וְרֹכְבוֹ רָמָה בַיָּם, שֶׁהוּא הַנָּחָשׁ וּבַת זוּגוֹ, שֶׁהִיא הַסּוּסָה שֶׁלּוֹ, וְהוּא הֶעֱבִיר עָלֶיהָ אֶת יִשְׂרָאֵל שֶׁלֹּא טוֹבְעִים בּוֹ. זֶהוּ שֶׁכָּתוּב וּבְנֵי יִשְׂרָאֵל הָלְכוּ בַּיַּבָּשָׁה בְּתוֹךְ הַיָּם.
בָּרִאשׁוֹנָה בַיָּם בְּאוֹתוֹ חֹמֶר, בַּגְּאֻלָּה הָאַחֲרוֹנָה הַכֹּל בַּיָּם שֶׁל הַתּוֹרָה, הַמַּטֶּה שֶׁלּוֹ שֶׁקָּרַע בּוֹ אֶת הַיָּם, זֶה קוֹלְמוּס, מִשּׁוּם שֶׁעָלָיו הִתְגַּלְּתָה זְרוֹעַ יהו"ה, שֶׁנֶּאֱמַר בָּהּ וּזְרוֹעַ יהו"ה עַל מִי נִגְלָתָה.
בְּאוֹתוֹ זְמַן שֶׁנֶּעֱבַר אוֹתוֹ הַנָּחָשׁ הָרָע מִן הַיָּם, שָׁלַט הַנָּחָשׁ הַקָּדוֹשׁ, וּבְאוֹתוֹ זְמַן (שָׁם רֶמֶשׂ וְאֵין מִסְפָּר חַיּוֹת קְטַנּוֹת עִם גְּדוֹלוֹת), הוֹלְכוֹת הָאֳנִיּוֹת בְּהַבְטָחָה בַיָּם, שֶׁלֹּא טוֹבְעוֹת, שֶׁהֲרֵי רוּחַ הַסְּעָרָה הָעֳבַר שִׁלְטוֹנָהּ מֵהַיָּם שֶׁל הַתּוֹרָה, וּבְאוֹתוֹ זְמַן שָׁם רֶמֶשׂ וְאֵין מִסְפָּר וְגוֹמֵר, שָׁם אֳנִיּוֹת יְהַלֵּכוּן לִוְיָתָן זֶה יָצַרְתָּ לְשַׂחֶק בּוֹ, וְיִהְיֶה שָׂמֵחַ עִמָּהֶם. זֶהוּ שֶׁכָּתוּב שִׁיתוּ לִבְּכֶם לְחֵילָה וְגוֹמֵר, לְחוֹלָה כְּתִיב, וְכֻלָּם אֵלֶיךָ יְשַׂבֵּרוּן לָתֵת אָכְלָם בְּעִתּוֹ, (שֶׁהֵן עִתּוֹת הַתּוֹרָה, כְּמוֹ שֶׁאָמְרוּ חֲכָמֵינוּ זִכְרוֹנָם לִבְרָכָה, קָבַעְתָּ עִתִּים לַתּוֹרָה) שֶׁהוּא עִתּוֹ שֶׁל צַדִּיק. תִּתֵּן לָהֶם יִלְקוֹטוּן, זֶה הַמָּן, שֶׁנֶּאֱמַר בּוֹ שֵׁשֶׁת יָמִים תִּלְקְטוּהוּ וְגוֹמֵר, מִצִּדּוֹ שֶׁל הָעַמּוּד הָאֶמְצָעִי, שֶׁהוּא כוֹלֵל שִׁשָּׁה צְדָדִים. הַלִּוְיָתָן לְמַעְלָה זֶה הַצַּדִּיק, שֶׁהוּא כְדָג קָטָן עַל חוֹף הַיָּם. נָחָשׁ בָּרִיחַ זֶה אוֹתוֹ שֶׁנֶּאֱמַר בּוֹ הַבְּרִיחַ הַתִּיכוֹן בְּתוֹךְ הַקְּרָשִׁים, וְזֶה הָעַמּוּד הָאֶמְצָעִי שֶׁנִּקְרָא תִיכוֹן, בִּגְלַל שֶׁהוּא הָעַמּוּד הָאֶמְצָעִי, שְׁתֵּי כְנָפָיו יָמִין וּשְׂמֹאל, שֶׁמִּשָּׁם נִתְּנָה תוֹרָה. שְׁתֵּי קַשְׂקַשּׂוֹתָיו, שְׁנֵי עַמּוּדֵי אֱמֶת. שְׁכִינָה הָעֶלְיוֹנָה הִיא הַיָּם, שְׁכִינָה הַתַּחְתּוֹנָה הִיא דֶרֶךְ אֳנִיָּה בְלֶב יָם, שֶׁהוּא ל"ב אֱלֹהִים שֶׁל מַעֲשֵׂה בְרֵאשִׁית, שָׁם רֶמֶשׂ וְאֵין מִסְפָּר, כְּמוֹ שֶׁנֶּאֱמַר וַעֲלָמוֹת אֵין מִסְפָּר וְכוּ', וְהֵן הֲלָכוֹת פְּסוּקוֹת, שֶׁהֵן בְּתוּלוֹת אַחֲרֶיהָ רֵעוֹתֶיהָ שֶׁל הַשְּׁכִינָה.
חַיּוֹת קְטַנּוֹת - אֵלּוּ אוֹתִיּוֹת אדנ"י, עִם גְּדוֹלוֹת - הֵן אוֹתִיּוֹת יהו"ה, שֶׁהֵן הַמֶּרְכָּבוֹת שֶׁל הַקָּדוֹשׁ בָּרוּךְ הוּא וּשְׁכִינָתוֹ. בָּאוּ כָּל הַחֲבֵרִים לְנַשֵּׁק אוֹתוֹ, פָּרַח וְלֹא רָאוּ אוֹתוֹ וְלֹא דָבָר.
פָּתַח רַבִּי אֶלְעָזָר וְאָמַר: אַבָּא, וַהֲרֵי שִׁבְעָה יַמִּים הֵם, וְהַיָּם הָעֶלְיוֹן הוּא עַל כֻּלָּם, וַעֲלֵיהֶם נֶאֱמַר כִּי שֶׁפַע יַמִּים יִנָּקוּ, אֶת מִי הֵם יוֹנְקִים? אָמַר לוֹ: בְּנִי, שִׁבְעָה בְשִׁבְעָה הֵן מוּצָקוֹת, וְכָךְ הֵם הָרְקִיעִים שִׁבְעָה בְשִׁבְעָה, וְכָךְ הֵם הֶהָרִים שִׁבְעָה בְשִׁבְעָה, וְכָךְ הֵן הָאֲרָצוֹת שִׁבְעָה בְשִׁבְעָה, הַיִּשּׁוּבִים שִׁבְעָה בְשִׁבְעָה, וְהָרָאשִׁים שֶׁלָּהֶם שְׁנַיִם, וְסוֹד הַדָּבָר - שְׁנַיִם שְׁנַיִם שִׁבְעָה שִׁבְעָה, וְכֻלָּם זָכָר וּנְקֵבָה, וּלְמַעְלָה אֶחָד גָּנוּז וְטָמִיר, וְכָךְ הֵם שִׁבְעָה כִּסְאוֹת שִׁבְעָה בְשִׁבְעָה, שִׁבְעָה הֵיכָלוֹת שִׁבְעָה בְשִׁבְעָה, וְכָךְ הַמְמֻנִּים הֵם שִׁבְעָה בְשִׁבְעָה.
הַלִּוְיָתָן שֶׁל הַיָּם זֶה צַדִּיק, הָרֹאשׁ, שֶׁהוּא הָעַמּוּד הָאֶמְצָעִי, מַגִּיעַ עַד הַיָּם הַשְּׁבִיעִי שֶׁהוּא הָרֹאשׁ שֶׁל כֻּלָּם, וּשְׁתֵּי כְנָפָיו וּשְׁנֵי קַשְׂקַשִּׁים בְּאַרְבָּעָה יַמִּים שִׁעוּרָם, שִׁעוּר הַזָּנָב שֶׁל הַנָּחָשׁ מַגִּיעַ עַד הַיָּם הַשְּׁבִיעִי הָאַחֲרוֹן, שֶׁהוּא כוֹלֵל שִׁבְעָה יַמִּים, שֶׁעָלָיו נֶאֱמַר שֶׁבַע בַּיּוֹם הִלַּלְתִּיךָ.
אָמַר רַבִּי שִׁמְעוֹן: בְּנִי, הֲרֵי בַּעֲלֵי הַמָּגִנִּים יוֹרְדִים מִלְמַעְלָה, מְלֻבָּשִׁים שִׁרְיוֹן, קַשְׁתוֹתֵיהֶם קַשְׁתוֹת אֵשׁ, וְרָמְחֵיהֶם אֵשׁ, וְחַרְבוֹתֵיהֶם לֶהָבָה, כֻּלָּם בַּעֲלֵי עֵינַיִם, בְּוַדַּאי הֲרֵי בַּעֲלֵי הַמָּגִנִּים בְּבֵית הַמִּדְרָשׁ, וְאֵלּוּ בָּהֶם יִתְעוֹרְרוּ לַעֲרֹךְ קְרָב לְמַעְלָה.
וְלֹא עוֹד, אֶלָּא שֶׁהֲרֵי הַדָּג הַגָּדוֹל בָּא, רַב הַמְנוּנָא סָבָא, וַדַּאי בְּכַמָּה דָגִים חֲיָלוֹת קְדוֹשִׁים שֶׁל תַּלְמִידֵי חֲכָמִים שֶׁמִּתְרַבִּים בַּיָּם, כָּעֵת צָרִיךְ לִפְרֹשׂ לָהֶם רֶשֶׁת, לִהְיוֹת בִּרְשׁוּתֵנוּ, וּלְבַעֲלֵי הַמָּגִנִּים כְּלֵי קְרָב, כָּעֵת צָרִיךְ לְתַקֵּן בַּקֶּלַע בְּאַבְנֵי קֶלַע, בַּקֶּשֶׁת בַּחִצִּים שֶׁל הַקֶּשֶׁת, בָּרֹמַח, בַּסַּיִף, הַחֲזֵק מָגֵן וְצִנָּה, שֶׁיֵּשׁ בַּעֲלֵי מָגִּנִּים שֶׁהֵם נִלְחָמִים עִם סוּסִים, וְיֵשׁ אֲחֵרִים שֶׁהֵם רַגְלַיִם, שֶׁעֲלֵיהֶם נֶאֱמַר בִּיצִיאַת גָּלוּת מִצְרַיִם, כְּשֵׁשׁ מֵאוֹת אֶלֶף רַגְלִי וְגוֹמֵר.
קָם רַבִּי שִׁמְעוֹן פָּתַח וְאָמַר: שִׁמְעוּ הָרִים אֶת רִיב יהו"ה, מִי הָרִיב? זוֹ שְׁכִינָה, שֶׁהִיא רִיב יהו"ה, שֶׁהִיא רַבִּי גָדוֹל בִּשְׁבִיל בָּנֶיהָ, הִיא רִיב בְּרַבִּי וְרַבָּן וְרַבָּא, רִיב וַדַּאי עִם כָּל הַתַּנָּאִים וְהָאָמוֹרָאִים, שֶׁהִיא מְרִיבָה עִמָּהֶם בְּשִׁשָּׁה סִדְרֵי מִשְׁנָה בִּשְׁבִיל בַּעְלָהּ, שֶׁהוּא הָעַמּוּד הָאֶמְצָעִי, כּוֹלֵל שִׁשָּׁה סְדָרִים.
וַעֲלֵיהֶם נֶאֱמַר אוֹ יַחֲזֵק בְּמָעוּזִי יַעֲשֶׂה שָׁלוֹם לִי, שָׁלוֹם יַעֲשֶׂה לִי שְׁנֵי שְׁלוֹמוֹת, אֶחָד בָּעַמּוּד הָאֶמְצָעִי וְאֶחָד בַּצַּדִּיק, שֶׁעֲלֵיהֶם נֶאֱמַר שָׁלוֹם שָׁלוֹם לָרָחוֹק וְלַקָּרוֹב, שֶׁבַּגָּלוּת נֶאֱמַר בָּעַמּוּד הָאֶמְצָעִי מֵרָחוֹק יהו"ה נִרְאָה לִי, צַדִּיק קָרוֹב לָהּ, וּבִגְלָלוֹ נֶאֱמַר טוֹב שָׁכֵן קָרוֹב מֵאָח רָחוֹק.
וּמִשּׁוּם זֶה שִׁמְעוּ הָרִים - אֵלּוּ הָאָבוֹת, אֶת רִיב יהו"ה - זוֹ שְׁכִינָה, שֶׁהִיא רִיב עִם הָאָבוֹת, מִשּׁוּם שֶׁמַּרְחִיקִים אוֹתָהּ מִבַּעְלָהּ, שֶׁהֵם נִקְרְאוּ אָמוֹרָאִים, וְהָאֵיתָנִים מוֹסְדֵי אָרֶץ - אֵלּוּ הֵם הַתַּנָּאִים, וְאֵלּוּ תַנָּאִי"ם אֵיתָנִי"ם בְּהִפּוּךְ אוֹתִיּוֹת, וְהֵם נֵצַח וְהוֹד, (צַדִּיקִים) אֵיתָנֵי עוֹלָם, וַהֲרֵי אֵיתָן בְּהִפּוּךְ אוֹתִיּוֹת תַּנְיָ"א, שֶׁמְּסַיֵּעַ לוֹ בַגָּלוּת, וְעָלֶיהָ נֶאֱמַר אֵיתָן מוֹשָׁבֶךָ וְשִׂים בַּסֶּלַע קִנֶּךָ.
וְהַסֶּלַע הַזֶּה (נֶאֱמַר בָּהּ שֶׁלֹּא יֵצֵא אֶלָּא טִפּוֹת טִפּוֹת שֶׁל מַיִם שֶׁל הַתּוֹרָה בַּפְּסָקוֹת הַלָּלוּ, וּבִשְׁבִיל וַיַּךְ מֹשֶׁה אֶת הַסֶּלַע בְּמַטֵּהוּ פַּעֲמָיִם, זֶה גָרַם שֶׁ)לֹּא יוֹצֵא מִמֶּנּוּ אֶלָּא טִפּוֹת טִפּוֹת, מְעַט שָׁם מְעַט שָׁם, וְכַמָּה מַחֲלוֹקוֹת עַל הַטִּפּוֹת הַלָּלוּ, וּמִי גָרַם אֶת זֶה? הַמּוֹרִים, שֶׁנֶּאֱמַר בָּהֶם כָּל הַמּוֹרֶה הֲלָכָה בִּפְנֵי רַבּוֹ חַיָּב מִיתָה, וּמִשּׁוּם זֶה שִׁמְעוּ נָא הַמּוֹרִים, וּבִשְׁבִילָם, וַיַּךְ מֹשֶׁה אֶת הַסֶּלַע בְּמַטֵּהוּ פַּעֲמָיִם, שֶׁאִם לֹא שֶׁהִכָּה בּוֹ, לֹא הָיוּ טוֹרְחִים יִשְׂרָאֵל וְתַנָּאִים וְאָמוֹרָאִים בַּתּוֹרָה שֶׁבְּעַל פֶּה, שֶׁהִיא סֶלַע, אֶלָּא נֶאֱמַר בּוֹ וְדִבַּרְתֶּם אֶל הַסֶּלַע, וְנָתַן מֵימָיו בְּלֹא טֹרַח, וְיִהְיֶה מִתְקַיֵּם בָּהֶם וְלֹא יְלַמְּדוּ עוֹד וְגוֹמֵר, וְהָיָה יוֹצֵא מַיִם בְּלִי קֻשְׁיָה וּמַחֲלֹקֶת וּפְסָק, מִשּׁוּם שֶׁבַּשְּׁכִינָה נֶאֱמַר הֲלֹא כֹה דְבָרִי כָּאֵשׁ נְאֻם יהו"ה, הָיָה שׁוֹרֶה בְפִיהֶם שֶׁל יִשְׂרָאֵל, שֶׁהִיא תוֹרָה שֶׁבְּעַל פֶּה, שֶׁהִיא סֶלַע, עַ"ל ס', שֶׁהֵם שִׁשִּׁים מַסֶּכְתּוֹת, שֶׁכָּךְ הוּא סֶלַ"ע, עַ"ל ס'.
שֶׁשְּׁכִינָה הָיְתָה נָחָה עַל סֶלַע, שֶׁבְּכָל מָקוֹם שֶׁרָצָה הַקָּדוֹשׁ בָּרוּךְ הוּא לַעֲשׂוֹת נֵס, שְׁכִינָה הִקְדִּימָה לְאוֹתוֹ מָקוֹם, וְכֵיוָן שֶׁשְּׁכִינָה הָיְתָה שָׁם, לֹא הָיָה לוֹ לְהַכּוֹת בַּסֶּלַע, שֶׁקָּלוֹן הָיָה לַשְּׁכִינָה שֶׁהָיְתָה שָׁם שֶׁלֹּא הָיָה לוֹ כֹּחַ לָתֵת מַיִם, וְזֶהוּ עַל אֲשֶׁר לֹא קִדַּשְׁתֶּם אוֹתִי, יַעַן לֹא הֶאֱמַנְתֶּם בִּי לְהַקְדִּישֵׁנִי, וּמִשּׁוּם זֶה הִסְתַּלְּקָה שְׁכִינָה מִן הַסֶּלַע, שֶׁהִיא י' מִן מיטטרו"ן, וְנִשְׁאָר מטטרו"ן יְבֵשָׁה, וְסוֹד הַדָּבָר - יִקָּווּ הַמַּיִם מִתַּחַת הַשָּׁמַיִם אֶל מָקוֹם אֶחָד וְגוֹמֵר, אֶחָד הִיא מַלְכוּת, וְתֵרָאֶה הַיַּבָּשָׁה, זֶה סֶלַע, מטטרו"ן, שֶׁבִּשְׁבִילוֹ נֶאֱמַר וַיִּקַּח אַחַת מִצַּלְעֹתָיו וַיִּסְגֹּר בָּשָׂר תַּחְתֶּנָּה. מַה זֶּה בָּשָׂר? אוֹתוֹ שֶׁנֶּאֱמַר בּוֹ בְּשַׁגַּם הוּא בָּשָׂר, וְעַד שֶׁהוֹרִיד אוֹתָהּ, לֹא עָלָה הַסֶּלַע וְלֹא נָתַן מֵימָיו.
וְאַחַר שֶׁהִסְתַּלֵּק הַמַּעְיָן הַזֶּה מִשָּׁם, שָׁלְטָה מָרָה בִמְקוֹמָהּ, זֶהוּ שֶׁכָּתוּב וַיָּבֹאוּ מָרָתָה, וְסוֹד הַדָּבָר - וַיְמָרֲרוּ אֶת חַיֵּיהֶם בַּעֲבוֹדָה קָשָׁה וְגוֹמֵר, זוֹ קֻשְׁיָה, בְּחֹמֶר, זֶה קַל וָחֹמֶר, וַהֲרֵי פֵּרְשׁוּהוּ.
וְכָךְ הָיוּ יִשְׂרָאֵל עַד שֶׁהֶרְאָה לָהֶם עֵץ. זֶהוּ שֶׁכָּתוּב וַיּוֹרֵהוּ יהו"ה עֵץ וַיַּשְׁלֵךְ אֶל הַמַּיִם וַיִּמְתְּקוּ הַמָּיִם, וְזֶה עֵץ הַחַיִּים, שֶׁהִתְגַּדֵּל עַל אוֹתוֹ הַמַּעְיָן, שֶׁהִיא הַשְּׁכִינָה, י' הַמַּעְיָן שֶׁמַּשְׁקֶה אֶת הָאִילָן שֶׁהוּא ו', וְהָעֵץ הַזֶּה מַהֲלַךְ חֲמֵשׁ מֵאוֹת שָׁנָה שֶׁהֵם ה', וַיִּמְתְּקוּ הַמָּיִם זוֹ ה' אַחֲרוֹנָה, שֶׁנֶּאֱמַר בָּהּ קְרֶאןָ לִי מָרָה, שֶׁשְּׁכִינָה תַחְתּוֹנָה הִיא מַעְיַן גַּנִּים שֶׁאֵין לוֹ הֶפְסֵק, טִפָּה שֶׁנִּמְשֶׁכֶת מִן הַמֹּחַ, וְכַמָּה טִפּוֹת נִמְשָׁכוֹת מִמֶּנּוּ, שֶׁהֵן בְּתוּלוֹת אַחֲרֶיהָ רֵעוֹתֶיהָ.
הַקַּרְקֶפֶת הִיא סֶלַע, וְהַמַּעְיָן מִבִּפְנִים זֶה מֹחַ. עַל הַטִּפּוֹת הַלָּלוּ נֶאֱמַר אַשְׁרֵי הַגֶּבֶר אֲשֶׁר מִלֵּא אֶת אַשְׁפָּתוֹ מֵהֶם וְגוֹמֵר, אֶת אוֹיְבִים בַּשָּׁעַר, שֶׁזֶּהוּ שַׁעַר הַצַּדִּיק, אוֹת בְּרִית קֹדֶשׁ, שֶׁעָלֶיהָ נֶאֱמַר זֶה הַשַּׁעַר לַיהו"ה צַדִּיקִים יָבֹאוּ בוֹ.
וְעוֹד שִׁמְעוּ הָרִים אֶת רִיב יהו"ה, אֵלּוּ שָׁלֹשׁ יוֹדִי"ם, וְהָאֵיתָנִים מוֹסְדֵי אָרֶץ, אֵלּוּ שָׁלֹשׁ וָוִי"ן, שֶׁכֻּלָּם נִרְמְזוּ בְּוַיִּסַּע וַיָּבֹא וַיֵּט.
קוּם אֶלְעָזָר וְטֹל אֶת הַקֶּלַע, שֶׁהִיא שְׁכִינָה, (וְהַקֵּף אוֹתָהּ בְּכֶתֶר), וּזְרֹק מִן הָאֶבֶן הַהִיא טִפָּה קְדוֹשָׁה, שֶׁעָלֶיהָ נֶאֱמַר וְאֵד יַעֲלֶה מִן הָאָרֶץ, (וּמִשּׁוּם זֶה) הִסְתַּלְּקָה הַטַּבַּעַת מִן א' מִן זַרְקָ"א, לְקַבֵּל עָלֶיהָ אֶבֶן יְקָרָה שֶׁהִיא טִפָּה, וּמִיָּד וְהִשְׁקָה אֶת כָּל פְּנֵי הָאֲדָמָה. כְּשֶׁעָלְתָה, עָלְתָה בָּאֵם, שֶׁהוּא א' מִן אדנ"י אהי"ה, וְעַל מָה עָלְתָה? עַל הָעַמּוּד הָאֶמְצָעִי שֶׁהוּא ו', שֶׁהִיא כְרוּכָה בּוֹ כְּטַבַּעַת בְּאֶצְבַּע, וְעוֹלָה בְּד' מִן אדנ"י, שֶׁהֵם שְׁתֵּי זְרוֹעוֹת וּשְׁתֵּי שׁוֹקַיִם, עַד שֶׁעוֹלָה לָאוֹת י', שֶׁהִיא אַבָּא חָכְמָה י' עֶלְיוֹנָה, מִשּׁוּם שֶׁמִּשָּׁם נִטְּלָה. זֶהוּ שֶׁכָּתוּב יהו"ה בְּחָכְמָה יָסַד אֶרֶץ, וְנוֹטֶלֶת נְבִיעָה וְהַשְׁקָאָה מִמֶּנּוּ לְמַעְלָה, בַּקּוֹץ שֶׁלּוֹ לְמַעְלָה, וּבָאֶמְצַע, וּבַקּוֹץ שֶׁלּוֹ לְמַטָּה, וּכְשֶׁיּוֹרֶדֶת, יוֹרֶדֶת כְּלוּלָה מִשָּׁלֹשׁ טִפּוֹת. בְּאוֹתוֹ זְמַן נֶאֱמַר בָּהּ הוֹלֵךְ סֶגוֹלְתָּ"א.
וְנִקְרֵאת י' י' י' בְּשָׁלֹשׁ יוֹדִי"ן, י' עֶלְיוֹנָה הִיא עַל רֹאשׁ הָא', שֶׁהִיא כֶתֶר עֶלְיוֹן עַל כָּל הָעֶלְיוֹנִים, וְאַחַר כָּךְ יוֹרֶדֶת בָּאֶמְצַע, וְנוֹסַעַת מִשָּׁם (בָּעַמּוּד הָאֶמְצָעִי) (בָּאֶמְצַע), וְאַחַר כָּךְ יוֹרֶדֶת לְמַטָּה בִּמְקוֹמָהּ י' שֶׁהִיא לְמַטָּה מִן א.
קָם עֶלֶם מֵאַחַר הַצֵּל, וְאָמַר: רַבִּי רַבִּי, הֲרֵי טִפָּה יָרְדָה, טֹל קֶשֶׁת בְּיָדְךָ, שֶׁהוּא כְמוֹ הָאֶצְבַּע וְטַבַּעַת בָּהּ, טֹל אוֹתָהּ וּדְרֹךְ (וּזְרֹק) אוֹתָהּ אֵלֶיהָ, שֶׁקִּבְּלָה אוֹתָהּ עָלָיו, שֶׁהֲרֵי כְּשֶׁעוֹלָה מִמַּטָּה לְמַעְלָה עַל רֹאשׁ הָאוֹת ו', הוּא כְּמוֹ רֹמַח ו', הִתְאָרְכָה בּוֹ כְּמוֹ שַׁרְבִיט שֶׁל הַכּוֹכָב, וּכְשֶׁעוֹלָה לְמַעְלָה, שׁוֹרָה עָלֶיהָ י' וְנַעֲשֵׂית ז', וַדַּאי כֶּתֶר עַל רֹאשׁ סֵפֶר הַתּוֹרָה. כֵּיוָן שֶׁיּוֹרֶדֶת, צָרִיךְ לִדְרֹךְ קֶשֶׁת אֵלֶיהָ, שֶׁהוּא צַדִּיק, וּמִמֶּנּוּ יוֹרֶדֶת וְנִזְרֶקֶת לִמְקוֹמָהּ.
וְהַחֶרֶב שֶׁהִיא שֶׁל הַטִּפָּה (הַזּוֹ), הִיא חוֹתֶכֶת אוֹתָהּ לְשָׁלֹשׁ טִפּוֹת, בִּגְלַל שֶׁהוֹלֶכֶת סֶגוֹלְתָּ"א, שֶׁכְּשֶׁיּוֹרֶדֶת עָלֶיהָ הִיא י', וְאַחַר כָּךְ חוֹתֶכֶת אוֹתָהּ לְשָׁלֹשׁ, לִהְיוֹת כֶּתֶר וַעֲטָרָה בְּרֹאשׁ שְׁלֹשֶׁת הָאָבוֹת, שֶׁתִּהְיֶה כֶּתֶר תּוֹרָה וְכֶתֶר כְּהֻנָּה וְכֶתֶר מַלְכוּת, וְזֶה הַסּוֹד שֶׁל  שְׁלֹשָׁה תָּגִים עָלֶיהָ.
שֶׁרֹאשׁ הַחֶרֶב הִיא י', גּוּף הַחֶרֶב ו', שְׁתֵּי פִּיפִיּוֹת שֶׁלָּהּ ה"ה, הַנַּרְתִּיק שֶׁלָּהּ אדנ"י, (וְהַחֶרֶב יהו"ה), וּכְשֶׁהִיא יהו"ה חוּץ מִשְּׁכִינָתוֹ, הִיא דִין שֶׁחוֹתֵךְ מִכָּל צַד, כְּשֶׁנִּכְנָס בַּנַּרְתִּיק נַעֲשֶׂה רַחֲמִים, וְלֹא חוֹתֵךְ דִּינִים, וְסוֹד הַחֶרֶב בְּנַרְתִּיקָהּ - יאהדונה"י כָּךְ וַדַּאי.
וּבִזְמַן שֶׁיהו"ה מִחוּץ לִשְׁכִינָתוֹ, נֶאֱמַר בּוֹ כִּי יהו"ה אֱלֹהֶי"ךָ אֵשׁ אֹכְלָה הוּא, שֶׁנּוֹטֵל מִגְּבוּרָה לִשְׂרֹף אֶת הָעוֹלָם. י' נַעֲשֶׂה גַחֶלֶת, ו' שַׁלְהֶבֶת הַגַּחֶלֶת, ה' ה' הָאֶחָד חֲמִשָּׁה גְּוָנִים, הַשֵּׁנִי חֲמִשָּׁה אוֹרוֹת שֶׁמְּאִירִים בָּהֶם, וּבִזְמַן שֶׁה' עֶלְיוֹנָה הִסְתַּלְּקָה מֵה' תַּחְתּוֹנָה, הִיא אוֹמֶרֶת אַל תִּרְאוּנִי שֶׁאֲנִי שְׁחַרְחֹרֶת, וּבִזְמַן שֶׁהִיא מְאִירָה בִּגְוָנֶיהָ, נֶאֱמַר בָּהּ וּרְאִיתִיהָ לִזְכֹּר בְּרִית עוֹלָם. קָמוּ תַנָּאִים וְאָמוֹרָאִים שֶׁלְּמַעְלָה, וְאָמְרוּ: רַבִּי רַבִּי, כַּמָּה תַקִּיף הַקֶּלַע שֶׁלְּךָ, שֶׁהֶעֱלֵיתָ אוֹתָהּ עַד אֵין סוֹף, וְהוֹרַדְתָּ אוֹתָהּ עַד אֵין תַּכְלִית.
פָּתַח כְּמוֹ מִקֹּדֶם וְאָמַר: שִׁמְעוּ הָרִים אֶת רִיב יהו"ה. אָמַר לָהֶם: אָבוֹת אָבוֹת, הָרִים גְּדוֹלִים, שִׁמְעוּ, שֶׁהָאֶבֶן הַזֹּאת שֶׁנִּגְזְרָה מֵהֶהָרִים הַלָּלוּ שֶׁלָּכֶם, שֶׁהִיא כֶתֶר בְּרֹאשׁ כֻּלָּם, וְהָאֵיתָנִים, שֶׁהִיא כֶתֶר עַל כֻּלָּם, הִיא מַעֲלָה רִיב עֲלֵיכֶם בִּשְׁבִיל בַּעְלָהּ, שֶׁהִיא מַעְיָן נִסְתָּר כַּסֶּלַע, עַד שֶׁיָּבֹא בַעְלָהּ לֹא נוֹתֵן מֵימֶיהָ, שֶׁהֲרֵי הַלְּשׁוֹנוֹת הֵם כְּמוֹ פַּטִּישִׁים שֶׁמַּכִּים בְּאוֹתוֹ סֶלַע, וְאֵין אֶחָד מֵהֶם שֶׁמּוֹצִיא מִמֶּנָּה נְבִיעָה פְּרָט לְבַעְלָהּ שֶׁיּוֹדֵעַ לִמְשֹׁךְ אוֹתָהּ.
פָּתַח רַבִּי שִׁמְעוֹן וְאָמַר: אַשְׁרֵי הוּא מִי שֶׁמִּתְפַּלֵּל וְיוֹדֵעַ לְהַעֲלוֹת רְצוֹנוֹ לְמַעְלָה, שֶׁהֲרֵי פִּיו מוֹצִיא שֵׁמוֹת, וְאֶצְבְּעוֹתָיו כּוֹתְבוֹת סוֹדוֹת, וּכְשֶׁעוֹלִים הַשֵּׁמוֹת מִפִּיו, כַּמָּה עוֹפוֹת פּוֹתְחִים כַּנְפֵיהֶם לְמַעְלָה לְקַבֵּל אוֹתָן, וְכַמָּה חַיּוֹת שֶׁל הַמֶּרְכָּבָה, כֻּלָּם מִזְדַּמְּנִים אֲלֵיהֶם בִּכְדֵי לִטֹּל אוֹתָם, כָּל שֶׁכֵּן אִם שְׁכִינָה שׁוֹרָה בִתְפִלָּתוֹ וּמִתְעַלָּה לַקָּדוֹשׁ בָּרוּךְ הוּא, וְסוֹד הַדָּבָר - אִם תִּשְׁכְּבוּן בֵּין שְׁפַתָּיִם, אַל תִּקְרֵי אִם אֶלָּא אֵם, אַשְׁרֵי הוּא מִי שֶׁמַּעֲלֶה אוֹתָהּ בִּתְפִלָּתוֹ שֶׁמִּתְפַּלֵּל בִּשְׂפָתָיו, לְמַעְלָה אֶל בַּעְלָהּ.
בִּתְפִלַּת הַשַּׁחֲרִית עוֹלָה בַשֵּׁם שֶׁנִּקְרָא אֵ"ל, הָאֵ"ל הַגָּדוֹל וַדַּאי. בִּתְפִלַּת הַמִּנְחָה עוֹלָה בַשֵּׁם שֶׁנִּקְרָא אֱלֹהִי"ם. בִּתְפִלַּת עַרְבִית עוֹלָה בַשֵּׁם שֶׁנִּקְרָא יהו"ה, וְסוֹד הַדָּבָר - אֵ"ל אֱלֹהִי"ם יהו"ה דִּבֶּר וַיִּקְרָא אָרֶץ.
וְאָמְרוּ בַּעֲלֵי הַמִּשְׁנָה, שֶׁצָּרִיךְ אָדָם בִּתְפִלָּתוֹ לִשְׁהוֹת שָׁעָה אַחַת קֹדֶם שֶׁמִּתְפַּלֵּל, וְשָׁעָה אַחַת אַחַר שֶׁמִּתְפַּלֵּל, וְסוֹד הַדָּבָר - שֶׁיִּשְׁהֶה בִתְפִלָּתוֹ שָׁעָה אַחַת, מִשּׁוּם שֶׁנֶּאֱמַר וְהָאִישׁ מִשְׁתָּאֵה לָהּ מַחֲרִישׁ, אוֹתוֹ שֶׁנֶּאֱמַר בּוֹ יהו"ה אִישׁ מִלְחָמָה, וְאַחַר שֶׁשָּׁהָה אוֹתוֹ הָאִישׁ וְהִתְפַּלֵּל, אִם שְׁגוּרָה תְפִלָּתוֹ בְּפִיו, וַדַּאי הִתְקַבְּלָה תְפִלָּתוֹ.
וְסוֹד הַדָּבָר - אָדָם צָרִיךְ לִשְׁהוֹת וְהָאִשָּׁה לְהַקְדִּים, כְּמוֹ שֶׁנֶּאֱמַר אִשָּׁה כִּי תַזְרִיעַ וְיָלְדָה זָכָר. (וְסוֹד הַדָּבָר - אִשָּׁה מַזְרַעַת תְּחִלָּה יוֹלֶדֶת זָכָר, וְעוֹד, שֶׁבְּשִׁפְלֵנוּ זָכַר לָנוּ, וְסוֹד הַדָּבָר - שֶׁבְּשִׁפְלוּתוֹ שֶׁל אָדָם זָכוֹר יִזְכְּרֶנּוּ לְטוֹבָה).
וְעוֹד, אִם שְׁגוּרָה תְפִלָּתוֹ בְּפִיו, הוּא סוֹד וַיְהִי הוּא טֶרֶם כִּלָּה לְדַבֵּר וְהִנֵּה רִבְקָה יוֹצֵאת, וְסוֹד הַדָּבָר - וְהָיָה טֶרֶם יִקְרָאוּ וַאֲנִי אֶעֱנֶה, עוֹד הֵם מְדַבְּרִים וַאֲנִי אֶשְׁמָע. אַשְׁרֵי הוּא מִי שֶׁלֹּא מְעַכֵּב אֶת הַגְּבִירָה מִלַּעֲלוֹת לַמֶּלֶךְ, שֶׁכָּל מִי שֶׁתְּפִלָּתוֹ שְׁגוּרָה בְפִיו בְּלִי עִכּוּב, הַהוּא מְמַהֵר אֶת הַגְּבִירָה לַמֶּלֶךְ. אוֹי לָהֶם לִבְנֵי אָדָם שֶׁהֵם אֲטוּמֵי לֵב וְעֵינַיִם, שֶׁלֹּא מִשְׁתַּדְּלִים לְהַכִּיר בִּכְבוֹד רִבּוֹנָם, לְרַצּוֹת אוֹתוֹ עִם שְׁכִינָתוֹ בְּכַמָּה תַחֲנוּנִים וּפִיּוּסִים לְהוֹרִיד אוֹתוֹ לַשְּׁכִינָה, כָּל שֶׁכֵּן לְעוֹרֵר בּוֹ אַהֲבָה אֵלֶיהָ, כְּמוֹ שֶׁתִּקְּנוּ הַבּוֹחֵר בְּעַמּוֹ יִשְׂרָאֵל בְּאַהֲבָה.
וּכְשֶׁעוֹמְדִים לְפָנָיו, צָרִיךְ לַעֲמֹד לְפָנָיו בְּיִרְאָה. אַשְׁרֵי הֵם יִשְׂרָאֵל שֶׁיּוֹדְעִים לְפַיֵּס אֶת רִבּוֹנָם כָּרָאוּי, וּלְחַבֵּר בְּפִיהֶם בִּתְפִלּוֹתָם שְׁנֵי הַשֵּׁמוֹת הַלָּלוּ שֶׁהֵם יאהדונה"י, שֶׁבְּאוֹתוֹ זְמַן אָ"ז תִּקְרָא וַיהו"ה יַעֲנֶה, וַיהו"ה הוּא וּבֵית דִּינוֹ, וְזוֹ שְׁכִינָה (וְזוֹ חָכְמָה עֶלְיוֹנָה וּשְׁכִינָה) (חָכְמָה) עֶלְיוֹנָה וְתַחְתּוֹנָה, וְזֶהוּ סוֹד אִם תִּשְׁכְּבוּן בֵּין שְׁפַתָּיִם, שֶׁהִיא הַקָּרְבָּן שֶׁל הַקָּדוֹשׁ בָּרוּךְ הוּא, שֶׁוַּדַּאי הַשְּׁכִינָה הִיא הַקָּרְבָּן שֶׁלּוֹ, וּמִשּׁוּם זֶה תִּקְּנוּ תְפִלָּה בְקָרְבָּן.
הִיא הָעוֹלָה, הָעוֹלָה וַדַּאי. אַשְׁרֵי הוּא מִי שֶׁמַּעֲלֶה אוֹתָהּ אֵלָיו כָּרָאוּי, שֶׁהוּא שׁוֹאֵל בִּשְׁבִילָהּ מִי זֹאת עוֹלָה, עוֹלָה וַדַּאי, מִן הַמִּדְבָּר, מִן הַמְדַבֵּר וַדַּאי, שֶׁפִּיו חוֹשֵׁב הַקָּדוֹשׁ בָּרוּךְ הוּא כְּמוֹ הַר סִינַי, וּמִשּׁוּם זֶה מִי זֹאת עוֹלָה מִן הַמִּדְבָּר וְגוֹמֵר.
מְקֻטֶּרֶת מֹר, זוֹ תְפִלַּת שַׁחֲרִית שֶׁתִּקֵּן אַבְרָהָם, שֶׁהוּא מֹר, וְעוֹד מְקֻטֶּרֶת מֹר, צְרוֹר הַמֹּר דּוֹדִי לִי, וְזֶה נֵצַח, שֶׁמַּעֲלֶה אוֹתָהּ בְּיָמִין. זֶהוּ שֶׁכָּתוּב נְעִמוֹת בִּימִינְךָ נֶצַח, וּלְבוֹנָה זֶה הוֹד, שֶׁמַּעֲלֶה אוֹתָהּ בִּגְבוּרָה. מִכֹּל אַבְקַת רוֹכֵל, זֶה צַדִּיק שֶׁמַּעֲלֶה אוֹתָהּ בָּעַמּוּד הָאֶמְצָעִי, וְאִם לֹא עוֹלָה הַשְּׁכִינָה בִתְפִלָּתוֹ קָרְבָּן לַקָּדוֹשׁ בָּרוּךְ הוּא, הֲרֵי הַכֶּלֶב יוֹרֵד לֶאֱכֹל אֶת קָרְבָּנוֹ, אוֹי לוֹ, וְטוֹב שֶׁלֹּא נִבְרָא בָעוֹלָם, וְעָלָיו נֶאֱמַר גַּם בְּלֹא דַעַת נֶפֶשׁ לֹא טוֹב.
וּכְשֶׁעוֹלָה שְׁכִינָה בִתְפִלָּתוֹ, כַּמָּה חַיּוֹת וּמֶרְכָּבָה וְגַלְגַּלֵּי הַכִּסֵּא, כֻּלָּם יִתְעוֹרְרוּ אֵלֶיהָ בְּנִגּוּן בְּשִׂמְחָה, וְכֻלָּם כַּנְפֵיהֶם פְּתוּחוֹת לְקַבֵּל אוֹתָהּ, וַהֲרֵי פֵּרְשׁוּהוּ וּפְנֵיהֶם וְכַנְפֵיהֶם פְּרוּדוֹת מִלְמָעְלָה.
וּכְשֶׁעוֹלָה, עוֹלָה כְמוֹ יוֹנָה, וּכְשֶׁיּוֹרֶדֶת, יוֹרֶדֶת כְּנֶשֶׁר, שֶׁהִיא הַגְּבִירָה, שֶׁלֹּא פוֹחֶדֶת מִכָּל הָעוֹפוֹת שֶׁל הָעוֹלָם, וְיוֹרֶדֶת עִם כַּמָּה מְזוֹנוֹת לְבָנֶיהָ. זֶהוּ שֶׁכָּתוּב כְּנֶשֶׁר יָעִיר קִנּוֹ עַל גּוֹזָלָיו יְרַחֵף. מִי הֵם גוֹזָלָיו? אֵלּוּ הֵם יִשְׂרָאֵל, שֶׁהֵם כְּמוֹ גוֹזָלִים שֶׁמְּצַפְצְפִים לָהּ בְּכַמָּה צִפְצוּפִים שֶׁל תְּפִלָּה, וְיוֹרֶדֶת אֲלֵיהֶם, לְכָל אֶחָד מוֹרִידָה לוֹ מָזוֹן כָּרָאוּי לוֹ. לְמִי מוֹרִידָה מָזוֹן שֶׁל הַתּוֹרָה, שֶׁהוּא מְזוֹן הַנְּשָׁמָה, לְמִי מוֹרִידָה מְזוֹן הַגּוּף, לְכָל אֶחָד כְּפִי רְצוֹנוֹ.
דָּבָר אַחֵר אִם תִּשְׁכְּבוּן, זוֹ הָאֵם הָעֶלְיוֹנָה, שֶׁהִיא תְפִלַּת הַשַּׁבָּת, שֶׁצְּרִיכִים שְׂפָתַיִם לְקַבֵּל אוֹתָהּ בְּעֶרֶב שַׁבָּת, שֶׁהִיא נִשְׁמַת כָּל חַי, הִיא יוֹרֶדֶת עַל רֹאשׁ צַדִּיק שֶׁהוּא יוֹם הַשְּׁבִיעִי, לְשׁוֹן לִמּוּדִים קוֹרְאִים אוֹתוֹ, וְהִיא שׁוֹרָה עָלָיו בֵּין שְׁתֵּי שְׂפָתַיִם, שֶׁהֵם נֵצַח וְהוֹד.
וְשַׁבָּת הוּא פֶּה, (פָּתַח) שֶׁנִּפְתָּח בְּעֶרֶב שַׁבָּת לְקַבֵּל אוֹתָהּ בִּתְפִלַּת הַשַּׁבָּת הַזּוֹ, שֶׁהֲרֵי תְּפִלַּת הַשַּׁבָּת נִקְרֵאת קַבָּלָה, וּמִמֶּנָּה מְקַבְּלוֹת כָּל הַסְּפִירוֹת זֶה מִזֶּה, וּבָהּ תְּפִלָּתוֹ שֶׁל אָדָם מְקֻבֶּלֶת לִפְנֵי יהו"ה, וְהִיא תְפִלַּת עֲשֶׂרֶת יְמֵי תְשׁוּבָה, וְהִיא ה' עֶלְיוֹנָה שֶׁתִּקְּנוּ בָהּ חָמֵשׁ תְּפִלּוֹת בְּיוֹם הַכִּפּוּרִים.
אֲבָל שַׁבָּת הִיא שְׁכִינָה תַחְתּוֹנָה, כְּלוּלָה מִשְּׁלֹשָׁה אָבוֹת, שֶׁהֵם שְׁלֹשֶׁת הָעֲנָפִים שֶׁל ש' שֶׁל שַׁבָּת, בַּ"ת יְחִידָה הִיא נְקֻדָּה בֶחָלָל שֶׁלָּהּ, וְהִיא חַג שֶׁל כָּל (שֶׁכּוֹלֵל כָּל) יָמִים טוֹבִים, עָלֶיהָ נֶאֱמַר הַיּוֹשֵׁב עַל חוּג הָאָרֶץ.
אֲבָל נְשָׁמָה יְתֵרָה בְּשַׁבָּת וּבְיָמִים טוֹבִים וּבְכָל הַמּוּסָפִים, הִיא הָאֵם הָעֶלְיוֹנָה, תּוֹסֶפֶת רוּחַ הַקֹּדֶשׁ, תְּפִלָּה שֶׁל שֵׁשֶׁת יְמֵי הַחֹל, שָׁלֹשׁ פְּעָמִים בְּכָל יוֹם, הִיא הַשְּׁכִינָה הַתַּחְתּוֹנָה, הַכְּלָל שֶׁל שְׁמוֹנֶה עֶשְׂרֵה תְפִלּוֹת, שָׁלֹשׁ פְּעָמִים בְּיוֹם, עוֹלִים בְּשִׁשָּׁה יָמִים שְׁמוֹנֶה עֶשְׂרֵה, וְעַל שְׁמוֹ נִקְרֵאת תְּפִלַּת כָּל פֶּ"ה. בִּימֵי הַחֹל מְבִיאִים לָהּ מָזוֹן עַל יְדֵי שָׁלִיחַ, אֲבָל בְּשַׁבָּת וְיָמִים טוֹבִים מְבִיאִים לָהּ מָזוֹן עַל יְדֵי הַקָּדוֹשׁ בָּרוּךְ הוּא. אוֹי לְאִשָּׁה שֶׁמִּתְפַּרְנֶסֶת עַל יְדֵי שָׁלִיחַ, וַהֲרֵי פֵּרְשׁוּהוּ בַיּוֹנָה, שֶׁנֶּאֱמַר וְהִנֵּה עֲלֵה זַיִת טָרָף בְּפִיהָ, וְלָמָּה עֲלֵה זַיִת? אֶלָּא אָמְרָה הַיּוֹנָה, רִבּוֹן הָעוֹלָמִים, יִהְיֶה מְזוֹנִי מָסוּר בְּיָדְךָ וְיִהְיֶה מָרוֹר כְּזַיִת, וְלֹא יִהְיֶה מָתוֹק וּמָסוּר בְּיַד שָׁלִיחַ, וְהַשָּׁלִיחַ בַּמָּקוֹם הַזֶּה זֶה מטטרו"ן. וְעוֹד, שְׁכִינָה נִקְרֵאת תְּפִלָּה שֶׁל פֶּסַח מִצַּד הַיָּמִין, תְּפִלַּת רֹאשׁ הַשָּׁנָה מִצַּד הַשְּׂמֹאל, תְּפִלַּת שָׁבוּעוֹת מִצַּד הָעַמּוּד הָאֶמְצָעִי, יהו"ה הוּא בְכָל מָקוֹם לְקַבֵּל אוֹתָהּ (וּלְתַקֵּן אֶת כְּלֵי הַקְּרָב).
דָּבָר אַחֵר, שִׁמְעוּ הָרִים אֶת רִיב יהו"ה, מַה זֶּה רִיב יהו"ה וּמַה זֶּה הָרִים? רִיב יהו"ה זוֹ הַשְּׁכִינָה, הָרִים אֵלּוּ הָאָבוֹת, רִיב הִיא קְטָטָה וּמַחֲלֹקֶת לַקָּדוֹשׁ בָּרוּךְ הוּא עַל בָּנֶיהָ שֶׁהֵם בַּגָּלוּת, וּבִזְמַן שֶׁאֵינָם בַּגָּלוּת, הִיא רִיב אֵלָיו עַל אוֹתָם הָעֲנִיִּים שֶׁהוֹלְכִים מְגֹרָשִׁים מִמְּקוֹמָם כְּדֵי שֶׁיְּרַחֵם עֲלֵיהֶם, וְהַכָּתוּב מוֹכִיחַ, זֶהוּ שֶׁכָּתוּב אוֹ יַחֲזֵק בְּמָעוּזִי יַעֲשֶׂה שָׁלוֹם לִי, שָׁלוֹם יַעֲשֶׂה לִי. שְׁנֵי שְׁלוֹמוֹת, אֶחָד עִם הַשְּׁכִינָה, שֶׁהִיא רִיב אֶצְלוֹ עַל הֶעָנִי, וּמִי הוּא הֶעָנִי שֶׁעוֹשֶׂה רִיב בִּשְׁבִילוֹ? זֶהוּ הֶעָנִי שֶׁהוּא מִצַּד שֶׁל צַדִּיק, וְכָל שֶׁכֵּן כְּשֶׁצַּדִּיק שֶׁהוּא חָרֵב וְיָבֵשׁ בִּשְׁמוֹנֶה עֶשְׂרֵה הַבְּרָכוֹת שֶׁל הַתְּפִלָּה, וְצוֹעֲקִים לַקָּדוֹשׁ בָּרוּךְ הוּא, וְנֶאֱמַר אֲלֵיהֶם אָז יִקְרָאֻנְנִי וְלֹא אֶעֱנֶה.
וּכְמוֹ שֶׁשְּׁכִינָה הַתַּחְתּוֹנָה הִיא רִיב עַל צַדִּיק שֶׁהוּא חַ"י הָעוֹלָמִים, חָרֵב וְיָבֵשׁ, (חָרֵב מִבֵּית הַמִּקְדָּשׁ וְיָבֵשׁ מִנְּסָכִים וְעוֹלוֹת) כָּךְ הוּא רִיב הַשְּׁכִינָה הָעֶלְיוֹנָה בִּשְׁבִילוֹ עִם הַקָּדוֹשׁ בָּרוּךְ הוּא, וַעֲלֵיהֶם נֶאֱמַר דִּבְרֵי רִיבוֹת בִּשְׁעָרֶיךָ, וּבִזְמַן שֶׁשְּׁתֵּיהֶם הֵן רִיבוֹת בִּשְׁבִילוֹ עִם הַקָּדוֹשׁ בָּרוּךְ הוּא, הַקָּדוֹשׁ בָּרוּךְ הוּא צוֹעֵק אֶל יִשְׂרָאֵל לְמַטָּה, אוֹ יַחֲזֵק בְּמָעוּזִי יַעֲשֶׂה שָׁלוֹם לִי, שָׁלוֹם יַעֲשֶׂה לִי. שְׁנֵי שְׁלוֹמִים, כְּנֶגֶד שְׁתֵּי רִיבוֹת, וְקָשֶׁה הִיא לָהּ מֵהַכֹּל הַפְרָדַת הַקָּדוֹשׁ בָּרוּךְ הוּא מִמֶּנָּה, וְזוֹ מַחֲלֹקֶת לְשֵׁם שָׁמַיִם.
וּכְשֶׁנּוֹפֶלֶת, נוֹפֶלֶת לְרַגְלָיו, זֶהוּ שֶׁכָּתוּב וַתְּגַל מַרְגְּלוֹתָיו וַתִּשְׁכָּב, וְנוֹפֶלֶת לְפָנָיו בִּנְפִילַת אַפַּיִם, מִשּׁוּם שֶׁצַּדִּיק שֶׁהוּא חַ"י הָעוֹלָמִים עָנִי בַגָּלוּת, וְצַדִּיק כְּשֶׁהוּא מִחוּץ לִמְקוֹמוֹ, נֶאֱמַר בּוֹ נַשְּׁקוּ בַר פֶּן יֶאֱנַף, וּכְשֶׁשְּׁכִינָה מִחוּץ לִמְקוֹמָהּ נִקְרֵאת בָּרַיְתָא, הוּא בֵן וְהִיא בָרַיְתָא, שֶׁשַּׁבָּת שֶׁנּוֹסֶפֶת לֶעָנִי שֶׁהוּא צַדִּיק, יוֹם הַשַּׁבָּת וַדַּאי, שֶׁאֵין לוֹ מִשֶּׁלּוֹ אֶלָּא נְשָׁמָה יְתֵרָה שֶׁנּוֹסֶפֶת אֵלָיו בִּשְׁבִיל הַשְּׁכִינָה, הוּא נִקְרָא מוּסַף שַׁבָּת.
וּבְאוֹתוֹ זְמַן הִיא נִקְרֵאת תּוֹסֶפְתָּא, מִצַּד שֶׁל יוֹם שַׁבָּת כַּמָּה תוֹסָפוֹת יוֹרְדִים עִמָּהּ לְתַלְמִידֵי חֲכָמִים, שֶׁנִּקְרְאוּ נְשָׁמוֹת יְתֵרוֹת. זֶהוּ שֶׁכָּתוּב נִשְׁמַת כָּל חַי תְּבָרֵךְ אֶת שִׁמְךָ יהו"ה אֱלֹהֵינ"וּ וְכוּ', וְאֵלּוּ (הֵם) שֶׁנּוֹסָפִים לָעָם הַקָּדוֹשׁ בְּעֶרֶב שַׁבָּת, יוֹרְשִׁים אוֹתָם תַּלְמִידֵי חֲכָמִים בִּימֵי הַחֹל, וּבָהֶם נַעֲשֶׂה חֹל קֹדֶשׁ, וְאֵלּוּ הֵם תּוֹסָפוֹת שֶׁיּוֹרְדִים מִתּוֹסֶפְתָּא.
שֶׁוַּדַּאי הַשְּׁכִינָה הִיא תִקּוּן הַגּוּף שֶׁל הַקָּדוֹשׁ בָּרוּךְ הוּא, הִיא בָרַיְתָא כְּשֶׁנֶּאֱמַר בָּהּ וַתְּגַל מַרְגְּלוֹתָיו, וְהִיא תוֹסֶפְתָּא מִצַּד שֶׁל חַ"י הָעוֹלָמִים, שֶׁהוּא מוּסַף שַׁבָּת, וְהִיא מִשְׁנָה מִצַּד שֶׁל גּוּף, מִשְׁנֵה תוֹרָה וַדַּאי, וְהִיא הַתְקָפָה מִצַּד שֶׁל זְרוֹעַ יְמִין הַמֶּלֶךְ. זֶהוּ שֶׁכָּתוּב יְמִינְךָ יהו"ה נֶאְדָּרִי בַּכֹּחַ, בַּכֹּחַ תַּרְגּוּם בְּתוּקְפָא, הַצְרָכָה הִיא מִצַּד שֶׁל שְׂמֹאל, וּבִזְרוֹעַ שְׂמֹאל אוֹחֵז בָּהּ, וּבִזְרוֹעַ יָמִין מַתְקִין בָּהּ, וְיֹאמַר קוּמִי שְׁבִי יְרוּשָׁלָםִ.
וְעוֹד מִצַּד הַיָּמִין הִיא חֹזֶק לָאָדָם, וּמִצַּד הַשְּׂמֹאל נוֹתֵן לָהֶם צָרְכֵיהֶם בִּמְקוֹם מִדְבָּר, שְׁאֵלָה הִיא בְּפִי הַמֶּלֶךְ. זֶהוּ שֶׁכָּתוּב שְׁאַל אָבִיךָ, וּתְשׁוּבָה אֵלָיו זֶהוּ שֶׁכָּתוּב וְיַגֶּדְךָ, וּבָהּ אָדָם שׁוֹאֵל כָּעִנְיָן וּמֵשִׁיב כַּהֲלָכָה.
שְׁמַעְתְּתָא הִיא בַלֵּב שֶׁשָּׁם מַחֲשָׁבָה, תֵּיקוּ הִיא כְּשֶׁהַמֶּלֶךְ הִסְתַּלֵּק מִמֶּנָּה. זֶהוּ שֶׁכָּתוּב נֶאֱלַמְתִּי דוּמִיָּה הֶחֱשֵׁיתִי מִטּוֹב, וּבָהּ תְּפִלָּה בַחֲשַׁאי, וּכְשֶׁהוּא תֵיקוּ נֶאֱמַר בָּהּ אָז יִקְרָאֻנְנִי וְלֹא אֶעֱנֶה.
כְּשֶׁשּׁוֹרָה בָּהּ יהו"ה נִקְרֵאת הַגָּדָה, בְּאוֹתוֹ זְמַן אָז תִּקְרָא וַיהו"ה יַעֲנֶה, שִׁיטָה נִקְרֵאת כְּשֶׁלֹּא תִהְיֶה קֻשְׁיָה וּמַחֲלֹקֶת, זֶהוּ שֶׁכָּתוּב כָּל גֵּיא יִנָּשֵׂא וְכָל הַר וְגִבְעָה יִשְׁפָּלוּ וְהָיָה הֶעָקֹב לְמִישׁוֹר. פְּסָק נִקְרֵאת מִכַּמָּה גְוָנִים, יֵשׁ אֲנָשִׁים שֶׁמִּשְׁתַּדְּלִים בַּתּוֹרָה שֶׁבְּעַל פֶּה לִשְׁמָהּ, וְהֵם בַּעֲלֵי אֻמָּנוּת אֵלֶיהָ, יֵשׁ שֶׁפּוֹסְקִים בָּהּ אֲבָנִים כְּהָרִים וּסְלָעִים חֲזָקִים, וְאַחַר שֶׁפּוֹסְקִים אוֹתָם, מְתַקְּנִים אוֹתָם בְּכַמָּה יִשּׁוּבִים, וַעֲלֵיהֶם נֶאֱמַר אֲבָנִים שְׁלֵמוֹת תִּבְנֶה, וְעוֹשִׂים בָּהֶם כַּמָּה בִנְיָנִים לַמֶּלֶךְ וְלַגְּבִירָה לָדוּר בֵּינֵיהֶם.
וְיֵשׁ פְּסָקוֹת שֶׁהֵן לְבוּשֵׁי הַגְּבִירָה, וְחוֹתְכִים אוֹתָם לְכַמָּה צְדָדִים, וְאַחַר כָּךְ מְתַקְּנִים אוֹתָם בְּכַמָּה פֵרוּקִים, שֶׁתֵּרָאֶה בָהֶם הַגְּבִירָה לִפְנֵי הַמֶּלֶךְ. בְּאוֹתוֹ זְמַן וּרְאִיתִיהָ לִזְכֹּר בְּרִית עוֹלָם, וְאֵלּוּ הֵם לְבוּשֵׁי הַכֹּהֵן, שֶׁהֵם אַרְבַּע בִּגְדֵי לָבָן וְאַרְבַּע בִּגְדֵי זָהָב, וְיֵשׁ פְּסָקוֹת מִבַּעֲלֵי הַמָּגִנִּים הַלָּלוּ שֶׁבָּאִים לְבֵית הַמִּדְרָשׁ, שֶׁפּוֹסְקִים וְחוֹתְכִים בָּהֶם בִּלְשׁוֹנָם, שֶׁהֵם כִּרְמָחִים וַחֲרָבוֹת, וְאֵלּוּ הֵם פָּרָשִׁים וְתַקִּיפִים, כְּעוֹרְכֵי קְרָב בַּיָּם וּבַיַּבָּשָׁה, שֶׁהֵם תּוֹרָה שֶׁבִּכְתָב וְתוֹרָה שֶׁבְּעַל פֶּה.
אַשְׁרֵיהֶם אִם הַמֶּלֶךְ בֵּינֵיהֶם, שֶׁהוּא הָעַמּוּד הָאֶמְצָעִי כּוֹלֵל שְׁתֵּי תוֹרוֹת, שֶׁהֵן תּוֹרָה שֶׁבִּכְתָב וְתוֹרָה שֶׁבְּעַל פֶּה, שֶׁנִּתְּנוּ מִיָּמִין וּמִשְּׂמֹאל שֶׁבּוֹ מְנַצְּחִים בַּקְּרָב, אוֹי לָהֶם לְאֵלּוּ שֶׁיִּכָּנְסוּ לַעֲרֹךְ קְרָב בִּשְׁתֵּי תוֹרוֹת בְּלִי הַמֶּלֶךְ, שֶׁעֲלֵיהֶם נֶאֱמַר אֵין אֹמֶר וְאֵין דְּבָרִים בְּלִי נִשְׁמָע קוֹלָם, כָּל בַּעֲלֵי אֻמָּנֻיּוֹת נִמְצָאִים בַּתּוֹרָה שֶׁבְּעַל פֶּה, וְהִיא מִבִּפְנִים. זֶהוּ שֶׁכָּתוּב כָּל כְּבוּדָּה בַת מֶלֶךְ פְּנִימָה.
הִיא הַהֲלָכָה שֶׁל הַמֶּלֶךְ, כְּשֶׁהִיא הוֹלֶכֶת אֵלָיו בִּשְׁתֵּי שׁוֹקַיִם, שֶׁהֵם שְׁנֵי עַמּוּדֵי אֱמֶת, וּכְשֶׁעוֹלָה בַגּוּף בִּשְׁתֵּי זְרוֹעוֹת הַמֶּלֶךְ נִקְרֵאת קַבָּלָה, וּכְשֶׁנּוֹשֶׁקֶת אוֹתוֹ בְּפִיו, נִקְרֵאת תּוֹרָה שֶׁבְּעַל פֶּה. בְּאוֹתוֹ זְמַן שֶׁעוֹלָה לְפִי הַמֶּלֶךְ, מִיָּד יִתְקַיֵּם בָּרוֹעֶה הַנֶּאֱמָן פֶּה אֶל פֶּה אֲדַבֶּר בּוֹ. כְּשֶׁעוֹמֶדֶת עַל רַגְלֶיהָ בַּגָּלוּת הָאַחֲרוֹנָה נִקְרֵאת הֲלָכָה לְמֹשֶׁה מִסִּינַי, וּכְשֶׁשּׁוֹרָה בִּזְרוֹעוֹת הַמֶּלֶךְ נִקְרֵאת קַבָּלָה לְמֹשֶׁה מִסִּינַי, וּכְשֶׁשּׁוֹרָה בְּפִי הַמֶּלֶךְ, מִיָּד פֶּה אֶל פֶּה אֲדַבֶּר בּוֹ, וּכְשֶׁהִיא מְרֻחֶקֶת - הֲלָכָה מִמֹּשֶׁה, הַשְּׁכִינָה הִיא רִיב לַיהו"ה לְמַטָּה, וּכְשֶׁאֵינָהּ בִּזְרוֹעוֹ - קַבָּלָה, הִיא רִיב לְמַעְלָה.
וּמִשּׁוּם זֶה שִׁמְעוּ הָרִים אֶת רִיב יהו"ה, אֵלּוּ שְׁלֹשֶׁת הָאָבוֹת, מַהוּ הָרִיב שֶׁלָּהֶם? זוֹ הַשְּׁכִינָה, וּבְהִפּוּךְ אוֹתִיּוֹת רִי"ב הוּא רַבִּ"י, שֶׁהוּא רַבִּי מֵאֶרֶץ יִשְׂרָאֵל, וְעִמּוֹ הַשְּׁכִינָה הִיא רִיב, וְהָאֵיתָנִים אֵלּוּ שְׁנֵי תַנָּאִים, אֵיתָנִי"ם בְּהִפּוּךְ אוֹתִיּוֹת תַּנָּאִי"ם, מוֹסְדֵי אָרֶץ אֵלּוּ צַדִּיק וְצֶדֶק.
דָּבָר אַחֵר, שִׁמְעוּ הָרִים, מִי הֶהָרִים? אֵלּוּ שָׁלֹשׁ נְקֻדּוֹת שֶׁהֵן סֶגּוֹ"ל, וְהָאֵיתָנִים אֵלּוּ שְׁתֵּי נְקֻדּוֹת שֶׁהֵן צֵרֵ"י. וְעוֹד שִׁמְעוּ הָרִים, מִי הֶהָרִים? אֵלּוּ שָׁלֹשׁ נְקֻדּוֹת שְׁנִיּוֹת שֶׁהֵן שׁוּרֵ"ק, וְאֵיתָנִים הֵם שְׁתֵּי נְקֻדּוֹת שְׁנִיּוֹת שֶׁהֵן שְׁבָ"א.
מַה זֶּה רִיב יהו"ה? זֶה חִירֵ"ק, רִיב יהו"ה לְמַעְלָה חֹלֵ"ם, רִיב יהו"ה לְמַטָּה חִירֵ"ק, שְׁתֵּי רִיבוֹת הֵם עַל שׁוּרֵ"ק, שֶׁהוּא צַדִּיק (אֶחָד), הַקֶּשֶׁר שֶׁל שְׁנֵיהֶם, (הָעַמּוּד הָאֶמְצָעִי), כְּשֶׁהוּא מִתְרַחֵק מֵהֶם הוּא רִיב, וּכְשֶׁנִּקְשָׁר בֵּין שְׁנֵיהֶם הוּא רַבִּי, וְהוּא שָׁלוֹם, וְהוּא קֶשֶׁר. זֶהוּ שֶׁכָּתוּב וְנַפְשׁוֹ קְשׁוּרָה בְנַפְשׁוֹ.
וְעוֹד שְׁתֵּי רִיבוֹת הֵם, אֶחָד צַדִּיק וְאֶחָד הָעַמּוּד הָאֶמְצָעִי, אֶחָד הוּא רִיב בֵּין אַבָּא וְאִמָּא, שֶׁהֵם קָמֵ"ץ וּפַתָּ"ח, זֶה הָעַמּוּד הָאֶמְצָעִי הוּא רִיב בֵּינֵיהֶם, (שֶׁהוּא רִיב בֵּין אַבָּא וְאִמָּא, שֶׁהֵם קָמֵ"ץ וּפַתָּ"ח. וְלָמָּה הֵם רִיב בֵּינֵיהֶם?) מִשּׁוּם שֶׁלַּשְּׁכִינָה אֵין מָזוֹן בַּגָּלוּת, מִשּׁוּם שֶׁהַשַּׁעַר הוּא פַתָּ"ח, שֶׁנֶּאֱמַר בּוֹ פּוֹתֵחַ אֶת יָדֶיךָ שֶׁהוּא י' חָכְמָה, קָמֵ"ץ סָתוּם, עָלָיו נֶאֱמַר פּוֹתֵחַ אֶת יָדֶיךָ וּמַשְׂבִּיעַ לְכָל חַ"י, וְזֶה חַ"י הָעוֹלָמִים, שֶׁהוּא כוֹלֵל שְׁמוֹנֶה עֶשְׂרֵה בְּרָכוֹת, הוּא חָרֵב וְיָבֵשׁ בַּתְּפִלָּה שֶׁהוּא שְׁכִינָה, וּמִשּׁוּם זֶה הוּא תְפִלָּה יְבֵשָׁה, בִּשְׁבִילָם הוּא רִיב בֵּין אַבָּא וְאִמָּא.
וּכְשֶׁנִּפְתָּח קָמֵ"ץ בְּפַתָּ"ח, שֶׁהוּא הַשַּׁעַר שֶׁלּוֹ, הָעַמּוּד הָאֶמְצָעִי יוֹרֵד מָלֵא, וּמְהַלֵּךְ חֲמֵשׁ מֵאוֹת שָׁנִים עַד שֶׁמַּגִּיעִים לְחַ"י הָעוֹלָמִים, (שֶׁהוּא כוֹלֵל שְׁמוֹנֶה עֶשְׂרֵה בְּרָכוֹת) וּמִתְמַלֵּא מֵהֶם, וּמִמֶּנּוּ מַשְׁקִים אֶת הַשְּׁכִינָה שֶׁהִיא תְפִלָּה, וּמַה שֶּׁהָיָה יַבָּשָׁה קוֹרֵא לוֹ אֶרֶץ. זֶהוּ שֶׁכָּתוּב וַיִּקְרָא אֱלֹהִי"ם לַיַּבָּשָׁה אֶרֶץ, לַעֲשׂוֹת פֵּרוֹת וְנִצָּנִים, שֶׁהֵם הָאָרֶץ הַקְּדוֹשָׁה שֶׁל יִשְׂרָאֵל לְמַטָּה. זֶהוּ שֶׁכָּתוּב וַיֹּאמֶר אֱלֹהִי"ם תַּדְשֵׁא הָאָרֶץ דֶּשֶׁא.
וּכְשֶׁעוֹלֶה הָעַמּוּד הָאֶמְצָעִי לְאַבָּא וְאִמָּא לְהוֹרִיד מָזוֹן מִשָּׁם, קוֹלוֹ עוֹלֶה עַל כָּל אוֹתָם נְחָלִים וּמַעְיָנוֹת, וּכְשֶׁיּוֹרֵד, קוֹלוֹ יוֹרֵד עַל כָּל אוֹתָם נְחָלִים וּמַעְיְנוֹת הַתּוֹרָה. זֶהוּ שֶׁכָּתוּב נָשְׂאוּ נְהָרוֹת יהו"ה, נָשְׂאוּ נְהָרוֹת קוֹלָם. נָשְׂאוּ נְהָרוֹת, אֵלּוּ אוֹתָם שְׁתֵּי נְקֻדּוֹת שֶׁהֵם צֵרֵ"י, מִי הוּא שֶׁעוֹלֶה עַל גַּבֵּיהֶן בִּשְׁתֵּי זְרוֹעוֹת? זֶה חֹלֵ"ם, וּבוֹ נַעֲשִׂים סֶגוֹלְתָּ"א, וּמִי הוּא שֶׁיּוֹרֵד תַּחְתֵּיהֶם בִּשְׁתֵּי שׁוֹקַיִם? זֶה חִירֵ"ק, וּבוֹ הֵם נַעֲשִׂים סֶגּוֹ"ל.
בְּאוֹתוֹ זְמַן נָשְׂאוּ נְהָרוֹת קוֹלָם, שֶׁהוּא קוֹל יַעֲקֹב, קוֹל הַשּׁוֹפָר, וּלְאֵיפֹה מַעֲלִים אוֹתוֹ? לְאַבָּא וְאִמָּא, וּכְשֶׁיּוֹרֵד, יוֹרֵד בִּשְׁתֵּי נְקֻדּוֹת שֶׁהֵן שְׁבָ"א, שְׁתֵּי יְרֵכַיִם שֶׁל אֱמֶת. זֶהוּ שֶׁכָּתוּב יִשְׂאוּ נְהָרוֹת דָּכְיָם, כְּגוֹן עַל כָּתֵף יִשָּׂאוּ.
(וְאַבָּא יוֹרֵד) בַּצַּדִּיק שֶׁהוּא שׁוּרֵ"ק, בִּנְקֻדַּת (חִירֵ"ק) אַחַת, כִּי שָׁם חֶלְקַת מְחוֹקֵק סָפוּן, קֶשֶׁר שֶׁל שְׁתֵּי יְרֵכַיִם שֶׁל אֱמֶת, שֶׁהוּא דָכְיָם, דַּךְ יָם, דַּךְ שֶׁכּוֹלֵל כ"ד אוֹתִיּוֹת שֶׁל הַיִּחוּד הַשֵּׁנִי, עָלָיו נֶאֱמַר אַל יָשֹׁב דַּךְ נִכְלָם, דַּ"ךְ הוּא בְּעֶשְׂרִים וְאַרְבָּעָה סְפָרִים שֶׁל הַתּוֹרָה וּשְׁכִינָה, וְכַדָּ"הּ עַל שִׁכְמָהּ, וּכְשֶׁהַצַּדִּיק מָלֵא מִן הָעַמּוּד הָאֶמְצָעִי, שֶׁנֶּאֱמַר בּוֹ וַתְּמַלֵּא כַדָּהּ וַתָּעַל.
עוֹלָה הַנְּקֻדָּה הַזּוֹ, שֶׁהוּא שׁוּרֵ"ק אֶחָד, עַל שְׁנַיִם שֶׁהֵם שְׁבָ"א, וְנַעֲשִׂים שׁוּרֵ"ק. אַחַר שֶׁהוּא מָלֵא מִצִּדּוֹ וּמִצַּד הָעַמּוּד הָאֶמְצָעִי, נֶאֱמַר בַּשְּׁכִינָה וַתְּמַלֵּא כַדָּהּ וַתָּעַל, וַתּוֹרֶד כַּדָּהּ מֵעַל שִׁכְמָהּ, כָּל הַכּוֹרֵעַ כּוֹרֵעַ בְּבָרוּךְ, וַתְּמַלֵּא כַדָּהּ וַתָּעַל, כָּל הַזּוֹקֵף זוֹקֵף בַּשֵּׁם, עוֹלָה וַדַּאי מִן הַגָּלוּת אֶל בַּעְלָהּ. בַּשָּׁעָה הַזּוֹ הִיא אוֹמֶרֶת לַצַּדִּיק, וַתֹּאמֶר שְׁתֵה אֲדוֹנִי וְגַם גְּמַלֶּיךָ אַשְׁקֶה, שֶׁהֵם גְּמוּלֵי חָלָב.
וְעוֹד חֹלֵ"ם נִקְרָא הָעַמּוּד הָאֶמְצָעִי לַמֹּחַ, וְחִירֵ"ק אֶל הַלֵּב, שׁוּרֵ"ק נִקְרָא בְּקֶשֶׁר שֶׁל שְׁנֵיהֶם, וְעוֹד חֹלֵ"ם נִקְרָא בְּכָל צַד הַיָּמִין. זֶהוּ שֶׁכָּתוּב עַל כָּל קָרְבָּנְךָ תַּקְרִיב מֶלַח. וְחִירֵ"ק נִקְרָא בְּכָל צַד הַשְּׂמֹאל, וְהוּא שׁוּרֵ"ק הַקֶּשֶׁר שֶׁל שְׁנֵיהֶם. וְעוֹד חֹלֵ"ם נִקְרָא בָאֵם הָעֶלְיוֹנָה יוֹם הַכִּפּוּרִים שֶׁהוּא עָשׂוֹר, וּבוֹ יִהְיֶה מוֹחֵ"ל וְסוֹלֵחַ חֲטָאֵי עַמּוֹ, וְחִירֵ"ק נֶאֱמַר בָּאֵם הַתַּחְתּוֹנָה וּבוֹ חוֹרֵ"ק עָלָיו שִׁנָּיו עַל סמא"ל, שֶׁהִשְׁתַּעְבֵּד בִּבְנֵי הַשְּׁכִינָה בַגָּלוּת.
דָּבָר אַחֵר, נָשְׂאוּ נְהָרוֹת קוֹלָם, זֶה פַּעֲמַיִם שֶׁמְּיַחֲדִים יִשְׂרָאֵל אֶת הַקָּדוֹשׁ בָּרוּךְ הוּא, וּמַעֲלִים לוֹ בּוֹ קוֹל עֶרֶב וָבֹקֶר וְצָהֳרַיִם, שֶׁהֵם יָמִין וּשְׂמֹאל, בִּשְׁנֵיהֶם מַעֲלִים קוֹל, שֶׁהוּא הָעַמּוּד הָאֶמְצָעִי. לְמִי מַעֲלִים אוֹתוֹ? לָאֵם הָעֶלְיוֹנָה, שֶׁהוּא עֶשְׂרִים וְחָמֵשׁ בְּיָמִין וְעֶשְׂרִים וְחָמֵשׁ בִּשְׂמֹאל עֶרֶב וָבֹקֶר, וְהֵם חֲמִשִּׁים שַׁעֲרֵי בִינָה, קוֹרְאִים לוֹ בָהֶם, שֶׁיּוֹרֵד אֶל צַדִּיק וָצֶדֶק.
שֶׁהִיא דַ"ךְ בְּשׁוֹק יָמִין, וְהִיא כַּדָּהּ עַל שִׁכְמָהּ בְּשׁוֹק שְׂמֹאל, שֶׁהֵן שְׁנֵי עַמּוּדֵי אֱמֶת, וּמִשּׁוּם זֶה יִשְׂאוּ נְהָרוֹת דָּכְיָם, דַּ"ךְ יָ"ם, וְהוּא דַ"ךְ בְּעֶשְׂרִים וְאַרְבַּע אוֹתִיּוֹת שֶׁל בָּרוּךְ שֵׁם כְּבוֹד מַלְכוּתוֹ לְעוֹלָם וָעֶד שֶׁל עַרְבִית, וְהוּא דַ"ךְ בְּעֶשְׂרִים וְאַרְבַּע אוֹתִיּוֹת שֶׁל שַׁחֲרִית, וְסוֹד הַדָּבָר - וְשַׂמְתִּי כַּ"דְכֹ"ד שִׁמְשׁוֹתַיִךְ, וְהִיא כַּדָּ"הּ בִּשְׁנֵיהֶם, וְאַל יָשֹׁב דַּ"ךְ נִכְלָם.
וְצָרִיךְ שֶׁלֹּא יִשְׁמַע קוֹל בְּהַהוּא דַךְ, אֶלָּא יִשְׂאוּ נְהָרוֹת, לֹא כָתוּב נָשְׂאוּ אֶלָּא יִשְׂאוּ, בִּשְׁבִיל, עַל כָּתֵף יִשָּׂאוּ. בְּאוֹתוֹ זְמַן וַתְּמַלֵּא כַדָּהּ וַתָּעַל, וַתֹּאמֶר שְׁתֵה אֲדוֹנִי וְגַם לִגְמַלֶּיךָ אַשְׁקֶה, אֵלּוּ הֵם מָאתַיִם אַרְבָּעִים וּשְׁמוֹנֶה תֵּבוֹת שֶׁל אַרְבַּע הַפָּרָשִׁיּוֹת שֶׁל הַיִּחוּד שֶׁל קְרִיאַת שְׁמַע, שֶׁבְּכֻלָּם הֵם מָאתַיִם אַרְבָּעִים וּשְׁמוֹנָה הָאֵיבָרִים שֶׁכְּלוּלִים בַּבְּרִית שֶׁהוּא צַדִּיק, כֻּלָּם נִשְׁקִים עַל יְדֵי הַשְּׁכִינָה, שֶׁהוּא כ"ד י"ם.
עֶשְׂרִים וְאַרְבָּעָה הַסְּפָרִים שֶׁל הַתּוֹרָה, וַדַּאי הֵם כַּ"ד שֶׁנִּתְמַלֵּא מִן הַיָּם הָעֶלְיוֹן שֶׁל הַתּוֹרָה, שֶׁהִיא כְלָלוּת שֶׁל חֲמִשִּׁים אוֹתִיּוֹת הַיִּחוּד, שֶׁהֵם עֶשְׂרִים וְחָמֵשׁ וְעֶשְׂרִים וְחָמֵשׁ שֶׁמְּיַחֲדִים בָּהֶן אֶת הַקָּדוֹשׁ בָּרוּךְ הוּא פַּעֲמַיִם, וּכְשֶׁעוֹלֶה יָ"ם חֲמִשִּׁים, זֶהוּ יִשְׂאוּ נְהָרוֹת דָּכְיָם, בְּהִפּוּךְ אוֹתִיּוֹת דַּ"ךְ, וְהוּא כ"ד, וְדַךְ הוּא צַדִּיק בַּכַּד הַזֶּה, מִשּׁוּם שֶׁהוּא שָׁבוּר בַּגָּלוּת, הַשְּׁכִינָה שֶׁהִיא כַד עָלֶיהָ נֶאֱמַר לֵב נִשְׁבָּר וְנִדְכֶּה אֱלֹהִי"ם לֹא תִבְזֶה, צַדִּיק הוּא דַךְ בַּמַּיִם שֶׁל הַתּוֹרָה.
וְהוּא כָתִית בַּשֶּׁמֶן שֶׁל הַתּוֹרָה. זֶהוּ שֶׁכָּתוּב שֶׁמֶן כָּתִית. מָתַי? בִּזְמַן שֶׁהִסְתַּלֵּק ו' מִן ה', וְנִשְׁאֲרָה ד', דַּלַּת וַדַּאי, וּבִשְׁבִיל זֶה שֶׁמֶן כָּתִית רְבִיעִית הַהִין, רְבִיעִית הֵ"א וַדַּאי, שֶׁחָזְרָה דָּלֶ"ת, וְאוֹתוֹ כָתִית הוּא ו' זְעִירָה, הַשְּׁלֵמוּת שֶׁל ה', וְעָלָיו נֶאֱמַר בֵּינִי וּבֵין בְּנֵי יִשְׂרָאֵל אוֹת הִוא לְעֹלָם, אוֹת ה' וַדַּאי, וּמִשּׁוּם זֶה נִקְרֵאת ה' עַל שְׁמוֹ, יוֹם הַשִּׁשִּׁי, הֵ"א שֶׁל הַשִּׁשִּׁי.
מִקֹּלוֹת מַיִם רַבִּים, אֵלּוּ שִׁבְעָה (קוֹלוֹת) שֵׁמוֹת, שֶׁנֶּחֱלָקִים לְשִׁבְעָה נְהָרוֹת, וְכֻלָּם נֶחֱלָקִים בְּאוֹתוֹ הַנָּהָר שֶׁיּוֹצֵא מֵעֵדֶן, וְהֵם בְּהָבוּ לַיהו"ה, שִׁבְעָה הֵם שֶׁהוֹלְכִים עַל שִׁבְעָה שֵׁמוֹת, שֶׁהֵם אבגית"ץ וְכוּ', וְהֵם שֶׁבַע סְפִירוֹת. קוֹל יהו"ה עַל הַמָּיִם זֶה חֶסֶד, וְהוּא אבגית"ץ, שֶׁמִּשָּׁם הַמַּיִם שֶׁל הַתּוֹרָה. קוֹל יהו"ה בַּכֹּחַ, זֶה קר"ע שט"ן, וְזוֹ גְבוּרָה. קוֹל יהו"ה בֶּהָדָר, זֶה נג"ד יכ"ש, וְזֶה תִפְאֶרֶת, כִּסְאוֹ כַּשֶּׁמֶ"שׁ נֶגְדִּ"י, וּבוֹ נֶאֱמַר לְמֹשֶׁה נֶגֶד כָּל עַמְּךָ אֶעֱשֶׂה נִפְלָאוֹת. קוֹל יהו"ה שֹׁבֵר אֲרָזִים (תהלים כט), זֶה בט"ר צת"ג, וְזֶה נֵצַ"ח. קוֹל יהו"ה חֹצֵב לַהֲבוֹת אֵשׁ, זה חק"ב טנ"ע, וְזֶה הוֹ"ד. קוֹל יהו"ה יָחִיל מִדְבָּר, זֶה יג"ל פז"ק, שֶׁהוּא יְסוֹ"ד, הַר סִינַי, קוֹל יהו"ה יְחוֹלֵל אַיָּלוֹת, זֶה שק"ו צי"ת, וְזוֹ מַלְכוּת, שֶׁעָלֶיהָ נֶאֱמַר לַמְנַצֵּחַ עַל אַיֶּלֶת הַשַּׁחַר, וְזֶהוּ מִקֹּלוֹת מַיִם רַבִּים.
אַדִּירִים מִשְׁבְּרֵי יָם, אֵלּוּ טַעֲמֵי הַתּוֹרָה, שֶׁנֶּאֱמַר בָּהֶם כָּל מִשְׁבָּרֶיךָ וְגַלֶּיךָ עָלַי עָבָרוּ, וְאֵלּוּ הֵם זַרְקָ"א מַקַּ"ף שׁוֹפָ"ר הוֹלֵ"ךְ סֶגוֹלְתָּ"א. זַרְקָ"א, קַו דְּמוּת שֶׁל הָאוֹת ו', הָרֹאשׁ שֶׁלּוֹ י', שְׁלֹשָׁה גַלְגַּלִּים (יֵשׁ) עוֹלִים בּוֹ בַּיָּם שֶׁל הַתּוֹרָה, וְהֵם סֶגּוֹ"ל (סֶגוֹלְתָּא), וְכָל גַּלְגַּל עוֹלֶה לְי' גַּלְגַּלִּים לְמַעְלָה, וְהָאוֹפַנִּים יִנָּשְׂאוּ לְעֻמָּתָם, וּבִזְמַן שֶׁיִּנָּשְׂאוּ הָאוֹפַנִּים לְעֻמָּתָם, מִיָּד נָשְׂאוּ נְהָרוֹת יהו"ה, שְׁתֵּי נְקֻדּוֹת שֶׁהֵן סֶגוֹלְתָּ"א עוֹלוֹת לְאוֹתָהּ נְקֻדָּה אַחַת עַל כְּנָפוֹ, וְנַעֲשִׂים י"ה, וְזֶהוּ נָשְׂאוּ נְהָרוֹת יהו"ה, הֵם שְׁתֵּי נְקֻדּוֹת שֶׁל א', י' לְמַעְלָה וְי' לְמַטָּה, עוֹלִים ו' עַל (כְּנָפָיו) הַכְּנָפַיִם, וּלְאָן עוֹלִים? אֶלָּא הַחֶשְׁבּוֹן שֶׁלָּהֶם לְחֶשְׁבּוֹן הַשֵּׁם שֶׁל יהו"ה, וּכְשֶׁמַּעֲלִים אוֹתָהּ עַל כַּנְפֵיהֶם, לְקַבֵּל עֲלֵיהֶם עִלַּת הָעִלּוֹת שֶׁיּוֹרֵד עַל גַּבֵּיהֶם.
וְעוֹד זַרְקָ"א, הוּא יְפֵה נוֹף מְשׂוֹשׂ כָּל הָאָרֶץ, הוּא ז', יוֹם הַשְּׁבִיעִי, וְזֶה צַדִּיק, וְהוּא עָנָף מִגּוּף הָאִילָן, שֶׁהוּא הָעַמּוּד הָאֶמְצָעִי. הַר צִיּוֹן יַרְכְּתֵי צָפוֹן, זוֹ נְקֻדָּה אַחַת, י' (א') זְעִירָה, אוֹת הַבְּרִית, וְעָלֶיהָ נֶאֱמַר נָשְׂאוּ נְהָרוֹת יהו"ה, וּמַה הוּא? יַרְכְּתֵי צָפוֹן, שֶׁמַּעֲלִים אוֹתָהּ אֶל יהו"ה שֶׁהוּא בַעְלָהּ, וּכְשֶׁמַּעֲלִים אוֹתָהּ אֵלָיו, נִקְרֵאת הַנְּקֻדָּה הַהִיא קִרְיַת מֶלֶךְ רָב.
בְּאוֹתוֹ זְמַן שֶׁעוֹלָה אוֹתָהּ נְקֻדָּה בִּשְׁתֵּי יְרֵכַיִם, מְקַבְּלוֹת אוֹתָהּ שְׁתֵּי זְרוֹעוֹת, שֶׁהֵן ב' נְהָרוֹת עֶלְיוֹנִים, וּמַעֲלִים אוֹתָהּ בָּעַמּוּד הָאֶמְצָעִי, וְזֶהוּ נָשְׂאוּ נְהָרוֹת קוֹלָם, שְׁתֵּי יְרֵכַיִם מוֹלִיכוֹת אוֹתָהּ לְבַעְלָהּ, וּשְׁתֵּי זְרוֹעוֹת הֵן מְקַבְּלוֹת אוֹתָהּ אֶל בַּעְלָהּ, וּמִשּׁוּם זֶה שְׁנֵי נְהָרוֹת נֶאֱמַר בָּהֶם נָשְׂאוּ נְהָרוֹת יהו"ה, וּשְׁנֵי הַשְּׁנִיִּים יִשְׂאוּ נְהָרוֹת.
וְעוֹד נֶאֱמַר בָּהּ עֲלִיָּה וִירִידָה, כְּמוֹ זֶה, כְּשֶׁמַּעֲלִים אוֹתָהּ לָעַמּוּד הָאֶמְצָעִי נֶאֱמַר בּוֹ נָשְׂאוּ נְהָרוֹת קוֹלָם, אֲבָל כְּשֶׁמּוֹרִידִים אוֹתָהּ אֶל הַצַּדִּיק, נֶאֱמַר בּוֹ יִשְׂאוּ נְהָרוֹת דָּכְיָם, וּמַה שֶּׁהָיָה סְגוּלָה לְמַעְלָה כְּמוֹ זֶה: ֒, כְּשֶׁיּוֹרֶדֶת אֶל הַצַּדִּיק נַעֲשֵׂית סֶגּוֹל כְּמוֹ זֶה:ֶ, וּמִשּׁוּם זֶה, מַה שֶּׁהָיְתָה לְמַעְלָה נִטְּלָה (חָזְרָה) לְמַטָּה, וּמִשּׁוּם זֶה נִקְרֵאת בְּצַדִּיק דָּכְיָם.
וּבָהּ הַמַּיִם הַתַּחְתּוֹנִים בּוֹכִים, מִשּׁוּם שֶׁהֵם שַׁעֲרֵי דִמְעָה, וַעֲלֵיהֶם נֶאֱמַר שַׁעֲרֵי דִמְעָה לֹא נִנְעָלוּ, וּמִשּׁוּם שֶׁהִיא הַדִּמְעָה שֶׁלָּהֶם, דָּכְיָם וַדַּאי, וְצַדִּיק בָּהּ דַּ"ךְ יָ"ם, וַהֲרֵי פֵּרְשׁוּהוּ אַל יָשֹׁב דַּךְ נִכְלָם, וּבוֹ אֶל דִּמְעָתִי אַל תֶּחֱרַשׁ, וְעָלֶיהָ נֶאֱמַר צַעֲקַת בְּנֵי יִשְׂרָאֵל בָּאָה אֵלָי.
הַתְּנוּעָה שֶׁמַּעֲלָה אוֹתָהּ לְבַעְלָהּ זֶה רָבִי"עַ, וּבְאוֹתוֹ זְמַן נִקְרָא זָקֵ"ף גָּדוֹ"ל, וְהִיא נִקְרֵאת קִרְיַת מֶלֶךְ רָב, וְאֵיפֹה הוּא זוֹקֵף אֵלָיו? בִּשְׁנֵי נְהָרוֹת, שֶׁנֶּאֱמַר בָּהֶם יְמִינְךָ יהו"ה נֶאְדָּרִי בַּכֹּחַ יְמִינְךָ יהו"ה תִּרְעַץ אוֹיֵב, וַעֲלֵיהֶם נֶאֱמַר נְעִמוֹת בִּימִינְךָ נֶצַח. מַה זֶּה בִּימִינְךָ? זוֹ גְדֻלָּה, בְּאוֹתוֹ זְמַן נִקְרָא זָקֵ"ף גָּדוֹ"ל, וּכְשֶׁיּוֹרֶדֶת בְּצַדִּיק נִקְרֵאת זָקֵ"ף קָטָ"ן. וּמַה הִיא הַתְּנוּעָה שֶׁמּוֹרִידָהּ אוֹתָהּ? זֶה תְבִי"ר, רָבִי"עַ לְיָמִין, אֶרֶךְ אַפַּיִם עַל בֵּינוֹנִיִּים, וּבוֹ הוּא מַאֲרִי"ךְ. תְּבִי"ר לִשְׂמֹאל, שִׁבְרוֹן הָרְשָׁעִים, אֶחָד עוֹלֶה בִתְקִיעָ"ה וּמַאֲרִיךְ בָּהּ, וְאֶחָד מוֹרִיד אוֹתָהּ בִּשְׁבָרִי"ם. שַׁלְשֶׁלֶ"ת זוֹ תְרוּעָ"ה, הַקֶּשֶׁר שֶׁל שְׁנֵיהֶם, דְּיוֹקְנוֹ שֶׁל שׁוּרֵ"ק שֶׁלְּמַטָּה, בְּשַׁלְשֶׁלֶ"ת עוֹלֶה, בְּשׁוּרֵ"ק יוֹרֵד, זֶהוּ סֻלָּם (חֹלֵ"ם) שֶׁעוֹלֶה לְמַעְלָה, וְזֶהוּ סֻלָּם (חִירֵק) שֶׁיּוֹרֵד לְמַטָּה, וְהַיְנוּ דַרְגָּ"א שְׁנֵ"י טְעָמִי"ם.
וְעִנּוּי שֶׁל הַשְּׁכִינָה, אַף עַל גַּב שֶׁהִיא בִשְׁלֹשָׁה צְדָדִים, בִּתְקִיעָ"ה שֶׁהִיא דִין הָרָפֶה רָפֶ"ה, וּבִשְׁבָרִי"ם שֶׁהוּא דִין הַקָּשֶׁה דָּגֵ"שׁ גְּבוּרָה, אֵין לָהּ עִנּוּי כְּעִנּוּי שֶׁל בַּעְלָהּ שֶׁהִיא תְרוּעָ"ה, שַׁלְשֶׁלֶ"ת, וְסוֹד הַדָּבָר - אֵין קוֹל עֲנוֹת גְּבוּרָה, זֶה שְׁבָרִי"ם, וְאֵין קוֹל עֲנוֹת חֲלוּשָׁה, זוֹ תְקִיעָ"ה, אֶלָּא קוֹל עַנּוֹת אָנֹכִי שֹׁמֵעַ, זוֹ תְרוּעָ"ה, שֶׁעוֹלָה בְעִנּוּי, זֶה אַחַר זֶה כִּתְרוּעָה, וּמִשּׁוּם זֶה אַשְׁרֵי הָעָם יוֹדְעֵי תְרוּעָה, אַף עַל גַּב שֶׁהַשְּׁכִינָה הִיא בְעִנּוּי מִיָּמִין וּמִשְּׂמֹאל, אֵין עִנּוּי כְּעִנּוּי שֶׁל בַּעְלָהּ, תְּרוּעָ"ה שֶׁהִיא תוֹרָ"ה עַיִ"ן פָּנִים, וְהִיא הַתְּרוּעָה שֶׁלּוֹ, וּמִשּׁוּם זֶה אַשְׁרֵי הָעָם יוֹדְעֵי תְרוּעָה.
דָּבָר אַחֵר, קוֹל עַנּוֹת אָנֹכִי שֹׁמֵעַ, זֶהוּ עִנּוּי שֶׁל אָנֹכִי שֹׁמֵעַ, שֶׁהִיא צוֹעֶקֶת בְּכָל יוֹם לְמַעְלָה, הִיא וּבָנֶיהָ, וְקוֹרְאִים לוֹ פַּעֲמַיִם עֶרֶב וָבֹקֶר שְׁמַע יִשְׂרָאֵל, וְכָל אָדָם שֶׁיֶּשׁ לוֹ עִנּוּי מֵהַשְּׁכִינָה, שֶׁהִיא עֲנִיָּה בַגָּלוּת, רְחוֹקָה מִבַּעְלָהּ, וְקוֹרֵא לוֹ בְּכָל יוֹם שְׁמַע יִשְׂרָאֵל, שֶׁיֵּרֵד אֵלֶיהָ, וַדַּאי עָלָיו נֶאֱמַר קוֹל עַנּוֹת אָנֹכִי שֹׁמֵעַ, קוֹל שֶׁל הָעִנּוּי שֶׁל הָעֲנִיָּה אָנֹכִי שֹׁמֵעַ.
קָם אֶחָד עִם קֶלַע, וְזוֹ שְׁכִינָה תַחְתּוֹנָה, וְאֶחָד עִם קֶשֶׁת, זֶה בְּרִית צַדִּיק, עָלָיו נֶאֱמַר שׁוֹפָ"ר הוֹלֵ"ךְ פָּזֵ"ר גָּדוֹ"ל, הַחִצִּים שֶׁלָּהּ הֵם הַצַּדִּיקִים שֶׁל יִשְׂרָאֵל שֶׁקִּבְּלוּ בְּרִית, שֶׁבִּזְכוּתוֹ יוֹצְאִים מִן הַגָּלוּת, וְסוֹד הַדָּבָר - הֵא לָכֶם זֶרַע, שֶׁהֵם טִפּוֹת, וְזוֹ זַרְקָ"א.
קָמוּ תַנָּאִים וְאָמוֹרָאִים שֶׁלְּמַעְלָה וּבֵרְכוּ אוֹתוֹ, וְאָמְרוּ: מַטָּרָה (עֲטָרָה) תְּהֵא מְגִנָּה עָלֶיךָ מֵהַחִצִּים בַּגָּלוּת, עָלֶיךָ נֶאֱמַר לֹא תִירָא מִפַּחַד לָיְלָה מֵחֵץ יָעוּף יוֹמָם, וְקֶשֶׁת וְחֵץ שֶׁל צַד הַקְּדֻשָּׁה יָגֵן עָלֶיךָ, וְתַחַת כְּנָפָיו תֶּחְסֶה צִנָּה וְסֹחֵרָה אֲמִתּוֹ, צִנָּה - זוֹ שְׁכִינָה תַחְתּוֹנָה, וְסֹחֵרָה - זוֹ שְׁכִינָה עֶלְיוֹנָה, אֲמִתּוֹ - זֶה הָעַמּוּד הָאֶמְצָעִי.
קָם הוּא וְאָמַר: תַּנָּאִים תַּנָּאִים, מִשְׁנָה תִּהְיֶה בְעֶזְרַתְכֶם וְלֹא תִשְׁתַּנּוּ מֵרַחֲמִים לְדִין, הַהֲלָכָה הוֹלֶכֶת לִימִינְכֶם לְהִתְגַּבֵּר בָּהּ עַל שׂוֹנְאֵיכֶם, קַבָּלָה תִּתְקַבֵּל תְּפִלַּתְכֶם, בָּרַיְתָא מוֹצִיאָה אֶתְכֶם וְאֶת בְּנֵיכֶם מִן הַגָּלוּת וּמִשִּׁעְבּוּד וְדִין שֶׁל אוֹתוֹ הַמְמֻנֶּה עַל הַגָּלוּת עַל בְּנֵיכֶם. מִיָּד שֶׁבֵּרַךְ אוֹתָם עָלָה לִמְקוֹמוֹ.
קָם רַבִּי שִׁמְעוֹן בָּרִאשׁוֹנָה, פָּתַח וְאָמַר: תַּנָּא תַּנָּא, הִשָּׁמֶר לְךָ, הֲרֵי הַקֶּלַע לְגַבֶּיךָ, וְזוֹ הַשְּׁכִינָה, וּבָהּ נִזְרְקוּ שָׁלֹשׁ אֲבָנִים, שֶׁהֵם שָׁלֹשׁ טִפּוֹת שֶׁל הַמֹּחַ הָעֶלְיוֹנוֹת, שֶׁהֵן י' י' י', וְנִכְלְלוּ בְּחָכְמָה בִּתְבוּנָה וּבְדַעַת.
אָמַר לוֹ: רַבִּי, שִׂים בַּסֶּלַע קִנֶּךָ, שֶׁהֲרֵי הַקֶּשֶׁת לְגַבֶּיךָ, שֶׁהִיא אוֹת הַבְּרִית, הִשָּׁמֵר מֵהַחִצִּים שֶׁלּוֹ, שֶׁהֵם שָׁלֹשׁ ו' ו' ו', שֶׁעוֹלִים שְׁמוֹנֶה עֶשְׂרֵה בְּחֶשְׁבּוֹן, וְזֶה חַ"י הָעוֹלָמִים.
קָם הַתַּנָּא הַשֵּׁנִי וְאָמַר לוֹ: הֲרֵי תַּנָּא שֶׁמְּסַיֵּעַ לְךָ, בְּרֹמַח, שֶׁהוּא כָלוּל מֵאַרְבַּע פָּרָשִׁיּוֹת, וְזֶה ו' שֶׁהוּא הָעַמּוּד הָאֶמְצָעִי כּוֹלֵל שֵׁשׁ תֵּבוֹת הַיִּחוּד, וּמָאתַיִם אַרְבָּעִים וּשְׁמוֹנֶה תֵּבוֹת שֶׁנֶּאֱמַר בּוֹ וְשִׂים בַּסֶּלַע קִנֶּךָ.
שֶׁהֲרֵי קַרְנֵי פָרָ֠֩ה אֶצְלְךָ, שֶׁהֵם שְׁנֵי נְבִיאֵי אֱמֶת, עֲלֵיהֶם נֶאֱמַר אַצְמִיחַ קֶרֶן לְדָוִד, וּמַצְמִיחַ קֶרֶן יְשׁוּעָה. מִצַּד שֶׁל הַשְּׁכִינָה נִקְרָא קַרְנֵי פָרָה, מִצַּד שֶׁל הַשּׁוֹר - וְקַרְנֵי רְאֵם קַרְנָיו, וְהֵם מָשִׁיחַ רִאשׁוֹן וְשֵׁנִי י' ו', בַּיִת רִאשׁוֹן וְשֵׁנִי ה"ה.
וּשְׁכִינָה נוֹטֶלֶת בֶּגֶד מַלְכוּת מֵאֵשׁ אֲדֻמָּה וְנִצְבַּעַת בָּהּ, וְנִקְרֵאת אֹדֶם פָּרָה אֲדֻמָּה תְּמִימָה, אֲדֻמָּה וַדַּאי מִצַּד הַגְּבוּרָה, תְּמִימָה מֵהַצַּד שֶׁל אוֹתוֹ שֶׁנֶּאֱמַר בּוֹ הִתְהַלֵּךְ לְפָנַי וֶהְיֵה תָמִים, אֲשֶׁר אֵין בָּהּ מוּם מִצַּד שֶׁל יַעֲקֹב שֶׁאֵין בּוֹ פְּסֹלֶת, שֶׁנֶּאֱמַר בּוֹ וְיַעֲקֹב אִישׁ תָּם, יַעֲקֹב שֶׁלְּמַעְלָה, וּבִדְמוּתוֹ יַעֲקֹב שֶׁלְּמַטָּה. אֲשֶׁר לֹא עָלָה עָלֶיהָ עֹל, מִשִּׁעְבּוּד הַגָּלוּת, בִּגְלַל שֶׁהִיא נִקְרֵאת שְׁכִינָה הָעֶלְיוֹנָה, וְלֹא עוֹד, אֶלָּא שֶׁהִיא נִקְרֵאת שַׁבָּת, שֶׁהִיא אֲסוּרָה בִמְלָאכָה, מִשּׁוּם שֶׁנִּקְרֵאת חֵרוּת.
וּשְׁלֹמֹה אָמַר בִּגְלָלָהּ, אָמַרְתִּי אֶחְכָּמָה וְהִיא רְחוֹקָה מִמֶּנִּי, בִּשְׁבִיל פָּרָה אֲדֻמָּה, שֶׁהִיא מְטַהֶרֶת אֶת הַטָּמֵא וּמְטַמְּאָה אֶת הַטָּהוֹר שֶׁהִתְעַסֵּק בָּהּ, וְסוֹד הַדָּבָר - מִי יִתֵּן טָהוֹר מִטָּמֵא לֹא אֶחָד, מְטַהֶרֶת אֶת הַטָּמֵא מִן הַצַּד שֶׁל הַיָּמִין, שֶׁהַכֹּהֵן מִצַּד הַיָּמִין נִקְרָא אִישׁ טָהוֹר, מִשּׁוּם שֶׁלְּצַד (שֶׁצַּד) הַיָּמִין הִיא מַיִם שֶׁל הַתּוֹרָה, אַף עַל גַּב שֶׁיִּהְיֶה טָמֵא, נִטְהָר בָּהּ, וּמְטַמֵּאת אֶת הַטָּהוֹר זוֹ גְבוּרָה, שֶׁלְּצַד סמא"ל שֶׁנָּפַל מִקְּדֻשָּׁתוֹ, וּמַה שֶּׁהָיָה טָהוֹר טִמֵּא אוֹתוֹ מִשּׁוּם שֶׁשּׁוֹלֵט עַל חֵילוֹת הַטֻּמְאָה, וְהַכֹּהֵן שֶׁהוּא טָהוֹר, כְּשֶׁהָיָה מִתְעַסֵּק לְקָרְבוֹ לַעֲזָאזֵל, הָיָה מְטַהֵר אֶת יִשְׂרָאֵל מִכָּל חֲטָאֵיהֶם, כְּמוֹ שֶׁנֶּאֱמַר כִּי בַיּוֹם הַזֶּה יְכַפֵּר עֲלֵיכֶם לְטַהֵר אֶתְכֶם וְכוּ', וְהוּא, שֶׁהָיָה טָהוֹר, הָיָה מִתְטַמֵּא בְּאוֹתוֹ עֲזָאזֵל, וְכָךְ לְמֵי נִדָּה הָיָה הַכֹּהֵן מְטַהֵר אוֹתָהּ, וְהוּא הָיָה נִטְמָא עַד עֵת עֶרֶב שֶׁהָיָה נִטְהָר.
וְעוֹד מְטַהֶרֶת אֶת הַטָּמֵא, כְּשֶׁנּוֹלַד מֹשֶׁה נֶאֱמַר בּוֹ (אֵצֶל בַּת פַּרְעֹה), וַתֵּרֶא אוֹתוֹ כִּי טוֹב הוּא, שֶׁרָאֲתָה עִמּוֹ שְׁכִינָה, וּמִיָּד שֶׁנָּגְעָה (הִיא) בּוֹ, נִטְהֲרָה וְנִרְפְּאָה מִצָּרַעְתָּהּ, וּבְמֹשֶׁה נִדְבְּקָה צָרַעַת, כְּמוֹ שֶׁנֶּאֱמַר וְהִנֵּה יָדוֹ מְצֹרַעַת כַּשָּׁלֶג. שֶׁבְּאוֹתוֹ זְמַן שֶׁנָּגְעָה בּוֹ בַּת פַּרְעֹה, פָּרְחָה מִמֶּנּוּ הַשְּׁכִינָה, וּמִשּׁוּם זֶה, כְּשֶׁרָצָה לְהִתְקָרֵב אֵלֶיהָ בַּסְּנֶה, אָמְרָה לוֹ אַל תִּקְרַב הֲלוֹם שַׁל נְעָלֶיךָ מֵעַל רַגְלֶיךָ, עַד שֶׁיִּתְפַּשֵּׁט מֵאוֹתוֹ הַגּוּף שֶׁנָּגְעָה בּוֹ בַּת פַּרְעֹה, שָׁם הֶרְאָה לוֹ שֶׁגּוּף הָאָדָם בָּעוֹלָם הַזֶּה הוּא צָרַעַת מֵעוֹר הַנָּחָשׁ.
אַחַר שֶׁהִתְפַּשֵּׁט מִמֶּנּוּ וְחָזַר לְגַן עֵדֶן, הִתְלַבֵּשׁ בְּגוּף קָדוֹשׁ לוֹ, וְזֶהוּ וְהִנֵּה שָׁבָה כִּבְשָׂרוֹ, וְכָךְ מֹשֶׁה הִתְלַבֵּשׁ בָּהּ, וְזֶהוּ וְהִנֵּה שָׁבָה כִּבְשָׂרוֹ, כָּרִאשׁוֹנָה, שֶׁנֶּאֱמַר בּוֹ עֶצֶם מֵעֲצָמַי וּבָשָׂר מִבְּשָׂרִי, וּמִשּׁוּם זֶה אָמַר לוֹ שַׁל נְעָלֶיךָ מֵעַל רַגְלֶיךָ, זֶה הַגּוּף שֶׁהָיָה לוֹ כְנַעַל, אוֹתוֹ שֶׁנָּגְעָה בּוֹ בַּת פַּרְעֹה וְהִתְלַבֵּשׁ בְּאַחֵר, וּבְאוֹתוֹ זְמַן חָזְרָה עָלָיו הַשְּׁכִינָה.
וּמִשּׁוּם זֶה נִרְאָה (הֶרְאָה) לוֹ בָּאוֹתוֹת שֶׁעָשָׂה בָּאוֹת הָרִאשׁוֹנָה, וְאָמַר לוֹ הָבֵא נָא יָדְךָ בְּחֵיקֶךָ וְכוּ', וְלָמָּה בְּחֵיקֶךָ? כָּאן רוֹמֵז, מִשֹּׁכֶבֶת חֵיקֶךָ שְׁמֹר פִּתְחֵי פִיךָ, וְהִנֵּה מְצֹרַעַת כַּשָּׁלֶג, וְאַחַר כָּךְ הֶרְאָה לוֹ שֶׁנִּטְהַר בַּתּוֹרָה, זֶהוּ שֶׁכָּתוּב בָּהּ וְהִנֵּה שָׁבָה כִּבְשָׂרוֹ.
וְעוֹד, שְׁכִינָה תַחְתּוֹנָה הִיא עֶגְלָה עֲרוּפָה, וּמִצַּד שֶׁל פָּרָה - שׁוֹר, וְזֶהוּ וּפְנֵי שׁוֹר מֵהַשְּׂמֹאל, וּמִצַּד שֶׁל עֶגְלָה - עֵגֶל בֶּן בָּקָר לְחַטָּאת, וּפָרָה וַדַּאי נִקְרֵאת שְׁכִינָה עֶלְיוֹנָה כְּשֶׁנּוֹטֶלֶת מִגְּבוּרָה, וּשְׁכִינָה תַחְתּוֹנָה עֶגְלָה כְּשֶׁנּוֹטֶלֶת מִמֶּנּוּ.
וְעוֹד קַרְנֵי פָרָה - נֵצַח וְהוֹד, בָּהֶם עַמִּים יְנַגַּח יַחְדָּו, קַרְנֵי רְאֵם - חֶסֶד גְּבוּרָה, שֶׁיַּעֲשֶׂה בָהֶם קְרָב עִם עֲמָלֵק, וְיִמְחֶה אוֹתוֹ וְאֶת זַרְעוֹ מֵהָעוֹלָם.
וְעוֹד קַרְנֵי פָרָה, אֵלּוּ תַלְמִידֵי חֲכָמִים שֶׁמִּתְוַכְּחִים זֶה עִם זֶה בַּתּוֹרָה וּמִתְנַגְּחִים כְּמוֹ שְׁוָרִים זֶה עִם זֶה, מִשּׁוּם שֶׁתּוֹרָה שֶׁבְּעַל פֶּה הִיא מִצַּד הַגְּבוּרָה, שֶׁנִּקְרֵאת אֱלֹהִי"ם, וּבוֹ פּוֹתַחַת הַתּוֹרָה בְּרֵאשִׁית בָּרָא אֱלֹהִי"ם, בִּגְלַל זֶה תַּלְמִידֵי חֲכָמִים מִתְנַגְּחִים בַּתּוֹרָה כְּמוֹ שְׁוָרִים זֶה עִם זֶה, וּמִשּׁוּם זֶה יהו"ה כַּגִּבּוֹר יֵצֵא - מִצַּד הַגְּבוּרָה, יָרִיעַ - בִּתְרוּעָה, יַצְרִיחַ - בִּשְׁבָרִים, עַל אֹיְבָיו יִתְגַּבָּר - בִּתְקִיעָה. בְּאוֹתוֹ זְמַן כָּל הַסְּפִירוֹת נוֹטְלוֹת מִגְּבוּרָה, וְהַשֵּׁם שֶׁל יו"ד ה"א וא"ו ה"א, וַאֲפִלּוּ הַמַּלְאָכִים שֶׁלְּמַעְלָה, וְיִשְׂרָאֵל שֶׁלְּמַטָּה.
וְאַחַר שֶׁנּוֹטֵל מֵהֶם נְקָמָה, יִתְמַלֵּא רַחֲמִים עַל יִשְׂרָאֵל, וְלִפְנֵי שֶׁיִּהְיֶה נוֹטֵל נְקָמָה מֵעֲמָלֵק לֹא יוֹשֵׁב בְּכִסֵּא, וּבְאוֹתוֹ זְמַן שֶׁנּוֹטֵל נְקָמָה מִבְּנֵי עֵשָׂו, יָבֹא לְפַיֵּס אֶת הָאַיֶּלֶת, וְהִיא גוֹעָ"ה וּבוֹכָה. זֶהוּ שֶׁכָּתוּב רָחֵל מְבַכָּה עַל בָּנֶיהָ, עַד שֶׁנִּשְׁבָּע לָהּ הַקָּדוֹשׁ בָּרוּךְ הוּא לְהַעֲבִירָם מֵהָעוֹלָם, וְיַהֲרֹג בָּהֶם עַד שֶׁיִּצְטַבַּע הַיָּם מִדָּמָם, וְיַהֲרֹג בָּהֶם עַד שֶׁיִּתְפַּרְנְסוּ מֵהֶם חַיּוֹת הַבָּר שְׁנֵים עָשָׂר שָׁנִים, וְעוֹפוֹת הַשָּׁמַיִם שֶׁבַע שָׁנִים.
וְעוֹד גַּעְיָ"א, תַּלְשָׁ"א, אַזְלָ"א גְרִי"שׁ, גַּעְיָ"א בִתְרוּעָה, וְנוֹתֵן בָּהֶם סְקִילָה, זֶהוּ שֶׁכָּתוּב וְנָטָה עָלֶיהָ קַו תֹהוּ וְאַבְנֵי בֹהוּ. תַּלְשָׁ"א בִשְׁבָרִים, תֵּ"ל אֵ"שׁ, (וְזוֹ שְׂרֵפָה), תֵּ"ל זֶה חֶנֶק, כְּמוֹ זֶה אֵ"שׁ שְׂרֵפָה. אַזְלָ"א גְרִי"שׁ בִּתְקִיעָה, שֶׁהוּא כְּמוֹ רֹמַח לַהֲרֹג אוֹתָם בְּהֶרֶג.
שַׁלְשֶׁלֶ"ת, תְּרוּעָה, לִתְפֹּס אוֹתָם אֲסוּרִים בְּבֵית הָאֲסוּרִים שֶׁל הַמֶּלֶךְ, כְּמוֹ שֶׁנֶּאֱמַר לֶאֱסֹר מַלְכֵיהֶם בְּזִקִּים וְכוּ'. שׁוֹפָ"ר הוֹלֵ"ךְ, פָּסֵ"ק, מַקַּ"ף, קוֹל הַשּׁוֹפָר עוֹלֶה בִתְרוּעָה כְּמוֹ רֹמַח, לְעוֹרֵר עֲלֵיהֶם קוֹל תְּרוּעַת מִלְחָמָה, וְזֶה שׁוֹפָ"ר הוֹלֵ"ךְ. פָּסֵ"ק זֶה שְׁבָרִים, שֶׁעוֹשֶׂה לָהֶם פְּסָקוֹת וּקְשָׁרִים (וְקָרְטִין אוֹ וּקְרָעִין), וְזוֹ מַכַּת חֶרֶב וְהֶרֶג וְאַבְדָן. מַקַּ"ף תְּרוּעָה, זֶה חֶנֶק, וְזֶהוּ הוֹלֵךְ וְחָזֵק מְאֹד. מְאֹד, זֶה מָוֶת שֶׁהִתְחַזֵּק עֲלֵיהֶם, כְּמוֹ שֶׁמַּתַּן תּוֹרָה.
וְעוֹד אַזְלָ"א גְרִי"שׁ, הַשְּׁכִינָה אוֹמֶרֶת לַקָּדוֹשׁ בָּרוּךְ הוּא, גָּרֵשׁ הָאָמָה הַזֹּאת וְאֶת בְּנָהּ, אֵלּוּ הָעֵרֶב רַב, שֶׁגֵּרְשׁוּנִי מֵהִסְתַּפֵּחַ בְּנַחֲלַת יהו"ה, גָּרֵשׁ אוֹתָם מִן הָעוֹלָם הַזֶּה וּמִן הָעוֹלָם הַבָּא, שֶׁלֹּא יִהְיֶה לָהֶם חֵלֶק עִם יִשְׂרָאֵל. שׁוֹפָ"ר הוֹלֵ"ךְ, רָבִי"עַ, שְׁנֵ"י גְרִישִׁי"ן, שַׁלְשֶׁלֶ"ת, בְּאוֹתוֹ זְמַן נוֹטֵל הַקָּדוֹשׁ בָּרוּךְ הוּא רֹמַ"ח, שֶׁהוּא מָאתַיִם אַרְבָּעִים וּשְׁמוֹנֶה תֵּבוֹת שֶׁיֵּשׁ בִּקְרִיאַת שְׁמַע וְשֵׁשׁ תֵּבוֹת הַיִּחוּד, וּבָהּ, וַיִּדְקֹר אֶת שְׁנֵיהֶם, זָכָר וּנְקֵבָה, זֶה סמא"ל וְנָחָשׁ, וְרָבִי"עַ דְּמוּת דּוֹמָה שֶׁל רֹמַ"ח.
שְׁנֵ"י גְרִישִׁי"ן, גֵּרַשׁ אוֹתָם הַקָּדוֹשׁ בָּרוּךְ הוּא מִן הַשָּׁמַיִם וְהָאָרֶץ. בְּאוֹתוֹ זְמַן, שֶׁקֶר הַסּוּס לִתְשׁוּעָה וְכוּ', שֶׁהַקָּדוֹשׁ בָּרוּךְ הוּא רוֹדֵף אַחֲרֵיהֶם, וְנוֹטֵל אוֹתָם בְּשַׁלְשֶׁלֶ"ת עַל צַוָּארָם, וְאַחַר כָּךְ הוֹרֵג אוֹתָם בְּרֹמַח, שֶׁהוּא רָבִי"עַ. בָּרִאשׁוֹנָה גֵּרַשׁ אוֹתָם, וְאַחַר כָּךְ רָדַף אַחֲרֵיהֶם וְתָפַס אוֹתָם, וְאַחַר כָּךְ הָרַג אוֹתָם.
וְרָבִי"עַ וּשְׁנֵ"י גְרִישִׁי"ן וְשַׁלְשֶׁלֶ"ת, הֵם תְּקִיעָ"ה שְׁבָרִי"ם תְּרוּעָ"ה. שְׁבָרִי"ם, שַׁבֵּר תְּשַׁבֵּר מַצֵּבוֹתֵיהֶם, אֵלּוּ שֶׁנֶּאֱמַר בָּהֶם וַיָּבֹאוּ בְּנֵי הָאֱלֹהִים לְהִתְיַצֵּב עַל יהו"ה, בְּדִין עַל הַשְּׁכִינָה וְיִשְׂרָאֵל, שֶׁנֶּאֱמַר בּוֹ וַיָּבֹא גַם הַשָּׂטָן בְּתוֹכָם, זֶה סמא"ל שֶׁבָּא לְקַטְרֵג עַל בְּנֵי יִשְׂרָאֵל וְלָדוּן אֶת הַשְּׁכִינָה, וְכֵיוָן שֶׁהוּא מְבַקֵּשׁ דִּין עַל הַשְּׁכִינָה וּבָנֶיהָ, כְּאִלּוּ עוֹמְדִים עָלָיו. תְּרוּעָ"ה, בָּהּ תְּרוֹעֵם בְּשֵׁבֶט בַּרְזֶל. תְּקִיעָ"ה, וְהוֹקַע אוֹתָם לַיהו"ה נֶגֶד הַשָּׁמֶשׁ, וְשׁוֹפָר הוּא קוֹל, מִּמֶּנּוּ יוֹצֵא קוֹל בִּתְקִיעָה שְׁבָרִים תְּרוּעָה. תְּקִיעָה מִן הַמֹּחַ, שְׁבָרִים מֵהַלֵּב, כְּמוֹ שֶׁנֶּאֱמַר לֵב נִשְׁבָּר וְנִדְכֶּה וְגוֹמֵר, זֶהוּ זִבְחֵי אֱלֹהִי"ם רוּחַ נִשְׁבָּרָה. הַקּוֹל בִּתְרוּעָה מִכַּנְפֵי רֵאָה, וְכֻלָּם נִכְלְלוּ בַקָּנֶה וְרֵאָה, וְנַעֲשׂוּ קוֹל, וּבַפֶּה דִּבּוּר.
וְעוֹד נְשָׁמָה רוּחַ וְנֶפֶשׁ שֶׁל אָדָם, הֵן תְּקִיעָה תְּרוּעָה שְׁבָרִים. הַנֶּפֶשׁ בַּלֵּב, וְזֶה שְׁבָרִים, כְּמוֹ שֶׁנֶּאֱמַר לֵב נִשְׁבָּר וְנִדְכֶּה. הַנְּשָׁמָה בַמֹּחַ, וְזוֹ תְקִיעָה. הָרוּחַ בְּכַנְפֵי רֵאָה, שֶׁנּוֹשְׁבִים עַל הַלֵּב שֶׁהוּא אֵשׁ דּוֹלֶקֶת, וְאִם לֹא, הָיָה דוֹלֵק כָּל הַגּוּף, וְסוֹד הַדָּבָר - כַּנְפֵי יוֹנָה נֶחְפָּה בַכֶּסֶף וְגוֹמֵר, וְהָרוּחַ כְּלוּלָה מֵאֵשׁ וּמַיִם, וּמִשּׁוּם זֶה הוּא תְרוּעָה, וְעָלָיו נֶאֱמַר אַשְׁרֵי הָעָם יוֹדְעֵי תְרוּעָה, מִשּׁוּם שֶׁהַנְּשָׁמָה הִיא נִשְׁמַת חַיִּים, בִּינָה שֶׁנּוֹטֶלֶת מֵחָכְמָה, נֶפֶשׁ מַלְכוּת תְּבוּנָה, רוּחַ תִּפְאֶרֶת, וְהוּא הַדַּעַת שֶׁכּוֹלֵל אֶת שְׁנֵיהֶם, עָלָיו נֶאֱמַר וּבְדַעַת חֲדָרִים יִמָּלְאוּ.
וּמִבִּינָה הַנְּבִיאִים, וְהֵם נֵצַח וְהוֹד, וּמִמַּלְכוּת כְּתוּבִים, וְהֵם חֶסֶד וּגְבוּרָה תִּפְאֶרֶת, תּוֹרָה כּוֹלֵל כֻּלָּם, וְהַכֹּל עוֹמֵד עַל עַמּוּד אֶחָד, וְזֶה צַדִּיק יְסוֹד עוֹלָם.
כָּבֵד וּטְחוֹל זֶה סמא"ל וְנָחָשׁ. הַכָּבֵד אֵשׁ אֲדֻמָּה, הַמָּרָה אֵשׁ יְרֻקָּה, טְחוֹל אֵשׁ שְׁחֹרָה, יוֹתֶרֶת כְּלוּלָה שֶׁל כֻּלָּם. כָּבֵד וּטְחוֹל - סמא"ל וְנָחָ"שׁ, כָּבֵד - אֵל אַחֵר, מָרָה - סַם הַמָּוֶת שֶׁלּוֹ, טְחוֹל - נָחָשׁ הַנְּקֵבָה שֶׁלּוֹ, חֵלֶב טָמֵא, וּמָרָה הִיא חַרְבּוֹ שֶׁל מַלְאַךְ הַמָּוֶת, כְּמוֹ שֶׁנֶּאֱמַר וְאַחֲרִיתָהּ מָרָה כַלַּעֲנָה חַדָּה כְּחֶרֶב פִּיּוֹת. וּבַתּוֹרָה שֶׁהִיא סַם חַיִּים, אִם הַנְּשָׁמָה טְמֵאָה, נֶעֱבָר מִן הָעוֹלָם. (כָּבֵד וּטְחוֹל זֶה סמא"ל וְנָחָשׁ, שֶׁהֵם אֵל אַחֵר) וְכָבֵד שֶׁהוּא אֵל אַחֵר בִּתְרוּעָה שֶׁהוּא רוּחַ, נֶעֱבָר מִן הָעוֹלָם, טְחוֹל שֶׁהוּא נָחָשׁ בִּשְׁבָרִים שֶׁהוּא נֶפֶשׁ, נֶעֱבָר מִן הָעוֹלָם, מָרָה שֶׁהוּא סַם הַמָּוֶת בִּתְקִיעָה, נֶעֱבֶרֶת מִן הָעוֹלָם.
אַשְׁרֵי הוּא מִי שֶׁכּוֹלֵל נְשָׁמָה וְרוּחַ עִם הַנֶּפֶשׁ בַּקּוֹל שֶׁל הַתּוֹרָה, שֶׁבַּתּוֹרָה הִתְחַזְּקוּ, שֶׁכָּל מִי שֶׁאֵינוֹ עוֹסֵק בַּתּוֹרָה מַחֲלִישׁ נִשְׁמָתוֹ, רוּחוֹ וְנַפְשׁוֹ מַעְלָה וּמַטָּה, וְיוֹתֶרֶת הַכָּבֵד הִיא זוֹנָה, שִׁיּוּרִים הִיא, לְכָל אֱלֹהִים אֲחֵרִים מַחֲזֵּקֶת, וְלָמָּה נִקְרֵאת יוֹתֶרֶת הַכָּבֵד? אֶלָּא אַחַר שֶׁעוֹשָׂה נִאוּף עִם כֻּלָּם, נוֹתֶנֶת שִׁיּוּרִים לְבַעְלָהּ, וְעָלֶיהָ נֶאֱמַר כִּי בְעַד אִשָּׁה זוֹנָה עַד כִּכַּר לָחֶם, שֶׁהִיא מִתְחַמֶּמֶת מִכָּבֵד, וּטְחוֹל הוּא שְׂחוֹק הַכְּסִיל, וְעָלָיו נֶאֱמַר אִם רָאִיתָ רָשָׁע שֶׁהַשָּׁעָה מְשַׂחֶקֶת לוֹ, אַל תִּתְגָּרֶה בּוֹ, מִשּׁוּם שֶׁהוּא שְׁאוֹל תַּחְתִּית, שֶׁנֶּאֱמַר בּוֹ צַדִּיק מִמֶּנּוּ בּוֹלֵעַ, אֲבָל צַדִּיק גָּמוּר אֵינוֹ בוֹלֵעַ, הַכָּבֵד כּוֹעֵס וְהוֹרֵג.
לֵב מֵבִין, לֵב יוֹדֵעַ, לֵב רוֹאֶה, הַלֵּב הוּא שְׁכִינָה, שֶׁלֹּא נוֹטֶלֶת אֶלָּא דָם צַח, שֶׁהִיא קָרְבָּן שֶׁל תְּפִלָּה נְקִיָּה בְּלִי חֲטָאִים וּבְלִי פְסֹלֶת, וּמַקְרִיבָה לְבַעְלָהּ אֶת הַיָּפֶה שֶׁבַּכֹּל.
אֲבָל יוֹתֶרֶת הַכָּבֵד לֹא נוֹתֶנֶת לְבַעְלָהּ אֶלָּא שִׁיּוּרִים וּפְסֹלֶת, וּמִי הוּא בַּעְלָהּ? (טְחוֹל) (כָּבֵד) אֵל אַחֵר, וּמֵהַשִּׁיּוּרִים הַלָּלוּ שֶׁנּוֹטֵל מִמֶּנָּה, נַעֲשֶׂה דָּם טְחוֹל חָשׁוּךְ וְשָׁחֹר, הוּא הַנָּחָשׁ הָרַמַּאי שֶׁפִּתָּה אֶת חַוָּה, שֶׁהִיא הַלֵּב, וְגָרַם לָהּ מָוֶת.
וַהֲרֵי שְׁנֵי בָּתֵּי הַלֵּב הֵם, אֶת מִי מֵהֶם הוּא פִתָּה? אֶלָּא אוֹתוֹ שֶׁל שְׂמֹאל, שֶׁנֶּאֱמַר בּוֹ לֵב כְּסִיל לִשְׂמֹאלוֹ, וְעָלָיו נֶאֱמַר וּמוֹצֵא אֲנִי מַר מִמָּוֶת אֶת הָאִשָּׁה. לֵב חָכָם לִימִינוֹ, זוֹ אֵשֶׁת חַיִל עֲטֶרֶת בַּעְלָהּ, עָלֶיהָ נֶאֱמַר מָצָא אִשָּׁה מָצָא טוֹב, שֶׁהִיא יֵצֶר הַטּוֹב מַזָּלוֹ שֶׁל אָדָם, עָלֶיהָ נֶאֱמַר לְהָנִיחַ בְּרָכָה אֶל בֵּיתֶךָ, בִּרְכַּת יהו"ה הִיא תַעֲשִׁיר, עָלֶיהָ נֶאֱמַר רְאֵה חַיִּים עִם אִשָּׁה אֲשֶׁר אָהַבְתָּ.
הִיא בִדְיוֹקַן הַשְּׁכִינָה הַתַּחְתּוֹנָה כְּלוּלָה מֵעֶשֶׂר, וְהִיא נֵר מִצְוָה, וְהָרוּחַ שֶׁנּוֹשֶׁבֶת בָּהּ תִּפְאֶרֶת יִשְׂרָאֵל, הִיא בְכַנְפֵי רֵאָה, וְזֶהוּ וְתוֹרָה אוֹר, שֶׁמְּאִירָה בָּהּ, זוֹ הַשְּׁכִינָה הָעֶלְיוֹנָה נִשְׁמַת חַיִּים, שֶׁיּוֹרֶדֶת מִן הַמֹּחַ לְהָאִיר אוֹתָם בַּלֵּב.
מַה זֶּה נֵ"ר? נֶ'פֶשׁ ר'וּחַ. שֶׁהַנֶּפֶשׁ הִיא פְתִילָה, (עַל שֵׁם שֶׁהִיא שֻׁתָּפָה בַּגּוּף) וְהָרוּחַ זֶה הַזַּיִת. הַנְּשָׁמָה, נֵר יהו"ה נִשְׁמַת אָדָם. (אָדָם שֶׁהוּא אוֹר נֵר, מְאִירָה בּוֹ תוֹרָה שֶׁבִּכְתָב, וְהַנְּשָׁמָה שֶׁהִיא נֵר, מְאִירָה בָּהּ מִצְוָה, וּבִזְמַן שֶׁאֵין מְאִירִים בָּהּ אוֹר וְנֵר, נֶאֱמַר בַּנְּשָׁמָה אַל תִּרְאֻנִי שֶׁאֲנִי שְׁחַרְחֹרֶת, וְנֶאֱמַר בָּאָדָם אַלְבִּישׁ שָׁמַיִם קַדְרוּת). וּמַה זֶּה נֵ"ר? נֶפֶשׁ רוּחַ, נ' נֶפֶשׁ, ר' רוּחַ, כְּנֶגֶד שְׁלֹשֶׁת הַקְּשָׁרִים הַלָּלוּ הֵם שְׁלֹשָׁה גְוָנִים, אֵשׁ שְׁחוֹרָה, לְבָנָה וּתְכֵלֶת. מִי שֶׁשּׁוֹמֵר אֶת נֵר יהו"ה נִשְׁמַת אָדָם בַּתּוֹרָה, בְּמִצְווֹת עֲשֵׂה וְלֹא תַעֲשֶׂה, לֹא שׁוֹלֶטֶת עָלָיו אֵשׁ הַגֵּיהִנֹּם, וְזֶהוּ כָּבֵד וּמָרָה וּטְחוֹל. הַכָּבֵד אֵשׁ אֲדֻמָּה, הַמָּרָה אֵשׁ יְרֻקָּה, טְחוֹל אֵשׁ שְׁחוֹרָה, יוֹתֶרֶת הַכָּבֵד הַכְּלָל שֶׁל כֻּלָּם, תְּכֵלֶת חֲשׁוּכָה.
וּתְכֵלֶת שֶׁל צִיצִית - מִצְוָה, וּתְכֵלֶת, אֵין בַּצַּד הָאַחֵר, מִשּׁוּם שֶׁהִיא דוֹמָה לַכִּסֵּא הַנִּכְבָּד, צִבְעֵי הַנֵּר הֵם לְבוּשִׁים לְנֵר יהו"ה נִשְׁמַת אָדָם. צֶבַע שָׁחֹר, שֶׁהוּא טְחוֹל, כְּשֶׁמִּתְלַבֶּשֶׁת שָׁם הַנֶּפֶשׁ בַּחֲטָאִים, הִיא אוֹמֶרֶת אַל תִּרְאֻנִי שֶׁאֲנִי שְׁחַרְחֹרֶת, שְׁחַרְחֹרֶת בַּקַּדְרוּת שֶׁל בָּנַי, בַּדֹּחַק שֶׁלָּהֶם, בָּעֹנִי שֶׁלָּהֶם. קַדְרוּת וְלֵיצָנוּת וַעֲנִיּוּת יוֹצְאִים מִטְּחוֹל, כְּשֶׁנְּשָׁמָה אֲסוּרָה בָּהּ בַּגָּלוּת, וְזֶהוּ וְשִׁפְחָה כִּי תִירַשׁ גְּבִרְתָּהּ, וּבְאוֹתוֹ זְמַן טְחוֹל שׂוֹחֵק, וְלֶעָתִיד שֶׁיָּבֹא הַמֶּלֶךְ הַמָּשִׁיחַ לִטֹּל נְקָמָה מֵהַטְּחוֹל, שֶׁהִיא שִׁפְחָה, יוֹשֵׁב בַּשָּׁמַיִם יִשְׂחָק, הוּא יִשְׂחַק בָּאָבְדָן שֶׁלָּהֶם, כְּמוֹ שֶׁנֶּאֱמַר וּבַאֲבֹד רְשָׁעִים רִנָּה.
רִנָּ"ה הוּא הַנֵּ"ר, הוּא נָהָ"ר יוֹצֵא מֵעֵדֶן, וּמַה הִיא? מִצְווֹת עֲשֵׂה וּמִצְווֹת לֹא תַעֲשֶׂה, כְּחֶשְׁבּוֹן נָהָ"ר, נוּ"ן הֵ"א רֵי"שׁ, וְהִיא הַנֵּר הַמֵּאִיר לָאָדָם, וְעַל זֶה, בַּאֲבֹד רְשָׁעִים רִנָּ"ה, וּבְאוֹתוֹ זְמַן הַטְּחוֹל שֶׁשּׂוֹחֵק נֶאֱבָד, וְאָז יִתְקַיֵּם אָז יִמָּלֵא שְׂחוֹק פִּינוּ וּלְשׁוֹנֵנוּ רִנָּה וַדַּאי, וְאָז לֹא יִכְבֶּה בַּלַּיְלָה נֵרָהּ, בִּגְלַל שֶׁטָּעֲמָה כִּי טוֹב סַחְרָהּ, וּבְאוֹתוֹ זְמַן מִתְתַּקֶּנֶת יְרוּשָׁלַיִם שֶׁהִיא הַלֵּב, הַלֵּב הוּא לַהַ"ב הַמִּזְבֵּחַ, יִכְבֶּ"ה בְּחֶשְׁבּוֹן הַלֵּ"ב, לַהַ"ב הֶבֶ"ל, לֹא יִכְבֶּה בַגָּלוּת שֶׁהוּא לַיְלָה, וְנִבְנֵית עַל יְדֵי הַקָּדוֹשׁ בָּרוּךְ הוּא, כְּמוֹ שֶׁנֶּאֱמַר בּוֹנֵה יְרוּשָׁלַםִ יהו"ה. (מִי שֶׁשּׁוֹמֵר נֵר יהו"ה נִשְׁמַת אָדָם בְּמִצְווֹת עֲשֵׂה וְלֹא תַעֲשֶׂה, לֹא שׁוֹלֶטֶת עָלָיו אֵשׁ הַגֵּיהִנֹּם, שֶׁהוּא כָּבֵד מָרָה וּטְחוֹל).
וְעוֹד, מָרָה טְחוֹל וְכָבֵד, הֵן גָּלוּת לַנְּשָׁמָה וְרוּחַ וְנֶפֶשׁ, שֶׁהִיא שְׁכִינָה, כְּשֶׁגָּלְתָה בַכָּבֵד, נֶאֱמַר בָּאֵיבָרִים, שֶׁהֵן הָעָם הַקָּדוֹשׁ, הַחַיִל שֶׁלָּהּ, תִּכְבַּד הָעֲבֹדָה עַל הָאֲנָשִׁים. כְּשֶׁגּוֹלָה בְמָרָה נֶאֱמַר בָּהּ וַיְמָרֲרוּ אֶת חַיֵּיהֶם. כְּשֶׁגּוֹלָה בַטְּחוֹל נֶאֱמַר בָּהּ וְלֹא שָׁמְעוּ אֶל מֹשֶׁה מִקֹּצֶר רוּחַ, (שֶׁהָיָה בְּבִטְנָהּ, וּמֵעֲבוֹדָה קָשָׁה שֶׁהָיְתָה בַטְּחוֹל), וְהָיוּ צוֹעֲקִים לַקָּדוֹשׁ בָּרוּךְ הוּא מִמֶּנָּה, זֶהוּ שֶׁכָּתוּב מִבֶּטֶן שְׁאוֹל שִׁוַּעְתִּי שָׁמַעְתָּ קוֹלִי, וְנֶאֱמַר בָּהֶם וַתַּעַל שַׁוְעָתָם אֶל הָאֱלֹהִי"ם מִן הָעֲבוֹדָה. וְהַנְּשָׁמָה בַּגָּלוּת הָאַחֲרוֹנָה נֶאֱמַר בָּהּ וַתְּגַל מַרְגְּלוֹתָיו וַתִּשְׁכָּב, שׁוֹכֶבֶת לֶעָפָר. אוֹי לְאָדָם שֶׁנִּשְׁמָתוֹ יוֹרֶדֶת תַּחַת רַגְלָיו, שֶׁבְּאוֹתוֹ זְמַן נֶאֱמַר בְּמַזָּלוֹ נָפְלָה לֹא תוֹסִיף קוּם, וְאֵין לוֹ עִלּוּי וְהִתְעַלּוּת אֶלָּא בְיַד הַקָּדוֹשׁ בָּרוּךְ הוּא, שֶׁהוֹלֵךְ הַשֵּׁם הַקָּדוֹשׁ לְיָמִין וּמֵקִים אוֹתָהּ.
וְסוֹד הַדָּבָר - לִינִי הַלַּיְלָה וְהָיָה בַבֹּקֶר אִם יִגְאָלֵךְ טוֹב יִגְאָל, טוֹב שֶׁהוּא הַבְּרִית, יִגְאַל, וְאִם לֹא יַחְפֹּץ לְגָאֳלֵךְ וּגְאַלְתִּיךְ אָנֹכִי, חַי יהו"ה שִׁכְבִי עַד הַבֹּקֶר. אָנֹכִי שֶׁהִיא הָאֵם הָעֶלְיוֹנָה, אָנֹכִי שֶׁל יְצִיאַת מִצְרַיִם, חַי יהו"ה שִׁכְבִי עַד הַבֹּקֶר שֶׁהוּא יָמִין, שֶׁבּוֹ כֹּחַ התּוֹרָה שֶׁבִּכְתָב שֶׁהִיא הָעַמּוּד הָאֶמְצָעִי, שֶׁמִּיָּמִין נִתְּנָה תוֹרָה שֶׁבִּכְתָב, וּמִשְּׂמֹאל נִתְּנָה תוֹרָה שֶׁבְּעַל פֶּה, שֶׁהִיא נְקֵבָה.
וּמִשּׁוּם זֶה, טוֹב צַדִּיק חַ"י הָעוֹלָמִים הוּא מִצַּד הַשְּׂמֹאל, שֶׁהוּא גִבּוֹר הַכּוֹבֵשׁ אֶת יִצְרוֹ, שֶׁהוּא סמא"ל, וּמִשּׁוּם זֶה שְׂמֹאל דּוֹחָה וּבְיָמִין יָקוּם, שֶׁמִּי שֶׁנּוֹפֵל לֹא צָרִיךְ לְהָקִים אֶלָּא בְּיַד יָמִין, וּמִשּׁוּם זֶה חַי יהו"ה שִׁכְבִי עַד הַבֹּקֶר.
וְהַשְּׂמֹאל הִיא רֹאשׁ הַשָּׁנָה, וְיָמִין פֶּסַח, וּבוֹ הָיְתָה שְׁבוּעָה בְּי"ד יָמִים, וְזֶהוּ כִּי יָד עַל כֵּס יָ"הּ, וְעַל אוֹתוֹ זְמַן הִיא אוֹמֶרֶת אַל תִּרְאֻנִי שֶׁאֲנִי שְׁחַרְחֹרֶת, וְאַל תִּרְאוּנִי מִצַּד הַשְּׂמֹאל שֶׁל יִצְחָק שֶׁאֲנִי בוֹ בְּקַדְרוּת, זֶהוּ שֶׁכָּתוּב וַתִּכְהֶיןָ עֵינָיו מֵרְאוֹת, מֵרְאוֹת וַדַּאי בַּגְּאֻלָּה, שֶׁהִיא אוֹר מַרְאוֹת שֶׁל נְבוּאָה, שֶׁנֶּאֱמַר בָּהֶם נִפְתְּחוּ הַשָּׁמַיִם וָאֶרְאֶה מַרְאוֹת אֱלֹהִי"ם, וְזֶהוּ וַתִּכְהֶיןָ עֵינָיו מֵרְאוֹת, מִצַּד הַשְּׂמֹאל, וְנֶאֱמַר בְּאוֹתוֹ זְמַן בַּקָּדוֹשׁ בָּרוּךְ הוּא אַלְבִּישׁ שָׁמַיִם קַדְרוּת.
נֵר הוּא ה', חֲמִשָּׁה גְוָנִים מְאִירִים בּוֹ, וְהֵם: לָבָן, אָדֹם, יָרֹק, וְשָׁחֹר וּתְכֵלֶת. ו' אוֹר הַנֵּר מִבִּפְנִים, סמא"ל חֹשֶׁךְ, נָחָשׁ קַדְרוּת, וְעָלֶיהָ נֶאֱמַר אַלְבִּישׁ שָׁמַיִם קַדְרוּת, הַנְּקֵבָה שֶׁלּוֹ, וְשַׂק אָשִׂים כְּסוּתָם, אוֹי לַנְּשָׁמָה כְּשֶׁמִּתְלַבֶּשֶׁת בַּקַּדְרוּת שֶׁלָּהֶם, וְעָלֶיהָ נֶאֱמַר וַתִּכְהֶיןָ עֵינָיו מֵרְאוֹת, וְהֵם הֶחֳשָׁכִים שֶׁמְּכַסִּים עַל הָעֵינַיִם, שֶׁאֵין לָהֶם רְשׁוּת לְהִסְתַּכֵּל בַּקָּדוֹשׁ בָּרוּךְ הוּא וּשְׁכִינָתוֹ.
וְאוֹר וְנֵר שֶׁמְּאִירִים (שֶׁחָשְׁכוּ) בָּהֶם, נֶאֱמַר בָּהֶם וְחָשְׁכוּ הָרוֹאוֹת בָּאֲרֻבּוֹת, כְּמוֹ שֶׁאָמַר קֹהֶלֶת עַד אֲשֶׁר לֹא תֶחְשַׁךְ הַשֶּׁמֶשׁ וְהָאוֹר וְגוֹמֵר, וְאוֹר וְנֵר, עֲלֵיהֶם נֶאֱמַר כִּי נֵר מִצְוָה וְתוֹרָה אוֹר, וְלָמָּה נֶחְשָׁכִים בָּהֶם? מִשּׁוּם שֶׁלֹּא הָיוּ עוֹסְקִים בַּתּוֹרָה וּבַמִּצְוָה, בְּיִרְאָה וְאַהֲבָה שֶׁהֵם י"ה, וּמִיָּד כְּשֶׁמִּשְׁתַּדְּלִים בָּהֶם בְּיִרְאָה וְאַהֲבָה, שְׁבוּעָה הִיא לַקָּדוֹשׁ בָּרוּךְ הוּא בְּיָ"הּ, שֶׁהֵם יִרְאָה וְאַהֲבָה, לְהַעֲבִיר אוֹתָם מֵעוֹלַם הַנְּשָׁמָה, מִשּׁוּם שֶׁאוֹתָם הֶחֳשָׁכִים מַפְרִידִים בֵּין י"ה וּבֵין ו"ה, כְּמוֹ שֶׁבֵּאֲרוּהוּ, שֶׁכָּתוּב כִּי יָד עַל כֵּס יָ"הּ, וּבְאוֹתוֹ זְמַן נֶאֱמַר בָּאָדָם לָבְשׁוּ [אַלְבִּישׁ] שָׁמַיִם קַדְרוּת וְגוֹמֵר, וּבְאוֹתוֹ זְמַן שֶׁמָּעֳבָרִים הַקַּדְרוּת וְהַחֲשֵׁכָה מִן הַנְּשָׁמָה, מִיָּד כֹּל הַנְּשָׁמָה תְּהַלֵּל יָ"הּ.
וּמִי הֵם הֶחֳשָׁכִים הַלָּלוּ? אֵלּוּ סמא"ל וְנָחָשׁ, וּמִי גָרַם לָהֶם לִשְׁלֹט עֲלֵיהֶם? אֶלָּא סוֹד הַכָּתוּב מְלַמֵּד, כִּי אִם עֲוֹנֹתֵיכֶם הָיוּ מַבְדִּלִים בֵּינֵיכֶם לְבֵין אֱלֹהֵיכֶ"ם, וְדָוִד אָמַר בִּשְׁבִילָם, גַּל עֵינַי וְאַבִּיטָה נִפְלָאוֹת מִתּוֹרָתֶךָ, וּבְאוֹתוֹ זְמַן, מַה שֶּׁהָיוּ שׁוֹלְטִים הֶחֳשָׁכִים עַל אוֹרוֹת הָעֵינַיִם, מִתְהַפְּכִים הָאוֹרוֹת וְשׁוֹלְטִים עַל הַחֲשֵׁכוֹת, וְסוֹד הַדָּבָר - שׁוֹפָ"ר מְהֻפָּ"ךְ קַדְמָ"א זָקֵ"ף קָטָ"ן. אוֹתוֹ שֶׁנֶּאֱמַר בּוֹ קָטֹנְתִּי מִכֹּל הַחֲסָדִים וּמִכָּל הָאֱמֶת, הִזְדַּקֵּף וְנִקְרָא זָקֵף גָּדוֹל, וְאֵין אֱמֶת אֶלָּא תוֹרָה. זֶהוּ שֶׁכָּתוּב תּוֹרַת אֱמֶת הָיְתָה בְּפִיהוּ. וּבְאוֹתוֹ זְמַן מִתְהַפֵּךְ הַכִּסֵּא מִדִּין לְרַחֲמִים, וְזֶהוּ הַסּוֹד שֶׁבֵּאֲרוּהוּ בַּעֲלֵי הַמִּשְׁנָה, צַדִּיקִים מְהַפְּכִים מִדַּת הַדִּין לְמִדַּת הָרַחֲמִים.
וּבְאוֹתוֹ זְמַן נֶחְשָׁב כְּאִלּוּ נִבְרָא הָעוֹלָם, וִיסַדֵּר אֶת הָאוֹרוֹת כָּרָאוּי, זֶהוּ שֶׁכָּתוּב וַיִּקְרָא אֱלֹהִי"ם לָאוֹר יוֹם וְלַחֹשֶׁךְ קָרָא לָיְלָה. וַיִּקְרָא אֱלֹהִי"ם לָאוֹר יוֹם, זֶה יִשְׂרָאֵל שֶׁשִּׁלְטוֹנָם יִהְיֶה בִזְמַן הַגְּאֻלָּה, וְהָרְשָׁעִים יִשָּׁאֲרוּ (יֵלְכוּ) בַחֹשֶׁךְ. זֶהוּ שֶׁכָּתוּב וְלַחֹשֶׁךְ קָרָא לָיְלָה, וְנֶאֱמַר בְּיָמִין וּשְׂמֹאל וַיְהִי עֶרֶב וַיְהִי בֹקֶר יוֹם אֶחָד, שֶׁהוּא עֶרֶב שֶׁל יִצְחָק וּבֹקֶר שֶׁל אַבְרָהָם. בְּאוֹתוֹ זְמַן, מַה שֶּׁהָיְתָה הַנְּשָׁמָה מְהֻדֶּקֶת בֵּין הָרַגְלַיִם, זֶהוּ שֶׁכָּתוּב וַתְּגַל מַרְגְּלוֹתָיו וַתִּשְׁכָּב, שֶׁחָזְרָה לַלֵּב, שֶׁהִיא כְמוֹ שֶׁיְּרוּשָׁלַיִם, בְּאוֹתוֹ זְמַן הַלֵּב רוֹאֶה. זֶהוּ שֶׁכָּתוּב וְלֹא יִכָּנֵף עוֹד מוֹרֶיךָ וְהָיוּ עֵינֶיךָ רוֹאוֹת אֶת מוֹרֶיךָ. הַלֵּב שׁוֹמֵעַ, שֶׁחָזְרוּ עֲבוֹדָה וּכְרוּבִים לְבֵית הַמִּקְדָּשׁ, שֶׁנֶּאֱמַר בָּהֶם וַיִּשְׁמַע אֶת הַקּוֹל מִדַּבֵּר אֵלָיו מֵעַל הַכַּפֹּרֶת מִבֵּין שְׁנֵי הַכְּרוּבִים, וְכָל הָעֲנָנִים (שֶׁהֵם רוֹמִי רַבָּתִי וְרוֹמִי הַקְּטַנָּה), שֶׁהֵם מְכַסִּים אֶת הַתְּפִלּוֹת, זֶהוּ שֶׁכָּתוּב סַכּוֹתָ בֶעָנָן לָךְ מֵעֲבוֹר תְּפִלָּה, נֶעֱבָרִים, וּמְאִירִים הָעֵינַיִם, שֶׁהֵם בַּיִת רִאשׁוֹן וּבַיִת שֵׁנִי, שֶׁבָּהֶם עוֹלוֹת הַתְּפִלּוֹת.
שֶׁבִּזְמַן שֶׁיִּשְׂרָאֵל מְלֻכְלָכִים בְּטִנּוּפִים שֶׁל שְׁאָר הָעַמִּים, הַנְּשָׁמָה, שֶׁהִיא שְׁכִינָה, אוֹמֶרֶת, אַל תִּרְאֻנִי שֶׁאֲנִי שְׁחַרְחֹרֶת, וּתְפִלָּה נוֹפֶלֶת. זֶהוּ שֶׁכָּתוּב נָפְלָה לֹא תוֹסִיף קוּם בְּתוּלַת יִשְׂרָאֵל, וּכְשֶׁנּוֹפֶלֶת, שׁוֹכֶבֶת שְׁכִינָה לֶעָפָר בֵּין הָרַגְלַיִם, וַהֲרֵי פֵּרְשׁוּהוּ וַתְּגַל מַרְגְּלוֹתָיו וַתִּשְׁכָּב, וְהִיא מִתְפַּלֶּלֶת לַקָּדוֹשׁ בָּרוּךְ הוּא שֶׁיְּקִימָהּ מֵהֶעָפָר. זֶהוּ שֶׁכָּתוּב וּפָרַשְׂתָּ כְנָפֶךָ עַל אֲמָתְךָ כִּי גוֹאֵל אָתָּה.
בְּאוֹתוֹ זְמַן וַיֶּחֱרַד הָאִישׁ וַיִּלָּפֵת, הַהוּא שֶׁנֶּאֱמַר בּוֹ יהו"ה אִישׁ מִלְחָמָה. מַה זֶּה וַיִּלָּפֵת? כְּמוֹ שֶׁנֶּאֱמַר יִלָּפְתוּ אָרְחוֹת דַּרְכָּם. בְּאוֹתוֹ זְמַן יָבֹא הַקָּדוֹשׁ בָּרוּךְ הוּא וְיֹאמַר לָהּ לִינִי הַלַּיְלָה וְהָיָה בַבֹּקֶר (רות ג). לִינִי הַלַּיְלָה, שֶׁהוּא הַשְּׂמֹאל. וְהָיָה הַבֹּקֶר, שֶׁהוּא רַחֲמִים, יָמִין, שֶׁמִּשָּׁם מֵאִיר הָאוֹר. זֶהוּ שֶׁכָּתוּב הַבֹּקֶר אוֹר, אִם יִגְאָלֵךְ טוֹב יִגְאָל, אִם יַעֲשֶׂה בָּךְ יִשְׂרָאֵל מַעֲשִׂים טוֹבִים לְהַעֲלוֹתֵךְ מִבֵּין הָרַגְלַיִם - יָפֶה, תִּגְאַל עַל יְדֵי יִשְׂרָאֵל הָעֶלְיוֹן שֶׁהוּא בַעְלֵךְ, טוֹב וַדַּאי, וְאִם לֹא יַעֲשׂוּ בָךְ מַעֲשִׂים טוֹבִים, וּגְאַלְתִּיךְ אָנֹכִי.
וַהֲרֵי פֵּרְשׁוּהוּ חַי יהו"ה שִׁכְבִי עַד הַבֹּקֶר, הַשְּׁבוּעָה בְּחַ"י, שֶׁכּוֹלֵל שְׁמוֹנֶה עֶשְׂרֵה בִּרְכוֹת הַתְּפִלָּה, שִׁכְבִי עַד הַבֹּקֶר, עַד אוֹתוֹ הָאוֹר, שֶׁבְּאוֹתוֹ זְמַן הַתְּפִלָּה תִּהְיֶה מְאִירָה בַּלֵּב וּבָעֵינַיִם, וּמִשּׁוּם שֶׁבִּשְׁמוֹנֶה עֶשְׂרֵה הַבְּרָכוֹת שֶׁל הַתְּפִלָּה תְּלוּיָה הַגְּאֻלָּה, וּבוֹ מִתְגַּלָּה, שֶׁהוּא יְסוֹד חַ"י הָעוֹלָמִים, נֶאֱמַר בּוֹ וְהָיוּ עֵינַי וְלִבִּי שָׁם כָּל הַיָּמִים.
וְהָיוּ עֵינַי וְלִבִּי, הִזְכִּיר עֵינַיִם וְלֵב, מִשּׁוּם שֶׁצָּרִיךְ אָדָם בִּתְפִלָּתוֹ שֶׁיִּהְיוּ עֵינָיו לְמַטָּה אֶל הַנְּשָׁמָה, שֶׁהִיא שְׁכִינָה, שֶׁהִיא אֲסוּרָה בַגָּלוּת, וְלִבּוֹ לְמַעְלָה בַּקָּדוֹשׁ בָּרוּךְ הוּא, וְסוֹד הַדָּבָר - עֵינַי תָּמִיד אֶל יהו"ה כִּי הוּא יוֹצִיא מֵרֶשֶׁת רַגְלָי, וְלבּוֹ לְמַעְלָה לִטֹּל נְקָמָה מֵעֲמָלֵק. זֶהוּ שֶׁכָּתוּב כִּי יוֹם נָקָם בְּלִבִּי, בְּלִבִּי וַדַּאי, בּוֹ עָתִיד לִטֹּל נְקָמָה, כְּמוֹ שֶׁנָּטַל בּוֹ נְקָמָה מֵהַמִּצְרִים.
שֶׁהוּא לִבִּ"י, שֵׁם בֶּן אַרְבָּעִים וּשְׁתַּיִם, אבגית"ץ, בּוֹ הוֹצִיא אֶת יִשְׂרָאֵל מִן הַגָּלוּת. קר"ע שט"ן, שֶׁהוּא הַשֵּׁם הַשֵּׁנִי שֶׁל הַיּוֹם הַשֵּׁנִי, בּוֹ קָרַע אֶת הַיָּם, וּבַשֵּׁם הַזֶּה נֶאֱמַר יְהִי רָקִיעַ בְּתוֹךְ הַמָּיִם וְגוֹמֵר. נג"ד יכ"ש נֶגֶד כָּל עַמְּךָ אֶעֱשֶׂה נִפְלָאוֹת, בְּכָל שֵׁם נוֹטֵל נְקָמָה בַּמִּצְרִים.
וְהַגְּאֻלָּה בַּלֵּב תְּלוּיָה, שֶׁנֶּאֱמַר בּוֹ הַלֵּב רוֹאֶה, וּמִשּׁוּם זֶה כִּי יוֹם נָקָם בְּלִבִּי, נְקָמָה בַּמֶּה? בְּלִבִּי, בְּיָ"הּ, שֶׁנֶּאֱמַר בּוֹ כֹּל הַנְּשָׁמָה תְּהַלֵּל יָ"הּ, וְעָלָיו נֶאֱמַר כִּי יָד עַל כֵּס יָ"הּ, וְהַגְּאֻלָּה תְלוּיָה בַלֵּב, שֶׁבּוֹ נֶאֱמַר הַלֵּב רוֹאֶה, וּמִשּׁוּם זֶה פֵּרְשׁוּהוּ בַּעֲלֵי הַמִּשְׁנָה, לְלִבִּ"י גִלִּיתִי וּלְאֵיבָרַי לֹא גִלִּיתִי. מַה זֶּה לְלִבִּי? אֶלָּא תוֹרָה שֶׁבִּכְתָב נִקְרֵאת לִבִּי, וְתוֹרָה שֶׁבְּעַל פֶּה נִקְרֵאת פֶּה, וּפֵרְשׁוּהוּ בַּעֲלֵי הַמִּשְׁנָה, מִלֵּב לְפֶה לֹא גִלָּה, לְלִבִּ"י גִלִּיתִי, זֶהוּ הַשֵּׁם שֶׁל ע"ב שֵׁמוֹת, וְהֵם שִׁבְעִים פָּנִים לַתּוֹרָה שֶׁתְּלוּיִים מִן ב'.
וְלַתּוֹרָה יֵשׁ רֹאשׁ וְגוּף וְלֵב וּפֶה וְאֵיבָרִים, כְּמוֹ שֶׁיֵּשׁ בְּיִשְׂרָאֵל, שֶׁהֵם רָאשִׁים, רָאשֵׁי הָעָם, וּמֵהֶם עֵינַיִם, זֶה שֶׁכָּתוּב וְהָיָה אִם מֵעֵינֵי הָעֵדָה. וְיֵשׁ מֵהֶם לֵב, שֶׁהֵם כְּנֶגֶד שִׁבְעִים סַנְהֶדְרִין, וּמֹשֶׁה וְאַהֲרֹן עַל גַּבֵּיהֶן, שֶׁלֹּא חֲסֵרִים מֵעוֹלָם כְּמוֹתָם, וְזֶהוּ לְלִבִּי גִלִּיתִי, אֲבָל אֲחֵרִים שֶׁהֵם כִּשְׁאָר אֵיבָרִים, נֶאֱמַר בָּהֶם וּלְאֵיבָרַי לֹא גִלִּיתִי, וְכֵן בַּתּוֹרָה שִׁבְעִים פָּנִים תְּלוּיִים מִשְּׁתֵּי תוֹרוֹת, תּוֹרָה שֶׁבִּכְתָב וְתוֹרָה שֶׁבְּעַל פֶּה.
וּבַגָּלוּת חָלַק לִבָּ"ם, שֶׁהֵם שִׁבְעִים וּשְׁנַיִם צַדִּיקִים שֶׁהֵם כְּמוֹ הַסַּנְהֶדְרִין, וְסוֹד הַדָּבָר - אַשְׁרֵי כָּל חוֹכֵי לוֹ, ל"וֹ בְּחֶשְׁבּוֹן עוֹלֶה שְׁלֹשִׁים וָשֵׁשׁ, וְהֵם שְׁלֹשִׁים וְשֵׁשׁ בְּאֶרֶץ יִשְׂרָאֵל, וּשְׁלֹשִׁים וְשֵׁשׁ מִחוּץ לְאֶרֶץ יִשְׂרָאֵל, וְזֶהוּ חָלַק לִבָּ"ם. וּמִי חָלַק לִבָּם? הַשְּׂאוֹר וְחָמֵץ שֶׁהֵם עֵרֶב רַב, וְסוֹד הַדָּבָר - וִיהִי מַבְדִּיל בֵּין מַיִם לָמָיִם, שֶׁעֲלֵיהֶם נֶאֱמַר אַךְ בַּיּוֹם הָרִאשׁוֹן תַּשְׁבִּיתוּ שְׂאֹר מִבָּתֵּיכֶם, אַךְ חֵלֶק, וּשְׁבוּעָה שֶׁיִּמָּחוּ בְּי"ד, שֶׁהֵם אַרְבָּעָה עָשָׂר יְמֵי פֶסַח, לְקַיֵּם כִּימֵי צֵאתְךָ מֵאֶרֶץ מִצְרַיִם אַרְאֶנּוּ נִפְלָאוֹת, (וְזֶה שִׁבְעָה יְמֵי הַפֶּסַח שֶׁל הַגָּלוּת הָרִאשׁוֹנָה וְשִׁבְעָה יְמֵי הַפֶּסַח שֶׁל גָּלוּת הָאַחֲרוֹנָה) זֶהוּ שֶׁכָּתוּב חָג שִׁבְעַת יָמִים מַצּוֹת יֵאָכֵל.
וּמִשּׁוּם זֶה, אוֹר לְאַרְבָּעָה עָשָׂר בּוֹדְקִין אֶת הֶחָמֵץ לְאוֹר הַנֵּר, וְזֶה אוֹר הַנֵּר שֶׁהִיא תוֹרָה וּמִצְווֹת, שֶׁנֶּאֱמַר בָּהֶם כִּי נֵר מִצְוָה וְתוֹרָה אוֹר, נֵר בַּלֵּב, וְאוֹר בָּעֵינַיִם, שֶׁהוּא אוֹר הַנֵּר, בְּיִרְאָה וְאַהֲבָה בְּי"ה, נֶעֱבָרִים הַחֲשֵׁכָה וְהַקַּדְרוּת מֵהֶם, וּמִשּׁוּם זֶה כִּי יוֹם נָקָם בְּלִבִּי.
וְעוֹד בְּלִבִּי, זֶה שְׁלֹשִׁים וּשְׁנַיִם אֱלֹהִי"ם שֶׁל מַעֲשֵׂה בְרֵאשִׁית, וְעֶשֶׂר אֲמִירוֹת שֶׁהֵן י' מִן לִבִּי, וְהַלֵּב זֶה הוּא הַלֵּב שֶׁבּוֹ מֵאִיר אוֹתוֹ שֶׁנֶּאֱמַר בּוֹ וַתֵּרֶא אוֹתוֹ כִּי טוֹב הוּא, וּבוֹ עָתִיד לְהִתְגַּלּוֹת הַקָּדוֹשׁ בָּרוּךְ הוּא לְמֹשֶׁה בַּתּוֹרָה בַּגָּלוּת הָאַחֲרוֹנָה כְּמוֹ שֶׁבַּגְּאֻלָּה הָרִאשׁוֹנָה, שֶׁנֶּאֱמַר בּוֹ וַיֵּרָא מַלְאַךְ יהו"ה אֵלָיו בְּלַבַּת אֵשׁ, בָּרִאשׁוֹנָה בְּלַבַּת אֵשׁ שֶׁל נְבוּאָה, וּבַגָּלוּת הָאַחֲרוֹנָה בְּלַבַּת אֵשׁ שֶׁל הַתּוֹרָה.
וְזוֹ בַ"ת מִן בְּרֵאשִׁית, שֶׁהִיא כְלוּלָה מֵעֶשֶׂר אֲמִירוֹת וּשְׁלֹשִׁים וּשְׁנַיִם אֱלֹהִי"ם שֶׁל מַעֲשֵׂה בְרֵאשִׁית, הַבַּת הַכְּלוּלָה מֵעֶשֶׂר אֲמִירוֹת, הִיא בַּת עַיִן שְׁחוֹרָה, שֶׁנֶּאֱמַר בָּהּ שְׁחוֹרָה אֲנִי וְנָאוָה, וּבוֹ מֵאִיר אוֹר. זֶהוּ שֶׁכָּתוּב וְתוֹרָה אוֹר, שְׁלֹשִׁים וּשְׁנַיִם אֱלֹהִי"ם, בּוֹ מְאִירָה מִצְוָה, שֶׁנֶּאֱמַר בָּהּ נֵר יהו"ה נִשְׁמַת אָדָם.
וְכַנְפֵי הַשְּׁכִינָה הֵם כִּסּוּי דַם חַיָּה וְעוֹף, שֶׁמְּכַסָּה עֲלֵיהֶם בְּאַהֲבָה, וּכְשֶׁמְּכַסָּה עֲלֵיהֶם בְּאַהֲבָה שֶׁל אַהֲבָה, מֵי הַמַּבּוּל לֹא שׁוֹלְטִים עֲלֵיהֶם, מַיִם רַבִּים שֶׁל מֵי הַמַּבּוּל לֹא יוּכְלוּ לְכַבּוֹת אֶת הָאַהֲבָה שֶׁל יִשְׂרָאֵל לַאֲבִיהֶם שֶׁבַּשָּׁמַיִם. בְּאוֹתוֹ זְמַן הַכִּסֵּא יִהְיֶה עַל אַרְבַּע חַיּוֹת, וְזֶהוּ שׁוֹפָ"ר הוֹלֵ"ךְ רָבִי"עַ מְרֻבָּע, דַּרְגָּ"א בְשֵׁשׁ דְּרָגוֹת, שֶׁהֵן שֵׁשׁ מַעֲלוֹת לַכִּסֵּא, הֲרֵי הוּא מֶלֶךְ עַל הַכִּסֵּא.
בְּאוֹתוֹ זְמַן - וַעֲשֵׂה לִי מַטְעַמִּים כַּאֲשֶׁר אָהַבְתִּי, מִמִּצְווֹת עֲשֵׂה שֶׁנִּתְּנוּ מֵאַהֲבָה, וְלֹא מִמִּצְווֹת לֹא תַעֲשֶׂה, שֶׁהוּא הִקְרִיב לוֹ הַמְמֻנֶּה שֶׁל עֵשָׂו לְקַטְרֵג עַל יִשְׂרָאֵל, שֶׁבִּשְׁבִילָם נֶאֱמַר וְאֶת עֵשָׂו שָׂנֵאתִי.
וְזֶהוּ דַרְגָּ"א תְּרֵי טַעֲמֵ"י, שֶׁמִּצַּד שֶׁל מִצְווֹת לֹא תַעֲשֶׂה, הַמְמֻנֶּה שֶׁל עֵשָׂו הוּא רוֹבֵ"ץ עַל יִשְׂרָאֵל, וְהִיא דַרְגָּ"א עֲלֵיהֶם, וְאִם תֹּאמַר שֶׁהִיא שׁוֹלֶטֶת עַל הַשְּׁכִינָה, שֶׁהִיא עִמָּהֶם בַּגָּלוּת, הֲרֵי אָמַר הַכָּתוּב אֲנִי יהו"ה הוּא שְׁמִי וּכְבוֹדִי לְאַחֵר לֹא אֶתֵּן וּתְהִלָּתִי לַפְּסִילִים. וּכְבוֹדִי - שְׁכִינָה עֶלְיוֹנָה, לְאַחֵר לֹא אֶתֵּן - אֵל אַחֵר, וּתְהִלָּתִי לַפְּסִילִים - זוֹ שְׁכִינָה תַחְתּוֹנָה, וּמִשּׁוּם זֶה בְּשִׁשָּׁה יָמִים שֶׁשּׁוֹלֵט סַם הַמָּוֶת, אֵל אַחֵר, נֶאֱמַר בַּשְּׁכִינָה יִהְיֶה סָגוּר שֵׁשֶׁת יְמֵי הַמַּעֲשֶׂה, בְּשַׁבָּת וּבְרָאשֵׁי חֳדָשִׁים שֶׁלֹּא שׁוֹלְטִים הַמְמֻנִּים הָרָעִים, נֶאֱמַר בָּהֶם וּבְיוֹם הַשַּׁבָּת יִפָּתֵחַ וּבְיוֹם הַחֹדֶשׁ יִפָּתֵחַ.
וְעוֹד רָבִי"עַ הוּא כְּמוֹ זֶה: כּ, וְלִפְעָמִים כְּמוֹ זֶה:  בַּת מֶלֶךְ פְּנִימָה, סְגוּרָה בְּבֵיתָהּ, וְהִיא הַלְּבָנָה הַקְּדוֹשָׁה לֹא מִסְתַּכֶּלֶת בָּהּ הַחַמָּה הָרָעָה לְעוֹלָם, גֵּיהִנֹּם סַם הַמָּוֶת, נְקֵבָה רָעָה, כָּל שֶׁכֵּן אֵל אַחֵר, שֶׁכָּךְ פֵּרְשׁוּהוּ הָרִאשׁוֹנִים, לְעוֹלָם לֹא רָאֲתָה חַמָּה אֶת פְּגִימַת הַלְּבָנָה, שֶׁבִּזְמַן שֶׁחַמָּה יוֹצֵאת (יוֹצֵאת) מִמִּזְרָח, הַלְּבָנָה מַחֲזִירָה פָּנֶיהָ מִמֶּנּוּ כְּמוֹ זֶה: , וּמִשּׁוּם זֶה אָמַר בִּלְעָם הָרָשָׁע לֹא הִבִּיט אָוֶן בְּיַעֲקֹב וְלֹא רָאָה עָמָל בְּיִשְׂרָאֵל, עָמָל וָאָוֶן סמא"ל וְנָחָשׁ.
וּבִזְמַן שֶׁדּוֹחֲקִים אוֹתָהּ לְהִסְתַּכֵּל בָּהּ, נִכְסֵית מִכֹּל וָכֹל, וְאֵימָתַי? בַּחֹדֶשׁ הַשְּׁבִיעִי. זֶהוּ שֶׁכָּתוּב תִּקְעוּ בַחֹדֶשׁ שׁוֹפָר בַּכֶּסֶה לְיוֹם חַגֵּנוּ. מַה זֶּה בַּכֶּסֶה? בַּחֹדֶשׁ שֶׁבּוֹ מִתְכַּסָּה הַלְּבָנָה. בְּאוֹתוֹ זְמַן שֶׁמִּתְכַּסֵּית מִמֶּנּוּ, הִיא אוֹמֶרֶת לְיִשְׂרָאֵל שֶׁיְּתַקְּנוּ תְפִלּוֹת בְּמַאֲכָלִים טוֹבִים, מִמִּצְווֹת עֲשֵׂה, שֶׁתְּפִלָּה שְׁקוּלָה כְּכָל הַמִּצְווֹת. בְּאוֹתוֹ זְמַן יֹאמַר הַקָּדוֹשׁ בָּרוּךְ הוּא לְיִשְׂרָאֵל, וַעֲשֵׂה לִי מַטְעַמִּים בִּרְצוֹן הַשְּׁכִינָה, כַּאֲשֶׁר אָהַבְתִּי מִמִּצְווֹת עֲשֵׂה, וּמַתְקִינָה הַשְּׁכִינָה עִם יִשְׂרָאֵל מַאֲכָלִים שֶׁל תְּפִלּוֹת, שֶׁהֵן קָרְבָּנוֹת, וּבִזְמַן שֶׁמַּתְקִינָה מָזוֹן לַמֶּלֶךְ, נוֹתֶנֶת לָהֶם עֵצָה לְהִתְעוֹרֵר בַּשּׁוֹפָר, שֶׁבּוֹ עָתִיד הַקָּדוֹשׁ בָּרוּךְ הוּא לְכַנֵּס בּוֹ אֶת יִשְׂרָאֵל מִן הַגָּלוּת מֵאַרְבָּעָה צְדָדִים. זֶהוּ שֶׁכָּתוּב תְּקַע בְּשׁוֹפָר גָּדוֹל לְחֵרוּתֵנוּ וְשָׂא נֵס לְקַבֵּץ גָּלֻיּוֹתֵינוּ, וְהוּא חוֹשֵׁב שֶׁהוּא יוֹם הַדִּין שֶׁלּוֹ וּבוֹרֵחַ.
עַד אוֹתוֹ זְמַן הַקָּדוֹשׁ בָּרוּךְ הוּא מַאֲרִיךְ לָרְשָׁעִים, וּבַסּוֹף מַפְסִיק אוֹתָם וּמַחֲרִיב אוֹתָם מִן הָעוֹלָם, וְזֶהוּ מַאֲרִי"ךְ טַרְחָ"א סוֹף פָּסוּ"ק.
וְעוֹד שׁוֹפָ"ר הוֹלֵךְ רָבִי"עַ דַּרְגָּ"א תְּרֵי טַעֲמֵ"י, בְּאוֹתוֹ זְמַן שֶׁיִּמָּחוּ הָרְשָׁעִים מִן הָעוֹלָם, עוֹלָה תְפִלָּה בְנִגּוּן בְּאַרְבָּעָה מִינִים, שֶׁהֵם שִׁיר פָּשׁוּט, וְזֶה י', שִׁיר כָּפוּל וְזֶה י"ה, שִׁיר מְשֻׁלָּשׁ וְזֶה יה"ו, שִׁיר מְרֻבָּע וְזֶה יהו"ה. בַּשֵּׁם שֶׁל יהו"ה עוֹלָה הַתְּפִלָּה שֶׁהִיא הַשְּׁכִינָה, הַתּוֹרָה בְנִגּוּן, הַשְּׁכִינָה בְנִגּוּן, יִשְׂרָאֵל עוֹלִים מִתּוֹךְ הַגָּלוּת בְּנִגּוּן, זֶהוּ שֶׁכָּתוּב אָז יָשִׁיר מֹשֶׁה וּבְנֵי יִשְׂרָאֵל אֶת הַשִּׁירָה הַזֹּאת לַיהו"ה.
תְּפִלָּה שֶׁהִיא שְׁכִינָה, עוֹלָה לַמֶּלֶךְ בַּעֲשָׂרָה זִכְרוֹנוֹת וּבְעֶשֶׂר מַלְכֻיּוֹת וּבַעֲשָׂרָה שׁוֹפָרוֹת, שֶׁהֵם י' י' י', וְעֶשֶׂר כִתּוֹת שֶׁל מַלְאָכִים יִתְעוֹרְרוּ אֲלֵיהֶם, וּמַעֲלָה אוֹתָם לְעֶשֶׂר סְפִירוֹת, וְהַנִּגּוּנִים עוֹלִים מֵהֶם מְרֻבָּעִים מִצַּד שֶׁל רָבִי"עַ בְּאַרְבַּע חַיּוֹת, וְאוֹתָן חַיּוֹת קְטַנּוֹת עִם גְּדוֹלוֹת הֵן שְׁמוֹנֶה, וְהֵן יאהדונה"י, וַעֲלֵיהֶן נֶאֱמַר אָז יָשִׁיר מֹשֶׁה. כְּשֶׁיִּהְיֶה הַקָּדוֹשׁ בָּרוּךְ הוּא עִם שְׁכִינָתוֹ בִּשְׁמוֹנֶה חַיּוֹת, שֶׁהֵן חַיּוֹת אֵשׁ, עִתִּים חָשׁוֹת עִתִּים מְמַלְּלוֹת, וְכֻלָּם מַכּוֹת בְּכַנְפֵיהֶן בְּנִגּוּן, וְהַנִּגּוּן (עוֹלֶה) בָּהֶם בְּאַרְבַּע פָּנִים, לְכָל צַד מְרֻבָּעִים. זֶהוּ שֶׁכָּתוּב וְאַרְבָּעָה פָנִים לְאֶחָת וְאַרְבַּע כְּנָפַיִם לְאַחַת מֵהֶם, לְכָל חַיָּה שְׁמוֹנָה הֵם בֵּין פָּנִים לִכְנָפַיִם, כְּנֶגֶד הַשְּׁמוֹנָה שֶׁבָּהֶם שִׁבַּח מֹשֶׁה אָ"ז.
וְדָוִד בִּגְלַל זֶה תִּקֵּן כְּלִי בִּשְׁמוֹנֶה נִימִים, וְשִׁבַּח אֶת הַקָּדוֹשׁ בָּרוּךְ הוּא בִּשְׁמוֹנָה. זֶהוּ שֶׁכָּתוּב לַמְנַצֵּחַ עַל הַשְּׁמִינִית, וּשְׁמוֹנֶה אוֹתִיּוֹת, לְכָל אַחַת שְׁמוֹנֶה, עוֹלוֹת כֻּלָּן לְשִׁבְעִים וּשְׁתַּיִם, יאהדונה"י שְׁמוֹנֶה, וּתְלוּיוֹת מֵהֶן שִׁשִּׁים וְאַרְבַּע, שְׁמוֹנֶה לְכָל אַחַת, עוֹלוֹת כֻּלָּן לְשִׁבְעִים וּשְׁתַּיִם, זֶהוּ סוֹד שֶׁל חַשְׁמַל.
וְהוּא נִגּוּן שֶׁעוֹלֶה בְעֶשֶׂר, וְזֶהוּ יו"ד ה"א וא"ו ה"א, וַעֲלֵיהֶם נֶאֱמַר יָדָיו גְּלִילֵי זָהָב, וְיֵשׁ נִגּוּן שֶׁעוֹלֶה בְשֵׁשׁ, זֶהוּ שֶׁכָּתוּב שׁוֹקָיו עַמּוּדֵי שֵׁשׁ, י"ה יהו"ה צוּר עוֹלָמִים, י"ה י"ה י"ה אָדָ"ם.
אַרְבַּע כְּנָפַיִם אַרְיֵה שׁוֹר נֶשֶׁר, מֶרְכָּבָה, שֵׁנִי י"ה יהו"ה י"ה יהו"ה י"ה יהו"ה, לְמַעְלָה מִכֻּלָּם י"ה יהו"ה חָכְמָ"ה בִּינָ"ה, כֶּתֶר אהי"ה אֲשֶׁר אהי"ה, וַעֲלֵיהֶם נֶאֱמַר שְׂרָפִים עֹמְדִים מִמַּעַל לוֹ שֵׁשׁ כְּנָפַיִם שֵׁשׁ כְּנָפַיִם לְאֶחָד, וְזֶה אבגית"ץ, בִּשְׁתַּיִם יְכַסֶּה פָנָיו לְיִשְׂרָאֵל שֶׁלֹּא יִסְתַּכְּלוּ בָהֶם שׂוֹנְאֵיהֶם, וּבִשְׁתַּיִם יְכַסֶּה רַגְלָיו, שֶׁלֹּא הִזְכִּיר לָהֶם אֶת מַעֲשֵׂה הָעֵגֶל, וּבִשְׁתַּיִם יְעוֹפֵף מִן הַגָּלוּת, זֶהוּ שֶׁכָּתוּב וָאֶשָּׂא אֶתְכֶם עַל כַּנְפֵי נְשָׁרִים וָאָבִא אֶתְכֶם אֵלָי.
וְיֵשׁ נִגּוּן שֶׁעוֹלֶה בִשְׁנַיִם כְּמוֹ הַלְלוּיָהּ, וְיֵשׁ נִגּוּן שֶׁעוֹלֶה בְאוֹת אַחַת כְּגוֹן הַלְלִי בְּי', וְיֵשׁ נִגּוּן שֶׁעוֹלֶה בְחָמֵשׁ כְּמוֹ ה', וַהֲרֵי נִתְבָּאֵר בְּכִנּוֹר שֶׁל חָמֵשׁ נִימִים, אֲבָל הַנִּגּוּן שֶׁעוֹלֶה בְשֵׁשׁ, שֶׁהֵם אבגית"ץ, מִן ו' הוּא. וְיֵשׁ שֶׁמַּעֲלֶה אוֹתוֹ בְשָׁלֹשׁ, וְזֶה יה"ו, שֶׁהוּא אהי"ה, וְעוֹלֶה בוֹ הַנִּגּוּן בִּתְקִיעָה שְׁבָרִים תְּרוּעָה.
בִּתְקִיעָה הוּא קוֹל אָרֹךְ בְּנִגּוּן, עַד שֶׁהָיָה מַעֲלֶה אוֹתוֹ אֶת הַיָּמִין שֶׁהוּא חֶסֶד, בִּשְׁבָרִים הָיָה מַעֲלֶה קוֹל הַנִּגּוּן אֶל הַגְּבוּרָה, שֶׁשָּׁם י"ה בְּיָמִין וּשְׂמֹאל, וְהָיָה יוֹרֵד מִמֶּנּוּ עִם שִׂמְחָה חָכְמָה וְעֹשֶׁר, כְּמוֹ שֶׁבֵּאֲרוּהוּ, הָרוֹצֶה לְהַחְכִּים יַדְרִים, לְהַעֲשִׁיר יַצְפִּין. בִּתְרוּעָה הָיָה עוֹלֶה קוֹל הַנִּגּוּן אֶל הָעַמּוּד הָאֶמְצָעִי, וְהָיָה יוֹרֵד מִמֶּנּוּ הַמֶּלֶךְ לַכַּלָּה, שֶׁהִיא קוֹל דְּמָמָה דַקָּה. בְּאוֹתוֹ זְמַן יִתְעוֹרֵר כָּל מִינֵי נִגּוּן, זֶהוּ שֶׁכָּתוּב הַלְלוּהוּ בְּתֵקַע שׁוֹפָר, הַלְלוּהוּ בְּנֵבֶל וְכִנּוֹר, הַלְלוּהוּ בְּתוֹף וּמָחוֹל, הַלְלוּהוּ בְּמִינִים וְעוּגָב, הַלְלוּהוּ בְּצִלְצְלֵי שָׁמַע, הַלְלוּהוּ בְּצִלְצְלֵי תְרוּעָה.
שׁוֹפָר הִיא שְׁכִינָה עֶלְיוֹנָה, תְּקַע שֶׁלָּהּ שְׁכִינָה תַחְתּוֹנָה, שֶׁנֶּאֱמַר בָּהּ וַתֵּקַע כַּף יֶרֶךְ יַעֲקֹב, בַּגָּלוּת. בְּאוֹתוֹ זְמַן עוֹלָה מִן הַגָּלוּת בְּשׁוֹפָר גָּדוֹל, וְנִקְרֵאת תְּקַע בְּשׁוֹפָר גָּדוֹל לְחֵרוּתֵנוּ.
בְּנֵבֶ"ל, בֶּ"ן לֵ"ב. בְּאוֹתוֹ זְמַן בֵּ"ן יִכָּנֵס לְהֵיכָלוֹ, שֶׁהוּא ל"ב, וְנֶאֱמַר בּוֹ וְטוֹב לֵב מִשְׁתֶּה תָמִיד, וּמַה שֶּׁנֶּאֱמַר בָּרִאשׁוֹנָה וַיִּתְעַצֵּב אֶל לִבּוֹ בִּשְׁבִיל הָרְשָׁעִים, מִיָּד שֶׁנֶּאֶבְדוּ הִתְקַיֵּם בּוֹ וּבַאֲבֹד רְשָׁעִים רִנָּה. כִּנּוֹר, כ"ו נ"ר, הַקָּדוֹשׁ בָּרוּךְ הוּא שֶׁהוּא יהו"ה, שֶׁנֶּאֱמַר בּוֹ יהו"ה אוֹרִי וְיִשְׁעִי, מֵאִיר בְּנֵ"ר שֶׁהִיא הַשְּׁכִינָה, הַמִּצְוָה שֶׁלּוֹ, וְיִשְׂמַח בָּהּ.
צִלְצְלֵי שָׁמַע - חֶסֶד גְּבוּרָה, צִלְצְלֵי תְרוּעָה - נֵצַח וְהוֹד, וּבְכֻלָּם - כֹּל הַנְּשָׁמָה תְּהַלֵּל יָ"הּ, שֶׁהוּא חָכְמָה וּבִינָה, שֶׁבָּהֶם תִּהְיֶה גְאֻלָּה ל"וֹ וְלָ"הּ, שֶׁהֵם בֵּן וּבַת, וּבָהֶם יִמָּחוּ הָעֲמָלֵקִים מִן הָעוֹלָם, וְזֶהוּ סוֹף פָּסוּק.
דָּבָר אַחֵר וַעֲשֵׂה לִי מַטְעַמִּים כַּאֲשֶׁר אָהַבְתִּי, מִמִּצְווֹת עֲשֵׂה, וְלֹא כַּאֲשֶׁר שָׂנֵאתִי מִמִּצְווֹת לֹא תַעֲשֶׂה. מִצְווֹת שֶׁל לֹא תַעֲשֶׂה תְּלוּיוֹת מִפַּחַד שֶׁל יִרְאָה, וְהֵם לְהַרְחִיק הַשָּׂטָן מֵהֶם שֶׁלֹּא יִתְקָרֵב לַכִּסֵּא, שֶׁהוּא הַלֵּב, לְבַקֵּשׁ דִּינִים עַל הָאֵיבָרִים הַקְּדוֹשִׁים שֶׁהֵם יִשְׂרָאֵל, וְהַלֵּב שְׁכִינָה בֵּינֵיהֶם.
הַשָּׂטָן הוּא סמא"ל, שִׁלְטוֹנוֹ בַכָּבֵד, שֶׁעָלָיו נֶאֱמַר עֵשָׂו הוּא אֱדוֹם. עוֹרְקֵי הַכָּבֵד, הַחֲיָלוֹת וְהַמַּחֲנוֹת שֶׁלּוֹ, וְהַכָּבֵד נוֹטֵל כָּל הַלִּכְלוּכִים וְהַחֲטָאִים שֶׁל הָעוֹרְקִים. זֶהוּ שֶׁכָּתוּב וְנָשָׂא הַשָּׂעִיר עָלָיו אֶת כָּל עֲוֹנוֹתָם אֶל אֶרֶץ גְּזֵרָה, עֲוֹנוֹת תָּם, שֶׁל אוֹתוֹ אִישׁ תָּם, אֶל אֶרֶץ גְּזֵרָה, מְקוֹם גְּזֵרַת הַמַּלְאָכִים.
הַמָּרָה חַרְבּוֹ, עָלֶיהָ נֶאֱמַר וְעַל חַרְבְּךָ תִּחְיֶה, וּמִנַּיִן לָנוּ שֶׁמָּרָה הִיא חַרְבּוֹ שֶׁל מַלְאַךְ הַמָּוֶת? שֶׁכָּתוּב וְאַחֲרִיתָהּ מָרָה כַלַּעֲנָה חַדָּה כְּחֶרֶב פִּיּוֹת, הִיא חַיִּים לַכָּבֵד, וְסַם הַמָּוֶת לַלֵּב. הַמָּרָה הִיא גֵיהִנֹּם, וְיֵשׁ לָהּ שְׁתֵּי פִיּוֹת שֶׁאוֹמְרִים הַב הַב, זֶהוּ שֶׁכָּתוּב לַעֲלוּקָה שְׁתֵּי בָנוֹת הַב הַב, שְׁתֵּי בָנוֹת שֶׁאוֹמְרוֹת הַב רְשָׁעִים לַגֵּיהִנֹּם.
שִׁבְעִים עוֹרְקִים הֵם בַּכָּבֵד, כְּנֶגֶד שִׁבְעִים מְמֻנִּים, כָּבֵד וְיוֹתֶרֶת ע"ב, יוֹתֶרֶת שֶׁלּוֹ הִיא נָחָשׁ אֵשֶׁת זְנוּנִים, מִשּׁוּם שֶׁאֶת הַשִּׁיּוּרִים שֶׁלּוֹ (שֶׁלָּהּ) נוֹטֵל הַטְּחוֹל שֶׁהוּא חֹשֶׁךְ, וְעָלֶיהָ נֶאֱמַר וְלַחֹשֶׁךְ קָרָא לָיְלָה, שֶׁשִּׁלְטוֹנָהּ בַּגָּלוּת שֶׁהוּא הַלַּיְלָה, וּבַגָּלוּת עוֹמֶדֶת לוֹ הַשָּׁעָה, שֶׁהִיא לִילִי"ת, אִמָּם שֶׁל עֵרֶב רַב, וְהִיא שְׂחוֹק הַכְּסִיל (הַטְּחוֹל), וּבִגְלָלָהּ נֶאֱמַר כָּלָה עָנָן וַיֵּלַךְ כֵּן יוֹרֵד שְׁאוֹל לֹא יַעֲלֶה.
וְזֶהוּ צַדִּיק מִמֶּנּוּ בּוֹלֵעַ, שֶׁרָשָׁע וַדַּאי שֶׁהוּא כְסִיל, עָלָיו נֶאֱמַר לָמָּה תַבִּיט בּוֹגְדִים תַּחֲרִישׁ בְּבַלַּע רָשָׁע צַדִּיק מִמֶּנּוּ, וּפֵרְשׁוּהוּ בַּעֲלֵי הַמִּשְׁנָה, צַדִּיק מִמֶּנּוּ בּוֹלֵעַ, אֲבָל צַדִּיק גָּמוּר אֵינוֹ בּוֹלֵעַ, וּבִגְלָלוֹ נֶאֱמַר מוֹרִיד שְׁאוֹל וַיָּעַל. אוֹי לַנְּשָׁמָה כְּשֶׁבּוֹלֵעַ אוֹתָהּ הַטְּחוֹל, אוֹי לְיִשְׂרָאֵל כְּשֶׁנִּבְלְעוּ בָּעֵרֶב רַב, שֶׁעֲלֵיהֶם נֶאֱמַר וְלֹא נוֹדַע כִּי בָאוּ אֶל קִרְבֶּנָה וּמַרְאֵיהֶן רַע כַּאֲשֶׁר בַּתְּחִלָּה.
בִּזְמַן הַגָּלוּת, כָּל הַמְמֻנִּים שֶׁל אֻמּוֹת הָעוֹלָם וְעֵרֶב רַב, נֶאֱמַר בָּהֶם הָיוּ צָרֶיהָ לְרֹאשׁ אוֹיְבֶיהָ שָׁלוּ, צָרֶיהָ וַדַּאי הֵם עֵרֶב רַב, עֲלֵיהֶם נֶאֱמַר שָׂרַיִךְ סוֹרְרִם וְחַבְרֵי גַנָּבִים, כֻּלּוֹ אוֹהֵב שֹׁחַד וְגוֹמֵר. אוֹיְבֶיהָ שָׁלוּ, אֵלּוּ עֵשָׂו וְיִשְׁמָעֵאל וְשִׁבְעִים הַמְמֻנִּים, שֶׁהֵם כֻּלָּם בְּשַׁלְוָה וּבְעֹשֶׁר, וְיִשְׂרָאֵל בְּדֹחַק בַּעֲנִיּוּת, וּמִשּׁוּם זֶה אוֹי לָעוֹלָם כְּשֶׁנִּבְלְעוּ בְּעִרְבּוּב רַע, וּמִי גָרַם שֶׁנִּבְלְעוּ בִּמְעֵיהֶם וְלֹא נוֹדַע כִּי בָאוּ אֶל קִרְבֶּנָה? מִשּׁוּם שֶׁמַּעֲשֵׂיהֶם הָרָעִים בִּידֵיהֶם, זֶהוּ שֶׁכָּתוּב וַיִּתְעָרְבוּ בַגּוֹיִם וַיִּלְמְדוּ מַעֲשֵׂיהֶם, כְּמוֹ כֵן הַנְּשָׁמָה, הִיא כְּנֶסֶת יִשְׂרָאֵל, כְּשֶׁהִיא שְׁלֵמָה בְמִצְווֹת עֲשֵׂה, נֶאֱמַר בָּהּ כֻּלָּךְ יָפָה רַעְיָתִי וּמוּם אֵין בָּךְ. בְּאוֹתוֹ זְמַן שׁוֹרֶה שֵׁם יהו"ה עָלֶיהָ, וְנֶאֱמַר בָּהּ וְרָאוּ כָּל עַמֵּי הָאָרֶץ כִּי שֵׁם יהו"ה נִקְרָא עָלֶיךָ וְיָרְאוּ מִמֶּךָּ, וְהַמְמֻנִּים שֶׁל הַכָּבֵד וְהָעוֹרְקִים שֶׁלּוֹ וְהַמְמֻנִּים שֶׁל הַטְּחוֹל וְהָעִרְבּוּב הָרָע שֶׁלּוֹ, נִכְנָעִים תַּחַת הַלֵּב שֶׁשָּׁם הַנְּשָׁמָה.
וְאִם הַנְּשָׁמָה מְטֻנֶּפֶת (פְּגוּמָה) בַּחֲטָאִים אוֹ חָסֵר מִמֶּנָּה אֲפִלּוּ מִצְוָה אַחַת מֵאוֹתָן מִצְווֹת, כְּמוֹ שֶׁבֵּאֲרוּהָ בַּעֲלֵי הַמִּשְׁנָה עֲבֵרָה מְכַבָּה מִצְוָה, בְּאוֹתוֹ מָקוֹם (אֵיבָר) שֶׁשּׁוֹרָה עֲבֵרָה וְהִסְתַּלְּקָה מִצְוָה מִמֶּנּוּ, אוֹתוֹ אֵיבָר הוּא פָגוּם, וְהוּא מוּם הַנְּשָׁמָה, בִּגְלָלוֹ לֹא שׁוֹרֶה הַקָּדוֹשׁ בָּרוּךְ הוּא עַל הַנְּשָׁמָה. זֶהוּ שֶׁכָּתוּב כָּל אֲשֶׁר בּוֹ מוּם לֹא יִקְרָב, נְשָׁמָה שֶׁיֵּשׁ בָּהּ מוּם בְּאֶחָד מֵרְמַ"ח מִצְווֹת שֶׁלָּהּ, לֹא נִקְרֶבֶת בִּגְלָלוֹ אֶל הַקָּדוֹשׁ בָּרוּךְ הוּא.
אֲבָל הַנְּשָׁמָה מִצַּד הַשְּׁכִינָה אֵין בָּהּ מוּם. זֶהוּ שֶׁכָּתוּב כֻּלָּךְ יָפָה רַעְיָתִי וּמוּם אֵין בָּךְ. אִם יֵצֶר הָרָע רוֹצֶה לִקְרַב לְאוֹתוֹ מָקוֹם, כֵּיוָן שֶׁשְּׁכִינָה שׁוֹרָה שָׁם, שֶׁהִיא הַנְּשָׁמָה, נֶאֱמַר בָּהּ וְהַזָּר הַקָּרֵב יוּמָת, מִשּׁוּם שֶׁעָלֶיהָ נֶאֱמַר אֲנִי יהו"ה הוּא שְׁמִי וּכְבוֹדִי לְאַחֵר לֹא אֶתֵּן, דְּהַיְנוּ אֵל אַחֵר אֵל זָר, שֶׁהַנְּשָׁמָה הִיא כְבוֹדוֹ וְהִיא תִשְׁבַּחְתּוֹ, שֶׁבָּהּ מְשַׁבֵּחַ הָאָדָם אֶת הַקָּדוֹשׁ בָּרוּךְ הוּא בַּתְּפִלָּה בְּכָל יוֹם בְּכַמָּה תִשְׁבָּחוֹת וְהוֹדָאוֹת, וּמִשּׁוּם זֶה אֲנִי יהו"ה הוּא שְׁמִי וּכְבוֹדִי לְאַחֵר לֹא אֶתֵּן וּתְהִלָּתִי לַפְּסִילִים, אֵלֶּה שִׁבְעִים הַמְמֻנִּים שֶׁלֹּא נָתַן לָהֶם הַקָּדוֹשׁ בָּרוּךְ הוּא רְשׁוּת לִשְׁלֹט עָלֶיהָ, שֶׁהֵם עוֹרְקֵי הַכָּבֵד שֶׁהוּא אֵל אַחֵר, טְחוֹל - נָחָשׁ, יוֹתֶרֶת הַכָּבֵד - אֵשֶׁת זְנוּנִים, אַחַר שֶׁעָשְׂתָה זִיּוּף (נִאוּף) עִם אֱלֹהִים אֲחֵרִים, וְחִלְקָה אֶת הַדָּם שֶׁלָּהּ, שֶׁהוּא הַתַּמְצִית שֶׁלָּהּ, לְכָל הָעוֹרְקִים, מַקְרִיבָה אֶת הַשִּׁיּוּר לַטְּחוֹל שֶׁהוּא בַעְלָהּ הַכְּסִיל, שֶׁהַטְּחוֹל אֵינוֹ נוֹטֵל אֶלָּא אֶת תַּמְצִית (שְׁמָרִים) הַדָּם, וְלֹא נוֹתֵן לוֹ מִדַּם אַחֵר, וּמִשּׁוּם זֶה נִקְרֵאת יוֹתֶרֶת הַכָּבֵד, מִשּׁוּם שֶׁלֹּא נוֹתֶנֶת לוֹ אֶלָּא שִׁיּוּרִים, וְהַכָּבֵד הוּא קִטְרוּג שֶׁל הָרֵאָה, שֶׁעוֹלֶה לַלֵּב אֵשׁ מִמֶּנּוּ, וְאִם לֹא שֶׁנּוֹשְׁבִים בּוֹ כַּנְפֵי רֵאָה, הָיָה שׂוֹרֵף אֶת הַלֵּב (וְהָיָה שׂוֹרֵף אֶת כָּל הַגּוּף, הָאֵשׁ שֶׁל הַלֵּב). הַדַּקִּים שֶׁסְּבִיב הַכִּנְתָא לִוְיָתָן, כְּנֶגֶד חֵלֶב טָמֵא, וְעָלָיו נֶאֱמַר אֲפִלּוּ נָחָשׁ כָּרוּךְ עַל עֲקֵבוֹ לֹא יַפְסִיק, אֲבָל עַקְרָב פּוֹסֵק, שָׂרָף הוּא מָרָה, הַקִּטְרוּג שֶׁל הָרֵאָה, מִשּׁוּם שֶׁמָּרָה הִיא שְׂרֵפַת כָּל הַגּוּף.
בִּגְלַל זֶה תְּקִיעָה שְׁבָרִים תְּרוּעָה הֵם הַשֶּׁבֶר שֶׁלָּהֶם, וַעֲלֵיהֶם נֶאֱמַר אַשְׁרֵי הָעָם יוֹדְעֵי תְרוּעָה יהו"ה בְּאוֹר פָּנֶיךָ יְהַלֵּכוּן. מַה זֶּה פָּנֶיךָ? אֵלּוּ תְקִיעָה שְׁבָרִים וּתְרוּעָה, שֶׁאוֹתָם תְּקִיעָה - לֹבֶן הַפָּנִים, שְׁבָרִים - אֹדֶם הַפָּנִים, וּתְרוּעָה - יְרֹקֶת הַפָּנִים, וּבָהּ יוֹצְאִים יִשְׂרָאֵל מִן הַגָּלוּת בִּזְמַן שֶׁמִּתְהַפְּכִים פְּנֵי יִשְׂרָאֵל לְיָרֹק כְּאִשָּׁה מְעֻבֶּרֶת.
וּבִשְׁלֹשֶׁת הַגְּוָנִים הַלָּלוּ מֵאִיר הַנֵּר, שֶׁהוּא נֵר יהו"ה נִשְׁמַת אָדָם. מַה זֶּה אָדָם? יו"ד ה"א וא"ו ה"א, שְׁלֹשֶׁת צִבְעֵי הַנֵּר, וּשְׁלֹשֶׁת הַגְּוָנִים הַלָּלוּ הֵם לְבוּשִׁים לִשְׁלֹשֶׁת הָאָבוֹת, שֶׁהֵם לָבָן אָדֹם וְיָרֹק. גָּוֶן שָׁחֹר הוּא הַקַּדְרוּת שֶׁלָּהֶם, וְעָלֶיהָ נֶאֱמַר אַלְבִּישׁ שָׁמַיִם קַדְרוּת, וּבָהֶם מִתְלַבְּשִׁים הו"ה. הַתְּכֵלֶת, הַלְּבוּשׁ שֶׁל אוֹת י' שֶׁהוּא תַכְלִית הַכֹּל, נֵר הוּא י', הַשַּׁלְהֶבֶת שֶׁעוֹלָה מִמֶּנּוּ ו', וְהַנִּעְנוּעַ שֶׁלּוֹ כָּאן וְכָאן זֶה ה"ה.
וְלַצַּד הָאַחֵר יֵשׁ נֵר חָשׁוּךְ שֶׁל גֵּיהִנֹּם, וְיֵשׁ לוֹ שְׁלֹשָׁה גְוָנִים, גָּוֶן אָדֹם זֶה כָבֵד, עֵשָׂו הוּא אֱדוֹם, מָרָה גָּוֶן יָרֹק, טְחוֹל גָּוֶן שָׁחֹר, וְעָלֶיהָ נֶאֱמַר וַתִּכְהֶיןָ עֵינָיו מֵרְאוֹת, וְסִימָנְךָ בַּגְּוָנִים הַלָּלוּ, שְׁקַעֲרוּרֹת יְרַקְרַקֹּת אוֹ אֲדַמְדַּמֹּת וּמַרְאֵיהֶן שָׁפָל מִן הַקִּיר. שָׁפָל הוּא גָוֶן שָׁחֹר, שֶׁנֶּאֱמַר בּוֹ וּשְׁפָלָה אֵינֶנָּה מִן הָעוֹר וְהִיא כֵהָה, וְהִיא הַשִּׁפְלוּת שֶׁל הַנְּשָׁמָה בַּגּוּף, נֵ"ר, (כַּאֲשֶׁר) נְשָׁמָה וְרוּחַ וְנֶפֶשׁ מִתְגַּלִּים בְּכָבֵד מָרָה וּטְחוֹל, כָּל אוֹתָם אֵיבְרֵי הַגּוּף, שֶׁהֵם הָעָם הַקָּדוֹשׁ, כֻּלָּם דְּחוּקִים בִּמְרִירוּת, מִשּׁוּם שֶׁהַנְּשָׁמָה, הַמָּקוֹם שֶׁלָּהּ בַּמֹּחַ, יוֹנָה קְדוֹשָׁה, נְשָׁמָה, נֶשֶׁר, שֶׁבַּיּוֹנָה הַזּוֹ מִתְפַּרְנֶסֶת בְּכַמָּה תְפִלּוֹת וַעֲבוֹדוֹת. הַסְּפִינָה שֶׁל הַיּוֹנָה קַרְקֶפֶת, וְכַמָּה מְמֻנִּים יֵשׁ בַּסְּפִינָה הַזּוֹ שֶׁמַּנְהִיגִים אוֹתָהּ, וְהֵם אָזְנַיִם עֵינַיִם חֹטֶם וּפֶה, שִׁבְעָה מְמֻנִּים הֵם, וְעוֹלִים לְשִׁבְעִים לָשׁוֹן שֶׁהָיוּ בַסְּפִינָה שֶׁל יוֹנָה.
וְיוֹנָה הִיא תְפִלָּה, שְׁכִינָה תַחְתּוֹנָה, הַנֶּשֶׁר שֶׁמִּתְפַּרְנֵס בָּהּ זוֹ שְׁכִינָה עֶלְיוֹנָה. אִם יִשְׂרָאֵל לֹא מִשְׁתַּדְּלִים בִּתְפִלּוֹת וּבַקָּשׁוֹת וַעֲבוֹדוֹת, שֶׁל הַנֶּשֶׁר שֶׁהוּא רֵאָה, מִיָּד וַיהו"ה הֵטִיל רוּחַ גְּדוֹלָה אֶל הַיָּם, שֶׁהִיא רוּחַ סְעָרָה, רוּחַ יהו"ה תְּנִיחֵהוּ בָרִאשׁוֹנָה, רוּחַ שֶׁנּוֹשֶׁבֶת בְּכַנְפֵי הַנֶּשֶׁ"ר שֶׁהוּא הָעַמּוּד הָאֶמְצָעִי, שֶׁבּוֹ פוֹרֵחַ הַנֶּשֶׁר בְּאוֹתָם שְׁתֵּי שְׂפָתַיִם, הָרוּחַ שֶׁנּוֹשֵׁב בְּכֻלָּם זוֹ רוּחַ הַחֹטֶם.
הָרוּחַ הַזּוֹ, בְּכָל מָקוֹם שֶׁהַשְּׁכִינָה הָעֶלְיוֹנָה וְהַתַּחְתּוֹנָה שָׁם נִמְצָאוֹת, הַו' נוֹשֵׁב בְּכַנְפֵי רֵאָה, וְעַל הַלֵּב שֶׁשָּׁם נֵר יהו"ה, זוֹ הַנְּשָׁמָה בַּמֹּחַ, הָרוּחַ בְּכַנְפֵי רֵאָה, הַנֶּפֶשׁ בַּלֵּב, וְלִפְעָמִים שָׁלֹשׁ בִּשְׁלֹשֶׁת הַמֹּחוֹת, וְהַמַּחֲשָׁבָה רוֹכֶבֶת עֲלֵיהֶם, שֶׁהוּא אָדָם, וְכָךְ שָׁלֹשׁ בַּלֵּב, נֵ"ר נְ"שָׁמָה ר"וּחַ.
הָרוּחַ שֶׁנּוֹשֵׁב בָּהֶם נֵ"ר בִּשְׁנֵי בָּתֵּי הַלֵּב, וְהֵם נֶפֶ"שׁ וְרוּ"חַ, סִימַן נֵ"ר, וְהַו' הַזּוֹ הוּא שֶׁנּוֹשֵׁב בַּזְּרוֹעוֹת, בְּשֵׁשֶׁת הַפְּרָקִים שֶׁלָּהֶם, וְהוּא נוֹשֵׁב בִּשְׁתֵּי הַשּׁוֹקַיִם בְּשֵׁשֶׁת הַפְּרָקִים, שֶׁנֶּאֱמַר בָּהֶם שׁוֹקָיו עַמּוּדֵי שֵׁשׁ, וְעָלָיו נֶאֱמַר וְנָחָה עָלָיו רוּחַ יהו"ה.
כְּשֶׁאֵיבְרֵי הַגּוּף מִתְנַהֲגִים בָּרוּחַ הַזּוֹ שֶׁל הַתּוֹרָה הַקְּדוֹשָׁה, בְּמִצְווֹת הַתּוֹרָה, הַסְּפִינָה מִתְנַהֶגֶת לְכָל צַד שֶׁרוֹצֶה הָאָדָם, כְּמוֹ שֶׁנֶּאֱמַר אֶל אֲשֶׁר יִהְיֶה שָׁמָּה הָרוּחַ לָלֶכֶת יֵלֵכוּ, שֶׁהַסְּפִינָה הִיא הָרֹאשׁ וְהִיא לֵב וְהִיא הַגּוּף.
וְאִם אֵיבְרֵי הַגּוּף, שֶׁהֵם בַּעֲלֵי הַסְּפִינָה, שֶׁהֵם הָעָם הַקָּדוֹשׁ, לֹא מִתְנַהֲגִים בַּתּוֹרָה שֶׁהִיא נְשָׁמָה, וּבַמִּצְוָה שֶׁהִיא הַנֶּפֶשׁ, פּוֹרֵחַ הָרוּחַ מִבֵּינֵיהֶם, וּבְאוֹתוֹ זְמַן וַיהו"ה הֵטִיל רוּחַ גְּדוֹלָה עַל הַיָּם, שֶׁהִיא רוּחַ סְעָרָה, שֶׁהִיא גְזֵרַת הַדִּין הַקָּשֶׁה, שֶׁמַּסְעִירָה אֶת גּוּף הָאָדָם, שֶׁהֵם יִשְׂרָאֵל, וְיִשְׂרָאֵל הֵם בִּסְעָרָה, וְהָאֳנִיָּה, שֶׁהִיא הַגּוּף, חִשְּׁבָה לְהִשָּׁבֵר.
בְּאוֹתוֹ זְמַן - וְיוֹנָה יָרַד אֶל יַרְכְּתֵי הַסְּפִינָה, זוֹ שְׁכִינָה הַתַּחְתּוֹנָה, שֶׁנֶּאֱמַר בָּהּ וַתְּגַל מַרְגְּלוֹתָיו וַתִּשְׁכָּב, שׁוֹכֶבֶת לֶעָפָר, וְזֶהוּ וַיִּשְׁכַּב וַיֵּרָדַם. וְלָמָּה נָפְלָה? מִשּׁוּם שֶׁפָּרְחָה מִמֶּנָּה הָרוּחַ, שֶׁהִיא הָעַמּוּד הָאֶמְצָעִי שֶׁסּוֹמֵךְ אוֹתָהּ, וְהִיא נָפְלָה, וּבְאוֹתוֹ זְמַן נֶאֱמַר בָּהּ אֵיכָה יָשְׁבָה בָדָד, וּמִי גָרַם אֶת הַיְרִידָה שֶׁלָּהּ? מִשּׁוּם שֶׁבִּטְּלוּ יִשְׂרָאֵל תּוֹרָה וּמִצְוָה. בְּאוֹתוֹ הַזְּמַן שֶׁהִיא יוֹרֶדֶת בֵּין הָרַגְלַיִם, יִשְׂרָאֵל בָּנֶיהָ לְחוּצִים בֵּין הָרַגְלַיִם, וְהֵם בְּמַחֲלוֹת וּבְמַכּוֹת, בְּאוֹתוֹ הַזְּמַן שֶׁהַגּוּף בְּבֵית הַמַּחֲלוֹת שֶׁהֵם יִשְׂרָאֵל, וְהַשְּׁכִינָה עִמָּהֶם שֶׁהִיא יוֹנָה, מַה כָּתוּב בּוֹ? וַיִּקְרַב אֵלָיו רַב הַחוֹבֵל, אוֹתוֹ שֶׁמְּחַבֵּל בַּבָּשָׂר בְּבֵית הַמַּחֲלָה.
וְעוֹד, מִי הוּא רַב הַחוֹבֵל? אוֹתוֹ שֶׁנֶּאֱמַר בּוֹ אִם חָבֹל תַּחְבֹּל שַׂלְמַת רֵעֶךָ, חָבֹל בְּבַיִת רִאשׁוֹן, תַּחְבֹּל בְּבַיִת שֵׁנִי, וְהוּא גְדוֹל כָּל מַנְהִיגֵי הַסְּפִינָה, וּמָה אוֹמֵר לוֹ? קוּם קְרָא אֶל אֱלֹהֶי"ךָ, שֶׁהֲרֵי הַדִּינִים בָּאִים עָלֶיךָ וְעַל בָּנֶיךָ. הֲרֵי בַּעֲלֵי הַחוֹבוֹת מִתְכַּנְּסִים, שֶׁהֵם סוֹבְבִים אֶת הַסְּפִינָה שֶׁלְּךָ, שֶׁהֵם הָרוּחוֹת הָרָעוֹת, הִסְתַּכֵּל בִּזְכֻיּוֹתֶיךָ, בְּאוֹתָם אֵיבָרִים שֶׁמִּתְעַסְּקִים בַּתּוֹרָה וּבְמִצְווֹת טוֹבוֹת, וְיַחֲזִירוּ אֶת הַשְּׁכִינָה הָעֶלְיוֹנָה, שֶׁהִיא תְשׁוּבָה, עָלֶיךָ, וְהִיא הֵגֵנָּה עָלֶיךָ, שֶׁעָלֶיהָ נֶאֱמַר כְּנֶשֶׁר יָעִיר קִנּוֹ, זוֹ יְרוּשָׁלַיִם, עַל גּוֹזָלָיו יְרַחֵף, שֶׁהֵם יִשְׂרָאֵל, יִפְרֹשׂ כְּנָפָיו עֲלֵיהֶם, בְּשַׁבָּת וְיָמִים טוֹבִים, וּבִגְלָלָהּ מְבָרְכִים בָּהֶם, בָּרוּךְ אַתָּה יהו"ה הַפּוֹרֵס סֻכּוֹת שָׁלוֹם. וּבִזְמַן שֶׁפּוֹרֶשֶׂת כְּנָפֶיהָ עַל יִשְׂרָאֵל, נֶאֱמַר יִקָּחֵהוּ יִשָּׂאֵהוּ עַל אֶבְרָתוֹ, כְּמוֹ שֶׁבֵּאֲרוּהוּ וָאֶשָּׂא אֶתְכֶם עַל כַּנְפֵי נְשָׁרִים וְכוּ', וּמִשּׁוּם זֶה קוּם קְרָא אֶל אֱלֹהֶי"ךָ, שֶׁהִיא שְׁכִינָה עֶלְיוֹנָה, שֶׁהִיא הַתְּשׁוּבָה שֶׁלְּךָ, וְשׁוּב בָּהּ לְרִבּוֹנְךָ שֶׁהוּא הַקָּדוֹשׁ בָּרוּךְ הוּא, הִסְתַּכֵּל שֶׁשִּׁפְחָה רָעָה שׁוֹלֶטֶת עָלֶיךָ, שֶׁהִיא טִפָּה סְרוּחָה, וְעָלֶיהָ נֶאֱמַר (איוב א) וַיֹּאמֶר ה' אֶל הַשָּׂטָן מֵאַיִן תָּבֹא. שֶׁכָּל הַחֲטָאִים הֵם מֵאֵיבָרִים שֶׁל טִפָּה סְרוּחָה, שֶׁבִּגְלָלָהּ נֶאֱמַר לָרְשָׁעִים מֵאַיִן בָּאתָ? מִטִּפָּה סְרוּחָה. וַיַּחְתְּרוּ הָאֲנָשִׁים לְהָשִׁיב אֶל הַיַּבָּשָׁה, בִּתְשׁוּבָה, וְלֹא יָכֹלוּ, כִּי הַיָּם, שֶׁהוּא גְזֵרַת הַדִּין, הוֹלֵךְ וְסֹעֵר עֲלֵיהֶם.
בְּאוֹתוֹ זְמַן וַיְמַן יהו"ה דָּג גָּדוֹל לִבְלֹעַ אֶת יוֹנָה, זוֹ גָלוּת רִאשׁוֹנָה, שֶׁנֶּאֱמַר בּוֹ וְיוֹנָה יָרַד אֶל יַרְכְּתֵי הַסְּפִינָה, וְזֶהוּ אָנֹכִי אֵרֵד עִמְּךָ מִצְרַיְמָה, כְּמוֹ שֶׁבֵּאֲרוּהוּ, בְּכָל מָקוֹם שֶׁגָּלוּ יִשְׂרָאֵל - שְׁכִינָה עִמָּהֶם, קִלְקְלוּ יִשְׂרָאֵל מַעֲשֵׂיהֶם, בְּאוֹתוֹ זְמַן נֶאֱמַר בָּהֶם וַיָּקָם מֶלֶךְ חָדָשׁ עַל מִצְרָיִם, וְזֶה פַרְעֹה, שֶׁעָלָיו נֶאֱמַן וַיְמַן יהו"ה דָּג גָּדוֹל לִבְלֹעַ אֶת יוֹנָה, שֶׁרָצָה לְבַטֵּל אֶת יִשְׂרָאֵל מִן הָעוֹלָם, זֶהוּ שֶׁכָּתוּב כָּל הַבֵּן הַיִּלּוֹד הַיְאוֹרָה תַּשְׁלִיכֻהוּ, כְּנֶגְדּוֹ וַיְמַן יהו"ה דָּג גָּדוֹל לִבְלֹעַ אֶת יוֹנָה, לְהָרְגוֹ. לֹא כָתוּב לִבְלֹעַ יוֹנָה, אֶלָּא לִבְלֹעַ אֶת יוֹנָה. אֶת, בָּא לְרַבּוֹת אֶת הָרוֹעֶה הַנֶּאֱמָן שֶׁעֲתִידָה לְהִנָּתֵן תּוֹרָה עַל יָדוֹ, שֶׁהִיא מֵאָלֶ"ף עַד תָּי"ו, כָּל הַגִּלְגּוּלִים הַלָּלוּ הָיוּ עַל יָדוֹ, וְזֶהוּ דָג גָּדוֹל, שֶׁנֶּאֱמַר בּוֹ הַתַּנִּין הַגָּדוֹל, הוּא דַג מִצְרַיִם, וּבַת זוּגוֹ דָּגָה, וַיִּתְפַּלֵּל יוֹנָה אֶל יהו"ה אֱלֹהָי"ו מִמְּעֵי הַדָּגָה. מִי הֵם מְעֵי הַדָּגָה? אֵלּוּ הַמִּצְרִים.
וְעוֹד, וַיְמַן יהו"ה דָּג גָּדוֹל, זֶהוּ טְחוֹל, לִילִית, שֶׁהִיא עֵרֶב רַב, מֵאוֹתוֹ רַב הַחוֹבֵל (זֶה סמא"ל. דָּגָה, זֶה נָחָ"שׁ לִילִי"ת, בַּת זוּגוֹ שֶׁל אוֹתוֹ רַב הַחוֹבֵל, טְחוֹל, שֶׁהוּא עֵרֶב רַב) שֶׁנֶּאֱמַר בּוֹ וְגַם עֵרֶב רַב עָלָה אִתָּם וְכוּ', וּטְחוֹל הוּא שְׂחוֹק הַכְּסִיל, עָלָיו נֶאֱמַר כִּי הַכַּעַס בְּחֵיק כְּסִילִים יָנוּחַ. לִבְלֹעַ אֶת יוֹנָה, זוֹ הַנֶּפֶשׁ, מֵהַצַּד שֶׁלּוֹ - וְלֹא שָׁמְעוּ אֶל מֹשֶׁה מִקֹּצֶר רוּחַ, וּמֵעֲבֹדָה קָשָׁה - מִצַּד הַכָּבֵד, שֶׁנֶּאֱמַר בּוֹ כָּבֵד לֵב פַּרְעֹה, תִּכְבַּד הָעֲבוֹדָה. מִצַּד שֶׁל הַמָּרָה - וַיְמָרֲרוּ אֶת חַיֵּיהֶם.
דָּג גָּדוֹל הוּא עֵרֶב רַב, שֶׁהֵם (שֶׁהוּא) רַב הַחוֹבֵל, מִי חוֹבֵל? אֶלָּא גָדוֹל מִכָּל מַלְאֲכֵי חַבָּלָה, הוּא חוֹבֵל וְהִיא חַבָּלָה, עֵרֶב רַב הֵם בְּנֵי לִילִי"ת הָרְשָׁעָה, שֶׁבָּהֶם חָטְאוּ יִשְׂרָאֵל וְחִבְּלוּ אֶת בְּשָׂרָם בְּאוֹת הַבְּרִית, הֵם גְּדוֹלִים עֲלֵיהֶם בַּגָּלוּת, וְהֵם דָּגָה לְיִשְׂרָאֵל, וּמִשּׁוּם זֶה אָמְרוּ זָכַרְנוּ אֶת הַדָּגָה וְכוּ'.
וּבִזְמַן שֶׁיָּצְאוּ יִשְׂרָאֵל מִמִּצְרַיִם, הָרַג מֵהֶם רַבִּים, וּבַגָּלוּת הָאַחֲרוֹנָה עָתִיד הַקָּדוֹשׁ בָּרוּךְ הוּא לַהֲרֹג אוֹתָם, וְזֶהוּ וְהַדָּגָה אֲשֶׁר בַּיְאוֹר מֵתָה, וַיִּבְאַשׁ הַיְאוֹר, זוֹ הַתּוֹרָה, שֶׁנֶּאֱמַר בָּהּ וְתוֹרָה אוֹר, סָרְחָה אֲלֵיהֶם, וְנֶאֱמַר בְּיִשְׂרָאֵל כָּל הַבֵּן הַיִּלּוֹד הַיְאוֹרָה תַּשְׁלִיכֻהוּ. אוֹר הוּא רָ"ז. הַיְאוֹרָ"ה, בַּת זוּגוֹ שֶׁל אוֹתוֹ הָאוֹר, שֶׁנֶּאֱמַר בּוֹ וּלְכָל בְּנֵי יִשְׂרָאֵל הָיָה אוֹר בְּמוֹשְׁבֹתָם, כְּמוֹ כֵן בַּגָּלוּת הָאַחֲרוֹנָה (הַיְאוֹרָה) הַזֹּהַר בּוֹ הָיָה רָ"ז, שֶׁהוּא אוֹר הַגְּאֻלָּה הָאַחֲרוֹנָה, לְקַיֵּם כִּימֵי צֵאתְךָ מֵאֶרֶץ מִצְרָיִם אַרְאֶנּוּ נִפְלָאוֹת, וְזֶהוּ כָּל הַבֵּן הַיִּלּוֹד הַיְאוֹרָה תַּשְׁלִיכֻהוּ, וְכָל הַבַּת תְּחַיּוּן, אֵלֶּה שֶׁמִּשְׁתַּדְּלִים בַּתּוֹרָה שֶׁבְּעַל פֶּה.
דָּבָר אַחֵר, וַיְמַן יהו"ה דָּג גָּדוֹל לִבְלֹעַ אֶת יוֹנָה, זוֹ עֲנִיּוּת שֶׁהִיא עֶצֶב, וְהַנְּקֵבָה שֶׁלּוֹ עִצָּבוֹן. הַזָּכָר דָּג, הַנְּקֵבָה דָּגָה. זֶהוּ וַיִּתְפַּלֵּל יוֹנָה אֶל יהו"ה אֱלֹהָי"ו מִמְּעֵי הַדָּגָה, מֵרְעַב הָעֹנִי שֶׁמַּגִּיעַ לִמְעֵי יִשְׂרָאֵל. בְּאוֹתוֹ זְמַן וַיֹּאמֶר יהו"ה לַדָּג וַיָּקֵא אֶת יוֹנָה וְגוֹמֵר, בַּדֹּחַק שֶׁל הַדְּאָגָה שֶׁלָּהֶם שֶׁדּוֹאֲגִים מִן הָעֲנִיּוּת, מֵהַדֹּחַק יֵצְאוּ מִן הַגָּלוּת, זֶהוּ שֶׁכָּתוּב וְאֶת עַם עָנִי תּוֹשִׁיעַ, זוֹ הַנְּבוּאָה שֶׁל יוֹנָה שֶׁהִתְנַבֵּא שֶׁיֵּצְאוּ יִשְׂרָאֵל מִן הַגָּלוּת בִּדְאָגָה (בְּדֹחַק) שֶׁל עֹנִי, וּבְיָמִין יֵצְאוּ, מִשּׁוּם שֶׁצַּדִּיק חַ"י הָעוֹלָמִים הוּא עָנִי שֶׁנִּקְשָׁר בְּיָמִין, שֶׁהוּא פֶסַח, כְּמוֹ שֶׁיִּשְׂרָאֵל שֶׁנֶּאֱמַר בָּהֶם וְאַתְּ עֵרוֹם וְעֶרְיָה, וְהַיּוֹנָה הַזּוֹ הִיא הַיּוֹנָה שֶׁל תֵּבַת נֹחַ.
דָּבָר אַחֵר, וַיֹּאמֶר יהו"ה לַדָּג וַיָּקֵא אֶת יוֹנָה אֶל הַיַּבָּשָׁה, קָם זָקֵן מֵאַחַר הַצֵּל, פָּתַח וְאָמַר: וְהַמָּן כִּזְרַע גַּד הוּא, מַה זֶּה כִּזְרַע גַּד? אֶלָּא גַד הוּא יָמִין וּשְׂמֹאל, גְּמֹ"ל דַּלִּי"ם, כִּזְרַע גַּד זֶה יוֹנָה, י' וַדַּאי, טִפָּה לְבָנָה, שֶׁבּוֹ נִשְׁתַּלֵּם גַּד וְנַעֲשֶׂה גִיד, וְעַל כֵּן הַזֶּרַע הַזֶּה שֶׁהוּא יוֹ"ד, שֶׁהִיא טִפָּה קְדוֹשָׁה, נֶאֱמַר וַיָּקֵא אֶת יוֹנָה אֶל הַיַּבָּשָׁה, שֶׁהִיא נְקֵבָה, וּמִמַּה שֶּׁהָיְתָה יַבָּשָׁה ה', נִקְרֵאת אֶרֶץ, לְהוֹצִיא זְרָעִים וּפֵרוֹת. זֶהוּ שֶׁכָּתוּב וַיִּקְרָא אֱלֹהִי"ם לַיַּבָּשָׁה אֶרֶץ וּלְמִקְוֵה הַמַּיִם קָרָא יַמִּים, זֶה מִקְוֵה יִשְׂרָאֵל מוֹשִׁיעוֹ בְּעֵת צָרָה.
מְקוֹר הַמַּעְיָן מֵאוֹתוֹ הַזֶּרַע שֶׁנִּמְשָׁךְ מֵהַמֹּחַ הָעֶלְיוֹן, וְהַטִּפָּה (הַהִיא) הַזּוֹ הִיא י' קְטַנָּה, כְּשֶׁיּוֹצֵאת א מִן הַמֹּחַ שֶׁהִיא חָכְמָה, כָּל סְפִירָה נוֹטֶלֶת חֶלְקָהּ, עַד שֶׁנֶּחֱלֶקֶת לְתֵשַׁע נְקֻדּוֹת, וּכְשֶׁכָּל אֶחָד נוֹטֵל חֶלְקוֹ, נִשְׁאֶרֶת עֲשִׂירִית מִכָּל הַטִּפּוֹת, שֶׁנּוֹטֶלֶת אוֹתָה הַיַּבָּשָׁה שֶׁהִיא עֲשִׂירִית הָאֵיפָה סֹלֶת, וּבִשְׁבִילָהּ מְעַשְּׂרִים.
וְאוֹתָהּ הַטִּפָּה מִתְאָרֶכֶת בָּעַמּוּד הָאֶמְצָעִי וְנַעֲשֵׂית זֶרַע ו', שֶׁכּוֹלֵל כָּל שֵׁשֶׁת הַצְּדָדִים, וּכְמוֹ שֶׁכָּל הַסְּפִירוֹת נוֹטְלוֹת חֶלְקָם מֵאוֹתָהּ טִפָּה, כָּךְ נוֹטְלִים מֵהַזֶּרַע (מֵאוֹתוֹ זֶרַע) שֶׁהוּא ו', כְּשֶׁהוּא קָטָן נַעֲשֶׂה שֵׁשׁ, כְּשֶׁנּוֹסֵעַ בַּיּוֹ"ד עוֹלֶה לְשִׁשִּׁים, שֵׁשׁ פְּעָמִים עֶשֶׂר, אֲבָל כָּל הַסְּפִירוֹת, כָּל אַחַת הִיא תֵשַׁע, וּבַמַּלְכוּת מִשְׁתַּלֶּמֶת כָּל אַחַת לְעֶשֶׂר, וְהַכֹּל נִמְשָׁךְ לַגִּיד שֶׁהוּא צַדִּיק, וּמִמֶּנּוּ לְאוֹתָהּ יַבָּשָׁה, וּבְאוֹתוֹ זְמַן שֶׁמֵּרִיק בָּהּ הַכֹּל, נִקְרֵאת תֵּבַת נֹחַ, וְסוֹד הַדָּבָר - וַתָּנַח הַתֵּבָה בַּחֹדֶשׁ הַשְּׁבִיעִי. מַה שֶּׁהָיְתָה ה' יַבָּשָׁה, נַעֲשֵׂית הֵ"א הַשְּׁבִיעִי, וְזֶהוּ וַתָּנַח הַתֵּבָה בַּחֹדֶשׁ הַשְּׁבִיעִי, וַתָּנַח וַדַּאי בַּחֹדֶשׁ הַשְּׁבִיעִי, וְזֶהוּ גִּיד צַדִּיק חַ"י הָעוֹלָמִים, בִּגְלַל שֶׁמִּמֶּנּוּ יוֹצֵא זֶרַע לַיַּבָּשָׁה הַזּוֹ.
וְכָל מִי שֶׁמּוֹצִיא הַזֶּרַע הַזֶּה שֶׁהוּא הַמַּעְיָן מִלְמַעְלָה שֶׁלֹּא בַיַּבָּשָׁה הַזּוֹ, גּוֹרֵם פֵּרוּד בְּאוֹתוֹ מַעְיָן, כִּבְיָכוֹל כְּאִלּוּ נִפְסָק מַעְיַן הַשְּׁכִינָה, וְיִתְרַבֶּה הַמַּעְיָן שֶׁל הַצַּד הָאַחֵר שֶׁהֵם מֵי הַמַּבּוּל. זֶהוּ שֶׁכָּתוּב וְהַמַּיִם גָּבְרוּ מְאֹד מְאֹד עַל הָאָרֶץ, בְּאוֹתוֹ זְמַן שֶׁאֵין נְבִיעָה בְּאוֹתָהּ יַבָּשָׁה שֶׁהִיא כְבֵדָה, נַעֲשֵׂית קַלָּה, לְהִסְתַּלֵּק מֵעַל יִשְׂרָאֵל, וְנֶאֱמַר בָּהּ וַתָּרָם מֵעַל הָאָרֶץ, וְלֹא יוֹרֶדֶת עַד לַחֹדֶשׁ הַשְּׁבִיעִי, כְּשֶׁנִּתְמַלֵּאת בַּזְּכֻיּוֹת שֶׁלָּהֶם, וְהִיא כְבֵדָה יוֹרֶדֶת. זֶהוּ שֶׁכָּתוּב וַתָּנַח הַתֵּבָה בַּחֹדֶשׁ הַשְּׁבִיעִי, שֶׁהוּא תִשְׁרִי, זְרוֹעַ שְׂמֹאל, שֶׁאִם הָיוּ יוֹצְאִים בּוֹ, יֵצְאוּ בְמִיתָה, וְלֹא יִשָּׁאֲרוּ אֶלָּא אֶחָד מֵעִיר וּשְׁנַיִם מִמִּשְׁפָּחָה. אֶחָד מֵעִיר כְּמוֹ נֹחַ, וּשְׁנַיִם מִמִּשְׁפָּחָה כְּמוֹ שֵׁם וְיֶפֶת, וּמֵאֲחֵרִים שְׁנַיִם שְׁנַיִם שִׁבְעָה שִׁבְעָה, מֵאוֹתָם עַמֵּי הָאָרֶץ שֶׁדּוֹמִים לִבְהֵמוֹת וְחַיּוֹת וְעוֹפוֹת, וְאֵלּוּ הֵם שֶׁמּוֹקִירִים יָמִים טוֹבִים וְחַגִּים, שֶׁהֵם שְׁנַיִם שְׁנַיִם, שְׁנֵי יָמִים, אֶחָד שֶׁל רֹאשׁ הַשָּׁנָה וְאֶחָד שֶׁל שָׁבוּעוֹת, שְׁנֵי יָמִים שֶׁל פּוּרִים. שִׁבְעָה שִׁבְעָה, אֵלּוּ שִׁבְעָה יָמִים שֶׁל פֶּסַח, וְשִׁבְעָה יָמִים שֶׁל סֻכּוֹת, אוֹ שֶׁמִּתְפַּלְלִים שְׁמוֹנֶה עֶשְׂרֵה בְּרָכוֹת שֶׁל הַתְּפִלָּה בְּכָל יוֹם שֶׁעוֹלוֹת לְחֶשְׁבּוֹן שְׁנַיִם שְׁנַיִם שִׁבְעָה שִׁבְעָה - שְׁמוֹנָה עָשָׂר.
אוֹ אֵלּוּ שֶׁהָיוּ שׁוֹמְרִים י' שֶׁהוּא אוֹת בְּרִית מִילָה, שֶׁהוּא לִשְׁמוֹנָה, שֶׁהַכֹּל שְׁמוֹנָה עָשָׂר, אוֹ אֵלּוּ שֶׁמְּנִיחִים תְּפִלִּין בְּכָל יוֹם שֶׁהֵם אוֹת י', כְּמוֹ שֶׁנֶּאֱמַר וְהָיָה לְאוֹת כוּ', וְהָיוּ קוֹשְׁרִים אוֹתוֹ בְּח' בָּתֵּי תְפִלִּין, שֶׁהֵם ד' בָּתֵּי הַתְּפִלִּין שֶׁל רֹאשׁ, וְאַרְבַּע פָּרָשִׁיּוֹת שֶׁל תְּפִלִּין שֶׁל יָד, אוֹ אוֹתָם שֶׁשּׁוֹמְרִים הָאוֹת י' שַׁבָּת בַּתְּחוּם שֶׁלּוֹ שֶׁהוּא ח', אַלְפַּיִם אַמָּה לְכָל צַד, וְהַכֹּל שְׁמוֹנָה עָשָׂר, אֶת אֵלּוּ הֵם מְקַבְּלִים בִּתְשׁוּבָה, שֶׁהִיא תֵבַת נֹחַ יוֹם הַכִּפּוּרִים.
אֲבָל אֶת הָאֲחֵרִים לֹא יְקַבֵּל בִּתְשׁוּבָה, וְאִם יֵצְאוּ בְיוֹם הַדִּין, אֵלּוּ שֶׁלֹּא הָיוּ שׁוֹמְרִים, נֶאֱמַר בָּהֶם וַיִּגְוַע כָּל בָּשָׂר הָרֹמֵשׂ עַל הָאָרֶץ, וְאֵלּוּ נִקְרָאִים רְשָׁעִים גְּמוּרִים שֶׁנִּדּוֹנִים לְאַלְתַּר לְמִיתָה, שֶׁבָּהֶם בְּשִׁשָּׁה יָמִים הָיְתָה שְׁכִינָה מְגֹרֶשֶׁת. זֶהוּ שֶׁכָּתוּב וְלֹא מָצְאָה הַיּוֹנָה מָנוֹחַ לְכַף רַגְלָהּ, וְאֵלּוּ הֵם יָמִים שֶׁל חֹל.
צַדִּיקִים גְּמוּרִים אֵלּוּ הֵם שֶׁשּׁוֹמְרִים חַ"י וְשַׁבָּתוֹת וְיָמִים טוֹבִים, עֲלֵיהֶם נֶאֱמַר וַתָּשָׁב אֵלָיו הַיּוֹנָה לְעֵת עֶרֶב, וְזֶה עַרְבֵי שַׁבָּתוֹת וְיָמִים טוֹבִים, שֶׁשְּׁכִינָה בָאָה לִשְׁרוֹת עֲלֵיהֶם מִשּׁוּם שֶׁהֵם קֹדֶשׁ, כְּמוֹ שֶׁנֶּאֱמַר קֹדֶשׁ יִשְׂרָאֵל לַיהו"ה, וְאַתֶּם הַדְּבֵקִים בַּיהו"ה אֱלֹהֵיכֶ"ם חַיִּים כֻּלְּכֶם הַיּוֹם.
וְהֵם צַדִּיקִים גְּמוּרִים שֶׁנִּכְתָּבִים וְנֶחְתָּמִים לְאַלְתַּר לְחַיִּים, וּכְתוּבִים בְּסֵפֶר הַחַיִּים, כְּמוֹ שֶׁנֶּאֱמַר וּבְסֵפֶר חַיִּים בְּרָכָה וְכוּ'. הַבֵּינוֹנִיִּים שֶׁכְּלוּלִים מֵחֹל וְקֹדֶשׁ, תְּלוּיִים עַד יוֹם הַכִּפּוּרִים, שֶׁהוּא כְמוֹ תֵּבַת נֹחַ, וְאִם שָׁבִים בִּתְשׁוּבָה, יְקַבֵּל אוֹתָם וְיִכָּתְבוּ לְחַיִּים, וְאִם לֹא, יִכָּתְבוּ לְמִיתָה עִם הָאֲחֵרִים, שֶׁנֶּאֱמַר בָּהֶם וַיִּגְוַע כָּל בָּשָׂר וְכוּ', וְהַבֵּינוֹנִיִּים, מִשּׁוּם שֶׁיֵּשׁ בָּהֶם מִצְווֹת וַעֲבֵרוֹת, נֶאֱמַר בָּהֶם וּמִכָּל הָחַי מִכָּל בָּשָׂר וְכוּ', מִכָּל הָחַי - מִצַּד שֶׁל הַזְּכֻיּוֹת, מִכָּל בָּשָׂר - מִצַּד הָעֲבֵרוֹת.
[וְעוֹד, שֶׁבִּזְמַן שֶׁיָּבֹא הַמָּשִׁיחַ, כָּל אֵלּוּ שֶׁשָּׁמְרוּ אוֹת הַבְּרִית, יַצִּיל אוֹתָם מִמַּגֵּפָה, שֶׁבְּאוֹתוֹ זְמַן תִּתְבַּטֵּל הַמַּגֵּפָה, שֶׁהָיוּ מִתְנַבְּאִים אוֹתָם נְבִיאִים שֶׁל הָאַסְפַּקְלַרְיָה שֶׁלֹּא מְאִירָה, שֶׁלֹּא יִשָּׁאֲרוּ אֶלָּא אֶחָד מֵעִיר וּשְׁנַיִם מִמִּשְׁפָּחָה, כְּמוֹ אוֹתוֹ שֶׁכָּתוּב שְׁנַיִם שְׁנַיִם בָּאוּ אֶל נֹחַ, וְיֵשׁ מִי שֶׁאוֹמֵר שִׁבְעָה שִׁבְעָה, מִצַּד שֶׁל בַּת שֶׁבַע, וְאֵלּוּ הֵם אֶחָד מֵעִיר. נֹחַ זֶה שַׁבָּת, שֶׁבּוֹ מְנוּחָה שֶׁיּוֹרֵשׁ אוֹתָהּ הַצַּדִּיק, שְׁנַיִם שְׁנַיִם, שְׁנֵי יָמִים, אֶחָד שֶׁל רֹאשׁ הַשָּׁנָה וְאֶחָד שֶׁל יוֹם הַדִּין, שֶׁהַשֵּׁנִי הוּא מִסָּפֵק, וְיוֹם אֶחָד שֶׁל יוֹם הַכִּפּוּרִים, וְיוֹם אֶחָד שֶׁל שָׁבוּעוֹת, וְשִׁבְעָה שִׁבְעָה הֵם שִׁבְעָה יְמֵי סֻכּוֹת וְשִׁבְעַת יְמֵי פֶסַח, שֶׁמִּי שֶׁשּׁוֹמֵר אוֹתָם יָמִים עָתִיד לְהִנָּצֵל בַּגָּלוּת].
וּמִשּׁוּם שֶׁגִּלָּה כָּל זֶה הַקָּדוֹשׁ בָּרוּךְ הוּא לְמֹשֶׁה, בִּקֵּשׁ עֲלֵיהֶם רַחֲמִים וּמָסַר עַצְמוֹ לְמִיתָה, זֶהוּ שֶׁכָּתוּב וְאִם אַיִן מְחֵנִי נָא מִסִּפְרְךָ, וּבַפִּיּוּס שֶׁלּוֹ נִדְבַּק בַּמֶּלֶךְ, וְאָחַז בִּזְרוֹעַ יָמִין, וְאָמַר זְכֹר לְאַבְרָהָם, וְאַחַר כָּךְ אָחַז בִּשְׂמֹאל וְאָמַר זְכֹר לְיִצְחָק, וְאַחַר כָּךְ אָחַז בַּגּוּף וְאָמַר וּלְיִשְׂרָאֵל, וְאָמַר הַקָּדוֹשׁ בָּרוּךְ הוּא לַבֵּינוֹנִיִּים הַלָּלוּ, אֲלֵיהֶם תַּמָּה זְכוּת הָאָבוֹת, כֵּיוָן שֶׁלֹּא שָׁבוּ בִתְשׁוּבָה, הֲרֵי הֵם כִּרְשָׁעִים גְּמוּרִים, וְאִם שָׁבִים בִּתְשׁוּבָה, נֶאֱמַר אֲלֵיהֶם חָלָה זְכוּת אָבוֹת, וּכְדֵי שֶׁלֹּא יֹאבְדוּ הַבֵּינוֹנִיִּים הַלָּלוּ, אָמַר מֹשֶׁה, וְכִי יֹאמְרוּ בְּנֵי הָעוֹלָם שֶׁאֲנִי כְּמוֹ נֹחַ שֶׁלֹּא בִקֵּשׁ רַחֲמִים עַל דּוֹרוֹ? בְּאוֹתוֹ זְמַן מָסַר עַצְמוֹ עֲלֵיהֶם, זֶהוּ שֶׁכָּתוּב וְאִם אַיִן מְחֵנִי נָא.
וּמִשּׁוּם זֶה עָתִיד הָרוֹעֶה הַנֶּאֱמָן לִהְיוֹת בַּגָּלוּת הָאַחֲרוֹנָה, וּבוֹ יִתְקַיֵּם וְהוּא מְחוֹלָל מִפְּשָׁעֵינוּ, נַעֲשֶׂה חֹל בִּגְלָלָם, מְדֻכָּא בַּעֲוֹנוֹתֵינוּ, בְּמַכּוֹת שֶׁל יִסּוּרִים שֶׁל עֲנִיּוּת, בְּכַמָּה דְחָקִים שֶׁסּוֹבֵל עֲלֵיהֶם, וּבִגְלָלוֹ וַיִּנָּחֶם יהו"ה עַל הָרָעָה וְגוֹמֵר, וְזֶהוּ שֶׁכָּתוּב וּבַחֲבוּרָתוֹ נִרְפָּא לָנוּ, וּבִגְלָלוֹ שְׂמֹאל דּוֹחָה אֶת הַבֵּינוֹנִיִּים, שֶׁהִיא רֹאשׁ הַשָּׁנָה, וְיָמִין מְקָרֶבֶת אוֹתָם בִּתְשׁוּבָה, שֶׁהוּא פֶסַח, זְרוֹעַ יָמִין לְקַבֵּל שָׁבִים, וְיָקִים אוֹתָם מִנְּפִילָתָם וְאוֹחֵז בִּידֵיהֶם, וְיֹאמַר לָהֶם קוּמִי שְׁבִי יְרוּשָׁלָיִם, וּבְשָׁבוּעוֹת יֵצְאוּ בִּזְכוּת מֹשֶׁה, שֶׁמַּתַּן תּוֹרָה הוּא רַחֲמִים, וּמְגַלֶּה לָהֶם סֵפֶר תּוֹרָה, וְיִתְכַּנְּסוּ לִירוּשָׁלַיִם, וְתֵרָאֶה הַיַּבָּשָׁה, מַלְכוּת הָרִשְׁעָה, וְרַחֲמִים עַל בָּנָיו, וּבוֹ כְּנֶשֶׁר יָעִיר קִנּוֹ. מִי זֶה קִנּוֹ? יְרוּשָׁלַיִם קִנּוֹ (לַשְּׁכִינָה).
בְּאוֹתוֹ זְמַן שׁוֹפָ"ר מְהֻפָּ"ךְ קַדְמָ"א זָקֵ"ף קָטָ"ן, מִתְהַפֶּכֶת מֶמְשֶׁלֶת אֻמּוֹת הָעוֹלָם, וְיִשְׂרָאֵל שֶׁהֵם מִזֶּרַע אוֹתוֹ שֶׁנֶּאֱמַר בּוֹ קָטֹנְתִּי מִכֹּל הַחֲסָדִים, מִתְעַלֶּה וּמִזְדַּקֵּף, וְנֶאֱמַר בּוֹ זָקֵ"ף גָּדוֹ"ל, בְּיָמִין הִתְעַלּוּ מִן הַגָּלוּת, בִּגְלַל שֶׁמּוֹלִיךְ לִימִין מֹשֶׁה, שֶׁדַּרְגָּתוֹ הָעַמּוּד הָאֶמְצָעִי, שֶׁהוּא שָׁבוּעוֹת.
וּבוֹ מַאֲרִי"ךְ טַרְחָ"א, בּוֹ מַאֲרִיךְ הַקָּדוֹשׁ בָּרוּךְ הוּא, שֶׁהוּא אֶרֶךְ אַפַּיִם עַל הַבֵּינוֹנִיִּים וְטוֹרֵחַ בִּשְׁבִילָם, לְקַיֵּם וּבְרַחֲמִים גְּדוֹלִים אֲקַבְּצֵךְ, וּבוֹ יֵצְאוּ עַל יַד אוֹתוֹ שֶׁנִּתְּנָה תוֹרָה עַל יָדוֹ בְּשָׁבוּעוֹת, שֶׁהוֹלֵךְ לְיָמִין שֶׁהַיְנוּ פֶסַח. בְּאוֹתוֹ זְמַן אָז יָשִׁיר מֹשֶׁה, וּבְסֻכּוֹת וַיָּבֹא יַעֲקֹב שָׁלֵם, שָׁלֵם בְּגוּפוֹ, שָׁלֵם בְּמָמוֹנוֹ, וּמֻקָּף בְּשִׁבְעָה עַנְנֵי כָבוֹד כְּבָרִאשׁוֹנָה כְּשֶׁיָּצְאוּ יִשְׂרָאֵל מִמִּצְרַיִם, לְקַיֵּם כִּימֵי צֵאתְךָ מֵאֶרֶץ מִצְרָיִם וְגוֹמֵר.
וְהָרְשָׁעִים, שֶׁהֵם עֵרֶב רַב, נֶאֱמַר בָּהֶם סוֹ"ף פָּסוּ"ק, שֶׁהֵם מִזַּרְעוֹ שֶׁל עֲמָלֵק, שֶׁנֶּאֱמַר בּוֹ וַיֹּאמֶר כִּי יָד עַל כֵּס יָ"הּ, וְהֵם חֲמִשָּׁה מִינִים: עֲמָלֵקִים, גִּבּוֹרִים, נְפִילִים, עֲנָקִים, רְפָאִים, שֶׁכֻּלָּם מִתְעַלִּים וּמִתְגַּבְּרִים עַל יִשְׂרָאֵל בַּגָּלוּת. זֶהוּ שֶׁכָּתוּב וַיִּגְבְּרוּ הַמַּיִם וַיִּרְבּוּ מְאֹד עַל הָאָרֶץ. אַרְבַּע פְּעָמִים כָּתוּב וַיִּגְבְּרוּ וְגָבְרוּ, כְּנֶגֶד אַרְבַּע גָּלֻיּוֹת, וַעֲלֵיהֶם נֶאֱמַר סוֹ"ף פָּסוּ"ק, שֶׁמַּפְסִיק אוֹתָם הַקָּדוֹשׁ בָּרוּךְ הוּא לְסוֹף הַיָּמִים מִן הָעוֹלָם.
תִּקּוּנָא עֶשְׂרִין, וְחַד וְעֶשְׂרִין
וּבְאוֹתוֹ זְמַן הַקָּטֹן יִהְיֶה לָאֶלֶף - מִצַּד הַשְּׂמֹאל, וְהַצָּעִיר לְגוֹי עָצוּם - מִצַּד הַיָּמִין, אֲנִי יהו"ה בְּעִתָּהּ אֲחִישֶׁנָּה - מִצַּד הָעַמּוּד הָאֶמְצָעִי, וּמִיָּד יִפָּסְקוּ הָעֲמָלֵקִים מִן הָעוֹלָם, וְהַקָּדוֹשׁ בָּרוּךְ הוּא יֵשֵׁב עַל כִּסְאוֹ, וְזֶהוּ שׁוֹפָ"ר הוֹלֵ"ךְ אַתְנָ"ח יְתִי"ב, בְּאוֹתוֹ זְמַן שֶׁיִּמָּחוּ עֲמָלֵקִים מִן הָעוֹלָם, יִהְיֶה הַקָּדוֹשׁ בָּרוּךְ הוּא נָח מְנוּחָה לְיִשְׂרָאֵל וְיוֹשֵׁב עַל כִּסְאוֹ, כְּמוֹ שֶׁנֶּאֱמַר בּוֹ, וְעַתִּיק הַיָּמִים יוֹשֵׁב, לְבוּשׁוֹ כְּשֶׁלֶג לָבָן. לְקַיֵּם אִם יִהְיוּ חֲטָאֵיכֶם כַּשָּׁנִים כַּשֶּׁלֶג יַלְבִּינוּ.
וּלְגַבֵּי עֵשָׂו וְיִשְׁמָעֵאל כָּתוּב, כִּסְאוֹתָיו שְׁבִיבֵי אֵשׁ, (רוֹמִי) וּמֵאוֹתָם שְׁבִיבִים שֶׁל כִּסְאוֹ יִשָּׂרְפוּ כָּל גִּלּוּלֵיהֶם, גַּלְגַּלָּיו אֵשׁ בּוֹעֶרֶת, שֶׁיּוֹרְדִים מִמֶּנּוּ עֲשָׂרָה גַלְגַּלִּים מִצַּד שֶׁל הָאוֹת י', וּשְׁבִיבִים מִצַּד שֶׁל הָאוֹת ה', שְׁתֵּי אוֹתִיּוֹת יִתְעוֹרְרוּ בָאֵשׁ לִשְׂרֹף אֶת גִּלּוּלֵיהֶם. בְּאוֹתוֹ זְמַן וְהָיָה הֶחָסֹן לִנְעֹרֶת וְכוּ'.
בְּאוֹתוֹ זְמַן עוֹלֶה ו' עַל דַּרְגָּתוֹ שֶׁהִיא שֵׁשׁ מַעֲלוֹת לַכִּסֵּא, וְזוֹהִי דַרְגָּ"א, תְּרֵי טַעֲמֵ"י, מַה זֶּה תְּרֵי טַעֲמֵ"י? אֶלָּא אַחַר שֶׁעוֹלֶה לְדַרְגָּתוֹ, יֹאמַר לְיִשְׂרָאֵל וַעֲשֵׂה לִי מַטְעַמִּים כַּאֲשֶׁר אָהַבְתִּי, מִמִּצְווֹת עֲשֵׂה שֶׁכְּלוּלוֹת בַּה' שֶׁל אַבְרָהָם, שֶׁכּוֹלֵל רְמַ"ח מִצְווֹת שֶׁבָּהֶם מִתְקָרֶבֶת ה' אֶל ו', וְקָרְבָּן זֶה הוּא קֵרוּב שֶׁל הַקָּדוֹשׁ בָּרוּךְ הוּא עִם שְׁכִינָתוֹ.
בְּכָל מָקוֹם וּמָקוֹם (אֵיבָר וְאֵיבָר) קֵרוּב שֶׁל י"ה, ה' חֲמֵשֶׁת אֲלָפִים לִבְרִיאַת עוֹלָם, ו' אֶלֶף הַשִּׁשִּׁי בְּרַמַ"ח, וּבִשְׂמֹאל, שֶׁשָּׁם הַלֵּב, יִטֹּל נְקָמוֹת מֵאֻמּוֹת הָעוֹלָם, וְסוֹד הַדָּבָר - כִּי יוֹם נָקָם בְּלִבִּי, וַדַּאי נִכְלָלִים בָּעַמּוּד הָאֶמְצָעִי, שֶׁמִּצְווֹת עֲשֵׂה נִתְּנוּ מִיָּמִין, וּמִצְווֹת לֹא תַעֲשֶׂה מִשְּׂמֹאל, וְאֵלּוּ הֵם תְּרֵי טַעֲמֵ"י, וּמִצְווֹת עֲשֵׂה הֵן מַאַכְלֵי הַקָּדוֹשׁ בָּרוּךְ הוּא, וּמִצְווֹת לֹא תַעֲשֶׂה פַּרְנָסָה לְסמא"ל מִי שֶׁעוֹבֵר עֲלֵיהֶם.
(וְאֵלּוּ הָיָה מַקְרִיב) (מַקְדִּים) (וּבְאֵלּוּ מִתְקָרֵב) עֵשָׂו לְיִצְחָק, וְאָמַר לוֹ יָקֻם אָבִי וְיֹאכַל מִצֵּיד בְּנוֹ, וְסמא"ל בִּגְלָלָם הָיָה מַקְדִּים (מַקְרִיב) לִשְׂמֹאל, לְהַטְעִים אֶת הַקָּדוֹשׁ בָּרוּךְ הוּא מֵחֲטָאֵי בָנָיו, שֶׁהֵם מַאֲכָלִים מָרִים, שֶׁבִּשְׁבִילָם נֶאֱמַר וְאֶת עֵשָׂו שָׂנֵאתִי. מֵהָעַמּוּד הָאֶמְצָעִי מִשָּׁם נִתְּנָה תוֹרָה, שֶׁהִיא כְלָלוּת שֶׁל יָמִין וּשְׂמֹאל, בְּאוֹתוֹ זְמַן עָשָׁן יִתְעוֹרֵר לִשְׂמֹאל לְהַעֲבִיר מִשָּׁם סמא"ל, וּמִיָּד עוֹלֶה עָשָׁן אַחֵר, שֶׁהוּא עֲשַׁן הַקְּטֹרֶת, (הוּא כְלָלָהּ שֶׁל הַתּוֹרָה, הַקֶּשֶׁר שֶׁלּוֹ מִצְווֹת עֲשֵׂה), לִקְשֹׁר וּלְקָרֵב יָמִין לִשְׂמֹאל, שֶׁעַמּוּד הֶעָשָׁן הוּא הָעַמּוּד הָאֶמְצָעִי (בְּאַהֲבָה, וּמִצְווֹת לֹא תַעֲשֶׂה בְּיִרְאָה), עַמּוּד הַקְּטֹרֶת.
מַהִי הַקְּטֹרֶת שֶׁלּוֹ? שְׁכִינָה תַחְתּוֹנָה, שֶׁהִיא עוֹלָה בְּכַמָּה רֵיחוֹת וּבְשָׂמִים טוֹבִים, וּכְשֶׁעוֹלָה אֵלָיו, נֶאֱמַר בָּהּ מִי זֹאת עוֹלָה מִן הַמִּדְבָּר וְכוּ', שֶׁעוֹלָה בָהֶם, זוֹ ה' תַּחְתּוֹנָה, זֹאת עוֹלָה בְמִ"י, מְקֻטֶּרֶת מֹר וּלְבוֹנָה, שְׁתֵּי יְרֵכַיִם שֶׁל אֱמֶת, מִכֹּל אַבְקַת רוֹכֵל, זֶה צַדִּיק, שֶׁהוּא כוֹלֵל הַכֹּל, הוּא רוֹכֵל, וְהִיא אַבְקָה שֶׁלּוֹ, זֶהוּ שֶׁכָּתוּב וְדָבַק בְּאִשְׁתּוֹ, וּבוֹ עוֹלָה לְבַעְלָהּ.
שְׁכִינָה תַחְתּוֹנָה הִיא הַקְּטֹרֶת שֶׁל הַקָּדוֹשׁ בָּרוּךְ הוּא, וְהִיא הַקָּרְבָּן שֶׁלּוֹ, הַמִּזְבֵּחַ שֶׁלּוֹ, שֶׁבָּהּ מְתַקְּנִים יִשְׂרָאֵל מַאֲכָלִים שֶׁל קָרְבָּנוֹת שֶׁל תְּפִלּוֹת לַקָּדוֹשׁ בָּרוּךְ הוּא, שֶׁהֵם כְּנֶגֶד קָרְבַּן הַשַּׁחַר וְקָרְבָּן שֶׁל בֵּין הָעַרְבַּיִם, וְקָרְבָּן שֶׁל אֵמוּרִים וּפְדָרִים שֶׁמִּתְאַכְּלִים כָּל הַלַּיְלָה, וְהוּא קָרְבַּן מוּסָף שֶׁהוּא צַדִּיק, וְהוּא קָרְבַּן שַׁבָּתוֹת וְיָמִים טוֹבִים, שֶׁאֵין קָרְבָּן, (קֵרוּב שֶׁל הָעָם הַקָּדוֹשׁ לַקָּדוֹשׁ בָּרוּךְ הוּא בְּשַׁבָּת וְיוֹם טוֹב) אֶלָּא בָּהּ. זֶהוּ שֶׁכָּתוּב בְּזֹאת יָבֹא אַהֲרֹן אֶל הַקֹּדֶשׁ, וְאַל יִתְהַלֵּל הַמִּתְהַלֵּל כִּי אִם בְּזֹאת.
הִיא הַמַּשְׁכּוֹן שֶׁלּוֹ שֶׁבִּשְׁבִילָהּ הוּא שׁוֹרֶה בְתוֹכָם, זֶהוּ שֶׁכָּתוּב וְעָשׂוּ לִי מִקְדָּשׁ וְשָׁכַנְתִּי בְּתוֹכָם וְגוֹמֵר, הִיא הָאָרוֹן שֶׁלּוֹ, וְהוּא סֵפֶר תּוֹרָה גָּנוּז בְּתוֹכָהּ, הִיא מְנוֹרָה שֶׁלּוֹ, וּמְנוֹרַת הַמָּאוֹר מֵאוֹתוֹ שֶׁנֶּאֱמַר בּוֹ וְתוֹרָה אוֹר, וְהִיא נֵר שֶׁדּוֹלֵק לְפָנָיו, כְּמוֹ שֶׁנֶּאֱמַר לְהַעֲלוֹת נֵר תָּמִיד, וְהִיא בַּת שֶׁבַע, הַמְּנוֹרָה הַכְּלוּלָה מִשִּׁבְעָה נֵרוֹת, הִיא נֵר אֶצְלוֹ מִצַּד הַשְּׂמֹאל, וְהוּא אוֹר אֶצְלָהּ מִצַּד הַיָּמִין, וְעַל שְׁנֵיהֶם נֶאֱמַר כִּי נֵר מִצְוָה וְתוֹרָה אוֹר.
הִיא הַקִּדּוּשִׁין שֶׁלּוֹ מִצַּד הַשְּׂמֹאל, מִשּׁוּם שֶׁקְּדֻשָּׁה מִצַּד הַלְוִיִּם, כְּמוֹ שֶׁנֶּאֱמַר וְקִדַּשְׁתָּ אֶת הַלְוִיִּם, וְעָלֶיהָ נֶאֱמַר תְּהֵא לִי מְקֻדֶּשֶׁת בְּטַבַּעַת זוֹ, וְהִיא הַבְּרָכָה שֶׁלּוֹ מִצַּד הַיָּמִין, שֶׁהִיא כְהֻנָּה, זֶהוּ שֶׁכָּתוּב כֹּה תְבָרֲכוּ אֶת בְּנֵי יִשְׂרָאֵל.
וְנִקְרֵאת הַכַּלָּה שֶׁלּוֹ מִצַּד הַצַּדִּיק שֶׁהוּא כֹּ"ל, וְזֶהוּ כַּלָּ"ה, כֹּ"ל ה', מִשּׁוּם שֶׁהוּא הַבְּרִית שֶׁאוֹחֵז בִּשְׁנֵיהֶם, וּמִצַּד הַצַּדִּיק הוּא הַיִּחוּד שֶׁלָּהּ, שֶׁהוּא קוֹץ שֶׁל הָאוֹת ד' מִן אֶחָד, שֶׁקּוֹשֵׁר בֵּין א"ח לְבֵין ד', וְהִיא תְפִלָּה שֶׁלּוֹ מִצַּד חַ"י הָעוֹלָמִים, שֶׁהוּא שְׁמוֹנֶה עֶשְׂרֵה בִּרְכוֹת הַתְּפִלָּה.
הִיא אוֹת שֶׁל שַׁבָּתוֹת וְיָמִים טוֹבִים, שַׁבָּת הִיא הַכְּלָל שֶׁל שְׁלֹשֶׁת הָאָבוֹת, מִשּׁוּם שֶׁהִיא בַת כְּלוּלָה בִּשְׁלֹשֶׁת עַנְפֵי הָאָבוֹת שֶׁהֵם ש, הִיא הַתְּחוּם שֶׁלּוֹ וְהִיא הָרְשׁוּת שֶׁלּוֹ, רְשׁוּת הַיָּחִיד שֶׁגָּבְהוֹ עֲשָׂרָה, וְזֶה יו"ד ה"א וא"ו ה"א, וְרָחְבּוֹ אַרְבָּעָה שֶׁהֵם יהו"ה, הוּא הָעֵרוּב שֶׁלָּהּ מִצַּד יָמִין וּשְׂמֹאל, שֶׁהֵם ע"ב רי"ו, שֶׁהַיְנוּ חֶסֶד וּגְבוּרָה, וְהִיא עַרְבִית שֶׁלּוֹ, הָעִבּוּר שֶׁלּוֹ.
הִיא טַלִּית שֶׁל הַקָּדוֹשׁ בָּרוּךְ הוּא, וּבָהּ מִתְעַטֵּף הַקָּדוֹשׁ בָּרוּךְ הוּא, כְּמוֹ שֶׁנֶּאֱמַר עוֹטֶה אוֹר כַּשַּׂלְמָה, וְהִיא צִיצִית שֶׁל צַדִּיק שֶׁהוּא עָנִי בַגָּלוּת. זֶהוּ שֶׁכָּתוּב תְּפִלָּה לְעָנִי כִי יַעֲטֹף, עָנִי וַדַּאי, שֶׁבּוֹ מִתְעַטֵּף, מִשּׁוּם שֶׁהִיא כְסוּתֹה לְבַדָּהּ הִיא שִׂמְלָתוֹ לְעוֹרוֹ, זֶה עוֹר הַתְּפִלִּין, שֶׁנֶּאֱמַר בָּהֶם וַיַּעַשׂ יהו"ה אֱלֹהִי"ם לְאָדָם וּלְאִשְׁתּוֹ כָּתְנוֹת עוֹר וַיַּלְבִּשֵׁם.
אַרְבַּעַת בָּתֵּי הָרֹאשׁ הֵם אהי"ה, אַרְבַּע פָּרָשִׁיּוֹת שֶׁהֵן קַדֶּשׁ לִי, וְהָיָה כִּי יְבִיאֲךָ, שְׁמַע יִשְׂרָאֵל, וְהָיָה אִם שָׁמֹעַ, זֶה יהו"ה. אַרְבַּעַת בָּתֵּי הַיָּד זֶה אדנ"י, אַרְבַּע פָּרָשִׁיּוֹת זֶה יהו"ה, וּבָהֶם מ"ב אַזְכָּרוֹת בִּשְׁמוֹנֶה פָּרָשִׁיּוֹת, שֶׁנֶּאֱמַר בָּהֶם אדנ"י בָם, זֶהוּ כִּי הִיא שִׂמְלָתוֹ לְעוֹרוֹ, וְהִיא תְכֵלֶת שֶׁבַּצִּיצִית, הִיא סוֹד הַיִּבּוּם, הַיְבָמָה שֶׁלּוֹ בַּגָּלוּת, י"ב מ"ה ב"י מ"ה, שְׁלֹשֶׁת הַגִּלְגּוּלִים שֶׁלָּהּ הֵם שְׁלֹשֶׁת הָאָבוֹת, שֶׁעֲלֵיהֶם נֶאֱמַר הֶן כָּל אֵלֶּה יִפְעַל אֵ"ל פַּעֲמַיִם שָׁלוֹשׁ עִם גָּבֶר, הִיא הַיְשׁוּעָה שֶׁלּוֹ, הַגְּאֻלָּה שֶׁלּוֹ, מִשּׁוּם שֶׁהַקָּדוֹשׁ בָּרוּךְ הוּא אֵין לוֹ רְשׁוּת לָצֵאת מִן הַגָּלוּת עַד שֶׁהִיא יוֹצֵאת עִמּוֹ, הִיא הַנְּבוּאָה שֶׁלּוֹ, הַנְּבוּאָה כְלוּלָה שֵׁשׁ דְּרָגוֹת מִצַּד שֶׁל הָאוֹת ו' שֶׁהִיא הָעַמּוּד הָאֶמְצָעִי, וְהִיא חֲלוֹם אֶחָד מִשִּׁשִּׁים שֶׁל נְבוּאָה, וּמַה זֶּה שִׁשִּׁים? אֶלָּא אֵין שֵׂיבָ"ה (שֵׁנָה) פְּחוּתָה מִשִּׁשִּׁים, וְזֶה יִשְׂרָאֵל סָבָא שֶׁעוֹלֶה בָאוֹת ו', שֵׁשׁ פְּעָמִים עֶשֶׂר שֶׁהוּא שִׁשִּׁים.
וְהִיא יִרְאָה מִצַּד הַשְּׂמֹאל, אַהֲבָה מִצַּד הַיָּמִין, וְהִיא תוֹרָה מִצַּד הָעַמּוּד הָאֶמְצָעִי, וְהִיא אָנֹכִי מִצַּד הָאֵם הָעֶלְיוֹנָה שֶׁאֲחוּזָה בְיָמִין, מִשּׁוּם שֶׁאָנֹכִ"י הוּא כִסֵּ"א בְּחֶשְׁבּוֹן, וְנֶאֱמַר בּוֹ וְהוּכַן בַּחֶסֶד כִּסֵּא, וְעָלֶיהָ נֶאֱמַר לֹא יִהְיֶה אֱלֹהִים אֲחֵרִים עַל פָּנָי, מֵהַצַּד שֶׁל סמא"ל וְנָחָשׁ, שֶׁהֵם אֱלֹהִים אֲחֵרִים.
וְהִיא פֶסַח מִצַּד הַיָּמִין, וְהִיא רֹאשׁ הַשָּׁנָה מִצַּד הַשְּׂמֹאל, וְהִיא מַצָּה פְרוּסָה מִצַּד הַשְּׂמֹאל, וְהִיא מַצָּה שְׁלֵמָה מִצַּד הַיָּמִין, מִשּׁוּם שֶׁצַּד הַצָּפוֹן אֵינוֹ שָׁלֵם, וּמִשּׁוּם זֶה מִצָּפוֹן תִּפָּתַח הָרָעָה, וְהִיא (מַצָּה) מִצְוָה בְּאוֹת ו' מִצַּד הָעַמּוּד הָאֶמְצָעִי.
וְהִיא שָׁבוּעוֹת מִצַּד הָעַמּוּד הָאֶמְצָעִי, שִׁבְעָה שָׁבוּעוֹת וַדַּאי יֵשׁ בָּהֶם שֶׁבַע שַׁבָּתוֹת, וּבָהֶם אַרְבָּעִים וְתִשְׁעָה יָמִים כְּחֶשְׁבּוֹן אַרְבָּעִים וְתֵשַׁע הָאוֹתִיּוֹת שֶׁל קְרִיאַת שְׁמַע, שֶׁהֵן שְׁמַע יִשְׂרָאֵל וְכוּ' בָּרוּךְ שֵׁם וְכוּ'. בַּיּוֹם הַחֲמִשִּׁים שׁוֹרָה הַשְּׁכִינָה הָעֶלְיוֹנָה בָּהּ, וְנִקְרֵאת מַתַּן תּוֹרָה, וְהָעַמּוּד הָאֶמְצָעִי הוּא תוֹרָה שֶׁנִּתְּנָה בַּחֲמִשִּׁים הַיָּמִים שֶׁל שָׁבוּעוֹת, וְעָלָיו נֶאֱמַר בֶּן חֲמִשִּׁים לְזִקְנָה (לְבִינָה), בְּאוֹתָהּ שֶׁנֶּאֱמַר בָּהּ כִּי זָקְנָה אִמֶּךָ, וְעָלֶיהָ נֶאֱמַר כִּי אִם לַבִּינָה תִקְרָא, מִשּׁוּם שֶׁהִיא ה', וְעוֹלָה בָּאוֹת י' לַחֲמִשִּׁים, חָמֵשׁ פְּעָמִים עֶשֶׂר, וְעָלֶיהָ נֶאֱמַר בֶּן חֲמִשִּׁים לְזִקְנָה, בְּאוֹתָהּ שֶׁנֶּאֱמַר אַל תָּבוּז כִּי זָקְנָה אִמֶּךָ, (ו' בֶּן י"ה).
וְלִפְעָמִים נִקְרֵאת ם' סְתוּמָה, וְנֶאֱמַר בָּהּ בֶּן אַרְבָּעִים לְבִינָה, (כְּשֶׁאֵינָהּ) בְּשֻׁתָּפוּת שֶׁל הָאוֹת י' נִקְרֵאת אַרְבָּעִים, וְהִיא הָעוֹלָם הַבָּא שֶׁאֵין בּוֹ אֲכִילָה וּשְׁתִיָּה, וּכְשֶׁעוֹלֶה מֹשֶׁה אֵלֶיהָ, נֶאֱמַר בּוֹ וַיְהִי מֹשֶׁה בָּהָר אַרְבָּעִים יוֹם וְאַרְבָּעִים לָיְלָה וְגוֹמֵר.
מַתַּן תּוֹרָה זוֹ שְׁכִינָה תַחְתּוֹנָה, וְעָלֶיהָ נֶאֱמַר יִשְׂמַח מֹשֶׁה בְּמַתְּנַת חֶלְקוֹ, מִשּׁוּם שֶׁהִיא דֻגְמָא שֶׁל הָעַמּוּד הָאֶמְצָעִי, וְעוֹד שָׁבוּעוֹת עַל שֵׁם מַלֵּא שְׁבֻעַ זֹאת וְנִתְּנָה לְךָ גַם אֶת זֹאת. מַלֵּא שְׁבֻעַ זֹאת - זוֹ שְׁכִינָה עֶלְיוֹנָה, (מַלֵּא שְׁבֻעַ ה' מַלֵּא י"ה), שֶׁנֶּאֱמַר בּוֹ כִּי יָד עַל כֵּ"ס יָ"הּ, וְנִתְּנָה לְךָ גַם אֶת זֹאת - זוֹ שְׁכִינָה תַחְתּוֹנָה, ה' זְעִירָה, מַלֵּא שֶׁהַכֹּל עֶלְיוֹנָה וְתַחְתּוֹנָה זוֹ ו', הוּא מַלֵּא י"ה לְמַעְלָה, שֶׁהִיא מְלֵיאָ"ה אֱלֹהִי"ם, וְעָלֶיהָ נֶאֱמַר אֲנִי מְלֵאָה הָלַכְתִּי, מְלֵאָה הָלַכְתִּי לְהַר סִינַי, וּבַגָּלוּת רֵיקָם הֱשִׁיבַנִי יהו"ה, וְהוּא מָלֵא ה', וּבָהּ (וּבוֹ) מָלְאָה הָאָרֶץ קִנְיָנֶךָ.
וּשְׁכִינָה הַתַּחְתּוֹנָה הִיא סוּכָּ"ה, כ"ו ה"ס, שֶׁהִיא יהו"ה אדנ"י, כְּלוּלָה מִשְּׁנֵי הַשֵּׁמוֹת, סוּכָּה חִבּוּר שֶׁל שְׁנֵיהֶם כְּמוֹ זֶה: יאהדונה"י, מִשּׁוּם שֶׁהִיא הַכַּלָּה שֶׁלּוֹ, וְהִיא בַת שֶׁבַע, הַכְּלָל שֶׁל שֶׁבַע יְמֵי סֻכָּה, וּכְשֶׁנּוֹטֶלֶת מֵהָאֵם הָעֶלְיוֹנָה, שֶׁהִיא שִׂמְחַת תּוֹרָה, שִׂמְחַת בֵּית הַשּׁוֹאֵבָה, וְהִיא הַחֻפָּה שֶׁלּוֹ, נִקְרֵאת שְׁמִינִי חַג עֲצֶרֶת.
בְּאוֹתוֹ זְמַן שֶׁל שִׂמְחַת תּוֹרָה, שָׂמִים (שׁוֹרָה) עֲטָרָה בְּרֹאשׁוֹ שֶׁל כָּל צַדִּיק לְמַעְלָה, כְּמוֹ שֶׁנֶּאֱמַר בָּעֲטָרָה שֶׁעִטְּרָה לּוֹ אִמּוֹ בְּיוֹם חֲתֻנָּתוֹ וּבְיוֹם שִׂמְחַת לִבּוֹ. בְּיוֹם חֲתֻנָּתוֹ זוֹ שְׁכִינָה תַחְתּוֹנָה, וּבְיוֹם שִׂמְחַת לִבּוֹ זוֹ שְׁכִינָה הָעֶלְיוֹנָה, וְכָךְ צְרִיכִים יִשְׂרָאֵל לְהִתְעַטֵּר בַּכֹּל (כֻּלָּם) בַּעֲטָרָה עַל רֹאשָׁם בַּיּוֹם שֶׁל שִׂמְחַת תּוֹרָה. וּלְקַחְתֶּם לָכֶם בַּיּוֹם הָרִאשׁוֹן פְּרִי עֵץ הָדָר כַּפֹּת תְּמָרִים וְכוּ', אֶתְרוֹג הִיא שְׁכִינָה תַחְתּוֹנָה, וְדוֹמֶה לַלֵּב, שֶׁהוּא לִשְׂמֹאל, שֶׁהוּא גְבוּרָה, וּמִשּׁוּם כָּךְ צָרִיךְ אָדָם לִטֹּל אֶתְרוֹג בְּיַד שְׂמֹאל, וְצָרִיךְ לִהְיוֹת אֶתְרוֹג שֶׁדּוֹמֶה לְלֵב, שָׁלֵם בַּתְּיוֹמֶת שֶׁלּוֹ, בִּגְלַל אוֹתוֹ שֶׁנֶּאֱמַר בּוֹ וְיַעֲקֹב אִישׁ תָּם, לִהְיוֹת שָׁלֵם עִמּוֹ, וּכְמוֹ שֶׁאֵין פְּסוּל בְּיַעֲקֹב שֶׁלְּמַעְלָה, כָּךְ צָרִיךְ שֶׁלֹּא יִהְיֶה פְסוּל בָּאֶתְרוֹג, לְקַיֵּם אֶת הַפָּסוּק כֻּלָּךְ יָפָה רַעְיָתִי וּמוּם אֵין בָּךְ, וְאִם הִיא יְרֻקָּה, הִיא יוֹתֵר מְשֻׁבַּחַת, כִּדְמוּת שֶׁהָיְתָה אֶסְתֵּר יְרַקְרֹקֶת, שֶׁנֶּאֱמַר בָּהּ וַתִּלְבַּשׁ אֶסְתֵּר מַלְכוּת.
וְנִקְרֵאת הֲדַסָּה עַל שֵׁם הֲדַס, וְלַהֲדַס יֵשׁ שְׁלֹשָׁה הֲדַסִּים, לְהִתְתַּקֵּן בִּשְׁלֹשֶׁת הָאָבוֹת, וְנִקְרֵאת עֲרָבָה מֵהַצַּד שֶׁל שְׁתֵּי הַשְּׂפָתַיִם, שֶׁהֵם לִמּוּדֵי יהו"ה, וְנִקְרֵאת לוּלָב מִצַּד שֶׁל חַ"י הָעוֹלָמִים, שֶׁהוּא כוֹלֵל שְׁמוֹנֶה עֶשְׂרֵה בְּרָכוֹת שֶׁל הַתְּפִלָּה, וּכְנֶגְדָּם עוֹשִׂים שְׁמוֹנָה עָשָׂר נִעְנוּעִים בַּלּוּלָב בְּשִׁשָּׁה צְדָדִים, שְׁלֹשָׁה לְכָל צַד וְצַד, שִׁשָּׁה צְדָדִים שֶׁכְּלוּלִים בַּגּוּף שֶׁהוּא הָעַמּוּד הָאֶמְצָעִי, שֶׁלּוּלָב עַל שְׁמוֹ נִקְרָא ל"ו ל"ב.
וְאוֹתָם נִעְנוּעִים שְׁמוֹנָה עָשָׂר ד' פְּעָמִים, שֶׁעוֹלִים שִׁבְעִים וּשְׁנַיִם, וְהֵם שְׁמוֹנָה עָשָׂר בְּהוֹדוּ לַיהו"ה תְּחִלָּה וָסוֹף, שְׁמוֹנָה עָשָׂר בְּאָנָּא יהו"ה הוֹשִׁיעָה נָא, הֲרֵי שִׁבְעִים וּשְׁנַיִם, וְהֵם תְּלוּיִים מִן דָּלֶת שֶׁהִיא שְׁכִינָה, וְצַדִּיק נִקְרָא בָּהּ ד' פְּעָמִים חַ"י חַ"י חַ"י חַ"י שֶׁעוֹלֶה שִׁבְעִים וּשְׁנַיִם, מֵהַצַּד שֶׁל שְׁלֹשָׁה אָבוֹת וְהַשְּׁכִינָה שֶׁמִּשְׁתַּתֶּפֶת עִמָּהֶם, שֶׁהֵם שְׁמוֹנָה עָשָׂר (פְּרָקִים) בִּזְרוֹעַ יָמִין, וּשְׁמוֹנָה עָשָׂר בִּשְׂמֹאל, וּשְׁמוֹנָה עָשָׂר בַּגּוּף אֶל הַשִּׁדְרָה, וּשְׁמוֹנָה עָשָׂר בִּבְרִית מִילָה, וְהֵם ו' צְדָדִים. שְׁתֵּי זְרוֹעוֹת הַמֶּלֶךְ, וּשְׁתֵּי שׁוֹקֵי הַמֶּלֶךְ, שֶׁהֵם שְׁנֵי נְבִיאֵי אֱמֶת, וְגוּף וּבְרִית - הֲרֵי שֵׁשׁ. שְׁמוֹנָה עָשָׂר נִעְנוּעִים כְּנֶגְדָּם שְׁמוֹנֶה עֶשְׂרֵה חֻלְיוֹת שֶׁל הַשִּׁדְרָה מִצַּד הַגּוּף, וְכָל זֶה מִצַּד עֵץ הַחַיִּים, וּמִצַּד הָעֵץ שֶׁל טוֹב וָרָע.
הָאֶתְרוֹג דּוֹמֶה לַצַּדִּיקִים, וַהֲדַס לַבֵּינוֹנִיִּים, וַעֲרָבָה לָרְשָׁעִים, וְהַשְּׁכִינָה נֶאֱמַר בָּהּ וּמַלְכוּתוֹ בַּכֹּל מָשָׁלָה, אַף עַל גַּב שֶׁנֶּאֱמַר בָּהּ עֵץ חַיִּים הִיא לַמַּחֲזִיקִים בָּהּ, הִיא שׁוֹלֶטֶת עַל עֵץ הַדַּעַת טוֹב וָרָע, מֵהַצַּד שֶׁלּוֹ הִיא קְרוֹבָה לַמֶּלֶךְ. (וּמֵהַצְּדָדִים הָאֵלּוּ פְּעָמִים הִיא נְקֵבָה קְרוֹבָה לַמֶּלֶךְ) זֶהוּ שֶׁכָּתוּב בְּזֹאת יָבֹא אַהֲרֹן אֶל הַקֹּדֶשׁ, מִצַּד הַיָּמִין, לִפְעָמִים הִיא רְחוֹקָה מִמֶּנּוּ מִצַּד הַשְּׂמֹאל, וְאַל יָבֹא בְכָל עֵת אֶל הַקֹּדֶשׁ, מִצַּד הַיָּמִין הִיא לֹא מְקַבֶּלֶת טֻמְאָה. טוֹב הוּא יָמִין, אֲבָל מְקוֹמָהּ טוֹב מְקַבֶּלֶת טֻמְאָה מֵרַע וּמָוֶת, הוּא מָקוֹם אֵין לוֹ קִרְבָה (נ"א אֶל הַקֹּדֶשׁ הִיא לֹא מְקַבֶּלֶת טֻמְאָה, אֲבָל מְקוֹמָהּ טוֹב מְקַבֵּל טֻמְאָה מֵרַע, וּמֵאוֹתוֹ מָקוֹם שֶׁאֵין לוֹ קִרְבָה), וְשָׁם צָרִיךְ קָרְבָּן לְהַקְרִיב, וּקְטֹרֶת לְהַרְחִיק רוּחַ הַטֻּמְאָה מֵאוֹתוֹ מָקוֹם, וּלְקָרֵב זְכוּת לִשְׂמֹאל הַגְּבִירָה וּלְהַרְחִיק מִשָּׁם הַשִּׁפְחָה, וּמִשּׁוּם זֶה כָּל הַשֵּׁמוֹת יֵשׁ בָּהּ.
וְנִקְרֵאת הַשִּׁדְרָה אָחוֹר מִצַּד הַלְּבָנָה, וּמִצַּד הָעַמּוּד הָאֶמְצָעִי נִקְרֵאת קֶדֶם, וְסוֹד הַדָּבָר - אָחוֹר וָקֶדֶם צַרְתָּנִי, וּבַגָּלוּת הֵשִׁיב אָחוֹר יְמִינוֹ מִפְּנֵי אוֹיֵב. מִי הָאוֹיֵב? זֶה סמא"ל, שֶׁכָּל אֱלֹהִים אֲחֵרִים הֵם לְאָחוֹר, וּכְדֵי שֶׁלֹּא יִסְתַּכְּלוּ בַשְּׁכִינָה שֶׁהִיא לְמַעֲרָב, שֶׁהוּא אָחוֹר, שָׂם אוֹתָהּ בְּיָמִין, וּמִשּׁוּם כָּךְ אָסוּר לְהִתְפַּלֵּל לַמַּעֲרָב, שֶׁהוּא אָחוֹר, מִשּׁוּם שֶׁשָּׁם אֱלֹהִים אֲחֵרִים, וְשָׁם סַם הַמָּוֶת שַׁבְּתַא"י, וּמִשּׁוּם שֶׁהָיְתָה בָרִאשׁוֹנָה לְמַעֲרָב וְחָזְרָה לְיָמִין, שׁוֹאֲלִים עָלֶיהָ אֱלֹהִים אֲחֵרִים שַׁבְּתַא"י, אֵ"י שַׁבָּ"ת, שַׁבְּתַא"י - הָאוֹתִיּוֹת שֶׁלּוֹ אֵי שַׁבָּת.
וּצְרִיכִים יִשְׂרָאֵל לְשַׁנּוֹת לָהּ מָקוֹם וְשֵׁם וּמַעֲשֶׂה, וְזֶה שִׁנּוּי מָקוֹם וְשִׁנּוּי הַשֵּׁם וְשִׁנּוּי הַמַּעֲשֶׂה, כְּדֵי שֶׁלֹּא יַכִּיר בּוֹ הָאוֹיֵב שֶׁהוּא סמא"ל, וְזֶהוּ הֵשִׁיב אָחוֹר יְמִינוֹ וְכוּ'. אִם זוֹכִים לִשְׁמֹר שַׁבָּת, צָרִיךְ לְשַׁנּוֹתוֹ מִימוֹת הַחֹל בִּלְבוּשִׁים וּמַאֲכָלִים שֶׁהֵם עֹנֶג שַׁבָּת, שֶׁאִם הָיָה רָגִיל לֶאֱכֹל שְׁתֵּי סְעוּדוֹת בְּיוֹם חֹל, בְּשַׁבָּת אוֹכֵל שָׁלֹשׁ, שֶׁכָּתוּב וַיֹּאמֶר מֹשֶׁה אִכְלוּהוּ הַיּוֹם כִּי שַׁבָּת הַיּוֹם לַה', הַיּוֹם לֹא תִמְצָאֻהוּ בַּשָּׂדֶה, וּבַכֹּל צָרִיךְ לַעֲשׂוֹת בְּשַׁבָּת תּוֹסֶפֶת, שֶׁאִם הָיָה רָגִיל לֶאֱכֹל בְּיוֹם חֹל לֶחֶם וְיַיִן, יוֹסִיף בְּשַׁבָּת בָּשָׂר, זוֹ תוֹסֶפֶת שַׁבָּת.
שִׁנּוּי מַעֲשֶׂה - שֶׁאִם הָיָה רָגִיל לַעֲשׂוֹת מַעֲשֶׂה בְחֹל, לֹא יַעֲשֶׂה בְשַׁבָּת, זֶהוּ שֶׁכָּתוּב שֵׁשֶׁת יָמִים תַּעֲבֹד וְכוּ'. שִׁנּוּי הַשֵּׁם - לְכָל יוֹם קוֹרֵא לוֹ מַעֲשֶׂה, כְּמוֹ שֶׁנֶּאֱמַר שֵׁשֶׁת יְמֵי הַמַּעֲשֶׂה, וְלַיּוֹם הַשְּׁבִיעִי הוּא קוֹרֵא לוֹ שַׁבָּת, שֶׁהוּא הַשְׁבָּתַת מַעֲשֶׂה, בִּטּוּל הַמַּעֲשֶׂה. שִׁנּוּי מָקוֹם - אִם הוּא רָגִיל לְהַבְעִיר אֵשׁ בַּחֹל, שֶׁיְּשַׁנֶּה וְלֹא יַבְעִיר אוֹתָהּ בְּשַׁבָּת, זֶהוּ שֶׁכָּתוּב לֹא תְבַעֲרוּ אֵשׁ בְּכֹל מֹשְׁבֹתֵיכֶם בְּיוֹם הַשַּׁבָּת.
וְעוֹד יֵשׁ שִׁנּוּי, שֶׁצָּרִיךְ לְשַׁנּוֹת מֵעֶבֶד לִגְבִירָה, שֶׁלֹּא יִהְיוּ שָׁוִים, שֶׁגְּבִירָה הִיא מְקוֹמוֹ שֶׁל הַקָּדוֹשׁ בָּרוּךְ הוּא, צָרִיךְ לְשַׁנּוֹת לַמֶּלֶךְ. זֶהוּ שֶׁכָּתוּב וַיְשַׁנֶּהָ וְאֶת נַעֲרוֹתֶיהָ, בְּיוֹם הַשַּׁבָּת, שֶׁמִּשְׁתַּנֶּה יוֹם הַשַּׁבָּת מִיּוֹם שֶׁל חֹל שֶׁשּׁוֹלֵט בּוֹ הָעֶבֶד שֶׁל הַמֶּלֶךְ.
וְעוֹד מֹשְׁבֹתֵיכֶם, מוֹשָׁב שֶׁל אָדָם הוּא הַמָּקוֹם שֶׁלּוֹ. וְעוֹד שִׁנּוּי מָקוֹם - לְתַקֵּן אֶת הַבַּיִת בְּשַׁבָּת תּוֹסֶפֶת מִבַּחֹל. וְעוֹד שִׁנּוּי מַעֲשֶׂה - אִם הוּא עָצוּב בַּחֹל, שֶׁיִּהְיֶה שָׂמֵחַ בְּשַׁבָּת, וְאִם יֵשׁ לוֹ קְטָטָה בַּחֹל עִם אָדָם אוֹ עִם אִשְׁתּוֹ, שֶׁיִּהְיֶה לוֹ שָׁלוֹם עִמָּהּ בְּשַׁבָּת, וּבָזֶה אֵין רְשׁוּת לִקְרַב לְסַם הַמָּוֶת חֲלָלָה, וּלְבַעְלָהּ שֶׁהוּא אֵל אַחֵר חִלּוּל שַׁבָּת, (אֵין לָהֶם רְשׁוּת לְהִתְקָרֵב), וּמִשּׁוּם זֶה אָמְרוּ הַקַּדְמוֹנִים, אִם יִשְׂרָאֵל הָיוּ מְקַיְּמִים שַׁבָּת אַחַת כְּהִלְכָתָהּ (שְׁתֵּי שַׁבָּתוֹת כְּהִלְכָתָן), מִיָּד הָיוּ נִגְאָלִים.
וְכָךְ צָרִיךְ לְשַׁנּוֹת בְּנֵר דּוֹלֵק וּבְמִטָּה מֻצַּעַת וּבְשֻׁלְחָן, כְּמוֹ זֶה: אִם הָיָה רָגִיל בִּימֵי הַחֹל לְהַדְלִיק נֵר עִם פְּתִילָה אַחַת, יוֹסִיף בְּשַׁבָּת שְׁנִיָּה. וּבַשֻּׁלְחָן, אִם רָגִיל לְבָרֵךְ הַמּוֹצִיא עַל לֶחֶם אֶחָד, בְּשַׁבָּת יוֹסִיף שֵׁנִי, שֶׁהֵם כְּמוֹ שֶׁלֶּחֶם מִשְׁנֶה. מִטָּה, הֲרֵי נֶאֱמַר שֶׁאִם הָיָה רָגִיל לְשַׁמֵּשׁ בְּיוֹם חֹל בִּקְטָטָה עִם אִשְׁתּוֹ וּבְפֵרוּד, לֹא יִזְדַּוֵּג עִם אִשְׁתּוֹ בְּשַׁבָּת אֶלָּא בְשָׁלוֹם, וּמִשּׁוּם זֶה תַּלְמִידֵי חֲכָמִים עוֹנָתָן מִלֵּיל שַׁבָּת לְלֵיל שַׁבָּת, וְצָרִיךְ לְשַׁנּוֹת שַׁבָּת מִיּוֹם חֹל בַּכֹּל, וְאִם יֵשׁ לָהֶם שָׁלוֹם בְּכָל שֵׁשֶׁת יְמוֹת הַחֹל, יַעֲשׂוּ תוֹסֶפֶת בְּשַׁבָּת בְּפִיּוּס זֶה לָזוֹ בְּאַהֲבָה רַבָּה, כְּמוֹ שֶׁלְּמַעְלָה, שֶׁנֶּאֱמַר לַשְּׁכִינָה פִּתְחִי לִי אֲחוֹתִי רַעְיָתִי יוֹנָתִי תַמָּתִי, בְּתוֹסֶפֶת דִּבְרֵי פִיּוּס, כְּמוֹ זֶה צָרִיךְ אָדָם לְפַיֵּס אֶת אִשְׁתּוֹ בְּשַׁבָּת בְּתוֹסֶפֶת דִּבְרֵי פִיּוּס.
וּבִזְמַן שֶׁאֱלֹהִים אֲחֵרִים רוֹאִים בְּשַׁבָּת שִׁנּוּי בַּכֹּל, אֵין לָהֶם רְשׁוּת לִקְרַב. זֶהוּ שֶׁכָּתוּב וְהַזָּר הַקָּרֵב יוּמָת, מִשּׁוּם שֶׁקֹּדֶשׁ הִיא לָכֶם מְחַלֲלֶיהָ מוֹת יוּמָת, וּמִשּׁוּם זֶה נֶאֱמַר בַּכָּתוּב אֶת שַׁבְּתֹתַי תִּשְׁמֹרוּ וְגוֹמֵר, וּבַתּוֹסָפוֹת הַלָּלוּ נִקְרֵאת הַשְּׁכִינָה מוּסַף שַׁבָּת, וּכְשֶׁמִּתְרַחֲקִים מִמֶּנָּה כָּל דַּרְגּוֹת הַחֹל, וְאֵין רְשׁוּת זָרָה בְּשַׁבָּת לְהִכָּנֵס בֵּין הַקָּדוֹשׁ בָּרוּךְ הוּא וּשְׁכִינָתוֹ, הִיא נִקְרֵאת הַקְּדֻשָּׁה שֶׁלּוֹ, וּכְשֶׁמְּבָרְכִים אוֹתָהּ בְּבִרְכַּת הַמָּזוֹן, נִקְרֵאת בְּרָכָה שֶׁלּוֹ, וּבִשְׁנֵיהֶם הִיא הַיִּחוּד שֶׁלּוֹ, הַכַּלָּה שֶׁלּוֹ. בְּאוֹתוֹ הַזְּמַן, הַשַּׁבָּת הִיא שְׁקוּלָה לְכָל הַתּוֹרָה.
וְהַנֵּר הוּא צוּרַת הַמְּנוֹרָה, וְצָרִיךְ לִהְיוֹת לְיָמִין, וְעָלֶיהָ נֶאֱמַר הָרוֹצֶה לְהַחְכִּים יַדְרִים, וְשֻׁלְחַן הַשַּׁבָּת צָרִיךְ לִהְיוֹת לִשְׂמֹאל, וְעָלָיו נֶאֱמַר הָרוֹצֶה לְהַעֲשִׁיר יַצְפִּין. הַמִּטָּה בֵּין צָפוֹן לְדָרוֹם, וְשַׁבָּת הִיא אוֹת בְּרִית מִילָה, אוֹת הַתְּפִלִּין, מִי שֶׁמְּחַלֵּל אֶת זֶה כְּאִלּוּ מְחַלֵּל אֶת זֶה. תְּפִלִּין שֶׁל רֹאשׁ כְּנֶגֶד זָכוֹר, תְּפִלִּין שֶׁל יָד כְּנֶגֶד שָׁמוֹר, מָה רְשׁוּת הָרַבִּים הוּא חִלּוּל שַׁבָּת, אַף כָּךְ אוֹת בְּרִית הִיא חִלּוּל שֶׁלּוֹ זוֹנָה, וְזוֹ רְשׁוּת נָכְרִיָּה, אֵין מִצְוַת עֲשֵׂה וְלֹא תַעֲשֶׂה שֶׁלֹּא נִמְצֵאת בְּשַׁבָּת, וּמִשּׁוּם זֶה, הַשַּׁבָּת הִיא שְׁקוּלָה כְּכָל הַתּוֹרָה כֻּלָּהּ.
וְכֵן שְׁכִינָה תַחְתּוֹנָה נִקְרֵאת שׁוֹפָר מִצַּד הַשְּׁכִינָה הָעֶלְיוֹנָה שֶׁהִיא שׁוֹפָר גָּדוֹל, תְּקַע בְּשׁוֹפָר גָּדוֹל לְחֵרוּתֵנוּ, תְּקַע שׁוֹפָר שֶׁהוּא לְשׁוֹן תְּקִיעָה, שֶׁוַּדַּאי שְׁכִינָה תַחְתּוֹנָה הִיא תְקִיעָה שֶׁל הַקָּדוֹשׁ בָּרוּךְ הוּא מִצַּד הַיָּמִין, וְנִקְרֵאת שְׁבָרִים שֶׁלּוֹ מִצַּד הַשְּׂמֹאל, וְנִקְרֵאת תְּרוּעָה שֶׁלּוֹ מִצַּד הָעַמּוּד הָאֶמְצָעִי, שֶׁהוּא דַעַת, וּמִשּׁוּם זֶה נֶאֱמַר אַשְׁרֵי הָעָם יוֹדְעֵי תְרוּעָה, יוֹדְעֵי בְדַעַת, שֶׁנֶּאֱמַר בּוֹ בְּדַעְתּוֹ תְהוֹמוֹת נִבְקָעוּ. וּבְדַעַת חֲדָרִים יִמָּלְאוּ, הִיא שׁוֹפָר, וְהַקָּדוֹשׁ בָּרוּךְ הוּא הוּא קוֹל הַשּׁוֹפָר, וּבִזְמַן שֶׁהִיא עוֹלָה אֵלָיו בִּשְׁלֹשֶׁת הַקְּשָׁרִים הַלָּלוּ, נֶאֱמַר בּוֹ וַיְהִי קוֹל הַשּׁוֹפָר הוֹלֵךְ וְחָזֵק מְאֹד, הוֹלֵךְ בַּתְּקִיעָה, וְחָזֵק בַּשְּׁבָרִים, מְאֹד בַּתְּרוּעָה.
וְהִיא יוֹם הַכִּפּוּרִים, וּכְשֶׁמִּתְקַשֶּׁטֶת לְפָנָיו בִּלְבוּשִׁים יָפִים, שֶׁהֵם לְבוּשֵׁי כַפָּרָה, הִיא נִקְרֵאת הַצִּיץ שֶׁלּוֹ, הַמִּצְנֶפֶת שֶׁלּוֹ, הָאַבְנֵט שֶׁלּוֹ. הִיא כְלוּלָה מֵאַרְבָּעָה בִּגְדֵי לָבָן מִצַּד הַיָּמִין, וּמֵאַרְבָּעָה בִּגְדֵי זָהָב מִצַּד הַשְּׂמֹאל. בְּאוֹתוֹ זְמַן שֶׁמִּתְקַשֶּׁטֶת בַּלְּבוּשִׁים הַלָּלוּ שֶׁל כַּפָּרָה, נֶאֱמַר בָּהּ וַתִּלְבַּשׁ אֶסְתֵּר מַלְכוּת, וּבָהֶם נִכְנֶסֶת לִפְנַי וְלִפְנִים. זֶהוּ שֶׁכָּתוּב וַתַּעֲמֹד בַּחֲצַר בֵּית הַמֶּלֶךְ הַפְּנִימִית, וּבָהֶם נָשְׂאָה חֵן בְּעֵינָיו, וְסוֹד הַדָּבָר - וּרְאִיתִיהָ לִזְכֹּר בְּרִית עוֹלָם, וּמִיָּד אדנ"י שְׁמָעָה אדנ"י סְלָחָה אדנ"י הַקְשִׁיבָה וַעֲשֵׂה אַל תְּאַחַר.
פּוּרִים נִקְרֵאת עַל שֵׁם יוֹם הַכִּפּוּרִים, שֶׁעֲתִידִים לְהִתְעַנֵּג בּוֹ, וּלְשַׁנּוֹת אוֹתוֹ מֵעִנּוּי לְעֹנֶג, וּמַה שֶּׁהִיא שְׁכִינָה אָסוּר בּוֹ נְעִילַת הַסַּנְדָּל, בְּאוֹתוֹ זְמַן נֶאֱמַר בָּהּ מַה יָּפוּ פְעָמַיִךְ בַּנְּעָלִים בַּת נָדִיב, וְעֹנֶג וְשִׂמְחָה, וְכַמָּה טוֹבוֹת מְזֻמָּנוֹת אֵלֶיהָ, וְזֶה יִהְיֶה בִּזְמַן הַגְּאֻלָּה בִּמְהֵרָה.
וּמִי גָרַם עִנּוּי לַשְּׁכִינָה בַּגָּלוּת? אֶלָּא סוֹד הַדָּבָר, וּבְכֵן אָבֹא אֶל הַמֶּלֶךְ אֲשֶׁר לֹא כַדָּת, מִשּׁוּם שֶׁנִּכְנֶסֶת בְּלִי בַעְלָהּ, שֶׁנֶּאֱמַר בּוֹ מִימִינוֹ אֵשׁ דָּת לָמוֹ, שֶׁבִּטְּלוּ בָהּ תּוֹרָה, וְזֶה גָרַם אָבְדָן שֶׁל בַּיִת רִאשׁוֹן וְשֵׁנִי, זֶהוּ שֶׁכָּתוּב וְכַאֲשֶׁר אָבַדְתִּי אָבָדְתִּי. וְעִם כָּל זֶה, אַף עַל גַּב שֶׁנִּכְנְסָה בְּלִי בַעְלָהּ, שֶׁהוּא דִבְרֵי תוֹרָה, עִם כָּל זֶה נִכְנְסָה עִם הָאָבוֹת, שֶׁהֵם שְׁלֹשֶׁת יָמִים לַיְלָה וָיוֹם שֶׁהִתְעַנְּתָה בָהֶם, וְהֵם עֵדִים שֶׁהָעַלְמָה נִכְנְסָה עִמּוֹ לַמֶּלֶךְ. זֶהוּ שֶׁכָּתוּב וּבָזֶה הַנַּעֲרָה בָּאָה אֶל הַמֶּלֶךְ, נַעֲרָה וַדַּאי בָּאָה אֶל הַמֶּלֶךְ, שֶׁאִישׁ לֹא יְדָעָהּ אֶלָּא בַעְלָהּ, וּכְמוֹ שֶׁבָּעֶרֶב הִיא בָאָה נַעֲרָה בְתוּלָה וַדַּאי, כָּךְ גַּם בַּבֹּקֶר הִיא שָׁבָה נַעֲרָה בְתוּלָה וַדַּאי, וּבָהּ עֶרֶב וָבֹקֶר פַּעֲמַיִם קוֹרִין לְיִשְׂרָאֵל בַּעְלָהּ, וּמְעִידִים עָלֶיהָ שֶׁלֹּא הֶחֱלִיפָה אוֹתוֹ הִיא וּבָנֶיהָ בְּאַחֵר, וּמִשּׁוּם זֶה יִשְׂרָאֵל אוֹמְרִים בְּכָל יוֹם שְׁמַע יִשְׂרָאֵל יהו"ה אֱלֹהֵינ"וּ יהו"ה אֶחָד, שְׁמַ"ע אֶחָ"ד, שֵׁ"ם אָ"ח עֵ"ד, אָ"ח שׁוֹמֵר אוֹתָהּ, מִשּׁוּם שֶׁאָח לְצָרָה יִוָּלֵד, וְעָלָיו נֶאֱמַר אַתָּה סֵתֶר לִי, בָּרוּךְ אַתָּה בְּבֹאֶךָ, יְהוּדָה אַתָּה יוֹדוּךָ אַחֶיךָ, מִשּׁוּם שֶׁבּוֹ יהו"ה וּבוֹ ד', בּוֹ הִיא שְׁמוּרָה.
וְעָלָיו נֶאֱמַר וַיְהִי אֹמֵן אֶת הֲדַסָּה, הוּא אוֹמֵן שֶׁלָּהּ וְהִיא אֱמוּנָה שֶׁלּוֹ, וְזֶהוּ שֶׁנֶּאֱמַר כַּאֲשֶׁר הָיְתָה בְאָמְנָה אִתּוֹ, וְלֹא נָגַע בָּהּ הַנָּכְרִי שֶׁהוּא אֲחַשְׁוֵרוֹ"שׁ, מִשּׁוּם שֶׁאָח עִמָּהּ וַדַּאי, וְהוּא הִסְתִּיר אוֹתָהּ מִמֶּנּוּ. בַּמָּה הִסְתִּיר אוֹתָהּ מִמֶּנּוּ? בַּנְּקֻדָּה שֶׁהִיא הַקּוֹץ שֶׁל הָאוֹת ד' מִן אֶחָד, א"ח שׁוֹמֵר ד' שֶׁלֹּא יִקְרַב אַחֵר אֵלֶיהָ. זֶהוּ שֶׁכָּתוּב אֲנִי יהו"ה הוּא שְׁמִי וּכְבוֹדִי לְאַחֵר לֹא אֶתֵּן, וְהַנְּקֻדָּה הַזּוֹ הִיא אוֹת בְּרִית, שֶׁבָּהּ נִשְׁתַּלֵּם א"ח לְעֶשֶׂר, וּבָהּ נַעֲשֶׂה י', וּמִי שֶׁמְּשַׁקֵּר בִּבְרִית מִילָה, גּוֹרֵם שֶׁתִּסְתַּלֵּק מִמֶּנּוּ שְׁכִינָה, שֶׁהִיא הַיִּחוּד שֶׁל הַקָּדוֹשׁ בָּרוּךְ הוּא, וְשׁוֹלֵט עָלָיו ש"ד שֶׁהוּא אַחֵר.
וַדַּאי י' שֶׁל שַׁדַּי, הִיא קוֹץ מִן ד' שֶׁל אֶחָד, וְאִם מְשַׁקֵּר, הֶעֱבִיר קוֹץ מִן ד' מִן אֶחָד וְנִשְׁאָר אַחֵר, וּמִשּׁוּם זֶה אָמַר הַכָּתוּב לֹא תִשְׁתַּחֲוֶה לְאֵל אַחֵר וְגוֹמֵר, וּבְאוֹתוֹ זְמַן שֶׁשּׁוֹלֵט עַל אָדָם שֵׁד שֶׁהוּא אֵל אַחֵר, הוּא מִשְׁתַּעְבֵּד בּוֹ בְּכָל מִינֵי עִנּוּיִים, וְחֵטְא זֶה גָרַם לְיִשְׂרָאֵל שֶׁיִּשְׁתַּעְבְּדוּ בָהֶם אֻמּוֹת הָעוֹלָם.
וּמִי שֶׁשּׁוֹמֵר אוֹת הַבְּרִית בְּכָל מָקוֹם שֶׁהוּא, בֵּין בִּבְרִית מִילָה בֵּין בְּשַׁבָּת וְיָמִים טוֹבִים, הַקָּדוֹשׁ בָּרוּךְ הוּא שׁוֹמֵר אוֹתוֹ בִּגְלָלָהּ בְּכָל מָקוֹם, וּמְכַסֶּה עָלָיו מִשּׂוֹנְאָיו, כְּמוֹ שֶׁמֹּשֶׁה נֶאֱמַר בּוֹ בְּצֵל שַׁדַּ"י יִתְלוֹנָן, וּכְמוֹ שֶׁאֶסְתֵּר שֶׁהִסְתִּיר אוֹתָהּ מֵאֲחַשְׁוֵרוֹשׁ שֶׁהוּא עָרֵל וְטָמֵא, וְשָׂם בִּמְקוֹמָהּ שֵׁנִית (שֵׁדִית) בַּדְּמוּת שֶׁלָּהּ. זֶהוּ שֶׁכָּתוּב כֹּל אֲשֶׁר תֹּאמַר וְגוֹמֵר, בָעֶרֶב הִיא בָאָה וּבַבֹּקֶר הִיא שָׁבָה אֶל בֵּית הַנָּשִׁים שֵׁנִי, וְהוּא שָׁמַר אוֹתָהּ מֵהָמָן הָרָשָׁע. זֶהוּ שֶׁכָּתוּב מִצַּר תִּצְּרֵנִי, שֶׁהוּא צָר וְאוֹיֵב.
וּמִשּׁוּם הַקִּנְאָה הַזּוֹ שֶׁכִּסָּה הַקָּדוֹשׁ בָּרוּךְ הוּא בָּאוֹת שֶׁלּוֹ עַל אֶסְתֵּר, שֶׁהִיא הַקְּדֻשָּׁה שֶׁלּוֹ, שֶׁאֵין הַקְּדֻשָּׁה פָּחוֹת מֵעֲשָׂרָה, הִתְלַבְּשׁוּ עֲשָׂרָה כְתָרִים תַּחְתּוֹנִים בַּעֲשָׂרָה בָנִים שֶׁל הָמָן, שֶׁשָּׁם אֵל אַחֵר, שֶׁהָמָן אָמַר וַעֲשֶׂרֶת אֲלָפִים כִּכַּר כֶּסֶף אֶשְׁקֹל וְגוֹמֵר, וְהַכֹּל לִטֹּל נְקָמָה מֵאֶסְתֵּר וְאֻמָּתָהּ, שֶׁנֶּאֱמַר בָּהּ וַתִּלְבַּשׁ אֶסְתֵּר מַלְכוּת, וְהַקָּדוֹשׁ בָּרוּךְ הוּא מָסַר אוֹתָם בְּיָדָיו וּבְיַד אֻמָּתָהּ, וְתָלוּ אוֹתוֹ וְאֶת בָּנָיו עַל הָעֵץ, וְהוּא עָשָׂה עֵץ גָּבוֹהַּ חֲמִשִּׁים אַמָּה, וְהַקָּדוֹשׁ בָּרוּךְ הוּא נָטַל מִמֶּנּוּ נְקָמָה וּמִבָּנָיו בַּשְּׁכִינָה הָעֶלְיוֹנָה שֶׁהִכְּתָה אֶת הַמִּצְרִים חֲמִשִּׁים מַכּוֹת.
וְעוֹד, שְׁכִינָה נִקְרֵאת צְדָקָה, וְהַקָּדוֹשׁ בָּרוּךְ הוּא בַּעַל צְדָקָה, וּבַגָּלוּת הִיא עֲנִיָּה וּבָנֶיהָ עֲנִיִּים, וְהַקָּדוֹשׁ בָּרוּךְ הוּא כִּבְיָכוֹל הוּא עָנִי, כְּשֶׁהוּא מִחוּץ לִמְקוֹמוֹ, וּבִגְלָלָהּ נֶאֱמַר הֵן אֶרְאֶלָּם צָעֲקוּ חֻצָה וְכוּ', וּבְאֵיזֶה מָקוֹם הוּא עָנִי וְהִיא עֲנִיָּה? בַּצַּדִּיק שֶׁהוּא בְרִית, וּמִשּׁוּם שֶׁחָטְאוּ בוֹ יִשְׂרָאֵל לְמַטָּה, הַנָּהָר הַהוּא יֶחֱרַב וְיָבֵשׁ בְּבַיִת רִאשׁוֹן וְשֵׁנִי, וְהַשְּׁכִינָה בּוֹ הִיא חֲרֵבָה וִיבֵשָׁה, מִשּׁוּם שֶׁהֵן גָּרְמוּ שֶׁיִּתְכַּנְּסוּ מִמֶּנּוּ הַמַּיִם הָעֶלְיוֹנִים, וְהַשְּׁכִינָה נִשְׁאֶרֶת יְבֵשָׁה. זֶהוּ שֶׁכָּתוּב יִקָּווּ הַמַּיִם מִתַּחַת הַשָּׁמַיִם אֶל מָקוֹם אֶחָד וְתֵרָאֶה הַיַּבָּשָׁה.
וְכָל מִי שֶׁעוֹשֶׂה צְדָקָה עִם הֶעָנִי, גּוֹרֵם לְאוֹתוֹ נָהָר שֶׁיִּמָּשֵׁךְ מֵעֵדֶן, שֶׁהוּא הָאֵם הָעֶלְיוֹנָה. לְהַשְׁקוֹת אֶת הַגָּן, שֶׁהִיא דָלֶ"ת, דַּלָּה עֲנִיָּה, וְעָנִי הוּא יוֹם שַׁבָּת, וּמִי שֶׁמְּקַיֵּם בָּהּ עֹנֶג שַׁבָּת, גּוֹרֵם לְהַשְׁקוֹת אוֹתָהּ הַדָּלֶ"ת, וְאוֹתוֹ עָנִי מִתְמַלֵּא וְנִקְרָא נָהָר, וּמִי שֶׁיֵּשׁ לוֹ רְשׁוּת לַעֲשׂוֹת עֹנֶג שַׁבָּת וְלֹא עוֹשֶׂה, מִתְהַפֵּךְ לוֹ עֹנֶג לְנֶגַע צָרַעַת, וּמַחֲרִיב בֵּיתוֹ וּמָמוֹנוֹ, וְכֵן עֲנִיָּה הִיא הַתּוֹרָה בְּעַל פֶּה וַדַּאי, וְהִיא קַבָּלָה כְּשֶׁמְּקַבֶּלֶת מִבַּעַל צְדָקָה, שֶׁהִיא תוֹרָה שֶׁבִּכְתָב, כְּשֶׁהוֹלֶכֶת אֵלָיו לְקַבָּלָה נִקְרֵאת הֲלָכָה, כְּשֶׁמְּקַבֶּלֶת מִמֶּנּוּ נִקְרֵאת קַבָּלָה, וּבְאוֹתוֹ זְמַן הִיא מְחַלֶּקֶת מַה שֶּׁנּוֹתְנִים לָהּ לָעֲבָדִים שֶׁלָּהּ וְלַבָּנִים וְלָעֲלָמִים שֶׁלָּהּ, כְּמוֹ שֶׁנֶּאֱמַר וַתִּתֵּן טֶרֶף לְבֵיתָהּ וְחֹק לְנַעֲרֹתֶיהָ, וּמְקַבְּלִים זֶה מִזֶּה, מֵאוֹתוֹ שֶׁמְּקַבְּלִים מִמֶּנָּה.
בַּעַל קַבָּלָה הוּא הָעַמּוּד הָאֶמְצָעִי, וְהִיא קִבְּלָה מִמֶּנּוּ, וּבְאֵיזֶה מָקוֹם קִבְּלָה מִמֶּנּוּ? בְּיָמִין, מִשּׁוּם שֶׁעָלָיו נֶאֱמַר כִּי יְמִינְךָ פְשׁוּטָה לְקַבֵּל שָׁבִים. הַהֲלָכָה הִיא מִצַּד הַשְּׂמֹאל, קַבָּלָה הִיא מִצַּד הַיָּמִין, הֲלָכָה בִשְׂמֹאל אֶל בַּעְלָהּ, וּמְקַבֶּלֶת מִמֶּנּוּ בְּיָמִין וְיוֹרֶדֶת מְלֵאָה אֶל הַצַּדִּיק, וּמִשּׁוּם זֶה לֹא רָאִיתִי צַדִּיק נֶעֱזָב וְכוּ', (וּבַמֶּה?) וּכְשֶׁיּוֹרֶדֶת מְלֵאָה אֶל בַּעְלָהּ שֶׁהוּא ו', הַנָּהָר שֶׁנִּמְשָׁךְ מֵעֵדֶן, ו' נִכְנָס לְד' וְנַעֲשֵׂית ה', וּמַה שֶּׁהָיָה צֶדֶק נַעֲשֶׂה צְדָקָה לֶעָנִי שֶׁהוּא צַדִּיק.
וְעַל אוֹתוֹ הַנָּהָר נֶאֱמַר שֶׁמֶשׁ בְּשַׁבָּת צְדָקָה לָעֲנִיִּים, וְעָלָיו נֶאֱמַר צְדָקָה תְּרוֹמֵם גּוֹי, וּמַה שֶּׁהָיְתָה צֶדֶק דִּין, נַעֲשֵׂית רַחֲמִים, וְכָל הַסְּפִירוֹת נִקְרְאוּ עַל שְׁמָהּ מֹאזְנֵי צֶדֶק, אַבְנֵי צֶדֶק, אֵיפַת צֶדֶק וְהִין צֶדֶק, כְּשֶׁהִתְרַחֵק מִמֶּנָּה בַעְלָהּ, שֶׁהוּא רַחֲמִים. מֹאזְנֵי צֶדֶק שְׁתֵּי זְרוֹעוֹת, אַבְנֵי צֶדֶק שְׁנֵי עַמּוּדֵי אֱמֶת, הִין צֶדֶק צַדִּיק, וּכְשֶׁהָעַמּוּד הָאֶמְצָעִי מְרֻחָק מִמֶּנָּה, הוּא מִשְׁפָּט, וּבוֹ כָתוּב כִּי אֱלֹהִי"ם שׁוֹפֵט זֶה יַשְׁפִּיל וְזֶה יָרִים. זֶה יַשְׁפִּיל - מִי שֶׁגּוֹרֵם לְהַשְׁפִּיל אֶת הַשְּׁכִינָה מִמְּקוֹמָהּ, וְזֶה יָרִים - מִי שֶׁגּוֹרֵם לְהַעֲלוֹתָהּ מִמְּקוֹמָהּ, שֶׁחֲטָאֵי יִשְׂרָאֵל מַשְׁפִּילִים אוֹתָהּ לְמַטָּה, וּזְכֻיּוֹתֵיהֶם מַעֲלִים אוֹתָהּ לִמְקוֹמָהּ, הֲרֵי צַדִּיק הוּא מִי שֶׁעוֹשֶׂה זְכֻיּוֹת לְהַעֲלוֹתָהּ לִמְקוֹמָהּ.
וְעוֹד שְׁכִינָה, הִיא שִׁלּוּחַ הַקֵּן. מִי הַקֵּן שֶׁלָּהּ? זוֹ יְרוּשָׁלַיִם, וּלְמַעְלָה הַקֵּן שֶׁלָּהּ, אוֹתוֹ שֶׁנֶּאֱמַר בּוֹ וְנַקֵּה לֹא יְנַקֶּה, וְזֶה מטטרו"ן, עָלָיו נֶאֱמַר אַל תִּסְתַּכֵּל בַּקַּנְקַן אֶלָּא בְּמַה שֶּׁיֵּשׁ בּוֹ, וְזֶהוּ כִּי יִקָּרֵא קַן צִפּוֹר לְפָנֶיךָ בַּדֶּרֶךְ בְּכָל עֵץ אוֹ עַל הָאָרֶץ. בְּכָל עֵץ - זֶה גוּף וּבְרִית, צַדִּיק הוּא בְרִית וְהוּא כֹ"ל, עֵץ - זֶה הָעַמּוּד הָאֶמְצָעִי, אוֹ עַל הָאָרֶץ - זוֹ הָאֵם הַתַּחְתּוֹנָה, הָאֶפְרֹחִים - שְׁתֵּי זְרוֹעוֹת, אוֹ בֵיצִים - שְׁתֵּי שׁוֹקַיִם, וְהָאֵם רֹבֶצֶת - זוֹ הָאֵם הָעֶלְיוֹנָה, שַׁלֵּחַ תְּשַׁלַּח אֶת הָאֵם - זוֹ הָאֵם הַתַּחְתּוֹנָה, אֶת וַדַּאי.
שַׁלֵּחַ תְּשַׁלַּח, זֶהוּ שֶׁכָּתוּב וַיְשַׁלַּח אֶת הַיּוֹנָה מֵאִתּוֹ, וְנֶאֱמַר בְּיַעֲקֹב וַיְהִי אַךְ יָצֹא יָצָא, כְּנֶגֶד שַׁלֵּחַ תְּשַׁלַּח, וְהֵם שְׁתֵּי זְרוֹעוֹת, שְׁנֵי גְרִישִׁי"ן, וְהֵם שְׁנֵי גֵרוּשִׁים. וְזֶהוּ שַׁלֵּחַ תְּשַׁלַּח אֶת הָאֵם, וְאֶת הַבָּנִים תִּקַּח לָךְ, אֵלּוּ שֵׁשֶׁת הַפְּרָקִים שֶׁהֵם בִּשְׁתֵּי זְרוֹעוֹת, נִשְׁאֶרֶת ה' ד' בְּלִי ו'. מִי גָרַם לָהּ שְׁנֵי גֵרוּשִׁין? אֶלָּא בִּגְלַל שֶׁעוֹבְרִים בָּנֶיהָ עַל מִצְווֹת הַתּוֹרָה, עֲשֵׂה וְלֹא תַעֲשֶׂה, זֶהוּ שֶׁכָּתוּב וּבְפִשְׁעֵיכֶם שֻׁלְּחָה אִמְּכֶם.
וַיּוֹסֶף שַׁלַּח אֶת הַיּוֹנָה מֵאִתּוֹ, זֶה הָעַמּוּד הָאֶמְצָעִי, מִי גָרַם זֶה שֶׁהִתְגָּרְשָׁה מִמֶּנּוּ? מִשּׁוּם שֶׁיִּשְׂרָאֵל עָבְרוּ עַל הַתּוֹרָה. וַיָּחֶל עוֹד שִׁבְעַת יָמִים אֲחֵרִים (וַיְשַׁלַּח אֶת הַיּוֹנָה וְלֹא יָסְפָה שׁוּב), זֶה ז', יוֹם הַשְּׁבִיעִי שֶׁכּוֹלֵל שֶׁבַע שַׁבָּתוֹת, וּמִי גָרַם שֶׁהִתְגָּרְשָׁה מִמֶּנּוּ? מִשּׁוּם שֶׁעָבְרוּ יִשְׂרָאֵל עַל אוֹת שַׁבָּת וְיָמִים טוֹבִים וְאוֹת בְּרִית.
מֵהַצַּד שֶׁל יִצְחָק שֶׁהוּא רֹאשׁ הַשָּׁנָה, נֶאֱמַר בּוֹ וַתָּבֹא אֵלָיו הַיּוֹנָה לְעֵת עֶרֶב, וְזֶה עֶרֶב שֶׁל יִצְחָק, וּמִצַּד שֶׁל הַצַּדִּיק נֶאֱמַר בָּהּ וְהִנֵּה עֲלֵה זַיִת טָרָף בְּפִיהָ, וַיֵּדַע נֹחַ כִּי קַלּוּ הַמַּיִם מֵעַל הָאָרֶץ, וּבְכָל מָקוֹם שֶׁלֹּא מָצְאָה לְמַטָּה דְּמוּתוֹ שֶׁל בַּעְלָהּ בַּתּוֹרָה, לֹא הָיְתָה שׁוֹרָה עָלָיו, זֶהוּ שֶׁכָּתוּב וְלֹא מָצְאָה הַיּוֹנָה מָנוֹחַ לְכַף רַגְלָהּ, בַּגָּלוּת, מִיָּד שֶׁמָּצְאָה בַּעְלָהּ אֶת הָרוֹעֶה הַנֶּאֱמָן, שָׁרְתָה עָלָיו וְלֹא חָזְרָה לַתֵּבָה. זֶהוּ שֶׁכָּתוּב וְלֹא יָסְפָה שׁוּב אֵלָיו עוֹד, וְעַל זֶה נֶאֱמַר עַל כֵּן יַעֲזָב אִישׁ אֶת אָבִיו וְאֶת אִמּוֹ וְגוֹמֵר, הִיא נִדְבְּקָה בּוֹ, וְהוּא בָהּ.
בְּאוֹתוֹ זְמַן, וַיִּפְתַּח נֹחַ אֶת חַלּוֹן הַתֵּבָה אֲשֶׁר עָשָׂה, וְיָצְאוּ כֻלָּם וְהָלְכוּ לַיּוֹנָה וּבַעְלָהּ, וְנֶאֱמַר לְגַבֵּי נֹחַ וַיִּפְתַּח נֹחַ. מַה זֶּה וַיִּפְתַּח נֹחַ? אֶלָּא רוֹמֵז, וַתִּפְתַּח וַתִּרְאֵהוּ אֶת הַיֶּלֶד, אדנ"י שְׂפָתַי תִּפְתָּח, וְזֶה יִשְׂרָאֵל שֶׁפּוֹתְחִים בִּתְשׁוּבָה בִּבְכִיָּה, וּמִיָּד וַתַּחְמֹל עָלָיו.
וְעוֹד, שְׁכִינָה נִקְרֵאת חַג, בְּכָל הַזְּמַנִּים וְיָמִים טוֹבִים, חַג שֶׁל שָׁלֹשׁ רְגָלִים, שֶׁנֶּאֱמַר בָּהֶם שָׁלֹשׁ רְגָלִים תָּחֹג לִי בַּשָּׁנָה, וּבִשְׁבִילָהּ יֵרָאֶה כָּל זְכוּרְךָ, לְקַיֵּם זָכוֹר וְשָׁמוֹר, זָכוֹר לַזָּכָר, וְשָׁמוֹר לַנְּקֵבָה. כָּל אֵלּוּ שֶׁהוֹלְכִים לְהִסְתַּכֵּל (לְהִכָּלֵל) בַּשְּׁכִינָה צְרִיכִים לָתֵת לָהּ דּוֹרוֹן, זֶהוּ שֶׁכָּתוּב וְלֹא יֵרָאֶה אֶת פְּנֵי יהו"ה רֵיקָם, וְצָרִיךְ לִשְׂמֹחַ בָּהּ. זֶהוּ שֶׁכָּתוּב וְשָׂמַחְתָּ בְּחַגֶּךָ, שֶׁהִיא נִקְרֵאת שִׂמְחַת הַקָּדוֹשׁ בָּרוּךְ הוּא, וּמִי שֶׁהוֹלֵךְ לִרְאוֹת אוֹתָהּ, צָרִיךְ לִשְׁמֹר אֶת עַצְמוֹ מֵעֶצֶב, שֶׁהִיא לִילִית חֲשׁוּכָה, עִצָּבוֹן, שְׁאוֹל, טְחוֹל, שֶׁהִיא מוּם, וְעָלֶיהָ נֶאֱמַר כָל אֲשֶׁר בּוֹ מוּם לֹא יִקְרָב.
אִישׁ כְּמַתְּנַת יָדוֹ, זוֹ שְׁכִינָה הָעֶלְיוֹנָה, שֶׁעָלֶיהָ נֶאֱמַר מַתָּן בַּסֵּתֶר יִכְפֶּה אָף, מִשּׁוּם שֶׁהִיא נִסְתֶּרֶת, עוֹלָם הַבָּא קוֹרְאִים לָהּ מַתָּנָה, וְעָלֶיהָ נֶאֱמַר יִשְׂמַח מֹשֶׁה בְּמַתְּנַת חֶלְקוֹ, מִשּׁוּם שֶׁמַּתַּת אֱלֹהִי"ם הִיא, כְּבִרְכַּת יהו"ה אֱלֹהֶי"ךָ אֲשֶׁר נָתַן לָךְ, זוֹ שְׁכִינָה תַחְתּוֹנָה, אַחַת מִצַּד יָמִין - בְּרָכָה, וְאַחַת מִצַּד שְׂמֹאל - מַתָּנָה.
וְעוֹד, שְׁכִינָה הִיא חֶשְׁבּוֹן תְּקוּפוֹת וּמַזָּלוֹת וּמוֹלָדוֹת וְעִבּוּרִים, אַרְבַּע תְּקוּפוֹת שֶׁנִּקְרְאוּ אַרְבַּע תְּקוּפוֹת, וּלְכָל תְּקוּפָה שְׁלֹשָׁה חֳדָשִׁים, וּבָהֶם שְׁנֵים עָשָׂר מַזָּלוֹת, וְהֵם כְּנֶגֶד שְׁנֵים עָשָׂר שִׁבְטֵי יִשְׂרָאֵל, וְהַכֹּל נִקְשָׁר בַּשֵּׁם הַזֶּה אדנ"י, הַשְּׁכִינָה הַתַּחְתּוֹנָה הִיא חֲזָקָה בְּאַרְבַּע תְּקוּפוֹת, שֶׁהֵם מִצַּד הַשְּׂמֹאל, חָזָק תַּקִּיף, וְהֵם אָלֶ"ף דָּלֶ"ת נוּ"ן יוֹ"ד, וְכָל שְׁנֵים עָשָׂר הַמַּזָּלוֹת קָשִׁים מִצַּד הַדִּין, וּמִשּׁוּם שֶׁהַמָּזוֹן בָּא מֵהֶם, אָמְרוּ בַּעֲלֵי הַמִּשְׁנָה קָשִׁים מְזוֹנוֹתָיו שֶׁל אָדָם כִּקְרִיעַת יַם סוּף, שֶׁנִּקְרַע בָּהֶם לִשְׁנֵים עָשָׂר קְרָעִים.
וְאוֹתָן אַרְבַּע תְּקוּפוֹת, שְׁתֵּי זְרוֹעוֹת וּשְׁתֵּי שׁוֹקַיִם, שְׁנֵים עָשָׂר מַזָּלוֹת, שְׁנֵים עָשָׂר פְּרָקִים שֶׁיֵּשׁ בָּהֶם, וּכְנֶגְדָּם שְׁנֵים עָשָׂר חָדְשֵׁי הַשָּׁנָה, וְהֵם ו' ו' סוֹד הָעִבּוּר, וְזֶה הַחֹדֶשׁ הַשְּׁלֹשָׁה עָשָׂר, זֶה א, וְזֶה וָא"ו, שָׁנָה שֶׁל שְׁלֹשָׁה עָשָׂר יְרָחִים, וּבָהּ צָרִיךְ לְהַשְׁווֹת שְׁנַת הַחַמָּה עִם שְׁנַת הַלְּבָנָה, וּלְיַחֵד אוֹתָם בַּמַּהֲלָךְ הָאֶמְצָעִי שֶׁהוּא הָעַמּוּד הָאֶמְצָעִי, וְאִם אָדָם יוֹדֵעַ לִמְנוֹת וּלְהַשְׁווֹת שְׁנַת הַחַמָּה עִם שְׁנַת הַלְּבָנָה וּלְיַחֵד אוֹתָם, הוּא יוֹדֵעַ מָתַי יִהְיֶה פֶּסַח בְּחֹדֶשׁ הָאָבִיב, וּבָזֶה יִשְׁווּ הָאָב וְהָאֵם הַבֵּן וְהַבַּת. זֶהוּ שֶׁכָּתוּב וּשְׁמַרְתֶּם וַעֲשִׂיתֶם כִּי הִיא חָכְמַתְכֶם וּבִינַתְכֶם. וּשְׁמַרְתֶּם וַעֲשִׂיתֶם - זֶה ו"ה. כִּי הִיא חָכְמַתְכֶם וּבִינַתְכֶם - זֶה י"ה. וּבַמֶּה יִהְיוּ שָׁוִים הָאָב וְהָאֵם, הַבֵּן וְהַבַּת? בְּא' שֶׁהוּא כֶתֶר עֶלְיוֹן, שֶׁאוֹמֶרֶת הַלְּבָנָה עָלֶיהָ, אִי אֶפְשָׁר לִשְׁנֵי מְלָכִים שֶׁיִּשְׁתַּמְּשׁוּ בְּכֶתֶר אֶחָד, וּבִגְלָלוֹ אוֹמְרִים בְּשַׁבָּת וְיָמִים טוֹבִים וּבְרָאשֵׁי חֳדָשִׁים, כֶּתֶר יִתְּנוּ לְךָ יהו"ה אֱלֹהֵינ"וּ מַלְאָכִים הֲמוֹנֵי מַעְלָה, מֶלֶךְ וּמַלְכוּת.
וְעוֹד הִיא מִצְוַת הַשְּׁחִיטָה הַכְּשֵׁרָה בְזָרִים (בְּנָשִׁים), שֶׁהֵם בְּנֵי אָדָם שֶׁדּוֹמִים לִבְהֵמוֹת, שֶׁאֵלּוּ שֶׁלֹּא מִתְעַסְּקִים בַּתּוֹרָה, צָרִיךְ לַעֲשׂוֹת בָּהֶם קָרְבָּנוֹת שֶׁל תְּפִלּוֹת שֶׁיִּתְקָרְבוּ לַקָּדוֹשׁ בָּרוּךְ הוּא, וְאִם מִתְקָרְבִים בִּתְפִלּוֹת לַקָּדוֹשׁ בָּרוּךְ הוּא וְסוֹבְלִים כַּמָּה מַכּוֹת, זֶהוּ שֶׁכָּתוּב כִּי עָלֶיךָ הוֹרַגְנוּ כָל הַיּוֹם נֶחְשַׁבְנוּ כְּצֹאן טִבְחָה, נִרְאֶה כְאִלּוּ וְזָבַחְתָּ עָלָיו אֶת עֹלֹתֶיךָ וְאֶת שְׁלָמֶיךָ וְגוֹמֵר, שֶׁזֶּה מַצִּיל אוֹתָם מִמִּיתָה שֶׁל מַלְאַךְ הַמָּוֶת. זֶהוּ שֶׁכָּתוּב אָדָם וּבְהֵמָה תּוֹשִׁיעַ יהו"ה.
וְאֵלּוּ שֶׁמַּעֲשֵׂיהֶם כְּבַהֲמוֹת הַשָּׂדֶה, שֶׁאוֹכְלִים בְּלִי תְפִלּוֹת, מִיתָתָם תִּהְיֶה כְּבַהֲמוֹת הַשָּׂדֶה, וְשׁוֹחֵט אוֹתָם מַלְאַךְ הַמָּוֶת מִדָּה כְּנֶגֶד מִדָּה, וְלֹא עוֹד, אֶלָּא בְּסַכִּין פָּגוּם שׁוֹחֵט אוֹתָם, וְנִקְרְאוּ נְבֵלָה, וַעֲלֵיהֶם נֶאֱמַר נְבֵלָתִי יְקוּמוּן. מַה זֶּה סַכִּין פָּגוּם? זֶה סמא"ל אֵל אַחֵר, וַדַּאי נִקְרָא סַכִּין פָּגוּם, וּפְגִימָה הִיא סַם הַמָּוֶת, טְרֵפָה וּנְבֵלָה, וְכֵיוָן שֶׁנִּתְּנוּ בִידֵיהֶם, כְּבָר קִבְּלוּ עָנְשָׁם, וּמִשּׁוּם זֶה נְבֵלָתִי יְקוּמוּן, כָּל הַסְּרָכוֹת שֶׁל סַם הַמָּוֶת הֵן הָרַגְלַיִם שֶׁלָּהּ, וַעֲלֵיהֶן נֶאֱמַר רַגְלֶיהָ יֹרְדוֹת מָוֶת וְגוֹמֵר, וְהֵן שְׁמוֹנֶה עֶשְׂרֵה סְרָכוֹת, עֲלֵיהֶן כָּתוּב וְלֹא אוֹסִיף עוֹד לְהַכּוֹת אֶת כָּל חַ"י כַּאֲשֶׁר עָשִׂיתִי, לְאוֹתָם שֶׁמִּתְפַּלְלִים שְׁמוֹנֶה עֶשְׂרֵה בְּרָכוֹת שֶׁל הַתְּפִלּוֹת. (וּמִי גָרַם שֶׁמֵּי הַמַּבּוּל מִתְגַּבְּרִים? מִי שֶׁמֵּרִיק מֵי הַזֶּרַע שֶׁל בְּרִית מִילָה בְּנִדָּה שִׁפְחָה גּוֹיָה זוֹנָה) וּלְעוֹלָם הַוַּרְדָּא, בְּכָל מָקוֹם שֶׁתִּסְתָּרֵךְ - טְרֵפָה, וְאֵינָהּ חַיָּה, שֶׁבְּכָל מָקוֹם שֶׁתִּסְתָּרֵךְ בָּאָדָם בַּחֲטָאֶיהָ - הוֹרֶגֶת.
וְעוֹד, שְׁכִינָה הִיא מִצְוַת אֲסִיפַת דְּגֵי הַיָּם שֶׁל הַתּוֹרָה, שֶׁנֶּאֱמַר בָּהֶם דָּגִים וַחֲגָבִים אֵינָן טְעוּנִין שְׁחִיטָה, וְהֵם תַּלְמִידֵי בֵּית רַב שֶׁמִּתְרַבִּים בְּיָם הַתּוֹרָה, שֶׁעֲלֵיהֶם נֶאֱמַר אֲסִיפָתָן הִיא הַמַּתֶּרֶת אוֹתָן. זֶהוּ שֶׁכָּתוּב יֵאָסֵף לָהֶם וּמָצָא לָהֶם, הִיא הַמַּתֶּרֶת אוֹתָם מִשְּׁחִיטָה וַדַּאי.
וְכַנְפֵי הַשְּׁכִינָה הֵם כִּסּוּי דַּם חַיָּה אוֹ עוֹף, שֶׁהֵם כַּנְפֵי יוֹנָה, וְאֵלּוּ הֵם כַּנְפֵי מִצְוָה, שֶׁמְּכַסִּים עַל דְּמֵיהֶם, שֶׁלֹּא שׁוֹלְטִים עֲלֵיהֶם כְּלָבִים שֶׁהֵם חֲצוּפִים, שֶׁהֵם מַלְאֲכֵי חַבָּלָה (וְכֻלָּם), וְשֶׁלֹּא מַכִּירִים בָּהֶם בַּעֲלֵי הַחוֹבוֹת, (הֲרֵי) כָּךְ הַדָּם הוּא הַנֶּפֶשׁ, וְהֶעָפָר שֶׁמְּכַסֶּה עָלָיו רוֹמֵז וְכִפֶּר אַדְמָתוֹ עַמּוֹ.
וְעוֹד, שְׁכִינָה הִיא בוֹדֶקֶת סִימָנֵי חַיָּה אוֹ עוֹף מִבְּנֵי אָדָם שֶׁדּוֹמִים לְחַיּוֹת וּבְהֵמוֹת וְעוֹפוֹת, שֶׁעֲלֵיהֶם נֶאֱמַר וּשְׁחַטְתֶּם בָּזֶה, בְּדֹק כְּמוֹ זֶה, שֶׁהֵם סוֹבְלִים מַכּוֹת, כְּמוֹ שֶׁבֵּאֲרוּהוּ כִּי עָלֶיךָ הוֹרַגְנוּ כָל הַיּוֹם, וּבְכָל יוֹם לֹא מַנִּיחִים אֶת הַתְּפִלּוֹת, וּבוֹדֵק אוֹתָם הַקָּדוֹשׁ בָּרוּךְ הוּא בְּכַמָּה מַכּוֹת, וְאוֹמְרִים זֶה לָזֶה בַּתְּפִלּוֹת: הַקָּדוֹשׁ בָּרוּךְ הוּא גָּאַל אוֹתָנוּ מִדִּין הַבְּהֵמוֹת וְהַחַיּוֹת שֶׁל הָאָרֶץ, וְהִכְנִיס אוֹתָנוּ שֶׁיִּהְיֶה לָנוּ חֵלֶק עִם הַמַּלְאָכִים, שֶׁהֵן חַיּוֹת הַקֹּדֶשׁ, שֶׁקּוֹרְאִים זֶה לָזֶה וְאוֹמְרִים קָדוֹשׁ קָדוֹשׁ קָדוֹשׁ, זֶהוּ (קָדוֹשׁ), שֶׁמִּתְקַדֵּשׁ שְׁמוֹ שֶׁל הַקָּדוֹשׁ בָּרוּךְ הוּא עַל יָדוֹ וְיִהְיֶה לוֹ חֵלֶק בּוֹ.
וְעוֹד, וּשְׁחַטְתֶּם בָּזֶה, זֶה אל"ף דל"ת נו"ן יו"ד, שֶׁבּוֹ דָן הַקָּדוֹשׁ בָּרוּךְ הוּא אֶת כָּל הַנְּזִיקִין, וְעַל כָּל אֵלּוּ שֶׁהוֹרְגִים אֶחָד אֶת חֲבֵרוֹ, וְעַל כָּל אֵלֶּה שֶׁגּוֹזְלִים יהו"ה הוּא דָן, שֶׁמִּתְלַבֵּשׁ בְּתֹהוּ וָבֹהוּ וְחֹשֶׁךְ וּתְהוֹם, וְדָן בָּהֶם אַרְבַּע מִיתוֹת בֵּית דִּין, וַהֲרֵי בֵּאֲרוּ אֶת כֻּלָּם בָּאוֹתִיּוֹת, י' גַּחֶלֶת, ו' שַׁלְהֶבֶת, ה"ה הַגְּוָנִים וְהָאוֹרוֹת שֶׁל הָאֵשׁ, זוֹהִי שְׂרֵפָה, כִּי יהו"ה אֱלֹהֶי"ךָ אֵשׁ אוֹכְלָה הוּא. סְקִילָה בְּשָׁלֹשׁ אֲבָנִים י' י' י', וְהֵם יהו"ה כ"ו, וְאַרְבַּע אוֹתִיּוֹת י' י' י' הֶרֶג בְּחֶרֶב. י' רֹאשׁ הַחֶרֶב, ו' גּוּף הַחֶרֶב, ה"ה שְׁתֵּי פִּיפִיּוֹת שֶׁלָּהּ. חֶנֶק ו' (ג'), נַעֲשֶׂה חוּט כְּמוֹ זֶה זַרְקָ֘א, וְעָלֶיהָ י' שֶׁל טַבַּעַת, בְּחוּט לִהְיוֹת כָּרוּךְ לָהּ עַל צַוָּארָהּ, וְסוֹד הַדָּבָר - אָבִינוּ מֵת בַּמִּדְבָּר. מַקָּ"ף וְהוֹלֵ"ךְ הֵם ה"ה, אֶחָד מַקָּ"ף אוֹתוֹ וְאֶחָד הוֹלֵךְ, עַד שֶׁחוֹנְקִים אוֹתוֹ, וּמִשּׁוּם זֶה אָמַר הַקָּדוֹשׁ בָּרוּךְ הוּא רְאוּ עַתָּה כִּי אֲנִי אֲנִי הוּא, אֲנִי אָמִית וַאֲחַיֶּה, מָחַצְתִּי וַאֲנִי אֶרְפָּא וְאֵין מִיָּדִי מַצִּיל.
ו' עֵץ, גָּבוֹהַּ חֲמִשִּׁים אַמָּה, זוֹ ה' שֶׁעוֹלֶה בְּי' לַחֲמִשִּׁים. זַרְקָא קַו שֶׁחוֹנֶקֶת בְּשָׁלֹשׁ אוֹתִיּוֹת, שֶׁהַשְּׁכִינָה הַתַּחְתּוֹנָה הִיא דָנָה אַרְבַּע מִיתוֹת בֵּית דִּין, הִיא חוֹנֶקֶת אֶת הָרְשָׁעִים וְהוֹרֶגֶת אוֹתָם בִּשְׂרֵפָה וּבִסְקִילָה, וּמִשּׁוּם זֶה רְאוּ עַתָּה כִּי אֲנִי אֲנִי הוּא. זֶהוּ שֶׁכָּתוּב וְיִסַּרְתִּי אֶתְכֶם אַף אָנִי וְגוֹמֵר, וּכְמוֹ שֶׁבִּשְׁמוֹ הוֹרֵג אֶת מִי שֶׁעוֹבֵר עַל כְּרִיתוֹת וּמִיתוֹת בֵּית דִּין שֶׁל הַתּוֹרָה, כָּךְ מְרַפֵּא וּמְחַיֶּה בִשְׁמוֹ אֶת מִי שֶׁמְּקַיֵּם אוֹתָם.
וְעוֹד, מִצְוַת גְּזֵלַת הֶעָנִי בְּבָתֵּיכֶם זוֹ שְׁכִינָה, שֶׁמִּי שֶׁגּוֹזֵל תְּפִלָּה, שֶׁהִיא צְדָקָה לְצַדִּיק חַ"י הָעוֹלָמִים, כּוֹלֵל שְׁמוֹנֶה עֶשְׂרֵה בְּרָכוֹת, כְּאִלּוּ גָזַל לוֹ אֶת הַחַיִּים שֶׁלּוֹ שֶׁהִיא שְׁכִינָה, שֶׁנֶּאֱמַר בָּהּ רְאֵה חַיִּים עִם אִשָּׁה אֲשֶׁר אָהַבְתָּ, וְכֵן מִי שֶׁגּוֹרֵעַ מֵעֹנֶג שַׁבָּת כְּאִלּוּ גָזַל לוֹ אֶת שְׁכִינָתוֹ, שֶׁהִיא שַׁבָּת בַּת יְחִידָה, וְזֶה גוֹרֵם שֶׁנִּגְזֶלֶת מִמֶּנּוּ בַגָּלוּת. זֶהוּ שֶׁכָּתוּב וּבְפִשְׁעֵיכֶם שֻׁלְּחָה אִמְּכֶם, וּתְשׁוּבָה מַה הִיא? וְהֵשִׁיב אֶת הַגְּזֵלָה אֲשֶׁר גָּזָל, שֶׁיַּחֲזִיר הַשְּׁכִינָה לִמְקוֹמָהּ, אוֹ אֶת הָעֹשֶׁק אֲשֶׁר עָשָׁק, זֶה הַקָּדוֹשׁ בָּרוּךְ הוּא שֶׁנִּפְרָד מִמֶּנָּה, שֶׁשְּׁכִינָה נִקְרֵאת מִצְוַת עֲשֵׂה מִצַּד הַיָּמִין, וּמִצְוַת לֹא תַעֲשֶׂה בְּצַד הַשְּׂמֹאל, וְהַתּוֹרָה נִקְרֵאת מִצַּד הָעַמּוּד הָאֶמְצָעִי, וְכָל מִי שֶׁגּוֹזֵל אוֹ עוֹשֵׁק בַּתּוֹרָה, וּבְמִצְוַת עֲשֵׂה וְלֹא תַעֲשֶׂה, כְּאִלּוּ גָזַל שְׁכִינָה מִזְּרוֹעוֹת הַקָּדוֹשׁ בָּרוּךְ הוּא.
וְכֵן מִצַּד שֶׁל יְסוֹד חַ"י הָעוֹלָמִים נִקְרֵאת מִצְוַת בְּרִית מִילָה, מִי שֶׁגּוֹזֵל בַּבְּרִית וּמוֹצִיא זֶרַע מִמֶּנּוּ לִרְשׁוּת זָרָה, כְּאִלּוּ הוֹצִיא מֵרְשׁוּת הַיָּחִיד לִרְשׁוּת הָרַבִּים, וְגָרַם שֶׁתִּהְיֶה שְׁכִינָה יוֹצֵאת מִמְּקוֹמָהּ, שֶׁהִיא אֶרֶץ יִשְׂרָאֵל, רְשׁוּת הַיָּחִיד, וְהִגְלָה אוֹתָהּ בֵּין אֻמּוֹת הָעוֹלָם, שֶׁהֵם רְשׁוּת הָרַבִּים. זֶהוּ שֶׁכָּתוּב וּבְפִשְׁעֵיכֶם שֻׁלְּחָה אִמְּכֶם, וּמִשּׁוּם זֶה לֹא תִשָּׂא אֶת שֵׁם יהו"ה אֱלֹהֶי"ךָ לַשָּׁוְא. מַה זֶּה שֵׁם יהו"ה? זוֹ שְׁכִינָה, לַשָּׁוְא - זוֹ עֲבוֹדָה זָרָה שֶׁגָּלְתָה לְשָׁם.
וְעוֹד, הִיא תְּשׁוּבָה יוֹם הַכִּפּוּרִים, כְּלוּלָה מֵעֲשֶׂרֶת יְמֵי תְשׁוּבָה שֶׁהֵן י"ה, יוֹם הַכִּפּוּרִים זֶה ה' כְּלוּלָה מֵחָמֵשׁ תְּפִלּוֹת, עֲשֶׂרֶת יְמֵי תְשׁוּבָה זוֹ י', לְקַבֵּל שָׁבִים זֶה ו"ה. כָּל מִי שֶׁחוֹזֵר בִּתְשׁוּבָה כְּאִלּוּ הֶחֱזִיר ו"ה עִם י"ה, וְהָעִקָּר - לְהַעֲלוֹת הַכֹּל בְּמַחֲשָׁבָה שֶׁהִיא יו"ד ה"א וא"ו ה"א.
וּגְבוּרָה שָׁם סמא"ל, שֶׁהוּא יֵצֶר הָרָע, וְכָל מִי שֶׁיִּתְגַּבֵּר עַל יִצְרוֹ כְּאִלּוּ הָיָה מִתְגַּבֵּר בִּגְבוּרָה עַל סמא"ל בַּדִּין לְגַבֵּי בָּנָיו, וּמִשּׁוּם זֶה אָמְרוּ בַּעֲלֵי הַמִּשְׁנָה, אֵיזֶהוּ גִבּוֹר? הַכּוֹבֵשׁ אֶת יִצְרוֹ. מַה זֶּה הַכּוֹבֵשׁ? כְּמוֹ שֶׁנֶּאֱמַר וְכִבְשֻׁהָ, שֶׁתִּהְיֶה כְבוּשָׁה תַחַת יָדוֹ כְּכֶלֶב שֶׁהוּא כָבוּשׁ וְקָשׁוּר תַּחַת יְדֵי הָאָדָם.
וְצָרִיךְ אָדָם לְקַבֵּל עָלָיו חֲמִשָּׁה עִנּוּיִים, בִּשְׁבִיל הָעִנּוּי שֶׁגָּרַם לַה' הַקְּטַנָּה שֶׁגָּלְתָה בַגָּלוּת, וְנִקְרֵאת עֲנִיָּה סֹעֲרָה לֹא נֻחָמָה, וְהָאָב וְהָאֵם הֵם יוֹרְדִים בְּיָמִין וּשְׂמֹאל לְקַבֵּל בָּהֶם ו"ה, שֶׁהֵם תּוֹרָה וּמִצְוָה, וְסוֹד הַדָּבָר - וְשָׁב וְרָפָא לוֹ, וְזֶה הוּא שׁוּבָה יִשְׂרָאֵל עַד יהו"ה אֱלֹהֶי"ךָ.
וְעוֹד, מִצְוַת פִּרְיָה וְרִבְיָה זוֹ שְׁכִינָה, לֹא תֹהוּ בְרָאָהּ לָשֶׁבֶת יְצָרָהּ, כָּל תַּלְמִיד חָכָם שֶׁמּוֹנֵעַ מִמֶּנָּה עוֹנַת קְרִיאַת שְׁמַע, כְּאִלּוּ מוֹנֵעַ מִמֶּנָּה בְּרָכוֹת מִלְמַעְלָה.
שִׁשָּׁה צְדָדִים הֵם שֶׁכְּלוּלִים בָּאוֹת ו', שֶׁהוּא עֵץ פְּרִי עֹשֶׂה פְּרִי, מַהוּ הַפְּרִי שֶׁלּוֹ? י', שֶׁאוֹת ו' הִיא עָנָף שֶׁל הָאִילָן, שֶׁנִּפְרָד לְשִׁשָּׁה עֲנָפִים, וּמִשֵּׁשׁ לַעֲנָפִים שֶׁאֵין לָהֶם חֶשְׁבּוֹן, י' הִיא פְרִי עַל כָּל עָנָף וְעָנָף שֶׁהוּא ו'.
קָם זָקֵן וְאָמַר: רַבִּי רַבִּי, חֲזֹר בְּךָ, הָאִילָן הוּא ו', וְהַפְּרִי שֶׁלּוֹ י', כָּךְ הוּא וַדַּאי. אֲבָל עֲנָפָיו לְמַעְלָה הוּא ה' עֶלְיוֹנָה, וְשָׁרְשׁוֹ ה' הַתַּחְתּוֹנָה, וּמִי שֶׁמַּפְרִיד הֶעָנָף מִמֶּנּוּ, זֶהוּ מְקַצֵּץ בַּנְּטִיעוֹת, וְכָךְ הוּא נִקְצָץ מֵהָעוֹלָם הַזֶּה וּמִן הָעוֹלָם הַבָּא.
וְעוֹד מִצְוָה לְהִתְעַסֵּק בַּתּוֹרָה יוֹמָם וָלַיְלָה, זֶהוּ שֶׁכָּתוּב וְהָגִיתָ בּוֹ יוֹמָם וָלַיְלָה, וְכִי יָכוֹל אָדָם לְהִתְעַסֵּק בַּתּוֹרָה בְּכָל הַיָּמִים וְהַלֵּילוֹת כָּל יָמָיו, וַהֲרֵי הַקָּדוֹשׁ בָּרוּךְ הוּא לֹא בָא בִטְרוּנְיָא עִם בְּרִיּוֹתָיו? אֶלָּא כָּל מִי שֶׁקּוֹרֵא קְרִיאַת שְׁמַע בְּכָל יוֹם עֶרֶב וָבֹקֶר, כְּאִלּוּ מְקַיֵּם בּוֹ וְהָגִיתָ בּוֹ יוֹמָם וָלַיְלָה, כָּל הַמִּצְווֹת יֵשׁ מֵהֶם שֶׁתְּלוּיוֹת בִּפְרִי הָאִילָן, מֵהֶם בָּעֲנָפִים, מֵהֶם בַּשָּׁרָשִׁים, מֵהֶם בָּאִילָן, וּמִשּׁוּם זֶה נִקְרֵאת הַתּוֹרָה עֵץ חַיִּים, וְכָל מִי שֶׁאוֹכֵל מִמֶּנּוּ, וְאָכַל וָחַי לְעֹלָם.
וְיֵשׁ אִילָן לְמַטָּה שֶׁעֲנָפָיו וְשָׁרָשָׁיו וְהַגּוּף וְהַפְּרִי שֶׁלּוֹ, כֻּלָּם סַם הַמָּוֶת, וְזֶה סמא"ל. מִי שֶׁעוֹבֵר עַל הַתּוֹרָה, נִשְׁקָה מֵאוֹתוֹ אִילָן וּמִתְפַּרְנֵס מִמֶּנּוּ, וְעָלָיו נֶאֱמַר כִּי בְיוֹם אֲכָלְךָ מִמֶּנּוּ מוֹת תָּמוּת, וּמֵהַצַּד שֶׁלּוֹ חַיֵּי צַעַר.
וְעוֹד, שְׁכִינָה הִיא מִצְוַת הַעֲמָדַת מֶלֶךְ, זֶהוּ שֶׁכָּתוּב שׂוֹם תָּשִׂים עָלֶיךָ מֶלֶךְ, וְכִבְיָכוֹל, כָּל זְמַן שֶׁאֵין שְׁכִינָה בִמְקוֹמָהּ אֵין מֶלֶךְ, וּמִשּׁוּם שֶׁשְּׁכִינָה הִיא מַלְכוּת עַל אָדָם, נֶאֱמַר בּוֹ שׂוֹם תָּשִׂים עָלֶיךָ מֶלֶךְ, לִהְיוֹת יִשְׂרָאֵל בָּהּ כֻּלָּם בְּנֵי מְלָכִים. שֶׁאֵין מֶלֶךְ בְּלִי מַלְכוּת, שֶׁבַּגָּלוּת שִׁפְחָה תִּירַשׁ גְּבִרְתָּהּ, וּבִזְמַן שֶׁיָּבֹא הַמָּשִׁיחַ נֶאֱמַר וּמַלְכוּתָהּ יִתֵּן הַמֶּלֶךְ לִרְעוּתָהּ הַטּוֹבָה מִמֶּנָּה, הִיא מַלְכוּתוֹ, הִיא כִסְאוֹ, הִיא עֲטַרְתּוֹ. מָשָׁל לְמֶלֶךְ שֶׁיֵּשׁ לוֹ כְּלִי יָקָר וְהוּא חָבִיב אֵלָיו, לִפְעָמִים שָׂם אוֹתוֹ עֲטָרָה עַל רֹאשׁוֹ, זֶה תְפִלִּין שֶׁל רֹאשׁ, לִפְעָמִים קוֹשֵׁר אוֹתוֹ בָּאֶצְבַּע, וְזֶה תְפִלִּין שֶׁל יָד, לִפְעָמִים שָׂם אוֹתוֹ תַּחְתָּיו וְנִקְרָא כִסְאוֹ, לִפְעָמִים עוֹשֶׂה מִמֶּנּוּ לְבוּשׁ.
וְכָעֵת שֶׁהִיא מְרֻחֶקֶת מִן הַמֶּלֶךְ, נֶאֱמַר בַּמֶּלֶךְ אַלְבִּישׁ שָׁמַיִם קַדְרוּת, וְהַשְּׁכִינָה אוֹמֶרֶת אַל תִּרְאֻנִי שֶׁאֲנִי שְׁחַרְחֹרֶת, וּבְנֵי אָדָם שֶׁהֵם שׁוֹטִים מִסְתַּכְּלִים בַּלְּבוּשׁ, וַאֲחֵרִים כָּךְ מִסְתַּכְּלִים בַּגּוּף, וּבַגָּלוּת כֻּלָּם שׁוֹטִים, אֲבָל הַפִּקֵּחַ הֶחָכָם מִסְתַּכֵּל פְּנִימָה, וּכְשֶׁתָּבֹא גְאֻלָּה, מִתְפַּשֵּׁט מִלְּבּוּשֵׁי הַקַּדְרוּת וְזוֹרֵק אוֹתָם עַל אֻמּוֹת הָעוֹלָם, זֶהוּ שֶׁכָּתוּב וַיְהִי חֹשֶׁךְ אֲפֵלָה וְגוֹמֵר, וּלְכָל בְּנֵי יִשְׂרָאֵל הָיָה אוֹר בְּמוֹשְׁבֹתָם.
שֶׁבְּאוֹתוֹ זְמַן שֶׁהִתְלַבֵּשׁ בַּלְּבוּשִׁים הַלָּלוּ, נֶאֱמַר בּוֹ וַיֹּאמֶר אַסְתִּירָה פָנַי מֵהֶם. אַחַר שֶׁהִתְפַּשֵּׁט מֵהֶם, וַיִּירְאוּ הָעָם אֶת יהו"ה, וְכָל הַתִּינוֹקוֹת הֶרְאוּ אוֹתוֹ בָּאֶצְבַּע, זֶהוּ שֶׁכָּתוּב זֶה אֵלִי וְאַנְוֵהוּ, וּבַגָּלוּת יָשֶׁת חֹשֶׁךְ סִתְרוֹ, וּמִשּׁוּם זֶה אָמַר דָּנִיֵּאל, יוֹדֵעַ מַה בַּחֹשֶׁךְ וְהָאוֹר עִמּוֹ שׁוֹרֶה. וּבְאוֹתוֹ זְמַן שֶׁהוּא בַחֲשֵׁכָה, מִתְלַבֵּשׁ בְּתֹהוּ וָבֹהוּ וּבְחֹשֶׁךְ וּתְהוֹם, כִּבְיָכוֹל הָאוֹתִיּוֹת הֵן בְּפֵרוּד וְלֹא מִתְיַחֲדוֹת שָׁם, וְאַחַר שֶׁיּוֹצֵא מֵהֶם, וְהָיָה יהו"ה לְמֶלֶךְ עַל כָּל הָאָרֶץ בַּיּוֹם הַהוּא יִהְיֶה יהו"ה אֶחָד וּשְׁמוֹ אֶחָד.
בְּאוֹתוֹ זְמַן כָּל הַחַיּוֹת יִתְעוֹרְרוּ בְנִגּוּן, וְכַנְפֵיהֶן פְּרוּדוֹת מִלְמַעְלָה לְקַבְּלוֹ בְשִׂמְחָה, וְכֻלָּם יִהְיוּ רָצִים וְשָׁבִים בְּנִגּוּן וּשְׁלִיחוּת אֵלָיו, זֶהוּ שֶׁכָּתוּב וְהַחַיּוֹת רָצוֹא וָשׁוֹב כְּמַרְאֵה הַבָּזָק, לְבַשֵּׂר לְיִשְׂרָאֵל, וּבְאוֹתוֹ זְמַן הַלְלוּ אֶת יהו"ה מִן הָאָרֶץ תַּנִּינִים וְכָל תְּהֹמוֹת וְגוֹמֵר, כֻּלָּם לְמַעְלָה וּלְמַטָּה, מַה שֶּׁנִּבְרָא עַד הַיַּתּוּשׁ הַקָּטָן, כֻּלָּם מְשַׁבְּחִים אוֹתוֹ, כִּי מָלְאָה הָאָרֶץ דֵּעָה אֶת יהו"ה כַּמַּיִם לַיָּם מְכַסִּים. בְּאוֹתוֹ זְמַן יִתְקַיֵּם הַכָּתוּב, כִּי אָז אֶהְפֹּךְ אֶל עַמִּים שָׂפָה בְרוּרָה לִקְרֹא כֻלָּם בְּשֵׁם יהו"ה וְגוֹמֵר.
בְּאוֹתוֹ זְמַן נִבְנֶה בֵּית הַשְּׁכִינָה, שֶׁהִיא בֵּית הַבְּחִירָה, עַל יַד הַקָּדוֹשׁ בָּרוּךְ הוּא, שֶׁנֶּאֱמַר בָּהּ וַאֲנִי אֶהְיֶה לָּהּ נְאֻם יהו"ה חוֹמַת אֵשׁ סָבִיב, וַאֲנִי אֶבְנֶה אוֹתָן אֲבָנִים טוֹבוֹת שֶׁנִּבְנֶה מִמֶּנָּה. זֶהוּ שֶׁכָּתוּב וְאִבָּנֶה גַם אָנֹכִי מִמֶּנָּה, נְטִיעוֹת קְדוֹשׁוֹת, זֶהוּ שֶׁכָּתוּב נֵצֶר מַטָּעַי מַעֲשֵׂה יָדַי לְהִתְפָּאֵר. וּבִנְיַן בֵּית הַמִּקְדָּשׁ יִהְיֶה בָנוּי מִכֶּסֶף וְזָהָב וַאֲבָנִים יְקָרוֹת, וְתִהְיֶה מְרֻקֶּמֶת מִכָּל צִיּוּר שֶׁל מַעֲשֵׂה בְרֵאשִׁית, וְעָלֶיהָ מְאִירָה יְרוּשָׁלַיִם שֶׁל מַעְלָה, לְמַעְלָה מְרֻקֶּמֶת מִכָּל מִינֵי גְוָנִים שֶׁל אוֹר, וְסוֹד הַדָּבָר - יְרוּשָׁלַםִ הַבְּנוּיָה כְּעִיר שֶׁחֻבְּרָה לָּהּ יַחְדָּו, לְהָאִיר עַל גַּבּוֹ.
בְּאוֹתוֹ זְמַן יִתְקַיֵּם בְּיִשְׂרָאֵל לֹא יָבֹא עוֹד שִׁמְשֵׁךְ וִירֵחֵךְ לֹא יֵאָסֵף וְגוֹמֵר, וּמִתְעוֹרֵר שִׁיר הַשִּׁירִים בָּעוֹלָם, וּמַדְלִיק אוֹר עַל זַיִת וְנֵר, שֶׁיִּשְׂרָאֵל הֵם פְּתִילָה, הַתּוֹרָה שֶׁמֶן, וְהַשְּׁכִינָה נֵר, זֶהוּ שֶׁכָּתוּב בְּהִלּוֹ נֵרוֹ עֲלֵי רֹאשִׁי. בְּאוֹתוֹ זְמַן נֶאֱמַר בַּשְּׁכִינָה וְחָלְצָה נַעֲלוֹ, נַעֲלוֹ שֶׁל הַקָּדוֹשׁ בָּרוּךְ הוּא, לְקַיֵּם בּוֹ שַׁל נְעָלֶיךָ, וּמִתְיַחֵד עִם הַשְּׁכִינָה שֶׁלּוֹ, שֶׁנִּקְרֵאת חֲלִיצָה, וְהוּא חֲלוּץ הַנָּעַל, וְלֹא צְרִיכִים לְהִתְחַבֵּר בְּדֶרֶךְ יִבּוּם לְעוֹלָם, שֶׁנֶּאֱמַר בָּהּ וְזֹאת לְפָנִים בְּיִשְׂרָאֵל וְגוֹמֵר, שָׁלַף אִישׁ נַעֲלוֹ וְנָתַן לְרֵעֵהוּ. מַה זֶּה נַעֲלוֹ, זֶה כִּנּוּ"י? אוֹתוֹ שֶׁנֶּאֱמַר בּוֹ גַּן נָעוּל, נִפְתָּח אוֹתוֹ נְעוּל הַמַּפְתֵּחַ, מִשּׁוּם שֶׁלַּפֶּתַח חַטָּאת רֹבֵץ, נֶעֱבָר אוֹתוֹ חַטָּאת וְנִפְתָּח הַשַּׁעַר, זֶהוּ שֶׁכָּתוּב זֶה הַשַּׁעַר לַיהו"ה, וְיִרְאוּ שָׁם שְׁכִינָה, שֶׁנֶּאֱמַר בָּהּ וְזֹאת לְפָנִים בְּיִשְׂרָאֵל.
דָּבָר אַחֵר, וְזֹאת לְפָנִים בְּיִשְׂרָאֵל, עַל הַגְּאֻלָּה וְעַל הַתְּמוּרָה. עַל הַגְּאֻלָּה - זוֹ שְׁכִינָה הָעֶלְיוֹנָה, ה' הָעֶלְיוֹנָה, וְעַל הַתְּמוּרָה - זוֹ שְׁכִינָה הַתַּחְתּוֹנָה, שֶׁהִיא תְמוּרָה בְּאוֹתוֹ שֶׁנֶּאֱמַר בּוֹ אַל תְּמִירֵנִי בּוֹ, וְהֵם ה"ה, וְזֹאת זֶה בֵּן וּבַת, יִשְׂרָאֵל זֶה אָב, וּמִשּׁוּם זֶה לְמַטָּה הוּא תְמוּרוֹת הָאוֹתִיּוֹת יהו"ה בַּאדנ"י, אֲבָל לָעוֹלָם הַבָּא אֵין תְּמוּרָה, כְּמוֹ שֶׁבֵּאֲרוּהוּ בַּעֲלֵי הַמִּשְׁנָה, לֹא כְשֶׁאֲנִי נִכְתָּב אֲנִי נִקְרָא, בָּעוֹלָם הַזֶּה נִכְתָּב בְּיהו"ה וְנִקְרָא בַאדנ"י, וּבָעוֹלָם הַבָּא נִכְתָּב בְּיהו"ה וְנִקְרָא בְּיהו"ה.
וְעוֹד שָׁלַף אִישׁ נַעֲלוֹ, זֶהוּ הַגּוּף, שֶׁהִיא אִשָּׁה, הַכְּלִי שֶׁלּוֹ, וְזֶה מטטרו"ן, וְנָתַן לְרֵעֵהוּ, שֶׁלִּפְעָמִים נִמְצָא בּוֹ הָעַמּוּד הָאֶמְצָעִי, וְלִפְעָמִים צַדִּיק, וְלִפְעָמִים הַשְּׁכִינָה הָעֶלְיוֹנָה הִיא תְעוּדָה בּוֹ, וְלִפְעָמִים הַשְּׁכִינָה הַתַּחְתּוֹנָה הִיא תְמוּרָה בּוֹ, וְזֶהוּ גַּן נָעוּל, וּבוֹ מַעְיָן חָתוּם, שֶׁהִיא שְׁכִינָה, י' כְּלוּלָה מֵעֶשֶׂר סְפִירוֹת, י' מִן מיטטרו"ן.
כָּל הַסְּפִירוֹת פּוֹעֲלוֹת בָּעוֹלָם הַשָּׁפָל הַזֶּה, וּבוֹ יִבּוּם וַחֲלִיצָה וְגֵט פִּטּוּרִין, וְכָל הָאוֹתִיּוֹת בּוֹ, הֵן תְּמוּרוֹת, כְּמוֹ מצפ"ץ, וְהוּא נְעִילַת חַגִּין וּזְמַנִּים וְיָמִים טוֹבִים, נְעִילַת דֶּלֶת בִּפְנֵי לוֹוִים, בְּיוֹם הַכִּפּוּרִים שֶׁהוּא הָעוֹלָם הַבָּא, לֹא נִקְרָא יהו"ה בַּאדנ"י שֶׁהוּא דִין, וְהוּא נַעַל, נְעִילַת דֶּלֶת, וְאֵינוֹ נוֹעֵל הַדֶּלֶת, אֶלָּא הִיא פְתוּחָה לְקַבֵּל שָׁבִים, וּמִשּׁוּם זֶה יוֹם הַכִּפּוּרִים אָסוּר בִּנְעִילַת הַסַּנְדָּל, שֶׁאֵין בּוֹ יִחוּד לַקָּדוֹשׁ בָּרוּךְ הוּא וְהַשְּׁכִינָה, שֶׁלִּפְעָמִים הִיא הַשְּׁכִינָה וּמִסְתַּלֵּק הַקָּדוֹשׁ בָּרוּךְ הוּא, וְלִפְעָמִים הַקָּדוֹשׁ בָּרוּךְ הוּא, וּמִסְתַּלֶּקֶת שְׁכִינָה.
וּמִשּׁוּם זֶה עוֹנַת תַּלְמִידֵי חֲכָמִים בְּשַׁבָּת, שֶׁבִּימֵי חֹל כְּשֶׁשּׁוֹלֵט מטטרו"ן, נֶאֱמַר יִהְיֶה סָגוּר שֵׁשֶׁת יְמֵי הַמַּעֲשֶׂה, בּוֹ הִיא סוֹגֶרֶת הַשַּׁעַר, וּבְיוֹם הַשַּׁבָּת יִפָּתֵחַ, יִפָּתַח הַשַּׁעַר וְתֵצֵא מִמֶּנּוּ הַשְּׁכִינָה לְהִתְיַחֵד עִם בַּעְלָהּ, וּבְאוֹתוֹ זְמַן נִקְרֵאת כּוֹס מָלֵא. זֶהוּ שֶׁכָּתוּב וּמָלֵא בִּרְכַּת יהו"ה יָם וְדָרוֹם יְרָשָׁה, שֶׁבִּימוֹת הַחֹל נִקְרֵאת יַבָּשָׁה בְּמטטרו"ן. זֶהוּ שֶׁכָּתוּב וַיֹּאמֶר אֱלֹהִים יִקָּווּ הַמַּיִם מִתַּחַת הַשָּׁמַיִם אֶל מָקוֹם אֶחָד וְתֵרָאֶה הַיַּבָּשָׁה.
וּבִזְמַן שֶׁנִּתְמַלֵּאת, נֶאֱמַר עָלֶיהָ כּוֹס יְשׁוּעוֹת אֶשָּׂא וּבְשֵׁם יהו"ה אֶקְרָא, כּוֹ"ס הִיא אֱלֹהִי"ם בְּחֶשְׁבּוֹן, שֶׁעוֹלֶה לְחֶשְׁבּוֹן כִּנּוּ"י, בַּמֶּה מִתְמַלֵּאת? בָּאוֹת י', וְנַעֲשֵׂית כּוֹס רְוָיָה, וּמִשּׁוּם זֶה כּוֹס צָרִיךְ עֲשָׂרָה דְבָרִים וְכוּ'.
קָם רַבִּי שִׁמְעוֹן וְאָמַר: אִם תַּחֲנֶה עָלַי מַחֲנֶה לֹא יִירָא לִבִּי, אִם תָּקוּם עָלַי מִלְחָמָה בְּזֹאת אֲנִי בוֹטֵחַ, בְּזֹאת וַדַּאי אֲנִי רוֹצֶה לְהִתְחַזֵּק, בַּפָּסוּק הַזֶּה שֶׁל דָּוִד, קוּם דָּוִד, הֲרֵי זֹאת שֶׁלְּךָ אֶצְלֵנוּ. אַהֲרֹן הַכֹּהֵן, קוּם מִשְּׁנָתְךָ, הֲרֵי זֹאת שֶׁלְּךָ אֶצְלֵנוּ, שֶׁנֶּאֱמַר בָּהּ בְּזֹאת יָבֹא אַהֲרֹן אֶל הַקֹּדֶשׁ. קוּם הָרוֹעֶה הַנֶּאֱמָן לְהָגֵן עַל זֹאת שֶׁלְּךָ, שֶׁנֶּאֱמַר בָּהּ וְזֹאת הַתּוֹרָה אֲשֶׁר שָׂם מֹשֶׁה, שֶׁהֲרֵי כַּמָּה עוֹרְכֵי קְרָבוֹת בָּאִים לְהִלָּחֵם עָלֶיהָ. קוּמוּ נְבִיאֵי אֱמֶת, שֶׁהֲרֵי זֹאת שֶׁלָּכֶם אֶצְלֵנוּ, שֶׁהֱיִיתֶם מִתְנַבְּאִים, עָלֶיהָ נֶאֱמַר אַל יִתְהַלֵּל חָכָם בְּחָכְמָתוֹ וְאַל יִתְהַלֵּל הַגִּבּוֹר בִּגְבוּרָתוֹ וְגוֹמֵר, כִּי אִם בְּזֹאת, זֹאת אָשִׁיב אֶל לִבִּי עַל כֵּן אוֹחִיל לוֹ.
קוּמוּ הָאָבוֹת בַּעֲלֵי הַבְּרִית, שֶׁהֲרֵי זֹאת אוֹת הַבְּרִית שֶׁלָּכֶם בֵּינֵינוּ, שֶׁנֶּאֱמַר בָּהּ וְאַף גַּם זֹאת בִּהְיוֹתָם בְּאֶרֶץ אוֹיְבֵיהֶם וְגוֹמֵר, וּבִגְלָלָהּ אָמַר הַקָּדוֹשׁ בָּרוּךְ הוּא וְזָכַרְתִּי אֶת בְּרִיתִי יַעֲקוֹב. קוּם שְׁלֹמֹה הַמֶּלֶךְ, שֶׁאַתָּה הוּא הַשָּׁלוֹם שֶׁלָּהּ, קוּם לִהְיוֹת לְעֵזֶר לָהּ בַּקְּרָב הַזֶּה. נַעַר נַעַר, שֶׁאַתָּה בַּעַל הַמַּפְתְּחוֹת שֶׁל אוֹצְרוֹת הַמֶּלֶךְ, שֶׁכָּל כְּלֵי הַקְּרָב שֶׁל הַמֶּלֶךְ בָּהֶם, קוּם פְּתַח הַהֵיכָל, אדנ"י שְׂפָתַי תִּפְתָּח, וּפִי יַגִּיד שִׁבְחֵי הַמֶּלֶךְ הָעֶלְיוֹן, שֶׁהֲרֵי הַהֵיכָל (הָעֶלְיוֹן) שֶׁלּוֹ הוּא, טֹל רְשׁוּת וּפְתַח אֶת הַהֵיכָל בִּשְׁבִיל כְּבוֹד הַשְּׁכִינָה.
פָּתַח וְאָמַר, זַרְקָ"א מַקָּ"ף שׁוֹפָ"ר הוֹלֵ"ךְ סֶגוֹלְתָּ"א. בֵּינְתַיִם הִנֵּה הָעֶלֶם יָרַד (הָרוֹעֶה הַנֶּאֱמָן. פָּתַח רַבִּי שִׁמְעוֹן) וְאָמַר: רוֹעֶה הַנֶּאֱמָן, אַתָּה הוּא בַּעַל הַקֶּלַע שֶׁל רוֹעֶה שֶׁהָלַךְ עִם הַצֹּאן, בִּשְׁבִיל דֻּבִּים, זְאֵבִים וְחַיּוֹת רָעוֹת שֶׁבָּאִים לֶאֱכֹל אֶת הַצֹּאן, דַּרְכּוֹ לִהְיוֹת הַקֶּלַע עִמּוֹ כְּדֵי לִזְרֹק אֲבָנִים עֲלֵיהֶם, שֶׁיִּהְיוּ הַצֹּאן שְׁמוּרִים מֵחַיּוֹת רָעוֹת, קוּם קַח אֶת הַקֶּלַע בְּיָדְךָ. פָּתַח וְאָמַר: זַרְקָ"א, שְׁכִינָה הַקְּדוֹשָׁה, אַתְּ הִיא הַקֶּלַע הַקָּדוֹשׁ שֶׁל הַקָּדוֹשׁ בָּרוּךְ הוּא, שֶׁבָּךְ נִזְרְקוּ שָׁלֹשׁ אֲבָנִים שֶׁהֵן סֶגוֹלְתָּ"א, שָׁלֹשׁ אֲבָנִים יְקָרוֹת שֶׁהֵן שְׁלֹשֶׁת הָאָבוֹת, וְאַתְּ אֶבֶן יְקָרָה עַל כֻּלָּם, כֶּתֶר בְּרֹאשׁ כֻּלָּם, עָלַיךְ נֶאֱמַר אֶבֶן מָאֲסוּ הַבּוֹנִים הָיְתָה לְרֹאשׁ פִּנָּה, וְהָאֶבֶן הַזֹּאת אֲשֶׁר שַׂמְתִּי מַצֵּבָה יִהְיֶה בֵּית אֱלֹהִי"ם. אַתְּ הִיא שֶׁנֶּאֱמַר עָלַיךְ, הָאֶבֶן שֶׁהִכְּתָה אֶת הַצֶּלֶם וְהָיְתָה לְהַר גָּדוֹל, וּמִלְּאָה כָל הָאָרֶץ.
וְהִיא כֶתֶר כְּמוֹ זֶה ם בְּרֹאשׁ הַחוּט שֶׁל זַרְקָ"א, אֶבֶן כְּלוּלָה וּמִתְעַטֶּרֶת (כְּלוּלָה וּמְעֻטֶּרֶת) כְּמוֹ אֶבֶן בְּרֹאשׁ הַטַּבַּעַת, וּכְשֶׁיִּשְׂרָאֵל מַשְׂכִּילִים בְּחָכְמָה, שֶׁהִיא י', הַמַּחֲשָׁבָה הָעֶלְיוֹנָה, יוֹדְעִים לִזְרֹק אוֹתָהּ אֶת הָאֶבֶן הַזּוֹ, שֶׁהִיא בַת יְחִידָה, לְאוֹתוֹ מָקוֹם שֶׁנִּגְזְרָה, מִשּׁוּם שֶׁהַבַּת נַעֲשֵׂית בְּאָב. זֶהוּ שֶׁכָּתוּב יהו"ה בְּחָכְמָה יָסַד אָרֶץ, בְּחָכְמָה שֶׁהוּא הָאָב, יָסַד אֶת הַבַּת שֶׁהִיא אָרֶץ הֲדוֹם רַגְלָיו.
וְאוֹתוֹ הַחוּט שֶׁלָּהּ הוּא ו', שֶׁאֶבֶן, שֶׁהִיא כֶתֶר, עֲטָרָה עַל רֹאשׁוֹ, עֲטָרָה שֶׁל סֵפֶר תּוֹרָה, וּבִשְׁבִילָהּ נֶאֱמַר, וְהַמִּשְׁתַּמֵּשׁ בְּכֶתֶר - יָעֳבַר, הוּא כֶּתֶר תּוֹרָה וַדַּאי, שֶׁשְּׁלֹשָׁה כְתָרִים הֵם, כֶּתֶר תּוֹרָה וְכֶתֶר כְּהֻנָּה וְכֶתֶר מַלְכוּת, וְכֶתֶר תּוֹרָה (וְכֶתֶר שֵׁם טוֹב) עַל גַּבֵּיהֶן, וְהָאֶבֶן הַזּוֹ הִיא י' בְּרֹאשׁ א', וְהִיא י' בְּסוֹפָהּ, עָלֶיהָ נֶאֱמַר מַגִּיד מֵרֵאשִׁית אַחֲרִית, וְהִיא יו"ד ה"א וא"ו ה"א (יו"ד ה"י וא"ו ה"י), כּוֹלֵל עֶשֶׂר סְפִירוֹת, שֶׁהֵן (שֶׁהוּא) נָעוּץ סוֹפָן בִּתְחִלָּתָן, וּתְחִלָּתָן בְּסוֹפָן.
קָמוּ כָּל רָאשֵׁי הַיְשִׁיבָה וְאָמְרוּ: רוֹעֶה הַנֶּאֱמָן, כַּמָּה אַתָּה חָזָק לִזְרֹק אֶבֶן, שֶׁהֲרֵי הִגִּיעָה לְמָקוֹם שֶׁאֵין מִי שֶׁיּוֹדֵעַ מְקוֹמָהּ, וּמַלְאָכִים הַקְּדוֹשִׁים שׁוֹאֲלִים בִּשְׁבִילָהּ אַיֵּה מְקוֹם כְּבוֹדוֹ לְהַעֲרִיצוֹ, שֶׁאֵין מִי שֶׁיּוֹדֵעַ מְקוֹמוֹ. כְּשֶׁעָלְתָה לְמַעְלָה, לַמָּקוֹם שֶׁזָּרַקְתָּ אוֹתָהּ, עַד שֶׁכֻּלָּם אוֹמְרִים בָּרוּךְ כְּבוֹד יהו"ה מִמְּקוֹמוֹ, וְאַף עַל גַּב שֶׁהִיא קְטַנָּה לְמַטָּה, לְמַעְלָה אֵין לָהּ סוֹף.
מִי יָכוֹל לַעֲרֹךְ קְרָב בַּמָּקוֹם שֶׁאַתָּה שָׁם, בְּאֶבֶן קְטַנָּה שֶׁזָּרַקְתָּ הִזְדַּעְזְעוּ רְקִיעִים עַד אֵין סוֹף, וּמַלְאָכִים עַד אֵין תַּכְלִית, וְכָל רָאשֵׁי הַיְשִׁיבָה כֻּלָּם הִזְדַּעְזְעוּ וְנָפְלוּ בִּנְפִילַת אַפַּיִם מִקִּיּוּמָם לְפָנֶיהָ, וְאָמְרוּ, וְכִי בְאֶבֶן קְטַנָּה זוֹ, כָּל שֶׁכֵּן מִי יִלָּחֵם עִמְּךָ בְּסַיִף, שֶׁנֶּאֱמַר בּוֹ רוֹמְמוֹת אֵ"ל בִּגְרוֹנָם וְחֶרֶב פִּיפִיּוֹת בְּיָדָם, שֶׁהִיא קְרִיאַת שְׁמַע, הַחֶרֶב שֶׁלְּךָ שֶׁאַתָּה הִתְקַנְתָּ לְךָ (אוֹתָהּ), שֶׁבָּהּ הָרַגְתָּ אֶת הַמִּצְרִי, זֶהוּ שֶׁכָּתוּב וַיִּפֶן כֹּה וָכֹה וְגוֹמֵר וַיַּךְ אֶת הַמִּצְרִי. כֹּ"ה וָכֹ"ה עוֹלִים לַחֲמִשִּׁים אוֹתִיּוֹת, שֶׁמְּיַחֲדִים בָּהֶם אֶת הַקָּדוֹשׁ בָּרוּךְ הוּא פַּעֲמַיִם, שְׁמַע יִשְׂרָאֵל יהו"ה אֱלֹהֵינ"וּ יהו"ה אֶחָד, שֶׁיֵּשׁ בָּהֶן עֶשְׂרִים וְחָמֵשׁ אוֹתִיּוֹת פַּעֲמַיִם, וְעוֹלִים לַחֲמִשִּׁים שַׁעֲרֵי בִינָה, שֶׁהוּא ח', שְׁמִינִית מֵעֶשֶׂר הַסְּפִירוֹת מִמַּטָּה וּלְמַעְלָה.
י' רֹאשׁ הַחֶרֶב, ו' גּוּף הַחֶרֶב, שְׁתֵּי פִיפִיּוֹת שֶׁלָּהּ ה"ה, נַרְתִּיק הַחֶרֶב אהי"ה, וְכָךְ לְמַטָּה נַרְתִּיק הַחֶרֶב הַזּוֹ אדנ"י, וְהוּא יאהדונה"י לְמַטָּה, יאההויה"ה לְמַעְלָה, (יה"ו הה"ו יה"ה), וְסוֹד הַדָּבָר - אָז יָשִׁיר מֹשֶׁה, שְׁמוֹנֶה אוֹתִיּוֹת בַּחִבּוּר לְמַעְלָה, אָ"ז תִּקְרָא וַיהו"ה יַעֲנֶה, לְמַטָּה, וּמִי יָכוֹל בָּרֹמַח שֶׁלְּךָ שֶׁהוּא מָאתַיִם אַרְבָּעִים וְחָמֵשׁ תֵּבוֹת שֶׁל קְרִיאַת שְׁמַע, הִלָּחֵם קְרָב לְרַבִּי שִׁמְעוֹן וַחֲבֵרָיו, נִרְאֶה מַהוּ הַכֹּחַ וְהַתֹּקֶף שֶׁלּוֹ, שֶׁהֲרֵי הוּא מְעוֹרֵר עֶלְיוֹנִים וְתַחְתּוֹנִים, וְיִזְדַּעְזְעוּ כָּל הָעוֹלָמוֹת הָעֶלְיוֹנִים וְהַתַּחְתּוֹנִים, וּבִשְׁבוּעָה לְכָל הַחֲיָלוֹת לְמַעְלָה וּלְמַטָּה לִהְיוֹת בְּעֶזְרוֹ, הִלָּחֵם לוֹ. קוּם רַבִּי שִׁמְעוֹן, זָרֵז עַצְמְךָ בִּכְלֵי הַקְּרָב שֶׁלְּךָ, וְנִרְאֶה מָה הַחֹזֶק וְהַגְּבוּרָה שֶׁלְּךָ.
קָם רַבִּי שִׁמְעוֹן, פָּתַח וְאָמַר: זַרְקָ"א מַקָּ"ף שׁוֹפָ"ר הוֹלֵ"ךְ סֶגוֹלְתָּ"א. קָם וְנָטַל שָׁלֹשׁ אֲבָנִים שֶׁהֵן י' י' י', וְאֶבֶן עֶלְיוֹנָה שֶׁהִיא בַקֶּלַע, תָּג בְּחוּט הֲרֵי אַרְבַּע שֶׁהֵן אַרְבָּעִים, וְחוּט שֶׁל הַלְּבָנָה (שֶׁסּוֹבֶבֶת) עָלֶיהָ הַיְנוּ בּ', וְסוֹד הַדָּבָר - בְּרֵאשִׁית, בּ' רֵאשִׁית. עַל הַנְּקֻדָּה הַזּוֹ נֶאֱמַר בַּעֲשָׂרָה מַאֲמָרוֹת נִבְרָא הָעוֹלָם. מַה זֶּה בּ'? אוֹתוֹ הַחוּט שֶׁסּוֹבֵב אוֹתָהּ, וְלַנְּקֻדָּה הַזּוֹ יֵשׁ רֹאשׁ וְאֶמְצַע וְסוֹף, וְנַעֲשֵׂית שָׁלֹשׁ יוֹדִי"ם י' י' י', שֶׁעוֹלוֹת לִשְׁלֹשִׁים, וְאוֹתוֹ חוּט ב' - שְׁלֹשִׁים וּשְׁתַּיִם. הַתָּג שֶׁעַל הַחוּט י', וַהֲרֵי אַרְבָּעִים וּשְׁתַּיִם, כְּנֶגֶד שְׁלֹשִׁים וּשְׁנַיִם אֱלֹהִי"ם וְעֶשֶׂר הָאֲמִירוֹת שֶׁבָּהֶן נִבְרְאוּ שָׁמַיִם וָאָרֶץ וְכָל צְבָאָם. [וַיַּרְא אֱלֹהִי"ם אֶת כֹּל אֲשֶׁר עָשָׂה, שֶׁהוּא סוֹד שֶׁל וַיֵּרָא מַלְאַךְ יהו"ה אֵלָיו בְּלַבַּת אֵשׁ, בְּלַבַּת הַתּוֹרָה, וְזֶהוּ כִּי יוֹם נָקָם בְּלִבִּ"י, וּבָהֶם פּוֹעֲלוֹת אַרְבָּעִים וּשְׁתַּיִם הָאוֹתִיּוֹת שֶׁל יהו"ה. וְסוֹד הַדָּבָר - פִּתְחוּ לי שַׁעֲרֵי צֶדֶק אָבֹ"א בָ"ם אוֹדֶה יָ"הּ, וְכֻלָּם נִכְלָלִים בִּבְאֵר שָׁבַע, זֶה אב"ג ית"ץ וַחֲבֵרָיו].
אָמְרוּ לוֹ בַּעֲלֵי הַמִּשְׁנָה: רַבִּי רַבִּי, כַּמָּה חֲזָקוֹת הָאֲבָנִים שֶׁזָּרַקְתָּ, שֶׁהִזְדַּעְזְעוּ בָהֶן שָׁמַיִם וָאָרֶץ, וְכָל הַחַיּוֹת וְהַבְּהֵמוֹת וְהָעוֹפוֹת בָּרְחוּ, וּמֵהֶם נָפְלוּ לָאָרֶץ, וְהַכִּסֵּא הַנִּכְבָּד וּמַלְאָכִים וְאוֹפַנִּים כֻּלָּם הִזְדַּעְזְעוּ מֵהָאֲבָנִים שֶׁלְּךָ, וְאֵלּוּ הֵם אַרְבָּעָה טוּרֵי אֶבֶן, שֶׁכֻּלָּם אֶחָד.
אַשְׁרֵי מִי שֶׁמּוֹצִיא אֶת הָאֲבָנִים הַשְּׁלֵמוֹת הַלָּלוּ בִּתְפִלָּתוֹ, בְּאַרְבַּע תְּפִלּוֹת עִם תְּפִלַּת מוּסָף, שֶׁעֲלֵיהֶן נֶאֱמַר אֲבָנִים שְׁלֵמוֹת תִּבְנֶה, וְיֵשׁ אֶבֶן שֶׁל הַתּוֹרָה, שֶׁנֶּאֱמַר בָּהּ וְהָאֶבֶן הַזֹּאת אֲשֶׁר שַׂמְתִּי מַצֵּבָה יִהְיֶה בֵּית אֱלֹהִי"ם, שֶׁהִיא מִצַּד הָעַמּוּד הָאֶמְצָעִי, שֶׁנֶּאֱמַר בּוֹ וְזֹאת הַתּוֹרָה אֲשֶׁר שָׂם מֹשֶׁה, שֶׁהוּא הַדְּמוּת שֶׁלּוֹ.
וְהָאֲבָנִים הַלָּלוּ כֻּלָּן אַחַת. הַמַּלְכוּת הַקְּדוֹשָׁה הִיא מִצַּד הַשְּׂמֹאל, נֶאֱמַר בָּהּ אֶבֶן שְׁלֵמָה וָצֶדֶק יִהְיֶה לָּךְ, וְהָאֶבֶן הַזּוֹ הִיא שֶׁהִכְּתָה אֶת הַצֶּלֶם, שֶׁהָיְתָה לְהַר גָּדוֹל וּמִלְאָה כָּל הָאָרֶץ. מַה זֶּה וּמִלְאָה כָּל הָאָרֶץ? אֶלָּא בִּשְׁבִילָהּ נֶאֱמַר מְלֹא כָל הָאָרֶץ כְּבוֹדוֹ, וְעָלֶיהָ נֶאֱמַר עַל אֶבֶן אַחַת שִׁבְעָה עֵינָיִם, שֶׁהֵם שִׁבְעָה רוֹעִים קְדוֹשִׁים, וְהֵם שִׁבְעָה זְכָרִים וְשֶׁבַע נְקֵבוֹת, וְכֻלָּם כְּלוּלִים בָּהּ, וְסוֹד הַדָּבָר - שִׁבְעָה וְשִׁבְעָה מוּצָקוֹת.
וְהָאֶבֶן הַזּוֹ הִיא חָמֵשׁ אֲבָנִים שֶׁשָּׂם דָּוִד בַּקֶּלַע וְנַעֲשׂוּ כֻלָּן אַחַת. זֶהוּ שֶׁכָּתוּב וַיִּקַּח דָּוִד חֲמִשָּׁה חַלֻּקֵי אֲבָנִים מִן הַנַּחַל, וְהֵן גְּדֻלָּה וּגְבוּרָה, תִּפְאֶרֶת, נֵצַח, הוֹד, שֶׁבָּהֶן שִׁבַּח דָּוִד אֶת הַקָּדוֹשׁ בָּרוּךְ הוּא, וְאָמַר לְךָ יהו"ה הַגְּדֻלָּה וְהַגְּבוּרָה וְגוֹמֵר, וְאֵלּוּ חֲמִשָּׁה חַלּוּקֵי הָאֲבָנִים, נָטַל אוֹתָם מִן הַנַּחַל שֶׁהוּא יְסוֹד חַ"י הָעוֹלָמִים, וּכְשֶׁשָּׂם אוֹתָם בַּקֶּלַע, שֶׁהִיא הַמַּלְכוּת הַקְּדוֹשָׁה, נַעֲשׂוּ בָהּ אַחַת, וְהִטְבִּיעַ בְּמֶצַח הַפְּלִשְׁתִּי וְהָרַג אוֹתוֹ.
וְהֵם חֲמֵשׁ הָאֲבָנִים שֶׁהֵם שְׁמַע יִשְׂרָאֵל יהו"ה אֱלֹהֵינ"וּ יהו"ה, וּכְשֶׁשָּׂם אוֹתָם בַּקֶּלַע, שֶׁהִיא הַשָּׂפָה שֶׁל הַפֶּה, צָרִיךְ לַעֲשׂוֹת אוֹתָם בָּהּ כֻּלָּם אֶחָד, שֶׁבִּזְמַן שֶׁיְּנַצַּח הַקָּדוֹשׁ בָּרוּךְ הוּא אֶת כָּל אֻמּוֹת הָעוֹלָם, יִתְקַיֵּם בָּהֶם כִּי אָז אֶהְפֹּךְ אֶל עַמִּים שָׂפָה בְרוּרָה לִקְרֹא כֻלָּם בְּשֵׁם יהו"ה לְעָבְדוֹ שְׁכֶם אֶחָד, וְהַשָּׂפָ"ה הַזּוֹ וַדַּאי זוֹ שְׁכִינָה, שֶׁכָּךְ עוֹלָה בְּחֶשְׁבּוֹן שָׂפָ"ה, מִשּׁוּם כָּךְ כָּל אֻמּוֹת הָעוֹלָם עֲתִידוֹת לְהִשְׁתַּעְבֵּד תַּחַת יָדֶיהָ וּלְהַמְלִיכָהּ עֲלֵיהֶם בִּימֵי מֶלֶךְ הַמָּשִׁיחַ, לְקַיֵּם מַה שֶּׁנֶּאֱמַר וּמַלְכוּתוֹ בַּכֹּל מָשָׁלָה.
אַשְׁרֵי מִי שֶׁשּׁוֹמֵר הָאֱמוּנָה הַזּוֹ בְּלִבּוֹ וּבְפִיו, שֶׁוַּדַּאי הִיא אֱמוּנַת יִשְׂרָאֵל, וְהִיא הַיִּחוּד שֶׁל הַקָּדוֹשׁ בָּרוּךְ הוּא, וּבָהּ מְיַחֲדִים יִשְׂרָאֵל אֶת הַקָּדוֹשׁ בָּרוּךְ הוּא פַּעֲמַיִם בְּכָל יוֹם, וְאַשְׁרֵי הוּא מִי שֶׁהוּא בְּאָמְנָה אִתּוֹ בַגָּלוּת, שֶׁלֹּא פוֹחֵד מֵעֶלְיוֹנִים וְתַחְתּוֹנִים, שֶׁבִּגְלָלָהּ נֶאֱמַר לָאָדָם וַיַּנִּחֵהוּ בְגַן עֵדֶן לְעָבְדָהּ וּלְשָׁמְרָהּ, לְעָבְדָהּ בְּמִצְווֹת עֲשֵׂה, וּלְשָׁמְרָהּ בְּמִצְווֹת לֹא תַעֲשֶׂה, מִשּׁוּם שֶׁהִיא חֲמִשִּׁים וּשְׁלֹשָׁה סְדָרִים שֶׁל הַתּוֹרָה, וְהִיא הָעֵדֶן שֶׁל הַתּוֹרָה. מַה זֶּה הַתּוֹרָה? הָעַמּוּד הָאֶמְצָעִי, הִיא הַגָּן שֶׁלּוֹ, וְעֵדֶן שֶׁלּוֹ.
רַבִּי רַבִּי, קוּם סוֹבֵב אֶת הַקֶּלַע הַזֶּה, וְהַקֵּף וְסוֹבֵב אוֹתוֹ בַּשָּׂפָה שֶׁלְּךָ, עִם הָאֶבֶן הַזּוֹ שֶׁכְּלוּלָה (מֻכְלָל וּמְעֻטָּר) מִכָּל אַבְנֵי הַבִּנְיָן שֶׁל הַתּוֹרָה, (וְהַתְּפִלָּה) הִיא אֶבֶן יְקָרָה מֻכְלֶלֶת וּמְעֻטֶּרֶת בְּאוֹת בְּרִית, וּבְאוֹת שַׁבָּת, וּבְאוֹת יָמִים טוֹבִים, וּבְאוֹת תְּפִלִּין, וְהַחוּט שֶׁלָּהּ כָּרוּךְ בְּאֶצְבַּע, וְזוֹ כְּרִיכַת הָרְצוּעָה שֶׁל תְּפִלָּה שֶׁל יָד, שֶׁבָּהּ הָיוּ הָרִאשׁוֹנִים כּוֹרְכִים אֶת שְׁמַע עִם וְאָהַבְתָּ בְּאַהֲבָה שֶׁל אַהֲבָה, שֶׁהַיְנוּ וְאָהַבְתָּ אֵת יהו"ה אֱלֹהֶי"ךָ, כְּדֵי שֶׁתִּהְיֶה אֲהוּבָה עַל בַּעְלָהּ, וְלֹא מַפְסִיקִים, וְאַחַר שֶׁבָּא יַעֲקֹב, שֶׁהוּא כוֹלֵל שְׁלֹשֶׁת הָאָבוֹת, הִתִּיר אוֹתָהּ הַכְּרִיכָה שֶׁלָּהּ, וְאָמַר בָּרוּךְ שֵׁם כְּבוֹד מַלְכוּתוֹ לְעוֹלָם וָעֶד.
מִשּׁוּם שֶׁהִיא רוֹצָה לִהְיוֹת הִיא סְגֻלַּת מְלָכִים, בְּאוֹתוֹ זְמַן נֶאֱמַר שׁוֹפָ"ר הוֹלֵ"ךְ סֶגוֹלְתָּ"א, וְאַזְלָ"א לִשְׁרוֹת כֶּתֶר עַל יִשְׂרָאֵל, שֶׁהוּא הָעַמּוּד הָאֶמְצָעִי, שֶׁהוּא סֵפֶר תּוֹרָה הַכּוֹלֵל חֲמִשָּׁה חֻמְשֵׁי תוֹרָה, וְנַעֲשֵׂית כֶּתֶר עַל רֹאשׁוֹ בְּכָל אוֹת וָאוֹת שֶׁלּוֹ מֵאֵלּוּ הָאוֹתִיּוֹת הַיְדוּעוֹת שֶׁל סֵפֶר תּוֹרָה, כְּמוֹ זֶה: ש ע ט נ ז ג ץ, כָּל הַתָּגִים הֵם אַחַת וְעֶשְׂרִים, כְּנֶגֶד עֶשְׂרִים וְאַחַת אַזְכָּרוֹת שֶׁל תְּפִלִּין שֶׁל רֹאשׁ, וּכְנֶגְדָּן עֶשְׂרִים וְאַחַת אַזְכָּרוֹת שֶׁל תְּפִלִּין שֶׁל יָד, שֶׁכֻּלָּן עוֹלוֹת אַרְבָּעִים וּשְׁתַּיִם, כְּנֶגֶד הַשֵּׁם שֶׁל מ"ב, כֶּתֶר הִיא י' עַל רֹאשׁ הַז', הַגּוּף שֶׁלּוֹ ו', וְסֵפֶר תּוֹרָה הָעַמּוּד הָאֶמְצָעִי, כּוֹלֵל שֵׁשׁ סְפִירוֹת מֵחֶסֶד עַד יְסוֹד, מַלְכוּת י' זְעִירָה, בָּזֶה נַעֲשֵׂית שְׁבִיעִי יוֹם שַׁבָּת, וְהִיא אוֹת תְּפִלִּין, אוֹת שַׁבָּת, אוֹת בְּרִית, וְהוּא כֶּתֶר כְּהֻנָּה וְכֶתֶר מַלְכוּת. מִצַּד הַיָּמִין שֶׁנִּתְּנָה תוֹרָה נִקְרֵאת כֶּתֶר תּוֹרָה, וְיָמִין הוּא הַכֹּהֵן, מִצִּדּוֹ הוּא כֶּתֶר כְּהֻנָּה, וְהָעַמּוּד הָאֶמְצָעִי הוּא מֶלֶךְ, וּמִצַּד הַגְּבוּרָה בֵּית דִּין הַגָּדוֹל, יוֹצֵאת מִשָּׁם אֵשׁ וְשׂוֹרֶפֶת אוֹתוֹ, וּכְשֶׁהַכֹּהֵן יוֹצֵא בְשָׁלוֹם מִן הַהֵיכָל, בְּאוֹתוֹ זְמַן יִתְעוֹרְרוּ הַלְוִיִּם בְּנִגּוּן.
וְעוֹד, יֵשׁ תִּקּוּן חֲמִישִׁי בַתְּפִלָּה, הַתְּפִלָּה הִיא כְקָרְבָּן, כְּמוֹ שֶׁבֵּאֲרוּהוּ הָרִאשׁוֹנִים, תְּפִלּוֹת כְּנֶגֶד תְּמִידִים תִּקְּנוּם. בֹּא וּרְאֵה, הַקָּרְבָּנוֹת הֵם מֵאַרְבָּעָה מִינִים, שֶׁהֵם כְּנֶגֶד אַרְיֵה שׁוֹר נֶשֶׁר אָדָם, שֶׁהֵם מְצֻיָּרִים בַּכִּסֵּא. יֵשׁ קָרְבָּן שֶׁהָיוּ מַקְרִיבִים יִשְׂרָאֵל, וְהַכֹּהֵן הָיָה מַקְרִיב אֶת הַקָּרְבָּן שֶׁלָּהֶם.
הַקָּרְבָּן הָרִאשׁוֹן - הַקָּרְבָּן שֶׁהָיָה מַקְרִיב לְיָמִין, זוֹ תְפִלַּת הַשַּׁחֲרִית, וְאִם הָיוּ זוֹכִים, הָיָה יוֹרֵד דְּיוֹקָן שֶׁל אַרְיֵ"ה וְהָיָה מְקַבֵּל אֶת הַקָּרְבָּן, וְזֶה מִיכָאֵ"ל שֶׁדַּרְגָּתוֹ חֶסֶד, הוּא הָיָה מְקַבֵּל תְּפִלַּת שַׁחֲרִית, וְאִם לֹא זָכוּ, מַה כָּתוּב בַּקָּרְבָּן? לַכֶּלֶב תַּשְׁלִיכוּן אוֹתוֹ, שֶׁחוֹשֵׁב אוֹתוֹ כִּטְרֵפָה, וּבִשְׁבִיל זֶה הָיָה יוֹרֵד דְּמוּת כֶּלֶב לְקַבֵּל אוֹתוֹ דוֹרוֹן וְהַקָּרְבָּן, וְזֶהוּ הַכֶּלֶב שֶׁאָמַר דָּוִד, עָלָיו הַשָּׁלוֹם, הַצִּילָה מֵחֶרֶב נַפְשִׁי מִיַּד כֶּלֶב יְחִידָתִי, וְכָל מַלְאֲכֵי חַבָּלָה שֶׁהֵם כְּלָבִים, צוֹעֲקִים בַּמִּשְׁמֶרֶת הַשְּׁנִיָּה שֶׁל הַלַּיְלָה, הֵם צוֹוְחִים וְנוֹבְחִים וְאוֹמְרִים הַב הַב, מִשּׁוּם שֶׁהֵם מִצַּד הַגֵּיהִנֹּם, סַם הַמָּוֶת, שֶׁנֶּאֱמַר בָּהּ לַעֲלוּקָה שְׁתֵּי בָנוֹת הַב הַב.
הַקָּרְבָּן הַשֵּׁנִי - כְּנֶגֶד שׁוֹ"ר, שֶׁנֶּאֱמַר בּוֹ שׁוֹר אוֹ כֶשֶׂב אוֹ עֵז וְגוֹמֵר, וּכְנֶגְדּוֹ תְּפִלַּת מִנְחָה, שֶׁאָמַר עָלֶיהָ דָּוִד, מַצְמִיחַ חָצִיר לַבְּהֵמָה וְעֵשֶׂב לַעֲבוֹדַת הָאָדָם. מַה זֶּה עֵשֶׂב? ע"ב ש', וְהֵם שִׁבְעִים וּשְׁנַיִם שֵׁמוֹת שֶׁהֵם לְבוּשִׁים לְשִׁבְעִים וּשְׁנַיִם שֵׁמוֹת עֶלְיוֹנִים, כְּמוֹ הָעֵשֶׂב שֶׁהוּא לְבוּשׁ לַחִטָּה, וּמִשּׁוּם זֶה, לְהוֹצִיא לֶחֶם מִן הָאָרֶץ, וְהַיְנוּ לֶחֶם אַבִּירִים אָכַל אִישׁ, וְזֶהוּ הַלֶּחֶם שֶׁל הַתּוֹרָה.
וּלְעוֹלָם כָּל הַקָּרְבָּנוֹת שְׁחִיטָתָן בַּצָּפוֹן, מִשּׁוּם שֶׁמִּצָּפוֹן תִּפָּתַח הָרָעָה, (וְזֶה יֵצֶר הָרָע. וּמִשּׁוּם שֶׁלֹּא יִהְיֶה צָרִיךְ מִנִּשְׁמָתְךָ) [שֶׁלֹּא יְסָרֵךְ אֶת נִשְׁמָתְךָ, הַאֲכִילֵהוּ קָרְבָּן, לְקַיֵּם בּוֹ אִם רָעֵב שׂוֹנַאֲךָ הַאֲכִילֵהוּ לָחֶם וְאִם צָמֵא הַשְׁקֵהוּ מָיִם, וְאַחַר שֶׁהוּא נוֹטֵל אֶת דַּם הַקָּרְבָּן, לֹא יִטֹּל מִשֶּׁלְּךָ] שֶׁמִּשָּׁם, אוֹתוֹ שֶׁשּׁוֹפֵךְ דָּם, מְלַחֵךְ אוֹתוֹ דָּם שֶׁל בְּהֵמוֹת, וּמִשּׁוּם זֶה לֹא צָרִיךְ לְכַסּוֹת אוֹתוֹ מִמֶּנּוּ, לְקַיֵּם בּוֹ אִם רָעֵב שׂוֹנַאֲךָ הַאֲכִילֵהוּ לֶחֶם וְאִם צָמֵא הַשְׁקֵהוּ מָיִם. וְאַחַר שֶׁהוּא נָטַל אֶת הַדָּם, מַקְרִיבִים אֶת הַקָּרְבָּן לְמַעְלָה, שֶׁנֶּאֱמַר בּוֹ אֶת קָרְבָּנִי לַחְמִי לְאִשַּׁי, וּכְנֶגֶד הַשּׁוֹר הוּא חֲמוֹר נוֹעֵר. אִם זָכוּ, הֲרֵי הַשּׁוֹ"ר מְקַבֵּל אֶת הַקָּרְבָּן, וְאִם לֹא, הֲרֵי חֲמוֹר נוֹעֵר, וּמִשּׁוּם זֶה נֶאֱמַר לֹא תַחֲרֹשׁ בְּשׁוֹר וּבַחֲמֹר יַחְדָּו. יַחְדָּו כְּלוֹמַר, אַל תִּגְרֹם שֶׁיֹּאכַל הַחֲמוֹר אֶת קָרְבַּן הַשּׁוֹר.
הַקָּרְבָּן הַשְּׁלִישִׁי - שֶׁל עַרְבִית, קָרְבַּן הָעוֹף, שֶׁנֶּאֱמַר בָּהֶם שְׁתֵּי תוֹרִים אוֹ שְׁנֵי בְנֵי יוֹנָה וְגוֹמֵר, שֶׁאִם זָכוּ, הַנֶּשֶׁ"ר שֶׁל יַעֲקֹב יוֹרֵד לְקַבֵּל אוֹתָם, וְאִם לֹא, הַנֶּשֶׁר שֶׁל צַד הַטֻּמְאָה נֵץ לַיּוֹנָה, וּכְפִי הַקָּרְבָּן כָּךְ יִתְגַּדֵּל אוֹ יִתְקַטֵּן.
הַקָּרְבָּן הָרְבִיעִי - אָדָם, זֶהוּ שֶׁמְּקַבֵּל קָרְבָּן שֶׁל אָדָ"ם, שֶׁהוּא מַחֲשָׁבָה שֶׁמַּקְרִיב וּמְיַחֵד הַכֹּל, וְעָלָיו נֶאֱמַר אָדָם כִּי יַקְרִיב מִכֶּם וְגוֹמֵר, זֶהוּ שֶׁמַּקְרִיב קָרְבָּן לַיהו"ה, וְזוֹ הַתּוֹרָה, וּמִשּׁוּם זֶה תִּקְּנוּ בַתְּפִלָּה לִשְׁמֹעַ סֵפֶר תּוֹרָה, לִהְיוֹת בּוֹ קָרְבָּן שָׁלֵם בָּאָדָם, שֶׁנֶּאֱמַר בּוֹ זֹאת הַתּוֹרָה אָדָם, וּמִשּׁוּם זֶה, מֵסִיר אָזְנוֹ מִשְּׁמֹעַ תּוֹרָה גַּם תְּפִלָּתוֹ תּוֹעֵבָה.
וְכָל הַקָּרְבָּנוֹת הַלָּלוּ רְמוּזִים בְּגוּפוֹ שֶׁל הָאָדָם, מֹ"חַ וְלֵ"ב וְרֵאָ"ה, הֵם אַרְיֵ"ה שׁוֹ"ר נֶשֶׁ"ר, הַיְרִיבִים שֶׁלָּהֶם כֶּלֶב חֲמוֹר נֵץ, טְחוֹ"ל מָרָ"ה וְכָבֵ"ד, שֶׁהֵם מַשְׁחִי"ת אַ"ף וְחֵמָ"ה. מַחֲשָׁבָה זֶה אָדָם. יֵשׁ מַחֲשָׁבָה טוֹבָה שֶׁל חַיּוֹת טוֹבוֹת, וְיֵשׁ מַחֲשָׁבָה רָעָה שֶׁל חַיּוֹת רָעוֹת, וּמַחֲשָׁבָה טוֹבָה הִיא אָדָם טוֹב, וּמַחֲשָׁבָה רָעָה זֶה אָדָם רָע, בְּלִיַּעַל, אָדָם לַהֶבֶל דָּמָה.
כְּנֶגֶד הַמֹּ"חַ הוּא הָאַרְיֵ"ה שֶׁיּוֹרֵד לֶאֱכֹל קָרְבָּנוֹת, וְעָלָיו נֶאֱמַר וּפְנֵי אַרְיֵה אֶל הַיָּמִין לְאַרְבַּעְתָּם. הַלֵּ"ב לִשְׂמֹאל, וְעָלָיו נֶאֱמַר וּפְנֵי שׁוֹ"ר מֵהַשְּׂמֹאל לְאַרְבַּעְתָּם. רֵאָ"ה זֶה נֶשֶׁ"ר, שֶׁיֵּשׁ לָהּ כְּנָפַיִם שֶׁפּוֹרַחַת בָּהֶן, וְעָלֶיהָ נֶאֱמַר וּפְנֵי נֶשֶׁר לְאַרְבַּעְתָּם. הַמַּחֲשָׁבָה שֶׁהוּא אָדָם רוֹכֵב עַל כֻּלָּם, וְהֵם הַמֶּרְכָּבָה שֶׁלּוֹ, כְּסוּסִים לִבְנֵי הָאָדָם.
חֵילוֹת הַמֹּחַ - עֲצָמוֹ"ת בַּקָּרְבָּן, וַתִּקְרְבוּ עֲצָמוֹת עֶצֶם אֶל עַצְמוֹ. חֵילוֹת הָרֵאָה וְהַלֵּב - עוֹרְקִים, קֶשֶׁר וְחִבּוּר, וְהַתְּנוּעָה שֶׁלָּהֶם הָרוּחַ שֶׁל כַּנְפֵי רֵאָה, וְהוּא רוּחַ אֱלֹהִי"ם מְרַחֶפֶת עַל פְּנֵי הַמָּיִם, (שֶׁהוּא הַמֹּחַ), מִשּׁוּם שֶׁרֵאָה (שֶׁהָרֹאשׁ) כְּלוּלָה מִשְּׁנֵיהֶם, כְּמוֹ שֶׁעוֹף מִמַּיִם וְאֶרֶץ, וְהֵם כְּלוּלִים מִשְּׁנֵיהֶם.
עַל הַמֹּחַ שׁוֹרָה בְרָכָה, עַל הַלֵּב שׁוֹרָה קְדֻשָּׁה, עַל הָרֵאָה שׁוֹרֶה הַיִּחוּד, וְהַמַּחֲשָׁבָה כְלוּלָה מִכֻּלָּם, וְהֵם: יְבָרֶכְךָ יהו"ה, יָאֵר יהו"ה, יִשָּׂא יהו"ה. יְבָרֶכְךָ בַמֹּחַ, יָאֵר בַּלֵּב, שָׁם אוֹר הָעֵינַיִם, כְּמוֹ שֶׁבֵּאֲרוּהָ הַלֵּב רוֹאֶה, יִשָּׂא בְרֵאָה, שֶׁהוּא שָׁלוֹם, זֶהוּ שֶׁכָּתוּב וְיָשֵׂם לְךָ שָׁלוֹם.
וְהֵם שְׁמִיעָ"ה רְאִיָּ"ה רֵי"חַ. שְׁמִיעָ"ה בַמּוֹחַ, וְהוּא בְהִפּוּךְ חוּ"ם, שֶׁשּׁוֹרָה בְלַחוּת וּקְרִירוּת שֶׁל הַמֹּחַ לְחַמֵּם אוֹתוֹ, מִצַּד הַגְּבוּרָה, וְהוּא אַרְיֵה מִצַּד הַגּוּף, שׁוֹר מִצַּד הַנֶּפֶשׁ, שֶׁהֵם אֵשׁ וּמַיִם, אֵשׁ שִׂכְלִית מַיִם יְסוֹדִית, רְאִיָּ"ה בַלֵּ"ב, שֶׁהוּא אֵשׁ, רְאִיָּ"ה אַרְיֵ"ה, מַיִם שִׂכְלִית לְקָרֵר אֵשׁ יְסוֹדִי שֶׁל הַלֵּב, שֶׁלֹּא יִשְׂרֹף אֶת כָּל הַגּוּף.
רֵיחַ בָּרֵאָה, שֶׁיּוֹצֵא לַחֹטֶם, עָלָיו נֶאֱמַר וַיִּפַּח בְּאַפָּיו נִשְׁמַת חַיִּים, וְרֵאָה הִיא מִצַּד הַמֹּחַ קְרִירָה, וּמִצַּד הַלֵּב יְבֵשָׁה, וְהוּא חֶצְיוֹ מַיִם יְסוֹדִית וְחֶצְיוֹ יְבֵשָׁה יְסוֹדִית, בִּגְלַל זֶה שׁוֹרֶה עָלֶיהָ רוּחַ שִׂכְלִית, שֶׁהוּא חַם וְלַח. חַם לְחַמֵּם אֶת הַקְּרִירוּת, לַח לְהַרְטִיב אֶת הַיֹּבֶשׁ, זֶה שִׂכְלִי וְזֶה יְסוֹדִי.
דִּבּוּר זֶה אָדָם, שֶׁכָּלוּל מִכֻּלָּם, מִי מוֹצִיא אוֹתוֹ? מַחֲשָׁבָה, וּמִשּׁוּם אֵלּוּ הַשִּׂכְלִיִּים הָיוּ יוֹרְדִים בַּקָּרְבָּן לְהַקְרִיב קָרְבָּן וּלְיַחֵד הַכֹּל, וְאֵלֶּה הֵם בִּתְחִיַּת הַמֵּתִים, שֶׁבָּהֶם יִהְיֶה הַקָּדוֹשׁ בָּרוּךְ הוּא מְקָרֵב עֶצֶם אֶל עַצְמוֹ, וְגִידִים וְעוֹרְקִים, כֻּלָּם לְחַבֵּר זֶה עִם זֶה, וִיקַבְּלוּ אֵלּוּ בְאֵלּוּ, וּמְשֻׁלָּבִים אֵלּוּ בְאֵלּוּ, זֶהוּ שֶׁכָּתוּב מַקְבִּילֹת הַלֻּלָאֹת וְגוֹמֵר. בְּאוֹתוֹ זְמַן תִּהְיֶה שִׂמְחָה וְנִגּוּן בַּקֵּרוּב שֶׁלָּהֶם.